
Delta Force, National Reconnaissance Office şi Space 
Frontier Foundation sunt organizaţii reale. Toate 
tehnologiile descrise în acest roman există cu adevărat. 


„Dacă această descoperire se confirmă, ea va oferi una 
dintre cele mai uluitoare perspective dezvăluite vreodată 
de ştiinţă despre universul nostru. Implicațiile acestei 
descoperiri sunt aproape imposibil de stabilit în acest 
moment. Chiar dacă promite să ofere răspunsuri la unele 
dintre cele mai vechi întrebări ale omenirii, ea are darul de 
a ridica şi alte întrebări, la fel de esențiale.” 

Preşedintele Bill Clinton, în timpul unei conferinţe de 
presă după anunţul unei descoperiri botezate ALH84001, la 
data de 7 august 1997. 


PROLOG 


În locul acesta uitat de Dumnezeu, moartea putea lua 
nenumărate forme. Geologul Charles Brophy se confruntase 
cu splendoarea sălbatică a acestei zone vreme de ani 
întregi, totuşi nimic nu-l putea pregăti pentru o soartă atât 
de necruțătoare şi de neobişnuită ca aceea care îl aştepta. 

Cei patru câini husky trăgeau prin tundră sania în care se 
găsea echipamentul lui de cercetare, când, deodată, 
încetiniră ritmul şi-şi ridicară capetele înspre cer. 

— Ce s-a întâmplat? întrebă Brophy, coborând din sanie. 

Dincolo de norii de furtună care se adunau, se ivi un 
elicopter de transport cu două rotoare, manevrat cu o 
extraordinară dexteritate printre piscurile de gheaţă. 

„Ce ciudat!” îşi zise el. Nu văzuse niciodată elicoptere în 
această zonă din extremitatea nordică. Aparatul ateriză la 
cincizeci de metri depărtare, ridicând vârtejuri înţepătoare 
de zăpadă. Câinii chelălăiră, speriaţi. 

Uşile elicopterului se deschiseră şi coborâră doi bărbaţi 
înarmaţi cu puşti, îmbrăcaţi în salopete albe de iarnă, care 
se îndreptară grăbiţi spre Brophy. 

— Doctorul Brophy? îl întrebă unul din ei. 

Geologul era descumpănit. 

— De unde îmi ştiţi numele? Cine sunteţi? 

— Scoateţi-vă staţia radio, vă rog. 

— Poftim? 

— Faceţi ce vi se spune! 

Uimit, Brophy scoase staţia din haina groasă. 

— Trebuie să transmiteţi un apel de urgenţa. Puneţi 
staţia pe frecvenţa de 100 KHz. 

„100 KHz? se miră Brophy, neînţelegând nimic. Nimeni 
nu poate să recepţioneze ceva la o frecvenţă atât de 
joasă.” 

— A fost vreun accident? 

Cel de-al doilea bărbat ridică arma şi o îndreptă spre 

capul lui Brophy. 

— Nu avem timp de explicaţii. Faceţi ce vi s-a spus! 

Tremurând, Brophy reglă staţia pe frecvenţa indicată. 

Primul bărbat îi înmână un bilet. 

— Transmiteţi acest mesaj. Acum! 

Brophy privi biletul. 

— Nu înţeleg. Informaţia aceasta este incorectă. Nu am... 

Bărbatul îi lipi arma de tâmplă. 

Vocea lui Brophy tremura în timp ce transmitea bizarul 
mesaj. 

— Bine, zise primul bărbat. Acum urcă-te împreună cu 
câinii în elicopter! 

Sub ameninţarea cu arma, Brophy reuşi să-şi suie câinii 
şi sania în elicopter, cu ajutorul unei rampe. Imediat ce 
operaţiunea fu îndeplinită, aparatul decolă, îndreptându-se 
spre vest. 

— Cine naiba sunteţi? ceru Brophy să afle, transpirând în 
haina groasă. „Şi ce sens avea mesajul acela?!” 

Bărbaţii nu-i răspunseră. 

Vântul şuiera înăuntru prin uşa deschisă a elicopterului în 
timp ce acesta lua înălţime. Cei patru husky ai lui Brophy, 
încă legaţi la sania încărcată, începură să chelălăie. 

— Măcar închideţi uşile, le ceru Brophy. Nu vedeţi că 
animalele sunt speriate? 

Din nou nu primi niciun răspuns. 

Când elicopterul ajunse la o altitudine de 1200 de metri, 
rămase suspendat deasupra unui lanţ de prăpăstii şi 
crevase. Deodată, cei doi bărbaţi se ridicară şi, fără un 
cuvânt, apucară sania încărcată şi o împinseră prin uşa 
deschisă. Brophy privi îngrozit cum câinii încearcă în zadar 
să se opună greutăţii enorme care îi trăgea după ea. Intr-o 
clipă animalele dispărură, urlând în timp ce cădeau din 
elicopter. 

Brophy se ridicase în picioare ţipând, când bărbaţii îl 
înşfăcară şi îl târâră spre uşă. Paralizat de groază, Brophy 
lovi cu pumnii, încercând să se ferească de mâinile 
viguroase care îl împingeau afară. 

Împotrivirea fu zadarnică. Câteva momente mai târziu, se 
rostogolea spre abisul de dedesubt. 

Restaurantul Toulos, care se află chiar lângă Capitol Hill, 
se laudă cu un meniu politically incorrect, care include 
viţeluş şi carpaccio de cal, ceea ce îl transformă, ca o 
ironie, în locul cel mai căutat de protipendada 
Washingtonului pentru luarea micului dejun. În această 
dimineață, Toulos era aglomerat - o adevărată larmă făcută 
de folosirea tacâmurilor din argint, de maşinăriile de făcut 
cafea espresso şi de conversațiile purtate prin intermediul 
telefoanelor celulare. 

Şeful de sală tocmai lua o înghiţitură din Bloody Mary-ul 
său pe care îl bea de dimineaţă, când îşi făcu apariţia o 
femeie. Omul se întoarse spre ea afişându-i un zâmbet pe 
care-l exersa de mult timp. 

— Bună dimineaţa, rosti el. Cu ce vă pot ajuta? 

La treizeci şi ceva de ani, femeia era foarte atrăgătoare. 
Purta pantaloni gri din bumbac, pantofi fără toc clasici şi o 
bluză de firmă de culoarea fildeşului. Stătea drept, cu 
bărbia chiar uşor ridicată, nu ca un indiciu al aroganţei, ci 
mai degrabă ca un semn al forţei. Părul ei era castaniu 
deschis, coafat după canoanele celui mai popular stil în 
Washington: „femeia-ancoră” - adică o coafură bogată în 
volum şi întoarsă spre interior la nivelul umerilor... cu părul 
suficient de lung pentru a fi sexy, dar în acelaşi timp 
suficient de scurt pentru a-i aminti oricărui interlocutor că 
tânăra se socotea ceva mai deşteaptă decât acesta. 

— Am întârziat puţin, rosti ea pe un ton indiferent. Am 
programată o întâlnire la micul dejun cu senatorul Sexton. 

Şeful de sală se enervă brusc. „Senatorul Sedgewick 
Sexton.” Senatorul era un obişnuit al localului şi unul dintre 
cei mai faimoşi oameni ai momentului din întreaga ţară. Cu 
o săptămână în urmă, după ce învinsese la scor în toate 
cele douăsprezece circumscripţii republicane la aşa-numita 
Super Marţea Electorală, senatorul îşi asigurase practic 

sprijinul partidului la nominalizarea pentru alegerile la 
preşedinţia Statelor Unite. Mulţi credeau că senatorul are o 
şansă foarte mare de a-i fura fotoliul de la Casa Albă 
actualului preşedinte la alegerile din toamnă. In ultima 
vreme, chipul lui Sexton părea să se regăsească în toate 
revistele din ţară, alături de sloganul de campanie 
electorală suprapus imaginii Americii: „Stop cheltuielilor. 
Start refacerii”. 

— Senatorul Sexton se află în separeul domniei sale, îi 
zise şeful de sală. Şi dumneavoastră cine sunteţi? 

— Rachel Sexton. Fiica lui. 

„Ce prostie am făcut”, îşi spuse bărbatul. Asemănarea 
era frapantă. Femeia avea ochii pătrunzători ai senatorului 
şi aceeaşi siluetă rafinată, acel aer şlefuit al nobilimii vechi. 
Senatorul reuşise în mod clar să paseze generaţiei 
următoare trăsăturile sale fine, cu toate că Rachel Sexton 
părea să îşi poarte frumuseţea naturală cu o graţie şi o 
modestie din care tatăl ei ar fi avut ce învăţa. 

— E o plăcere să vă avem printre noi, domnişoară 
Sexton. 

În timp ce o conducea pe fata senatorului către masa 
tatălui ei, şeful de sală se simţi ruşinat de mulţimea de 
priviri lascive care o urmăreau pe femeie... unele discrete, 
altele de-a dreptul neruşinate. Puţine femei luau masa la 
Toulos şi doar câteva arătau la fel de bine ca Rachel 
Sexton. 

— Mişto trup, şopti un mesean. Sexton şi-a găsit deja o 
nevastă nouă? 

— E fata lui, idiotule, îl apostrofă un altul. 

Individul chicoti: 

— Aşa cum îl ştiu eu pe Sexton, probabil c-ar regula-o 
chiar şi pe ea. 


Când ajunse la masa tatălui ei, Rachel văzu că senatorul 
era prins într-o discuţie aprinsă la telefonul său celular 
despre unul dintre succesele lui recente. Se uită la Rachel 
doar atât cât să bată cu degetul în ceasul Cartier pe care-l 

avea la mână, amintindu-i astfel că întârziase. 

„Şi mie mi-a fost dor de tine”, îi răspunse Rachel în gând. 

Primul dintre cele două prenume ale tatălui ei era 
Thomas, deşi el alesese cu mult timp în urmă să-l 
folosească pe cel de-al doilea. Rachel bănuia că motivul 
fusese faptul că lui îi plăcea aliteraţia creată. Senatorul 
Sedgewick Sexton. Individul era un animal politic cu părul 
argintiu şi limba mieroasă, înzestrat cu aspectul unui medic 
din serialele de duzină, o înfăţişare cum nu se putea mai 
potrivită dacă privim lucrurile prin prisma talentelor sale de 
actor. 

— Rachel! 

Bărbatul îşi închise telefonul celular şi se ridică să îşi 
sărute fata pe obraz. 

— Bună, tată, îl salută ea, dar nu-i răspunse la sărut. 

— Arăţi epuizată. 

„lar începe”, îşi spuse. 

— Am primit mesajul tău. Ce s-a întâmplat? 

— N-am voie să-mi invit fata în oraş la micul dejun? 

Rachel învățase de mult că, de obicei, tatăl ei voia să o 
întâlnească doar dacă urmărea ceva anume. 

Sexton sorbi o gură de cafea: 

— Deci, cum o mai duci? 

— Sunt ocupată. Văd că îţi merge campania de minune. 

— Oh, să nu discutăm despre afaceri. 

Sexton se aplecă peste masă şi îşi cobori vocea: 

— Cum e tipul ăla de la Departamentul de Stat cu care ți- 
am făcut cunoştinţă? 

Rachel pufni, simțind deja nevoia imperioasă de a se uita 
la ceas. 

— Chiar n-am avut timp să-l sun, tată... Şi aş vrea să 
încetezi să mai... 

— Trebuie să-ţi faci timp pentru lucrurile importante, 
Rachel. Dacă-ţi lipseşte dragostea, restul nu mai are niciun 
sens. 

În mintea lui Rachel se perindară câteva replici, dar ea se 
hotări să nu îi răspundă. Când era vorba de tatăl ei, faptul 

că era o persoană mai în vârstă nu constituia un 
impediment. 

— Ai vrut să mă vezi, tată? Spuneai că e ceva important. 

— Chiar este. 

Privirea tatălui ei o cerceta cu atenţie. 

In faţa lui, Rachel simţi cum o parte a argumentelor 
create tocmai pentru a se apăra dispar. li blestemă în gând 
forţa şi puterea. Ochii erau darul cel mai de preţ al 
senatorului - Rachel era aproape sigură că acest dar îl va 
purta pe senator până la Casa Albă. Ochii lui se puteau 
umple de lacrimi la comandă, ca apoi, după doar o 
secundă, să se limpezească precum o fereastră deschisă 
către un suflet înflăcărat, un legământ de încredere adresat 
tuturor. „Totul se rezumă la încredere”, îi spusese el 
întotdeauna. Senatorul pierduse cu mulţi ani în urmă 
încrederea fiicei sale, dar o câştiga acum, cu paşi repezi, pe 
cea a unei ţări întregi. 

— Vreau să-ţi fac o propunere, rosti senatorul Sexton. 

— Dă-mi voie să ghicesc, veni replica lui Rachel, 
încercând să revină în forţă. Vreun divorţat de soi care-şi 
caută o nevastă tânără? 

— Nu te amăgi singură, dulceaţă! Nu mai eşti chiar aşa 
de tânără! 

Rachel ar fi vrut să se facă mică de tot, senzaţie pe care 
o resimțea adesea când se întâlnea cu tatăl ei. 

— Vreau să-ţi arunc un colac de salvare! îi zise el. 

— Habar n-aveam că mă duc la fund! 

— Tu nu te duci! Preşedintele, da! Ar trebui să sari în altă 
barcă până nu e prea târziu. 

— N-am mai discutat pe tema asta? 

— Gândeşte-te la viitorul tău, Rachel! Ai putea să vii să 
lucrezi pentru mine. 

— Sper că nu de-asta m-ai invitat la micul dejun! 

Vocea calmă a senatorului începu să dea uşoare semne 
de nerăbdare: 

— Rachel, tu nu înţelegi că faptul că tu lucrezi pentru el 
are efecte negative asupra mea... Şi asupra campaniei 

mele. 

Rachel oftă. Nu se întâmpla pentru prima dată. 

— Tată, eu nu lucrez pentru preşedinte. Nici măcar nu m- 
am întâlnit cu preşedintele. Muncesc în Fairfax, pentru 
numele lui Dumnezeu! 

— Politica înseamnă imagine şi percepţie, Rachel. Tu dai 
impresia că lucrezi pentru preşedinte. 

Rachel pufni, încercând să-şi păstreze calmul: 

— Am muncit prea mult ca să obţin slujba asta, tată! Nu 
renunţ la ea! 

Senatorul îşi miji ochii şi-o sfredeli cu privirea: 

— Ştii, câteodată egoismul ăsta al tău chiar că... 

— Domnul senator Sexton? 

Lângă masă apăruse ca din senin un reporter. 

Dispoziţia lui Sexton se schimbă instantaneu. Rachel oftă 
şi luă un corn din coşul de pe masă. 

— Ralph Sneeden, se recomandă reporterul. Washington 
Post. Pot să vă pun câteva întrebări? 

Senatorul îi zâmbi şi îşi şterse gura cu un şerveţel: 

— Cu multă plăcere, Ralph. Dar să nu dureze mult. Nu-mi 
place să-mi beau cafeaua rece. 

Reporterul râse ca la comandă: 

— Bineînţeles, domnule. 

Scoase un minicasetofon şi îl porni: 

— Domnule senator, în intervenţiile dumneavoastră 
televizate faceţi apel la o legislaţie care să asigure salarii 
egale pentru femei... precum şi la reduceri de impozite 
pentru familiile tinere. Puteţi să ne explicaţi care e logica 
acestor afirmaţii? 

— Desigur. Pur şi simplu sunt un admirator înfocat al 
femeilor şi al familiilor puternice. 

Rachel era cât pe ce să se înece cu o bucată de corn. 

— lar în ceea ce priveşte familiile, continua reporterul, 
vorbiţi foarte mult despre educaţie. Aţi propus mai multe 
reduceri de buget care au stârnit mari controverse în 
efortul de a se aloca fonduri mai mari şcolilor din aceasta 
ţară. 

— Cred sincer că tinerii sunt viitorul acestei ţări. 

Lui Rachel nu-i venea să creadă ca tatăl ei se coborâse 
până la a cita din textele cântecelor pop. 

— Încă o întrebare, domnule, zise reporterul. În ultimele 
săptămâni aţi înregistrat un salt uriaş în sondaje. 
Preşedintele are de ce să-şi facă griji. Ne puteţi împărtăşi 
gândurile dumneavoastră legate de aceste succese 
recente? 

— Cred că aici e vorba de încredere. Americanii încep să 
înţeleagă că preşedintele nu se mai poate bucura de 
sprijinul populaţiei în deciziile dure pe care trebuie să le ia. 
Imensele cheltuieli pe care le face guvernul îndatorează 
această ţară tot mai mult, iar americanii încep să înţeleagă 
că a sosit timpul ca aceste cheltuieli să înceteze şi să 
înceapă procesul de refacere. 

In acea clipă, pagerul din geanta lui Rachel începu să 
sune, de parcă ar fi vrut să pună capăt discursului retoric al 
tatălui ei. În mod normal, sunetul electronic ascuţit ar fi 
venit ca o întrerupere neplăcută, însă, în acel moment, 
pentru ea aproape că semăna cu o melodie. 

Senatorul se strâmbă, indignat că fusese întrerupt. 

Rachel pescui pagerul din geantă şi apăsă o secvenţă 
prestabilită de cinci butoane, confirmând astfel că era într- 
adevăr persoana căreia îi era destinat mesajul. Sunetul se 
opri şi LCD-ul începu să clipească. Era semnalul că în 
decurs de cincisprezece secunde Rachel urma să primească 
un mesaj securizat. 

Sneeden îi zâmbi senatorului: 

— Este clar că fata dumneavoastră este o femeie 
ocupată. Mă bucur să constat că vă mai găsiţi timp pentru a 
lua masa împreună! 

— Cum v-am mai spus, familia e întotdeauna pe primul 
plan! 

Sneeden încuviinţă, apoi îi aruncă o privire mai tăioasă. 

— Pot să vă întreb, domnule, cum vă gestionaţi, 
dumneavoastră şi fata dumneavoastră, conflictul de 
interese? 

— Conflict? 

Senatorul Sexton îşi înclină capul cu o expresie de totală 
nedumerire: 

— La ce conflict vă referiţi? 

Rachel îşi ridică privirea, strâmbându-se de teatrul pe 
care-l juca taică-său. Ştia precis încotro se îndrepta 
discuţia. „Lua-i-ar naiba pe reporteri”, îşi zise ea. Jumătate 
dintre ei se găseau pe ştatele de plată ale partidelor 
politice. Întrebarea reporterului era una dintre cele pe care 
jurnaliştii le numeau grapefruit, adică o întrebare menită a 
fi în aparenţă dură, dar care în realitate îi ridica mingea la 
fileu senatorului - o minge pe care tatăl ei o putea folosi ca 
să dea câteva lovituri decisive în cele mai diverse direcţii. 

— Păi, domnule... tuşi reporterul, mimând stinghereala. 
Conflictul stă în faptul că fiica dumneavoastră lucrează 
pentru „inamic”. 

Senatorul Sexton izbucni într-un hohot de râs, eliminând 
imediat tensiunea creată: 

— În primul rând, Ralph, preşedintele şi cu mine nu 
suntem dușmani. Pur şi simplu suntem doi patrioţi care au 
idei diferite despre modul în care trebuie condusă ţara pe 
care o iubesc. 

Reporterul radia de satisfacţie. Nada fusese bine 
aruncată. 

— Şi în al doilea rând? 

— În al doilea rând, fiica mea nu este angajata 
preşedintelui; ea este angajata Serviciilor de Informaţii. 
Compilează rapoarte cu date şi trimite rezultatele la Casa 
Albă. Este o poziţie cât se poate de neînsemnată. 

Făcu o pauză şi se uită la Rachel: 

— De fapt, draga mea, nu sunt nici măcar sigur că l-ai 
întâlnit vreodată pe preşedinte, nu-i aşa? 

Rachel se uită fix la tatăl ei, străfulgerându-l cu privirea. 

Pagerul începu să scoată nişte zgomote şi atrase atenţia 
lui Rachel asupra mesajului care tocmai apărea pe ecran: 

„RPRT DIRNRO STAT” 

Rachel descifră instantaneu mesajul şi se încruntă. 

Veştile erau neaşteptate şi, cu siguranţă, proaste. Acum 
chiar avea un motiv să plece de la întâlnire: 

— Domnilor, rosti ea, mă doare sufletul, dar chiar trebuie 
să plec. Am întârziat la lucru. 

— Domnişoară Sexton, i-o reteză scurt reporterul, înainte 
de a pleca, mă întrebam dacă puteţi comenta zvonul 
conform căruia dumneavoastră aţi cerut această întâlnire la 
micul dejun pentru a discuta posibilitatea de a vă părăsi 
actuala slujbă ca să vă alăturaţi campaniei tatălui 
dumneavoastră. 

Rachel se simţi de parcă îi aruncă cineva cafea fierbinte 
drept în faţă. Întrebarea o luase complet pe nepregătite. Se 
uită la tatăl ei şi înţelese din rânjetul lui că întrebarea 
fusese pregătită dinainte. Vru să se arunce peste masă şi 
să-l înjunghie pe senator cu furculita. 

Reporterul îi vâri reportofonul sub nas: 

— Domnişoară Sexton? 

Rachel îl privi ţintă pe reporter: 

— Ascultă, Ralph, sau cum naiba te-o mai fi chemând, să- 
ţi intre bine în cap un lucru: nu am nici cea mai mică 
intenţie de a renunţa la slujba actuală ca să lucrez pentru 
senatorul Sexton, iar dacă publici altceva, o să ai nevoie de 
un cleşte mare ca să-ţi scoţi reportofonul din fund! 

Se părea că ochii reporterului mai aveau puţin şi-i ieşeau 
din orbite. Îşi închise reportofonul, stăpânindu-şi cu greu un 
rânjet: 

— Vă mulţumesc amândurora! 

După care se făcu nevăzut. 

Rachel regretă imediat această ieşire. Moştenise 
temperamentul tatălui ei şi se ura pentru asta. „Cu calm, 
Rachel. Cu foarte mult calm.” 

Taică-său se uită la ea dezaprobator: 

— Ai face bine să iei nişte lecţii de bună purtare. 

Imediat Rachel începu să-şi strângă lucrurile: 

— Întâlnirea asta a luat sfârşit! 

Senatorul părea că oricum terminase cu ea. Îşi scoase 
mobilul ca să dea un telefon: 

— La revedere, dulceaţă. Treci pe la birou într-o zi să ne 
saluţi. Şi mărită-te odată, pentru numele lui Dumnezeu! Ai 
treizeci şi trei de ani! 

— Treizeci şi patru, i-o întoarse ea. Secretara ta ţi-a 
trimis o înştiinţare. 

El murmură trist: 

— Treizeci şi patru! Aproape o fată bătrână. Ştii, când eu 
ajunsesem la treizeci şi patru de ani, deja... 

— Te însuraseşi deja cu mama şi o regulai pe vecina? 

Cuvintele se auziră mai tare decât ar fi vrut Rachel şi 
acum atârnau aproape ireale în spaţiul dintre ei. Oamenii 
de la mesele din apropiere îşi întoarseră capetele. 

Senatorul Sexton încremeni. Ochii lui se transformaseră 
în două săgeți de gheaţă. 

— Ai grijă cum te porţi, tânără domniţă! 

Rachel porni spre uşă. „Nu, tu să ai grijă, domnule 
senator!” 

Cei trei bărbaţi stăteau tăcuţi în cortul lor protejaţi 
împotriva furtunii. Vântul rece ca gheaţa le scutura 
adăpostul, amenințând să-l rupă din ancore. Niciunul dintre 
bărbaţi nu părea că ia în seamă ameninţarea; fiecare dintre 
ei avusese parte de situaţii mult mai grele. 

Cortul lor, de un alb imaculat, stătea ancorat într-o 
depresiune puţin adâncă, ascuns vederii. Ocupanţii lui 
dispuneau de mijloace de comunicare, arme şi mijloace de 
transport de ultimă generaţie. Liderul grupului era cunoscut 
sub numele de cod Delta One. Era un individ musculos şi 
zvelt, cu ochii la fel de lipsiţi de orice expresie ca peisajul în 
care se găseau. 

Cronograful militar de la încheietura mâinii lui Delta One 
emise un sunet ascuţit. In aceeaşi fracțiune de secundă, 
ceasurile celorlalţi doi bărbaţi scoaseră acelaşi tip de sunet. 

Trecură astfel alte treizeci de minute. 

Venise clipa. Din nou. 

Dintr-o singură mişcare, Delta One îşi părăsi partenerii şi 
ieşi în întunericul şi vântul turbat de afară. Cercetă 
orizontul luminat de razele lunii cu ajutorul unui binoclu cu 
infraroşu. Ca întotdeauna, se concentră asupra structurii. 
Se găsea la o mie de metri depărtare - un edificiu enorm, 
cu o arhitectură atipică, care se ridica drept peste terenul 
golaş. Trecuseră zece zile de când Delta One şi tovarăşii lui 
urmăreau edificiul - de când fusese terminată construcţia 
lui. Nu exista niciun dubiu că informaţiile care se aflau în 
interiorul acelei construcţii aveau să schimbe lumea. Pentru 
protejarea lui, se pierduseră deja vieţi umane. 

Momentan, totul părea liniştit în afara construcţiei. 

Adevărata încercare însă o reprezenta ceea ce se 
petrecea înăuntru. 

Delta One intră înapoi în cort şi li se adresă camarazilor 
lui de arme: 

— A sosit vremea pentru un mic zbor. 

Ceilalţi doi încuviinţară. Cel mai înalt dintre ei, Delta Two, 
deschise un laptop şi îl porni. Se poziţionă în faţa ecranului 
şi apucă un joystick şi îl împinse uşor. O mie de metri mai 
încolo, ascuns bine sub construcţie, un robot de 
supraveghere de mărimea unui ţânţar primi semnalul şi se 
trezi la viaţă. 

Rachel Sexton îşi conducea furioasă maşina ei Integra 
albă străbătând Leesburg Highway. Pe dealurile Falls 
Church se vedeau siluetele golaşe ale arţarilor pe fundalul 
cerului de martie, însă superbul peisaj nu prea reuşea să-i 
îmbunătăţească starea de spirit. Recentul salt în sondaje al 
tatălui ei ar fi trebuit să-i ofere acestuia un pic de încredere 
şi de eleganța, dar singurul care părea a fi crescut în 
intensitate era propriul orgoliu. 

Dezamăgirea pe care i-o provocase era dublă, deoarece 
el reprezenta singura rudă apropiată care-i mai rămăsese 
lui Rachel. Mama ei murise cu trei ani în urmă; o pierdere 
devastatoare, ale cărei efecte, deşi cicatrizate, continuau 
să-i provoace lui Rachel strângeri de inimă. Singura 
mângâiere din sufletul fetei era aceea că moartea o 
eliberase, printr-un act de compasiune ironică, pe mama ei 
din cumplitele chinuri ale unei căsătorii nenorocite cu 
senatorul. 

Pagerul lui Rachel scoase din nou un sunet, determinând- 
o să se concentreze şi mai mult asupra drumului pe care îl 
parcurgea. Mesajul era acelaşi: 

„RPRT DIRNRO STAT”. 

„Raportează imediat directorului de statistici NRO.” 
Rachel oftă. „Vin, pentru numele lui Dumnezeu!” 

Din ce în ce mai nesigură, Rachel se îndreptă spre 
drumul obişnuit de acces, coti pe aleea intrării private şi se 
opri în faţa cabinei santinelei înarmate. Adresa era 14.225 
Leesburg Highway, una dintre cele mai secrete locaţii din 
ţară. 

În timp ce paznicul îi inspectă maşina pentru a verifica 
dacă nu exista microfoane ascunse, Rachel se uită la 
construcţia mamut din depărtare. Complexul întins pe 
unsprezece hectare era amplasat într-o zonă împădurită de 
peste treizeci de hectare, la marginea Districtului Columbia, 

în Fairfax, Virginia. Fațada clădirii era un adevărat bastion 
de sticlă care reflecta, dublând numărul prin reflexie, 
mulţimea de antene de satelit şi antene obişnuite, montate 
pe terenul înconjurător. 

După două minute, Rachel parcă maşina şi traversă o 
bucată de teren bine îngrijit către intrarea principală, pe 
care se vedea o inscripţie gravată în granit: 

„NATIONAL RECONNAISSANCE OFFICE (NRO)”. 

Cei doi puşcaşi marini care păzeau masiva uşă rotativă 
blindată rămaseră nemişcaţi atunci când Rachel trecu 
printre ei. Ilmpingând uşa, Rachel resimţi iarăşi aceeaşi 
senzaţie pe care o avea întotdeauna: că intra în pântecele 
unui gigant adormit. 

Odată ajunsă în hol, Rachel sesiză ecourile slabe ale unor 
conversații şoptite de jur împrejurul ei, ca şi cum cuvintele 
se strecurau cumva din birourile de deasupra. Pe 
pardoseală, un mozaic enorm proclama directiva de 
funcţionare a NRO: , 

„ÎNTĂRIREA SUPERIORITĂȚII 

INFORMAȚIONALE AMERICANE, 

PE TIMP DE PACE ȘI DE RĂZBOI”. 

Pereţii erau plini de fotografii uriaşe: lansări de rachete, 
botezări de submarine, instalaţii de intercepţie - realizări 
monumentale care puteau fi celebrate doar între acei 
pereţi. 

Ca întotdeauna, Rachel simţi cum problemele lumii din 
afară dispar. Intra în universul umbrelor. Aici problemele 
apăreau cu viteza şi forţa unor trăsnete, iar soluţiile erau 
elaborate în cea mai mare taină. 

Apropiindu-se de ultima poartă de control, Rachel se 
întreba ce fel de problemă făcuse ca pagerul ei să sune de 
două ori într-o jumătate de oră. 

— Bună dimineaţa, domnişoară Sexton! 

Paznicul îi zâmbi, în vreme ce ea se apropia de poarta de 
oţel. 

Rachel îi răspunse şi ea printr-un zâmbet, în vreme ce 
paznicul îi întinse o cutiuţă minusculă cu peri. 

— Ştiţi procedura, zise el. 

Rachel luă cutiuţa închisă ermetic şi  îndepărtă 
acoperitoarea de plastic. După aceea îşi introduse cutiuţa în 
gură, ca pe un termometru, şi o ţinu două secunde sub 
limbă. Apoi se aplecă şi îi permise paznicului să o scoată. 
Paznicul introduse cutiuţa umezită într-o fantă a unei 
maşinării din spatele lui. Maşinăriei îi trebuiră patru 
secunde să confirme ADN-ul din saliva lui Rachel. Imediat 
după aceea un monitor se trezi la viaţă şi afişă poza lui 
Rachel şi permisiunea de a intra. 

Paznicul îi făcu semn cu ochiul: 

— Se pare că aţi rămas aceeaşi! 

Scoase cutiuţa folosită din maşinărie şi o aruncă printr-o 
deschizătură într-un incinerator. 

— Să aveţi o zi bună! 

După care apăsă un buton şi masiva poartă de oţel se 
deschise. 

Croindu-şi drum prin labirintul de coridoare din spatele 
porţii, Rachel se trezi surprinsă că, după şase ani petrecuţi 
acolo, continua să fie copleşită de dimensiunile colosale ale 
operaţiunii. Agenţia includea şase instalaţii majore 
americane, peste zece mii de agenţi angajaţi şi avea costuri 
operaţionale de peste 10 miliarde de dolari pe an. 

Într-un secret desăvârşit, NRO construise şi menținea un 
arsenal uluitor de tehnologii de spionaj: interceptoare 
electronice în toată lumea; microprocesoare miniaturale şi 
discrete încastrate în produsele comerciale de 
telecomunicaţii; sateliți de spionaj, ba chiar şi o reţea 
navală de recunoaştere la nivel mondial cunoscută sub 
numele de Vrăjitorul Clasic, o plasă secretă de 1456 de 
hidrofoane montate pe fundul mărilor şi al oceanelor din 
întreaga lume, capabilă să monitorizeze mişcările navelor 
indiferent de locul lor pe glob. 

Tehnologiile NRO nu numai că ajutau Statele Unite să 
câştige conflicte militare, dar ele furnizau date nepreţuite 
pe timp de pace unor agenţii precum CIA, NSA şi 
Departamentul Apărării, ajutându-le să combată terorismul, 

să localizeze actele de agresiune împotriva mediului şi să le 
ofere factorilor politici de decizie datele necesare luării 
diverselor hotărâri într-un număr enorm de probleme 
arzătoare. 

Rachel lucra acolo ca „punctator”. Punctarea sau 
reducerea datelor presupunea analizarea unor rapoarte 
extrem de complexe şi extragerea esenței sau „punctarea” 
lor în minute informaţionale concise, lungi de maximum o 
pagină. Rachel dovedise un talent deosebit pentru o 
asemenea sarcină. „Şi asta datorită anilor în care am 
învăţat să citesc printre toate prostiile pe care le-a debitat 
tatăl meu”, îşi zise ea. 

Rachel deţinea acum poziţia de prim-punctator în NRO. 
Era ofiţerul de legătură dintre ei şi Casa Albă. Sarcina sa 
era să rezume rapoartele secrete zilnice ale NRO, să decidă 
care poveste avea însemnătate pentru preşedinte, să 
reducă rapoartele în cauză la rapoarte informaţionale de o 
pagină şi apoi să înainteze materialele Consilierului pe 
Probleme de Securitate Naţională al preşedintelui. Folosind 
limbajul NRO, Rachel Sexton „fabrica produsul finit şi 
servea clientul”. 

Deşi munca era dificilă şi cerea ore îndelungate de lucru, 
slujba însemna pentru ea o insignă de onoare, o cale de a-şi 
câştiga independenţa faţă de tatăl ei. Senatorul Sexton se 
oferise de multe ori să o sprijine pe Rachel dacă ea ar fi 
vrut să renunţe la acea slujbă, însă tânăra n-avea nici cea 
mai mică intenţie să devină dependentă financiar de un 
individ precum Sedgewick Sexton. Mama ei reprezenta încă 
o mărturie dureroasă a ceea ce se putea întâmpla când un 
om ca el avea prea mulţi aşi în mânecă. 

Sunetul pagerului lui Rachel produse un ecou în holul de 
marmură. 

„Din nou?” Rachel nici măcar nu se mai deranjă să îşi 
verifice mesajul. 

Întrebându-se ce naiba se petrecea, se urcă în lift, trecu 
în grabă cu degetul peste butonul pentru etajul ei şi apăsă 
direct butonul pentru etajul cel mai de sus. 

A spune că directorul NRO era un om obişnuit constituia 
în sine o exagerare. William Pickering era un bărbat 
mărunţel, cu pielea gălbuie, cu un chip şters, chel şi cu ochi 
căprui, care, trecând peste faptul că aveau acces la cele 
mai mari secrete ale ţării, păreau doar două găoace lipsite 
de viaţă. Cu toate astea, pentru cei care lucraseră pentru 
el, Pickering era un monstru sacru. Personalitatea docilă şi 
filosofiile lui de viaţă deveniseră legendare în NRO. 
Combinată cu garderoba care cuprindea în majoritate 
costume negre simple, atitudinea discreta a omului îi 
adusese porecla „Quakerul”. Un strateg strălucit şi un 
model de eficienţă, Quakerul îşi conducea micul lui univers 
cu o limpezime fără egal. Omul avea şi o obsesie a lui, 
exprimată într-un moto: „Găsiţi adevărul. Acţionaţi conform 
lui.” 

Când Rachel ajunse în biroul directorului, acesta vorbea 
la telefon. Rachel era întotdeauna surprinsă când îl vedea: 
Pickering nu semăna nici pe departe cu un om care deţinea 
atât de multă putere încât să-l deranjeze pe preşedinte la 
orice oră din zi sau din noapte. 

Pickering închise şi îi făcu semn lui Rachel să poftească 
înăuntru: 

— la loc, agent Sexton. 

Vocea lui era voit aspră. 

— Mulţumesc, domnule! 

Rachel se aşeză. 

Chiar dacă multă lume era intimidată de felul direct de a 
fi al lui William Pickering, lui Rachel omul îi plăcuse 
întotdeauna. 

Întruchipa exact opusul tatălui ei... mărunţel de statură, 
fără niciun pic de charismă, individul îşi îndeplinea 
îndatoririle cu un patriotism lipsit de orice urmă de egoism 
şi evita să iasă în evidenţă - spre deosebire de tatăl ei, care 

adora să fie în centrul atenţiei. 

Pickering îşi scoase ochelarii şi se uită la ea: 

— Agent Sexton, preşedintele m-a sunat acum o 
jumătate de oră. A făcut o referire directă la tine. 

Rachel se foi uşor pe scaun. Pickering era recunoscut 
pentru abordarea directă a subiectelor. „Un început de 
discuţie al naibii de interesant”, îşi zise ea în gând. 

— Sper că nu e vreo problemă cu vreuna din informările 
mele. 

— Din contră. Mi-a spus că toţi cei de la Casa Albă sunt 
impresionați de munca ta. 

Rachel încercă să nu pară impresionată: 

— Şi atunci ce a vrut? 

— O întâlnire cu tine. Faţă în faţă. Imediat. 

Rachel începu să fie neliniştită: 

— O întrevedere? Despre ce? 

— A naibii de bună întrebarea. N-a vrut să-mi spună. 

Rachel era pierdută. A ascunde informaţii directorului 
NRO echivala cu a ascunde papei secretele Vaticanului. In 
lumea Serviciilor Secrete umbla vorba că niciun lucru nu se 
putea petrece dacă William Pickering n-avea habar despre 
el. 

Pickering se ridică şi începu să se plimbe prin faţa 
ferestrei. 

— Mi-a cerut sa te contactez imediat şi să te trimit la 
întâlnirea cu el. 

— Chiar acum? 

— A trimis şi un mijloc de transport. Te aşteaptă afară. 

Rachel se încruntă. Dacă dorinţa preşedintelui avea darul 
de a o nelinişti, expresia de concentrare de pe chipul lui 
Pickering o îngrijora de-a dreptul. 

— E clar că aveţi rezerve. 

— Evident! o repezi Pickering, într-una din rarele lui 
izbucniri. Momentul ales de preşedinte e de-a dreptul ilar 
de transparent. Eşti fata candidatului care acum îl conduce 
în sondaje, iar el cere o întâlnire privată cu tine? Cred că 
este extrem de nepotrivit. Şi mai cred că tatăl tău ar fi de 

acord cu mine. 

Rachel îşi dădea seama că Pickering avea dreptate, chiar 
dacă nu dădea doi bani pe ceea ce credea tatăl ei. 

— Nu aveţi încredere în motivele preşedintelui? 

— Jurământul pe care l-am depus este de a furniza 
informaţii administraţiei de la Casa Albă, nu de a emite 
judecăţi de valoare asupra politicii de acolo. 

„Un răspuns tipic pentru Pickering”, îşi zise Rachel. 
William Pickering nu-şi ascunsese niciodată părerile despre 
politicieni, pe care-i considera nişte personaje tranzitorii ce 
traversau temporar tabla de şah a vieţii ai cărei adevăraţi 
jucători erau oamenii precum Pickering însuşi, „vieţaşi” cu 
state de plată suficient de lungi pentru a privi jocul dintr-o 
perspectivă mai îndepărtată. Pickering afirma adesea că 
două mandate la Casa Albă nu însemnau nici pe departe 
îndeajuns de mult ca o persoană să priceapă complexitatea 
reală a peisajului politic mondial. 

— Poate că e o cerere nevinovată, sugeră Rachel, 
sperând ca preşedintele să încerce ceva mai inteligent 
decât un truc electoral ieftin. Poate că are nevoie de o 
sinteză a unor date mai speciale. 

— Nu vreau să par condescendent, agent Sexton, dar 
Casa Albă are la dispoziţie o mulţime de angajaţi calificaţi 
în sinteza datelor, dacă este nevoie de aşa ceva. 
Preşedintele n-are nevoie să te contacteze pe tine dacă eo 
treabă internă a Casei Albe. lar dacă nu, atunci ar trebui să- 
şi dea seama ce face când cere un activ NRO, după care 
refuză să îmi spună de ce are nevoie de el. 

Pickering se referea întotdeauna la angajaţii săi ca la 
nişte active, o manieră de adresare pe care mulţi o găseau 
deconcertant de dură. 

— Tatăl tău urcă pe creasta valului politic, continuă 
Pickering. Pe o creastă înaltă. Situaţia la Casa Albă trebuie 
să fi devenit problematică. 

Oftă: 

— Politica este o afacere disperată. Dacă preşedintele 
cere o întâlnire privată cu fata contracandidatului său, 

bănuiesc că la mijloc e ceva mai mult decât o sinteză a 
unor informaţii secrete. 

Rachel simţi răceala din glasul lui. Aluziile lui Pickering 
aveau tendinţa constantă de a deveni sentinţe care te 
condamnau la moarte. 

— Şi vă temeţi că disperarea de la Casa Albă a ajuns la 
asemenea cote încât să mă amestece pe mine în jocurile 
politice? 

Pickering nu-i răspunse imediat: 

— Nu eşti tocmai discretă în privinţa sentimentelor pe 
care le nutreşti faţă de tatăl tău, iar eu sunt convins că 
staff-ul care se ocupă de campania preşedintelui este 
conştient de ruptura dintre voi. Mai degrabă înclin să cred 
că s-ar putea să vrea să te folosească împotriva lui cumva. 

— Unde trebuie să mă înregistrez? îl întrebă Rachel, pe 
jumătate în glumă. 

Pickering nu păru impresionat de ironia fetei. Se uită la 
Rachel cu o expresie împietrită pe chip: 

— Te avertizez, agent Sexton. Dacă simţi cumva că 
problemele personale pe care le ai cu tatăl tău te pot 
împiedica să judeci limpede în cadrul acestei întâlniri, te 
sfătuiesc din inimă să refuzi cererea preşedintelui. 

— Să refuz? 

Rachel chicoti nervoasă: 

— E clar că nu-l pot refuza tocmai pe preşedinte. 

— Tu nu, zise directorul. Eu însă o pot face. 

Cuvintele lui rămaseră suspendate în aer, amintindu-i lui 

Rachel celălalt motiv pentru care Pickering era poreclit 
„Quakerul”. Chiar dacă era un om mic de statură, William 
Pickering putea provoca adevărate cutremure politice, dacă 
se trecea peste capul lui. 
_ — ingrijorarea mea are cauze simple, continuă Pickering. 
In responsabilitatea mea intră protecţia oamenilor care 
lucrează pentru mine, iar eu nu apreciez câtuşi de puţin nici 
măcar o aluzie la posibilitatea ca unul dintre ei să fie folosit 
drept pion într-un joc politic. 

— Şi ce îmi recomandaţi să fac? 

Pickering oftă: 

— Îţi sugerez să te întâlneşti cu el. Nu te angaja la nimic. 
Sună-mă de îndată ce preşedintele îţi dezvăluie ce naiba 
are de gând. Crede-mă că, dacă voi suspecta că încearcă să 
te implice în vreun joc politic, te scot de acolo atât de 
repede că individul nici nu-şi va da seama ce l-a lovit. 

— Mulţumesc, domnule! 

Rachel simţea un soi de aură protectoare care venea 
dinspre director, o aură pe care adesea şi-ar fi dorit să o 
simtă venind dinspre tatăl ei. 

— Şi spuneţi că preşedintele a trimis deja o maşină? 

— Nu chiar. 

Pickering se încruntă şi făcu semn înspre fereastră. 

Ezitând, Rachel se duse într-acolo şi privi în direcţia pe 
care o indica degetul întins de Pickering. 

Pe  pajişte aştepta răbdător un elicopter MH-60G 
PaveHawk cu botul ca un nas cârn. Unul din cele mai rapide 
elicoptere fabricate vreodată, acest PaveHawk avea 
înscrise însemnele Casei Albe. Pilotul aştepta lângă el, 
uitându-se mai tot timpul la ceas. 

Rachel se întoarse spre Pickering nevenindu-i să-şi 
creadă ochilor: 

— Casa Albă a trimis un PaveHawk să mă ducă treizeci 
de kilometri până în D. C. 

— Se pare că preşedintele speră să fii impresionată sau 
intimidată. Pickering o privi cu atenţie. lţi sugerez să nu te 
simţi în niciun fel! 

Rachel dădu din cap. Era şi impresionată, şi intimidată. 


Patru minute mai târziu, Rachel Sexton ieşea din NRO şi 
se urca în elicopter. Aparatul se ridică în zbor şi începu 
survolul peste pădurile din Virginia chiar înainte ca ea să 
apuce să-şi pună centura de siguranţă. Rachel privi 
mulţimea de copaci de sub ea şi simţi cum pulsul i-o ia 
razna. Ar fi fost şi mai emoţionată dacă ar fi ştiut că acel 
elicopter nu avea să ajungă niciodată la Casa Albă. 

Vântul turbat zgâlţâia cortul ThermaTech, dar Delta One 
abia dacă observa acest lucru. El şi cu Delta Three erau 
concentrați asupra camaradului lor, care manevra joystick- 
ul cu o dexteritate ca de chirurg. Pe ecranul din faţa lor se 
vedea o transmisie în direct a camerei minuscule montate 
pe corpul microrobotului. 

„Cel mai nou instrument de spionaj”, îşi zise Delta One, 
uluit de fiecare dată când maşinăriei i se dădea drumul să 
funcţioneze. În ultima vreme, în universul micromecanicii, 
faptele păreau să depăşească orice ficţiune. 

Micro sistemele electromecanice (MEMS), sau microboţii, 
reprezentau cele mai noi instrumente în domeniul 
spionajului hightech, sau al tehnologiei de „zbor pe perete” 
- cum i se mai spunea. 

lar lucrurile se petreceau întocmai. 

Deşi microscopici, roboții controlaţi de la distanţă ţineau 
mai degrabă de domeniul science-fiction, deşi apăruseră pe 
piaţă în anii '90. În mai 1997, revista Discovery publicase 
un articol detaliat despre microboţi, trecând în revistă atât 
modelele  „zburătoare”, cât şi pe cele „înotătoare”. 
Înotătorii - nanosubmarine de dimensiunea grăunţelor de 
sare - puteau fi injectaţi în vene, exact ca în filmul Fantastic 
Voyage. Acum, erau folosiţi în clinicile medicale 
performante pentru a ajuta medicii să navigheze de la 
distanţă prin arterele umane, să observe transmisii 
intravenoase în direct şi să localizeze blocajele arteriale 
fără a interveni cu bisturiul. 

Construirea unui microbot zburător era o chestiune şi mai 
simplă, chiar dacă intuiţia îţi spunea altceva. Tehnologia 
aerodinamică prin care o maşină putea fi făcută să zboare 
exista din timpuri străvechi, aşa că singura problemă care 
mai rămăsese de rezolvat era aceea a miniaturizării. 
Proiectaţi de NASA ca instrumente automate de explorare 

pentru viitoarele misiuni pe Marte, primii  microboţi 
zburători aveau câţiva centimetri lungime. Intre timp, 
descoperirile din  nanotehnologie,  micromecanică şi 
tehnologia materialelor uşoare absorbante de energie 
transformaseră microboţii zburători în realitate. 

Adevărata revoluţie fusese provocată de descoperirea 
unui nou domeniu - biomimica, cu alte cuvinte copierea 
Mamei Naturi. Aşa cum se descoperise cu repeziciune, 
modelele de zbor miniaturale care copiau musca-dragon 
reprezentau prototipul ideal din punctul de vedere al 
agilităţii şi al eficienţei. Modelul PH2 pe care îl manevra 
acum Delta Two avea doar un centimetru lungime - 
lungimea unui țânțar - şi dispunea de o pereche dublă de 
aripioare transparente, din siliciu, fapt care îi conferea o 
mobilitate şi o eficienţă în aer fără egal. 

Mecanismul de alimentare cu energie al microbotului 
constituise o altă revoluţie. Primele prototipuri de microboţi 
îşi puteau reîncărca uşor celulele de stocare a energiei doar 
dacă stăteau o vreme sub lumina directă a soarelui, ceea 
ce nu le permitea folosirea în acţiuni sub acoperire sau în 
locuri întunecate. Prototipurile noi se puteau reîncărca mult 
mai uşor, pur şi simplu oprindu-se câteva secunde lângă un 
câmp magnetic. Ideea venise în urma constatării că în 
societatea modernă câmpurile magnetice se găseau 
pretutindeni şi erau la îndemână în cele mai diverse locuri, 
prizele de curent, monitoarele de computer, motoarele 
electrice, boxele audio, telefoanele celulare, fapt care avea 
darul de a le transforma în surse de energie universal 
valabile. Odată ce un microbot era introdus cu succes într-o 
locaţie, acesta putea transmite semnale audio şi video, 
practic, pe o durată nelimitată. PH2-ul aparţinând Delta 
Force transmitea deja de peste o săptămână şi nu părea să 
fi obosit deloc. 


Ca o insectă care zbârnâia printr-un hambar, microbotul 
atârna parcă peste spaţiul din masiva încăpere centrală a 
construcţiei. Captând imaginea întregului spaţiu de 

dedesubt,  microbotul efectua tăcut cercuri deasupra 
ocupanților încăperii tehnicieni, oameni de ştiinţă, 
specialişti în numeroase domenii de cercetare, niciunul 
dintre ei nefiind conştient că era spionat. În vreme ce PH2 
dădea rotocoale încăperii, Delta One zări două feţe 
cunoscute, prinse într-o conversaţie aprinsă. Cei doi puteau 
oferi informaţii preţioase. Delta One îi făcu semn colegului 
să coboare şi să activeze sistemul audio. 

Manevrând controalele, Delta Two activă senzorii de 
sunet ai robotului, orientă antena parabolică a dispozitivului 
şi micşoră înălţimea la care să zboare până ce robotul 
ajunse la trei metri deasupra capetelor celor doi oameni de 
ştiinţă. Transmisia nu era foarte clară, dar se putea auzi 
destul de bine: 

— Tot nu-mi vine să cred, spunea unul dintre oamenii de 
ştiinţă. 

Emoţia din vocea omului nu se diminuase absolut deloc 
de la sosirea lui în tabără, petrecută cu patruzeci şi opt de 
ore în urmă. 

Interlocutorul lui îi împărtăşea, evident, entuziasmul. 

— Ţi-a trecut prin minte vreodată... că vei fi martor la aşa 
ceva? 

— Niciodată, răspunse omul de ştiinţă, încântat la culme. 
E un vis minunat! 

Delta One auzise destul. În mod clar, manevrele în 
interior se petreceau conform aşteptărilor. Delta Two 
îndepărtă robotul de locul conversaţiei şi îl manevră înapoi 
spre ascunziş. Postă dispozitivul minuscul lângă cilindrul 
unui generator electric. Celulele de curent ale lui PH2 
începură imediat să se reîncarce pentru următoarea 
misiune. 

Rachel Sexton căzuse pe gânduri, din cauza 
evenimentelor ciudate din acea dimineață, în vreme ce 
PaveHawk-ul îşi vedea de zbor. Rachel îşi dădu seama că se 
îndrepta într-o cu totul altă direcţie abia când elicopterul 
trecu peste Chesapeake Bay. Nedumerirea pe care o 
simţise când observă acest lucru făcu repede loc indignării. 

— Hei! strigă ea către pilot. Ce faci? 

Vocea ei abia se auzea pe fondul zgomotului făcut de 
motoare. 

— Credeam că mă duci la Casa Albă! 

Pilotul clătină din cap: 

— Îmi pare rău, doa'nă! Preşedintele nu e la Casa Albă în 
dimineaţa asta. 

Rachel încerca să-şi amintească daca Pickering 
specificase Casa Albă sau dacă nu cumva asta fusese doar 
o presupunere a ei. 

— Şi unde e preşedintele? 

— Vă întâlniți cu el în alta parte. 

„Nu zău.” 

— Unde în altă parte? 

— Nu mai avem mult. 

— Nu asta te-am întrebat. 

— Încă vreo douăzeci şi cinci de kilometri. 

Rachel se strâmbă la el. „Tipul ăsta ar trebui să se facă 
politician.” 

— Eviti gloanţele la fel de bine cum eviti şi întrebările? 

Dar pilotul nu îi răspunse. 

Elicopterul avu nevoie de mai puţin de şapte minute ca 
să traverseze golful Chesapeake. După ce pământul începu 
să se zărească din nou, pilotul o luă spre nord şi survolă o 
peninsulă îngustă, pe care Rachel zări mai multe piste de 
aterizare şi clădiri care păreau fi ale armatei. Pilotul începu 
să coboare spre ele. Rachel îşi dădu seama de-abia atunci 

încotro se îndrepta şi ce era acel loc. Cele şase turnuri 
înnegrite de lansare a rachetelor reprezentau un indiciu 
bun, iar dacă asta nu era suficient, acoperişul uneia dintre 
clădiri fusese pictat cu două cuvinte cu litere imense: 
„WALLOPS ISLAND”. 

Insula Wallops era una dintre cele mai vechi baze de 
lansare pe care le avea NASA. Încă folosită pentru lansarea 
de sateliți şi testarea de aparate experimentale de zbor, 
Wallops însemna şi locul secret pe care NASA îl utiliza. 

„Preşedintele este pe insula Wallops?” N-avea niciun 
sens. 

Pilotul alinie traiectoria elicopterului de-a lungul unei serii 
de trei piste de aterizare care străbăteau insula în lung. 
Elicopterul păru să se îndrepte spre capătul pistei centrale. 

Pilotul începu să încetinească: 

— Vă veţi întâlni cu preşedintele în biroul lui. 

Rachel se întoarse pe scaun, întrebându-se dacă tipul 
avea chef de glume. 

— Preşedintele Statelor Unite are un birou aici, pe insula 
Wallops? 

Pilotul părea extrem de serios: 

— Preşedintele Statelor Unite are un birou oriunde 
doreşte, doa'nă. 

Arătă înspre capătul pistei de aterizare. Rachel văzu 
silueta imensă sclipind la distanţă şi inima aproape că îi 
stătu în loc. Recunoscu, chiar dacă se afla la peste trei sute 
de metri, fuzelajul albastru deschis al aeronavei Boeing 747 
modificate. 

— Mă întâlnesc cu el la bordul... 

— Da, doa'nă. Asta e locuinţa lui când e departe de casă. 

Rachel se holbă la uriaşa aeronavă. Indicativul militar 
pentru acest avion celebru era VC-25-A, cu toate că restul 
lumii îl cunoştea sub un alt nume: Air Force One. 

— Se pare că în dimineaţa asta veţi urca în cel nou, îi zise 
pilotul arătând înspre numerele de pe coada aeronavei. 

Rachel dădu absentă din cap. Puţini americani ştiau că 
există, de fapt, două aeronave Air Force One în serviciu - o 

pereche de modele 747-200-Bs identice, modificate special, 
unul cu numărul 28.000 pe coadă, celălalt cu numărul 
29.000. Ambele avioane puteau atinge o viteză de 
croazieră de 900 de kilometri pe oră şi fuseseră modificate 
pentru alimentare în zbor, astfel căpătând practic 
autonomie nelimitată de zbor. 

În vreme ce PaveHawk-ul se aşeza pe pistă lângă 
aeronava prezidențială, Rachel începu să înțeleagă 
referirile la Air Force One ca la „avantajul de mobilitate 
casnică” al comandantului suprem. Avionul constituia cu 
adevărat o privelişte care te intimida. 

Când zbura în alte ţări ca să se întâlnească cu şefi de 
state, preşedintele cerea adesea, din raţiuni de securitate, 
ca întâlnirea să aibă loc chiar pe pistă, la bordul aeronavei 
sale. Chiar dacă motivele erau legate de securitate, un alt 
motiv avea legătură cu dobândirea unor avantaje 
preliminarii în negocieri prin simpla intimidare a 
partenerului de negociere. O vizită la bordul Air Force One 
te intimida cu mult mai mult decât orice călătorie la Casa 
Albă. Pe fuzelajul avionului era scris: „UNITED STATES OF 
AMERICA”, cu litere de doi metri. O doamnă ministru îl 
acuzase odată pe preşedintele Nixon că „îşi legăna bărbăţia 
în faţa ei” când acesta îi ceruse să urce la bordul Air Force 
One. Ulterior, echipajul poreclise în glumă aeronava „Sculă 
mare”. 

— Domnişoara Sexton? 

Un individ de la Serviciile Secrete îmbrăcat într-un blazer 
se ivi ca din senin lângă elicopter şi îi deschise uşa ca s-o 
ajute să coboare. 

— Preşedintele vă aşteaptă. 

Rachel cobori şi privi în sus, dincolo de rampa de acces, 
către fuzelajul masiv. „Intru în falusul zburător.” Auzise 
odată de la cineva că „Biroul Oval” zburător dispunea de 
peste 450 de metri pătraţi de spaţiu interior, incluzând 
patru apartamente private pentru dormit, cabine pentru un 
echipaj de zbor de douăzeci şi şase de oameni şi două 
cambuze capabile de a furniza hrană pentru cincizeci de 

oameni. 

În timp ce urca scara, Rachel îl simţi pe individul de la 
Serviciile Secrete chiar în spatele ei, grăbind-o să urce mai 
repede. Undeva sus, uşa cabinei stătea deschisă precum o 
mică rană pe corpul unei balene argintii, de dimensiuni 
fantastice. Rachel se apropie de uşa întunecoasă şi simţi 
cum încrederea în sine începe să i se clatine. 

„Uşurel, Rachel. E doar un avion.” 

Ajunşi pe palier, omul de la Serviciile Secrete o luă 
politicos de braţ şi o pofti spre un coridor surprinzător de 
îngust. O cotiră spre dreapta, parcurseră încă o mică 
distanţă, apoi intrară într-o cabină spațioasă şi luxoasă. 
Rachel o recunoscu imediat după fotografiile pe care le 
văzuse. 

— Aşteptaţi aici, rosti însoţitorul ei, după care se făcu 
nevăzut. 

Rachel rămase singură în faimoasa cabină în lambriu din 
Air Force One. Aceasta era încăperea destinată întâlnirilor, 
pentru distrarea demnitarilor de stat şi, posibil, sperierea 
de moarte a pasagerilor care se aflau pentru prima dată 
acolo. Camera se întindea pe toată lăţimea aeronavei, la fel 
ca toate covoarele groase de pe podea. Mobila era 
impecabilă din punctul de vedere al calităţii - fotolii din 
piele fină în jurul unei mese rotunde din arțar folosite 
pentru întâlniri, lampioane de podea lângă un divan imens 
şi sticlărie de cristal fabricat manual pe tejgheaua unui bar 
din mahon. 

Proiectanţii Boeingului realizaseră cu mare atenţie planul 
acestei cabine pentru a le oferi pasagerilor un sentiment de 
„ordine şi relaxare în acelaşi timp”. Oricum, relaxarea 
constituia ultimul sentiment din lume pe care îl nutrea 
Rachel acum. Nu se putea gândi decât la numărul de lideri 
care stătuseră chiar în acea încăpere şi luaseră decizii care 
influenţau cursul istoriei. 

Totul în acea cameră vorbea despre putere, de la vaga 
aromă de tutun fin de pipă la imensul sigiliu prezidenţial. 
Vulturul care ţinea în gheare săgețile şi ramurile de măslin 

era brodat pe perne, era încastrat pe frapiera de gheaţă şi 
era chiar imprimat pe tirbuşoanele de pe bar. Rachel luă un 
tirbuşon şi îl examină. 

— Deja furaţi suvenire? se auzi o voce profundă în 
spatele ei. 

Uluită, Rachel se răsuci pe călcâie şi scăpă tirbuşonul pe 
podea. Ingenunche stângace ca să îl ridice. Apucând 
tirbuşonul, se întoarse şi îl văzu pe preşedintele Statelor 
Unite privind-o cu zâmbetul pe buze. 

— Nu sunt un membru al familiei regale, domnişoară 
Sexton. Nu era nevoie să îngenuncheaţi! 

Senatorul Sedgewick Sexton savura intimitatea limuzinei 
Lincoln în vreme ce aceasta se strecura către birou prin 
traficul infernal de dimineaţă din Washington. Pe bancheta 
din faţa lui, Gabrielle Ashe, asistenta personală în vârstă de 
24 de ani, îi citea programul din acea zi. Sexton abia dacă 
auzea ceva. 

„lubesc Washington-ul”, îşi zise el, admirându-i formele 
perfecte ascunse sub puloverul de caşmir. „Puterea este cel 
mai bun afrodiziac din câte există... şi ea atrage femeile ca 
aceasta pe care o am în faţă în D. C. Precum mierea.” 

Gabrielle era o newyorkeză tipică, visând să devină ea 
însăşi senator al Statelor Unite într-o bună zi. „Şi chiar ar 
putea reuşi”, îşi zise Sexton. Arăta incredibil de bine şi era 
ascuţită la minte. Mai presus de toate, înţelegea perfect 
regulile jocului. 

Gabrielle Ashe era negresă, dar pielea ei avea mai 
degrabă o culoare arămie, între scorţişoară şi mahon, acea 
confortabilă nuanţă intermediară pe care Sexton ştia că 
„albii” fanatici o puteau accepta fără a avea senzaţia că fac 
un compromis. Amicilor lui, Sexton o descria pe Gabrielle ca 
pe un amestec între Halle Berry ca înfăţişare şi Hillary 
Clinton ca ambiţie şi creier, deşi uneori el însuşi credea că o 
asemenea descriere însemna o subestimare. 

De când o promovase în poziţia de asistent personal, cu 
trei luni în urmă, Gabrielle devenise un bun de nepreţuit 
pentru campania lui. Şi, colac peste pupăză, femeia lucra şi 
pe gratis. Răsplata pentru zilele de lucru de şaisprezece ore 
o constituia învăţarea tuturor jocurilor de culise de la un 
expert într-ale politicii. 

„Bineînţeles, îşi aminti Sexton cu plăcere, că am convins- 
o să se ocupe şi de altceva, în afară de muncă.” După ceo 
promovase, Sexton o invitase la o „şedinţă de orientare” 
noaptea târziu în biroul lui. Aşa cum era de aşteptat, tânăra 

asistenta sosise gata să se apuce de treabă şi dornică de a- 
i mulţumi. Cu o răbdare şlefuită în decenii de „practică”, 
Sexton îşi  „desfăşura” magia...  consolidând astfel 
încrederea lui Gabrielle, îndepărtându-i cu grijă inhibiţiile, 
exercitând un control înşelător şi, în cele din urmă, 
seducând-o chiar acolo, în birou. 

Sexton era convins că întâlnirea fusese una dintre cele 
mai plăcute experienţe sexuale din viaţa tinerei femei, cu 
toate că, a doua zi, Gabrielle regretase escapada. Ruşinată, 
îşi depusese demisia. Sexton însă nu i-a acceptat-o. 
Gabrielle rămăsese în echipă, dar îşi exprimase foarte clar 
intenţiile. Din acel moment, relaţia lor fusese strict una de 
afaceri. 

Buzele cărnoase ale fetei continuau să se mişte: 

—... N-aş vrea să vă duceţi complet nepregătit la 
această dezbatere de după-amiază de la CNN. Incă nu ştim 
pe cine va trimite Casa Albă. Poate că vreţi să parcurgeţi 
notițele pe care vi le-am pregătit. 

Îi înmână un dosar. 

Sexton îl luă, savurând aroma parfumului ei amestecat 
cu mirosul scaunelor de piele. 

— Nu mă ascultați, zise ea. 

— Ba da. 

Sexton îi zâmbi: 

— Lasă dezbaterea CNN. În cel mai rău caz, Casa Albă 
îmi dă cu tifla trimițând vreun pălmaş de campanie de doi 
bani. În cel mai bun caz, trimit un mahăr, iar eu o să-l 
mănânc de viu. 

Gabrielle se încruntă: 

— Bine. Am inclus între notițe o listă cu cele mai ostile 
subiecte cu putinţă. 

— Fără îndoială cele deja cunoscute! 

— E şi unul nou. Cred că aţi putea fi atacat de către 
comunitatea homosexualilor pentru comentariile de azi- 
noapte din emisiunea lui Larry King. 

Sexton ridică din umeri, abia catadicsind să o asculte: 

— Mada. Chestia cu căsătoria între aceleaşi sexe. 

Gabrielle îl privi dezaprobator: 

— Chiar aţi luat poziţie împotriva ei. 

„Căsătorie între aceleaşi sexe, se gândi Sexton 
dezgustat. Dacă ar fi după mine, poponarii n-ar avea nici 
măcar drept de vot.” 

— Bine, o s-o las ceva mai moale! 

— In regulă. Aţi cam insistat pe astfel de subiecte 
fierbinţi în ultima vreme. Să nu deveniți prea încrezut. 
Alegătorii îşi pot modifica preferinţele într-o secundă. Acum 
sunteţi în câştig şi urcați pe creasta valului. Rămâneţi 
acolo. Azi nu e cazul să vă aventuraţi prea mult. Mulţumiţi- 
vă să jucaţi cu mult calm. 

— Vreo veste de la Casa Albă? 

Gabrielle păru surprinsă plăcut: 

— O tăcere continuă. Acum a devenit oficial - 
contracandidatul dumneavoastră s-a transformat în „omul 
invizibil”. 

Lui Sexton abia dacă îi venea să creadă cât noroc 
avusese în ultima vreme. Luni de zile preşedintele lucrase 
din greu la pregătirea campaniei proprii. Apoi, brusc, cu o 
săptămână în urmă, se închisese în Biroul Oval şi de atunci 
nimeni nu îl mai văzuse sau nu mai auzise de el. De parcă, 
pur şi simplu, nu mai putea suporta creşterea sprijinului 
electoral înregistrat de Sexton. 

Gabrielle îşi trecu o mână prin părul ei negru şi drept: 

— Am auzit că personalul de campanie de la Casa Albă e 
la fel de nedumerit ca noi. Preşedintele nu a oferit nicio 
explicaţie pentru dispariţia sa şi toată lumea de acolo e 
furioasă. 

— Ceva ipoteze? se interesă Sexton. 

Gabrielle îl privi peste rama ochelarilor săi de formă 
clasică: 

— Azi-dimineaţă am primit nişte date interesante de la 
un cunoscut de la Casa Albă. 

Sexton îi recunoscu privirea. Gabrielle Ashe făcuse rost 
din nou de nişte informaţii confidenţiale. Sexton se întreba 
dacă, în schimbul secretelor de campanie electorala, ea nu 

oferea cumva şedinţe generoase de felaţie pe bancheta din 
spate a maşinii vreunui asistent prezidenţial. Nu că i-ar fi 
păsat... câtă vreme informaţiile continuau să curgă. 

— Se zvoneşte, începu asistenta, coborându-şi tonul 
vocii, că purtarea bizară a preşedintelui a început 
săptămâna trecută după o întâlnire privată de urgenţă cu 
directorul administrativ NASA. Se pare că preşedintele a 
ieşit destul de ameţit. Imediat după aceea şi-a anulat toate 
celelalte întâlniri şi din acel moment a rămas în contact 
permanent doar cu NASA. 

Lui Sexton îi plăcea cum sună informaţia. 

— Crezi că NASA i-ar fi putut livra alte veşti proaste? 

— Pare a fi o explicaţie logică, zise Gabrielle. Deşi trebuia 
ca lucrurile care s-au petrecut să fie extrem de grave 
pentru ca preşedintele să lase totul baltă. 

Sexton se gândi la posibilităţi. Evident, orice s-ar fi 
întâmplat în legătură cu NASA trebuia să fie ceva destul de 
serios. „Altfel preşedintele mi-ar fi dat cu tifla chiar în faţă.” 
În ultima vreme, Sexton îl atacase destul de dur pe 
preşedinte în legătură cu fondurile alocate pentru NASA. 
Şirul recent de misiuni eşuate şi depăşirile groteşti de 
buget ale NASA atrăseseră agenţiei onoarea îndoielnică de 
a deveni portdrapelul neoficial al campaniei lui Sexton 
contra imenselor şi ineficientelor cheltuieli guvernamentale. 
În mod normal, atacarea NASA, unul dintre cele mai 
proeminente simboluri ale mândriei americane, nu 
reprezenta o cale la care politicienii să se gândească serios 
pentru a câştiga voturi, însă Sexton dispunea de o armă pe 
care puţini politicieni o aveau - Gabrielle Ashe şi instinctele 
ei extraordinare. 

Tânăra cea isteaţă intrase în atenţia lui Sexton cu câteva 
luni în urmă, când lucra pe poziţia de coordonator în biroul 
de campanie din Washington. Văzând că Sexton e situat 
destul de rău în primele sondaje şi că mesajul lui referitor la 
cheltuielile guvernamentale exagerate se loveşte 
pretutindeni doar de urechi astupate, Gabrielle Ashe 
întocmise o notă internă sugerând un nou unghi de 

abordare, radical diferit de precedentul. Îi explicase 
senatorului că ar fi trebuit să atace depăşirile exorbitante 
de buget ale NASA şi permanentele manevre evazioniste 
ale Casei Albe ca pe un exemplu tipic pentru politica 
bugetară neglijentă a preşedintelui Herney. 

„NASA îi costă pe americani o avere”, îi scrisese Gabrielle 
în notă, incluzând o listă cu toate costurile operaţiunilor, 
misiuni eşuate şi manevre de eschivare. „Alegătorii habar 
n-au. Dacă ar şti, ar fi oripilaţi. Cred că ar trebui să faceţi 
din NASA o chestiune politică de prim rang.” 

Sexton râsese de naivitatea ei atunci când citise nota. 
„Da, şi dacă tot sar la gâtul celor de la NASA, aş putea la fel 
de bine să mă opun intonării imnului naţional la meciurile 
de baseball”, îşi zisese. 

In săptămânile care urmaseră, Gabrielle continuase să îi 
trimită informaţii despre NASA. Cu cât citea mai mult, cu 
atât senatorul Sexton îşi dădea seama că această tânără 
Gabrielle Ashe ştia ceva. NASA era un sac fără fund, chiar şi 
după propriile standarde ale acestei agenţii 
guvernamentale - scumpă, ineficientă şi, în ultimii ani, de o 
incompetenţă crasă. 

Intr-o după-amiază, Sexton era intervievat în direct în 
legătură cu probleme legate de educaţie. Gazda emisiunii 
insista să afle de unde va găsi Sexton fondurile necesare 
îndeplinirii promisiunilor legate de revizuirea sistemului 
şcolar. Ca răspuns, Sexton hotărâse să testeze teoria lui 
Gabrielle legată de NASA, mai mult în glumă decât în 
serios. 

— Bani pentru educaţie? făcuse el pe miratul. Poate că aş 
reduce bugetul programului spaţial la jumătate. Cred că 
dacă NASA poate cheltui cincisprezece miliarde în spaţiu în 
fiecare an, atunci aş putea şi eu să cheltuiesc şapte 
miliarde şi jumătate pentru copiii de aici, de pe Pământ! 

Aflaţi în cabina de transmisie, managerii de campanie ai 
lui Sexton răbufniră îngroziţi de gafa acestuia. În definitiv, 
alte campanii fuseseră îngropate pe veci de chestiuni mult 
mai puţin periculoase decât o lovitură directă îndreptată 

asupra subiectului mult prea fierbinte pe care-l reprezintă 
NASA. Liniile de telefon ale studioului de radio începuseră 
imediat să fie luate cu asalt. Managerii de campanie ai lui 
Sexton se făcuseră mici; patrioţii „spaţiali” începuseră să îi 
dea târcoale pradei. 

Numai că se petrecuse ceva neaşteptat. 

— Cincisprezece miliarde pe an? întrebase primul 
ascultător, care părea şocat. Miliarde? Vreţi să spuneţi că la 
ora de matematică a fiului meu clasa este supraaglomerată 
pentru că şcolile nu-şi pot permite destui profesori, în 
vreme ce NASA cheltuieşte cincisprezece miliarde pe an ca 
să fotografieze praful din spaţiu? 

— Aă... cam aşa ceva, răspunsese, cu prudenţă, Sexton. 

— Dar e absurd! Preşedintele are puterea să întreprindă 
ceva în acest sens? 

— Categoric, îi confirmă Sexton, din ce în ce mai 
încrezător. Un preşedinte are drept de veto asupra tuturor 
cererilor bugetare ale oricărei agenţii despre care el are 
impresia că are cheltuieli exagerate. 

— Atunci aveţi votul meu, domnule senator Sexton! 
Cincisprezece miliarde pentru cercetarea în spaţiu, şi copiii 
noştri nu au profesori! Este inadmisibil! Noroc, domnule! 
Sper să mergeţi până la capăt. 

Urmase un al doilea ascultător pe fir: 

— Domnule senator, tocmai am citit că Staţia Spațială 
Internaţională lansată de NASA a depăşit cu mult 
cheltuielile estimate şi că preşedintele se gândeşte să îi 
acorde agenţiei fonduri suplimentare pentru menţinerea în 
funcţiune a respectivului proiect. Este adevărat? 

Sexton profită din plin de această ocazie: 

— E adevărat! 

Incepuse să îi explice că acea staţie orbitală fusese 
concepută iniţial ca o realizare comună internaţională, 
douăsprezece ţări urmând să împartă cheltuielile. Numai 
că, după începerea construcţiei, bugetul proiectului ieşise 
de sub orice control, astfel încât multe ţări renunţaseră 
dezgustate la participarea lor. În loc să renunţe la proiect, 

preşedintele hotărâse să acopere toate costurile. 

— Cheltuielile noastre pentru proiectul ISS, le dezvălui 
Sexton, au crescut de la cifra propusă de opt miliarde la 
uluitorul nivel de o sută de miliarde de dolari! 

Ascultătorul se-nfurie: 

— De ce naiba nu opreşte preşedintele totul??? 

Lui Sexton îi venea să îl pupe pe individ. 

— A naibii de bună întrebare! Din nefericire, o treime din 
nevoile construcţiei sunt deja pe orbită, iar preşedintele a 
cheltuit dolarii voştri din taxe ca să le arunce acolo, astfel 
încât oprirea lucrărilor ar echivala cu a recunoaşte că a 
făcut o boacănă de mai multe miliarde de dolari din banii 
voştri. 

Apelurile continuaseră pe acelaşi ton. Americanii păreau 
să priceapă de-abia acum că NASA constituia doar o 
opţiune şi nu o chestiune naţională imuabilă. 

La sfârşitul emisiunii, cu excepţia câtorva adepţi fanatici 
ai NASA, care ţinuseră pledoarii emoţionante despre lupta 
eternă a omului pentru cunoaştere, consensul fusese 
stabilit. Campania lui Sexton dăduse marea lovitură; atinse 
punctul slab al  contracandidatului - o chestiune 
controversată  nedezvăluită unei opinii publice încă 
sensibile. 

În săptămânile care au urmat, Sexton îşi doborâse 
contracandidaţii în cinci dintre cele mai importante 
circumscripţii electorale. O prezentase pe Gabrielle Ashe ca 
asistenta lui personală, lăudând-o pentru intuiţia ei de a 
aduce chestiunea NASA în atenţia alegătorilor. Cu un 
simplu gest, Sexton transformase o tânără afro-americană 
într-o stea în ascensiune în domeniul politicii, astfel încât 
opiniile lui rasiste şi misogine din trecut fuseseră imediat 
date uitării. 

Acum, în vreme ce stăteau împreună în limuzină, Sexton 
îşi dădu seama că Gabrielle îşi demonstrase din nou 
valoarea. Informaţiile ei despre întâlnirea secretă care a 
avut loc săptămâna trecută dintre directorul administrativ 
al NASA şi preşedinte indicau cu siguranţă apariţia altor 

probleme referitoare la NASA, poate încă o ţară care se 
retrăgea din proiectul spaţiului orbital. 

În vreme ce limuzina trecea pe lângă Monumentul 
Washington, senatorul Sexton avu brusc sentimentul că 
destinul l-a ales pe el. 


42 


8 


Chiar dacă ascensiunea politică îl adusese în cea mai 
influentă poziţie din lume, preşedintele Zachary Herney era 
un bărbat de statură medie, cu o constituţie firavă şi umeri 
înguşti. Avea o faţă pistruiată, ochelari cu dioptrii mari şi un 
păr negru, foarte rar. Statura lui măruntă venea în contrast 
flagrant cu afecțiunea pe care omul o stârnea în cei care ÎI 
cunoşteau. Se spunea că, odată ce l-ai întâlnit pe Zach 
Herney, ajungeai să mergi până la capătul pământului 
pentru el. 

— Mă bucur că ai putut veni, îi zise preşedintele Herney, 
întinzându-se să îi strângă mâna lui Rachel. 

Strângerea lui era puternică şi sinceră. 

Rachel se lupta cu un nod pe care-l simţea în gât. 

— Bineînţeles, domnule preşedinte. E o onoare să vă 
întâlnesc. 

Preşedintele îi zâmbi cu blândeţe şi Rachel sesiză din 
prima legendara amabilitate a lui Herney. Omul avea o 
uşurinţă fantastică de a se exterioriza, lucru îndrăgit de 
caricaturişti, deoarece, indiferent care era tema desenului, 
căldura şi zâmbetul amabil al preşedintelui nu puteau fi 
niciodată confundate. Ochii lui trădau sinceritate şi 
demnitate. 

— Dacă mă vei urma, zise el cu voce veselă, am o ceaşcă 
de cafea pe care e scris numele tău. 

— Vă mulţumesc, domnule! 

Preşedintele apăsă pe butonul interfonului şi ceru să i se 
aducă în biroul lui cafea. 

Urmându-l pe preşedinte prin avion, Rachel nu se putu 
abţine să nu remarce că tipul părea extrem de fericit şi de 
odihnit pentru un candidat care stătea destul de prost în 
sondajele electorale. Totodată, era extrem de lejer 
îmbrăcat - blugi, tricou cu mâneci şi bocanci L. L. Bean de 
alpinism. 

Rachel încercă să înceapă discuţia: 

— Vă... căţăraţi pe munte, domnule preşedinte? 

— Nicidecum. Consilierii mei de campanie au decis că 
aceasta ar trebui să fie noua mea înfăţişare. Tu ce crezi? 

De dragul lui, Rachel spera ca omul să nu vorbească 
serios. 

— E foarte... âă... bărbătească, domnule! 

Herney nu reacţionă: 

— Bine. Noi credem că mă va ajuta să luăm înapoi o 
parte din voturile femeilor care ar înclina să i le acorde 
tatălui tău. 

După o clipă, preşedintele îi zâmbi larg: 

— A fost o glumă, domnişoară Sexton. Cred că ştim 
amândoi că am nevoie de mai mult decât un tricou şi o 
pereche de blugi ca să câştig aceste alegeri. 

Dezinvoltura şi umorul preşedintelui reuşiră să înlăture 
repede orice tensiune pe care Rachel o resimţise venind 
acolo. Preşedintele compensa din plin lipsa forţei fizice cu 
talentul diplomatic. Diplomaţia făcea apel la talentele 
umane înnăscute, iar Zach Herney avea acest dar. 

Rachel îl urmă pe preşedinte spre partea din spate a 
avionului. Cu cât înaintau mai mult, cu atât interiorul 
semăna mai puţin cu un avion; holuri curbate, pereţi 
tapetaţi, chiar o sală de sport complet echipată cu 
echipamente de forţă. Ciudat, dar avionul părea complet 
pustiu. 

— Călătoriţi singur, domnule preşedinte? 

El clătină din cap: 

— De fapt, abia am aterizat. 

Rachel fu surprinsă. „Aterizat, de unde?” Rapoartele sale 
secrete din acea săptămână nu includeau nimic în care să 
se menţioneze vreo călătorie prezidenţială. Probabil că el 
folosea baza Wallops Island ca să călătorească cât mai 
discret: 

— Echipa mea a părăsit avionul chiar înainte de a sosi 
dumneavoastră, o lămuri preşedintele. Trebuie să mă întorc 
la Casa Alba, dar am ţinut să mă întâlnesc cu 

dumneavoastră aici, nu în Biroul Oval. 

— Încercaţi să mă intimidaţi? 

— Dimpotrivă, o fac din respect pentru dumneavoastră, 
domnişoară Sexton. Casa Albă nu are nimic secret în ea, iar 
ştirea despre o întâlnire între noi doi te-ar pune într-o 
poziţie delicată faţă de tatăl dumitale. 

— Vă apreciez grija, domnule! 

— Se pare că eviţi cu eleganţă o posibilă situaţie 
conflictuală, iar eu nu am niciun motiv să distrug acest 
echilibru. 

Rachel îşi aminti de întâlnirea de dimineaţă cu tatăl ei şi 
se îndoi că o astfel de întâlnire se putea considera 
desfăşurată cu „eleganţa”. Nu era mai puţin adevărat că 
Zach Herney făcea totul ca să se desfăşoare într-o manieră 
decentă, deşi nu era obligat la aşa ceva. 

— Pot să-ţi spun Rachel? o întreba Herney. 

— Bineînţeles. „Pot să-ţi spun Zach?” 

— Cabinetul meu, o anunţă preşedintele, poftind-o printr- 
o uşă din arțar sculptat. 

Cu siguranţă biroul de la bordul lui Air Force One era mai 
intim decât cel de la Casa Albă, însă mobilierul mai păstra 
totuşi un aer de austeritate. Biroul era îngropat sub hârtii, 
iar în spatele lui atârna un tablou pictat de un clasic al 
genului, o goeletă cu trei catarge navigând cu toate 
pânzele sus, făcând tot posibilul să facă faţă unei furtuni 
dezlănţuite. Tabloul părea a fi metafora perfectă a 
preşedinţiei lui Zach Herney din acel moment. 

Preşedintele îi oferi lui Rachel unul dintre cele trei scaune 
din faţa biroului. Femeia se aşeză. Rachel se aştepta ca el 
să ia loc la birou, însă preşedintele îşi trase un al doilea 
scaun şi se aşeză lângă ea. 

„Ca să jucăm de la acelaşi nivel”, înţelese ea mesajul. 
„Expertul în diplomaţie.” 

— Ei bine, Rachel, zise Herney, oftând obosit în vreme ce 
se aşeza. Cred că eşti cam nedumerită de vizita făcută aici, 
nu-i aşa? 

Blândeţea din vocea lui îndepărtă orice reţinere pe care 

ar mai fi avut-o Rachel: 

— De fapt, domnule, sunt total debusolată. 

Herney izbucni în râs: 

— Minunat. Nu reuşesc în fiecare zi să zăpăcesc pe 
cineva de la NRO. 

— Nu în fiecare zi cineva de la NRO primeşte invitaţia de 
a urca la bordul Air Force One ca să fie întâmpinat de un 
preşedinte în bocanci de alpinist. 

Preşedintele râse din nou. 

O bătaie discretă în uşă anunţă sosirea cafelei. Una 
dintre membrele echipajului intră cu o cafetieră aburindă şi 
două ceşti pe o tavă. La semnul preşedintelui, femeia lăsă 
tava pe birou şi se făcu nevăzută. 

— Zahăr şi frişcă? întrebă preşedintele, ridicându-se ca 
să toarne în ceşti. 

— Doar frişcă, vă rog. 

Rachel savură aroma îmbietoare. „Preşedintele Statelor 
Unite îmi serveşte cafeaua?” 

Zach Herney îi întinse o ceaşcă. 

— E Paul Revere autentic, rosti el. Unul dintre micile 
luxuri pe care mi le permit. 

Rachel sorbi o gură de cafea. Era cea mai bună din câte 
băuse ea vreodată. 

— În fine, continuă preşedintele, turnându-şi o ceaşcă şi 
pentru el şi aşezându-se la loc pe scaun, timpul pe care-l 
pot petrece aici este destul de scurt, aşa că ar trebui să 
trecem la treabă. 

Îşi puse un cub de zahăr în cafea şi îşi ridică privirea spre 
Rachel: 

— Îmi imaginez că Bill Pickering te-a avertizat că singurul 
motiv pentru care aş fi vrut să te văd era acela de ate 
folosi în avantajul meu politic. 

— De fapt, domnule, exact aşa mi-a spus. 

Preşedintele chicoti: 

— Întotdeauna e un cinic. 

— Deci, s-a înşelat? 

— Glumeşti? se miră preşedintele. Bill Pickering nu se 

înşală niciodată. A nimerit la fix, ca de obicei. 


47 


9 


Gabrielle Ashe privea absenta pe fereastra limuzinei 
senatorului Sexton, în vreme ce aceasta se îndrepta prin 
traficul de dimineaţă către clădirea de birouri a senatorului. 
Se întreba cum naiba ajunsese în acest punct al vieţii ei. 
Asistenta personală a senatorului Sedgewick Sexton. În 
definitiv, doar asta fusese intenţia ei, nu? 

„Sunt într-o limuzină, împreună cu viitorul preşedinte al 
Statelor Unite ale Americii.” 

Gabrielle privi dincolo de interiorul luxos al limuzinei 


către senator, care părea cufundat în gânduri. Îi admiră 
trăsăturile bine conturate şi ţinuta perfectă. Chiar arăta a 
preşedinte. 


Gabrielle îl văzuse pe Sexton vorbind cu trei ani în urmă, 
pe vremea când era în anii terminali ai facultăţii de Ştiinţe 
Politice de la Universitatea Cornell. Nu o să uite niciodată 
cum scrutau ochii lui audiența, ca şi cum ar fi transmis un 
mesaj direct spre ea - crede-mă. După discurs, Gabrielle se 
aşezase la coadă ca să îi strângă mâna lui Sexton. 

— Gabrielle Ashe, îi zisese senatorul, citindu-i numele de 
pe ecuson. Un nume minunat pentru o tânără tot atât de 
minunată. 

Ochii îi întăreau spusele. 

— Mulţumesc, domnule, îi răspunse Gabrielle, simțind 
forţa bărbatului în vreme ce îi strângea mâna. Am fost cu 
adevărat impresionată de discursul dumneavoastră. 

— Mă bucur să aud asta! 

Sexton îi vârâse o carte de vizită în mână: 

— Sunt permanent în căutare de minţi tinere şi strălucite 
care îmi împărtăşesc viziunea. După ce termini şcoala, 
caută-mă. Oamenii mei s-ar putea să aibă o slujbă pentru 
tine. 

Gabrielle vru să-i mulţumească, dar senatorul trecuse 
deja la următoarea persoană din rând. Cu toate astea, în 

lunile care urmaseră, Gabrielle se trezise că urmăreşte 
cariera lui Sexton la televizor. Îl urmărea cu admiraţie cum 
se pronunţă categoric împotriva imenselor cheltuieli 
guvernamentale proclamând reducerile de buget, 
îndemnând Fiscul să lucreze mai eficient, atacând agenţiile 
şi chiar sprijinind anularea unor programe de servicii civile 
redundante. Apoi, când soţia senatorului murise pe 
neaşteptate într-un accident de maşină, Gabrielle urmărise 
uluită cum Sexton transformă ceea ce era negativ în 
pozitiv. Trecuse peste propria durere şi declarase lumii 
întregi că va candida la preşedinţie şi că îşi va dedica restul 
timpului din serviciul public memoriei soţiei dispărute. În 
acel moment, Gabrielle hotărâse fără nicio remuşcare că 
voia să lucreze cu echipa de campanie a senatorului 
Sexton. 

Acum ajunsese în poziţia cea mai influenta pe care şi-o 
putuse dori. 

Gabrielle îşi aminti de noaptea pe care o petrecuse cu 
Sexton în biroul lui îmbrăcat cu pluş şi se strâmbă, 
încercând să oprească imaginile stânjenitoare care îi 
veneau în minte. „Oare la ce mă gândeam?” Ştia că ar fi 
trebuit să reziste, dar cumva se trezise că nu era în stare. 
Sedgewick Sexton fusese idolul ei de atâta timp... şi când 
se gândise că o dorea. 

Limuzina trecu peste o  denivelare din asfalt, 
întrerupându-i lui Gabrielle şirul amintirilor. 

— Te simţi bine? se interesă Sexton, care acum o 
urmarea atent. 

Gabrielle schiţă un zâmbet vag: 

— Foarte bine. 

— Doar nu te gândeşti iar la bluful ăla, nu-i aşa? 

Ea ridică din umeri: 

— Încă mă îngrijorează un pic, recunosc. 

— Las-o baltă. Blufurile au fost cel mai bun lucru din 
campania mea. 

Gabrielle învățase pe propria piele că bluful era 
echivalentul politic al scăpării de informaţii tendenţioase 

despre rival, cum ar fi că acesta tocmai folosea un aparat 
de mărire a penisului sau se abonase la o revistă 
deocheată. Bluful nu reprezenta o tactică strălucită, dar 
atunci când dădea rezultate, acestea erau senzaţionale. 

Când însă i se răspundea cu aceeaşi monedă... 

Căci aşa se şi întâmplase. Din partea Casei Albe. Cu vreo 
lună în urmă personalul de campanie al preşedintelui 
decisese, impulsionat de sondajele de opinie proaste, să 
treacă la atac şi lansase un zvon socotit adevărat, cum că 
senatorul Sexton avea o relaţie amoroasă cu asistenta lui 
personală, Gabrielle Ashe. Din nefericire pentru Casa Albă, 
nu existau dovezi. Un ferm adept al zicalei că apărarea cea 
mai bună e atacul dezlănţuit, senatorul Sexton prinsese din 
zbor ocazia de a lansa un nou atac furibund. Convocase o 
conferinţă națională de presă în cursul căreia îşi 
proclamase nevinovăția şi mânia. „Nu pot să cred, afirmase 
el, privind cu lacrimi de durere drept spre camerele de luat 
vederi, că preşedintele dezonorează amintirea soţiei mele 
prin astfel de minciuni rău intenţionate.” 

Rolul jucat de senatorul Sexton în faţa camerelor de luat 
vederi fusese atât de convingător, încât aproape nici 
Gabrielle nu mai ştia sigur dacă într-adevăr se culcase cu el 
sau nu. Văzând însă cât de uşor putea minţi el, Gabrielle îşi 
dăduse repede seama că senatorul Sexton era cu adevărat 
un om periculos. 

In ultima vreme, chiar dacă era convinsă că ajunsese să 
sprijine ce/ mai puternic cal din cursa prezidenţială, 
Gabrielle începuse să se întrebe dacă îl sprijinea şi pe ce/ 
mai bun. A lucra în apropierea lui Sexton însemnase o 
experienţă dură - asemănătoare cu experienţa pe care ar fi 
încercat-o un copil care ar fi văzut ce înseamnă viaţa 
dincolo de studiourile Hollywoodului, unde magia nu mai 
era ceea ce pretindea a fi. 

Deşi credinţa lui Gabrielle în politica lui Sexton rămăsese 
intactă, femeia începea să aibă serioase dubii în privinţa 
persoanei în sine. 

— Ceea ce îţi voi spune acum, Rachel, îi zise 
preşedintele, este clasificat ca „UMBRA”. Este cu mult 
dincolo de nivelul tău de securitate. 

Rachel simţi că se sufocă între pereţii fuzelajului. 
Preşedintele o adusese cu avionul până în insula Wallops, o 
invitase la bordul acestuia, îi turnase cafea, îi spusese cu 
francheţe că avea de gând să o folosească drept capital 
politic împotriva tatălui ei şi acum o anunţa că are de gând 
să îi ofere ilegal informaţii secrete. Oricât de afabil părea 
Zach Herney la suprafaţă, Rachel Sexton tocmai învățase o 
lecţie importantă despre el: omul prelua controlul cu 
rapiditate. 

— Cu două săptămâni în urmă, continuă preşedintele, 
uitându-se drept în ochii ei, NASA a făcut o descoperire. 

Vorbele rămaseră suspendate o clipă în aer înainte ca 
Rachel să le poată pricepe. „O descoperire NASA?” Ultimele 
rapoarte de informaţii nu indicau nimic neobişnuit legat de 
agenţia spaţială. Bineînţeles însă că în zilele noastre o 
„descoperire NASA” însemna, de obicei, faptul că agenţia 
conştientizase că subevaluase cheltuielile unui proiect nou. 

— Inainte de a continua această discuţie, reluă 
preşedintele, aş vrea să aflu dacă împărtăşeşti cinismul 
tatălui tău legat de explorarea spaţiului. 

Rachel refuză să comenteze: 

— Sper că nu m-aţi chemat aici ca să îmi cereţi să 
controlez ieşirile tatălui meu contra NASA. 

Preşedintele râse: 

— La naiba, nu. Am stat pe lângă Senat destul de mult ca 
să aflu că nimeni nu îl poate controla pe Sedgewick Sexton. 

— Tata e un oportunist, domnule. Aşa sunt cei mai mulţi 
politicieni de succes. Din nefericire, NASA s-a transformat 
singură într-o astfel de ţintă. 

Recentul şir de erori ale NASA devenise atât de 

nesuportat, încât lumea nu putea decât să râdă sau să 
plângă - sateliți care se dezintegrau pe orbită, sonde 
spaţiale care nu mai trimiteau niciun semnal acasă, Staţia 
Spațială Internaţională al cărei buget se umflase de zece 
ori, determinând statele membre să dea bir cu fugiţii ca 
şoarecii de pe un vas care tocmai se scufundă. Se 
pierduseră miliarde de dolari, iar senatorul Sexton profita la 
maximum din asta conducând valul de proteste - un val 
care părea predestinat a-l purta drept spre adresa 1600 
Pennsylvania Avenue (Adresa Casei Albe). 

— Recunosc că NASA s-a transformat într-un dezastru în 
ultima vreme, zise preşedintele. Oriunde m-aş uita în 
agenţie, nu văd decât un nou motiv de a tăia fonduri. 

Rachel întrezări o oportunitate pentru ea şi profită 
imediat: 

— Şi totuşi, domnule, n-am citit chiar săptămâna trecută 
că tocmai i-aţi păsuit oferindu-le alte trei milioane din 
fonduri de urgenţă pentru a-i menţine pe linia de plutire? 

Preşedintele chicoti: 

— Tatăl tău a fost extrem de mulţumit de asta, nu? 

— Ca şi cum i-aţi fi oferit securea călăului. 

— L-ai auzit la Wightime? „Zach Herney este un 
dependent de spaţiu, iar plătitorii de taxe îi finanţează 
viciul.” 

— Dar dumneavoastră nu faceţi decât să-i daţi dreptate, 
domnule. 

Herney încuviinţă: 

— Nu fac un secret din faptul că sunt un fan al NASA. Am 
fost dintotdeauna. Am fost un copil al cursei spaţiale - 
Sputnik, John Glenn, Apollo 11 - şi n-am ezitat niciodată să 
îmi exprim admiraţia şi mândria pentru programele noastre 
spaţiale. Pentru mine, bărbaţii şi femeile din NASA 
reprezintă pionierii istoriei moderne. Ei încearcă imposibilul, 
acceptă eşecurile, după care se întorc la planşa de 
proiectare, în vreme ce noi, restul, stăm pe margine şi îi 
criticăm. 

Rachel rămase tăcută, simțind, dincolo de calmul pe care 

îl afişa preşedintele, furia dezlănţuită contra nesfârşitei 
retorici anti-NASA a tatălui ei. Rachel se trezi întrebându-se 
ce mama naibii descoperise NASA. Preşedintelui îi plăcea la 
nebunie să întârzie momentul dezvăluirii. 

— Astăzi, zise Herney, din ce în ce mai pătimaş, am de 
gând să modific în totalitate opinia ta despre NASA. 

Rachel îl privi nesigură: 

— Aveţi deja votul meu, domnule! Poate că ar fi mai bine 
să vă concentrați asupra restului ţării. 

— Asta şi intenţionez. 

Herney mai sorbi o gură de cafea şi îi zâmbi: 

— Şi o să te rog pe tine să mă ajuţi. 

Făcu o pauză, după care se aplecă spre ea: 

— Într-un mod cu totul neobişnuit. 

Rachel simţea acum cum Zach Herney îi scrutează 
fiecare mişcare, ca un vânător care evalua dacă prada are 
de gând să fugă sau rămâne să lupte. Din nefericire, Rachel 
nu întrezărea vreo portiţa de salvare. 

— Presupun, continuă preşedintele, reumplând ceştile de 
cafea, că ai idee despre un proiect NASA numit EOS? 

Rachel dădu din cap: 

— Earth Observation System. Cred că tatăl meu a 
menţionat despre EOS o dată sau de două ori. 

Tentativă nereuşită de sarcasm îl făcu pe preşedinte să 
se încrunte. Adevărul era că tatăl lui Rachel adusese vorba 
despre Sistemul de Observare a Pământului ori de câte ori 
avusese ocazia. Era unul dintre cele mai riscante, dar şi mai 
controversate proiecte de la NASA - o constelație de cinci 
sateliți proiectaţi să privească din spaţiu şi să analizeze 
mediul planetar: micşorarea stratului de ozon, topirea 
calotelor polare, încălzirea globală, defrişarea pădurilor. 
Intenţia era de a le furniza ecologiştilor date şi informaţii 
cum nu mai existaseră până atunci, astfel încât aceştia să 
poată întocmi planuri mai exacte şi mai detaliate pentru 
viitorul planetei. 

Din păcate, proiectul EOS fusese sortit eşecului. Ca 
atâtea alte proiecte NASA din ultima vreme, fusese marcat, 

încă din start, de depăşirea bugetului. lar Zach Herney 
fusese mereu cel învinuit. Se folosise de lobby-ul 
ecologiştilor pentru a trece proiectul în valoare de 1,4 
miliarde de dolari prin Congres. Însă, în loc să furnizeze 
preconizatele contribuţii la cunoaşterea planetei, EOS se 
transformase cu repeziciune într-un coşmar costisitor, cu 
lansări eşuate, probleme de funcţionare a calculatoarelor şi 
conferinţe de presă NASA cât se poate de sumbre. 

Singurul chip zâmbitor din ultima vreme fusese cel al 
senatorului Sexton, care le reamintea cu obstinaţie 
alegătorilor câți bani din taxele lor cheltuise preşedintele 
pe EOS şi cât de nesemnificative fuseseră profiturile. 

Preşedintele îşi puse un cub de zahăr în ceaşca de cafea: 

— Oricât de surprinzător ar părea, descoperirea NASA la 
care mă refer a fost făcută chiar de EOS. 

Acum Rachel se simţea pierdută. Cu siguranţă că NASA 
ar fi anunţat un succes al EOS de dată recentă, nu? Tatăl ei 
crucificase EOS în mass-media, iar agenţia spaţială ar fi 
avut nevoie ca de aer de orice veşti bune. 

— Eu n-am auzit nimic, îngăimă Rachel, despre vreo 
descoperire EOS. 

— Ştiu. NASA a preferat să păstreze o vreme veştile bune 
pentru sine. 

Rachel se îndoia: 

— Din experienţa mea, domnule, când e vorba de NASA, 
lipsa de ştiri înseamnă, în general, veşti proaste. 

Modestia nu reprezenta una dintre virtuțile 
Departamentului de Relații Publice din NASA. Ultima glumă 
care circula prin NRO era că NASA ţinea o conferinţă de 
presă de fiecare dată când unul dintre savanții de acolo mai 
trăgea câte un vânt. 

Preşedintele se încruntă: 

— Ah, da. Uit că discut cu un discipol în securitate al 
NROului lui Pickering. El încă geme şi mormăie enervat de 
gura spartă a celor de la NASA? 

— Securitatea e viaţa lui, domnule! Şi o ia foarte în 
serios. 

— Aşa şi trebuie. Pur şi simplu îmi vine greu să cred că 
două agenţii care au atâtea în comun găsesc permanent un 
subiect pe baza căruia să se încaiere. 

Rachel aflase destul de devreme, în calitatea ei de 
subalternă a lui William Pickering, că, deşi amândouă erau 
agenţii guvernamentale legate amândouă de problemele 
spaţiului cosmic, NASA şi NRO aveau filosofii care se situau 
la poli opuşi. NRO era o agenţie destinată apărării şi îşi 
menținea secrete activităţile legate de spaţiul cosmic, în 
vreme ce NASA era o agenţie ştiinţifică şi îşi făcea imediat 
cunoscute descoperirile în întreaga lume, adesea, aşa cum 
susţinea William Pickering, punând în pericol securitatea 
naţională. Unele dintre cele mai avansate tehnologii NASA, 
cum erau lentilele de înaltă rezoluţie pentru telescoapele 
sateliților, sistemele de comunicaţie la mare distanţa sau 
dispozitivele radio pentru codare şi transmitere complexă 
audio-video, aveau prostul obicei de a apărea în arsenalul 
secret al unor ţări ostile şi de a fi folosite apoi în spionajul 
contra Statelor Unite. Bill Pickering bombănea adesea că 
oamenii de ştiinţă de la NASA dispuneau de creiere uriaşe... 
şi de guri şi mai mari. 

In orice caz, un motiv şi mai evident de dispută între 
agenţii era reprezentat de faptul că multe dintre recentele 
eşecuri NASA afectaseră NRO în mod direct, deoarece 
lansările de sateliți NRO se efectuau prin intermediul NASA. 
Niciun eşec nu fusese mai dramatic decât cel din 12 august 
1998, când o rachetă purtătoare Titan 4 aparţinând NASA şi 
Forţelor Aeriene ale SUA explodase la patruzeci de secunde 
după lansare şi pulverizase încărcătura - un satelit NRO în 
valoare de 7,2 miliarde de dolari, având numele de cod 
Vortex 2. Se părea că Pickering îşi aduce mereu aminte 
doar de acel eveniment. 

— Aşadar, de ce n-a ieşit NASA la rampă cu acest 
succes? îl întrebă Rachel. Le-ar prinde tare bine nişte veşti 
bune! 

— NASA tace pentru că aşa am cerut eu, îi răspunse 
preşedintele. 

Rachel se întrebă dacă auzise bine. Dacă lucrurile 
stăteau aşa, atunci preşedintele comisese un act de 
harachiri politic pe care ea nu-l înţelegea. 

— Această descoperire, continuă el, este... să spunem... 
cel puţin uluitoare prin implicaţiile pe care le-ar putea avea. 

Rachel simţi un fior pe şira spinării. În lumea serviciilor 
secrete expresia „implicaţii uluitoare” rareori însemna o 
veste bună. Ajunse să se întrebe dacă toată acea atmosferă 
conspirativă legată de EOS nu se datora cumva faptului că 
sistemul de sateliți observase un dezastru ecologic iminent. 

— E vreo problemă? 

— Nicio problemă. Descoperirea EOS e de-a dreptul 
minunată. 

Rachel tăcu. 

— Să presupunem, Rachel, că ţi-aş spune că NASA 
tocmai a făcut o descoperire de o asemenea însemnătate 
ştiinţifică... asemenea însemnătate colosală încât merită 
fiecare cent pe care americanii l-au cheltuit vreodată în 
programele spaţiale! 

Rachel nu-şi putea imagina aşa ceva. 

Preşedintele se ridică: 

— Vrei să ne plimbăm puţin? 

Rachel îl urmă pe preşedintele Herney către pasarela de 
acces în Air Force One. Coborând scara, simţi cum aerul 
răcoros de martie îi limpezeşte gândurile. Din nefericire, 
acum cererile preşedintelui deveniră şi mai ciudate în 
mintea ei. 

„NASA a făcut o descoperire de o asemenea importanţă 
ştiinţifică încât merită fiecare cent cheltuit de americani pe 
programele spaţiale?” 

Rachel îşi imagina că o descoperire de o asemenea 
anvergură nu se putea baza decât pe un singur lucru - 
scopul sacru al NASA, şi anume contactul cu viaţa 
extraterestră. Din păcate, Rachel ştia suficiente lucruri 
despre acel scop ca să îşi dea seama că era imposibil de 
atins. 

Ca analist de date secrete, Rachel avea de-a face în 
permanenţă cu întrebări venite din partea prietenilor, 
legate de presupusele operaţiuni guvernamentale de 
stabilire de contacte cu extratereştrii. Era copleşită de 
teoriile prietenilor ei  „educaţi” - farfurii zburătoare 
prăbuşite şi ascunse în buncărele guvernamentale secrete, 
cadavre de extratereştri păstrate la gheaţă, ba chiar civili 
nevinovaţi răpiți şi folosiţi de extratereştri pe post de cobai. 

Bineînţeles că totul era o absurditate. Nu existau 
extratereştri. Nu existau operaţiuni ascunse prin care să se 
încerce stabilirea unor legături cu ei. 

Toată lumea din cadrul serviciilor secrete înţelegea că 
majoritatea viziunilor şi răpirilor reprezentau, pur şi simplu, 
produsul unor imaginaţii bogate sau al unor făcături 
generatoare de bani. Acele probe fotografice ale OZN-urilor 
care existau cu adevărat se părea că au fost surprinse doar 
în apropierea aeroporturilor militare americane unde se 
testau noi modele avansate de aeronave. De exemplu, 
atunci când compania Lockheed începuse testarea aeriană 

a unui nou supersonic revoluţionar botezat Stealth Bomber, 
numărul de apariţii a OZN-urilor din jurul bazei aeriene 
Edwards a crescut de cincisprezece ori. 

— Pari destul de sceptică, îi zise preşedintele, privind-o 
curios. 

Insă ceea ce o uluia pe Rachel era vocea lui. Privi înspre 
el, neştiind ce să îi răspundă. 

— Păi... ezită. Să presupun, domnule, că nu vorbim în 
acest moment de nave extraterestre sau omuleţi verzi? 

Preşedintele păru amuzat: 

— Rachel, cred că vei găsi această descoperire mult mai 
interesantă decât science-fiction-ul. 

Rachel se simţi uşurată când auzi că NASA nu ajunsese la 
un asemenea hal de disperare, încât să încerce să îi 
servească preşedintelui poveşti cu extratereştri. Cu toate 
acestea, comentariul lui avea darul de a adânci misterul. 

— Ei bine, zise ea, orice ar fi descoperit NASA, trebuie să 
spun că momentul este unul extrem de bine ales. 

Herney se opri pe scară: 

— Bine ales? Cum adică? 

„Cum adică?” Rachel se opri şi ea: 

— Domnule preşedinte, NASA este acum angajată într-o 
bătălie pe viaţă şi pe moarte pentru a-şi justifica existenţa, 
iar dumneavoastră sunteţi permanent atacat pentru că îi 
alocaţi mereu fonduri. O descoperire NASA majoră în acest 
moment ar însemna o adevărată mană cerească, atât 
pentru NASA, cât şi pentru campania dumneavoastră 
electorală. Criticii dumneavoastră vor socoti, evident, că 
momentul ales este extrem de suspect. 

— Aşadar... mă socoteşti un mincinos sau un prost? 

Rachel simţi un nod în gât: 

— N-am intenţionat să vă jignesc, domnule. Doar că... 

— Stai liniştită. 

Pe buzele lui Herney înflori un zâmbet firav, în vreme ce 
începu să coboare iar scările: 

— Când directorul administrativ al NASA mi-a povestit 
prima dată despre descoperire, am respins-o şi am 


58 


catalogat-o ca fiind absurdă. L-am acuzat că pune la cale 
cea mai transparentă farsă politică din istorie. 

Rachel simţi cum îi dispare nodul din gât. 

La baza scării, Herney se opri şi se uită fix la ea: 

— Unul dintre motivele pentru care am cerut ca 
descoperirea să rămână, deocamdată, secretă a fost acela 
de a proteja NASA. Dimensiunea acestei descoperiri întrece 
orice mare realizare pe care agenţia a anunţat-o până 
acum. Ea are darul de a transforma aterizarea pe Lună într- 
un fapt banal. Pentru că omenirea, şi aici mă includ şi pe 
mine, are enorm de câştigat sau de pierdut, am crezut că 
ar fi prudent ca o persoană anume să verifice datele NASA 
înainte de a apărea sub luminile reflectoarelor cu un anunţ 
oficial. 

Rachel era năucită: 

— Cu siguranţă că nu vă referiţi la mine, domnule? 

Preşedintele râse: 

— Nu, ăsta nu e domeniul tău de expertiză. În plus, am 
efectuat deja verificări pe căi extraguvernamentale. 

Uşurarea fetei făcu loc unei noi nedumeriri: 

— Extraguvernamentale, domnule? Vreţi să spuneţi că aţi 
apelat la sectorul privat? Intr-o chestiune atât de secretă? 

Preşedintele dădu din cap cu convingere: 

— Am alcătuit o echipă de verificare din exterior, formată 
din patru oameni de ştiinţă civili, personal din afara NASA 
cu nume mari în branşă şi cu o serioasă reputaţie de 
protejat. Au folosit echipamentul propriu pentru a face 
observaţii şi pentru a ajunge la propriile concluzii. În 
ultimele patruzeci şi opt de ore, aceşti oameni de ştiinţă au 
confirmat descoperirea NASA dincolo de orice urmă de 
îndoială. 

Acum, Rachel era impresionată. Preşedintele se protejase 
cu un aplomb tipic pentru Herney. Angajând o echipă 
formată din cei mai sceptici indivizi - outsideri care n-aveau 
nimic de câştigat din confirmarea descoperirii NASA - 
Herney îşi crease antidotul contra suspiciunii că nu era 
vorba decât de un complot disperat NASA pentru 

justificarea bugetului, realegerea preşedintelui fan al 
agenţiei şi pararea atacurilor senatorului Sexton. 

— In seara asta la ora opt, zise Herney, voi convoca o 
conferinţă de presă la Casa Albă ca să anunţ lumii întregi 
această descoperire. 

Rachel se simţi frustrată. Practic, Herney nu-i spusese 
nimic. 

— Şi mai exact ce este această descoperire? 

Preşedintele zâmbi: 

— Astăzi vei descoperi că răbdarea e o virtute. Trebuie să 
vezi această descoperire cu ochii tăi. Vreau să înţelegi 
situaţia în complexitatea ei înainte de a merge mai departe. 
Directorul administrativ al NASA te aşteaptă să te pună la 
curent. El îţi va spune tot ce trebuie să ştii. După aceea, 
vom discuta care va fi rolul tău pe mai departe. 

Rachel citi dramatism în ochii preşedintelui şi îşi aminti 
că Pickering simţise cum Casa Albă are un as în mânecă. Se 
părea că şeful ei a avut dreptate, ca de obicei. 

Herney îi făcu semn înspre un hangar din apropiere. 

— Urmează-mă, zise el, îndreptându-se spre construcţia 
acoperită. 

Rachel se luă, nedumerită, după el. Clădirea din faţa lor 
nu avea ferestre, iar uşile enorme păreau încuiate. Singura 
cale de acces părea a fi o arcadă micuță într-o parte a 
hangarului. Uşa era întredeschisă. Preşedintele o îndrumă 
pe Rachel până în apropierea uşii, după care se opri. 

— Aici drumul meu se termină, rosti el, arătând spre uşă. 
Intri pe acolo! 

Rachel ezită: 

— Nu veniţi? 

— Trebuie să mă întorc la Casa Albă. O să mai vorbim în 
curând. Ai un telefon? 

— Bineînţeles, domnule! 

— Dă-mi-l! 

Rachel scoase telefonul şi i-l dădu, presupunând că el 
vrea să introducă un număr privat în memorie. În loc de 
asta, preşedintele strecură telefonul în propriul buzunar. 

— Acum nu mai eşti în reţea, zise el. Toate 
responsabilităţile de la locul de muncă ţi-au fost acoperite. 
Astăzi nu vei mai discuta cu nimeni fără permisiunea mea 
sau a directorului administrativ NASA. Înţelegi? 

Rachel se holbă, uluită. „Preşedintele tocmai mi-a furat 
telefonul?” 

— După ce directorul administrativ te pune la curent cu 
descoperirea, o să intri în contact cu mine prin intermediul 
unei linii securizate. Vorbim în curând. Noroc! 

Rachel privi uşa hangarului şi simţi cum neliniştea o 
copleşeşte. 

Preşedintele Herney îşi lăsă mâna să zăbovească puţin 
pe umărul ei şi făcu semn din cap înspre uşă: 

— Te asigur, Rachel, că nu vei regreta ajutorul pe care 
mi-l dai în această problemă. 

Fără a mai adăuga vreo vorbă, preşedintele porni spre 
elicopterul care o adusese pe Rachel acolo. Se urcă la bord 
şi decolă. Nu se uită nicio secundă în urmă. 

Rachel Sexton stătea singură pe pragul de acces în 
hangarul izolat de pe insula Wallops şi încerca să zărească 
ceva în bezna de dincolo. Avea sentimentul că se află la 
întretăierea dintre două lumi. Dinspre interiorul cavernos 
sufla o briză răcoroasă şi densă, ca şi cum clădirea avea un 
suflu propriu. 

— Hello? strigă ea, cu voce uşor tremurândă. 

Tăcere. 

Păşi dincolo de prag, din ce în ce mai neliniştită. Pentru 
câteva fracțiuni de secundă, imaginea pe care o avea în 
faţa ochilor se întunecă, fiindcă încerca să se acomodeze cu 
întunericul. 

— Domnişoara Sexton? se auzi vocea unui bărbat la doar 
câţiva paşi mai încolo. 

Rachel tresări brusc şi se întoarse în direcţia din care 
venea sunetul. 

— Da, domnule! 

Se apropie silueta nedesluşită a unui om. 

Pe măsură ce vederea i se limpezea, Rachel observă că 
se afla lângă un tânăr cu un chip colţuros, echipat din 
creştet până în tălpi cu costum de zbor NASA. Individul 
avea un corp atletic, iar pe pieptul lui se vedeau numeroase 
decoraţii. 

— Comandant Wayne Loosigan, se recomandă tânărul. 
Mă iertaţi dacă v-am speriat! E cam întuneric pe aici. Incă 
n-am apucat să deschid uşile docului. 

Înainte ca ea să apuce să îi răspundă, bărbatul continuă: 

— Va fi o onoare pentru mine să fiu pilotul 
dumneavoastră în această dimineaţă. 

— Pilot? 

Rachel se holbă năucă la el. „Tocmai am avut o 
«întâlnire» cu un pilot.” 

— Sunt aici ca să mă întâlnesc cu directorul 

administrativ. 

— Da, doa'nă. Am primit ordin să vă duc imediat la el. 

Îi luă câteva secunde până să poată înţelege ceea ce-i 
spusese. După ce pricepu cum stăteau lucrurile, Rachel se 
simţi foarte dezamăgită. Călătoria ei nu părea să fi luat 
sfârşit. 

— Unde este directorul administrativ? îl întrebă ea, de-a 
dreptul îngrijorată. 

— Nu deţin această informaţie, răspunse pilotul. O să 
primesc coordonatele doar după ce decolăm. 

Rachel îşi dădu seama că omul spunea adevărul. Se 
părea că directorul Pickering şi ea nu erau singurele 
persoane cărora nu li se dădeau prea multe informaţii în 
acea dimineaţă. Preşedintele considera extrem de serioasă 
problema securităţii, iar uşurinţa şi rapiditatea cu care o 
izolase pe Rachel de restul lumii o făcuseră pe fată să se 
simtă de-a dreptul jenată. „Sunt de o jumătate de oră pe 
teren şi deja nu mai am niciun mijloc de comunicare, iar 
şeful meu habar n-are unde sunt.” 

Stând în faţa tânărului pilot NASA, n-avea nicio îndoială 
că jocurile fuseseră deja făcute. Avionul avea să pornească 
la drum cu ea la bord, indiferent că îi plăcea sau nu. 
Singura întrebare era încotro se îndrepta. 

Pilotul se duse spre perete şi apăsă pe un buton. Imediat 
partea îndepărtată a hangarului porni să gliseze cu zgomot. 
Lumina năvăli în interior, lăsând să se vadă silueta unui 
obiect imens, aflat în mijlocul încăperii. 

Rachel făcu ochii mari. „Dumnezeu să mă ajute.” 

Obiectul cu pricina era un avion de vânătoare negru, cu 
un aspect înfricoşător. Era aeronava cu cea mai 
aerodinamică formă pe care ea o văzuse vreodată. 

— Glumeşti, mai reuşi Rachel să îngaime. 

— E o reacţie obişnuită, doa'nă, dar să ştiţi că F-lI4 
Tomcat Split-tail este un avion cu performanţe excelente. 

„E o racheta cu aripi.” g 

Pilotul o conduse spre aeronavă. li făcu semn înspre 
carlinga cu două locuri. 

— Veţi sta în spate. 
— Zău? îi rânji Rachel. Şi eu care credeam că vrei să 
pilotez. 


După ce îmbrăcă peste haine un costum de zbor protejat 
termic, Rachel se trezi, aproape fără voie, urcând în 
carlingă. Se aşeză cu greu pe scaunul îngust. 

— E clar că NASA nu dispune de piloţi cu fundul mare, 
zise ea. 

Pilotul îi zâmbi şi o ajută să îşi pună centurile de 
siguranţă. După aceea, îi fixă o cască de zbor. 

— O să zburăm destul de sus, rosti el. O să aveţi nevoie 
de oxigen. 

Zicând astea, scoase o mască de oxigen dintr-un 
compartiment lateral şi vru să o ataşeze de casca ei. 

— Mă descurc, refuză ea ajutorul, întinzându-se şi luând 
obiectul din mâna lui. 

— Bineînţeles, doa'nă. 

Rachel se luptă puţin cu masca până ce reuşi să o 
potrivească pe cască. Filtrul era surprinzător de incomod. 

Comandantul o privi câteva clipe, părând oarecum 
amuzat: 

— S-a întâmplat ceva? întrebă ea. 

— Nimic, doa'nă. 

Părea că încearcă să îşi ascundă un zâmbet ironic: 

— Sacii pentru rău de înălţime sunt sub scaun. Celor mai 
mulţi pasageri li se face rău când zboară prima dată cu un 
astfel de avion. 

— Ar trebui să n-am nimic, îl asigură Rachel, cu o voce 
uşor schimbată din cauza filtrului măştii. Nu sufăr de rău de 
înălţime. 

Pilotul ridică din umeri: 

— Mulţi puşcaşi marini au zis acelaşi lucru şi după aceea 
a trebuit să curăț voma din carlingă de pe urma lor. 

Rachel dădu uşor din cap. „Minunat”. 

— Vreo întrebare înainte de a ne lua zborul? 

Ea ezită o clipă, după care bătu uşor în filtrul care îi 

rănea obrazul. 

— Mă sufocă. Cum puteţi să purtaţi chestiile astea în 
zborurile lungi? 

Pilotul îi zâmbi îngăduitor: 

— Ei bine, doa'nă, de obicei noi nu le purtăm cu susul în 
jos. 


Parcă înfiptă în capătul pistei, cu motoarele duduind sub 
ea, Rachel se simţea ca un glonţ într-o armă care aştepta 
doar un deget care să apese pe trăgaci. Când pilotul 
împinse manşa, motoarele gemene Lockheed 345 se treziră 
la viaţă. Părea că întregul univers se zguduie. Odată frânele 
eliberate, Rachel se trezi lipită strâns de spătarul scaunului. 
Supersonicul parcurse pista şi decolă în câteva secunde. 
Dincolo de hublou, pământul începu să se îndepărteze cu o 
viteză ameţitoare. 

Rachel închise ochii atunci când aeronava se ridică în 
mare viteză. Se întrebă unde greşise în acea dimineaţa. Ar 
fi trebuit să fie acum la biroul ei, sintetizând şi selectând 
informaţii. În loc de asta, „călărea” o torpilă încărcată cu 
testosteron şi abia respira printr-o mască de oxigen. 

începu să simtă o uşoară stare de rău, înainte ca 
aeronava să ajungă la cincisprezece mii de metri altitudine. 
Încercă să se gândească la altceva. În timp ce admira 
oceanul de sub ea, avu brusc sentimentul că e departe de 
casă. 

Pilotul vorbea cu cineva prin staţia radio. Când termină 
conversaţia, omul luă un viraj abrupt spre stânga. Avionul 
se răsuci aproape la o sută optzeci de grade, făcând-o pe 
Rachel să simtă că i-a ajuns stomacul drept în gât. In cele 
din urmă, aeronava reveni în plan orizontal. 

Fata gemu: 

— Mersi pentru avertisment, asule! 

— Îmi cer scuze, doană, dar tocmai am primit 
coordonatele întâlnirii dumneavoastră cu directorul 
administrativ. 

— Dă-mi voie să ghicesc. Către nord? 

Pilotul păru nedumerit: 

— De unde aţi ştiut? 

Rachel oftă. „lubesc piloţii ăştia care au făcut practică 
doar pe computer.” 

— E ora nouă dimineaţa, amice, iar soarele e în dreapta 
noastră. Aşadar zburam spre nord. 

In carlingă, se lăsă un moment de tăcere. 

— Da, doa'nă, în dimineaţa asta zburăm spre nord! 

— Şi cât de departe zburam spre nord? 

Pilotul verifică încă o dată coordonatele: 

— Vreo 4.500 de kilometri. 

Rachel se ridica brusc pe scaun. 

— Ce??? 

Încercă să-şi imagineze o hartă, dar nu putea nici măcar 
să-şi închipuie unde însemna acel nord. 

— Dar ăsta e un zbor de patru ore! 

— La viteza asta, da, o aprobă pilotul. Ţineţi-vă bine, vă 
rog! 

Inainte ca ea să îi răspundă, bărbatul retrase aripile 
aeronavei F-l4. O clipă mai târziu, Rachel se simţi iarăşi 
lipită de scaun, în vreme ce avionul ţâşni, de parcă până 
atunci stătuse locului. In mai puţin de un minut ajunseră la 
o viteză de croazieră de aproape 2300 de kilometri pe oră. 

Acum era ameţită de-a binelea. Văzând cum avionul 
spintecă cerul cu viteză năucitoare, Rachel simţi cum i se 
face rău. In minte îi reveni, ca un ecou pierdut, vocea 
preşedintelui: „Te asigur, Rachel, că nu vei regreta că mă 
ajuţi în această chestiune”. 

Gemând, Rachel întinse mâna după punga salvatoare. 
„Să n-ai niciodată încredere într-un politician.” 

Deşi îl dezgusta interiorul modest şi murdar al taxiurilor, 
senatorul Sedgewick Sexton învățase că, uneori, trebuie să 
suporte astfel de condiţii în ascensiunea sa către glorie. 
Vehiculul rablagit care tocmai îl adusese la cel mai de jos 
nivel al parcării Hotelului Purdue îi oferea ceva ce limuzina 
lui nu putea - anonimatul. 

Senatorul constată mulţumit că parcarea era pustie, cu 
excepţia câtorva maşini prăfuite, rătăcite prin mulţimea de 
stâlpi de ciment. Traversând, Sexton îşi privi ceasul. 

„11.15 dimineaţa. Perfect”. 

Individul cu care se întâlnea era un maniac al 
punctualităţii. Amintindu-şi însă pe cine şi ce reprezenta 
acel om, Sexton îşi spuse că individul putea fi un maniac la 
orice ar fi vrut el. 

Zări dubiţa albă Ford Windstar parcată exact în acelaşi 
loc în care era parcată de fiecare dată când se întâlneau 
acolo - în colţul de est al garajului, în spatele unui şir de 
tomberoane. Sexton ar fi preferat ca întâlnirea să se 
petreacă într-unul dintre apartamentele hotelului, dar 
înţelegea prea bine măsurile de precauţie. Prietenii 
individului nu ajunseseră unde se aflau acum dacă nu ar fi 
fost grijulii. 

Îndreptându-se către dubiţă, Sexton simţi acea nelinişte 
familiară ce preceda întotdeauna astfel de întâlniri. 
Forţându-se să rămână calm, se urcă pe locul pasagerului 
din dreapta cu un semn vioi din mână. Bărbatul cu părul 
negru de pe locul şoferului nu-i răspunse la salutul voios. 
Omul avea aproape şaptezeci de ani, însă chipul cernit 
inspira o duritate care se potrivea perfect cu poziţia sa de 
emisar al unei armate de vizionari îndrăzneţi şi 
întreprinzători, lipsiţi de scrupule. 

— Închide uşa! rosti individul cu voce aspră. 

Sexton se supuse, tolerând cu graţie morocăneala 

omului. În definitiv, tipul reprezenta oameni care controlau 
sume enorme de bani, din care o bună parte fuseseră 
recent virate în sprijinul lansării senatorului Sexton către 
cea mai puternică poziţie din lume. Cu timpul, Sexton 
pricepuse că astfel de întâlniri însemnau mai puţin nişte 
lecţii de strategie şi mai mult nişte ocazii de reamintire a 
gradului de îndatorare al senatorului faţă de binefăcătorii 
lui. Aceşti oameni aşteptau câştiguri serioase de pe urma 
investiţiei lor. După cum trebuia să recunoască Sexton, 
„câştigul” însemna o cerere a naibii de îndrăzneață. Cu 
toate astea şi oricât de incredibil ar fi părut, era vorba de 
ceva aflat în sfera de influenţă a lui Sexton, odată ce acesta 
avea să se instaleze în Biroul Oval. 

Ştiind că bărbatului de la volan îi plăcea să treacă repede 
la subiect, Sexton îi zise: 

— Presupun că a fost depusă o altă sumă? 

— Da. Ca de obicei, vei folosi aceste fonduri doar pentru 
campanie. Am fost mulţumiţi să vedem cum urci în sondaje, 
ceea ce înseamnă că managerii tăi de campanie au cheltuit 
eficient banii noştri. 

— Câştigăm repede teren. 

— Aşa cum ţi-am spus la telefon, am convins alţi şase şi 
o să vă întâlniți la noapte. 

— Excelent. 

În minte, Sexton îşi aranjase deja programul. 

Celalalt îi întinse un dosar lui Sexton. 

— Ai aici informaţiile. Studiază-le. Ei vor să ştie clar că le 
înţelegi foarte bine preocupările. Vor să ştie că le susţii 
cauza. Ţi-aş sugera să te întâlneşti cu ei la reşedinţa ta. 

— Acasă? Dar de obicei mă întâlnesc... 

— Senatorule, aceşti şase domni conduc firme ce deţin 
resurse mult mai mari decât cele cu care ai avut de-a face 
până acum. Ei sunt peştii cei mari şi de aceea sunt 
îngrijoraţi. Au mult de câştigat şi, prin urmare, enorm de 
mult de pierdut. Am depus multe eforturi ca să-i conving să 
vă întâlniți. Va trebui să te ocupi în mod special de ei. Într-o 
notă personală. 

Sexton încuviinţă imediat: 

— Categoric. Pot aranja o întrevedere acasă la mine. 

— Bineînţeles că au nevoie de discreţie totală. 

— La fel ca mine. 

— Noroc, îi ură bătrânul. Dacă în seara asta totul iese 
cum trebuie, ar putea fi ultima noastră întâlnire. Aceşti 
oameni singuri îţi pot furniza ceea ce ai nevoie ca să 
transformi campania Sexton într-un succes. 

Lui Sexton îi plăcea cum sună. Îi zâmbi încrezător 
bărbatului de lângă el: 

— Cu puţin noroc, prietene, la vremea alegerilor vom 
putea sărbători cu toţii victoria. 

— Victoria? 

Individul se încruntă şi se aplecă spre Sexton cu ochi 
ameninţători: 

— Instalarea ta la Casa Albă este doar primul pas către 
victorie, senatorule! Presupun că n-ai uitat asta. 

Casa Albă este una dintre cele mai mici reşedinţe 
prezidenţiale din lume. Măsoară doar cincizeci şi şase de 
metri în lungime, douăzeci şi opt de metri în lăţime şi are o 
suprafaţă de teren amenajat de doar şapte hectare. 
Proiectul, întocmit de arhitectul James Hoban, prezentase o 
structură asemănătoare unei cutii, cu un acoperiş înălţat, 
balustrada şi o intrare cu numeroase coloane; deşi lipsit de 
originalitate, el fusese selectat în cadrul unui concurs 
deschis de către juraţii care îl apreciaseră ca fiind 
„atrăgător, cu demnitate şi flexibil”. 

Chiar dacă stătuse trei ani şi jumătate la Casa Albă, 
preşedintele Zach Herney se simţea rareori acasă acolo, în 
acel labirint de candelabre, antichităţi şi puşcaşi marini 
înarmaţi până în dinţi. Pe moment însă, în vreme ce se 
îndrepta spre aripa de vest, se simţea înviorat şi ciudat de 
uşurat. Părea că pluteşte peste covoarele de pluş. 

Mai mulţi membri din personalul Casei Albe îşi ridicară 
privirea înspre preşedintele care se apropia. Herney le făcu 
la toţi cu mâna şi îi salută, pe fiecare pe rând. Răspunsurile 
oamenilor, deşi politicoase, trădau supunere şi erau însoţite 
de zâmbete forţate. 

— Bună dimineaţa, domnule preşedinte! 

— Mă bucur să vă văd, domnule preşedinte! 

— O zi bună, domnule! 

In vreme ce se îndrepta spre birou, Herney sesiză 
şoaptele din jurul lui. In Casa Albă părea că se pregăteşte o 
insurecție. In ultimele săptămâni, dezamăgirea celor din 
1600 Pennsylvania Avenue crescuse până în punctul în care 
Herney începuse să se simtă precum căpitanul Bligh - 
comandând o navă în derivă, al cărei echipaj se pregătea 
de revoltă. 

Preşedintele nu-şi putea învinui oamenii. Personalul 
lucrase mult peste orele de program ca să îl sprijine în 

alegerile ce băteau la uşă, iar acum, ca din senin, 
preşedintele părea a-şi fi pierdut interesul pentru victorie. 

„În curând vor înţelege, îşi spuse Herney. În curând voi fi 
din nou eroul lor.” 

Regreta că îşi menţinuse personalul departe de aceste 
informaţii atâta timp, dar confidenţialitatea era strict 
necesară. lar când era vorba de păstrarea secretelor, Casa 
Albă avea renumele de locul în care se clevetea cel mai 
mult din tot Washingtonul. 

Herney ajunse în sala de aşteptare de lângă Biroul Oval 
şi îi făcu voios cu mâna secretarei. 

— Arăţi bine în dimineaţa asta, Dolores! 

— Şi dumneavoastră, domnule, îi răspunse femeia, 
uitându-se la ţinuta lui cu dezaprobare făţişă. 

Herney îşi cobori vocea: 

— Vreau să organizezi o întâlnire. 

— Cu cine, domnule? 

— Cu tot personalul din Casa Albă! 

Secretara îşi ridică privirea: 

— Tot personalul, domnule? Adică toţi cei 145 de 
oameni? 

— Chiar aşa. 

Femeia părea nedumerită: 

— Bine. Să fixez întâlnirea în... Sala de Briefing? 

Herney clătină din cap: 

— Nu. Să fie în biroul meu. 

Acum secretara făcu ochii mari: 

— Vreţi să vă întâlniți cu întregul personal în Biroul Oval? 

— Exact. 

— Cu toţi în acelaşi timp? 

— De ce nu? Fixeaz-o pentru ora patru după-amiază! 

Secretara dădu din cap, de parcă ar fi compătimit un 
bolnav mintal. 

— Foarte bine, domnule. Şi întâlnirea se va referi la...? 

— În seara asta voi face un anunţ important către 
poporul american. Vreau ca oamenii mei să fie primii care îl 
aud. 

Pe chipul femeii se ivi brusc o umbră de tristeţe, ca şi 
cum s-ar fi temut de apropierea acestui moment. Işi cobori 
glasul: 

— Vă retrageţi din cursă, domnule? 

Herney izbucni în râs: 

— La naiba, nu, Dolores! Mă pregătesc de bătălie! 

Secretara se îndoia de acest lucru. Toate analizele din 
presă afirmau că preşedintele Herney avea să lase baltă 
alegerile. 

EI îi făcu încurajator cu ochiul: 

— În aceşti ultimi ani ai lucrat excelent pentru mine, 
Dolores, şi o să continui să faci aceeaşi treabă şi în 
următorii patru ani. O să rămânem în Casa Albă. Jur. 

Femeia părea că vrea să-l creadă din tot sufletul: 

— Foarte bine, domnule! O să anunţ personalul. Patru 
după-amiază. 


Intrând în Biroul Oval, Zach Herney nu se putu abţine să 
nu zâmbească când îşi imagină întregul personal înghesuit 
în acea încăpere îngrozitor de mică. 

Deşi acel măreț birou al puterii primise multe porecle în 
decursul timpului - Toaleta, Cuibul Sculei, Dormitorul lui 
Clinton -, porecla favorită a lui Herney era „Capcana de 
Homari”. Părea mult mai potrivită. Oricine intra pentru 
prima dată acolo era imediat dezorientat. Simetria camerei, 
pereţii uşor rotunjiţi la colţuri, uşile mascate, toate 
contribuiau la sentimentul năucitor pe care-l aveau 
vizitatorii: că fuseseră legaţi la ochi şi răsuciţi în loc de mai 
multe ori. După ce avusese o întrevedere cu preşedintele în 
Biroul Oval, se întâmpla adesea ca vreun demnitar străin să 
se ridice, să dea mâna cu preşedintele şi să pornească 
drept spre o debara. În funcţie de rezultatul întâlnirii, 
Herney îl oprea pe oaspete la timp sau se amuza văzând 
cum acesta se face singur de râs. 

Herney crezuse întotdeauna că lucrul care era cel mai 
impunător în Biroul Oval era vulturul american ţesut pe 
imensul covor oval din încăpere. Gheara stângă a vulturului 

ţinea ramura de măslin, în vreme ce gheara dreaptă 
strângea un mănunchi de săgeți. Foarte puţini erau cei din 
exterior care ştiau că, pe timp de pace, vulturul privea spre 
stânga - către ramura de măslin. In timp de război însă, 
vulturul se întorcea misterios spre dreapta - înspre săgeți. 
Mecanismul care permitea acest mic truc devenise sursă de 
speculaţii în rândul personalului de la Casa Albă, deoarece 
el era cunoscut numai de preşedinte şi de şeful echipei de 
întreţinere. Herney, descoperind adevărul din spatele 
enigmaticului vultur, era dezamăgit de cât de banal era de 
fapt. În una dintre debaralele din subsol ale Casei Albe mai 
era un al doilea covor oval, iar şeful echipei de întreţinere 
nu făcea decât să schimbe covoarele în cursul nopţii. 

Privind acum spre vulturul care se uita paşnic înspre 
stânga, Herney se gândi că poate era cazul să schimbe 
covoarele în onoarea micului război pe care avea să îl 
lanseze contra senatorului Sedgewick Sexton. 

Delta Force este singura echipă de asalt americană ale 
cărei acţiuni se bucură de imunitate prezidenţială completă 
faţă de lege. 

Ordinul Prezidenţial 25 (OP 25) le acordă soldaţilor din 
Delta Force „libertate faţă de orice acţiune legală”, 
incluzând aici excepţia din Posse Comitatus Act, emis în 
1876, o lege care impunea pedepse penale tuturor celor 
care foloseau forţa militară în scopuri personale, impunere 
a legii interne sau efectuarea de operaţiuni sub acoperire. 
Membrii echipei Delta Force sunt aleşi pe sprânceană din 
cadrul Combat Applications Group (CAG), o organizaţie 
secretă ce activează în cadrul Centrului de Operaţiuni 
Speciale din Fort Bragg, Carolina de Nord. Soldaţii Delta 
Force sunt, în esenţă, ucigaşi profesionişti - experţi în 
operaţii antitero, eliberări de ostatici, asalturi şi eliminarea 
forţelor inamice secrete. 

Deoarece misiunile Delta Force implică, de obicei, un 
grad sporit de confidenţialitate, lanţul clasic de comandă pe 
mai multe niveluri este adesea înlocuit de aşa-zisa 
comandă „monocaput” - un singur manager, care are 
autoritatea să controleze unitatea din subordine, după cum 
îi convine. Acest manager este, de obicei, un militar sau un 
factor de decizie politică, cu un grad sau cu o influenţă 
suficient de mare încât să conducă misiunea. Indiferent de 
identitatea managerului, misiunile Delta Force sunt 
secretizate la cel mai înalt nivel, iar odată ce misiunea ia 
sfârşit, soldaţii Delta Force nu o mai menţionează niciodată 
- nici în discuţiile dintre ei şi nici în discuţiile cu ofiţerii din 
cadrul Operaţiunilor Speciale. 

„Zboară. Luptă. Uită.” 

Echipa Delta care staţiona acum deasupra Paralelei 82 
nu zbura şi nici nu se lupta. Doar observa. 

Delta One trebuia să recunoască faptul că misiunea 

fusese cu totul neobişnuită până acum, dar învățase de 
mult să nu se mai mire de ceea ce i se cerea să execute. In 
ultimii cinci ani, fusese implicat în eliberări de ostatici din 
Orientul Mijlociu, în depistarea şi eliminarea celulelor 
teroriste care acționau din interiorul Statelor Unite şi chiar 
în suprimarea discretă a unor personaje periculoase, 
bărbaţi şi femei, din diverse zone ale lumii. 

Cu numai o lună în urmă, echipa lui folosise un microbot 
zburător pentru a provoca un atac de cord care îi fusese 
fatal unui cap al lumii interlope din America de Sud. 
Folosind un microbot echipat cu un ac de titaniu, cât un fir 
de păr, ce conţinea O puternică substanţă 
vasoconstrictoare, Delta Two _ introdusese dispozitivul în 
casa omului printr-o fereastră deschisă de la etajul doi, 
găsise dormitorul, după care îl înţepase pe individ în umăr, 
în timp ce acesta dormea. Microbotul zburase înapoi pe 
fereastră, cu încărcătura golită, înainte ca omul să se 
trezească şi să acuze dureri atroce în piept. Când nevasta 
personajului în cauză chema ambulanţa, echipa Delta făcea 
deja drum întors spre casă. 

Fără forţare de uşi şi scandal. 

Moarte survenită din cauze naturale. 

O adevărată operă de artă. 

Mai recent, un alt microbot staţionase în interiorul 
biroului unui senator de marcă pentru a monitoriza 
voluptuoasele întâlniri amoroase, discrete ale acestuia. 
Echipa Delta făcea în glumă referire la acea misiune ca la 
„inserare în spatele liniilor inamice”. 

Acum, după ce fusese prins cu operaţiunea de 
supraveghere în acel cort mizer de zece zile, Delta One era 
gata să pună capăt misiunii. 

„Rămâi ascuns.” 

„Supraveghează construcţia - înăuntru şi pe afară.” 

„Raportează controlorului orice eveniment neaşteptat.” 

Delta One fusese instruit să nu simtă niciodată emoţii, 
indiferent de sarcina primită. La primul instructaj legat de 
această misiune însă, lui şi echipei sale li se accelerase 

pulsul. Întâlnirea fusese „oarbă” - fiecare fază a misiunii 
fiind explicată prin intermediul unor canale electronice de 
comunicaţii securizate. Delta One nu se întâlnise niciodată 
faţă în faţă cu managerul responsabil de aceasta misiune. 

Tocmai pregătea ceva de mâncare din conserve de 
proteine deshidratate, când ceasul lui scoase un sunet, la 
unison cu ceasurile celorlalţi doi. In câteva secunde, 
dispozitivul CrypTalk de comunicaţii de lângă el începu să 
clipească în chip de alertă. Delta One se opri din ceea ce 
făcea şi apucă echipamentul de comunicaţii. Ceilalţi doi îl 
priviră în tăcere: 

— Delta One, rosti el în emiţător. 

Aplicația software de recunoaştere a amprentei vocale 
identifică instantaneu cele două cuvinte. Aplicația atribuia 
fiecărui cuvânt un număr referenţial, care era apoi criptat şi 
trimis prin satelit celui aflat la capătul opus al convorbirii. 
Interlocutorul dispunea de un dispozitiv similar, prin care 
numerele erau decriptate şi traduse înapoi în cuvinte prin 
folosirea unui dicţionar anume. După aceea cuvintele erau 
rostite tare de o voce robotizată. Intârzierea totală a 
semnalului nu depăşea opt milisecunde. 

— Aici controlorul, îi zise personajul care conducea 
misiunea. Tonul de robot al maşinăriei era extrem de bizar 
- androgin şi metalic. Cum staţi cu operaţiunea? 

— Totul decurge conform planului, îi răspunse Delta One. 

— Excelent. Am actualizat secvenţa de timp. Informaţia 
devine publică la ora opt seara. Meridian estic. 

Delta One îşi verifică cronograful. „Doar opt ore au mai 
rămas.” Misiunea lui avea să se sfârşească în curând. Era 
un lucru încurajator. 

— Încă un amănunt, rosti controlorul. În arenă a intrat un 
nou jucător. 

— Ce jucător? 

Delta One ascultă. „Interesant joc de noroc. 
plăcea tare mult să deţină toate atuurile. 

— Credeţi că se poate avea încredere în ea? 

— Trebuie supravegheată îndeaproape. 


Cuiva îi 

— Şi dacă apar probleme? 
— Ordinele rămân valabile, rosti vocea fără niciun fel de 
ezitare. 

16 


Rachel Sexton zbura spre nord de mai bine de o oră. In 
afara câtorva imagini rapide ale Newfoundlandului, nu 
zărise decât apă pe parcursul întregii călătorii. 

„De ce trebuia să fie apă?” se întrebă ea, strâmbându-se. 
Când avea şapte ani, căzuse în apa îngheţată a unui iaz, în 
timp ce patina. În vreme ce stătea prinsă sub gheaţă, 
fusese ferm convinsă că va muri. Doar forţa disperată cu 
care mama ei îi trăsese la suprafaţă trupul îmbibat de apă a 
salvat-o. După acele clipe de coşmar, Rachel se luptase 
mereu cu senzaţia de hidrofobie - o senzaţie neplăcută de 
frică la vederea apelor întinse, mai ales a apelor reci. Acum, 
văzând de jur împrejur, până la limita orizontului, doar 
apele Atlanticului de Nord, vechea spaimă începea să o 
cuprindă din nou. 

Îşi dădu seama cât de mult zburaseră doar atunci când 
pilotul verifică poziţia avionului cu turnul de control al bazei 
aeriene Thule din nordul Groenlandei. „Am ajuns deasupra 
Cercului Arctic?” Revelația îi spori teama. „Unde mă duc? 
Ce a descoperit NASA?” La scurt timp, masa de apă 
cenuşiu-albăstrie de dedesubt începu să fie presărată cu 
mii de puncte albe. 

„Aisberguri.” 

Rachel mai văzuse un aisberg doar o singură dată în 
viaţa ei, cu şase ani în urmă, când mama ei o convinsese să 
plece împreună într-o croazieră prin Alaska. Rachel 
sugerase mai multe destinaţii de vacanţă aflate pe pământ, 
însă mama ei fusese deosebit de insistentă. 

— Rachel, draga mea, zisese ea, două treimi din planeta 
asta sunt acoperite de apă. Mai devreme sau mai târziu, va 
trebui să înveţi să ţii această problemă sub control. 

Doamna Sexton fusese o fiică a New Englandului, 
hotărâtă să crească o fată puternică. 

Acea croazieră fusese ultima călătorie pe care Rachel o 

făcuse împreună cu mama ei. 

„Katherine Wentworth Sexton.” Rachel simţi cum 
junghiul singurătăţii o străpunge. Amintirile reveniră, 
dureroase, sfâşiind-o aşa cum avionul sfâşia aerul, stârnind 
afară urletele vântului. Ultima lor conversaţie fusese una 
telefonica. În dimineaţa Zilei Recunoștinței. 

— Imi pare aşa de rău, mamă, îi spusese Rachel, 
telefonând acasă din aeroportul O'Hare, pe o vreme în care 
zăpada curgea în valuri din cer. Ştiu că familia noastră n-a 
petrecut niciodată Ziua Recunoştinţei separată. Se pare că 
astăzi va fi prima dată. 

Mama ei păruse puternic afectată de acest lucru: 

— Abia aşteptam să te văd. 

— Şi eu, mamă. Gândeşte-te la mine cum mănânc ceva 
în aeroport, în vreme ce tu şi tata vă ospătaţi cu minunatul 
curcan. 

Urmase o pauză pe fir. 

— Rachel, n-aveam de gând să îţi spun decât atunci când 
ai fi ajuns aici, dar tatăl tău susţine că are prea mult de 
lucru ca să vină acasă în acest an. Spune că o să petreacă 
weekend-ul în apartamentul lui din D. C. 

— Ce??? 

Surprinsă, Rachel se înfuriase imediat: 

— E Ziua Recunoştinţei. Senatul nu e în sesiune! E la mai 
puţin de două ore distanţă de tine. Ar trebui să fie acolo! 

— Ştiu. Spune că e epuizat şi că nu se simte în stare să 
conducă. A decis să îşi petreacă weekend-ul în pat 
împreună cu lucrările lui. 

„Lucrări?” Rachel deveni brusc sceptică. Mai probabil era 
că senatorul Sexton să petreacă în pat cu altă femeie. Deşi 
comise cu discreţie, infidelităţile lui durau de ani de zile. 
Doamna Sexton nu era proastă, dar afacerile 
extraconjugale ale soţului ei fuseseră întotdeauna însoţite 
de alibiuri puternice şi indignări ultragiate la simpla aluzie 
că el ar putea să îi fie necredincios. În cele din urmă, 
doamna Sexton nu văzuse altă soluţie decât să îşi înăbuşe 
durerea prefăcându-se că nu observă nimic. Deşi Rachel o 

îndemnase în repetate rânduri să divorţeze, Katherine 
Wentworth Sexton era o femeie de cuvânt. 

— Până ce moartea ne va despărţi, îi spusese ea lui 
Rachel. Tatăl tău m-a binecuvântat cu tine, o fată 
minunată, şi pentru asta îi mulţumesc. Pentru celelalte 
acţiuni ale lui va trebui să răspundă cândva în faţa unei 
instanţe superioare mie. 

În timp ce stătea în aeroport, Rachel simţi cum creşte 
furia în ea: 

— Dar asta înseamnă că vei fi singură tocmai astăzi! 

| se făcea rău de la stomac. Faptul că-şi părăsise familia 
într-o asemenea zi reprezenta o altă josnicie din partea 
senatorului. 

— Ei bine... rostise doamna Sexton cu voce dezamăgită, 
dar decisă, este clar că nu pot lăsa toată mâncarea asta să 
se strice. O să mă duc la mătuşa Ann. Ne-a invitat 
întotdeauna la ea pentru a sărbători împreună. O s-o sun 
chiar acum. 

Rachel se simţise doar puţin absolvită de vină. 

— Bine. O să ajung acasă cât de repede pot. Te iubesc, 
mamă! 

— Zbor lin, draga mea! 

În acea noapte, ceasul arăta zece şi jumătate când taxiul 
reuşise, în sfârşit, să cotească pe aleea lungă de acces 
către luxoasa reşedinţă a familiei Sexton. Rachel îşi dăduse 
imediat seama că se întâmplase ceva rău. Pe alee, se 
găseau trei maşini ale poliţiei şi câteva dubiţe ale unor 
echipe de ştiri. Toate luminile din casă erau aprinse. Rachel 
coborâse în fugă din taxi, cu inima bătându-i nebuneşte. 

La uşă fusese întâmpinată de un poliţist care purta 
uniforma statului Virginia, cu o faţă mohorâtă. Nu fusese 
nevoie să scoată nicio vorbă. Rachel ştia. A avut loc un 
accident. 

— Drumul douăzeci şi cinci era alunecos din pricina 
poleiului, informase ofiţerul. Mama dumneavoastră a ieşit 
de pe şosea şi s-a izbit de nişte copaci. Îmi pare rău. A 
murit instantaneu în urma impactului. 

Rachel înmărmurise. Întors acasă imediat ce aflase 
vestea, tatăl ei se găsea deja în living şi ţinea o conferinţă 
de presă ad-hoc, anunțând cu stoicism lumii întregi că soţia 
lui decedase în urma unui accident de maşină, în vreme ce 
se întorcea de la o petrecere de Ziua Recunoştinţei 
împreună cu familia. 

Fiica lui rămăsese ascunsă pe durata întregului 
eveniment, plângând pe înfundate. 

— Tot ce mi-aş fi dorit, declarase tatăl ei presei, cu ochii 
înotând în lacrimi, ar fi fost să stau acasă doar de dragul ei 
în acest weekend. Nu s-ar fi întâmplat această tragedie. 

„Ar fi trebuit să te gândeşti la asta de ani de zile” îi 
răspunse Rachel în tăcere, ura faţă de tatăl ei crescând cu 
fiecare secundă care trecea. 

Din acel moment, Rachel se „despărţise” de tatăl ei, aşa 
cum doamna Sexton n-avusese puterea s-o facă niciodată. 
Senatorul nu păruse a acorda vreo atenţie faptului. Brusc, 
devenise foarte ocupat să cheltuiască averea strânsă de 
nevasta lui pentru a dobândi nominalizarea partidului său la 
candidatura pentru preşedinţie. Voturile aduse din simpatie 
pentru tragedia pe care a trăit-o n-aveau cum să-i facă rău. 

Ca o cruzime nemeritată, chiar şi la o distanţă de trei ani, 
senatorul continua să o facă pe Rachel să se simtă singură. 
Cursa lui pentru Casa Albă amânase pe o perioadă 
nedefinită visele ei de a cunoaşte un bărbat adevărat, cu 
care să îşi întemeieze o familie. Îi fusese mult mai uşor să 
se izoleze complet faţă de lume decât să aibă de-a face cu 
şirul nesfârşit de pretendenți lacomi de putere din 
Washington, fiecare sperând să pună laba pe îndurerata şi 
potenţiala „primă fiică a Americii”. 

Lumina zilei începea să pălească. In Arctica era perioada 
sfârşitului de iarnă - vremea întunericului continuu. Rachel 
îşi dădu seama că se îndrepta spre ţinutul nopţii eterne. 

Curând soarele dispăru în întregime, ascunzându-se 
vederii sub linia orizontului. Ei îşi continuară zborul spre 
nord. La orizont, se ivi o lună strălucitoare, pe trei sferturi 
plină, atârnând albă în aerul cristalin şi rece. Undeva jos, 

departe, valurile oceanului  licăreau, în vreme ce 
aisbergurile păreau diamante cusute pe o pânză 
întunecată. _ 

Într-un târziu, Rachel zări linia ceţoasă a pământului. Însă 
nu era ce aştepta ea. În faţa avionului, se ivea drept din 
ocean linia amenințătoare a unui lanţ muntos acoperit de 
zăpadă. 

— Munţi? se miră Rachel. Sunt munţi la nord de 
Groenlanda? 

— Aşa se pare, zise pilotul, care părea la fel de surprins. 

În vreme ce botul aeronavei se înclină în jos, Rachel se 
simţi ciudat, de parcă era lipsita de greutate. În tot 
zgomotul din jur auzea un sunet electronic repetat în 
carlingă. Pilotul părea să se fi cuplat pe un soi de fascicul 
direcţional şi acum îl urma. 

Ajungând sub o mie de metri înălţime, Rachel se uită cu 
atenţie la terenul luminat de lună de sub ei. La baza 
lanţului muntos se întindea o câmpie uriaşă, acoperită cu 
zăpadă. Platoul se întindea grațios pe o distanţă de vreo 
cincisprezece kilometri, până ce se termina brusc într-o 
creastă de gheaţă ce cădea vertical în ocean. 

Abia atunci Rachel văzu. O privelişte cum nu este alta pe 
faţa pământului. La început crezu că razele lunii îi joacă 
feste. Îşi miji ochii înspre câmpul de zăpadă, incapabilă să 
înţeleagă exact la ce anume se uita. Imaginea devenea tot 
mai clară, pe măsură ce avionul cobora. 

„Ce e asta, pentru numele lui Dumnezeu?” 

Platoul de sub ei era defrişat... ca şi cum cineva ar fi 
pictat pe zăpadă trei dungi imense de vopsea argintie. 
Panglicile sclipitoare curgeau paralel cu creasta. Iluzia 
optică fusese desluşită abia când avionul ajunse sub două 
sute de metri înălţime. Cele trei panglici argintii erau nişte 
şanţuri adânci, fiecare având o lăţime de circa treizeci de 
metri. Şanţurile fuseseră umplute cu apă, care îngheţase şi 
formase canale largi şi argintii care se întindeau în paralel 
pe toată lungimea platoului. Zonele albe dintre ele nu erau 
altceva decât dâmburi albe de zăpadă. 

În timp ce cobora spre platou, avionul începu să se 
zgâlţâie din cauza turbulentelor intense. Rachel auzi trenul 
de aterizare coborând cu un bufnet greu, însă tot nu vedea 
nicio pistă de aterizare. În vreme ce pilotul se lupta să 
menţină aeronava sub control, ea se zgâi afară şi zări două 
şiruri de lumini intermitente care străpungeau gheaţa de 
dedesubt. Îngrozită, înţelese ceea ce avea pilotul de gând 
să facă. 

— Aterizăm pe gheață? voi ea, uluită, să afle. 

Pilotul nu îi răspunse. Se concentra să aterizeze contra 
vântului turbat. Rachel simţi cum stomacul i se face ghem 
în timp ce avionul încetinea, coborând drept spre canalul de 
gheaţă. Ridicăturile de zăpadă se înălţau de o parte şi de 
alta a avionului, determinând-o pe Rachel să îşi ţină 
răsuflarea. Orice calcul greşit al aterizării ar fi însemnat 
moarte sigură. Avionul cobori şi mai mult între dâmburi, 
astfel încât turbulenţele dispărură brusc. Astfel adăpostit de 
vânt, avionul atinse gheaţa lin şi fără probleme. 

Motoarele Tomcatului gemură, încetinind aeronava. 
Rachel respiră uşurată. Supersonicul opri la o sută de metri 
mai încolo, în dreptul unei linii roşii vopsite drept pe 
panglica de gheaţă. 

În dreapta nu se vedea decât un perete de zăpadă în 
lumina lunii - marginea unui dâmb. La stânga priveliştea 
era identică. Ceva, ceva se putea zări doar înainte, prin 
botul avionului... o întindere nesfârşită de gheaţă. Rachel 
avea sentimentul că tocmai aterizase pe o planetă moartă. 
Dincolo de liniile trasate geometric pe gheaţă, nu exista 
nicio urmă de viaţă. 

De-abia atunci Rachel auzi. Undeva, în depărtare, se 
desluşea un zgomot de motor. Un zgomot ascuţit. Sunetul 
se intensifică. O maşină se ivi curând. Era un tractor de 
zăpadă, pe şenile, care străbătea canalul de gheaţă spre ei. 
Părea o insectă futuristă înaltă, care venea spre ei pe 
picioare rotative vorace ca nişte tentacule. Sus pe şasiu se 
găsea o cabină de plexiglas, în faţa căreia un şir de faruri 
puternice luminau drumul. 

Maşinăria se opri chiar lângă aeronava F-l4. Uşa cabinei 
de plexiglas se deschise, iar dinăuntru, o siluetă cobori o 
scară de acces drept pe gheaţă. Silueta era îmbrăcată din 
cap până în picioare cu un costum alb şi pufos, care părea o 
îmbrăcăminte gonflabilă. 

„Mad Max se întâlneşte cu Pillsbury Dough Boy”, îşi zise 
Rachel uşurată să vadă că aceasta planetă stranie era, 
totuşi, locuită. 

Omul îi făcu semn pilotului să deschidă carlinga. 

Pilotul se supuse. 

Valul de aer îngheţat care pătrunse în carlingă o făcu pe 
Rachel să simtă frigul până în măduva spinării. 

„Inchide capacul ăla blestemat!” 

— Domnişoara Sexton? a strigat silueta. 

Omul avea accent de american. 

— Vă urez bun venit în numele NASA! 

Rachel tremura. „Mulţumesc mult.” 

— Vă rog să vă desprindeţi centurile de zbor, să vă lăsaţi 
casca în avion şi să coborâţi folosind găurile pentru picioare 
din fuzelaj. Aveţi întrebări? 

— Da, i-o reteză scurt Rachel. Unde mama naibii mă aflu? 

Marjorie Tench, principalul consilier al preşedintelui, era 
o creatură deşirată şi scheletică. Corpul ei, de aproape doi 
metri, semăna cu un turn de încheieturi şi de membre. 
Deasupra corpului scheletic trona un chip pământiu, cu o 
piele asemănătoare unui pergament străpuns de doi ochi 
lipsiţi de orice expresie. La cincizeci şi unu de ani, femeia 
arăta de parcă ar fi avut şaptezeci. 

În Washington, Tench era privită ca o zeiţă a arenei 
politice. Se spunea despre ea că e atât de talentată la 
analiză încât se apropie de clarviziune. Cei zece ani de când 
conducea Biroul de Informaţii şi Cercetare al 
Departamentului de Stat o ajutaseră să-şi şlefuiască o 
inteligenţă extraordinar de ascuţită şi de critică. Din 
nefericire, expertiza ei politică era însoţită de un 
temperament de gheaţă pe care puţini îl puteau îndura mai 
mult de câteva minute. Marjorie Tench fusese 
binecuvântată cu creierul unui supercomputer, dar şi cu 
căldura specifică unei astfel de maşinării. Cu toate astea, 
preşedintele Zach Herney nu avea probleme cu tolerarea 
acestei femei; intelectul şi capacitatea ei de muncă 
fuseseră aproape singurele responsabile de aducerea lui 
Herney în fotoliul de preşedinte de la Casa Albă. 

— Marjorie, îi zise preşedintele, ridicându-se să o 
întâmpine în Biroul Oval. Cu ce pot să te ajut? 

Nu-i oferi şi un scaun. Ospitalitatea nu se aplica şi în 
cazul femeilor ca Marjorie Tench. Dacă voia un scaun, 
Tench n-avea decât să-şi ia unul. 

— Am văzut că aţi fixat întâlnirea cu personalul pentru 
ora patru, rosti ea, cu voce răguşită de la atâta fumat. 
Minunat. 

Tench începu să se plimbe, făcându-l pe Herney să se 
întrebe ce gânduri îi treceau prin mintea ei complicată. 
Preşedintele îi era recunoscător. Tench era una dintre 

puţinele persoane din statul prezidenţial pe deplin 
conştiente de implicaţiile descoperirii NASA, iar expertiza ei 
politică îl ajuta foarte mult în elaborarea unei strategii. 

— Dezbaterea asta de la CNN de la ora unu, continuă ea, 
tuşind. Pe cine trimitem să se bată cu Sexton? 

Herney zâmbi: 

— Un purtător de cuvânt cu rang inferior. 

Tactica folosită în politică, de frustrare a „vânătorului” 
prin lipsirea lui de o confruntare cu un adversar pe măsură, 
era veche, de când existau dispute pe lumea asta. 

— Am o idee mai bună, zise Tench, încercând să se uite 
drept în ochii lui Herney. Lăsaţi-mă să mă duc eu acolo. 

Zach Herney îşi ridică, surprins, privirea: 

— Tu? „Oare ce naiba pune la cale?” Marjorie, tu nu 
participi la dezbateri în presă. În plus, este emisiunea din 
timpul prânzului transmisă prin cablu. Ce mesaj aş 
transmite dacă îmi trimit principalul consilier? O să ne 
creadă cuprinşi de panică. 

— Exact. 

Herney o măsură cu privirea. Orice strategie complicată 
ar fi conceput Tench, n-avea să-i permită, pentru nimic în 
lume, să apară la CNN. Oricine o văzuse vreodată pe 
Marjorie Tench îşi dădea seama că exista un motiv pentru 
care ea lucra în spatele scenei. Era o femeie cu un aspect 
înfricoşător - în orice caz nu genul de faţă care să „livreze” 
un mesaj de la Casa Albă. 

— Mă duc la dezbaterea CNN, îi repetă ea, pe un ton 
imperativ. 

— Marjorie, încercă preşedintele o manevră, simțindu-se 
oarecum neliniştit, oamenii de campanie ai lui Sexton vor 
pretinde cu siguranţă că prezenţa ta la CNN dovedeşte 
teama Casei Albe. Trimiterea armelor noastre grele atât de 
devreme ne face să părem disperaţi. 

Femeia încuviinţă în tăcere şi îşi aprinse o ţigară: 

— Cu cât părem mai disperaţi, cu atât mai bine. 

În următoarele şaizeci de secunde, Marjorie Tench îi 
descrise pe larg de ce preşedintele trebuia să o trimită la 

dezbaterea CNN pe ea în locul unui purtător de cuvânt. 
Când termină, Herney nu putu decât să o privească uluit. 
Marjorie Tench se dovedise încă o dată un geniu politic. 

Banchiza de gheaţă Milne este cel mai mare sloi de 
gheaţă din emisfera nordică. Situată deasupra paralelei 82, 
pe coasta nordică a insulei Ellesmere, partea de nord a 
Oceanului Arctic, banchiza Milne are o lăţime de şase 
kilometri şi o grosime a stratului de gheaţă de peste o sută 
de metri. 

Când se urca în cabina de plexiglas montată pe tractorul 
de gheaţă, Rachel era recunoscătoare pentru hainele 
groase şi mănuşile care o aşteptau pe scaun, precum şi 
pentru căldura care venea în valuri prin sistemul de 
ventilaţie al maşinii. Afară, pe pista de gheaţă, motoarele 
aeronavei F-l4 gemură cu putere, apoi avionul începu să se 
îndepărteze. 

Rachel îşi ridică, alarmată, privirea: 

— Pleacă? 

Noua ei gazdă se urcă în tractor şi dădu din cap: 

— In acest loc au voie să stea doar membrii echipei de 
ştiinţă şi personalul de întreţinere NASA. 

Văzând cum aeronava decolează către cerul întunecat, 
Rachel avu un sentiment de deprimare. 

— De aici luăm lIceRover-ul, zise însoţitorul ei. Directorul 
administrativ vă aşteaptă. 

Rachel privi calea argintie de gheaţă din faţa lor şi 
încercă să îşi închipuie ce naiba căuta administratorul NASA 
într-un asemenea loc. 

— Ţineţi-vă bine, îi strigă omul de la NASA, în timp ce 
mânuia nişte manivele. 

Cu un huruit, maşinăria se roti cu nouăzeci de grade pe 
loc, ca un tanc greu. Acum se afla cu faţa înspre un perete 
înalt format de zăpada îngheţată. 

Rachel se uită la panta abruptă şi brusc i se făcu pielea 
ca de găină de teamă. „Doar nu are de gând să...” 

— Rock-and-roll! 

Omul băgă în viteză şi acceleră tractorul direct spre 
perete. Rachel îşi înăbuşi un țipăt şi se ţinu bine. Când 
atinseră peretele, picioarele maşinăriei se  înfipseră în 
zăpadă şi insecta uriaşă începu să urce. Rachel era ferm 
convinsă că aveau să se răstoarne, însă cabina rămase, 
surprinzător, la un nivel orizontal. Când ajunseră pe creasta 
dâmbului, conducătorul ei o opri şi se întoarse vesel spre 
pasagera ale cărei încheieturi se albiseră de groază: 

— Incercaţi asta cu un SUV! Am luat proiectul sistemului 
de protecţie la şoc de la modulul Mars Pathfinder şi l-am 
montat pe bebeluşul ăsta! Merge ca uns! 

Rachel dădu uşor din cap: 

— Frumos. 

Aflată acum pe vârful peretelui de zăpadă îngheţată, 
Rachel îşi îngădui să admire priveliştea, care, în alt context, 
ar fi fost greu de imaginat. În faţa lor se afla un alt dâmb 
mare, după care ondulaţiile se opreau abrupt. Dincolo de 
ele, gheaţa se netezea într-o întindere lucitoare, cu o pantă 
de înclinare extrem de lină. Platoul luminat de razele lunii 
se întindea până departe, după care se îngusta şi se oprea 
în coastele munţilor. 

— Ghețarul Milne, rosti conducătorul,  arătându-i 
oaspetelui munţii din depărtare. Incepe de acolo şi coboară 
către această deltă largă, unde ne aflăm noi. 

Omul porni iarăşi motorul. Rachel se prinse din nou bine 
de bare, în vreme ce tractorul acceleră în josul dâmbului. 
Ajungând la poale, traversară un nou râu de gheaţă, după 
care urcară panta dâmbului următor. În cele din urmă 
ajunseră pe porţiunea netedă de gheaţă şi începură să 
traverseze ghețarul. 

— Cât mai avem? 

Rachel nu vedea altceva decât gheaţă de jur împrejur. 

— Circa trei kilometri, drept înainte! 

Lui Rachel distanţa i se păru imensă. Vântul de afară 
izbea tractorul în rafale necontenite, zguduind cabina de 
plexiglas, de parcă ar fi vrut să-i arunce pe amândoi înapoi 
în mare. 

— Aşa e vântul polar, îi strigă conducătorul tractorului. Ar 
fi bine să vă obişnuiţi! 

Printre rafale îi spuse că acea zonă era bătută în 
permanenţă de o briză puternică: katabatic - termenul 
grecesc pentru curgerea în jos de-a lungul unei pante. Acea 
briză necontenită părea a fi rezultatul unor şuvoaie de aer 
rece care „curgea” pe pereţii ghețarului precum un râu 
năvalnic de munte. 

— E singurul loc de pe planetă, adăugă bărbatul râzând, 
unde iadul este îngheţat bocnă! 

Câteva minute mai târziu, Rachel întrezări o formă 
ceţoasă la distanţă în faţa lor - silueta unui dom alb enorm 
care se înălța drept din gheaţă. Se frecă la ochi. „Ce 
Dumnezeu mai e şi...?” 

— Cam mari eschimoşii pe aici, nu? glumi însoţitorul ei. 

Rachel încercă să descifreze ceva din acea structură. 
Părea un model la scară redusă al astrodomului din 
Houston. 

— NASA l-a construit cu vreo săptămână şi jumătate în 
urmă, zise bărbatul. E făcut din plexipolysorbat multistrat 
gonflabil. Piesele se umflă, se conectează între ele, apoi 
totul se prinde de zăpadă cu sârme şi pitoni. Pare un cort 
imens închis, dar este, de fapt, prototipul NASA pentru 
habitatul mobil pe care sperăm să-l folosim într-o zi pe 
Marte. Noi îl denumim „habisferă”. 

— Habisferă? 

— Mda, v-aţi prins? Pentru că nu e o sferă întreagă, e 
doar o habi sferă. 

Rachel zâmbi şi se holbă la bizara construcţie de care se 
apropiau vizibil peste câmpia de gheaţă. 

— Şi pentru că NASA n-a ajuns încă pe Marte, voi aţi 
decis în schimb să trageţi un pui zdravăn de somn aici? 

Omul râse: 

— De fapt, aş fi preferat Tahiti, dar soarta a hotărât 
altfel. 

Rachel se uită iarăşi, nedumerită, la construcţie. Carcasa 
albă părea doar un contur fantomatic, decupat pe fundalul 

unui cer întunecat. În timp ce se apropia de edificiu, 
IceRover-ul se opri în dreptul unei uşi mici care tocmai se 
deschidea. Lumina dinăuntru se revărsă peste zăpadă. În 
cadrul uşii apăru o siluetă. Un gigant îmbrăcat cu un 
pulover de flanelă ce îi amplifica dimensiunile şi îl făcea să 
semene cu un urs fioros. Omul se îndreptă spre lceRover. 

Rachel n-avu niciun dubiu asupra identităţii uriaşului: 
Lawrence Ekstrom, directorul administrativ al NASA. 

Conducătorul  tractorului îi zâmbi încercând s-o 
consoleze: 

— Să nu vă lăsaţi păcălită de dimensiunile lui. Tipul e o 
pisicuţă. 

„Mai degrabă un tigru”, îi răspunse Rachel în gând, 
cunoscând prea bine reputaţia lui Ekstrom de a „reteza” 
capetele celor care stăteau în calea îndeplinirii viselor lui. 

_ Vântul aproape o dobori atunci când cobori din vehicul. 
Işi strânse haina mai bine şi porni spre dom. 

Directorul administrativ al NASA o întâmpină la 
jumătatea drumului şi îi întinse o imensă labă înmănuşată: 

— Domnişoara Sexton! Vă mulţumesc că aţi venit! 

Rachel dădu nesigură din cap şi îi strigă peste urletul 
rafalelor de vânt: 

— Să fiu sinceră, domnule, nu prea cred că am avut de 
ales! 


La o mie de metri distanţă, în susul ghețarului, Delta One 
se uita prin binocilul cu infraroşii şi urmărea cum Ekstrom o 
conducea pe Rachel Sexton în dom. 

Lawrence Ekstrom, directorul administrativ al NASA, era 
un munte de om, roşu în obraji şi greoi la vorbă, ca un zeu 
furios al vikingilor. Părul blond şi ţepos era tuns milităreşte 
deasupra unor sprâncene groase, în vreme ce nasul 
borcănat era împestriţat de vene de sânge. In acel 
moment, ochii duri stăteau să se închidă din pricina oboselii 
acumulate în nenumăratele nopţi nedormite. Strateg 
aerospațial cu influenţă şi consilier pe probleme 
operaţionale al Pentagonului înainte de numirea la NASA, 
Ekstrom avea reputaţia unei îndărătnicii egalate doar de 
incontestabila dedicare faţă de misiunile pe care le avea de 
rezolvat. 

Urmându-l în habisferă, Rachel se trezi plimbându-se 
printr-un labirint bizar şi translucid de coridoare. Reţeaua 
labirintică părea să fi fost modelată prin atârnarea unor foi 
opace de plastic peste plase de sârmă bine întinse. 
Podeaua labirintului nu exista practic, fiind constituită de 
gheaţă peste care se montaseră benzi de cauciuc care să 
ajute la stabilitate. Trecură printr-o zonă rudimentară de 
locuit, plină cu paturi de campanie şi toalete chimice. 

Din fericire, aerul din habisferă era călduţ, chiar dacă 
încărcat de amestecurile de mirosuri specifice spaţiilor 
strâmte. Undeva, băzâia un generator electric, probabil 
sursa de electricitate care alimenta becurile cu 
incandescenţă care atârnau de cablurile spânzurate în hol. 

— Domnişoară Sexton, rosti Ekstrom, cu voce aspră, 
ghidând-o destul de brutal către o destinaţie necunoscută, 
dă-mi voie să-ţi spun cum stau lucrurile chiar de la bun 
început. 

Tonul lui exprima orice altceva, în afara plăcerii de a o 
avea pe Rachel ca oaspete. 

— Eşti aici pentru că preşedintele vrea asta. Zach Herney 
îmi este un bun prieten şi mai este un fan înrăit al NASA. Il 

respect, îi sunt dator şi am încredere în el. Nu-i pun la 
îndoială ordinele directe, nici măcar atunci când nu îmi plac 
deloc. Ca să nu existe niciun fel de confuzie, să îţi fie clar că 
personal nu împărtăşesc entuziasmul preşedintelui de a te 
implica în această chestiune. 

Rachel nu putea face altceva decât să se uite ţintă la 
bărbatul de lângă ea. „Am zburat cinci mii de kilometri ca 
să am parte de o asemenea ospitalitate?” În fond, individul 
nu era un stăpân absolut pe moşia proprie. Se hotări să îi 
dea o replică pe măsură: 

— Cu tot respectul, vă spun că şi eu mă aflu sub ordinele 
preşedintelui. Nu mi s-a comunicat care e scopul prezenţei 
mele aici. Am efectuat această călătorie cu cele mai bune 
intenţii. 

— Bine, zise Ekstrom. Atunci vă voi vorbi pe şleau. 

— Chiar aţi început să faceţi asta! 

Replica dură păru să îl întărâte şi mai mult pe directorul 
administrativ. Individul încetini ritmul o clipă, ca să îşi 
studieze mai îndeaproape musafira. Apoi, ca un şarpe care 
îşi desface inelele, scoase un oftat din rărunchi şi mări la 
loc pasul: 

— Inţelege bine, reluă el discursul, că te afli aici, în locul 
unde se desfăşoară un proiect secret al NASA, împotriva 
voinţei mele. Nu numai că reprezinţi NRO, o agenţie al cărei 
director se bucură să  desconsidere angajaţii NASA 
socotindu-i nişte copii handicapaţi, dar mai eşti şi fata 
omului care şi-a făurit un stindard personal de luptă din 
distrugerea agenţiei mele. Acesta ar trebui să fie momentul 
de triumf al NASA; personalul din subordinea mea a fost 
îndelung criticat în ultima vreme, aşa că merită acest 
moment de glorie. Oricum, datorită unui val de scepticism 
al cărui creastă e reprezentată de tatăl tău, NASA se 
găseşte în situaţia politică în care oamenii mei dedicați sunt 
obligaţi să împartă lumina reflectoarelor cu o mână de 
oameni de ştiinţă civili şi cu fata omului care încearcă să ne 
distrugă. 

„Eu nu sunt tata”, vru Rachel să ţipe, însă acum nu era 

momentul să ţină o dezbatere pe teme politice cu şeful 
NASA. 

— N-am venit aici ca să mă aflu în lumina reflectoarelor, 
domnule! 

Ekstrom o privi încruntat: 

— S-ar putea să nu ai de ales. 

Comentariul o luă prin surprindere. Deşi preşedintele 
Herney nu specificase nimic despre vreun ajutor acordat de 
ea în mod „public”, William Pickering dăduse glas bănuielii 
că Rachel ar putea fi folosită drept pion politic. 

— Aş vrea să ştiu ce am de făcut aici, ceru ea să afle. 

— Şi eu. Nu deţin o asemenea informaţie. 

— Pardon? 

— Preşedintele mi-a cerut să te informez complet asupra 
descoperirii noastre în clipa în care ajungi aici. Ce anume 
vrea să faci este o chestiune care vă priveşte doar pe voi 
doi. 

— Mi-a povestit că Sistemul vostru de Observare a 
Pământului a descoperit ceva. 

Ekstrom se uită la ea pieziş: 

— Cât de bine cunoşti proiectul EOS? 

— EOS reprezintă o constelație de cinci sateliți care 
scrutează suprafaţa solului terestru în moduri diferite, prin 
cartografiere oceanică, prin analiza erorilor geologice, prin 
observarea topirii calotei polare, prin localizarea rezervelor 
fosile... 

— Bine, o întrerupse Ekstrom, care nu părea deloc 
impresionat. Deci ştii ceva de ultimul adaos la constelația 
EOS? Se numeşte PODS (The Polar Orbiting Density 
Scanner). 

Rachel încuviinţă. PODS fusese proiectat să ajute la 
măsurarea efectelor încălzirii globale. 

— Din câte am înţeles, PODS măsoară grosimea şi 
duritatea calotei polare de gheaţă? 

— Cam aşa ceva. Foloseşte tehnologia benzilor spectrale 
pentru scanări de densități compozite ale unor zone mari şi 
pentru a găsi anomalii de duritate în gheaţă, cum ar fi topiri 

interne, fisuri mari, zone apoase, toate acestea indicând o 
încălzire globală. 

Rachel cunoştea procedeul de scanare a densităţilor 
compozite. Semăna cu un ultrasunet subteran. Sateliții NRO 
folosiseră o tehnologie similară pentru a cerceta variațiile 
de densitate ale subsolului în Europa de Est şi pentru a 
localiza gropile comune, preşedintele obţinând astfel 
confirmarea epurărilor etnice. 

— Cu două săptămâni în urmă, zise Ekstrom, PODS a 
trecut peste banchiza de gheaţă şi a depistat o anomalie de 
densitate care părea total diferită de ceea ce ne-am fi 
aşteptat noi să vedem. La şaizeci de metri adâncime sub 
suprafaţă, perfect îmbinată într-o matrice de gheaţă solidă, 
PODS a descoperit ceea ce părea o globulă imensă cu 
diametrul de circa trei metri. 

— Un buzunar de apă? 

— Nu. Nu era lichidă. Ciudat, dar această anomalie era 
mai dură decât gheaţa. 

Rachel făcu o pauză: 

— Deci... este un bolovan sau ceva de genul ăsta? 

Ekstrom încuviinţă: 

— În esenţă, da. 

Rachel aşteptă explozia, dar aceasta nu veni. „Mă aflu 
aici pentru că NASA a găsit o bucată de stâncă în gheaţă?” 

— Ne-am emoţionat abia când PODS a calculat 
densitatea acestui bolovan. Am trimis imediat o echipă aici 
să analizeze piatra. S-a dovedit că roca din gheaţa de sub 
noi este semnificativ mai densă decât oricare altă rocă 
găsită pe insula Ellesmere. Ea este, de fapt, mai densă 
decât orice gen de rocă de pe o rază de şase sute de 
kilometri. 

Rachel se uită la gheaţa de sub picioare, imaginându-şi 
acel bolovan uriaş acolo jos, undeva. 

— Vreţi să spuneţi că cineva a mutat roca aici? 

Ekstrom păru amuzat de naivitatea întrebării ei: 

— Piatra aia cântăreşte peste opt sute de tone. Este 
închisă într-o carapace de şaizeci de metri adâncime de 

gheaţă solidă, ceea ce înseamnă că este aici, neatinsă, de 
peste trei sute de ani. 

Rachel se simţea deja obosită. Îl urmă pe directorul 
administrativ spre capătul unui coridor lung şi îngust, 
trecând printre doi angajaţi NASA înarmaţi care stăteau de 
pază. Se uită la Ekstrom. 

— Presupun că există o explicaţie logică pentru prezenţa 
acestei pietre aici... şi pentru tot secretul ăsta!?! 

— Categoric că da, răspunse, destul de sec, Ekstrom. 
Piatra descoperită de PODS este un meteorit. 

Rachel se opri la intrarea în coridor şi făcu ochii mari: 

— Un meteorit? 

O încercă instantaneu dezamăgirea. Un meteorit nu 
părea un lucru atât de important încât să explice 
entuziasmul de nedescris al preşedintelui. „Va justifica 
această descoperire, doar ea singură, cheltuielile şi 
eşecurile NASA din trecut?” La ce se gândise Herney? 
Adevărat, meteoriţii erau rarităţi pe Pământ, dar NASA 
făcuse astfel de descoperiri tot timpul. 

— Acest meteorit e unul dintre cei mai mari care s-au 
descoperit vreodată, îi explică Ekstrom, stând ţeapăn în 
faţa ei. Noi credem că e un fragment dintr-un meteorit mai 
mare despre care se ştie că a căzut în Oceanul Arctic, în 
anii 1700. Cel mai probabil, această piatră a fost aruncată 
ca un rest în urma impactului cu oceanul, a aterizat pe 
ghețarul Milne şi a fost treptat îngropată de zăpada căzută 
în ultimii trei sute de ani. 

Rachel se încruntă. Descoperirea nu schimba nimic. Avea 
tot mai acut sentimentul că era martoră la o cascadorie 
publicitară supraestimată plănuită de Casa Albă şi de o 
agenţie NASA disperată; două entităţi suferinde care 
încercau să aducă o descoperire oarecare la nivelul unei 
victorii NASA devastatoare. 

— Nu pari prea impresionată, observă Ekstrom. 

— Cred că mă aşteptam... la altceva. 

Ochii directorului administrativ se îngustară. 

— Un meteorit de o asemenea mărime este o 

descoperire foarte rară, domnişoară Sexton. În lume sunt 
doar câţiva mai mari. 

— Înţeleg... 

— Dar nu mărimea meteoritului ne incită. 

Rachel se uită în sus. 

— Dacă mă laşi să termin, continuă el, vei afla că acest 
meteorit are unele caracteristici care n-au mai fost 
observate la altul. Indiferent că e mic sau mare. li făcu 
semn să meargă mai departe pe coridor. Şi acum, dacă mă 
vei urma, îţi voi prezenta pe cineva mai calificat decât mine 
să discute despre această descoperire. 

Rachel era nedumerită: 

— Cineva mai calificat decât directorul administrativ al 
NASA? 

Ekstrom o ţintui cu privirea: 

— Mai calificat, domnişoară Sexton, în ceea ce priveşte 
lucrurile prin perspectiva faptului că e un civil. Pentru că 
eşti un analist profesionist de date, am presupus că preferi 
să obţii aceste date dintr-o sursă nepartizană. 

„Touche. ” Rachel bătu în retragere. 

Îl urmă pe directorul administrativ de-a lungul coridorului 
îngust, până ce acesta se înfundă în dreptul unei pânze 
negre, grele. Dincolo de paravan se auzea ecoul 
murmurului unei mulţimi de voci, de parcă acestea s-ar fi 
găsit într-un uriaş spaţiu deschis. 

Fără a scoate vreo vorbă, Ekstrom întinse mâna şi trase 
draperia-paravan deoparte. O lumină puternică o orbi 
instantaneu pe Rachel. 


Ezitând, păşi înainte, mijindu-şi ochii. Ajustându-şi 
privirea la intensitatea luminoasă, Rachel inspectă repede 
încăperea masivă din faţa ei şi scoase un icnet de uimire. 

— Doamne, şopti ea. 

„Ce este cu acest loc?” 

Studioul CNN de lângă Washington, D.C., este unul dintre 
cele 212 răspândite în întreaga lume şi conectate prin 
satelit cu sediul general al Turner Broadcasting System din 
Atlanta. 

La ora 13.45 limuzina senatorului Sedgewick Sexton 
fusese parcată în spaţiul special. În timp ce cobora din 
vehicul şi se îndrepta în pas vioi către intrare, Sexton se 
simţea extrem de mândru. El şi Gabrielle fură întâmpinați 
de un producător CNN cu o burtă imensă, care avea faţa 
toată lăţită într-un zâmbet. 

— Domnule senator Sexton, rosti producătorul. Bine aţi 
venit! Am ştiri importante. Tocmai am aflat pe cine trimite 
Casa Albă să vă fie adversar în această misiune. 

Omul rânji iar: 

— Sper că sunteţi într-o dispoziţie de zile mari. 

Făcu semn prin geamul despărțitor către studio. 

Sexton privi prin geam şi fu cât p-aci să leşine. Dintr-un 
nor de fum provenind de la ţigară se holba la el cel mai urât 
chip din politica americană: 

— Marjorie Tench? izbucni Gabrielle. Ce naiba caută ea 
aici? 

Sexton n-avea nici cea mai vagă idee, însă, indiferent de 
motiv, prezenţa ei aici reprezenta o veste extraordinară, un 
indiciu clar al disperării preşedintelui. Din ce alt motiv şi-ar 
fi trimis preşedintele principalul consilier în prima linie a 
bătăliei? Casa Albă trecuse la atacul cu armele grele, iar 
Sexton nu putea decât să se bucure de această 
oportunitate. 

„Cu cât mai sus e duşmanul, cu atât mai amară îi e 
căderea.” 

Sexton nu se îndoia că Tench e un oponent viclean, însă, 
privind-o pe acea femeie, nu se putea gândi la altceva 
decât la faptul că preşedintele comisese o gravă eroare de 

judecată. Marjorie Tench arăta înfiorător. Aşa cum stătea 
tolănită pe fotoliu, cu ţigara în gură, cu braţul drept 
mişcându-se lent înainte şi înapoi către buzele subţiri, 
semăna cu o imensă călugăriţă care alăpta. 

„Isuse, îşi spuse Sexton, uite un exemplu clar de 
persoană care ar trebui să iasă în public doar la emisiuni 
radio.” 

De câteva ori Sedgewick Sexton o zărise pe consiliera 
principală a Casei Albe în reviste, şi de fiecare dată nu-i 
venise să-şi creadă ochilor că aceea era una din cele mai 
puternice persoane din Washington. 

— Nu-mi place chestia asta, îi şopti Gabrielle. 

Sexton abia dacă o auzi. Cu cât se gândea mai mult la 
ocazie, cu atât îi plăcea mai mult. Mai importantă decât 
chipul respingător din mass-media al lui Marjorie era 
reputaţia ei legată de un aspect-cheie: Marjorie Tench era 
extrem de  vehementă când vorbea despre rolul 
conducătorului Americii în viitor - acesta nu putea fi 
asigurat decât prin superioritate tehnologică. Era o 
suporteră înfocată a programelor de cercetare-dezvoltare 
guvernamentale din sectorul de înaltă tehnologie şi, mai 
important, al NASA. Mulţi credeau că tocmai presiunea din 
spatele uşilor închise exercitată de Tench fusese 
ingredientul care îl determinase pe preşedinte să susţină 
atât de puternic agenţia spaţială aflată în degringoladă. 

Sexton se întrebă dacă nu cumva preşedintele nu o 
pedepsea acum pe Tench pentru toate sfaturile proaste pe 
care i le-a dat pentru sprijinirea NASA. „Oare să fi hotărât el 
să-şi arunce principalul consilier în gura lupilor?” 


Gabrielle Ashe o studie pe Marjorie Tench prin geam şi se 
simţi din ce în ce mai neliniştită. Femeia era din cale afară 
de deşteaptă şi însemna o lovitură neaşteptată. Cele două 
fapte aveau darul de a-i alerta toate simţurile. Dacă se lua 
în consideraţie poziţia ei faţă de NASA, trimiterea la bătaie 
contra senatorului Sexton părea o greşeală. Insă era clar că 
preşedintele nu era un prost. Ceva îi spunea lui Gabrielle că 

acea confruntare avea să se sfârşească rău pentru ei. 

Observase deja cum senatorului îi sticliseră ochii de 
bucurie, un fapt care nu îi diminua nicicum îngrijorarea. 
Sexton avea obiceiul de a depăşi limitele când se simţea 
prea sigur de sine. Problema NASA adusese un binevenit 
salt în sondaje, dar Sexton împinsese prea mult chestiunea 
către limite în ultima vreme. Multe campanii fuseseră 
pierdute de candidaţii care voiau un knockout, când tot ce 
le-ar fi trebuit ar fi fost să termine runda. 

Producătorul părea nerăbdător să urmărească vărsarea 
de sânge: 

— Haideţi să vă pregătim, domnule senator! 

Când Sexton trecu pe lângă ea, îndreptându-se către 
studio, Gabrielle îl prinse de mânecă. 

— Ştiu la ce vă gândiţi, şopti ea. Fiţi mai inteligent decât 
ea, dar nu întreceţi măsura. 

— Să întrec măsura? Eu? 

Sexton zâmbi: 

— Amintiţi-vă că această femeie e foarte pricepută în 
ceea ce face. 

Senatorul îi rânji cu subiînţeles: 

— Şi eu. 

Camera principală care avea un aspect de peşteră a 
habisferei NASA ar fi constituit o privelişte stranie, în orice 
loc de pe faţa pământului, însă faptul că ea exista pe o 
insulă de gheaţă din Arctica era cu atât mai greu de înţeles 
pentru Rachel. 

Privind în sus, în domul futurist construit din panouri albe 
triunghiulare  întrepătrunse, simţi că intrase într-un 
sanatoriu de dimensiuni colosale. Pereţii se arcuiau în jos 
către o podea din gheaţă, pe care o adevărată armată de 
lămpi halogene stăteau ca nişte santinele împrăştiate peste 
tot, aruncând o lumină orbitoare în jurul lor şi oferind 
întregii încăperi o luminozitate spectrală. 

Pe podeaua de gheaţă şerpuiau benzi din spumă rigidă 
neagră pe post de traverse prin labirintul de staţii ştiinţifice 
de lucru. În mijlocul echipamentelor electronice, treizeci 
sau patruzeci de angajaţi NASA, îmbrăcaţi în alb din cap şi 
până în picioare, munceau din greu şi discutau între ei 
emoţionaţi. Rachel simţi imediat tensiunea din încăpere. 

Era emoția unei noi descoperiri. 

Parcurgând împreună cu Ekstrom cercul exterior al 
domului, Rachel observă privirile neplăcut surprinse ale 
celor care o recunoşteau. Şoaptele lor reverberau clar în 
spaţiul cavernos. 

„Nu e fata senatorului Sexton? 

Ce naiba caută ea aici? 

Nu-mi vine să cred că directorul administrativ poate să 
stea de vorbă cu ea!” 

Rachel aproape că se aştepta să zărească păpuşi voodoo 
ale tatălui ei spânzurate pretutindeni. Animozitatea din jur 
nu reprezenta, în orice caz, singura sursă de tensiune din 
atmosferă. Se putea sesiza clar o anumită încredere 
nemăsurată - ca şi cum NASA ştia prea bine cine avea să 
râdă la urmă. 

Directorul administrativ o conduse pe Rachel către un şir 
de mese unde un bărbat stătea singur în faţa unui 
computer. Omul era îmbrăcat cu un combinezon flauşat 
negru, cu glugă şi încălţat cu bocanci grei de navigator, o 
îmbrăcăminte total diferită de hainele de vreme rea pe care 
ceilalţi angajaţi NASA le purtau. Stătea cu spatele la toţi cei 
de acolo. 

Ekstrom îi ceru lui Rachel să aştepte, în vreme ce el se 
duse să stea de vorbă cu străinul. După o clipă, individul în 
combinezon dădu din cap şi dădu o comandă pentru a 
închide computerul la care lucra. Directorul administrativ se 
întoarse. 

— De aici, te preia domnul Tolland, îi zise el. E un alt 
personaj recrutat de preşedinte, aşa că voi doi ar trebui să 
vă înţelegeţi de minune. Vin şi eu lângă voi mai târziu. 

— Mulţumesc. 

— Presupun că ai auzit de Michael Tolland! 

Rachel ridică din umeri. Mintea ei continua să se 
concentreze asupra lucrurilor extraordinare care o 
înconjurau şi i se părea cu totul extraordinar. 

— Numele nu-mi spune nimic. 

Individul în combinezon ajunse lângă ei şi le zâmbi: 

— Nu vă spune nimic? 

Avea o voce puternică şi prietenoasă. 

— E cea mai bună veste din această zi. Mi se părea că nu 
voi mai avea niciodată ocazia să fac o primă impresie bună. 

Când se uită la individ, Rachel avu senzaţia că rămâne 
pironită locului. Recunoscu instantaneu faţa arătoasă a 
bărbatului. La fel ca toată America, de altfel. 

— Oh, îngăimă ea, roşind în vreme ce bărbatul îi strângea 
mâna. Sunteţi ace/ Michael Tolland. 

Când preşedintele îi spusese că recrutase specialişti 
civili, de vârf, ca să certifice descoperirea NASA, Rachel îşi 
imaginase un grup de maniaci cu minţi strălucite şi cu 
propriile calculatoare personalizate. Michael Tolland era 
exact opusul unei asemenea imagini. Una dintre cele mai 
cunoscute „celebrităţi ale ştiinţei” din America zilelor 

noastre, Tolland era producătorul unui documentar intitulat 
Amazing Seas, în timpul căruia punea telespectatorii faţă în 
faţă cu fenomene oceanice uimitoare - vulcani subacvatici, 
viermi marini lungi de trei metri, valuri subacvatice ucigaşe. 
Mass-media îl caracteriza pe Tolland ca un amestec de 
Jacques Cousteau şi Carl Sagan, creditând entuziasmul lui 
de cunoscător nepretenţios şi gustul pentru aventură ca pe 
o formulă care aruncase emisiunea în vârful tuturor 
audienţelor. În acelaşi timp, criticii trebuiau să admită că 
înfăţişarea lui, dar şi charisma sa contribuiau în bună 
măsură la audiența pe care o avea. 

— Domnule Tolland... începu Rachel,  căutându-şi 
cuvintele. Eu sunt Rachel Sexton. 

Tolland îi zâmbi încântat dar ascunzându-şi o uşoară 
grimasă: 

— Bună, Rachel. Spune-mi Mike! 

Rachel se trezi dintr-odată incapabilă să scoată vreun 
sunet. Evenimentele din ultima zi îşi spuneau cuvântul... 
habisfera, meteoritul, secretele, trezirea faţă în faţă cu o 
vedetă de televiziune. 

— Sunt surprinsă să te întâlnesc aici, rosti ea, încercând 
să-şi revină. Când preşedintele mi-a spus că a recrutat civili 
pentru certificarea unei descoperiri NASA, cred că mă 
aşteptam să văd... 

Ezită. 

— Oameni de ştiinţă adevărați? 

Rachel se îmbujoră, îngrozită: 

— Nu asta am vrut să spun. 

— Nu-ţi face griji, o linişti Tolland. Numai de asta am avut 
parte de când am ajuns aici. 

Directorul administrativ se scuză, promițând să revină 
mai târziu. Tolland se întoarse spre Rachel cu o expresie de 
curiozitate pe chip. 

— Ekstrom mi-a spus că tatăl tău e senatorul Sexton! 

Rachel încuviinţă. „Din nefericire!” 

— Un spion Sexton în spatele liniilor inamice? 

— Liniile frontului nu sunt întotdeauna trasate acolo unde 

se aşteaptă lumea. Tăcere. Spune-mi, continuă repede 
Rachel, ce caută un oceanograf de renume mondial pe un 
ghețar împreună cu o grămadă de oameni de ştiinţă NASA? 

Tolland chicoti: 

— Păi, un individ care semăna mult cu preşedintele m-a 
rugat să-i fac o favoare. Am deschis gura vrând să-i spun: 
„Du-te dracului”, dar tot ce a ieşit a fost un: „Da, domnule”. 

Rachel izbucni în râs, pentru prima dată în acea 
dimineaţă: 

— Bine ai venit în club! 

Deşi cele mai multe vedete păreau mici de statură, 
Rachel avea sentimentul că Michael Tolland părea mai 
înalt. Ochii lui căprui erau la fel de iscoditori şi de pasionaţi 
ca pe micul ecran, iar vocea purta în ea, cu modestie, 
aceeaşi căldură şi acelaşi entuziasm. Cu aspectul unui 
bărbat de patruzeci şi cinci de ani atletic şi călit de vreme, 
Michael Tolland avea un păr negru bogat care îi cădea 
mereu ca un zuluf peste frunte. Avea o atitudine de om 
mândru şi lipsit de griji care trăda o încredere şi siguranţă 
de sine. Când îi strânsese mâna, asperităţile din palmă îi 
amintiseră lui Rachel că nu era o personalitate „moale” 
tipică televiziunii, ci mai degrabă un om încercat al mării şi 
un cercetător al naibii de înclinat spre practică. 

— Ca să fiu sincer, recunoscu Tolland, destul de sfios, 
cred că am fost recrutat mai mult pentru celebritatea mea 
decât pentru experienţa ştiinţifică pe care o am. 
Preşedintele mi-a cerut să vin şi să realizez un documentar 
pentru el. 

— Un documentar? Despre un meteorit? Dar tu eşti 
oceanograf. _ 

— Exact asta i-am spus şi eu! Insă mi-a răspuns că el nu 
ştie de existenţa vreunui documentarist specializat pe 
meteoriți. Mi-a explicat că implicarea mea ar aduce o 
imensă credibilitate acestei descoperiri. Se pare că are de 
gând să transmită documentarul meu ca parte a marii 
conferinţe de presă din noaptea asta, când va anunţa 
descoperirea. 

„Un purtător de cuvânt celebru.” Rachel înţelese pe 
deplin manevrele politice iscusite ale lui Zach Herney. 
NASA era adesea acuzată că foloseşte un limbaj de 
neînțeles pentru marele public. Nu şi în noaptea aceasta. 
Casa Albă adusese un maestru al comunicării ştiinţifice, un 
chip pe care americanii îl cunoşteau deja şi în care aveau 
încredere când venea vorba despre ştiinţă. 

Tolland arătă cu mâna către un colţ îndepărtat al 
domului, unde se monta un decor pentru presă. Pe gheaţă 
fusese pus un covor albastru, camere de televiziune, 
reflectoare de studio şi o masă lungă, cu mai multe 
microfoane. Cineva tocmai atârna ca decor un poster cu un 
imens drapel american. 

— Astea sunt pregătirile pentru această noapte, îi explică 
el. Directorul administrativ al NASA şi o parte din oamenii 
de ştiinţă de vârf ai lui vor fi conectaţi /ive prin satelit cu 
Casa Albă, astfel încât să participe la transmisiunea în 
direct de la ora opt. 

„Convenabil”, îşi zise Rachel, mulţumită să afle că Zach 
Herney nu intenţionase să oblitereze complet NASA din 
scenariul marelui anunţ. 

— Aşadar, rosti Rachel oftând, are de gând cineva să îmi 
spună, în sfârşit, şi mie ce e atât de nemaipomenit la 
meteoritul ăsta? 

Tolland se încruntă şi îi zâmbi misterios: 

— De fapt, ceea ce e nemaipomenit la acest meteorit 
trebuie văzut, nu explicat. 

li făcu semn să îl urmeze către zona învecinată de lucru. 

— Tipul care stă aici are o mulţime de mostre pe care ţi 
le poate arăta. 

— Mostre? Chiar aveţi mostre ale meteoritului? 

— Categoric. Am făcut ceva foraje. De fapt chiar primele 
mostre au fost cele care au alertat NASA avertizând-o 
despre importanţa descoperirii. 

Neştiind ce o aştepta, Rachel îl urmă pe Tolland în zona 
de lucru. Locul părea pustiu. O ceaşcă de cafea se odihnea 
pe un birou plin de mostre de rocă, şublere şi alte 

dispozitive de măsură şi diagnosticare. Din cafea ieşeau 
aburi. 

— Marlinson! strigă Tolland, căutându-l cu privirea. 

Niciun răspuns. Scoase un oftat de frustrare şi se 
întoarse spre Rachel: _ 

— Probabil că s-a rătăcit căutând frişcă pentru cafea. Iți 
spun, am făcut postuniversitara la Princeton cu tipul ăsta şi 
avea bunul obicei de a se pierde în propriul dormitor. Acum 
e deţinător al Medaliei Naţionale pentru Ştiinţă în 
Astrofizică. Imaginează-ţi! 

Rachel o luă pe ghicite: 

— Marlinson? Nu cumva te referi la faimosul Corky 
Marlinson? 

Tolland râse: 

— EI în persoană. 

Rachel era uluită: 

— Corky Marlinson e aici? 

Teoriile lui Marlinson despre câmpurile gravitaționale 
erau deja legende printre inginerii de sateliți ai NRO. 

— Marlinson e unul dintre recruții civili ai preşedintelui? 

— Mda, unul dintre oamenii de ştiinţă adevărați. 

„Aşa e, adevăraţi”, îşi zise Rachel. Corky Marlinson era 
un tip strălucit şi foarte respectat. 

— Incredibilul paradox al lui Corky, îi zise Tolland, este că 
îţi poate da distanţa până la Alpha Centauri în milimetri, dar 
nu-şi poate face nod la propria cravată. 

— Port cravate cu nod prefabricat! lătră o voce înfundată, 
profundă, în apropierea lor. Eficienţa înaintea stilului, Mike! 
Voi, ăştia de la Hollywood, nu înţelegeţi aşa ceva! 

Rachel şi Tolland se întoarseră către omul care acum 
ieşea din spatele unui perete mare de echipamente 
electronice. Era un tip scund şi rotund, semănând cu un 
câine boxer cu ochi bulbucaţi şi o pieptănătură dată peste 
cap. Individul se opri brusc zărindu-i pe cei doi împreună. 

— Isuse Hristoase, Mike! Suntem la blestematul ăsta de 
Pol Nord şi tu chiar şi aici reuşeşti să te întâlneşti cu femei 
superbe. Ştiam eu că ar fi trebuit să mă fac om de 

televiziune! 

Michael Tolland era vizibil stânjenit: 

— Domnişoară Sexton, vă rog să îl scuzaţi pe doctorul 
Marlinson. Ceea ce îi lipseşte din tact se compensează mai 
mult decât suficient cu biţi total inutili de informaţie despre 
universul nostru. 

Corky se apropie: 

— E o adevărată plăcere, doamnă. Nu v-am reţinut 
numele! 

— Rachel, se recomandă ea. Rachel Sexton. 

— Sexton? 

Corky scoase un soi de icnet jucăuş: 

— Sper că nu e vreo legătură cu senatorul ăla obtuz şi 
depravat! 

Tolland se strâmbă: 

— De fapt, Corky, senatorul Sexton este tatăl lui Rachel. 

Corky se opri din râs şi făcu o grimasă: 

— Ştii, Mike, chiar că nu e de mirare că n-am avut 
niciodată noroc la femei. 


107 


22 


Corky Marlinson îi pofti pe cei doi în spaţiul lui de lucru şi 
începu să caute printre unelte şi mostre de rocă. Se mişca 
precum un arc întins care era pe punctul de a se rupe. 

— Gata, rosti el, tremurând de emoție. Domnişoară 
Sexton, sunteţi pe punctul de a primi cea de-a treizeci şi 
doua lecţie introductivă despre meteorit a lui Corky 
Marlinson. 

Tolland îi făcu lui Rachel semn cu ochiul să aibă răbdare: 

— Suportă-l. Omul chiar a vrut să fie actor! 

— Maa, şi Mike a vrut să fie un om de ştiinţă respectabil. 

Corky pivotă pe loc, scoase la iveală trei mostre mici de 
rocă şi le alinie pe birou: 

— Acestea sunt cele trei clase principale de meteoriți de 
pe planetă. 

Rachel se uită la pietre. Toate păreau nişte sferoide 
bizare de mărimea unei mingi de golf. Fiecare fusese 
despicat la jumătate pentru a i se vedea secţiunea 
transversală. 

— Toţi meteoriţii, continuă Corky, sunt alcătuiți din 
cantităţi variabile de aliaj nichel-fier, silicați şi sulfați. Noi le 
clasificăm pe baza rapoartelor dintre cantităţile de metale 
şi cele de silicați. 

Rachel avea deja sentimentul că lecţia introductivă a lui 
Corky Marlinson avea să dureze mai mult de treizeci de 
secunde. 

— Prima mostră de aici, reluă Corky, arătând înspre o 
piatră lucitoare şi neagră ca smoala, este un meteorit pe 
bază de fier. Foarte greu. Amicul ăsta prăpădit a aterizat în 
Antarctica acum câţiva ani. 

Rachel studie  meteoritul. Cu siguranţă arăta ca 
provenind din altă lume - un bulgăre de fier greoi, cenuşiu, 
a cărui crustă exterioară era arsă şi înnegrită. 

— Chestia aia înnegrită se numeşte crustă de fuziune, 

explică Corky. Este rezultatul unei încălziri extreme care se 
produce atunci când meteoritul traversează atmosfera 
noastră. Toţi meteoriţii prezintă o asemenea negreală. 

Se îndreptă repede spre următoarea mostră: 

— Acesta este ceea ce noi denumim un meteorit rocă- 
fier. 

Rachel privi cu atenţie mostra, observând că şi aceasta 
era înnegrită prin exterior. Oricum, mostra avea o nuanţă 
uşor verzuie, iar secţiunea transversală arăta ca un un colaj 
de fragmente colorate, ascuţite, asemănător unui puzzle de 
tip caleidoscop. 

— Drăguţ, zise Rachel. 

— Glumiţi, e de-a dreptul minunat! 

Corky îi explică preţ de un minut despre conţinutul ridicat 
de olivină (Silicat complex de magneziu şi fier), mineralul 
care oferea acea nuanţă verzuie, apoi se întinse simulând 
dramatismul către a treia şi ultima mostră, pe care i-o dădu 
lui Rachel. 

Aceasta ţinu ultimul meteorit în palmă. Roca avea o 
culoare gri-maronie şi semăna cu granitul. Părea mai grea 
decât o rocă terestră, dar nu cu mult. Singurul indiciu al 
faptului că însemna altceva decât o rocă normală era dat 
de crusta de fuziune - suprafaţa exterioară arsă. 

— Acesta, rosti Corky cu emfază, este un meteorit 
pietros. Este cea mai banală clasă de meteoriți. Peste 
nouăzeci la sută din rocile extraterestre găsite pe planetă 
fac parte din această categorie. 

Rachel era surprinsă. Întotdeauna îşi imaginase că 
meteoriţii arătau precum cel din prima categorie - nişte 
bulgări metalici cu aspect extraterestru. Roca din mâna ei 
arăta cât se poate de pământeană. Dincolo de exteriorul 
înnegrit, părea mai degrabă o piatră desprinsă de pe o 
plajă. 

Ochii lui Corky se făcuseră mari de emoție. 

— Meteoritul îngropat în gheaţă aici, în Milne, este un 
meteorit pietros - seamănă mult cu cel din palma 
dumneavoastră. Meteoriţii pietroşi par aproape identici cu 

sordidele noastre pietre pământene, ceea ce îi face dificil 
de observat. De obicei sunt un amestec de silicați uşori - 
feldspar, olivină, piroxenă. Nimic prea interesant. 

„Mie-mi spui”, gândi Rachel, dându-i mostra înapoi. 

— Asta arată ca o piatră pe care cineva a uitat-o în foc. 

Corky izbucni în râs: 

— Un foc a/ naibii de mare! Nici măcar cel mai mare 
furnal construit vreodată de mâna omului nu se apropie de 
căldura simțită de un meteorit care traversează atmosfera. 
Sunt pur şi simplu devastaţi! 

Tolland îi oferi lui Rachel un zâmbet de simpatie: 

— Asta este partea bună. 

— Imaginaţi-vă, reluă Corky, luând mostra de meteorit de 
la Rachel. Să ne închipuim că micuțul ăsta drăguţ este de 
mărimea unei case. 

Ridică mostra sus deasupra capului: 

— Bine... este în spaţiu... plutind în jurul sistemului 
nostru solar... îmbăiat în frigul spaţial de minus o sută de 
grade Celsius. 

Tolland chicotea în sinea lui, părând a mai fi fost martor 
la scena prin care Corky demonstra cum a ajuns meteoritul 
pe insula Ellesmere. 

Corky începu să coboare piatra. 

— Meteoritul nostru se îndreaptă spre Pământ... şi se 
apropie foarte mult... e prins de forţa noastră 
gravitaţională... accelerează... accelerează... 

Rachel privi cum Corky măreşte viteza cu care cobora 
meteoritul, mimând acceleraţia gravitaţională. 

— Acum se mişcă repede, exclamă Corky. Peste 
cincisprezece kilometri pe secundă - şaizeci de mii de 
kilometri pe oră! La 135 de kilometri deasupra suprafeţei 
Pământului, meteoritul începe să se frece de atmosfera 
terestră. 

Corky scutură violent mostra, în vreme ce o cobora spre 
gheaţă: 

— Când ajunge la sub o sută de kilometri începe să 
lumineze! Acum densitatea atmosferică e în creştere, iar 

frecarea este incredibilă! Aerul din jurul meteoritului devine 
incandescent şi materialul de la suprafaţă începe să se 
topească din cauza căldurii. Corky începu să scoată tot 
soiul de şuierături şi de sfârâituri. Acum trece de borna de 
optzeci de kilometri, iar exteriorul se încălzeşte la peste o 
mie opt sute de grade Celsius! 

Rachel îl privi, nevenindu-i să-şi creadă ochilor cum 
astrofizicianul câştigător al unui premiu prezidenţial scutură 
meteoritul cu mai multă furie, scoțând tot felul de sunete 
copilăreşti. 

— Şaizeci de kilometri! Acum Corky ţipa. Meteoritul 
nostru întâlneşte zidul atmosferic. Aerul e prea dens! 
încetineşte violent, cu o forţă de deceleraţie care are de 
peste trei sute de ori forţa gravitaţională! 

Corky scoase un sunet ascuţit ca de frâne şi îşi încetini 
brusc mişcarea mâinii. 

— Meteoritul se răceşte instantaneu şi încetează să mai 
lumineze. Am ajuns la zborul negru! Suprafaţa meteoritului 
se întăreşte de la starea topită la starea de crustă de 
fuziune înnegrită. 

Rachel îl auzi pe Tolland cum hohotea încet, în vreme ce 
Corky îngenunche pe gheaţă pentru a pregăti lovitura de 
graţie - impactul cu solul terestru. 

— Acum,  reluă Corky, imensul nostru meteorit 
traversează stratul inferior al atmosferei... In genunchi, 
cobori meteoritul spre sol cu o mişcare de arc a mâinii. Se 
îndreaptă spre Oceanul Arctic... În plan oblic... cade... pare 
că va rata oceanul... cade... şi... Loveşte mostra de sol. 
BUM! 

Rachel tresări. 

— Impactul e  cataclismic! Meteoritul explodează. 
Fragmentele lui zboară peste tot, împrăştiindu-se peste 
ocean. Corky trecu la mişcări încete, învârtind mostra peste 
oceanul invizibil spre piciorul lui Rachel. O bucată continuă 
să se învârtească, rotindu-se către insula Ellesmere... 
Aduse piatra în dreptul călcâiului ei. Ratează oceanul, se 
lovi de pământ... Mişcă piatra în sus şi peste limba 

pantofului ei, apoi o opri în dreptul gleznei. În cele din urmă 
ajunse pe ghețarul Milne, unde zăpada şi gheaţa îl 
acoperiră în grabă, protejându-l astfel de eroziunea 
atmosferică. 

Corky se ridică zâmbind. 

Rachel rămăsese cu gura căscată. Impresionată, izbucni 
în râs. 

— Ei bine, doctore Marlinson, explicaţia asta a fost 
extraordinar de... 

— Lucidă? îi sugeră Corky. 

— Asta e cuvântul. 

Corky îi dădu mostra înapoi: 

— Uitaţi-vă la secţiunea transversală! 

Rachel studie interiorul rocii pentru o clipă, dar nu văzu 
nimic. 

— Pune-o în lumină, o sfătui Tolland cu vocea lui caldă şi 
amabilă. Şi priveşte-o îndeaproape! 

Rachel îşi apropie piatra de ochi şi o roti înspre 
puternicele becuri cu halogen de deasupra. Acum văzu - 
mici globule metalice care sclipeau în piatră. Zeci de astfel 
de globule erau împrăştiate de-a lungul secţiunii 
transversale, ca nişte picături minuscule de mercur, fiecare 
dintre ele având un diametru milimetric. 

— Aceste bule mici se numesc „condrule”, îi mai explică 
Corky. Şi ele se găsesc numai în meteoriți. 

Rachel se zgâi la acele bobiţe: 

— Cu certitudine n-am văzut niciodată ceva similar într-o 
rocă terestră. 

— Şi nici nu veţi mai vedea! îi confirmă Corky. Condrulele 
sunt structuri geologice care nu există pe Terra. Unele 
condrule sunt foarte, foarte vechi - poate făcute din unele 
dintre cele mai timpurii materiale din univers. Alte condrule 
sunt mult mai tinere, precum cele din palma 
dumneavoastră. Condrulele din acel meteorit sunt vechi de 
doar 190 de milioane de ani. 

— O sută nouăzeci de milioane de ani înseamnă tinere? 

— La naiba, da! In termeni cosmologici asta înseamnă 

ieri. Cel mai important lucru în acest moment este că 
această mostră conţine condrule - o dovadă concludentă a 
naturii meteoritice. 

— Bine, interveni Rachel. Condrulele sunt concludente. 
Am priceput. 

— Şi, în cele din urmă, continuă Corky, oftând, dacă 
crusta de fuziune şi condrulele nu vă conving, noi, 
astronomii, dispunem de o metodă infailibilă de a confirma 
originea meteoritică. 

— Anume? 

Corky ridică din umeri: 

— Pur şi simplu folosim un microscop cu polarizare 
petrografică, un spectrometru cu fluorescenţă în raze X, un 
analizor cu activare prin neutroni sau un spectrometru cu 
plasmă de inducţie prin cuplare ca să măsurăm rapoartele 
feromagnetice. 

Tolland oftă: 

— Acum se dă în spectacol! Ce vrea Corky să spună e că 
putem dovedi că o rocă e meteorit pur şi simplu 
analizându-i compoziţia chimică. 

— Hei, băieţaş de ocean! sări Corky. Hai să lăsăm ştiinţa 
pe mâna oamenilor de ştiinţă, bine? 

Se întoarse imediat spre Rachel: 

— În rocile terestre, elementul mineral nichel apare fie în 
procentaje extrem de ridicate, fie în procentaje extrem de 
coborâte; nicidecum în gama de mijloc. Cu toate astea, în 
meteoriți, conţinutul de nichel cade în gama medie de 
valori. Ca atare, dacă analizăm o mostră şi descoperim că 
nichelul se află, asemenea conţinutului, în gama medie, 
putem garanta fără nicio urmă de îndoială că acea mostră 
este un meteorit. 

Rachel era deja exasperată: 

— Am înţeles, domnilor, cum stă treaba cu crustele de 
fuziune, condrulele, conţinutul de nichel în gama medie, 
toate acestea dovedind că provine din spaţiu. Am priceput 
totul. 

Puse mostra înapoi pe masa lui Corky: 

— Dar, la urma urmei, de ce sunt eu aici? 

Corky oftă din rărunchi. 

— Vreţi să vedeţi o mostră din meteoritul pe care NASA l- 
a descoperit în gheaţa de sub noi? 

„Înainte de a muri aici, vă rog.” 

De această dată Corky îşi introduse mâna în buzunarul 
de la piept şi scoase o piatră mică, în formă de disc. Felia 
de rocă semăna cu un CD; avea o grosime de circa un 
centimetru şi părea similar în compoziţie cu meteoritul 
pietros pe care tocmai îl studiase mai înainte. 

— Este o felie dintr-o mostră de miez pe care am forat-o 
ieri. 

Corky îi dădu mostra lui Rachel. 

Aspectul cu siguranţă nu era spectaculos. Era o piatră 
grea,  albă-portocalie. Marginea era parţial înnegrită, 
probabil un segment al suprafeţei exterioare a meteoritului. 

— Văd crusta de fuziune, rosti ea. 

Corky dădu din cap: 

— Mda, această mostră a fost luată din apropierea 
marginii exterioare a meteoritului, aşa că mai are încă 
puţină crustă pe ea. 

Rachel ridică discul în lumină şi zări globulele metalice 
minuscule: 

— Şi mai văd şi condrulele. 

— Bine, o aprobă Corky, cu vocea plină de emoție. lar eu 
pot adăuga că nichelul are conţinut în gama medie, pentru 
că am verificat cu un microscop cu polarizare petrografică - 
deci nicio asemănare cu o rocă terestră. Felicitări, tocmai 
aţi confirmat că roca pe care o ţineţi în mână provine din 
spaţiul cosmic. 

Rachel îşi ridică privirea, nedumerită: 

— Doctore Marlinson, e un meteorit. Se presupune că 
provine din spaţiul cosmic. Oare îmi scapă ceva aici? 

Corky şi Tolland schimbară priviri cu subînţeles. Tolland 
îşi aşeză mâna pe umărul lui Rachel şi o îndemnă: 

— Răsuceşte-o! 

Rachel se conformă, astfel încât să vadă cealaltă parte a 

discului. Îi trebui doar o secundă ca să priceapă întru totul 
ceea ce vedea. 

Atunci adevărul o izbi ca un tren în mare viteză: 

„Imposibil!”, voi ea să exclame. Cu toate astea, în timp 
ce privea atenţie piatra, îşi dădu seama că definiţia pe care 
ea o dăduse „imposibilului” tocmai se schimbase pentru 
totdeauna. Incastrată în piatră se vedea o formă care într-o 
rocă terestră ar fi fost socotită banală, dar care într-un 
meteorit ar fi fost de neconceput. 

— Este... începu Rachel, aproape incapabilă să continue. 
Este... o insectă! Meteoritul ăsta conţine fosila unei insecte! 

Corky şi Tolland radiau amândoi de satisfacţie: 

— Bine aţi venit la bord, zise Corky. 

Rachel amuţi pe moment, din cauza torentului de emoţii 
care o încercau. Cu toată uluiala însă, vedea clar, dincolo 
de orice îndoială, că acea fosilă fusese odinioară un 
organism biologic viu. Forma pietrificată avea cam şapte 
centimetri lungime şi părea a fi o ramură primitivă a unui 
cărăbuş uriaş sau a unei insecte târâtoare. Şapte perechi 
de picioruşe stăteau ghemuite sub o carapace exterioară 
protectivă, iar aceasta părea la rândul ei segmentată în 
plăci, ca în cazul unui arici. 

Simţea cum o apucă ameţeala: 

— O insectă din spaţiu... 

— Este un izopod, o corectă Corky. Insectele au trei 
perechi de picioare, nu şapte. 

Rachel nici măcar nu-l auzi. Capul i se învârtea tot mai 
tare, pe măsură ce studia fosila din faţa ei. 

— Se poate vedea clar, continuă Corky, cum carapacea 
dorsală este segmentată în plăci, aşa cum sunt gândăceii 
tereştri, şi totuşi cele două apendice proeminente 
asemănătoare unei cozi aduc fosila mai aproape de cea a 
unui păduche. 

Rachel deja nu-l mai auzea pe Corky. Clasificarea 
speciilor era complet irelevantă. Piesele  puzzleului 
începeau să se potrivească într-un mod năucitor - 
secretomania preşedintelui, emoția celor de la NASA... 

„E o fosilă în meteoritul ăsta! Nu doar un soi de bacterie, 
ci o formă de viaţă avansată! Dovada că există viaţă şi 
altundeva în univers!” 

Înainte cu zece minute de debutul dezbaterii de la CNN, 
senatorul Sexton se întreba cum de fusese atât de fraier 
încât să-şi facă vreo grijă. Ca oponent, Marjorie Tench 
fusese clar supraestimată. 

In ciuda reputației de viclenie nemiloasă a principalului 
consilier prezidenţial, femeia se dovedea a fi mai degrabă o 
oaie de sacrificiu decât un adversar valoros. 

Categoric, la începutul conversaţiei Tench adoptase o 
tactică agresivă atacând platforma electorală a senatorului 
ca fiind îndreptată împotriva femeilor, însă, exact atunci 
când păruse a strânge mai bine şurubul, Tench comisese o 
greşeală din neglijenţă. In vreme ce întreba cum se aştepta 
senatorul să finanţeze îmbunătățirile sistemului de educaţie 
fără a creşte taxele, femeia făcuse o aluzie perfidă la 
obsesia lui Sexton legată de NASA. 

Deşi NASA constituia un subiect pe care Sexton 
intenţiona oricum să îl abordeze către sfârşitul dezbaterii, 
Marjorie Tench deschisese cutia Pandorei mai devreme. 
„Idioata!” 

— Dacă tot aţi pomenit despre NASA, profită Sexton de 
ocazie, puteţi comenta zvonurile pe care le tot aud legate 
de faptul că NASA a suferit recent un nou eşec? 

Marjorie Tench nici măcar nu clipi: 

— Mă tem că eu nu am auzit acel zvon. 

Vocea ei spartă, de fumătoare, era aspră precum 
glaspapirul. 

— Aşadar, niciun comentariu? 

— Mă tem că nu. _ 

Sexton nu-şi mai încăpea în pene. In universul mass- 
media, expresia „niciun comentariu” se traducea uşor prin 
„vinovat”. 

— Inţeleg, reluă Sexton. Şi ce îmi puteţi spune despre 
zvonul referitor la o întâlnire secretă de urgenţă dintre 

preşedinte şi directorul administrativ al NASA? 

De această dată, Tench păru surprinsă: 

— Nu prea ştiu la care dintre întâlniri vă referii. 
Preşedintele are destul de multe. 

— Bineînţeles că are. 

Sexton decise să atace direct: 

— Domnişoară Tench, sunteţi o persoană care sprijină din 
tot sufletul agenţia spaţială, nu? 

Tench oftă, părând sătulă de obsesia senatorului: 

— Cred în importanţa păstrării avantajului tehnologic 
american - indiferent dacă acesta ţine de resortul militar, 
industrial, al Serviciilor Secrete sau al telecomunicaţiilor. 
NASA face cu siguranţă parte din această viziune. Da. 

Sexton o zărea pe Gabrielle în cabina de producţie cum îi 
face semn din ochi să o lase mai moale, dar senatorul 
adulmecase deja mirosul sângelui: 

— Mă faceţi curios, stimată domnişoară. Influenţa 
dumneavoastră este cea care îl determină pe preşedinte să 
acorde mereu ajutor acestei agenţii aflate în suferinţă? 

Tench clătină din cap: 

— Nu. Preşedintele este şi el un adept fervent al NASA. la 
deciziile de unul singur. 

Sexton nu-şi putea crede urechilor. Tocmai îi oferise lui 
Marjorie Tench o ocazie de a-l scuza parţial pe preşedinte 
prin acceptarea responsabilităţii ei personale pentru o parte 
din finanţarea NASA. In loc de a profita de ocazie, Tench 
aruncase totul în cârca preşedintelui. „Preşedintele ia 
singur deciziile.” Părea că Tench încerca deja să se 
distanţeze de o campanie electorală dezastruoasă. Nicio 
surpriză. În definitiv, după ce praful se va fi aşezat, Marjorie 
Tench avea să fie în căutarea unei slujbe. 

In următoarele minute, cei doi îşi parară reciproc 
loviturile. Tench încercă mai multe tentative patetice de a 
schimba subiectul, însă Sexton insista asupra bugetului 
alocat NASA. 

— Domnule senator, încercă să argumenteze Tench, vreţi 
să tăiaţi bugetul NASA, însă aveţi idee câte slujbe din 

domeniul high-tech se vor pierde? 

Sexton aproape că îi râse femeii în faţă. „Fătuca asta 
chiar este considerată cea mai sclipitoare minte din 
Washington?” Tench mai avea în mod clar de învăţat câte 
ceva despre demografia americană. Slujbele din sectorul 
high-tech erau irelevante în raport cu numărul uriaş de 
gulere albastre din ţară. 

Sexton atacă: 

— Vorbim de economii de miliarde aici, Marjorie, iar dacă 
rezultatul este acela că o mână de oameni de ştiinţă de la 
NASA trebuie să se urce în BMW-urile lor şi să îşi pună 
talentele la dispoziţie în altă parte, atunci asta e. Eu sunt 
hotărât să fiu foarte atent cu cheltuielile! 

Marjorie Tench tăcu, de parcă încerca să-şi revină de pe 
urma loviturii. 

Gazda CNN interveni: 

— Domnişoară Tench, vreo reacţie? 

Femeia îşi drese glasul, într-un târziu, şi vorbi: 

— Cred că sunt doar surprinsă să aflu că domnul Sexton 
ia o poziţie anti-NASA atât de categorică. 

Sexton îşi miji ochii. „Frumoasă încercare, cucoană.” 

— Eu nu sunt anti-NASA şi resping orice acuzaţie în acest 
sens. Pur şi simplu spun că bugetul NASA este concludent 
pentru a ilustra genul de risipă pe care o promovează 
preşedintele dumitale. NASA a declarat că poate construi 
naveta spaţială cu un preţ de cinci miliarde; a costat, de 
fapt, douăsprezece miliarde. A mai spus că poate construi 
staţia spaţială cu un preţ de opt miliarde; acum a ajuns la o 
sută de miliarde. 

— Americanii sunt lideri, contraatacă Tench, pentru că 
noi ne fixăm obiective ambiţioase şi nu renunţăm nici 
măcar în vremuri grele. 

— Chestia asta cu mândria naţională nu mă 
impresionează deloc, Marge. NASA şi-a depăşit bugetul de 
trei ori în ultimii doi ani şi s-a îndreptat spre preşedinte cu 
coada între picioare, cerând alţi bani ca să-şi repare 
greşelile. Poate fi vorba, în acest context, de mândrie 

naţională? Dacă vrei să discuţi despre aşa ceva, atunci hai 
să vorbim despre şcoli puternice. Să vorbim despre 
sistemul de sănătate. Să vorbim despre copiii deştepţi care 
cresc într-o ţară a tuturor posibilităţilor. Asta este mândria 
naţională! 

Tench răbufni: 

— Pot să vă pun o întrebare directă, domnule senator? 

Sexton nu-i răspunse. Aştepta. 

Femeia îi adresă o întrebare atent elaborată, dând totuşi 
impresia că e ceva spontan: 

— Domnule senator, dacă v-aş spune că nu putem 
explora spaţiul cosmic cu mai puţini bani decât cheltuieşte 
NASA, aţi închide agenţia spaţială? 

Întrebarea se prăvăli ca un bolovan peste Sexton. Poate 
că Tench nu era chiar atât de naivă. Tocmai îl prinsese pe 
Sexton cu un „gard” - o întrebare de tip da/nu bine gândită, 
astfel încât oponentul să fie forţat să aleagă o parte a 
baricadei şi să îşi clarifice, o dată pentru totdeauna, poziţia. 

Instinctiv, Sexton încercă să fenteze capcana: 

— N-am nicio îndoială că, dispunând de un management 
eficient, NASA poate explora spaţiul cosmic cu cheltuieli 
mult mai reduse decât ceea ce în mod curent... 

— Domnule senator, răspundeţi la întrebare. Explorarea 
spaţiului cosmic este o operaţiune periculoasă şi 
costisitoare. Este asemănătoare construcţiei unui avion de 
pasageri. Fie o facem cum trebuie fie n-o facem deloc. 
Riscurile sunt prea mari. Întrebarea mea rămâne: dacă 
ajungeţi preşedinte şi vă treziţi confruntat cu decizia de a 
continua finanţarea NASA la actualul nivel sau de a anula 
întregul program spaţial american, ce alegeţi? 

„Rahat.” Sexton se uită la Gabrielle prin geamul de sticlă. 
Expresia de pe chipul ei exprima ceea ce Sexton ştia deja. 
„Sunteţi atacat. Fiţi direct. Fără înflorituri.” Sexton îşi ridică 
uşor bărbia. 

— Da. Aş transfera actualul buget NASA direct în sistemul 
nostru de învăţământ, dacă aş fi confruntat cu o asemenea 
decizie. Aş vota pentru copiii noştri în dauna spaţiului 

cosmic. 

Pe chipul lui Marjorie Tench se putea citi o expresie de 
consternare absoluta: 

— Sunt şocată. V-am auzit bine? Ca preşedinte, aţi 
acţiona pentru abolirea programului spaţial al acestei 
naţiuni? 

Sexton simţi cum îl cuprinde mânia. Acum Tench îi 
atribuia expresii care nu-i aparţineau. Incercă să pareze, 
dar Tench era în plină ofensivă: 

— Vasăzică, dumneavoastră spuneţi în mod oficial, 
domnule senator, că aţi renunţa la agenţia care a dus omul 
pe Lună? 

— Eu afirm doar că minunata cursă spaţială s-a terminat! 
Vremurile s-au schimbat. NASA nu mai joacă un rol esenţial 
în viaţa de zi cu zi a americanilor şi totuşi noi continuăm 
finanţarea ei, ca şi cum acest rol ar mai fi încă valabil. 

— Deci nu credeţi că spaţiul reprezintă viitorul? 

— Evident că spaţiul reprezintă viitorul, dar NASA este un 
dinozaur! Să lăsăm sectorul privat să exploreze spaţiul 
cosmic. Contribuabilii americani n-ar trebui să fie obligaţi să 
îşi deschidă portofelele de fiecare dată când un inginer din 
Washington vrea să ia o fotografie în valoare de un miliard 
de dolari a lui Jupiter. Americanii au obosit să vândă viitorul 
copiilor lor pentru a da bani unei agenţii depăşite care 
furnizează atât de puţine informaţii în schimbul costurilor 
sale îngrozitor de uriaşe! 

Tench oftă cu dramatism: 

— Atât de puţin? Poate cu excepţia programului SETI, 
NASA a avut rezultate impresionate. 

Sexton era uluit că de pe buzele lui Tench a putut să iasă 
vreo menţiune despre SETI. O gafă de proporţii. „Mersi că 
mi-ai amintit.” SETI fusese cea mai mare gaură neagră 
financiară provocată vreodată de NASA. Deşi agenţia 
căutase să-i dea o nouă faţă rebotezând proiectul Origini şi 
schimbând câteva dintre obiective, pierderea exista în 
continuare. 

— Marjorie, îi zise Sexton, o să vorbesc despre SETI doar 

fiindcă tu ai adus acest subiect în discuţie. 

Paradoxal, Tench părea că abia aşteaptă să audă. 

Sexton îşi drese glasul: 

— Cei mai mulţi oameni nu sunt conştienţi că NASA caută 
urme de inteligenţă extraterestră de vreo treizeci de ani. Şi 
este o vânătoare de comori extrem de costisitoare - şiruri 
de antene satelit, transceivere uriaşe, milioane de dolari în 
salariile unor oameni care stau în întuneric şi ascultă benzi 
goale. Este o risipă stânjenitoare de resurse. 

— Şi spuneţi că nu e nimic acolo sus? 

— Spun că dacă oricare altă agenţie guvernamentală ar fi 
cheltuit patruzeci şi cinci de milioane de dolari în peste 
treizeci şi cinci de ani fără să aibă vreun rezultat, ar fi fost 
decapitată de mult. Sexton făcu o pauză ca lumea să 
priceapă bine vorbele lui. După treizeci şi cinci de ani, eu 
cred că e destul de clar că nu vom descoperi viaţă 
extraterestră. 

— Şi dacă vă înşelaţi? 

Sexton îşi ridică ochii în tavan, exasperat: 

— Pentru numele lui Dumnezeu, domnişoară Tench, dacă 
mă înşel o să-mi mănânc pălăria. 

Marjorie Tench îl fixă cu privirea pe senator: 

— Nu o să uit acest lucru, domnule senator, şi îi zâmbi 
pentru prima dată. Cred că noi toți ne vom aduce aminte. 


La zece kilometri distanţă, în Biroul Oval, preşedintele 
Zach Herney îşi închise televizorul şi îşi turnă ceva de băut. 
Aşa cum Marjorie Tench promisese, senatorul Sexton 
muşcase momeala - şi înghiţise undiţa cu tot cu cârlig şi 
gută. 

Michael Tolland simţi un val de simpatie când o zări pe 
Rachel Sexton cum cască, tăcută, gura de uimire văzând 
meteoritul fosilizat din mână. Frumuseţea chipului femeii 
părea acum să se dizolve într-o expresie de încântare naivă 
- ca o fetiţă care tocmai îl descoperise pe Moş Crăciun. 

„Ştiu exact cum te simţi”, îi spuse el în gând. 

Tolland se simţise la fel cu două zile în urmă. Şi pe el îl 
redusese la tăcere. Chiar şi acum, implicaţiile ştiinţifice şi 
filosofice ale acelui meteorit îi dădeau fiori, forțându-l să 
regândească tot ceea ce crezuse el despre natură. 

Descoperirile oceanografice ale lui Tolland includeau 
câteva specii de apă adâncă necunoscute până acum, şi 
totuşi această „insectă spaţială” însemna un cu totul alt 
gen de revoluţie ştiinţifică. În ciuda obstinaţiei cu care 
Hollywoodul prezenta extratereştrii ca pe nişte omuleţi 
verzi, astrobiologii şi adepţii ştiinţei cădeau în unanimitate 
de acord că, date fiind numărul imens de insecte terestre şi 
capacitatea de adaptare a acestora, viaţa extraterestră 
avea să fie cel mai probabil descoperită sub formă de 
insectă. 

Insectele făceau parte din ramura Phylum arthropoda - 
creaturi cu  exoschelete dure şi picioare articulate. 
Numărând peste 1,25 milioane de specii cunoscute şi circa 
cinci sute de mii de specii încă neclasificate, insectele 
terestre depăşeau în număr toate celelalte forme de viaţă 
din regnul animal. Constituiau 95% din toate speciile 
planetei şi un uimitor nivel de 40% din întreaga biomasă a 
Pământului. 

Impresiona nu atât abundența de insecte, cât 
capacitatea lor de adaptare. De la cărăbuşul de gheaţă din 
Antarctica şi până la scorpionul solar din Valea Morţii, 
insectele trăiau în cele mai variate zone de temperatură, 
umiditate şi chiar presiune. Totodată, ele nu aveau nicio 

problemă în a se expune la cea mai letală forţă cunoscută 
în univers - radiaţia. Ca urmare a unui test nuclear în 1945, 
ofiţerii din forţa aeriană îmbrăcaseră costumele antiradiaţie 
şi examinau locul exploziei, unde au descoperit gândaci şi 
furnici care nu fuseseră deloc afectaţi de radiaţii. 
Astronomii îşi dăduseră seama că exoscheletul protector al 
artropodelor reprezenta un candidat ideal pentru modul de 
viaţă al nenumăratelor planete invadate de radiaţii şi unde 
nu mai exista altă formă de viaţă. 

„Pare că astrobiologii au avut dreptate, gândi Tolland. ET 
este o insectă.” 


Rachel simţi cum i se înmoaie picioarele. 

— Nu pot... să cred, rosti ea, întorcând fosila pe toate 
părţile. N-am crezut niciodată... 

— Nu te grăbi, o opri Tolland, zâmbind. Aşteaptă puţin! 
Mie mi-au trebuit douăzeci şi patru de ore ca să îmi revin. 

— Observ un nou-venit printre noi, se auzi vocea unui 
bărbat, un asiatic neobişnuit de înalt, care se îndrepta spre 
ei. 

Corky şi Tolland părură să se dezumfle de îndată ce 
zăriră intrusul. Momentul de vrajă părea spulberat pentru 
totdeauna. 

— Doctor Wailee Ming, se prezentă individul. Şeful 
paleontologiei de la UCLA (University of California Los 
Angeles). 

Tipul avea ţinuta de o rigiditate pompoasă ce semăna cu 
cea a aristocrației din vremea Renaşterii şi îşi mângâia 
permanent papionul pe care îl purta pe sub haina din păr 
de cămilă, lungă până la genunchi. 

Wailee Ming părea genul de om care nu se lasă influenţat 
sub nicio formă şi nu îşi schimbă nicicum atitudinea rigidă 
şi formalistă. 

— Eu sunt Rachel Sexton. 

Mâna ei continuă să tremure, în vreme ce strângea 
palma fină a lui Ming. În mod clar, asiaticul era un alt recrut 
al preşedintelui. 

— Ar fi plăcerea mea, domnişoară Sexton, zise 
paleontologul, să vă povestesc tot ce vreţi să ştiţi despre 
aceste fosile. 

— Şi multe dintre cele pe care nu vreți să le ştiţi, 
bombăni Corky. 

Ming îşi mângâie papionul: 

— Specialitatea mea în paleontologie sunt artropodele 
dispărute şi specia Mygalomorphae. Evident, cea mai 
impresionantă caracteristică a acestui organism este... 

— Este că provine de pe o altă planetă! interveni Corky. 

Ming încruntă din sprâncene şi îşi drese glasul: 

— Cea mai impresionantă caracteristică a acestui 
organism este că se potriveşte perfect cu sistemul nostru 
darwinist de taxonomie şi de clasificare terestră. 

Rachel îşi ridică privirea. „Se poate clasifica chestia 
asta?” 

— Vă referiţi la regnuri, ramuri, specii, chestii de genul 
ăsta? 

— Exact, o aprobă Ming. Specia asta, dacă ar fi 
descoperită pe Pământ, ar fi clasificată drept izopodă 
ordinară şi ar intra în aceeaşi clasă cu vreo două mii de 
specii de păduchi. 

— Păduchi? se miră ea. Dar e o insectă uriaşă! 

— Taxonomia nu se clasifică în funcţie de dimensiuni. 
Pisicile de casă şi tigrii sunt rude. Clasificarea se referă la 
fiziologie. Specia asta este clar un păduche! Are un corp 
aplatizat, şapte perechi de picioare şi un buzunar 
reproducător identic din punct de vedere structural cu cel 
al păduchilor de lemn şi al căpuşelor. Celelalte fosile arată 
în mod clar o specializare... 

— Celelalte fosile? 

Ming schimbă o privire cu Corky şi cu Tolland. 

— Nu ştie? 

Tolland clătină din cap. 

Chipul lui Ming se însenină instantaneu: 

— Domnişoară Sexton, înseamnă că încă n-aţi auzit 
partea cea mai interesantă. 

— Sunt şi alte fosile, interveni Corky, încercând în mod 
clar să dea lovitura de graţie. Mu/t mai multe. 

Corky scoase dintr-un plic mare o foaie împăturită de 
hârtie de mari dimensiuni. Întinse foaia pe birou în faţa lui 
Rachel: 

— După ce am făcut câteva foraje, am coborât o cameră 
cu raze X. Aceasta este o reprezentare grafică a secţiunii 
transversale. 

Rachel se uită la radiografia de pe masă şi simţi imediat 
că trebuie să se aşeze. Secţiunea transversală a 
meteoritului era plină de insecte fosilizate. 

— Dovezile paleolitice, continuă Ming, se găsesc de 
obicei în concentraţii mari. Adesea se întâmplă ca noroaiele 
să deplaseze mase întregi de organisme prinse în capcană, 
acoperind cuiburi sau comunităţi întregi. 

Corky zâmbi: 

— Noi credem că această colecţie din meteorit reprezintă 
un cuib. 

Arătă spre una din insectele din radiografie: 

— lar acolo e mămica! 

Rachel privi specimenul indicat şi îi căzu faţa de uimire. 
Insecta părea a avea aproape şaizeci de centimetri în 
lungime. 

— Un păduche al naibii de gras, nu? zise Corky. 

Rachel dădu din cap, năucă, închipuindu-şi păduchi de 
mărimea unei pâini care hălăduiau pe o planetă 
îndepărtată. 

— Pe Pământ, reluă Ming, insectele rămân relativ mici 
datorită gravităţii care le menţine sub control. Nu pot creşte 
mai mari decât le suportă exoscheletele lor. Pe o planetă cu 
gravitație mai mică, insectele pot evolua spre dimensiuni 
mult mai mari. 

— Imaginaţi-vă nişte țânțari de mărimea unor vulturi, 
încercă Corky să glumească, luând mostra de meteorit de 
la Rachel şi punând-o înapoi în buzunar. 

Ming se încruntă: 

— Ar fi bine să nu furi aia! 

— Calmează-te, îl linişti Corky. Mai există încă opt tone 
de astfel de material. 

Rachel începu să analizeze datele abia primite: 

— Dar cum poate viaţa din spaţiu să fie atât de 
asemănătoare cu cea de pe Pământ? Adică, doar aţi spus 
că insecta asta se potriveşte cu clasificarea făcută de 
Darwin, nu? 

— Întru totul, îi răspunse Corky. Credeţi sau nu, mulţi 
astronomi au prezis că viaţa extraterestră este foarte 
asemănătoare cu cea de aici. 

— Dar de ce? insista ea. Specia asta provine dintr-un 
mediu complet diferit. 

— Panspermie, rosti Corky, zâmbind cu toată gura. 

— Poftim? 

— Panspermia este teoria care susţine că viaţa terestră a 
existat mai întâi pe o altă planetă şi apoi a fost „adusă” 
aici. 

Rachel se ridică în picioare: 

— Acum sunt depăşită! 

Corky se întoarse spre Tolland: 

— Mike, tu eşti tipul oceanelor! 

Tolland părea fericit să preia ştafeta: 

— Rachel, Pământul a fost odinioară o planetă lipsită de 
viaţă. Apoi, brusc, ca din senin, viaţa a erupt. Mulţi biologi 
cred că explozia de viaţă a fost rezultatul magic al unui 
amestec ideal de elemente în oceanele de demult. Noi însă 
n-am fost niciodată capabili să creăm astfel de condiţii în 
laborator, astfel încât habotnicii religiei au susţinut că 
eşecul pe care l-am înregistrat este dovada existenţei lui 
Dumnezeu, în sensul în care viaţa nu putea exista fără ca 
Dumnezeu să atingă acele oceane şi să le insufle cu viaţă. 

— Însă noi, astronomii, preluă Corky ştafeta, am venit cu 
o altă explicaţie pentru explozia din senin a vieţii terestre. 

— Panspermie, rosti Rachel, înțelegând acum despre ce 
se discuta acolo. 

Auzise acea teorie şi înainte, dar nu ştia că aşa se 
numeşte. E teoria care spune că un meteorit s-a făcut 

bucăţi în apele de odinioară, aducând primele seminţe de 
viaţă microbiană pe Pământ. 

— Bingo! exclamă Corky. Odată ajunse acolo, s-au 
împrăştiat şi au explodat în forme de viaţă. 

— lar dacă asta e adevărat, zise Rachel, atunci strămoşii 
formelor de viaţă terestre ar fi identici cu cei ai formelor de 
viaţă extraterestre. 

— De două ori bingo! 

„Panspermia”, se gândi Rachel, încă incapabilă să 
anticipeze toate implicaţiile. 

— Aşadar, nu numai că această fosilă confirmă existenţa 
formelor de viaţă în altă parte a Universului, dar ea practic 
dovedeşte panspermia... anume că viaţa terestră s-a 
născut din seminţe provenite din altă parte a Universului. 

— De trei ori bingo! exclamă iarăşi Corky, dând entuziast 
din cap. Tehnic vorbind, s-ar putea ca no; toți să fim 
extratereştri. 

Îşi puse degetele deasupra capului ca două antene, îşi 
încrucişă ochii şi îşi mişcă limba de parcă ar fi fost un soi de 
insectă uriaşă. 

Tolland se uită la Rachel cu un zâmbet compătimitor: 

— lar tipul ăsta este punctul culminant al evoluţiei 
noastre! 

Rachel se simţea cuprinsă de un vis, în vreme ce traversa 
habisfera însoţită de Michael Tolland. Corky şi Ming îi urmau 
îndeaproape. 

— Te simţi bine? o întreba Tolland, fixând-o cu privirea. 

Rachel îl privi peste umăr şi schiţă un zâmbet: 

— Mersi. Doar că... e atât de copleşitor totul. 

Îi veni în minte „jenanta” descoperire din '96: ALH84001 
- un meteorit de pe Marte despre care NASA pretinsese că 
are în componenţă urme fosile ale vieţii bacteriene. Din 
nefericire, la doar câteva săptămâni după conferinţa de 
presă triumfătoare ţinută de agenţie, mai mulţi oameni de 
ştiinţă civili ieşiseră la înaintare cu dovezi că aşa-numitele 
„semne de viaţă” ale rocii nu erau, de fapt, decât kerogen 
produs prin contaminare terestră. După acea gafă, 
credibilitatea NASA suferise enorm. Cotidianul New York 
Times folosise ocazia pentru a redefini în mod sarcastic 
acronimul agenţiei: NASA - NOT ALWAYS SCIENTIFICALLY 
ACCURATE. 

În aceeaşi ediţie a cotidianului, paleobiologul Stephen Jay 
Gould rezumase problemele cu ALH84001 prin evidenţierea 
faptului că aşa-zisele probe de meteorit erau mai degrabă 
de natură chimică şi circumstanţiale decât „solide”, cum ar 
fi fost cazul cu un schelet sau o carapace imposibil de pus 
la îndoială. 

Acum, Rachel îşi dădea seama că NASA descoperise, în 
sfârşit dovada irefutabilă. Niciun om de ştiinţă, oricât de 
pesimist ar fi fost, nu mai putea pune la îndoială astfe/ de 
fosile. NASA nu mai prezenta fotografii mărite şi 
neconcludente ale unor presupuse bacterii microscopice - 
acum oferea mostre adevărate  meteoritice, unde 
bioorganismele vizibile cu ochiul liber zăceau încastrate în 
piatră. „Păduchi lungi de jumătate de metru!” 

Lui Rachel îi veni să râdă când îşi aminti că, în copilărie, îi 

plăcuse la nebunie un cântec de-ale lui David Bowie care se 
referea la „păianjenii de pe Marte”. Puţini ar fi ghicit atunci 
cât de aproape se aflase controversata vedetă pop 
britanică de previziunea celui mai important moment din 
istoria astrobiologiei. 

În vreme ce acordurile îndepărtate în timp ale cântecului 
răsunară iarăşi în mintea lui Rachel, Corky iuți pasul în 
urma ei: 

— S-a lăudat Mike cu documentarul lui? 

— Nu, dar mi-ar plăcea să aflu, îi răspunse Rachel. 

Corky îl bătu prieteneşte pe Tolland pe spate: 

— Dă-i drumul, maestre! Spune-i de ce preşedintele a 
decis că momentul cel mai important din istorie trebuie 
„coordonat” de o vedetă TV care respiră oxigen prin tub 
rătăcind prin apele planetei. 

Tolland gemu: 

— Corky, nu fi măgar! 

— Bine, voi explica eu, replică Corky, făcându-şi loc între 
cei doi. Aşa cum probabil ştiţi, domnişoară Sexton, 
preşedintele va ţine o conferinţă de presă în noaptea asta 
ca să povestească lumii întregi despre meteorit. Pentru că 
majoritatea planetei este formată din semianalfabeţi, 
preşedintele l-a rugat pe Mike să vină şi să traducă totul pe 
înţelesul lor. 

— Mulţumesc, Corky, zise Tolland. Foarte drăguţ! 

Privi înspre Rachel: 

— Ce încearcă Corky să spună este că, deoarece sunt 
atât de multe date ştiinţifice de explicat, preşedintele a 
crezut că un scurt documentar în care să se prezinte 
imagini ale meteoritului ar ajuta la accesul informaţiilor 
către marea masă a americanilor, din rândul cărora foarte 
mulţi nu deţin, în mod ciudat, un grad ridicat de cunoştinţe 
de astrofizică. 

— Ştiaţi, îl întrerupse Corky, adresându-i-se lui Rachel, că 
tocmai am aflat că preşedintele naţiunii noastre este un fan 
înrăit al emisiunii Amazing Seas? 

Clătină din cap voind să pară dezgustat: 

— Zach Herney, conducătorul lumii libere, îşi pune 
secretara să îi înregistreze emisiunea lui Mike, astfel încât 
să se poată destinde urmărind-o după o zi lungă. 

Tolland ridică din umeri: 

— Omul are gusturi alese, ce pot să mai spun! 

Rachel începea acum să priceapă cât de inteligent îşi 
concepuse preşedintele planul. Politica era un joc mass- 
media, iar Rachel îşi putea imagina deja entuziasmul şi 
credibilitatea ştiinţifică induse de chipul lui Michael Tolland 
pe ecranul TV în timpul conferinţei de presă. Zach Herney 
recrutase omul ideal pentru a declanşa „mica” lui lovitură 
NASA. Scepticilor avea să le vină extrem de greu să 
conteste datele preşedintelui dacă acestea erau prezentate 
de unul dintre cele mai celebre vedete de televiziune, dar 
care e totodată şi om de ştiinţă, şi de alţi câţiva oameni de 
ştiinţă civili respectaţi. 

Corky reveni: 

— Mike a luat deja interviuri de la toţi civilii pentru 
documentarul lui, precum şi de la cei mai mulţi specialişti 
de vârf din NASA. Şi pot să pun pariu pe Medalia mea 
Naţională că dumneavoastră urmați la rând. 

Rachel se întoarse şi îl privi: 

— Eu? Ce vreţi să spuneţi? Eu n-am niciun fel de 
recomandări de făcut. Sunt doar un element de legătură în 
privinţa interpretării datelor. 

— Atunci de ce v-a trimis preşedintele tocmai până aici? 

— Încă nu mi-a spus. 

Pe buzele lui Corky flutură un zâmbet amuzat: 

— Sunteţi un element de legătură al Casei Albe care are 
de-a face cu clarificarea şi autentificarea datelor, nu? 

— Aşa e, dar munca mea n-are nimic ştiinţific în ea! 

— Şi sunteţi fiica omului care şi-a clădit toată campania 
electorală în jurul banilor pe care NASA i-a irosit în spaţiul 
cosmic? 

Rachel aproape că auzi cum se apropie lovitura de graţie. 

— Trebuie să  recunoaşteţi, domnişoară Sexton, se 
amestecă repede Ming, că o depoziţie din partea 

dumneavoastră ar conferi credibilitate acestui documentar. 
Dacă preşedintele v-a trimis aici, atunci înseamnă că vrea 
să participaţi cumva. 

Rachel îşi aminti iarăşi brusc îngrijorarea lui William 
Pickering în legătură cu rolul pe care avea să-l joace ea. 

Tolland se uită din nou la ceas: 

— Probabil că ar trebui să ne îndreptăm într-acolo, rosti 
el, făcând semn înspre centrul habisferei. Ar trebuie să se 
apropie. 

— Să se apropie de ce anume? se interesă Rachel. 

— De momentul extragerii. NASA aduce meteoritul la 
suprafaţă. Ar trebui să ajungă sus din clipă în clipă. 

Rachel era uluită: 

— Voi chiar scoateţi o rocă de opt tone de sub şaizeci de 
metri de gheaţă solidă? 

Corky radia de fericire: 

— Doar nu credeaţi că NASA are de gând să lase o 
descoperire ca aceasta să zacă îngropată în gheaţă! 

— Nu, dar... Rachel nu zărise nicăieri semnele vreunei 
excavații de mari dimensiuni în interiorul habisferei. Cum 
naiba are NASA de gând să scoată meteoritul la suprafaţă? 

Corky pufni: 

— Nicio problemă. Vă aflaţi într-o încăpere burduşită cu 
experţi în rachete! 

— Prostii, se băgă Ming. Doctorului Marlinson îi place să 
se joace cu nervii oamenilor. Adevărul este că toţi cei de 
aici s-au întrebat cum o să scoată meteoritul. Doctorul 
Mangor a fost cel care a propus o soluţie valabilă. 

— Nu l-am cunoscut pe doctorul Mangor. 

— Este glaciologul de la Universitatea New Hampshire, îi 
explică Tolland. Este al patrulea şi ultimul om de ştiinţă civil 
recrutat de preşedinte. lar Ming are dreptate, Mangor a fost 
cel care a dat soluţia. 

— Bine, rosti Rachel. Şi ce a propus tipul ăsta? 

— Tipa, o corectă Ming pe un ton superior. Doctorul 
Mangor este femeie. 

— Discutabil, mormăi Corky, privind spre Rachel. Apropo, 

doctorul Mangor are să te urască. 

Tolland îi aruncă lui Corky o privire furioasă. 

— Păi chiar o va face! se apără Corky. Urăşte competiţia! 

Rachel nu mai pricepea nimic: 

— Pardon, care competiţie? 

— Nu-i da atenţie, o sfătui Tolland. Din păcate, 
Comitetului National de Ştiinţă i-a scăpat complet din 
vedere faptul că domnul de aici este un handicapat mintal. 
Tu şi doctorul Mangor vă veţi înţelege de minune. Este o 
profesionistă. Este considerată unul dintre cei mai 
importanţi glaciologi din lume. De fapt, ea chiar a locuit 
câţiva ani în Antarctica pentru a studia mişcarea ghețarilor. 

— Ciudat, interveni Corky. Eu am auzit că UNH 
(Universitatea New Hampshire) a primit o donaţie şi a 
trimis-o acolo astfel încât să se instaureze pacea şi liniştea 
în campusul universitar. 

— Nu vă daţi seama că doctorul Mangor a fost cât pe-aci 
să moară acolo! izbucni Ming, părând a fi luat comentariul 
la modul personal. S-a rătăcit într-o furtună şi a supravieţuit 
mâncând grăsime de focă timp de cinci săptămâni înainte 
de a o găsi cineva. 

Corky se apleca şi îi şopti lui Rachel la ureche: 

— Am auzit ca n-a căutat-o nimeni! 

Gabrielle Ashe avea sentimentul că drumul înapoi de la 
studiourile CNN către biroul lui Sexton dura prea mult. 
Senatorul stătea vizavi de ea şi privea pe fereastră, evident 
încântat de dezbatere. 

— Au trimis-o pe Tench la un show de după-amiază, rosti 
el, întorcându-se spre ea cu un zâmbet satisfăcut. Casa 
Albă e din ce în ce mai agitată. 

Gabrielle dădu absentă din cap. Sesizase o expresie de 
satisfacţie nemăsurată pe faţa lui Tench, în timp ce aceasta 
ieşea din studioul în care a avut loc dezbaterea. Faptul ăsta 
avea darul de a o nelinişti. 

În acea clipă, sună telefonul celular al lui Sexton, iar 
senatorul îl scoase din buzunar. Precum cei mai mulţi 
politicieni, Sexton dispunea de o grămadă de numere de 
telefon la care putea fi contactat în funcţie de importanţa 
apelantului. Oricine îl suna acum se găsea pe lista 
restrânsă. Apelul venea pe linia privată a senatorului, pe un 
număr pe care nici măcar Gabrielle nu îndrăznise să i-l 
ceară. 

— Senatorul Sedgewick Sexton, răspunse el, scoțând în 
evidenţă muzicalitatea numelui. 

Gabrielle nu-l putea auzi pe cel care îl sunase în 
zgomotul de fond al limuzinei, dar observă că Sexton 
asculta atent şi îi răspundea cu entuziasm: 

— Fantastic. Mă bucur tare mult că aţi sunat. Eu zic la ora 
şase! Super. Am un apartament aici în D.C. Privat. 
Confortabil. Aveţi adresa, da? Bine. Abia aştept să vă 
întâlnesc. Atunci ne vedem diseară! 

Sexton închise, părând foarte încântat: 

— Un nou fan Sexton? se interesă Gabrielle. 

— Sunt tot mai mulţi, răspunse el. Tipul ăsta e un mare 
mahăr. 

— Chiar că e. Să vă întâlniți cu el în apartamentul 

personal? 

Sexton apăra de obicei  sanctitatea  intimităţii 
apartamentului său ca un leu care îşi proteja şi ultimul 
ascunziş care i-a mai rămas. 

Sexton ridică din umeri: 

— Mda. Mi-am zis să îi dau întâlnirii un aer personal. Tipul 
ăsta ar putea avea o mare influenţă în anumite cercuri. 
Trebuie să îmi fac astfel de conexiuni personale, să ştii. 
Totul se reduce până la urmă la încredere. 

Gabrielle  încuviinţă şi scoase agenda de lucru a 
senatorului: 

— Vreţi să vi-l trec în agendă? 

— Nu-i nevoie. Oricum plănuiam să stau o noapte acasă. 

Gabrielle găsi pagina acelei zile şi observă că era deja 
ocupată cu literele P. E. Mari şi îngroşate, scrise personal de 
către senator. P. E. Reprezenta prescurtarea folosită de 
senator pentru eveniment personal, seară privată sau „la 
naiba cu toţi”; nimeni nu ştia cu exactitate care dintre 
acestea urma. Din când în când, senatorul îşi programa o 
noapte P.E. In care se ascundea în apartament, închidea 
toate telefoanele şi făcea ce-i plăcea mai mult - bea coniac 
cu vechi prieteni, pretinzând că uită pentru o seară de 
politică. 

Gabrielle îl privi surprinsă: 

— Deci lăsaţi afacerile să intervină peste momentele P. E. 
Plănuite din timp? Sunt impresionată. 

— S-a întâmplat ca tipul ăsta să mă prindă într-o seară 
când mai am ceva timp la dispoziţie. Doar stau de vorbă 
puţin cu el, să văd ce are de spus. 

Gabrielle vru să întrebe cine era acest individ misterios, 
dar Sexton intenţionase să creeze această stare de 
ambiguitate. Gabrielle învățase că nu trebuie să se 
amestece prea mult. 

In timp ce părăseau autostrada şi se îndreptau către 
biroul lui Sexton, Gabrielle privi iarăşi pagina cu 
programarea P. E. Şi avu strania senzaţie că senatorul 
Sexton ştia că acel apel urma să vină. 

Gheaţa din mijlocul habisferei NASA era dominată de un 
eşafodaj compozit cu trei picioare, înalt de şase metri, care 
arăta ca o încrucişare între o sondă de petrol şi o copie mai 
ciudată a Turnului Eiffel. Rachel studie dispozitivul, 
incapabilă să priceapă cum putea fi folosit acesta la 
extragerea imensului meteorit. 

Sub turn, mai multe vinciuri fuseseră montate în plăci de 
oţel fixate de gheaţă cu buloane mari. Trecând prin vinciuri, 
cablurile metalice urcau spre mai mulţi scripeţi montați 
deasupra turnului. De acolo, cablurile plonjau vertical în jos, 
în găuri înguste forate în gheaţă. Mai mulţi bărbaţi bine 
făcuţi de la NASA strângeau cu rândul vinciurile. Cu fiecare 
nouă strângere, cablurile se ridicau câţiva centimetri prin 
găuri, ca şi cum acei bărbaţi ar fi ridicat o ancoră. 

„E clar că îmi scapă ceva”, îşi zise Rachel, apropiindu-se 
odată cu ceilalţi de locul extracţiei. Bărbaţii aceia păreau a 
ridica meteoritul direct prin gheaţă. 

— TENSIUNE EGALĂ! LA NAIBA! le strigă o femeie în 
apropiere, cu o voce care avea suavitatea unei drujbe. 

Rachel îşi îndreptă privirea în direcţia vocii şi văzu o 
femeiuşcă îmbrăcată cu un costum de iarnă, de un galben 
strălucitor, plin cu pete de unsoare. Femeia stătea cu 
spatele, dar chiar şi aşa Rachel o identifică imediat ca fiind 
cea care era responsabilă de coordonarea întregii acţiuni. 
Însemnând ceva pe o tăbliță portabilă, femeia se legăna 
înainte şi înapoi, precum un şef de echipă dezgustat. 

— Să nu-mi spuneţi, domnişoarelor, că aţi obosit deja!!! 

Corky o strigă: 

— Hei, Norah, nu mai face pe şefa cu bieţii băieţi de la 
NASA şi vino să flirtezi cu mine. 

Femeia nici măcar nu catadicsi să se întoarcă: 

— Tu eşti, Marlinson? Aş recunoaşte oriunde vocea aia 
piţigăiată. Întoarce-te când ajungi la pubertate! 

Corky se întoarse spre Rachel: 

— Norah ne ţine de cald cu farmecul ei. 

— Te-am auzit, băieţaş spaţial, i-o întoarse doctorul 
Mangor, continuând să facă însemnări. lar dacă îmi studiezi 
fundul, să ştii că pantalonii de iarnă mă fac mai grasă cu 
cincisprezece kile. 

— Nu-ţi face griji, îi răspunse Corky. Nu bucile tale 
îmbrăcate cu lână mă scot din minţi, ci firea ta de 
învingător. 

— Să mă lingi, ştii tu unde! 

Corky izbucni în râs: 

— Am nişte ştiri excelente, Norah. Se pare că nu eşti 
singura femeie pe care a recrutat-o preşedintele. 

— Nu zău! Te-a recrutat şi pe tine! 

Tolland se simţi dator să intervină: 

— Norah? Ai o clipă liberă ca să-ţi prezint pe cineva? 

Auzindu-i vocea lui Tolland, Norah se opri imediat şi se 
răsuci pe călcâie. Se înmuie instantaneu: 

— Mike! 

Porni în grabă spre ei, încântată la culme: 

— Nu te-am văzut de câteva ore. 

— Redactam documentarul. 

— Cum e bucăţica mea? 

— Arăţi minunat şi încântător. 

— A folosit efecte speciale, strecură Corky o răutate. 

Norah ignoră remarca, privind-o acum pe Rachel cu un 
zâmbet politicos, dar destul de reţinut. Se uită iarăşi la 
Tolland. 

— Sper că nu mă înşeli, Mike! 

Chipul colţuros al bărbatului se îmbujoră uşor, în vreme 
ce începu să facă prezentările: 

— Norah, vreau să o cunoşti pe Rachel Sexton. 
Domnişoara Sexton lucrează în sfera informaţiilor şi a venit 
aici la cererea preşedintelui. Tatăl ei este senatorul 
Sedgewick Sexton. 

Prezentarea dădu naştere unei expresii de nedumerire pe 
chipul lui Norah. 

— Nici n-o să mă prefac că înţeleg, rosti ea, întinzând 

mâna, de pe care nu-şi scoase mănuşa, ca să strângă cu 
jumătate de inimă mâna lui Rachel. Bine aţi venit pe 
acoperişul lumii! 

Rachel zâmbi: 

— Mersi! 

Era surprinsă să constate că Norah Mangor, în ciuda 
durității din voce, avea un chip plăcut. Părul tuns scurt era 
castaniu, dar avea şi câteva fire cenușii, iar ochii îi sclipeau 
de agilitate şi de inteligenţă - ca două cristale de gheaţă. 
Femeia inspira o încredere de oţel şi asta îi plăcea lui 
Rachel. 

— Norah, reluă Tolland. Ai un minut să-i împărtăşeşti şi 
lui Rachel cu ce te ocupi tu? 

Norah ridică din sprâncene: 

— Voi doi vă spuneţi deja pe numele mic? Măi să fie! 

Corky gemu: 

— Ţi-am spus eu, Mike! 

Norah Mangor o conduse pe Rachel în jurul bazei 
turnului, în vreme ce Tolland şi ceilalți le urmară, discutând 
între ei. 

— Vedeţi găurile alea din gheaţă, sub tripod? o întrebă 
Norah, arătându-i-le cu mâna. 

Vocea i se înmuiase acum şi exprima entuziasmul faţă de 
ceea ce făcea. 

Rachel dădu din cap, privind găurile. Fiecare dintre ele 
avea cam treizeci de centimetri în diametru şi prin fiecare 
trecea un cablu de oţel. 

— Găurile alea au rămas de când am forat după mostre 
din miez şi am luat radiografii ale meteoritului. Acum le 
folosim ca puncte de intrare prin care am coborât buloane 
grele de prindere prin puţurile goale, pe care le-am prins de 
meteorit. După aceea, am lăsat vreo sută de metri de cablu 
torsadat prin fiecare gaură, pe care l-am prins de urechile 
buloanelor cu cârlige industriale şi acum pur şi simplu le 
ridicăm cu ajutorul vinciurilor. Domnişoarelor ăstora le 
trebuie ore întregi să îl aducă la suprafaţă, dar îl vor aduce 
în cele din urmă. 

— Nu sunt convinsă că înţeleg, zise Rachel. Meteoritul se 
găseşte sub mii de tone de gheaţă. Cum îl ridicaţi? 

Norah arătă înspre vârful eşafodajului, de unde un 
fascicul îngust de lumină roşie cobora vertical spre gheaţa 
de sub tripod. Rachel zărise ciudăţenia mai înainte şi 
presupusese că e doar un soi de indicator vizual - ca un 
semn care demarca locul în care era îngropat obiectul. 

— Este un laser din semiconductor galiu-arseniu, explică 
Norah. 

Rachel privi mai îndeaproape fasciculul de lumină şi 
observă că acesta topise o mică gaură în gheaţă şi dispărea 
undeva în profunzimi. 

— E un fascicul foarte fierbinte, zise Norah. Încălzim 
meteoritul pe măsură ce îl ridicăm. 

Rachel fu impresionată de cât de inteligent era planul 
femeii. Norah pur şi simplu ţintise fasciculul laser în jos, 
topind gheaţa până la contactul cu meteoritul. Fiind prea 
densă pentru a fi topită de laser, piatra absorbea căldura 
fasciculului şi în cele din urmă se încălzea suficient de mult 
ca să topească gheaţa din jurul ei. În vreme ce oamenii 
NASA trăgeau de meteorit, roca încălzită, în combinaţie cu 
presiunea de sus, topea gheaţa înconjurătoare, astfel 
creându-se un spaţiu prin care putea fi tras la suprafaţă. 
Apa topită care se acumula deasupra meteoritului se 
scurgea pe lângă marginile rocii pentru a reumple puţul. 

„Ca un cuţit fierbinte tăind o bucată îngheţată de unt.” 

Norah făcu semn înspre oamenii NASA de la vinciuri: 

— Generatoarele nu fac faţă la astfel de tensiuni în 
cabluri, aşa că folosesc forţa manuală pentru a ridica. 

— Asta e o porcărie! interveni unul dintre muncitori. 
Foloseşte munca manuală pentru că îi place să ne vadă 
cum asudăm! 

— Fii calm, îl avertiză Norah. Voi, fetiţelor, v-aţi plâns 
două zile că vă e frig. Am avut grijă de asta! Acum trageţi! 

Muncitorii izbucniră în râs. 

— Pentru ce sunt pilonii? se interesă Rachel, arătând 
înspre câteva conuri portocalii poziţionate în jurul turnului 

în locuri ce păreau alese la întâmplare. 

Rachel zărise conuri similare dispersate în jurul domului. 

— Sunt unelte glaciologice periculoase, explică Norah. 
Noi le numim OARG-uri. Asta e o prescurtare de la „opreşte 
aici şi rupe-ţi glezna”. 

Apucă unul dintre piloni, pentru a dezvălui o gaură 
circulară, ce plonja ca un puț fără fund în adâncimile 
ghețarului. 

— E rău pentru cine calcă aici. 

Puse pilonul la loc: 

— Am forat găuri prin tot ghețarul pentru a face verificări 
de continuitate structurală. La fel ca în arheologia clasică, 
numărul de ani cât a stat un obiect îngropat este dat de 
adâncimea faţă de suprafaţă la care e găsit. Cu cât e găsit 
mai jos, cu atât a stat mai mult acolo. Aşadar, atunci când 
se găseşte un obiect sub gheaţă, putem data sosirea 
obiectului acolo după acumularea de gheaţă de deasupra 
lui. Ca să ne asigurăm că măsurarea miezului este corectă, 
verificam mai multe zone ale platformei de gheaţă, pentru 
a confirma că acea platformă este o bucată solidă şi 
omogenă, nezguduită de vreun cutremur, fisură, avalanşă 
sau altceva. 

— Şi cum arată acest ghețar? 

— lreproşabil, zise Norah. Este o bucată perfectă şi 
solidă. Fără fisuri sau catastrofe glaciare. Meteoritul ăsta 
reprezintă ceea ce noi numim o „cădere statică”. A stat în 
gheaţă, neatins şi neafectat, de când a aterizat aici, în 
1716. 

Rachel rămase cu gura căscată: 

— Cunoaşteţi anul precis în care a căzut? 

Norah păru surprinsă de întrebare: 

— La naiba, da. De-asta m-au chemat pe mine. Eu citesc 
în gheaţă. 

Porni spre o grămăjoară de tuburi de gheaţă care se 
aflau în apropiere. Fiecare tub arăta ca un receptor de 
telefon translucid şi era marcat cu o etichetă portocalie 
strălucitoare: 

— Acele mostre de gheaţă sunt dovezi geologice 
îngheţate. 

O conduse pe Rachel până la tuburi: 

— Dacă vă uitaţi îndeaproape, puteţi vedea erele 
încrustate în gheaţă. 

Rachel se lăsă pe vine şi putu zări, într-adevăr, că tubul 
era confecţionat din ceea ce păreau a fi straturi de gheaţă 
foarte uşor diferite în luminozitate şi claritate. Straturile 
variau ca grosime între o foaie de hârtie şi aproape un 
centimetru. 

— Fiecare iarnă aduce un grad variat de ninsoare pe 
banchiza de gheaţă, îi explică Norah, şi fiecare primăvară 
aduce o topire parţială. Aşa că aici se pot observa straturi 
diferite de compresie corespunzătoare fiecărui sezon. 
Incepem de la vârf - cea mai recenta iarnă - şi numărăm 
înapoi. 

— Ca şi cum s-ar număra inelele pe un copac. 

— Nu e chiar atât de simplu, domnişoară Sexton. 
Amintiţi-vă că măsurăm sute de metri de stratificări. Avem 
nevoie să citim repere climatologice ca să ne putem 
standardiza munca - înregistrări istorice ale precipitațiilor, 
poluanţi din aer, chestii de genul ăsta. 

Tolland şi ceilalţi li se alăturaseră între timp. Tolland îi 
zâmbi lui Rachel: 

— Ştie o groază de lucruri despre gheaţă, nu? 

Rachel se simţi ciudat de fericită să îl vadă: 

— Maa, e uimitoare. 

— Şi ca să precizez, continuă Tolland, data de 1716 pusă 
de doctorul Mangor este corectă. NASA a măsurat aceeaşi 
dată de impact cu mult înainte ca noi să ajungem aici. 
Doctorul Mangor şi-a forat propriile mostre, a rulat propriile 
teste şi a confirmat munca depusă de NASA. 

Rachel era impresionată. 

— Ca o coincidenţă, interveni Norah, 1716 este exact 
anul în care primii exploratori au pretins că au zărit o minge 
de foc strălucitoare pe cer deasupra nordului Canadei. 
Meteorul a devenit cunoscut drept Căderea lui Jungersoll, 

după numele conducătorului expediției. 

— Aşadar, adăugă Corky, faptul că mostra de miez a fost 
datată şi înregistrările istorice se potrivesc reprezintă o 
dovadă virtuală a faptului că noi ne uităm acum la un 
fragment din acelaşi meteorit pe care Jungersoll a susţinut 
că l-a văzut în 1716. 

— Doctore Mangor! strigă unul dintre muncitorii NASA. 
Încep să apară capetele buloanelor! 

— Turul s-a încheiat, oameni buni, rosti Norah. A sosit 
clipa adevărului. 

Apucă un scaun pliant, se urcă pe el şi strigă din 
răsputeri: 

— Atenţiune, iese la suprafaţă în cinci minute!! 

De jur împrejurul domului, ca nişte câini răspunzând 
pavlovian chemării la masă, oamenii de ştiinţă lăsară baltă 
totul şi se grăbiră spre zona de extracţie. 

Norah Mangor îşi puse mâinile în şolduri şi inspectă cu 
privirea regatul ei. 

— În regulă, să aducem Titanicul la suprafaţă. 

— Daţi-vă la o parte! ţipă Norah, îndreptându-se spre 
mulţimea care se aduna. 

Muncitorii se împrăştiară. Norah preluă controlul, făcând 
un adevărat spectacol din verificarea tensiunilor în cabluri 
şi a aliniamentelor. 

— Trageţi! strigă unul dintre oamenii NASA. 

Bărbaţii îşi întăriră strânsoarea pe vinciuri; ca rezultat, 
cablurile se ridicară încă vreo douăzeci de centimetri prin 
găuri. 

În vreme ce cablurile continuau să urce încet, Rachel 
simţi mulţimea care se apropia, anticipând momentul 
culminant. Corky şi Tolland se găseau în apropiere; arătau 
ca nişte copii care se minunau în faţa pomului de Crăciun. 
De cealaltă parte a găurii, se ivi silueta masivă a 
administratorului NASA, Lawrence Ekstrom. Omul ocupă şi 
el o poziţie din care să poată urmări extracția. 

— Buloane! strigă un alt om NASA. Se ivesc capetele! 

Cablurile de oţel care urcau prin găuri se schimbară din 
argintiu în galben. 

— Încă doi metri! Ţineţi-l bine! 

Grupul din jurul eşafodajului tăcu, ca o mulţime martoră 
la apariţia unui spectru divin - fiecare întindea gâtul ca să 
vadă primul. 

Atunci Rachel văzu. 

Forma ceţoasă a meteoritului începu să se vadă, ieşind 
prin gheaţa al cărei strat se subţia vizibil. Umbra era 
lunguiaţă şi întunecată; devenea tot mai clară pe măsură 
ce topea gheaţa de deasupra ei. 

— Mai tare! strigă un tehnician. 

Oamenii strânseră mai tare, determinând eşafodajul să 
reacționeze printr-un scârţâit groaznic. 

— Încă un metru şi jumătate! Păstraţi tensiunea egală! 

Rachel vedea acum gheaţa de deasupra pietrei începând 

să se umfle, ca o sălbăticiune uriaşă care se apropia de 
clipa naşterii. Inconjurând punctul de intrare al laserului, 
deasupra umflăturii, un cerc mic din gheaţa de suprafaţă 
începu să cedeze, topindu-se şi dizolvându-se într-o gaură 
tot mai largă. 

— Cervix-ul se dilată! ţipă cineva. Nouă sute de 
centimetri! 

Un râset încordat sparse tăcerea: 

— Bine, opriţi laserul! 

Cineva apăsă un întrerupător şi fasciculul muri. 

Atunci se întâmplă. 

Precum apariția înspăimântătoare a unui zeu din 
paleolitic, roca imensă sparse suprafaţa cu un şuierat de 
aburi. Forma uriaşă ieşi din gheaţă în mijlocul unei ceţi 
învolburate. Oamenii de la vinciuri traseră şi mai tare, până 
ce întreaga rocă se eliberă din închisoarea îngheţată şi 
tâşni, fierbinte, deasupra unui puț deschis, plin cu apă care 
sfârâia. 

Rachel se simţi de parcă ar fi fost transportată în alt 
univers. 

Atârnând în cabluri şi lăsând picăturile de apă să cadă de 
pe ea, suprafaţa rugoasă, înnegrită şi ondulată a 
meteoritului sclipea în lumina fluorescentă, părând o 
imensă prună pietrificată. La un capăt, roca era netedă şi 
rotunjită. Părea a fi secţiunea lovită cel mai tare de frecarea 
cu atmosfera. 

Privind crusta de fuziune înnegrită, Rachel îşi imagină 
meteoritul coborând vijelios către solul terestru învelit într-o 
furioasă minge de foc. Incredibil, dar acest lucru se 
petrecuse cu secole în urmă. Acum, bestia capturată atârna 
acolo, prinsă în cabluri, cu apa scurgându-i-se de pe trup. 

Vânătoarea luase sfârşit. 

Abia acum Rachel resimţi din plin importanța 
evenimentului. Obiectul pe care-l avea în faţă provenea din 
altă lume, aflată la milioane de kilometri depărtare. lar 
ascunsă în pântecele lui se găsea proba - nu, dovada - 
faptului că omul nu era singur în Univers. 


144 


Euforia acelui moment păru să îi cuprindă pe toţi în 
aceeaşi secundă, căci mulţimea izbucni în chiote şi aplauze 
spontane. Chiar şi administratorul părea cuprins de ea. Îşi 
bătea pe spate bărbaţii şi femeile din subordine, 
felicitându-i. In timp ce îi privea, Rachel se bucură din tot 
sufletul pentru cei de la NASA. Agenţia avusese destul 
ghinion în trecut. În sfârşit, lucrurile se schimbau. Oamenii 
meritau acea clipă de entuziasm. 

Gaura căscată în gheaţă semăna acum cu un mic bazin 
de înot în mijlocul habisferei. Suprafaţa bazinului adânc de 
şaizeci de metri de gheaţă topită se mişcă o vreme izbindu- 
se de pereţii de gheaţă ai puţului, după care se calmă. Linia 
apei se găsea la circa un metru şi treizeci de centimetri sub 
nivelul ghețarului, diferenţa fiind creată atât de extragerea 
masei meteoritului, cât şi de proprietatea gheții de a se 
restrânge în volum odată cu topirea. 

Norah Mangor aşeză imediat piloni OARG de jur 
împrejurul găurii. Deşi aceasta era clar vizibilă, orice curios 
care s-ar fi aventurat prea aproape şi ar fi alunecat din 
greşeală s-ar fi găsit într-un pericol deosebit. Pereţii puţului 
erau din gheaţă solidă, fără găuri de prindere, astfel încât 
căţărarea fără ajutor din exterior era absolut imposibilă. 

Spre ei se îndreptă Lawrence Ekstrom, mergând tiptil pe 
gheaţă. Omul se duse drept spre Norah Mangor şi îi strânse 
mâna cu tărie. 

— Bine lucrat, doctore Mangor! 

— Mă aştept la o mulţime de laude în scris, răspunse 
Norah. 

— O să le primiţi. 

Administratorul se întoarse spre Rachel. Părea uşurat şi 
fericit: 

— Aşadar, domnişoară Sexton, a fost convinsă 
profesionista sceptică din tine? 

Rachel nu se putu abţine să nu zâmbească: 

— Mai degrabă uluită. 

— Bine. Atunci urmează-mă! 

Rachel îl urmă pe directorul administrativ în cealaltă 
parte a habisferei, către o cutie mare de metal care 
semăna cu un container industrial de transport pe vapor. 
Cutia era pictată în culori militare de camuflaj şi avea 
inscripționată pe ea literele PSC (Portable Secure Comm): 

— De aici îl vei suna pe preşedinte, îi spuse Ekstrom. 

„PSC”, îşi zise Rachel. Acele cabine mobile de comunicaţii 
reprezentau instalaţii standard pe câmpul de război, deşi 
Rachel nu s-ar fi aşteptat niciodată să vadă vreuna folosită 
în cadrul unei misiuni de pace NASA. Şi totuşi 
administratorul Ekstrom provenea din Pentagon, aşa că 
avea cu siguranţă acces la astfel de jucării. Uitându-se la 
chipurile imobile ale celor doi paznici înarmaţi care păzeau 
cabina, Rachel avu sentimentul clar că orice dialog cu 
lumea din exterior era permis doar cu acordul expres al 
administratorului Ekstrom. 

„Se pare că eu nu sunt singura ruptă de restul lumii”. 

Ekstrom rosti câteva cuvinte către unul dintre paznici, 
apoi se întoarse spre Rachel. 

— Noroc, îi ură el, după care plecă de acolo. 

Un paznic bătu în uşa cabinei mobile, iar aceasta se 
deschise. In uşă se ivi un tehnician care îi făcu semn lui 
Rachel să intre. Aceasta se conformă. 

Interiorul cabinei de comunicaţii era întunecat şi 
aglomerat. La lumina albăstruie a ecranului unui computer, 
Rachel putu zări stive de echipament telefonic, staţii radio 
şi dispozitive de comunicaţii prin satelit. Simţea deja o 
senzaţie de claustrofobie. Aerul dinăuntru era amărui, ca 
într-o pivniţă iarna. 

— Luaţi loc aici, vă rog, domnişoară Sexton. 

Tehnicianul scoase un scaun pe roţi şi o puse pe Rachel 
în faţa unui monitor cu ecran plat. Îi aranjă un microfon în 
faţa gurii şi îi puse o pereche de căşti masive AKG pe 
urechi. Verificând un jurnal cu parole, tehnicianul tastă o 
serie lungă de butoane pe un dispozitiv alăturat. Pe ecranul 
din faţa lui Rachel se ivi un cronometru: 

„60 SECUNDE”. 

Bărbatul dădu satisfăcut din cap, în vreme ce 
cronometrul începu numărătoarea inversă. 

— Un minut până la conectare, anunţă el. 

Se întoarse şi plecă, trântind uşa în urma lui. Rachel auzi 
cum uşa este încuiată pe dinafară. 

„Minunat.” 

Aşteptând în întuneric şi urmărind cronometrul, îşi dădu 
seama că acela era primul moment de intimitate de care se 
bucura din zorii acelei dimineţi. În acea zi se trezise fără a- 
şi închipui nimic din ceea ce o aştepta. „Viaţă 
extraterestră.” Din acea zi, cel mai popular mit din toate 
timpurile înceta să mai fie un mit. 

Rachel abia începea să priceapă cât de devastator va fi 
meteoritul pentru campania electorală a tatălui ei. Deşi 
finanţarea NASA nu putea fi pusă pe acelaşi plan cu dreptul 
la avort, sănătatea populaţiei şi bunăstarea cetăţenilor, 
tatăl ei o transformase într-o chestiune esenţială. Acum 
povestea avea să-i explodeze drept în faţă. 

In câteva ore, americanii vor resimţi fiorul triumfului 
NASA. Visătorilor li se vor umple ochii de lacrimi. Oamenilor 
de ştiinţă sceptici o să le cadă falca. Imaginaţia copiilor o să 
o ia razna. Chestiunile legate de cheltuirea dolarilor şi a 
cenţilor se vor pierde în derizoriu, puse definitiv în umbră 
de acest moment excepţional. Preşedintele va reveni ca 
pasărea Phoenix, transformându-se în erou, în vreme ce, în 
miezul sărbătorii, senatorul afacerist va apărea dintr-odată 
ca îngust la minte, un zgârie-brânză lipsit de sentimentul 
american al aventurii. 

Computerul scoase un sunet, făcând-o pe Rachel să 
privească în sus: 

„5 SECUNDE”. 

Brusc, ecranul din faţa ei se trezi la viaţă, lăsând să se 
vadă o imagine neclară a sigiliului Casei Albe. După o clipă, 
imaginea se cristaliză în chipul familiar al preşedintelui 
Herney. 

— Bună, Rachel, zise el cu o expresie de viclenie în ochi. 
Cred că ai petrecut o după-amiază interesantă, nu? 

Biroul senatorului Sedgewick Sexton se găsea în clădirea 
de birouri senatoriale Philip A. Hart, pe C. Street, în nord- 
estul Capitoliului. Clădirea era o reţea în stil neomodemist 
de dreptunghiuri albe, despre care criticii susțineau că 
seamănă mai mult a închisoare decât a sediu de birouri. 
Mulţi dintre cei care lucrau acolo aveau acelaşi sentiment. 

La etajul trei, Gabrielle Ashe se agita, fâţâindu-se prin 
cameră. Pe ecran se vedea un nou e-mail. Gabrielle nu prea 
ştia ce să priceapă din el. 

Primele două rânduri spuneau: _ 

„APARIŢIA LUI SEDGEWICK A FOST IMPRESIONANTA LA 
CNN. 

AM MAI MULTE INFORMAŢII PENTRU TINE”. 

În ultimele săptămâni, Gabrielle primise mai multe 

mesaje de acest gen. Adresa expeditorului era o farsă, deşi 
ea fusese capabilă de a o depista într-o adresă de tip „casa- 
alba.gov”. Se părea că informatorul misterios făcea parte 
din personalul Casei Albe. Oricine ar fi fost, devenise sursa 
lui Gabrielle pentru tot felul de informaţii politice preţioase 
de dată recentă, incluzând aici şi vestea unei întâlniri 
conspirative dintre preşedinte şi directorul administrativ al 
NASA. 
__ Gabrielle privise mesajele cu circumspecţie la început. 
Insă, după ce verificase ponturile primite, descoperise cu 
surprindere că informaţiile erau extrem de corecte şi de 
utile - informații  confidenţiale despre cheltuielile 
exorbitante ale NASA, misiuni costisitoare care urmau să fie 
lansate, date care dovedeau cât de suprafinanțate şi de 
neproductive erau căutările legate de viața extraterestră, 
chiar şi despre sondaje interne de opinie care avertizau că 
NASA reprezenta chestiunea fierbinte care îi îndepărta 
masiv pe alegători de preşedinte. 

Ca să-şi întărească poziţia şi să se facă indispensabili 

senatorului, Gabrielle nu îl informase că primea ajutor 
nesolicitat prin e-mail din interiorul Casei Albe. In loc de 
asta, îi povestise că primea informaţiile de la „una dintre 
sursele ei”. Sexton o aprecia întotdeauna şi părea mult 
prea expert în arta diplomaţiei ca să întrebe cine era acea 
sursă. Gabrielle era convinsă că el o bănuia de acordarea 
de favoruri sexuale în schimbul ponturilor. lar chestia asta 
ridica un semn de întrebare, căci el nu părea deloc deranjat 
de o asemenea posibilitate. 

Gabrielle se opri din plimbat şi se uită iarăşi le mesajul 
abia sosit. Conotaţiile tuturor mesajelor erau clare: cineva 
din interiorul Casei Albe dorea ca senatorul Sexton să 
câştige alegerile şi îl ajuta prin direcționarea atacurilor 
împotriva NASA. 

Dar cine? Şi de ce? 

„Un şobolan care fuge din corabia care tocmai se 
scufundă”, decise Gabrielle. In Washington nu era deloc 
ieşit din comun ca un angajat, care se temea că 
preşedintele era pe punctul de a fi evacuat din birou, să 
ofere anumite favoruri discrete succesorului cel mai 
probabil, în speranţa de a-şi menţine locul de muncă după 
schimbarea politică. Se părea că cineva adulmecase 
victoria lui Sexton şi îşi cumpăra, din timp, credit. 

Mesajul de pe ecranul computerului o neliniştea. Nu 
semăna cu cele pe care le primise până acum. Nu primele 
două rânduri o îngrijorau, ci ultimele două: 

„EAST APPOINTMENT GATE, 4.30 P.M. 

VINO SINGURA”. 

Informatorul nu-i ceruse niciodată până atunci o întâlnire 
faţă în faţă. Chiar şi aşa, Gabrielle s-ar fi aşteptat la o 
locaţie ceva mai discretă. „East Appointment Gate?” In 
Washington exista un singur asemenea loc, din câte ştia ea. 
„În afara Casei Albe? E cumva vreo glumă?” 

Gabrielle ştia că nu îi poate răspunde prin e-mail; 
mesajele îi fuseseră întotdeauna trimise înapoi necitite. 
Corespondentul ei dispunea de o adresă anonimă. Nicio 
surpriză în asta. 

„Să mă sfătuiesc cu Sexton?” Hotărî pe loc să nu o facă. 
Senatorul era într-o întâlnire. In plus, dacă i-ar fi pomenit 
despre mesaj, ar fi trebuit să-i povestească despre 
celelalte. Ca atare, îşi spuse că propunerea informatorului 
de a se întâlni într-un loc public la lumina zilei fusese făcută 
pentru protecţia ei. La urma urmei, acea persoană o 
ajutase în ultimele două săptămâni. El sau ea îi era, cu 
siguranţă, un prieten. 

Citind mesajul pentru ultima dată, Gabrielle se uită la 
ceas. Mai avea o oră la dispoziţie. 

Directorul administrativ al NASA se simţea mai puţin 
încordat acum, că meteoritul fusese scos cu succes din 
gheaţă. „Toate piesele încep să se aşeze la locul lor, îşi zise 
el, traversând domul către zona de lucru a lui Michael 
Tolland. Acum nimic nu ne mai poate opri.” 

— Cum iese? se interesă Ekstrom, ducându-se în spatele 
omului de televiziune. 

Tolland îşi luă privirea de pe ecranul computerului. Părea 
obosit, dar entuziast. 

— Redactarea e aproape terminată. Acum suprapun 
câteva dintre instantaneele luate de oamenii 
dumneavoastră în timpul extracţiei. Ar trebui să fie gata din 
clipă în clipă. 

— Bine. 

Preşedintele îi ceruse lui Ekstrom să trimită 
documentarul lui Tolland către Casa Albă cât mai curând 
posibil. 

Deşi Ekstrom fusese cinic când auzise de dorinţa 
preşedintelui de a-l implica pe Michael Tolland în acest 
proiect, gândurile lui se schimbaseră de îndată ce văzuse 
materialele brute ale documentarului. Comentariul narativ 
al vedetei de televiziune, combinat cu intervievarea 
oamenilor de ştiinţă civili, transformase totul în 
cincisprezece minute de program ştiinţific inteligibil şi 
emoţionant. Tolland dobândise fără efort ceea ce NASA 
eşuase de atâtea ori să obţină - să descrie la nivelul 
americanului obişnuit o descoperire ştiinţifică, fără să pară 
că o face cu superioritate. 

— După ce terminaţi redactarea, zise Ekstrom, aduceţi 
produsul finit în zona de presă. O să pun pe cineva să 
transmită o copie digitală la Casa Albă. 

— Da, domnule! 

Tolland se întoarse la lucru. 

Ekstrom plecă mai departe. Când ajunse în dreptul 
peretelui nordic, descoperi bucuros că „zona de presă” a 
habisferei fusese drăguţ amenajată. Pe gheaţă fusese 
desfăşurat un imens covor albastru. In mijlocul covorului 
fusese pusă o masă lungă din acelea care se folosesc la 
simpozioane, cu câteva microfoane pe ea, un steag NASA şi 
un imens drapel american drept fundal. Pentru completarea 
dramatismului cadrului vizual, meteoritul fusese transportat 
pe un box-palet şi ocupa poziţia de onoare, chiar în faţa 
mesei de simpozion. 

Ekstrom era mulţumit să constate că dispoziţia oamenilor 
din zona presei era una de sărbătoare. O mare parte a 
angajaţilor se îngrămădeau în jurul meteoritului, întinzând 
mâinile către masa caldă precum turiştii în jurul unui foc de 
tabără. 

Ekstrom decise că, în sfârşit, sosise clipa. Se îndreptă 
spre câteva cutii care se odihneau pe gheaţă, dincolo de 
zona presei. Dăduse dispoziţia ca acele cutii să-i fie aduse 
din Groenlanda chiar în acea dimineaţă. 

— Băutura e din partea mea! anunţă el cu glas tare, 
întinzând cutii cu bere personalului. 

— Hei, şefu'! ţipă cineva. Mersi! E chiar rece! 

Ekstrom zâmbi, lucru care nu se întâmpla prea des: 

— Le-am păstrat la gheaţă. 

Toată lumea râse. 

— Staţi aşa! strigă altcineva, uitându-se urât la cutia lui. 
Chestia asta e canadiană! Unde e patriotismul? 

— Avem un buget limitat, oameni buni. E cea mai ieftină 
bere pe care am găsit-o! 

Alte râsete. 

— Atenţiune, cumpărători! strigă într-o portavoce un 
membru al echipei NASA care se ocupă de transmisia în 
direct. Suntem pe punctul de a trece la lumina de studio. S- 
ar putea să fiţi temporar orbiţi. 

— Şi fără pupături în întuneric, interveni cineva. Asta e o 
emisiune care se difuzează în timpul zilei! 

Ekstrom chicoti, bucurându-se de replicile aruncate, în 

vreme ce echipa de transmisie efectua ultimele ajustări 
reflectoarelor de studio şi luminilor. 

— Trecem la lumină de studio în cinci, patru, trei, doi... 

Lumina din interiorul domului scăzu rapid în intensitate, 
pe măsură ce becurile cu halogen se stingeau. În câteva 
secunde, toate luminile se stinseră. Domul se cufundă într- 
un întuneric de mormânt. 

Cineva ţipă, în glumă. 

— Cine m-a ciupit de fund? strigă altcineva, izbucnind în 
râs. 

Bezna totală dură doar câteva fracțiuni de secundă, după 
care reflectoarele de studio se aprinseră şi începură să 
arunce o lumină intensă. Toată lumea îşi miji ochii. 
Transformarea era acum completă; cadranul nordic al 
habisferei NASA devenise un studio de televiziune. Restul 
domului semăna cu un hambar în noapte. Singurele lumini 
în celelalte zone proveneau de la reflecţiile luminilor de 
studio în tavanul arcuit de deasupra, reflecţii care aruncau 
umbre lungi peste posturile de lucru acum pustii. 

Ekstrom se retrase în întuneric, mulţumit să-şi vadă 
oamenii adunaţi în jurul meteoritului luminat. Se simţea ca 
un tată de Crăciun care observă cum se bucură copiii în 
jurul bradului. 

„Dumnezeu e martor că merită o asemenea clipă”, îşi 
zise el, nebănuind dezastrul care îl pândea. 

Vremea se schimba. 

Ca un vestitor îndurerat al unui conflict major, vântul 
scoase un urlet plângăreţ şi izbi puternic în adăpostul 
echipei Delta Force. Delta One termină de fixat copertina 
de protecţie contra furtunii şi se duse înăuntru, alăturându- 
se celor doi parteneri ai săi. Mai trecuseră prin aşa ceva şi 
înainte. Furtuna avea să înceteze curând. 

Delta Two privea imaginile video primite de la microbot. 

— Mai bine te-ai uita aici, rosti el. 

Delta One veni lângă el. Interiorul habisferei era complet 
în întuneric, cu excepţia zonei extrem de luminate din 
nordul domului. Restul habisferei părea doar o carcasă abia 
conturată. 

— Nu-i nimic, zise el. Testează luminile de studio pentru 
diseară. 

— Nu lumina e problema. 

Delta Two arătă spre pata întunecată din mijlocul gheții - 
gaura plină cu apă prin care fusese extras meteoritul: 

— Aia e problema. 

Delta One privi gaura. Continua să fie înconjurată de 
piloni, iar suprafaţa apei părea calmă. 

— Nu văd nimic. 

— Mai uită-te odată cu atenţie! 

Manevră joystick-ul astfel încât microbotul cobori în 
spirală către suprafaţa găurii. 

Studiind mai îndeaproape bazinul întunecat cu gheaţă 
topită, Delta One zări ceva ce îl făcu să tresară. 

— Ce naiba...? 

Delta Three veni şi el să vadă. Şi el părea şocat: 

— Doamne! Ăla e puţul de extracţie? E normal ca apa să 
facă aşa? 

— Nu, răspunse Delta One. Cu siguranţă că nu. 

Deşi se găsea în interiorul unei cutii metalice imense, la 
cinci mii de kilometri distanţă de Washington D.C., Rachel 
simţea aceeaşi presiune de parcă ar fi fost chemată la Casa 
Albă. Monitorul de videofon dinaintea ei afişa o imagine 
limpede precum cristalul a preşedintelui Zach Herney 
aşezat în camera de comunicaţii a Casei Albe, în faţa 
sigiliului prezidenţial. Conexiunea audio digitală era fără 
cusur. Dacă nu ar fi existat o întârziere aproape 
imperceptibilă a semnalului, s-ar fi putut spune că 
preşedintele se găsea în camera de alături. 

Conversaţia luă imediat o turnură directă, la subiect. 
Preşedintele părea mulţumit şi nu prea surprins de 
aprecierea favorabilă făcută de Rachel la adresa 
descoperirii pe care o realizase NASA şi la adresa iniţiativei 
lui de a-l folosi pe Michael Tolland pe post de purtător de 
cuvânt. Era într-o dispoziţie bună şi destul de optimist. 

— Aşa cum sunt convins că vei fi de acord, zise Herney, 
pe un ton mai serios, implicaţiile acestei descoperiri ar fi de 
natură pur ştiinţifică într-o lume perfectă. 

Făcu o pauză şi se aplecă, faţa lui ocupând tot ecranul: 

— Din nefericire, nu trăim într-o lume perfectă, iar acest 
triumf NASA se va transforma într-o minge politică din clipa 
în care îl voi anunţa întregii lumi. 

— Luând în considerație dovezile concludente şi 
persoanele pe care le-aţi recrutat pentru autentificare, nu- 
mi pot imagina cum publicul sau oricare dintre 
contracandidaţii dumneavoastră ar fi în stare de mai mult 
decât de a accepta această descoperire ca pe un fapt 
dovedit. 

Herney scoase un chicotit aproape trist: 

— Oponenții mei politici vor crede ceea ce vor vedea, 
Rachel. Preocuparea mea este că nu le va plăcea ce vor 
vedea. 

Rachel observă cu câtă atenţie evita preşedintele să se 
refere la tatăl ei. Vorbea doar în termeni de „opoziţie” sau 
„contracandidaţi”. 

— Şi dumneavoastră credeţi că opoziţia va striga 
„conspirație doar din motive politice? întrebă ea. 

— Ăsta e jocul. N-au nevoie decât de o umbră de 
îndoială, prin care această descoperire să fie socotită un soi 
de fraudă politică plănuită de NASA şi de Casa Albă, pentru 
ca, dintr-odată, să mă trezesc cu o anchetă pe cap. Ziarele 
uită că NASA a descoperit dovezi ale vieţii extraterestre şi 
va prefera să se ocupe de găsirea de dovezi ale unei 
conspirații. E trist, dar orice insinuare legată de vreo 
conspirație la adresa acestei descoperiri va aduce mult rău 
ştiinţei, Casei Albe, agenţiei şi, ca să fiu sincer, întregii ţări. 

— De aceea aţi amânat anunţul până la deplina 
confirmare şi la autentificarea completă venită din partea 
unor civili de înaltă reputaţie. 

— Ţelul meu este să prezint datele într-o manieră atât de 
categorică, încât orice cinism să fie înăbuşit încă din faşă. 
Vreau ca această descoperire să fie sărbătorită cu 
demnitate şi onoare. NASA merită din plin acest lucru. 

Rachel îşi punea tot felul de întrebări. „Şi ce vrea de la 
mine?” 

— Evident, continuă el, tu deţii o poziţie unică din care 
mă poţi ajuta. Experienţa ta de analist, precum şi legătura 
dintre tine şi principalul meu contracandidat îţi conferă o 
uriaşă credibilitate în ceea ce priveşte această descoperire. 

Rachel era din ce în ce mai deziluzionată. „Vrea să mă 
folosească... exact aşa cum a prevăzut Pickering!” 

— Acestea fiind spuse, reluă Herney, aş vrea să îţi cer să 
autentifici personal această descoperire, oficial, în calitate 
de personaj care se ocupă cu securitatea informaţiilor la 
Casa Albă... şi de fiică a contracandidatului meu. 

lată. Toate cărţile erau pe masă. 

„Herney vrea ca eu să certific.” 

Rachel crezuse cu adevărat că Zach Herney se ridica 
deasupra unor astfel de meschinării politice. O certificare 


156 


publică care ar fi venit din partea lui Rachel ar fi 
transformat instantaneu  meteoritul într-o chestiune 
personală pentru tatăl ei, punându-l pe senator în 
imposibilitatea de a ataca credibilitatea descoperirii fără a- 
şi ataca propria fiică - o sentinţă catastrofală pentru un 
candidat care avea drept moto „familia pe primul plan”. 

— Ca să fiu sinceră, domnule, rosti Rachel, fixându-şi 
privirea pe monitor, sunt şocată că îmi puteţi cere aşa 
ceva. 

Preşedintele păru surprins: 

— Am crezut că te vei bucura să fii de ajutor. 

— Să mă bucur? Lăsând deoparte diferendele cu tatăl 
meu, domnule, această cerere mă pune într-o situaţie 
imposibilă. Am şi aşa destule probleme cu tata fără a mă 
lua la trântă cu el într-un soi de meci public, pe viaţă şi pe 
moarte. Chiar dacă îmi displace omul în sine, el este totuşi 
tatăl meu şi asmuţirea mea împotriva lui în cadrul unui 
forum public, vă spun sincer, pare un lucru sub demnitatea 
dumneavoastră. 

— Stai aşa! 

Herney dădu din mâini în semn de predare: 

— Cine a spus ceva despre un forum public? 

Rachel făcu o pauză: 

— Presupun că v-ar plăcea să mă alătur directorului 
administrativ al NASA pe podium la conferinţa de presă de 
la ora opt. 

Hohotul de râs al preşedintelui bubui în difuzoare: 

— Ce fel de om mă crezi, Rachel? Chiar crezi că i-aş 
putea cere cuiva să-şi înjunghie tatăl pe la spate în direct la 
televiziunea naţională? 

— Dar, aţi spus... 

— Şi mai crezi că l-aş lăsa pe directorul administrativ al 
NASA să împartă lumina reflectoarelor cu fiica duşmanului 
său de moarte? Nu vreau să-ţi zdruncin încrederea în tine, 
Rachel, dar această conferinţă de presă este o prezentare 
ştiinţifică. Nu sunt convins că tot ce ştii tu despre meteoriți, 
fosile sau structuri de gheaţă ar da evenimentului o prea 

mare credibilitate. 

Rachel simţi că ia foc: 

— Dar, atunci... la ce fel de autentificare vă gândiţi? 

— Una mai potrivită poziţiei tale. 

— Domnule? 

— Eşti ofiţerul meu de informaţii de la Casa Albă. Tu pui 
la curent personalul meu cu chestiunile de importanţă 
naţională. 

— Vreţi să  autentific asta pentru personalul 
dumneavoastră? 

Herney continua să pară amuzat de neînţelegerea 
creată: 

— Da, asta vreau. Scepticismul cu care mă voi confrunta 
în afara Casei Albe este floare la ureche în comparaţie cu 
ceea ce trebuie să îndur acum de la personalul meu. Aici ne 
aflăm în miezul unei revolte majore. Credibilitatea mea 
internă s-a dus naibii. Personalul m-a implorat să reduc 
finanţarea NASA. l-am ignorat, şi asta înseamnă sinucidere 
politică. 

— Până acum. 

— Exact. Aşa cum discutam de dimineaţă, momentul ales 
pentru această descoperire va părea suspect în ochii 
adversarilor politici şi în acest moment nimeni nu e mai 
cinic decât personalul meu. De aceea, când vor auzi 
această informaţie pentru prima oară, vreau ca ea să vină 
de la... 

— Personalul nu ştie nimic despre meteorit? 

— Ştiu doar câţiva consilieri. Păstrarea secretului asupra 
acestei descoperiri a fost socotită absolut necesară. 

Rachel era uluită. „Nu-i de mirare că se confruntă cu o 
revoltă.” 

— Dar asta nu e zona mea de expertiză. Un meteorit cu 
greu poate fi considerat un subiect de briefing 
informațional. 

— Nu în sens clasic, dar există toate elementele muncii 
tale obişnuite - date complexe care trebuie rafinate, 
ramificații politice substanţiale... 

— Eu nu sunt specialistă în meteoriți, domnule. N-ar fi 
mai bine ca directorul administrativ al NASA să facă acest 
lucru? 

— Glumeşti? Toată lumea de aici îl urăşte. Din punctul de 
vedere al personalului meu, Ekstrom este vânzătorul 
viclean ca un şarpe care m-a ademenit să fac târg prost 
după târg prost. 

Rachel înţelegea motivaţia: 

— Ce ziceţi de Corky Marlinson? Medalia Naţională în 
Astrofizică? Are mult mai multă credibilitate decât am eu. 

— Personalul meu e format din politicieni, Rachel, nu din 
oameni de ştiinţă. L-ai cunoscut pe doctorul Marlinson. Cred 
că e nemaipomenit, dar dacă las un astrofizician să îi 
vorbească echipei mele de politicieni de stânga care 
gândesc după tipare rigide, mă tem că voi sfârşi cu o turmă 
de năuci. Am nevoie de cineva care să le vorbească pe 
limba lor. Tu eşti acea persoană, Rachel. Oamenii mei îţi 
cunosc munca şi, luând în consideraţie numele tău de 
familie, eşti cea mai nepărtinitoare fiinţă de la care ei ar 
putea spera să audă ceva de bine. 

Rachel se simţi atrasă de stilul curtenitor al preşedintelui: 

— Cel puţin recunoaşteţi că rudenia mea cu oponentul 
dumneavoastră are legătură cu cererea pe care aţi făcut-o. 

Preşedintele scoase un chicotit sfios: 

— Bineînţeles că are. Dar, aşa cum lesne îţi poţi imagina, 
personalul meu va fi informat, pe o cale sau alta, indiferent 
ce decizie vei lua tu. Nu tu eşti eroul aici, Rachel, ci doar 
mesagerul! Eşti persoana cea mai calificată pentru a opera 
această informare şi totodată, din întâmplare, eşti rudă 
foarte apropiată cu omul care vrea să-mi dea afară 
personalul din Casa Albă în următorul mandat. Dispui de 
dublă credibilitate. 

— Ar trebui să vă ocupați de vânzări. 

— De fapt, chiar asta fac. La fel ca tatăl tău. Şi, ca să fiu 
sincer, aş vrea să închei o „afacere” cu tine. 

Preşedintele îşi scoase ochelarii şi se uită drept în ochii 
lui Rachel. Se putea citi în el acelaşi gen de forţă ca la tatăl 

ei. 

— Ţi-o cer ca pe o favoare, Rachel, şi pentru că eu cred 
că face parte din datoria ta. Deci cum rămâne? Da sau nu? 
Vei informa personalul meu despre această chestiune? 

Rachel se simţi ca prinsă în capcană în interiorul cabinei. 
„Nimic nu seamănă cu o vânzare negociată la sânge.” 
Simţea, chiar şi de la cinci mii de kilometri depărtare, 
puterea voinţei lui prin ecranul video. Ştia şi că era o cerere 
foarte rezonabilă, indiferent că-i plăcea sau nu. 

— AŞ avea nişte condiţii, zise ea. 

Herney ridică din sprâncene: 

— Şi anume? 

— Mă întâlnesc cu personalul dumneavoastră în 
particular. Fără reporteri. Este o informare privată, nu o 
autentificare publică. 

— Ai cuvântul meu. Întâlnirea ta este deja programată 
într-o locaţie retrasă şi personală. 

Rachel oftă: 

— Bine, atunci. 

Preşedintele se lumină la faţă: 

— Excelent! 

Rachel se uită la ceas şi constată cu surprindere că arăta 
deja puţin peste ora patru. 

— Staţi aşa, zise ea nedumerită. N-avem timp, dacă vreţi 
să fiţi în direct la ora opt seara. Nici cu racheta aia 
monstruoasă cu care m-aţi trimis aici nu m-aş putea 
întoarce la Casa Albă decât în câteva ore. Ar trebui să mă 
pregătesc şi... 

Preşedintele clătină din cap: 

— Mă tem că nu m-am exprimat foarte clar. Vei face 
informarea de unde te afli, prin intermediul unei video- 
conferinţe. 

— Aha! 

Rachel ezită: 

— La ce oră v-aţi gândit? 

— De fapt, rosti Herney, zâmbind, ce-ai zice să o ţii chiar 
acum? Toată lumea e deja prezentă şi se uită acum la un 

ecran negru de televizor. Te aşteaptă pe tine. 

Corpul lui Rachel se încordă: 

— Dar sunt complet nepregătită, domnule. E imposibil 
să... 
— Spune-le doar adevărul. Cât de greu poate fi? 

— Dar... 

— Rachel, o calmă Herney, aplecându-se spre ecran. 
Aminteşte-ţi că profesia ta are ca bază compilarea şi 
compararea datelor. Cu asta te ocupi! Vorbeşte-le despre 
ceea ce se petrece acolo. 

Se întinse să apese pe un comutator de pe ecranul video, 
dar se opri la mijlocul drumului: 

— Să nu uit, cred că vei fi mulţumită să descoperi că te- 
am pus într-o poziţie privilegiată. 

Rachel nu înţelese la ce făcea el referire, dar era prea 
târziu ca să mai întrebe. Preşedintele apăsase pe 
comutator. 

Ecranul din faţa lui Rachel deveni negru pentru o clipă. 
Când reveni la viaţă, Rachel se trezi în faţa uneia dintre 
cele mai tulburătoare imagini pe care le văzuse vreodată. 
Chiar în faţa ochilor ei se găsea Biroul Oval din Casa Albă. 
Încăperea era plină ochi cu oameni. Toţi stăteau în picioare. 
Părea că întregul personal al Casei Albe se găsea acolo. Şi 
fiecare dintre ei se holba la ea. Rachel îşi dădea acum 
seama că imaginea ei se vedea în sală chiar de pe biroul 
preşedintelui. 

„Vorbesc dintr-o poziţie privilegiată.” Rachel începuse 
deja să transpire. 

Din expresia chipurilor celor aflaţi în Biroul Oval, lumea 
de acolo era surprinsă să o vadă pe Rachel, la fel de 
surprinsă ca şi ea. 

— Domnişoară Sexton? o apelă o voce răguşită. 

Rachel inspectă marea de chipuri şi descoperi cine îi 
vorbise. Era o femeie deşirată, care tocmai se aşeza în 
primul rând: Marjorie Tench. Înfăţişarea femeii nu putea fi 
confundată nici măcar într-o asemenea mulţime de oameni. 

— Vă mulţumim că v-aţi alăturat nouă, domnişoară 

Sexton, rosti ea. Preşedintele ne-a informat că aveţi ceva 
veşti pentru noi. 

Bucurându-se de întuneric, paleontologul Wailee Ming 
stătea singur şi medita în zona lui privată de lucru. Fiecare 
bucăţică din corpul lui aştepta evenimentul din acea seară. 
„În curând am să fiu cel mai faimos paleontolog din lume.” 
Spera doar că Michael Tolland fusese generos şi incluse 
comentariile lui personale în documentar. 

Savurând deja celebritatea care îl aştepta, Ming tresări în 
urma unei vibrații uşoare care scutură gheaţa sub 
picioarele lui. Instinctul de protecţie împotriva cutremurelor 
pe care şi-l dezvoltase trăind în Los Angeles îl făcea 
hipersensibil la cele mai slabe mişcări ale solului. Imediat, 
Ming se ruşină dându-şi seama că vibrația fusese una 
perfect normală. „E doar gheaţa care se topeşte”, îşi spuse 
el, răsuflând uşurat. Încă nu se obişnuise. La fiecare câteva 
ore, o explozie îndepărtată bubuia în noapte, rezultat al 
vreunui bloc imens de gheaţă care se rupea undeva de 
banchiză şi cădea în mare. Norah Mangor formulase foarte 
plastic fenomenul: „Noi aisberguri care se nasc...” 

Stând în picioare, Ming îşi întinse braţele. Privi prin 
habisferă. La ceva depărtare, dincolo de strălucirea 
reflectoarelor de televiziune, se pregătea o sărbătoare. 
Ming nu era un fan al petrecerilor, aşa că porni să 
traverseze habisfera în direcţie opusă. 

Labirintul zonelor de lucru, pustii acum, semăna cu un 
oraş-fantomă. Întregul dom părea căzut pradă spiritelor. 
Imensul spaţiu părea mai răcoros, aşa că Ming îşi închise 
bine haina lungă din păr de cămilă. 

Undeva înainte, zări puţul de extracţie - locul din care 
fuseseră scoase cele mai importante fosile din istoria 
umanităţii. Giganticul tripod de metal fusese îndepărtat, 
astfel încât bazinul stătea singuratic înconjurat de piloni, ca 
un soi de groapă blestemată într-o vastă parcare de 
gheaţă. Ming se aventură până la puț şi se opri la o distanţă 

sigură, zgâindu-se în bazinul cu apă care mai avea puţin şi 
îngheţa, adâncă de şaizeci de metri. In curând, apa avea să 
îngheţe de tot, ştergând orice urmă a prezenţei cuiva acolo. 

Ming îşi spuse că acel bazin cu apă era o privelişte 
minunată. Chiar şi în întuneric. 

„Mai ales în întuneric.” 

Ming avu o ezitare. Apoi îşi dădu seama. 

„Ceva nu e în regulă.” 

Când se apropie mai mult de apă, Ming simţi cum starea 
de mulţumire pe care o simţise face loc unui fior brusc de 
nedumerire. Îşi închise ochii, se holbă din nou, apoi îşi 
întoarse repede privirea în cealaltă parte a domului... la 
cincizeci de metri depărtare, înspre masa de oameni care 
sărbătoreau în zona alocată presei. Ştia că nu îl puteau 
vedea în întuneric la o asemenea depărtare. 

„Ar trebui să povestesc cuiva despre asta, nu?” 

Ming privi din nou apa, întrebându-se ce anume să le 
spună. Oare avea parte de o iluzie optică? De vreun efect 
ciudat de reflecţie? 

Nesigur, Ming păşi dincolo de piloni şi se apropie cu 
prudenţă de marginea puţului. Nivelul apei era cu un metru 
şi treizeci de centimetri sub cel al gheții, aşa că se aplecă 
să vadă mai bine. Da, ceva foarte ciudat se petrecea. Era 
imposibil de ratat, şi totuşi nu devenise vizibil decât după 
stingerea luminilor din dom. 

Ming se îndreptă. Cineva trebuia în mod clar să afle 
despre asta. Porni înapoi, grăbit, spre zona de presă. După 
numai câţiva paşi, Ming se opri. „Doamne Dumnezeule!” Se 
întoarse spre groapă, cu ochii ieşiţi din orbite, când, în 
sfârşit, înţelesese ce se întâmplă. Îl lovise ca un trăsnet. 

— Imposibil! exclamă el cu voce tare. 

Şi totuşi Ming pricepea că era singura explicaţie posibilă. 
„Gândeşte cu maximă precauţie, se atenţionă singur în 
gând. Trebuie să existe o explicaţie mai raţională.” Şi 
totuşi, cu cât reflecta mai intens, cu atât era mai convins de 
ceea ce vedea. „Nu există altă explicaţie!” Nu-i venea să 
creadă că agenţiei şi lui Corky Marlinson le scăpase din 

vedere ceva atât de incredibil, dar Ming n-avea de ce să se 
plângă. 
„De-acum, descoperirea îi aparţine lui Wailee Ming!” 
Tremurând de emotie, Ming alergă spre o zonă de lucru 
apropiată şi găsi o eprubetă cu gura largă. Acum nu mai 
avea nevoie decât de o mostră de apă. Nimeni n-avea să 
creadă aşa ceva! 

— În calitatea mea de ofiţer de legătură a Casei Albe, 
începu Rachel Sexton, încercând să îşi ţină vocea sub 
control în vreme ce se adresa mulţimii de pe ecran, datoria 
mea include deplasarea în zone politice fierbinţi de pe 
mapamond, analizarea situaţiilor instabile şi raportarea 
către preşedinte şi către personalul Casei Albe. 

Mai multe broboane de sudoare îi apăruseră pe frunte. 
Rachel şi le şterse cu palma, înjurându-l în tăcere pe 
preşedinte pentru că lăsase informarea în sarcina ei, fără 
niciun fel de avertisment. 

— Călătoriile mele nu m-au dus niciodată până acum într- 
un loc atât de exotic. 

Rachel arătă cu mâna înspre cabina metalică din jurul ei: 

— Mă credeţi sau nu, vă vorbesc chiar acum din dreptul 
Cercului Arctic, stând pe o felie de gheaţă groasă de peste 
o sută de metri. 

Rachel zări emoția anticipării pe chipurile de pe ecran. 
Era clar că oamenii îşi dădeau seama că fuseseră înghesuiți 
în Biroul Oval cu un motiv special, dar nimeni nu îşi imagina 
că acel motiv ar fi avut vreo legătură cu un eveniment 
petrecut la Cercul Polar de Nord. 

Sudoarea îi curgea din nou pe frunte. „Calmează-te, 
Rachel! La urma urmei, cu asta te ocupi.” 

— Mă aflu în faţa dumneavoastră, în seara asta, cu mare 
onoare, mândrie şi... mai presus de toate, emoție. 

Priviri pierdute. 

„La naiba”, îşi zise ea, ştergându-şi sudoarea aproape cu 
furie. „Nu m-am angajat pentru o chestie ca asta.” Rachel 
ştia ce ar fi spus mama ei dacă s-ar fi aflat acolo: „Dacă ai 
dubii, eliberează-te de tot ce ştii!” Vechiul proverb yankeu 
susţinea una dintre cele mai puternice credinţe ale mamei 
ei - că toate cumpenele din viaţă pot fi depăşite spunând 
adevărul, indiferent sub ce formă este acesta rostit. 

Inspirând adânc, Rachel se ridică puţin pe scaun şi privi 
drept spre camera video. 

— Îmi cer scuze, oameni buni! Dacă vă întrebaţi cum de 
transpir în dreptul Cercului Arctic... e pentru că sunt un pic 
nervoasă. 

Chipurile de pe ecran părură să tresară preţ de o clipă. 
Câteva râsete nervoase. 

— În plus, continuă Rachel, şeful dumneavoastră m-a pus 
în temă cu circa zece secunde înainte de a-mi spune că voi 
da ochii cu întregul personal. Genul ăsta de botez prin foc 
nu intra în vederile mele pentru o primă vizită în Biroul 
Oval. 

Mai multe râsete de această dată. 

— Şi, continuă ea, privind în josul ecranului, cu siguranţă 
nu mi-am imaginat că voi sta la biroul preşedintelui... cu 
atât mai puţin pe el! 

Râsete din toată inima şi mai multe zâmbete largi. 
Rachel simţi cum încep să i se relaxeze muşchii. „Dă-le 
informaţia direct.” 

— Uitaţi cum stă situaţia! 

Vocea lui Rachel revenise la normal. Limpede şi fermă: 

— Preşedintele Herney a lipsit din mass-media în ultima 
vreme nu pentru că nu ar fi interesat de campania politică, 
ci pentru că a fost implicat puternic în altă chestiune. O 
chestiune pe care el a socotit-o mult mai importantă. 

Rachel se opri şi îşi fixă privirea asupra audienței: 

— A avut loc o descoperire ştiinţifică într-un loc numit 
Banchiza de Gheaţă Milne, în extremitatea Arcticii. 
Preşedintele va informa întreaga lume despre acest 
eveniment în cadrul unei conferinţe de presă, diseară, la 
ora opt. Descoperirea a fost făcută de un grup de americani 
dedicați, care au avut parte de multe ghinioane în ultima 
vreme şi care merită o pauză. Mă refer la NASA. Vă puteţi 
simţi mândri să aflaţi că preşedintele dumneavoastră, 
manifestând o încredere aproape clarvăzătoare, a susţinut 
din răsputeri NASA în ultima vreme, şi la bine, şi la rău. 
Acum se pare că această loialitate îi va fi răsplătită. 

Rachel înţelese abia în acea clipă prin ce momente 
istorice trecea. În gât simţea un nod pe care ea se chinui 
din greu să-l înghită: 

— Ca ofiţer de informaţii specializat în analiza şi 
verificarea datelor, mă număr printre cei câţiva oameni pe 
care preşedintele i-a chemat să examineze datele oferite 
de NASA. Le-am examinat personal şi am avut întrevederi 
cu mai mulţi specialişti, atât guvernamentali cât şi civili, 
bărbaţi şi femei ale căror referinţe sunt mai presus de orice 
reproş şi a căror poziţie este cu mult deasupra oricărei 
influenţe politice. Opinia mea profesională este aceea că 
datele pe care vi le voi prezenta sunt faptice în originea lor 
şi nepărtinitoare în prezentare. Mai mult, este părerea mea 
personală că preşedintele, animat de buna-credinţă faţă de 
mandatul său şi faţă de poporul american, a dovedit o grijă 
şi o răbdare admirabile în amânarea unui anunţ despre care 
ştiu că ar fi vrut din toată inima să îl facă săptămâna 
trecută. 

Rachel urmări cum oamenii de pe ecran schimbau priviri 
nedumerite. Se întoarseră cu toţii spre ea şi atunci îşi dădu 
seama că le captivase complet atenţia. 

— Doamnelor şi domnilor, veţi auzi acum ceea ce eu 
personal sunt convinsă că veţi considera a fi una dintre cele 
mai emoţionante informaţii dezvăluite vreodată în acest 
birou! 

Imaginea transmisă către Delta Force de microbotul care 
se mişca în cercuri în interiorul habisferei ar fi câştigat cu 
siguranţă un concurs de film de avangardă - luminile slabe, 
gaura de extracţie lucind şi asiaticul bine îmbrăcat întins pe 
gheaţă, cu haina din păr de cămilă împrăştiată în jurul lui 
ca o pereche de aripi imense. 

— Trebuie să-l oprim, zise Delta Three. 

Delta One încuviinţă. Pe ghețarul Milne existau secrete 
pe care echipa lui era autorizată să le protejeze folosind 
forţa. 

— Cum îl oprim? întrebă Delta Two, continuând să 
manevreze joystick-ul. Microboţii ăştia nu sunt echipați 
pentru aşa ceva. 

Delta One se încruntă. Microbotul care se învârtea prin 
habisferă era un model de recunoaştere, golit de alte 
echipamente, şi nu avea autonomie de zbor mai 
îndelungată. Era la fel de periculos ca o muscă. 

— Ar trebui să îl informăm pe controlor, afirmă Delta 
Three. 

Delta One privi intens imaginea singuraticului Ming, 
întins precar pe marginea puţului de extracţie. Nimeni nu 


se găsea în apropierea lui - iar apa rece ca gheaţa 
dispunea de ciudata capacitate de a amortiza orice strigăte 
de ajutor. 


— Dă-mi controalele, zise el cu hotărâre. 

— Ce vrei să faci? se interesă soldatul cu joystick-ul. 

— Ceea ce am fost învățat să fac, îi răspunse Delta One, 
preluând unealta. Să improvizez. 

Wailee Ming zăcea întins pe burtă lângă gaura de 
extracţie, cu braţul drept întins peste margine în încercarea 
de a obţine o mostră de apă. Cu siguranţă ochii nu îi 
jucaseră feste; aflat cu faţa la mai puţin de un metru de 
oglinda apei, putea vedea totul perfect acum. 

„Este incredibil!” 

Întinzându-se şi mai mult, Ming îşi potrivi eprubeta între 
degete, încercând să atingă suprafaţa apei. Nu mai avea 
nevoie decât de vreo zece centimetri. 

Incapabil să îşi întindă braţul mai mult, Ming se mişcă 
puţin şi ajunse mai aproape de puț. Işi apăsă vârfurile 
bocancilor de gheaţă şi încercă să îşi fixeze mai bine mâna 
stângă de margine. Intinse din nou braţul drept cât putu de 
mult. „Aproape am ajuns.” Se apropie şi mai mult. „Da!” 
Marginea eprubetei atinse suprafaţa apei. In vreme ce apa 
începea să curgă în recipient, Ming se uita şi nu îi venea să- 
şi creadă ochilor. 

Atunci, fără niciun fel de avertisment, se întâmplă ceva 
cu totul inexplicabil. O aşchie de metal se ivi zburând din 
beznă, ca un glonţ scăpat dintr-o armă. Ming mai avu timp 
să o zărească o fracțiune de secundă, înainte ca acesta să îi 
intre în ochiul drept. 

Ming tresări violent. Instinctul de conservare fusese mai 
puternic decât mintea, cea care îl avertiza că orice mişcare 
bruscă îi poate distruge echilibrul precar. O _ tresărire 
cauzată mai mult de surpriză decât o reacţie în faţa durerii. 
Mâna stângă, cea mai apropiată de faţă, se duse instinctiv 
în ajutorul ochiului lovit. Ming îşi dădu seama că făcuse o 
greşeală chiar din clipa în care mâna îi zbură prin aer. Cu 
toată greutatea corpului lăsată în faţă, şi lipsit de sprijinul 
de până atunci, Wailee Ming începu să alunece. Işi reveni 
prea târziu. Lăsând eprubeta în plata Domnului şi încercând 
să se prindă cumva de gheaţa dură pentru a împiedica 

plonjonul, Ming alunecă - şi căzu cu totul în gaura 
întunecată. 

Nu se scufundă mai mult de un metru şi ceva. Cu toate 
astea, când atinse apa rece, mai întâi cu capul, Ming avu 
senzaţia că se lovise cu faţa de un asfalt dur cu o viteză 
ameţitoare. Lichidul care îi înconjură chipul era atât de rece 
încât părea acid coroziv. Ming simţi instantaneu un junghi 
de panică. 

Cu faţa în jos, în beznă, Ming fu pe moment dezorientat, 
neştiind încotro să o ia spre suprafaţă. Haina din păr de 
cămilă ţinea frigul departe de trup - dar numai pentru 
câteva secunde. Reuşi în cele din urmă să se îndrepte şi 
ieşi la suprafaţă căutând aerul cu disperare, chiar în clipa în 
care apa găsi calea de a-i ataca spatele şi pieptul, 
cuprinzându-i întregul trup într-un val de gheaţă. 

— Ajjjuutoor, icni el. 

Insă Ming abia reuşise să tragă în plămâni suficient aer 
cât să scoată un scâncet. Se simţea de parcă tot corpul îi 
fusese golit complet de substanţă. 

— Ajutooorr! 

Era incapabil să-şi audă propriile ţipete. Ming se trase 
către marginea puţului de extracţie şi încercă să se caţere 
afară. Numai că peretele din faţa lui era format din gheaţă. 
Nu se putea prinde de nimic. Sub apă, bocancii izbiră 
peretele, căutând o găurică în care să se prindă. Nimic. Se 
întinse cât putu în sus, căutând marginea. Era la doar 
treizeci de centimetri distanţă. 

Deja muşchii nu mai răspundeau la comenzile date de 
creier. Lovi mai tare din picioare, încercând să se ridice pe 
perete suficient de sus ca să prindă marginea cu degetele. 
Işi simţea corpul ca de plumb, iar plămânii păreau goliţi 
complet, ca şi cum ar fi fost striviţi de un piton uriaş. Haina 
groasă de protecţie se îngreuna cu fiecare secundă şi îl 
trăgea în jos. Ming încercă să se descotorosească de ea, 
dar țesătura grea era mult prea îmbibată cu apă. 

— Ajutaţi-mă! 

Frica îl copleşea în aceste momente. 

Ming citise odată că moartea prin înec era cea mai 
îngrozitoare cu putinţă. Nu-şi imaginase niciodată că avea 
să experimenteze aşa ceva. Muşchii refuzau deja să mai 
coopereze cu mintea. Ajunsese să se lupte doar ca să-şi 
menţină capul deasupra apei. Hainele grele îl trăgeau în 
jos, în vreme ce degetele amorţite zgâriau înfrigurate 
marginea puţului. 

De-acum ţipetele lui se petreceau doar în gând. 

Şi atunci, se întâmplă. 

Ming se scufundă. Nu-şi închipuise niciodată că va trece 
prin groaza cumplită de a conştientiza moartea, iminenţa 
ei. Şi totuşi, el era acolo... se scufunda încet de-a lungul 
peretelui de gheaţă într-o gaură adâncă de şaizeci de metri. 
Prin faţa ochilor îi trecură o mulţime de imagini. Momente 
din copilărie. Cariera. Se întrebă dacă avea să-l descopere 
cineva acolo, jos. Sau se va scufunda, pur şi simplu, până la 
fund şi va îngheţa... încastrat în ghețar pentru veşnicie. 

Plămânii îi urlau după oxigen. Îşi ţinu respiraţia, 
încercând în continuare să încerce să ajungă la suprafaţă. 
„Respiră!” Se luptă cu gestul reflex, lipindu-şi buzele una 
de alta. „Respiră!” Încercă în zadar să înoate ca să se ridice 
la suprafaţă. „Respiră!” În aceeaşi clipă, într-o bătălie 
mortală a reflexelor contra raţiunii, instinctul întrecu 
abilitatea lui Ming de a-şi menţine buzele lipite. 

Wailee Ming inhală. 

Apa care îi intră în plămâni îi atacă țesutul gingaş cu 
forţa uleiului încins. Avea senzaţia că arde, din exterior spre 
interior. Ca o cruzime, apa nu ucide imediat. Ming petrecu 
şapte secunde groaznice inhalând apa rece, fiecare 
inhalare mai dureroasă decât precedenta, niciuna dintre ele 
neoferindu-i însă trupului lucrul de care avea atât de mare 
nevoie. 

În cele din urmă, în vreme ce continua să alunece spre 
fundul gropii, Ming deveni aproape inconştient. 
Binecuvântă scăparea din chinuri. De jur împrejurul lui, în 
apă, văzu mici scântei de lumină. Era cel mai frumos lucru 
pe care îl văzuse vreodată. 

Poarta East Appointment de la Casa Albă este situată pe 
East Executive Avenue, între Treasure Departament şi East 
Lawn. Gardurile întărite şi pilonii de ciment instalaţi după 
atacul puşcaşilor marini din Beirut îi conferă acestei intrări 
un aer de orice natură, numai de bun venit nu. 

În faţa porţii, Gabrielle Ashe se uită din nou la ceas, 
simțindu-se tot mai nervoasă. Era 4.45 P.M. Şi nimeni nu 
venise încă să o contacteze. , 

„EAST APPOINTMENT GATE, 4.30 P.M. VINO SINGURA.” 

„Uite-mă, îşi zise ea. Tu unde eşti?” 

Gabrielle cercetă chipurile turiştilor din jur, căutând pe 
cineva care să se uite la ea. Câțiva bărbați o priviră, după 
care îşi văzură de drum. Gabrielle începu să se întrebe dacă 
aceasta fusese o mişcare deşteaptă. Işi dădu seama că 
individul de la Serviciile Secrete care stătea de pază o 
ochise deja. Gabrielle îşi spuse că informatorului ei i se 
făcuse frică. Privind pentru ultima dată prin gard spre Casa 
Albă, oftă şi se întoarse, vrând să plece. 

— Gabrielle Ashe? întrebă individul de la Serviciile 
Secrete cu voce tare. 

Gabrielle se răsuci pe călcâie, cu inima cât un purice: 

— Da!?! 

Omul din cabina de pază îi făcu semn cu mâna. Era un tip 
subţirel, cu o faţă lipsită de orice expresie şi fără pic de 
umor: 

— Interlocutorul dumneavoastră e gata să vă vadă acum. 

Tipul îi deschise poarta principală şi îi făcu semn să intre. 

Picioarele fetei refuzară să se mişte: 

— Trebuie să intru? 

Paznicul încuviinţă: 

— Mi s-a spus să vă cer scuze ca aţi fost lăsată să 
aşteptaţi. 

Gabrielle privi poarta deschisă, dar încă îşi simţea 

picioarele de plumb. „Ce naiba se petrece?” Nu se 
aşteptase deloc la aşa ceva. 

— Sunteţi Gabrielle Ashe sau nu? insistă paznicul, părând 
de-acum nerăbdător. 

— Da, domnule, dar... 

— Atunci vă sfătuiesc cu căldură să mă urmaţi. 

Picioarele i se puseră în mişcare. După ce trecu, ezitând, 
de prag, poarta se închise cu zgomot în urma ei. 

Două zile în care nu văzuse lumina soarelui îi 
modificaseră ceasul biologic lui Michael Tolland. Deşi ceasul 
de la mână arăta ora unei după-amieze târzii, corpul îi 
spunea că era miezul nopţii. Terminând ultimele retuşuri la 
documentar, Tolland descărcase întregul fişier video pe un 
CD şi îşi croia drum prin zona întunecată a domului. 
Ajungând în zona luminată a presei, livră CD-ul 
tehnicianului NASA care se ocupa cu transmisiile media şi 
care răspundea de prezentare. 

— Mersi, Mike, rosti omul, făcându-i cu ochiul în vreme ce 
lua CD-ul. Schimbă din temelii definiţia televiziunii, nu? 

Tolland replică obosit: 

— Sper să-i placă şi preşedintelui. 

— Fără îndoială. In orice caz, munca ta s-a încheiat. Stai 
jos undeva şi bucură-te de spectacol! 

— Mersi. 

Tolland rămase în zona intens luminată a presei şi 
cercetă cu privirea angajaţii NASA care toastau fericiţi cu 
bere în cinstea meteoritului. Chiar dacă ar fi vrut şi el să 
sărbătorească, Tolland se simţea epuizat şi stors emoţional. 
Se uită în jur după Rachel Sexton, însă ea părea încă prinsă 
în discuţie cu preşedintele. 

„Vrea ca ea să vorbească în direct”, îşi zise el. Nu că i-ar 
fi învinuit de ceva; Rachel ar fi fost un surplus perfect la 
gama şi aşa largă de vorbitori despre meteorit. În afară de 
aspectul atrăgător, Rachel mai avea nişte atuuri: inspira 
încredere în propriile forţe şi părea accesibilă - calităţi pe 
care Tolland rareori le găsea la femeile cu care se întâlnea. 
Şi totuşi, cele mai multe femei pe care le cunoscuse Tolland 
făceau parte din lumea televiziunii - şi erau fie deţinătoare 
nemiloase de poziţii de putere, fie superbe vedete cărora 
tocmai personalitatea le lipsea. 

In timp ce se îndepărta de mulţimea gălăgioasă a 

angajaţilor de la NASA, Tolland îşi croi drum aiurea prin 
dom, întrebându-se unde dispăruseră ceilalţi oameni de 
ştiinţă civili. Dacă şi ei se simțeau doar pe jumătate la fel 
de storşi de puteri pe cât se simţea el, probabil că se 
găseau în zona de campare, trăgând un pui de somn 
înainte de marele moment. În faţa lui, la distanţă, Tolland 
văzu cercul de piloni OARG în jurul puţului de extracţie 
acum pustiu. Spaţiul gol de deasupra părea să se afle în 
rezonanţă cu vocile slabe ale unor amintiri îndepărtate. 
Tolland încercă să nu se gândească la asta. 

„Uită fantomele”, îşi impuse. Adesea, gândurile îl 
bântuiau în astfel de momente, când era obosit sau singur - 
clipe de triumf sau de sărbătoare. „Ar trebui ca ea să fie cu 
tine acum”, şopti vocea din străfundul minţii. Singur în 
întuneric, simţi cum alunecă înapoi înspre vremurile pe care 
încerca să le uite. _ 

Celia Birch fusese iubita lui încă din şcoala generală. Intr- 
o zi de Sfântul Valentin, Tolland o dusese la restaurantul ei 
favorit. Când chelnerul le aduse desertul, Celia văzuse că 
era vorba de un singur trandafir şi de un inel cu diamant. 
Cu lacrimi în ochi, rostise singurul cuvânt care îl făcea pe 
Michael Tolland mai fericit decât orice pe lumea asta: 

— Da. 

Plini de speranţe, cumpăraseră o căsuţă lângă Pasadena, 
unde Celia obținuse o slujbă de profesoară de ştiinţe. Deşi 
salariul era modest, era, totuşi, un început. Totodată, 
locaţia se găsea în apropierea Institutului de Oceanografie 
Scripps din San Diego, unde Tolland îşi găsise slujba pe 
care o visase mereu, la bordul unei nave de cercetare 
geologică. Munca lui presupunea plecarea în perioade de 
trei sau patru zile, consecutive, însă reîntâlnirile cu Celia 
erau întotdeauna pline de pasiune şi de emoție. 

În vreme ce se găsea pe apele mărilor, Tolland începu să 
filmeze câteva dintre aventuri pentru Celia, 
minidocumentare ale muncii de la bordul vasului. La 
sfârşitul unei călătorii se întorsese cu un filmuleţ pe care îl 
realizase de la fereastra unui submersibil de apă adâncă - 

primele imagini luate vreodată unei bizare moluşte 
chemotropice despre care nimeni n-avea habar că ar 
exista. În vreme ce însoțea imaginile cu un comentariu, 
Tolland practic părea gata să se arunce din submarin de 
entuziasm. 

„În aceste adâncuri trăiesc neîndoielnic mii de specii încă 
nedescoperite!, comentase el năvalnic. Noi abia dacă am 
zgâriat suprafaţa! Aici jos există mistere pe care niciunul 
dintre noi nu şi le poate imagina!” 

Celia fusese copleşită de entuziasmul soţului şi de 
explicaţiile lui ştiinţifice concise. Dintr-o toană, arătase 
caseta la clasa ei de ştiinţe naturale, şi aceasta deveni 
instantaneu un punct de atracţie. Alţi profesori îşi 
exprimaseră dorinţa de a o împrumuta. Părinţii voiau să o 
copieze. Părea că toată lumea aşteaptă cu nerăbdare 
următoarea lovitura a lui Michael. Celia o sunase pe o 
prietenă care lucra pentru reţeaua NBC şi îi trimisese 
caseta. 

Două luni mai târziu, Michael Tolland venise la soţia lui şi 
o rugase să îl însoţească într-o plimbare până la Kingman 
Beach. Era locul lor, unde îşi împărtăşiseră dintotdeauna 
speranţele şi visele. 

— Vreau să-ţi spun ceva, îi zisese el. 

Celia se oprise şi îl luase de mână pe soţul ei, în vreme 
ce apa le şiroia la picioare. 

— Ce e? 

Tolland explodase: 

— Am primit un telefon de la reţeaua de televiziune NBC 
săptămâna trecută. Ei cred că aş putea fi gazda unei serii 
de documentare despre viaţa oceanică. E perfect. Vor să 
fac un episod pilot anul viitor! Îţi vine să crezi? 

Celia îl sărutase, extrem de încântată: 

— Te cred. Vei fi nemaipomenit! 

Şase luni mai târziu, Celia şi Tolland navigau în apropiere 
de Catalina, când ea începu să se plângă de dureri într-o 
parte. Ignorară durerile câteva săptămâni, însă acestea 
deveniră într-un târziu prea chinuitoare. Celia se dusese la 

doctor. 

Intr-o clipă, viaţa de vis pe care o ducea Tolland se 
transformase într-un coşmar. Celia era bolnavă. Grav 
bolnavă. 

— E un limfom în stare avansată, le explicaseră doctorii. 
Se manifestă rar la oamenii de vârsta ei, dar cu siguranţă 
nu e boală total necunoscută. 

Celia şi Tolland se prezentaseră la nenumărate clinici şi 
spitale consultându-se cu tot felul de specialişti. Răspunsul 
fusese peste tot acelaşi: „Boală incurabilă”. 

„Nu voi accepta aşa ceva!”, se încăpăţânase el. Îşi 
dăduse imediat demisia de la Institutul Scripps, lăsase baltă 
documentarul NBC şi îşi concentrase întreaga energie şi 
dragoste asupra efortului de a o face bine pe Celia. Şi ea se 
luptase cu îndârjire, purtând durerea cu o graţie care îl 
făcea pe el s-o iubească şi mai mult. O luă în plimbări lungi 
pe plaja lor, îi găti mese sănătoase şi îi spuse tot felul de 
poveşti despre lucrurile pe care aveau să le facă împreună 
după însănătoşire. 

N-a fost să fie. 

Trecuseră doar şapte luni când Michael Tolland se trezi 
stând pe un pat de spital lângă soţia lui muribundă. Nu-i 
mai recunoştea chipul. Cruzimea cancerului nu era 
echivalată decât de brutalitatea chemoterapiei. Din ea nu 
rămăsese decât un schelet chinuit. Ultimele ore au fost şi 
cele mai grele. 

— Michael, rostise ea, cu voce răguşită. E timpul să plec. 

— Nu pot să te las! 

Ochii îi erau scăldaţi de lacrimi. 

— Eşti un supravieţuitor, îl încurajase ea. Trebuie să fii. 
Promite-mi că îţi vei găsi o altă iubire. 

— Nu voi vrea niciodată alta! 

Tolland rostise vorbele hotărât să se ţină de jurământ. 

— Va trebui să înveţi. 

Celia murise în dimineaţa unei duminici de iunie, senină 
precum cleştarul. Tolland se simţi ca un vas rupt de chei şi 
aruncat în largul unei mări furibunde şi fără nicio busolă. 

Săptămâni de zile se învârtise în loc, rupt de realitate. 
Prietenii încercaseră să îl ajute, dar era prea mândru ca să 
le accepte mila. 

„Trebuie să alegi, îşi spusese el într-un târziu. Trebuie să 
munceşti sau mori.” 

Alegând în cele din urmă, Tolland se aruncase orbeşte în 
documentarul Amazing Seas. Programul îi salvase, la 
propriu, viaţa. In cei patru ani care urmaseră, emisiunea lui 
Tolland ajunsese pe culmi. In ciuda eforturilor de peţitori 
ale prietenilor lui, Tolland se dusese doar la câteva dintre 
întâlnirile fixate. Toate fuseseră eşecuri sau dezamăgiri 
reciproce, astfel încât Tolland renunţase în cele din urmă şi 
găsise ca scuză pentru lipsa de viaţă socială programul de 
călătorii încărcat. Prietenii lui cei mai buni ştiau însă foarte 
bine care era cauza; Michael Tolland pur şi simplu nu era 
pregătit pentru aşa ceva. 

Putul de extracţie al meteoritului se găsea acum chiar în 
faţa lui Tolland, trezindu-l din dureroasa lui reverie. Se 
scutură de fiorul amintirilor şi se apropie de deschizătură. 
In domul întunecat, gheaţa topită căpătase o frumuseţe 
magică, aproape ireală. Suprafaţa bazinului sclipea ca un 
iaz luminat de razele lunii. Privirea lui Tolland fu atrasă de 
licăririle luminoase din stratul de sus al apei, ca şi cum 
cineva ar fi împrăştiat nişte scântei verzui-albăstrii pe 
suprafaţă. Privi lung licăririle. 

Ceva de acolo părea cu totul deosebit. 

La prima impresie, crezu că apa lucitoare pur şi simplu 
reflecta licărul luminilor din cealaltă parte a domului, dar 
apoi îşi dădu seama că nu putea fi vorba de aşa ceva. 
Licăririle aveau o nuanţă verzuie şi păreau să pulseze într- 
un anumit ritm, de parcă suprafaţa apei era vie şi se lumina 
din interior. 

Neliniştit, Tolland păşi în spatele pilonilor pentru a privi 
mai îndeaproape. 

In partea opusă a habisferei, Rachel Sexton ieşi din 
cabina mobilă de transmisie, direct în întuneric. Se opri o 
clipă, dezorientată de umbrele imense care o înconjurau. 

Habisfera semăna acum cu o peşteră imensă, luminată 
doar de razele emise la distanţă de reflectoarele de 
televiziune de lângă peretele nordic. Descumpănită de 
bezna din jur, porni instinctiv spre zona luminată. 

Se simţea mulţumită de rezultatul informării ei asupra 
personalului Casei Albe. După ce îşi revenise din surpriza 
provocată de noutatea aflată, transmisese mai departe tot 
ceea ce ştia despre meteorit. Pe măsură ce vorbea, 
urmărise cum expresiile de pe chipurile oamenilor din 
stafful preşedintelui trec de la şoc la credinţă şi speranţă şi, 
în cele din urmă, la acceptare uimită. 

— Viaţă extraterestră? auzise ea o voce exclamând. Ştiţi 
ce înseamnă asta? A 

— Da, îi răspunse altă voce. Inseamnă că o să câştigăm 
aceste alegeri. 

In timp ce se apropia de zona presei, Rachel îşi imagină 
anunţul şocant al preşedintelui şi nu se putu abţine să nu 
se întrebe dacă tatăl ei chiar merita complotul prezidenţial 
care avea să se îndrepte asupra lui, spulberându-i întreaga 
campanie electorală dintr-o singură lovitură. 

Răspunsul era, bineînţeles, da. 

Oricând o încercau sentimente mai bune faţă de tatăl ei, 
nu trebuia decât să şi-o amintească pe mama ei. Katherine 
Sexton. Durerea şi ruşinea pe care Sedgewick Sexton i le 
provocase erau de neiertat... venirea acasă târziu în fiecare 
noapte, felul în care îi vorbea întotdeauna, pe un ton 
superior, şi mirosul de parfum. Evlavia mimată de el - în 
timp ce mintea şi înşela, ştiind prea bine că pe el Katherine 
n-avea să-l părăsească niciodată. 

„Da, îşi spuse ea, senatorul Sexton e pe punctul de a 
primi exact ceea ce merită”. 

Mulțimea din zona rezervată presei jubila. Toţi toastau cu 
bere. Rachel străbătu acea mulţime simțindu-se ca un 
intrus la o petrecere de familie. Se întrebă unde dispăruse 
Michael Tolland. 

Lângă ea se ivi Corky Marlinson: 

— ÎI căutaţi pe Mike? 

Rachel ezită: 

— Păi... nu... cam aşa ceva. 

Corky clătină din cap dezgustat: 

— Ştiam eu. Mike tocmai a plecat. Cred că s-a dus să 
înşface nişte vinciuri. Corky îşi miji ochii înspre domul 
întunecat. Deşi se pare că îl puteţi ajunge încă din urmă. Îi 
zâmbi şi arătă cu degetul într-o anumită direcţie. Mike e 
vrăjit de fiecare dată când vede apă. 

Rachel se uită în direcţia indicată, către mijlocul domului, 
unde se vedea silueta lui Michael Tolland, care stătea în 
picioare şi privea apa din puţul de extracţie. 

— Ce face? întrebă ea. E cam periculos pe acolo! 

Corky zâmbi: 

— Poate că se uşurează. Haideţi să mergem să-i dăm un 
ghiont. 

Rachel şi Corky străbătură domul întunecat, către puţul 
de extracţie. În timp ce se apropiau de Tolland, Corky 
strigă: 

— Hei, omule-peşte! Ţi-ai uitat costumul de baie? 

Tolland se răsuci pe călcâie. Chiar şi în lumina slabă, 
Rachel văzu că expresia de pe chipul lui era una neobişnuit 
de sumbră. Faţa îi părea iluminată într-un mod foarte 
ciudat, de parcă lumina venea de undeva, de dedesubt. 

— E totul în regulă, Mike? îl întrebă ea. 

— Nu chiar, îi răspunse Tolland, arătând înspre apă. 

Corky păşi peste piloni şi i se alătură lui Tolland la 
marginea puţului. Şi dispoziţia lui păru să se schimbe 
instantaneu atunci când privi în jos. Rachel li se alătură, 
păşind şi ea peste piloni, până la marginea bazinului. 
Privind în gaură, zări surprinsă scântei verzi-albăstrii care 
licăreau la suprafaţa apei. Ca nişte particule de neon care 
pluteau în apă. Păreau a pulsa în nuanţe de verde. Efectul 
era splendid. 

Tolland prinse o bucată de gheaţă de pe podea şi o 
aruncă în apă. Aceasta deveni fosforescentă în momentul 
impactului, aruncând brusc săgeți verzi în jur. 

— Mike, rosti Corky, părând tulburat, spune-mi, te rog, ce 

ştii tu că e chestia asta? 

Tolland se încruntă: 

— Ştiu exact ce este. Intrebarea mea este ce naiba caută 
aici? 

— Sunt  flagelate, zise Tolland, privind spre apa 
luminiscentă. 

— Vânturi? 

Corky făcu o grimasă: 

— Vorbeşte doar în numele tău. 

Rachel îşi dădu seama că Michael Tolland nu avea chef 
de glume. 

— Habar n-am cum se putea întâmpla, continuă Tolland, 
dar cumva această apă conţine  dinoflagelate 
bioluminiscente. 

— Bioluminiscente şi mai cum??? sări Rachel. 

„Vorbeşte englezeşte.” 

— Plancton monocelular capabil de a oxida un catalizator 
luminiscent denumit luceferină. 

„Asta e în engleză?” 

Tolland pufni şi se întoarse spre prietenul lui: 

— Corky, există vreo şansă ca meteoritul pe care l-am 
scos din gaura aia să fi avut organisme vii pe suprafaţa lui? 

Corky izbucni în râs: 

— Fii serios, Mike! 

— Dar sunt serios. 

— Nicio şansă, Mike! Crede-mă, dacă NASA ar fi avut 
chiar şi cel mai mic dubiu că pe roca aia trăiesc 
microorganisme vii, poţi să fii al naibii de sigur că n-ar fi 
scos-o niciodată în aer liber. 

Tolland păru doar pe jumătate satisfăcut, uşurarea fiindu- 
i umbrită în aparenţă, de dezlegarea unei enigme profunde. 

— Nu pot şti sigur fără un microscop, zise el, dar mie mi 
se pare că ăsta este plancton bioluminiscent din specia 
Phylum Phyrrophyta. Numele înseamnă „plantă de foc”. 
Oceanul Arctic e plin de aşa ceva. 

Corky ridică din umeri: 

— Şi atunci de ce ai întrebat dacă provin din spaţiul 

cosmic? 

— Deoarece meteoritul a fost îngropat în gheaţă glaciară 
- apă proaspătă din ninsori. Apa din gaura aia provine din 
topirea gheții şi a fost îngheţată timp de trei secole. Cum 
puteau ajunge aceste creaturi din ocean în ea? 

Argumentul lui Tolland aduse tăcerea. 

Rachel stătea la marginea bazinului şi încerca să se 
concentreze asupra a ceea ce avea în faţa ochilor. 
„Plancton bioluminiscent în puţul de extracţie. Ce mai 
înseamnă şi asta?” 

— Undeva, dedesubt, trebuie să existe o spărtură, reluă 
Tolland. E singura explicaţie. Probabil că planctonul a intrat 
în puț printr-o fisură a gheții care a permis infiltrarea apei 
oceanului. 

Rachel nu pricepea. 

— Infiltrare? De unde? 

Işi aminti de lunga ei călătorie cu IlceRover-ul pe platoul 
de gheaţă: 

— Coasta e la peste trei kilometri de aici. 

Corky şi Tolland se uitară ciudat la ea. 

— De fapt, rosti Corky, oceanul e chiar sub noi. Banchiza 
asta pluteşte. 

Rachel se holbă la cei doi bărbaţi. Era perplexă. 

— Pluteşte? Dar... noi suntem pe ghețar. 

— Da, suntem pe un ghețar, confirmă Tolland, dar nu 
suntem şi pe pământ. Uneori ghețarii trec de sol şi se întind 
peste ape. Deoarece gheaţa este mai uşoară decât apa, 
ghețarul continuă pur şi simplu să curgă, plutind peste 
ocean ca o plută imensă de gheaţă. Asta este şi definiţia 
unei banchize... varianta plutitoare a unui ghețar. Făcu o 
pauză. Acum ne aflăm, de fapt, la un kilometru şi jumătate 
în largul oceanului. 

Şocată, Rachel deveni brusc îngrijorată. Potrivindu-şi 
imaginea din minte cu împrejurimile, gândul că stătea 
deasupra Oceanului Arctic îi provocă un sentiment de frică 
intensă. 

Tolland păru să sesiseze tulburarea ei. Bocăni cu piciorul 

în gheaţa de dedesubt. 

— Nu-ţi face griji! Gheaţa asta are o sută de metri 
grosime, şi şaizeci de metri din această sută plutesc sub 
apă ca un cub de gheaţă într-un pahar. Astfel banchizele 
sunt foarte stabile. Pe chestia asta se poate construi şi un 
zgârie-nori. 

Rachel dădu absentă din cap, nefiind prea convinsă. 
Lăsând nepotrivirile deoparte, acum înţelegea teoria lui 
Tolland despre originea planctonului. „Crede că aici eo 
spărtură care coboară până la ocean, permiţând 
planctonului să urce prin ea în puț.” Era plauzibil şi totuşi 
implica un paradox care o irita. Norah Mangor fusese foarte 
explicită în legătură cu integritatea ghețarului, după ce 
făcuse zeci de foraje-test pentru confirmarea solidităţii. 

Se uită la Tolland: 

— Credeam că perfecțiunea ghețarului este fundamentul 
tuturor înregistrărilor de date stratificate. Nu a afirmat 
doctorul Mangor că acest ghețar nu are spărturi sau fisuri? 

Corky se încruntă: 

— Se pare că Regina Gheţii a dat-o în bară! 

„Nu mai spune asta cu glas atât de tare, îl sfătui Rachel 
în gând, sau te trezeşti cu un ţurţure înfipt în spate.” 

Tolland îşi mângâie bărbia, în vreme ce urmărea 
creaturile fosforescente: 

— Chiar nu există altă explicaţie. Trebuie să fie vreo 
spărtură! Masa ghețarului pe suprafaţa oceanului împinge 
probabil apa de mare bogată în plancton în sus, prin put. 

„O spărtură a naibii de mare”, socoti Rachel. Dacă 
gheaţa avea acolo o sută de metri grosime şi gaura avea 
şaizeci de metri adâncime, atunci această spărtură 
ipotetică trebuia să treacă prin patruzeci de metri de 
gheaţă solidă. „lar testele lui Norah Mangor nu indică nicio 
spărtură.” 

— Fă-mi un serviciu, îi zise Tolland lui Corky. Du-te şi 
găseşte-o pe Norah! Să sperăm că ştie ea despre ghețarul 
ăsta ceva ce noi nu ştim. Şi găseşte-l şi pe Ming, poate ne 
spune el ce sunt bestiile astea mici şi luminoase! 

Corky o luă din loc. 

— Ai face bine să te grăbeşti, strigă Tolland în urma lui, 
privind din nou în puț. Aş putea să jur că bioluminiscenţa se 
diminuează. 

Rachel se uită la gaură. În mod clar verdele nu mai era la 
fel de strălucitor. 

Tolland îşi scoase haina şi se aşeză pe gheaţă lângă 
gaură. 

Rachel îl privi, nedumerită: 

— Mike? 

— Vreau să aflu dacă există apă sărată aici. 

— Întinzându-te pe gheaţă fără haină? 

— Da. Tolland se târî pe burtă până la marginea găurii. 
Ţinând o mânecă a hainei peste margine, lăsă cealaltă 
mânecă să atârne liber în puț, până ce materialul atinse 
apa. Este un test foarte precis de salinitate folosit de 
oceanografii din întreaga lume. Se numeşte „lingerea unei 
haine ude”. 


Mai încolo pe banchiză, Delta One se lupta cu 
telecomanda, încercând să păstreze microbotul avariat în 
zbor peste grupul de oameni strânşi în jurul puţului de 
excavaţie. Din sunetele conversaţiei, îşi dădu seama că 
lucrurile evoluau rapid. 

— Sună revizorul, zise el. Avem o problemă serioasă. 

Gabrielle Ashe făcuse turul Casei Albe de multe ori în 
tinereţe, visând cu ochii deschişi că într-o zi avea să lucreze 
în interiorul acelei reşedinţe şi să devină parte a echipei de 
elită care se ocupa de viitorul ţării. In acest moment însă ar 
fi preferat să se afle în orice alt loc de pe faţa pământului. 

In vreme ce omul de la Serviciul Secret o conduse într-un 
foaier plin cu tot felul de ornamente, Gabrielle se întrebă ce 
mama naibii încerca informatorul ei să demonstreze. A o 
invita pe Gabrielle chiar în Casa Albă era curată nebunie. 
„Dacă sunt văzută?” In ultima vreme, Gabrielle se făcuse 
destul de remarcată de presă ca fiind mâna dreaptă a 
senatorului Sexton. Cu siguranţă cineva avea s-o 
recunoască. 

— Domnişoară Ashe? 

Gabrielle îşi ridică privirea. Din foaier un paznic cu faţa 
prietenoasă o întâmpină cu un zâmbet de bun venit. 

— Priviţi într-acolo, vă rog, rosti el, însoţind vorbele cu un 
gest al mâinii. 

Gabrielle privi în direcţia indicată şi se trezi orbită de un 
bliţ. 

— Vă mulţumesc. 

Paznicul o conduse până la un birou şi îi dădu un pix: 

— Vă rog să semnaţi în registrul de intrări. 

Împinse o agendă grea, legată în piele, chiar sub ochii ei. 

Gabrielle privi registrul. Pagina pe care o privea era 
goală. Işi aminti că auzise odată că toţi vizitatorii Casei Albe 
semnau în propria pagină goală, astfel încât să se păstreze 
confidenţialitatea vizitei. Îşi semnă numele. 

„S-a dus naibii secretul întâlnirii.” 

Trecu printr-un detector de metale, după care paznicul o 
inspectă de sus până jos cu detectorul mobil. 

Omul îi zâmbi: 

— Bucuraţi-vă de vizită, domnişoară Ashe. 

Gabrielle îl urmă pe omul de la Serviciul Secret vreo 
douăzeci de metri de-a lungul unui coridor, până în dreptul 
unui al doilea birou de verificare. Un alt paznic tocmai 
confecţiona un permis de vizitator şi îl trecea printr-o 
maşină de laminat plastic. Omul dădu o gaură în permis, îi 
ataşă un cordon, apoi îl petrecu peste capul lui Gabrielle. 
Plasticul era încă fierbinte. Fotografia de pe permis era 
chiar instantaneul luat cu cincisprezece secunde în urmă la 
capătul coridorului. 

Gabrielle era impresionată. „Cine spunea că guvernul 
este ineficient?” 

Îşi continuară drumul, cu omul de la Serviciul Secret care 
o conducea mai departe în Casa Albă. Cu fiecare pas, 
Gabrielle se simţea tot mai neliniştită. Oricine o invitase 
acolo nu se prea preocupase de confidenţialitate. Gabrielle 
primise un permis oficial, semnase în registrul de vizitatori 
şi acum era condusă în văzul tuturor de-a lungul primului 
etaj al Casei Albe, acolo unde se adunau turiştii. 

— lar asta e Camera de Porţelan, rostea un ghid în faţa 
unui grup de turişti, căminul seturilor de porțelan cu dungă 
roşie de 952 de dolari bucata, aduse de Nancy Reagan, 
porţelanuri care au iscat o întreagă dezbatere asupra 
consumurilor exagerate ale administraţiei în 1981. 

Insoţitorul lui Gabrielle o conduse dincolo de grupul de 
turişti, către o scară interioară imensă din marmură, unde 
alt grup urca treptele. 

— Sunteţi pe punctul de a intra în Camera de Est, imensa 
încăpere de 350 de metri pătraţi unde Abigail Adams 
atârna pe vremuri lenjeria lui John Adams, explica un alt 
ghid. După aceea vom trece în Camera Roşie, unde Dolley 
Madison le oferea de băut şefilor de state aflaţi în vizită, 
înainte ca James Madison să negocieze cu ei. 

Turiştii izbucniră în râs. 

Gabrielle trecu de scară, printr-o serie de frânghii şi de 
baricade, către o secţiune privată a clădirii. Aici intrară într- 
o încăpere pe care ea o mai văzuse doar prin cărţi şi la 
televizor. Avu sentimentul că i se taie respiraţia. 

„Doamne, asta este Camera Hărţilor!” 

Vizitatorii nu puteau ajunge până aici. Pereţii încăperii se 
puteau ridica, dezvăluind strat după strat de hărţi ale lumii. 
Acela era locul unde Roosevelt trasase cursul celui de al 
Doilea Război Mondial. Ca un amănunt tulburător, tot acela 
era locul de unde Clinton recunoscuse relaţia avută cu 
Monica Lewinsky. Mai important, Camera Hărţilor era un loc 
de trecere către aripa de vest - zona din Casa Albă unde 
lucrau adevărații factori de putere. Era ultimul loc în care 
Gabrielle se gândea să ajungă. Işi imaginase că mesajele 
fuseseră trimise de vreun intern întreprinzător sau de vreo 
secretară, lucrând într-unul dintre birourile sordide ale 
complexului. Se părea că lucrurile stăteau cu totul altfel. 

„Merg în aripa de vest...” 

Însoţitorul o duse până în capătul unui coridor mochetat 
şi se opri în dreptul unei uşi fără însemne. Ciocăni. Gabrielle 
simţi că inima îi sare din piept. 

— E deschis, rosti cineva din interiorul încăperii. 

Bărbatul deschise uşa şi îi făcu semn lui Gabrielle să 
intre. 

Gabrielle trecu pragul. Jaluzelele erau trase, astfel încât 
încăperea era practic în penumbră. Zări conturul vag al 
unei persoane şezând la un birou. 

— Domnişoara Ashe? 

Vocea se auzi din spatele unui nor de fum. 

— Bine ai venit! 

Obişnuindu-se cu semiîntunericul, Gabrielle începu să 
desluşească un chip neliniştitor de familiar, iar muşchii îi 
înţepeniră de surprindere. „ASTA îmi trimite mie mesaje 
prin e-mail?” 

— Îţi mulţumesc că ai venit, zise Marjorie Tench pe un 
ton distant. 

— Domnişoară... Tench?  îngăimă Gabrielle, brusc 
incapabilă să respire. 

— Spune-mi Marjorie! 

Hidoasa femeie se ridică, scoțând fum pe nări ca un 
balaur: 

— Tu şi cu mine o să devenim foarte bune prietene! 

Norah Mangor stătea în dreptul puţului de extracţie, 
lângă Tolland, Rachel şi Corky, şi privea gaura lăsată de 
meteorit, neagră ca smoala. 

— Mike, rosti ea, eşti tu drăguţ, dar ai luat-o razna. Nu 
văd niciun fel de bioluminiscenţă aici. 

Tolland îşi dorea acum să fi filmat scena; câtă vreme 
Corky se dusese după Norah şi după Ming, bioluminiscenţa 
începuse să se estompeze repede. In decurs de câteva 
minute, toate luminiţele dispăruseră. 

Tolland aruncă o altă bucată de gheaţă în apă, însă nu se 
întâmplă nimic. Niciun fel de fosforescenţă verde: 

— Unde au dispărut? se miră Corky. 

Tolland avea cât de cât idee de ce se întâmplase. 
Bioluminiscenţa, unul dintre cele mai ingenioase 
mecanisme de apărare ale naturii, reprezenta un răspuns 
natural al planctonului atacat. Sesizând că e pe cale să fie 
consumat de organisme mai mari, planctonul începea să 
emită lumină în speranţa atragerii unor prădători mult mai 
mari, care ar fi speriat atacatorul iniţial. In cazul de faţă, 
planctonul, după ce intrase în puț printr-o spărtură, se 
trezise brusc într-un mediu de apă dulce şi începuse să 
emită cu disperare lumină, deoarece apa dulce îl omora 
încet. 

— Cred că au murit. 

— Au fost ucişi, rosti Norah în bătaie de joc. A intrat 
iepuraşul în bazin şi i-a păpat. 

Corky se uită urât la ea: 

— Şi eu am văzut masa bioluminiscentă, Norah. 

— Înainte sau după ce ţi-ai luat doza de LSD? 

— De ce am minţi în privinţa asta? întrebă Corky, 
disperat. 

— Bărbaţii sunt mincinoşi din fire. 

— Mda, când se culcă cu alte femei, dar nu şi când e în 

joc un plancton bioluminiscent. 

Tolland oftă: 

— Norah, cu siguranţă ştii că planctonul trăieşte în 
oceane sub gheaţă. 

— Mike, îi răspunse ea, străfulgerându-l cu privirea, te 
rog să nu-mi dai tu mie lecţii. Pentru ştiinţa voastră, există 
peste două sute de specii de diatomee (clasă de alge 
microscopice monocelulare brune-gălbui, care au corpul 
închis între două valve silicioase, de forma unui capac de 
cutie) care zburdă pe sub banchizele de gheaţă din Arctica. 
Paisprezece specii de nanoflagelate autotrofe, douăzeci de 
flagelate heterotrofe, patruzeci de dinoflagelate heterotrofe 
şi câteva specii de metazoare, incluzând aici polihete, 
amfipode, copepode, eufauside şi peşti. Vreo întrebare? 

Tolland se încruntă: 

— E clar că ştii mai multe despre fauna arctică decât 
mine şi mai eşti şi de acord că viaţa abundă sub noi. Ca 
atare, de ce eşti atât de sceptică în privinţa faptului că am 
văzut plancton bioluminiscent? 

— Deoarece acest puț este sigilat, Mike. Este un mediu 
de apă dulce închis. Niciun fel de plancton oceanic nu putea 
ajunge aici! 

— Am depistat sare în apă, insistă Tolland. Foarte slab, 
dar era acolo. Apa sărată intră aici cumva. 

— Corect, îl apostrofă cu scepticism Norah. Ai gustat 
sare. Ţi-ai lins mâneca unei vechi haine îmbibate de 
sudoare şi acum ai hotărât că scanările de densitate ale 
sateliților şi cele cincisprezece mostre de gheaţă luate nu 
sunt corecte. 

Tolland îi întinse mâneca udă a hainei drept dovadă. 

— Mike, eu nu-ţi ling blestemata de haină. 

Norah privi în gaură: 

— Aş putea să întreb de ce presupusul acela de plancton 
s-a hotărât să treacă prin acea presupusă spărtură? 

— Să fie din pricina căldurii? îi sugeră Tolland. Multe 
creaturi marine sunt atrase de căldură. Am încălzit 
meteoritul atunci când l-am extras. Planctonul putea fi 

atras instinctiv către mediul temporar mai cald din put. 

Corky dădu din cap: 

— Sună logic. 

— Logic? 

Norah îşi dădu ochii peste cap: 

— Să ştiţi că pentru un fizician premiat şi un oceanograf 
de talie mondială faceţi un cuplu de specimene ciudate. V-a 
trecut vreo clipă prin minte gândul că este imposibil, din 
punct de vedere fizic, ca în acest put să ajungă apă de 
mare, chiar dacă ar exista vreo spărtură, ceea ce vă asigur 
eu că nu e cazul? 

Se uită la amândoi compătimindu-i amarnic: 

— Dar, Norah... începu Corky. 

— Domnilor! Acum ne aflăm deasupra nivelului mării. 
Norah bătu piciorul în gheaţă. Alo? Foaia asta de gheaţă se 
ridică la treizeci de metri deasupra apei. Poate vă amintiţi 
creasta mare de la capătul acestui ghețar? Suntem mai sus 
decât nivelul oceanului. Dacă ar fi existat vreo fisură în 
acest puț, apa ar fi trebuit să curgă din ghețar, nu în el. E o 
chestie care se numeşte gravitație! 

Tolland şi Corky se uitară unul la altul: 

— Rahat, exclamă cel de-al doilea. La asta nu m-am 
gândit. 

Norah arătă înspre puţul plin cu apă: 

— Poate că aţi observat şi că nivelul apei nu se 
schimbă!?! 

Tolland se simţea ca un idiot. Norah avea dreptate întru 
totul. Dacă exista vreo spărtură, apa trebuia să curgă în 
afară, nu înăuntru. Tolland rămase tăcut o vreme, 
întrebându-se ce urma. 

— Bine, oftă el. Se pare că teoria fisurii nu are niciun 
sens. Dar am văzut bioluminiscenţă în apă. Singura 
concluzie este că acesta nu este deloc un mediu închis. Imi 
dau seama că multe dintre datele tale despre gheaţă sunt 
construite pe premisa că acest ghețar este un bloc solid de 
gheaţă, dar... 

— Premisa? 

Norah era din ce în ce mai agitată: 

— Aminteşte-ţi că n-au fost numai datele mele, Mike. 
NASA a ajuns la aceleaşi concluzii. Cu toții am confirmat că 
acest ghețar e solid. Fără fisuri. 

Tolland privi dincolo de dom, către mulţimea strânsă în 
zona presei. 

— Orice se întâmplă, cred că, prin prisma bunei-credinţe, 
ar trebui să îl informăm pe directorul administrativ şi... 

— Rahat! sâsâi Norah. Îţi spun că acest bloc de gheaţă 
este pur. Nu o să las ca datele mele să fie puse la îndoială 
de un lins cu limba şi de nişte halucinaţii absurde. 

Porni în goană către o zonă învecinată de aprovizionare 
şi începu să strângă câteva unelte: 

— O să iau o mostră ca lumea de apă şi o să vă arăt că 
această apă nu conţine niciun fel de plancton - viu sau 
mort! 

Rachel şi ceilalţi văzură cum Norah foloseşte o pipetă 
sterilă, legată de o sfoară, ca să culeagă o probă de apă din 
bazinul cu gheaţă topită. Norah puse câteva picături pe un 
dispozitiv minuscul care semăna cu un microscop în 
miniatură. După aceea se zgâi prin ocular, îndreptând 
dispozitivul către lumina provenind din cealaltă parte a 
domului. In câteva secunde, începu să înjure. 

— Isuse Hristoase! 

Norah scutură dispozitivul şi privi din nou prin ocular. 

— La naiba! Ceva nu e în regulă cu acest refractometru! 

— Apă sărată? o ironiza Corky. 

Norah se încruntă: 

— In parte. Inregistrează trei procente clorură - ceea ce 
este de-a dreptul imposibil. Ghețarul ăsta este zăpadă la 
pachet. Apă dulce pură. Ar trebui să nu fie niciun fel de 
sare. 

Norah duse mostra la un microscop mai mare din 
apropiere şi o examină. Gemu. 

— Plancton? o întrebă Tolland. 

— G. Polyhedra, îi răspunse ea, cu vocea extrem de 
calmă. Este una dintre speciile de plancton pe care noi, 

glaciologii, le vedem des în oceane sub banchizele de 
gheaţă. 

Privi înspre Tolland: 

— Sunt morţi acum. Evident, n-au supravieţuit prea mult 
într-un mediu cu apă sărată în procent de doar trei la sută. 

Toţi patru rămaseră tăcuţi lângă puţul adânc. 

Rachel se întrebă care era influenţa acestui paradox 
asupra descoperirii de ansamblu. Dilema părea minoră în 
comparaţie cu tot ceea ce era legat de meteorit, dar, ca 
analist de informaţii, ea fusese martoră la colapsul unor 
întregi teorii pornind de la chestiuni mai mărunte decât 
aceasta. 

— Ce se petrece aici? 

Vocea semăna cu un mormăit fioros. 

Toată lumea îşi ridică privirea. Din întuneric, se ivi forma 
ca de urs a directorului administrativ al NASA. 

— O dispută minoră legată de apa din puț, îi răspunse 
Tolland. Încercăm să o rezolvăm. 

Corky părea aproape bucuros: 

— Datele lui Norah despre gheaţă sunt eronate. 

— Să mă lingi de două ori, şopti Norah. 

Directorul administrativ se apropie, cu sprâncenele 
încruntate: 

— Care-i problema cu datele despre gheaţă? 

Tolland oftă ezitând: 

— Există apă sărată în procent de trei la sută în puţul 
meteoritului, ceea ce contrazice raportul glaciologic, în care 
se spune că meteoritul era prins într-un ghețar pur de apă 
dulce. 

Făcu o pauză: 

— Mai e prezent şi plancton. 

Ekstrom părea aproape furios: 

— E clar că aşa ceva este imposibil! În ghețarul ăsta nu 
există fisuri! Scanările din satelit o confirmă. Meteoritul a 
fost sigilat într-o matrice solidă de gheaţă. 

Rachel ştia că Ekstrom avea dreptate. În conformitate cu 
scanările de densitate ale NASA, foaia de gheaţă era solidă 

ca o stâncă. Zeci de metri de ghețar înconjurau meteoritul 
din toate părţile. Fără fisuri. Şi totuşi, când îşi imagină cum 
fuseseră efectuate acele scanări de densitate, un gând 
bizar îi trecu prin minte... 

— În plus, continuă Ekstrom, mostrele de gheaţă ale 
doctorului Mangor confirmă soliditatea ghețarului. 

— Chiar aşa! exclamă Norah, punând refractometrul pe 
un birou. E o dublă corelare. Niciun fel de linii de fractură în 
gheaţă. Ceea ce ne lasă fără niciun fel de explicaţie pentru 
apa sărată şi pentru plancton. 

— De fapt, interveni Rachel, cu o fermitate în voce care o 
surprinse chiar şi pe ea, mai există o posibilitate. 

Ideea îi venise în timp ce prin minte i se învălmăşeau 
amintiri cu totul ciudate. 

O priviră toţi, cu evidente expresii de scepticism pe 
chipuri. 

Rachel zâmbi: 

— Există o explicaţie perfect logică pentru prezenţa 
planctonului şi a apei sărate. 

Îi aruncă o privire hoaţă lui Tolland: 

— Şi chiar mă întreb, Mike, cum de nu te-ai gândit tu 
întâi la asta? 

— Plancton înghețat în ghețar? 

Corky Marlinson nu părea deloc convins de explicaţia lui 
Rachel: 

— Nu vreau să-ţi stric bucuria, dar fiinţele au bunul obicei 
să moară atunci când îngheaţă. Gândăceii ăştia ne făceau 
semne luminoase, îţi aminteşti? 

— De fapt, interveni Tolland, uitându-se impresionat la 
Rachel, s-ar putea ca ea să aibă o oarecare dreptate. Există 
unele specii care intră într-un soi de hibernare când mediul 
în care trăiesc le-o impune. Odată, am făcut un episod pe 
tema acestui fenomen. 

Rachel încuviinţă: 

— Ai arătat cum ştiuca nordică îngheaţă în lacuri, 
aşteptând anotimpul cald în care gheaţa se topeşte ca să 
poată înota din nou. Tot tu ai vorbit despre nişte 
microorganisme numite „urşi de apă” care se 
deshidratează complet în deşert, rămânând aşa vreme 
îndelungată, şi revin la dimensiunile normale când încep 
ploile. 

Tolland chicoti: 

— Aşadar chiar îmi urmăreşti serialul? 

Rachel ridică din umeri, uşor stingherită. 

— Unde vreţi să ajungeţi, domnişoară Sexton? o întrebă 
Norah. 

— Ce vrea ea să spună, interveni Tolland, este un lucru 
care ar fi trebuit să îmi vină în minte ceva mai devreme, şi 
anume că una dintre speciile menţionate de mine în serial 
era un fel de plancton care îngheaţă la latitudinile polare în 
fiecare iarnă, hibernează în interiorul gheții şi apoi revine la 
viaţă în fiecare vară, odată cu subţierea stratului de gheaţă. 

Făcu o pauză. 

— Evident, speciile pe care le-am prezentat în serial nu 
fac parte din rândul celor bioluminiscente văzute aici, dar e 

posibil să se fi întâmplat acelaşi fenomen. 

— Planctonul îngheţat, reveni Rachel, încurajată să îl 
vadă atât de entuziasmat pe Michael Tolland, ar putea 
explica tot ce am văzut noi aici. Cândva în trecut, e posibil 
ca mai multe fisuri să fi apărut în acest ghețar, să se fi 
umplut cu apă sărată bogată în plancton, după care să 
îngheţe la loc. Dacă există buzunare cu apă sărată 
îngheţată în acest ghețar? Apă sărată care conţine plancton 
îngheţat? Imaginaţi-vă că, în vreme ce se ridica prin stratul 
de gheaţă, meteoritul încălzit a trecut printr-un astfel de 
buzunar cu apă sărată. Gheaţa care venea din apa sărată s- 
ar fi topit, eliberând planctonul din hibernare şi oferindu-ne 
un mic procent de sare în apa dulce. 

— Oh, pentru numele lui Dumnezeu! izbucni Norah cu 
ostilitate. Dintr-odată, toţi aţi devenit experţi în glaciologie! 

Corky părea şi el sceptic: 

— Dar atunci n-ar fi depistat sateliții orice buzunare de 
gheaţă diferită odată cu scanarea densităţii? În definitiv, 
gheaţa sărată şi gheaţa dulce au densități diferite. 

— Foarte puțin diferite, mai adăugă Rachel. 

— Patru procente reprezintă o diferenţă substanţială, i-o 
reteză repede Norah. 

— Da, în /aborator poate, o corectă Rachel. Dar sateliții 
efectuează măsurătorile de la două sute de kilometri 
altitudine, în spaţiul cosmic. Computerele lor au fost 
proiectate să facă diferenţe între chestii grosiere - gheaţă 
de zloată, granit de calcar. 

Se întoarse spre directorul administrativ: 

— Am dreptate afirmând că atunci când măsoară 
densități din spaţiul cosmic, sateliților le lipseşte rezoluţia 
necesară pentru a deosebi gheaţa sărată de gheaţa dulce? 

Directorul încuviinţă: 

— Corect. O diferenţă de patru procente este sub pragul 
de toleranţă la detectabilitatea sateliților. Aceştia ar socoti 
gheaţa sărată şi cea dulce ca identice. 

Tolland părea intrigat: 

— Asta ar explica şi nivelul staționar al apei din puț. 

Se uită la Norah: 

— Spuneai că specia de plancton pe care ai văzut-o în 
puţul de extracţie se numea... 

— G. Polyhedra, declară sentenţios Norah. Şi acum te 
întrebi dacă G. Po/yhedra poate hiberna în interiorul gheții? 
O să fii „încântat” să afli că răspunsul este unul afirmativ. 
Categoric. G. Po/yhedra se găseşte în bancuri în jurul 
banchizelor de gheaţă, are bioluminiscenţă şi poate hiberna 
în interiorul gheții. Alte întrebări? 

Se uitară unii la alţii. Din tonul lui Norah era evident că 
urma un „dar”, şi totuşi se părea că ea tocmai confirmase 
teoria lui Rachel. 

— Aşadar, se aventură Tolland, spui că e posibil. Asta 
înseamnă că e şi corect? E logică teoria asta? 

— Absolut, dacă sunteţi complet retardaţi. 

Rachel se înfurie: 

— Ce aţi spus? 

Norah Mangor se uită fix la Rachel: 

— Imi închipui că în profesia dumitale cunoştinţele 
limitate sunt periculoase? Ei bine, credeţi-mă dacă vă spun 
că acelaşi lucru este valabil şi în glaciologie. 

Norah îi privi pe toţi patru, pe rând: 

— Să lămuresc chestiunea asta o dată pentru totdeauna. 
Buzunarele de gheaţă sărată pomenite de domnişoara 
Sexton apar cu adevărat. Ele sunt ceea ce glaciologii 
numesc interstiţii. În orice caz însă, interstiţiile nu se 
formează ca buzunare de apă sărată, ci mai degrabă ca 
reţele de filoane de gheaţă sărată, de grosimi echivalente 
firului de păr. Meteoritul ăla ar fi trebuit să treacă printr-o 
serie a naibii de deasă de interstiţii ca să elibereze 
suficientă apă sărată încât să creeze un amestec de trei 
procente într-un bazin atât de adânc. 

Ekstrom se strâmbă: 

— Aşadar este posibil sau nu? 

— Niciodată, răspunse Norah sec. E complet imposibil. Aş 
fi dat de buzunare de gheaţă sărată în mostrele mele. 

— Mostrele sunt luate prin foraje efectuate în principiu la 

întâmplare, nu? întrebă Rachel. Există vreo şansă ca în 
aceste foraje să fi scăpat, din întâmplare, vreo bucată de 
gheaţă marină? 

— Am forat drept în jos deasupra meteoritului. După 
aceea am forat de mai multe ori la doar câţiva metri în 
lateral pe fiecare parte. Mai aproape nu se putea. 

— Întrebam şi eu. 

— Discutam ca să ne aflăm în treabă, zise Norah. 
Interstiţiile apar numai în cazul gheții sezoniere - gheaţa 
care se formează şi se topeşte într-un singur sezon. 
Ghețarul Milne este format din gheaţă statornică - gheaţă 
care se formează în munţi şi se menţine până migrează în 
zonele de graniţă şi cade în mare. Oricât ar fi planctonul 
îngheţat de convenabil pentru explicarea acestui mic 
fenomen misterios, pot să garantez că în acest ghețar nu 
există reţele ascunse de plancton îngheţat. 

Grupul tăcu din nou. 

În ciuda anulării teoriei planctonului îngheţat, Rachel 
refuza să accepte această teorie, tocmai datorită 
profesiunii sale de analizare sistematică a datelor. Ştia din 
instinct că prezenţa planctonului îngheţat în ghețarul de 
sub ei reprezenta cea mai simplă soluţie a şaradei. „Legea 
Parcimoniei”, îşi spuse ea. Instructorii de la NRO aproape că 
i-o introduseseră în subconştient. „Atunci când există 
explicaţii multiple, cea mai simplă este, de obicei, cea 
corectă.” 

Era clar că Norah Mangor avea multe de pierdut dacă 
datele sale despre aisberg erau incorecte. Rachel se întrebă 
dacă nu cumva femeia văzuse planctonul, îşi dăduse seama 
că greşise şi acum încerca să îşi acopere urmele. 

— Tot ce ştiu, zise ea, este că tocmai am informat 
întregul personal al Casei Albe că acest meteorit a fost 
descoperit într-o matrice de gheaţă pură şi a fost sigilat 
acolo, neatins de influenţe exterioare, din 1716, când s-a 
separat dintr-un meteorit mai mare şi faimos, denumit 
Jungersol. Faptele astea par a fi acum îndoielnice. 

Directorul administrativ al NASA tăcea, dar expresia 

gravă de pe chipul lui spunea totul. 

Tolland îşi drese glasul: _ 

— Trebuie să fiu de acord cu Rachel. In bazin se găseşte 
apă sărată şi plancton. Oricare ar fi explicaţia, puţul ăla nu 
este în mod clar un mediu închis. Pur şi simplu nu putem 
afirma aşa ceva. 

Corky părea cumva stânjenit de ceva: 

— Ăă, oameni buni, nu vreau să fac pe astrofizicianul aici, 
dar în zona mea de expertiză, când se comit greşeli, facem 
erori de miliarde de ani. Oare povestea asta cu apa sărată 
şi planctonul este chiar atât de importantă? Vreau să spun 
că perfecțiunea gheții din jurul meteoritului nu afectează în 
niciun fel meteoritul în sine, nu? Avem fosilele. Nimeni nu 
pune la îndoială autenticitatea /or. Dacă se dovedeşte că s- 
au comis greşeli cu mostrele de gheaţă, nimănui nu-i va 
păsa cu adevărat. Tot ce va conta va fi că am găsit dovada 
vieţii pe alte planete. 

— Îmi pare rău, doctore Marlinson, îl contrazise Rachel, 
dar trebuie să mă opun, ca o persoană care trăieşte din 
analiza datelor. Orice scăpare din datele prezentate în 
seara asta de NASA are darul de a arunca îndoiala asupra 
credibilităţii întregii descoperiri. Inclusiv asupra 
autenticităţii fosilelor. 

Lui Corky îi căzu faţa: 

— Ce vreţi să spuneţi? Acele fosile sunt deasupra oricărei 
bănuieli! 

— Eu ştiu asta. Dumneavoastră ştiţi asta. Dar dacă 
marele public prinde de veste că NASA a prezentat în 
cunoştinţă de cauză date îndoielnice despre mostre, 
credeţi-mă că va începe imediat să se întrebe ce alte 
minciuni a mai lansat NASA. 

Norah făcu un pas înainte. Ochii îi scăpărau: 

— Informaţiile mele despre mostrele de gheaţă nu pot fi 
puse la îndoială. 

Se întoarse către directorul administrativ: 

— Vă pot dovedi, în mod categoric, că nu există nicio 
pungă de gheaţă sărată prinsă în ghețarul ăsta! 

Directorul administrativ se uită lung la ea. 

— Cum? 

Norah îşi detalie planul. După ce termină, Rachel trebui 
să admită că ideea părea destul de rezonabilă. 

Directorul administrativ nu părea prea convins: 

— Şi rezultatele vor fi definitive? 

— Vă pot confirma sută la sută, îl asigură Norah. Dacă 
există vreun grăunte blestemat de gheaţă sărată oriunde în 
apropierea acelui puț de meteorit, veţi vedea cu propriii 
ochi. Chiar şi numai câteva picături vor aprinde 
echipamentul meu ca un foc în Times Square. 

Fruntea administratorului se  încreţi sub tunsoarea 
militărească. 

— N-avem prea mult timp la dispoziţie. Conferinţa de 
presă începe peste câteva ore. 

— Pot veni înapoi în douăzeci de minute. 

— Cât de departe pe ghețar zici că trebuie să te duci? 

— Nu foarte. Două sute de metri sunt de ajuns. 

Ekstrom dădu din cap: 

— Eşti convinsă că nu există riscuri? 

— O să iau făclii, răspunse Norah. lar Mike va merge cu 
mine. 

Tolland îşi ridică privirea: 

— Merg şi eu? 

— Categoric da, Mike! Vom fi ancoraţi. Aş aprecia o 
pereche de braţe puternice acolo afară, dacă vântul se 
înteţeşte. 

— Dar... 

— Are dreptate, interveni administratorul, întorcându-se 
spre Tolland. Nu se poate duce singură. Aş trimite câţiva 
oameni de-ai mei cu ea, dar, ca să fiu sincer, aş ţine 
chestiunea asta cu planctonul mai degrabă pentru noi, 
până ce ne lămurim dacă există într-adevăr sau nu. 

Tolland încuviinţă ezitând. 

— Aş vrea şi eu să merg, se oferi Rachel. 

Norah sări ca o cobră: 

— Pe naiba vrei! 

— De fapt, interveni directorul, de parcă tocmai îi picase 
fisa, cred că m-aş simţi mai bine dacă am folosi formula de 
ancorare standard în echipă. Dacă mergeţi în doi şi Mike 
alunecă, n-o să-l poţi susţine. Patru oameni înseamnă mult 
mai multă siguranţă decât doi. 

Se opri, uitându-se la Corky: 

— Asta înseamnă dumneata sau doctorul Ming. 

Privi în jur prin habisferă: 

— Apropo, unde este doctorul Ming? 

— Nu l-am văzut de ceva vreme, zise Tolland. Poate că 
trage un pui de somn. 

Ekstrom se întoarse spre Corky: 

— Doctore Marlinson, nu-ţi pot cere să ieşi afară cu ei, 
dar dacă... 

— Ce mama naibii? răspunse Corky. O să am grijă ca 
nimeni să nu păţească nimic. 

— Nu! se opuse categoric Norah. Patru persoane 
înseamnă încetineală. Eu şi Mike mergem singuri. 

— Nu mergeţi singuri! 

Tonul lui Ekstrom nu admitea replică. 

— Există un motiv pentru care ancorele sunt proiectate 
pentru echipe de patru, şi noi o să procedăm în cel mai 
sigur mod cu putinţă. Ultimul lucru de care am nevoie este 
un accident cu câteva ore înainte de cea mai importantă 
conferinţă de presă din istoria NASA. 

Gabrielle Ashe se simţi ciudat de nesigură în atmosfera 
încărcată de fum din biroul lui Marjorie Tench. „Ce naiba ar 
putea vrea această femeie de la mine?” În spatele unicului 
birou din încăpere, Tench se lăsă pe spate în scaun. Părea 
să se bucure din plin de disconfortul lui Gabrielle. 

— Te deranjează fumul? întrebă ea, scoţându-şi o altă 
ţigară din pachet. 

— Nu, minţi Gabrielle. 

Tench şi-o aprinsese oricum: 

— Tu şi candidatul tău v-aţi luat rău de tot de NASA în 
timpul acestei campanii. 

— Adevărat, răbufni Gabrielle, fără a se osteni să-şi 
ascundă mânia graţie unor încurajări creatoare. Aş vrea o 
explicaţie. 

Tench o privi cu inocenţă: 

— Vrei să ştii de ce te-am alimentat cu e-mail-uri pentru 
atacurile tale contra NASA? 

— Informaţiile pe care mi le-aţi trimis îi dăunau 
preşedintelui. 

— Pe termen scurt, da. 

Tonul ameninţător al vocii lui Tench o neliniştea pe 
Gabrielle şi mai mult. 

— Asta ce mai înseamnă? 

— Calmează-te, Gabrielle. Mesajele mele n-au schimbat 
prea tare starea de lucruri. Senatorul Sexton se luase de 
NASA cu mult înainte de intervenţia mea. Pur şi simplu l-am 
ajutat să-şi clarifice discursul. Să-şi întărească poziţia. 

— Să-şi consolideze poziţia? 

— Chiar aşa. 

Tench zâmbi, scoţându-şi la vedere dinţii pătaţi. 

— Chestie de care, trebuie să o spun, a profitat din plin în 
această după-amiază la CNN. 

Gabrielle îşi aminti reacţia senatorului la întrebarea- 

capcană a lui Tench. „Da, voi acţiona pentru abolirea 
NASA.” Sexton se băgase singur în colţ, dar ieşise din clenci 
printr-o mutare de forţă. Fusese mutarea corectă. Nu-i aşa? 
După privirea satisfăcută a lui Tench, Gabrielle simţi că îi 
lipseau nişte informaţii esenţiale. 

Consilierul preşedintelui se ridică brusc. Statura ei 
deşirată domina întreaga încăpere. Cu ţigara atârnându-i 
de buze, se îndreptă spre un seif ascuns în perete, de unde 
scoase un plic gros, apoi se întoarse la birou şi se reaşeză. 

Gabrielle privi plicul voluminos. 

Tench zâmbi şi ascunse plicul în poală ca un jucător de 
pocher care ascunde o chintă roială. Cu vârfurile 
îngălbenite ale degetelor începu să bată darabana pe colţul 
biroului, scoțând o scârţâială repetată, supărătoare, de 
parcă ar fi savurat din plin momentele care urmau. 

Gabrielle ştia că de vină era doar conştiinţa ei încărcată, 
însă cel mai mult se temea de faptul că plicul putea conţine 
dovezi despre aventura pe care o avuse cu senatorul. „E 
ridicol”, încercă ea să se liniştească. Intâlnirea avusese loc 
după orele de program, în biroul senatorial izolat. Asta ca 
să nu se mai ia în calcul faptul că astfel de dovezi, potenţial 
deţinute de Casa Albă, ar fi fost făcute deja publice. 

„S-ar putea să aibă oareşce bănuieli, îşi zise ea, dar n-au 
niciun fel de dovadă.” 

Tench îşi strivi ţigara în scrumieră: 

— Domnişoară Ashe, chiar dacă că eşti conştientă sau 
nu, eşti prinsă în mijlocul unei bătălii care a început să facă 
ravagii în Washington, departe de ochii publicului, încă din 
1996. 

Mutarea de deschidere o luă prin surprindere pe 
Gabrielle: 

— Pardon? 

Tench îşi aprinse altă ţigară. Buzele subţiri traseră cu 
sete din ea, astfel încât vârful se înroşi puternic: 

— Ce ştii despre o lege intitulată Actul de Promovare a 
Comercializării Spaţiului? 

Gabrielle nu auzise niciodată de aşa ceva. Ridică, 

dezorientată, din umeri. 

— Zău? se miră Tench. Mă surprinde. Asta dacă iau în 
consideraţie platforma candidatului tău. Legea a fost 
propusă în 1996 de senatorul Walker. În esenţă, acest 
document se referea la eşecul NASA de a mai întreprinde 
vreo acţiune sau descoperire importantă după prima 
expediţie pe care a făcut-o omul pe Lună. Legea prevede 
privatizarea imediată a NASA prin vânzarea necondiționată 
a activelor agenţiei către companii aerospaţiale private şi 
permiterea sistemului concurenţial al pieţei să exploreze 
spaţiul cosmic mai eficient, eliberând astfel plătitorii de 
taxe de povara pe care o suportă acum prin întreţinerea 
NASA. 

Gabrielle îi auzise pe criticii NASA sugerând privatizarea 
ca soluţie pentru problemele NASA, dar habar n-avea că 
acea idee se concretizase într-un proiect de lege. 

— Documentul ăsta, reluă Tench, a fost prezentat 
Congresului de patru ori până acum. Este similar cu legile 
prin care s-au privatizat cu succes industrii guvernamentale 
precum producția de uraniu. Congresul a adoptat 
documentul de fiecare dată când i-a fost prezentat spre 
aprobare. Din fericire, Casa Albă şi-a exercitat dreptul de 
veto în toate cele patru ocazii. Zachary Herney deja şi-a 
exercitat acest drept de două ori. 

— Şi care e problema? 

— Problema e că senatorul Sexton va susţine cu 
siguranţă această lege dacă va fi ales preşedinte. Am 
motivele mele să cred că Sexton nu va avea niciun fel de 
remuşcări să vândă NASA ofertanţilor privaţi cu prima 
ocazie. Pe scurt, candidatul tău va sprijini privatizarea în 
dauna folosirii  dolarilor americani din taxe pentru 
finanţarea explorării spaţiului cosmic. 

— Din câte ştiu eu, senatorul n-a făcut public niciun 
comentariu legat de poziţia personală în privinţa acestei 
legi. 

— Aşa e. Cu toate astea, cunoscându-i jocul politic, 
presupun că n-ai fi surprinsă dacă l-ai auzi sprijinind acest 

document. 

— Sistemele de piaţă concurenţială aduc cu ele eficienţa. 

— Am să iau asta drept un răspuns afirmativ, rosti Tench, 
uitându-se drept în ochii interlocutoarei. E trist, dar 
privatizarea NASA este o idee condamnabilă, iar din acest 
punct de vedere există nenumărate motive pentru care 
administraţiile de la Casa Albă au respins o asemenea lege 
chiar din momentul conceperii ei. 

— Am auzit argumentele împotriva privatizării agenţiei 
spaţiale, replică Gabrielle, şi vă înţeleg preocupările. 

— Chiar aşa? 

Tench se aplecă spre ea: 

— Ce argumente ai auzit? 

Gabrielle îşi schimbă poziţia, stânjenită: 

— Ei bine, cel mai mult se tem cei din mediul universitar 
- cea mai frecventă opinie fiind aceea că, dacă NASA se 
privatizează, cursa noastră actuală de dobândire a 
cunoştinţelor ştiinţifice despre spațiul cosmic va fi 
abandonată în favoarea unor afaceri profitabile. 

— Adevărat. Ştiinţa spaţială ar înceta instantaneu să mai 
existe. In de a cheltui bani pentru studierea universului, 
companiile spaţiale private ar goli asteroizii de resurse 
minerale, ar construi hoteluri turistice în spaţiu şi ar oferi 
servicii de lansare a sateliților comerciali. De ce s-ar 
deranja companiile private să studieze originile universului 
nostru, când povestea asta i-ar costa miliarde de dolari, 
fără niciun fel de profit? A 

— Ele n-ar face-o, contraatacă Gabrielle. Insă cu 
siguranţă că un Fond Naţional pentru Ştiinţa Spațială ar 
putea fi finanţat pentru lansarea de misiuni academice. 

— Acest sistem există deja. Se numeşte NASA. 

Gabrielle tăcu. 

— Abandonarea ştiinţei în favoarea profiturilor este doar 
un aspect al problemei, continuă Tench. Nici măcar nu e 
relevant prin comparaţie cu haosul cumplit care ar rezulta 
din permisiunea acordată sectorului privat de a alerga după 
bunul plac prin spaţiu. Am renaşte Vestul Sălbatic. Am 

vedea pionieri emițând pretenţii asupra Lunii şi asteroizilor, 
şi protejându-şi aceste pretenţii prin forţă. Am auzit deja 
despre cereri ale unor companii care vor să construiască 
panouri publicitare cu neon pe care să le lanseze pe cer în 
timpul nopţii. Am văzut cereri de hoteluri în spaţiu şi parcuri 
turistice, printre ale căror operaţiuni se numără ejectarea 
gunoaielor în vidul spaţial şi crearea unor traiectorii orbitale 
numai pentru dejecţii. De fapt, chiar ieri am citit o 
propunere din partea unei companii prin care se prevede 
transformarea spaţiului în mausoleu, prin lansarea morţilor 
pe orbită. iți poţi imagina sateliții noştri de comunicaţii 
intrând în coliziune cu sicrie plutitoare? Săptămâna trecută, 
în biroul meu a venit şeful multimiliardar al unei companii, 
cerându-mi să lansez o misiune către un asteroid apropiat 
de Terra, pe care să îl atrag mai aproape de Pământ, 
urmând ca el să înfiinţeze acolo mine de exploatare a unor 
minerale preţioase. A trebuit chiar să-i reamintesc acestui 
individ că atragerea de asteroizi în apropierea orbitei 
terestre implică riscuri majore, putând provoca o 
catastrofă! Domnişoară Ashe, te pot asigura că, dacă 
această lege devine oficială, gaşca de întreprinzători privaţi 
care se va arunca flămândă asupra spaţiului cosmic nu va fi 
formată din oameni de ştiinţă. Vor fi întreprinzători cu 
buzunare adânci şi minţi înguste. 

— Convingătoare argumente, comentă Gabrielle, iar eu 
sunt sigură că senatorul va cântări foarte serios aceste 
aspecte dacă se va trezi în postura de a aproba o 
asemenea lege. Pot să întreb ce legătură au toate astea cu 
mine? 

Privirea lui Tench se fixă asupra ţigării: 

— Mulţi oameni vor să facă bani în spaţiul cosmic, iar 
grupările de lobby politic se organizează în sensul 
îndepărtării tuturor restricţiilor şi deschiderii baierelor 
pungii. Puterea de veto a biroului prezidenţial rămâne 
singura barieră în calea privatizării... împotriva completei 
anarhii în spaţiul cosmic. 

— Atunci îl sfătuiesc pe Zach Herney să îşi exercite 

dreptul de veto din nou. 

— Eu mă tem că senatorul tău nu va fi la fel de prudent 
dacă va fi ales. 

— Din nou, presupun că senatorul va cântări cu atenţie 
toate aspectele dacă se va afla în poziţia de a emite 
judecăţi asupra acestei legi. 

Tench nu părea pe deplin convinsă: 

— Ai idee cât cheltuieşte senatorul Sexton pe publicitate 
în mass-media? 

Întrebarea nu o luă prin surprindere. 

— Cifrele sunt de domeniul public. 

— Mai mult de trei milioane de dolari pe lună. 

Gabrielle ridică din umeri: 

— Dacă aşa spuneţi dumneavoastră. 

Cifra era apropiată de realitate. 

— Sunt o groază de bani cheltuiţi. 

— Chiar are mulţi bani de cheltuit. 

— Da, şi-a făcut planurile bine. Sau, mai degrabă, s-a 
măritat bine. 

Tench se opri ca să scoată un nor de fum pe nări: 

— Ce tragedie cu nevasta lui, Katherine! Moartea ei l-a 
afectat profund. 

Scoase un oftat tragic, evident mimat: 

— A murit nu cu mult timp în urmă, nu? 

— Vă rog să treceţi la subiect sau eu plec! 

Tench tuşi din străfundul plămânilor şi se întinse să ia 
plicul voluminos. Scoase o stivă mică de hârtii prinse cu 
capse şi i-o înmână lui Gabrielle. 

— Situaţia financiară a lui Sexton. 

Gabrielle studie, uluită, documentele, care cuprindeau 
informaţii din urma cu câţiva ani. Deşi nu cunoştea 
amănunte despre finanţele lui Sexton, Gabrielle nu se 
îndoia că datele erau autentice - conturi bancare, conturi 
de carduri de credit, împrumuturi, active mobiliare, active 
imobiliare, datorii, câştiguri de capital şi pierderi. 

— Acestea sunt informaţii confidenţiale. De unde le 
aveţi? 

— Nu e treaba ta care e sursa. Dar dacă vei zăbovi ceva 
timp să studiezi aceste cifre, vei vedea limpede că 
senatorul Sexton nu deţine sumele de bani pe care le 
cheltuieşte în mod curent. După moartea soţiei sale, a 
distrus cea mai mare parte a moştenirii ei pe investiţii 
proaste, confort personal şi cumpărarea victoriei în 
alegerile primare. Cu şase luni în urmă, candidatul tău era 
falit. 

Gabrielle sesiză că avea de-a face cu o cacealma. Dacă 
Sexton era falit, cu siguranţă nu se comporta ca atare. În 
fiecare săptămână cumpăra spaţii publicitare tot mai mari. 

— Candidatul tău, continuă Tench, cheltuieşte acum de 
patru ori mai mult decât preşedintele. Şi n-are niciun fel de 
avere personală. 

— Primim multe donaţii. 

— Da, unele dintre ele legale. 

Gabrielle îşi ridică privirea: 

— Ce-ati spus? 

Tench se aplecă peste birou, astfel încât Gabrielle îi 
mirosi respirația încărcată de nicotină: 

— Gabrielle Ashe, îţi voi pune o întrebare şi ţi-aş sugera 
să te gândeşti foarte bine înainte de a-mi răspunde. De 
răspunsul tău depinde dacă îţi vei petrece următorii câţiva 
ani în închisoare sau nu. Ştii ceva despre faptul că 
senatorul Sexton acceptă mită electorală enormă din 
partea companiilor aerospaţiale care au miliarde de dolari 
de câştigat din privatizarea NASA? 

Gabrielle se uită fix la ea: 

— Este o acuzaţie absurdă! 

— Vrei să spui că n-ai habar de o asemenea activitate? 

— Cred că aş ști dacă senatorul acceptă o mită constând 
în sumele imense pe care le vehiculaţi. 

Tench îi zâmbi glacial: 

— Gabrielle, înţeleg că senatorul Sexton ţi-a împărtăşit 
multe, dar te asigur că sunt şi mai multe lucruri pe care nu 
le cunoşti despre el. 

Gabrielle se ridică: 


210 


— Întâlnirea asta a luat sfârşit! 

— Din contră, replică Tench, scoțând ce mai rămăsese 
din dosar şi împrăştiind conţinutul pe birou. Întâlnirea asta 
de-abia acum începe. 

Înăuntrul „camerei de pregătire” a habisferei, Rachel 
Sexton se simțea ca un astronaut, în timp ce se strecura 
într-unui dintre costumele NASA de supraviețuire în orice 
climat. Costumul negru, alcătuit dintr-o singură piesă, cu 
glugă, semăna cu unul gonflabil de scafandru. Materialul 
dublu, confecționat din spumă inteligentă, era prevăzut cu 
mici canale prin care se putea pompa un gel dens, cu 
proprietatea de a regla temperatura corpului atât în medii 
fierbinţi, cât şi în cele foarte reci. 

In timp ce îşi trăgea gluga pe cap, Rachel se uită la 
directorul administrativ al NASA. Arăta ca un paznic tăcut la 
uşă, în mod clar nemulţumit de necesitatea acestei 
neînsemnate misiuni. 

Norah Mangor bombănea tot felul de obscenităţi, în 
vreme ce se îngrijea ca toată lumea să fie bine echipată: 

— Uite unul extraândesat, zise ea, aruncându-i lui Corky 
costumul potrivit. 

Tolland se îmbrăcase deja pe jumătate cu echipamentul 
lui. 

De îndată ce Rachel se echipă complet, Norah găsi valva 
dintr-o parte şi o conectă pe Rachel la un tub care ieşea 
dintr-o canistră argintie semănând cu un tub mare de 
oxigen pentru scafandri. 

— Inhalează, zise Norah, deschizând valva. 

Rachel auzi un şuierat şi simţi gelul injectat în costum. 
Spuma inteligentă se întinse, iar costumul se strânse în 
jurul trupului, apăsând pe hainele interioare. Senzaţia îi 
amintea de momentele când îşi introducea sub apă mâna 
pe care purta o mănuşă de cauciuc. Când se umflă în jurul 
capului, gluga îi apăsă pe urechi, estompând orice sunete 
din exterior. „Parcă sunt într-un cocon.” 

— Cel mai bun lucru la costumul Mark IX, zise Norah, este 
amortizarea. Poţi să cazi drept în fund şi nu simţi nimic. 

Rachel era de acord. Se simţea de parcă ar fi fost 
încastrată într-o saltea. 

Norah îi dădu o serie de unelte - un topor de gheaţă şi 
cleme de prindere, pe care le ataşă de centura prinsă de 
mijlocul ei. 

— Toate astea? întrebă Rachel, privind echipamentele. 
Ca să mergem două sute de metri? 

Ochii lui Norah se îngustară: 

— Vreţi să veniţi sau nu? 

Tolland îi făcu încurajator din cap lui Rachel: 

— Norah este doar foarte grijulie. 

Corky se conectă la tubul cu gel şi îşi umflă costumul, 
părând amuzat. 

— Mă simt ca şi cum aş purta un prezervativ uriaş. 

Norah gemu, dezgustată: 

— Ca şi cum ai ştii ce e ăla, nef... 

Tolland se aşeză chiar lângă Rachel. Îi zâmbi, în vreme ce 
ea îşi punea cizmele grele şi crampoanele: 

— Eşti sigură că vrei să vii? 

În ochii lui se citea o îngrijorare care o mişca. 

Rachel speră ca încuviințarea energică din cap o să-i 
ascundă teama care sporea în fiecare clipă. „Două sute de 
metri... nu e deloc departe.” 

— Şi tu care credeai că poţi găsi emoţii doar în adâncurile 
apelor. 

Tolland chicoti şi îşi ataşă propriile crampoane: 

— Am hotărât că îmi place mult mai mult apa lichidă 
decât chestia asta îngheţată. 

— Mie nu-mi place niciuna, nici cealaltă, îi răspunse 
Rachel. Când eram copil am căzut într-o copcă făcută în 
gheaţă. De atunci mi-e frică de apă. 

Tolland o privi cu simpatie: 

— Îmi pare rău să aud aşa ceva. După ce terminăm aici, 
va trebui să-mi faci o vizită pe Goya. O să-ţi schimb părerea 
în legătură cu apa. |ţi promit. 

Invitaţia o surprinse. Goya era nava de cercetare a lui 
Tolland, renumită atât pentru rolul pe care îl avea în 

Amazing Seas, cât şi pentru reputaţia de a fi una dintre 
navele cu cel mai bizar aspect. Rachel ştia că îi va fi greu 
să refuze o asemenea invitaţie, deşi o neliniştea profund. 

— Acum e ancorată la douăzeci de kilometri de New 
Jersey, continuă Tolland, luptându-se cu crampoanele. 

— Pare un loc neplăcut. 

— Nicidecum. Atlanticul e un loc incredibil. Tocmai ne 
pregăteam să filmăm un nou documentar când am fost 
întrerupt într-un mod atât de brutal de preşedinte. 

Rachel izbucni în râs: 

— Să filmezi un documentar despre ce? 

— Sphyma mokarran şi megafisuri oceanice. 

Rachel se strâmbă: 

— Mă bucur că am întrebat. 

Tolland isprăvi de montat crampoanele şi îşi ridică 
privirea: 

— Serios, voi filma în zonă câteva săptămâni. 
Washingtonul nu e foarte departe de coasta din Jersey. Vino 
când te întorci acasă. N-are rost să te temi de apă pentru 
tot restul vieţii. Echipajul meu o să întindă covorul roşu 
pentru tine. 

ÎI întrerupse vocea mânioasă a lui Norah Mangor: 

— Mergem afară sau mă duc să vă aduc vouă nişte 
lumânări şi şampanie? 

Gabrielle Ashe habar n-avea ce sens aveau documentele 
împrăştiate acum pe biroul lui Marjorie Tench. Stiva 
includea fotocopii ale unor scrisori, faxuri, transcrieri ale 
unor convorbiri telefonice, şi toate păreau să susţină 
acuzaţia că senatorul Sexton purta tratative secrete cu 
diverse companii aerospaţiale private. 

Tench îi împinse câteva fotografii alb-negru către 
Gabrielle: 

— Presupun că îţi sunt necunoscute! 

Gabrielle se uită la poze. Primul instantaneu îl arăta pe 
senator coborând dintr-un taxi într-un soi de garaj subteran. 
„Sexton nu merge niciodată cu taxiul.” Al doilea 
instantaneu era luat de la mare distanţă şi îl prezenta pe 
Sexton urcând într-o dubă albă, parcată. În dubă părea să-l 
aştepte un bărbat în vârstă. 

— Cine e? se interesă Gabrielle, bănuind că fotografiile 
sunt contrafăcute. 

— Un tip tare de la SFF. 

Gabrielle părea oarecum în cumpănă: 

— The Space Frontier Foundation? 

SFF era un soi de sindicat al companiilor aerospaţiale 
private. Reprezenta interesele antreprenorilor aerospaţiali, 
ale întreprinzătorilor şi ale fondurilor de investiţii cu capital 
de risc - practic orice entitate privată care voia să iasă în 
spaţiu. Toţi adoptaseră atitudini critice faţă de NASA, 
argumentând că programul spaţial american implica 
practici de afaceri necinstite pentru a împiedica firmele 
private de la lansarea propriilor misiuni în spaţiu. 

— SFF, continuă Tench, reprezintă acum peste o sută de 
corporaţii importante, unele foarte bogate, care aşteaptă 
nerăbdătoare ratificarea Actului de Promovare a 
Comercializării Spaţiului. 

Gabrielle medită la cele aflate. Din raţiuni evidente, SFF 

era un sprijinitor puternic al campaniei lui Sexton, deşi 
senatorul avusese grijă să nu stea prea aproape de ei, din 
pricina tacticilor dubioase de lobby promovate de aceştia. 
SFF publicase recent un protest exploziv, în care spunea că 
NASA era, de fapt, un „monopol ilegal”, a cărui capacitate 
de a opera în pierdere şi de a continua să rămân în afaceri 
reprezenta o competiţie incorectă faţă de firmele private. În 
conformitate cu SFF, oricând AT & T avea nevoie de 
lansarea unui satelit de telecomunicaţii, mai multe 
companii aerospaţiale private puteau oferi serviciul la un 
preţ rezonabil de 50 de milioane de dolari. Din nefericire, 
NASA intervenea întotdeauna şi se oferea să lanseze 
satelitul pentru doar 25 de milioane de dolari, chiar dacă 
toate costurile serviciului erau de cinci ori mai mari! 
„Operarea cu pierderi este o cale prin care NASA îşi 
menţine monopolul asupra spaţiului, acuzau avocaţii SFF. 
lar plătitorii de taxe rămân să tragă ponoasele.” 

— Această poză dezvăluie faptul că senatorul are întâlniri 
secrete cu o organizaţie care reprezintă întreprinderile 
spaţiale private, continuă Tench, făcând semn înspre alte 
documente de pe birou. Noi deţinem şi memo-uri interne 
SFF prin care se face apel la strângerea de sume mari de 
bani de la companiile membre, sume aproape egale cu 
valoarea lor de piaţă, care să fie transferate în conturi 
controlate de senatorul Sexton. De fapt, aceste agenţii 
spaţiale private se raliază pentru a-l instala pe Sexton la 
Casa Albă. Pot doar să presupun că el a fost de acord să 
promulge legea şi să privatizeze NASA în caz că e ales. 

Gabrielle privi teancul de hârtii. Continua să ezite: 

— Vă aşteptaţi ca eu să cred că există dovezi la Casa 
Albă care să demonstreze că principalul ei contracandidat 
este implicat în finanţări ilegale de campanii electorale şi 
că, din cine ştie ce motiv, dumneavoastră ţineţi totul 
secret? 

— Dar ce crezi? 

Gabrielle se uită înfuriată la interlocutoare: 

— Ca să fiu sinceră, cunoscându-vă talentul pe care îl 

aveţi în operaţiuni de manipulare, mi se pare mai logic să 
încercaţi să mă duceţi de nas cu documente contrafăcute şi 
cu fotografii create de un tehnician priceput de la Casa Albă 
şi de computerul lui ultraperformant. 

— Ar fi posibil, recunosc. Dar nu e adevărat. 

— Nu? Atunci cum aţi obţinut toate aceste documente 
interne ale companiilor? Resursele necesare pentru furtul 
acestor probe de la atâtea companii depăşesc chiar şi 
posibilităţile Casei Albe. 

— Ai dreptate. Informaţiile au venit aici sub forma unui 
cadou nesolicitat. 

Gabrielle era acum complet pierdută. 

— Oh, da, continuă Tench, avem o mulţime de astfel de 
informaţii. Preşedintele are mulţi aliaţi politici puternici, 
care ar vrea să-l vadă în continuare la Casa Albă. 
Aminteşte-ţi că senatorul tău vrea reduceri în toate locurile 
- multe dintre ele chiar aici, în Washington. Senatorul 
Sexton n-are niciun fel de scrupule în citarea bugetului 
încărcat al FBlului ca exemplu de depăşire a cheltuielilor 
bugetare. A îndreptat câteva atacuri şi împotriva IRS. Poate 
că cineva din aceste două organisme s-a supărat. 

Gabrielle pricepu aluzia. Oamenii din FBI şi din IRS aveau 
mijloace de a obţine astfel de informaţii, pe care le puteau 
trimite apoi către Casa Albă ca un cadou de sprijinire a 
realegerii preşedintelui. Ce nu putea să creadă Gabrielle 
însă era că senatorul Sexton s-ar fi angajat în finanţări 
ilegale. 

— Dacă aceste date sunt corecte, zise ea, fapt de care 
mă îndoiesc puternic, de ce nu le-aţi făcut publice? 

— Tu de ce crezi? 

— Pentru că sunt obţinute ilegal. 

— N-are importanţă cum le-am obţinut. 

— Bineînţeles că are importanţă. Sunt probe de neadmis 
la o audiere. 

— Ce audiere? E îndeajuns să trimitem informaţiile unui 
ziar care o să publice povestea din surse credibile, cu 
fotografii şi copii ale documentelor ataşate. Sexton va fi 

socotit vinovat până la probarea nevinovăţiei. lar mult 
proclamata lui poziţie anti-NASA va constitui dovada 
virtuală că ia mită. 

Gabrielle îşi dădu seama că avea dreptate. 

— Bine, acceptă ea, atunci de ce nu v-aţi dus cu 
povestea la ziare? 

— Pentru că e o atitudine negativă. Preşedintele a promis 
să nu fie negativ în campanie şi vrea să se ţină de această 
promisiune cât de mult timp va putea. 

„Da, asta să-i spui cui vrei tu!” 

— Adică preşedintele este atât de moral, încât refuză să 
iasă în public cu astfel de dovezi pentru că populaţia ar 
putea considera asta o atitudine negativă? 

— Este o atitudine negativă pentru ţară. Implică zeci de 
companii private, dintre care multe sunt constituite din 
oameni cinstiţi. Atacă instituţia Senatului american şi dă 
prost pentru moralul acestei ţări. Politicienii necinstiţi le fac 
rău tuturor politicienilor. Americanii au nevoie să se 
încreadă în conducătorii lor. O astfel de scurgere de 
informaţii ar genera o investigaţie urâtă şi ar trimite mai 
mult ca sigur un senator al Statelor Unite şi mai mulţi 
oameni afaceri proeminenţi după gratii. 

Deşi cele spuse de Tench aveau sens, Gabrielle continua 
să îndoiască de acuzaţii: 

— Şi ce au toate acestea de-a face cu mine? 

— Ca să-ţi explic pe scurt, domnişoară Ashe, dacă 
eliberăm aceste documente, senatorul tău va fi condamnat 
pentru finanţare ilegală a campaniei, îşi va pierde locul în 
Senat şi mai mult ca sigur va merge la închisoare. Doar 
dacă nu... 

Gabrielle zări o _ lucire vicleană în ochii consilierului 
prezidenţial: 

— Doar dacă nu... ce? 

Tench trase adânc din ţigară: 

— Doar dacă nu te decizi să ne ajuţi să evităm toate 
acestea. 

Peste încăpere se lăsă o tăcere încordată. 

Tench tuşi din rărunchi: 

— Gabrielle, ascultă, am hotărât să-ţi împărtăşesc aceste 
informaţii neplăcute din trei motive. Mai întâi, ca să-ţi arăt 
că Zach Herney este un om decent care consideră binele 
guvernului ca pe un câştig personal. Apoi, ca să te informez 
că senatorul tău nu e chiar atât de demn de încredere cum 
ai putea crede. In al treilea rând, ca să te conving să 
accepţi oferta pe care sunt pe cale să ţi-o fac. 

— Şi care e...? 

— Aş vrea să-ţi dau ocazia să faci ceea ce este bine. Să 
faci un lucru patriotic. Că ştii sau nu, eşti în poziţia unică de 
a scuti Washingtonul de tot felul de scandaluri neplăcute. 
Dacă vei face tot ce am să-ţi cer, poate că-ţi vei câştiga 
chiar şi un loc în echipa prezidenţială. 

„Un loc în echipa prezidenţială?” Gabrielle nu-şi putea 
crede urechilor: 

— Domnişoară Tench, orice aţi avea de gând, nu-mi 
place deloc să fiu şantajată, strânsă cu uşa sau forţată. 
Lucrez pentru campania senatorului deoarece cred în 
politica lui. lar dacă acesta este un indiciu al modului în 
care Zach Herney îşi exercită influenţa politică, nici n-am 
niciun chef să fiu asociată cu el! Dacă îl aveţi cu ceva la 
mână pe senatorul Sexton, atunci vă sugerez din toată 
inima să vă adresaţi presei. Sincer, cred că toată povestea 
asta este o mascaradă. 

Tench oftă din greu: 

— Gabrielle, finanţarea ilegală a senatorului tău este un 
fapt. Imi pare rău, ştiu că ai încredere în el, zise ea 
coborându-şi vocea. Uite care e poanta. Preşedintele şi cu 
mine vom ieşi la rampă cu povestea legată de finanţare 
dacă va fi nevoie, dar chestia va deveni extrem de urâtă pe 
scară mare. Scandalul implică mai multe corporaţii 
americane importante care încalcă legea. Mulţi oameni 
nevinovaţi vor plăti pentru oalele sparte. 

Inspiră adânc şi apoi expiră cu putere: 

— Preşedintele şi cu mine sperăm că... există o altă cale 
de a discredita etica senatorului. O cale mai discretă... una 

prin care să nu fie implicat niciun om nevinovat. 

Işi lăsă ţigara jos şi îşi încrucişă mâinile: 

— Mai pe şleau, am vrea ca tu să ieşi în public şi să 
recunoşti că ai avut o legătură intimă cu senatorul. 

Gabrielle simţi că înţepeneşte. Tench părea a naibii de 
sigură pe ea. „E imposibil”, încercă ea să se asigure. „Nu 
există nicio dovadă. Chestia cu sexul se petrecuse o 
singură dată, în spatele uşilor închise ale biroului senatorial 
al lui Sexton. Tench nu are nimic. Merge la plesneală.” Se 
luptă să-şi menţină vocea calmă: 

— Presupuneţi cam multe, domnişoară Tench! 

— Ce anume? Că ai avut o legătură? Sau că îţi vei lăsa 
baltă candidatul? 

— Amândouă. 

Tench zâmbi scurt şi se ridică: 

— Ei bine, hai să lămurim una din aceste fapte chiar 
acum, bine? 

Se duse iarăşi la seiful din perete şi se întoarse cu un 
dosar roşu. Era ştampilat cu sigiliul Casei Albe. Desfăcu 
clama de prindere, trase de închizătoarea plicului dinăuntru 
şi vărsă conţinutul pe birou, în faţa lui Gabrielle. 

In timp ce zeci de fotografii color se revărsau pe birou, 
Gabrielle văzu cum întreaga ei carieră se duce de râpă într- 
o singură clipă. 

Vântul katabatic care urla în afara habisferei nu semăna 
deloc cu vânturile oceanice cu care era obişnuit Tolland. In 
largul oceanului, vântul era un rezultat al valurilor şi al 
fronturilor de presiune şi venea în perioade de aflux şi de 
reflux. Vântul katabatic era supus doar legilor fizicii - un 
şuvoi de aer rece şi dens care cobora pe panta ghețarului. 
Era cea mai hotărâtă forţă a naturii pe care o întâlnise. 
Dacă aerul ar fi venit cu douăzeci de noduri pe oră, ar fi fost 
visul oricărui marinar, însă, la viteza curentă de optzeci de 
noduri, putea deveni uşor un coşmar chiar şi pentru cei 
aflaţi pe teren solid. Tolland descoperi repede că, dacă se 
oprea şi se apleca spre spate, rafalele constante îl ridicau 
imediat la verticală. 

Mai iritantă decât şuvoiul puternic de aer rece era uşoara 
pantă descendentă a ghețarului. Gheaţa cobora cu un 
unghi extrem de lin spre ocean, aflat la trei kilometri 
depărtare. In ciuda colţilor ascuţiţi ai crampoanelor 
montate pe cizme, Tolland avea sentimentul neliniştitor că 
orice pas greşit îl putea arunca în braţele unei rafale şi de 
acolo în josul pantei. Instrucţia extrem de scurtă făcută de 
Norah Mangor înainte de plecare părea acum periculos de 
insuficientă. 

— Toporişcă Piranha de gheaţă, spusese Norah, prinzând 
de fiecare din centurile lor o unealtă uşoară în formă de T, 
în vreme ce se pregăteau în habisferă. Lamă standard, 
lamă încovoiată, lamă semitubulară, ciocan şi coasă. Nu 
trebuie să ţineţi minte decât că, în caz că cineva alunecă 
sau e prins într-o rafală de vânt, tot ce trebuie este să 
înşfăcaţi toporul de cap cu o mână şi cu cealaltă de coadă, 
să înfigeţi lama încovoiată în gheaţă şi să vă sprijiniți de ea, 
ajutându-vă de crampoane. 

Cu aceste cuvinte în chip de asigurare, Norah Mangor 
ataşase frânghii de fiecare dintre ei. Işi puseseră cu toţii 

ochelari de protecţie şi porniseră în bezna după-amiezei. 
Cei patru oameni îşi croiau acum drum în josul 
ghețarului, în şir indian, despărțiți unii de alţii de zece metri 
de frânghie. Norah deschidea şirul, urmată fiind de Corky, 
apoi de Rachel şi, în fine, de Tolland pe post de ariergardă. 
În timp ce se îndepărta de habisferă, Tolland simţi o 
nelinişte tot mai mare. Chiar dacă îi ţinea de cald, costumul 
umflat îl făcea să se simtă ca un astronaut pierdut în spaţiu 
în căutarea unei planete îndepărtate. Luna dispăruse 
ascunsă de nori groşi şi ameninţători de furtună, aruncând 
banchiza de gheaţă într-o beznă de nepătruns. Vântul 
katabatic părea tot mai puternic cu fiecare minut şi exercita 
o presiune constantă asupra spatelui său. Străduindu-se să 
zărească prin ochelarii de protecţie ceva din pustietatea 
imensă din jurul lui, începu să simtă un pericol real în acel 
loc. Indiferent de precauţiile enunțate de NASA, Tolland era 
surprins că directorul administrativ se arătase dispus să 
rişte patru vieţi în loc de două. Mai ales când două dintre 
aceste vieţi le aparţineau fiicei unui senator şi unui 
astrofizician de talie mondială. Tolland nu era însă deloc 
surprins că se gândeşte cu afecţiune la Rachel şi la Corky. 
Ca o persoană care fusese la comanda unui vas, era 
obişnuit să se simtă responsabil pentru cei din echipa lui. 
— Stai în spatele meu, îi strigă Norah, luptându-se să fie 
auzită în dauna vântului. Lasă sania să ne arate drumul. 
Sania de aluminiu pe care Norah îşi transporta 
echipamentele de testare semăna cu un balon 
supradimensionat. Corpul saniei era plin la refuz cu 
dispozitivele de diagnosticare şi cu accesoriile de siguranţă 
pe care ea le tot folosise în ultimele zile. Toată marfa - 
incluzând un set de baterii, făclii de siguranţă şi un reflector 
mobil puternic - era asigurată sub o copertină de plastic 
bine strânsă. În ciuda încărcăturii grele, sania aluneca fără 
efort pe tălpicile ei lungi şi drepte. Chiar şi pe pantele cele 
mai puţin înclinate, sania mergea în jos parcă prin voinţă 
proprie. Norah se mulțumea să o ţină înfrânată când era 
cazul, ca şi cum ar fi permis obiectului să îi conducă. 

Sesizând distanţa crescândă dintre grup şi habisferă, 
Tolland privi peste umăr. La numai cincizeci de metri 
distanţă, silueta vagă a domului aproape dispăruse în 
întunericul învolburat. 

— Nu sunteţi îngrijoraţi că nu o să mai găsim drumul 
înapoi? strigă el. Habisfera este aproape invizi... 

Cuvintele îi fură brusc reduse la tăcere de şuieratul 
ascuţit al unei făclii care se aprindea în mâna lui Norah. 
Sclipirea alb-roşiatică lumina gheaţa pe o rază de zece 
metri de jur împrejur. Norah îşi folosi călcâiul pentru a săpa 
o gropiţă în zăpada de suprafaţă, apoi ridică un fel de mic 
dig protector pe partea gropiţei expuse la vânt. După aceea 
înfipse făclia în scobitură: 

— Firimituri de pâine high-tech, le strigă Norah. 

— Firimituri de pâine? se miră Rachel, protejându-şi ochii 
de izbucnirea bruscă de lumină. 

— Din Hansel şi Gretel, îi răspunse Norah. Făcliile astea 
vor dura o oră - suficient ca să găsim drumul înapoi. 

Cu aceasta, Norah porni mai departe, conducându-i în 
josul ghețarului - din nou în întuneric. 

Gabrielle Ashe ieşi valvârtej din biroul lui Marjorie Tench 
şi reuşi în ultima clipă să evite să se ciocnească de o 
secretară. Ingrozită, Gabrielle nu vedea în faţa ochilor decât 
pozele - imaginile - braţelor şi ale picioarelor îngemănate, 
chipurilor extaziate. 

Habar n-avea cum făcuseră acele fotografii, dar ştia prea 
bine că erau reale. Fuseseră făcute în biroul senatorului 
Sexton, de undeva de deasupra, probabil cu o cameră 
ascunsă. „Dumnezeu să mă ajute!” Una dintre fotografii îi 
prezenta pe Gabrielle şi pe Sexton făcând sex chiar pe 
biroul senatorului, corpurile lor strivind o serie de 
documente ce păreau oficiale. 

Marjorie Tench o ajunse din urmă în dreptul Camerei 
Hărţilor. Tench ducea cu ea dosarul roşu cu fotografii. 

— După reacţia ta presupun că eşti convinsă de 
autenticitatea acestor poze! 

Consilierul principal al preşedintelui părea că e pe deplin 
satisfăcută: 

— Sper că ele te vor convinge că şi celelalte date sunt 
corecte. Provin de la aceeaşi sursă. 

Gabrielle îşi simţea tot corpul în flăcări, în vreme ce 
parcurgea în viteză holul. „Unde naiba e ieşirea?” 

Cu picioarele ei lungi, Tench n-avea nicio problemă să 
ţină pasul. 

— Senatorul Sexton a jurat în faţa întregii lumi că relaţia 
voastră este una platonică şi părea extrem de convingător. 

Tench arătă cu mâna peste umăr: 

— De fapt, în birou am o înregistrare video, dacă simţi 
nevoia să îţi împrospătezi memoria! _ 

Gabrielle n-avea nevoie de aşa ceva. Işi amintea prea 
bine acea conferinţă de presă. Pe cât de vehementă, pe 
atât de dezamăgitoare fusese atitudinea lui. 

— Din păcate, continuă Tench, cu o voce care exprima 

orice altceva în afară de dezamăgire, senatorul Sexton a 
minţit cu neruşinare poporul american. Publicul are dreptul 
să ştie. Şi va şti. O să am eu personal grijă de asta. Singura 
întrebare este cum va afla publicul. Noi credem că cel mai 
bine e să vină de la tine. 

Gabrielle era în stare de şoc: 

— Chiar credeţi că vă voi ajuta să-mi linşaţi candidatul? 

Privirea lui Tench se înăspri: 

— Încerc să rezolv o problemă, Gabrielle. Îți ofer 
posibilitatea să scuteşti pe toată lumea de jenă ridicându-ţi 
capul drept în sus şi spunând adevărul. Nu am nevoie decât 
de o declaraţie semnată prin care să recunoşti că ai avut o 
legătură intimă cu senatorul. 

Gabrielle se opri brusc: 

— Ce??? 

— Foarte simplu. O declaraţie semnată de tine ne oferă 
posibilitatea de a trata discret cu senatorul, scutind o ţară 
întreagă de un scandal urât. Oferta mea e simplă: 
semnează o declaraţie pentru mine, şi acele fotografii vor 
rămâne încuiate pentru totdeauna. 

— Vreţi o declaraţie? 

— Din punct de vedere tehnic, aş avea nevoie de o 
declaraţie sub jurământ, dar fiindcă dispunem de un notar 
aici, în clădire, care poate... 

— Aţi înnebunit de-a binelea! 

Gabrielle iuți pasul din nou. 

Tench mergea în dreptul ei. Părea mai iritată acum: 

— Senatorul Sexton se duce la fund oricum, Gabrielle, iar 
eu îţi ofer o şansă de a ieşi din mizeria asta fără a-ţi vedea 
fundul în ziarele de dimineaţă! Preşedintele este un om de 
bun-simţ şi nu vrea ca aceste poze să fie publice. Dacă îmi 
dai o declaraţie sub jurământ şi vorbeşti despre legătura 
intimă cu propriile tale cuvinte, vom putea cu toţii să 
rezolvăm problema cu demnitate! 

— Eu nu sunt de vânzare. 

— Ei bine, senatorul tău este cu siguranţă! Este un om 
periculos şi încalcă legea. 


225 


— EI încalcă legea? Voi sunteţi cei care daţi buzna în 
birouri şi faceţi poze ilegal! Aţi auzit vreodată de 
Watergate? 

— N-am avut nimic de-a face cu obţinerea porcăriilor 
ăstora. Pozele provin din aceeaşi sursă ca documentele 
care au legătură cu finanţarea campaniei de câtre SFF. 
Cineva v-a supravegheat pe voi doi îndeaproape. 

Gabrielle trecu în goană de biroul de verificare unde îşi 
primise permisul de acces. Işi scoase cu furie permisul de la 
gât şi îl aruncă paznicului uluit. Tench continua să se ţină 
pe urmele ei. 

— Va trebui să iei repede o hotărâre, domnişoară Ashe, 
rosti Tench în vreme ce se apropiau de ieşire. Fie îmi aduci 
o declaraţie sub jurământ în care recunoşti că te-ai culcat 
cu senatorul, fie, la ora opt diseară, preşedintele va fi 
obligat să prezinte publicului toate acestea - afacerile 
murdare ale lui Sexton, fotografiile cu tine, totul. Crede-mă, 
când publicul va vedea că n-ai făcut nimic şi l-ai lăsat pe 
Sexton să mintă în legătură cu relaţia voastră, vei arde pe 
rug chiar lângă el. 

Gabrielle văzu uşa şi se îndreptă spre ea. 

— Pe biroul meu, până la ora opt diseară, Gabrielle! Fii 
fată deşteaptă! 

Tench îi dădu dosarul cu fotografiile: 

— Păstrează-le, dulceaţă! Noi mai avem multe copii. 

Rachel Sexton simţea tot mai mulţi fiori pe măsură ce 
cobora ghețarul în noaptea care se adâncea foarte repede. 
Prin minte i se perindau imagini neliniştitoare: meteoritul, 
planctonul fosforescent, consecinţele unei eventuale greşeli 
a lui Norah Mangor în ceea ce priveşte mostrele de gheaţă. 

„O matrice solidă de gheaţă din apă dulce”, zisese Norah, 
amintindu-le tuturor că forase după mostre peste tot, 
inclusiv deasupra meteoritului. 

Ar fi observat dacă ghețarul conţinea interstiţii de apă 
sărată pline cu plancton. Sau nu? Cu toate astea, intuiţia o 
îndemna pe Rachel să rămână în continuare concentrată 
asupra soluţiilor celor mai simple. 

„În acest ghețar există plancton îngheţat.” 

Zece minute mai târziu, cu patru făclii lăsate drept semn 
de recunoaştere, Rachel şi ceilalţi se găseau la aproximativ 
250 de metri de habisferă. Norah se opri brusc, fără niciun 
fel de avertisment. 

— Ăsta e locul, zise ea, semănând cu un căutător de apă 
care îşi folosise beţele pentru a descoperi ca prin magie 
locul perfect pentru forat. 

Rachel se întoarse şi privi panta din spatele lor. Habisfera 
dispăruse de mult în noaptea noroasă, însă şirul de făclii 
era perfect vizibil, ultima dintre acestea pâlpâind precum o 
stea îndepărtată. Făcliile erau perfect aliniate, ca o pistă de 
aterizare atent construită. Rachel era impresionată de 
priceperea lui Norah. 

— E un alt motiv pentru care am lăsat sania să coboare 
în faţă, îi zise cu voce tare Norah, văzând-o pe Rachel cum 
admiră aliniamentul făcliilor. Coborâşul se face drept. Dacă 
lăsăm gravitatea să conducă sania şi nu ne amestecăm 
deloc, va rezulta garantat o linie dreaptă. 

— Drăguţă şmecherie, îi strigă Tolland. Aş vrea să existe 
ceva asemănător şi în largul oceanelor. 

„Dar aici ESTE largul oceanului”, îşi zise Rachel, 
imaginându-şi apa de dedesubtul ei. Preţ de o fracțiune de 
secundă atenţia îi fu atrasă de cea mai îndepărtată făclie. 
Aceasta devenise brusc invizibilă, ca şi cum lumina fusese 
blocată de o formă în trecere. O clipă mai târziu însă, 
lumina reapăru. Rachel simţi brusc un fior de nelinişte. 

— Norah, strigă ea ca să acopere şuierul vântului, 
spuneai că pe aici sunt urşi polari? 

Glaciologul pregătea o ultimă făclie. Fie nu o auzi, fie se 
decise să o ignore. 

— Urşii polari, îi răspunse Tolland ţipând, mănâncă foci. 
Atacă oamenii doar atunci când le invadează teritoriul. 

— Dar suntem în ţara urşilor polari, nu? 

Rachel nu mai ţinea minte care pol avea urşi şi care 
pinguini. 

— Da, îi răspunse Tolland. De fapt, de la urşii polari vine 
numele Arcticii. Arktos înseamnă „urs” în greacă. 

„Minunat.” Rachel se zgâi nervoasă în beznă. 

— Antarctica nu are urşi polari, continuă Tolland. Aşa că i 
s-a spus Anti-arktos. 

— Mersi, Mike, strigă Rachel. Ajunge cât am discutat 
despre urşi polari. 

El râse: 

— Ai dreptate. Scuze. 

Norah fixă o ultimă făclie în zăpadă. La fel ca mai 
devreme, cei patru se treziră înconjurați de o lumină 
roşiatică. Păreau nişte balene în costumele negre de 
protecţie. Dincolo de cercul luminos emis de făclie, restul 
lumii deveni complet invizibil. Îi înconjura un cerc de beznă. 

În vreme ce Rachel şi cei doi bărbaţi asistau, Norah îşi 
înfipse picioarele bine în zăpadă şi se folosi de mişcări 
prudente pentru a trage sania câţiva metri în susul pantei, 
până în locul în care stăteau cu toţii. După aceea, ţinând 
bine de frânghie, îngenunche şi activă manual pilonii de 
frână ai saniei - patru ţepuşe în unghi care se înfipseră în 
gheaţă pentru a menţine sania fixă pe loc. Cu aceasta, 
Norah se ridică şi se îndepărtă puţin, dând drumul 

frânghiei. 

— În regulă, ţipă ea. E vremea să trecem la lucru! 

Făcu un cerc până în partea de jos a saniei şi începu să 
desfacă legăturile care ţineau pânza de protecţie peste 
echipamente. Având sentimentul că fusese puţin prea dură 
cu Norah, Rachel se duse să o ajute să desfacă partea din 
spate a pânzei. 

— Isuse, NU! ţipă Norah, ridicându-şi iute capul. Nu faceţi 
niciodată asta! 

Rachel se trase înapoi, nedumerită: 

— Nu desfaceţi niciodată partea dinspre vânt! îi explică 
Norah. Veţi crea un impuls eolian! Sania ar fi ţâşnit din loc 
ca o umbrelă într-un tunel aerodinamic! 

Rachel se dădu înapoi: 

— Îmi pare rău, eu... 

Norah o privi furioasă: 

— Dumneata şi cu băiatul spaţial n-aveţi ce căuta aici! 

„Niciunul dintre noi n-are”, îşi zise Rachel. 

„Amatori”, bombăni Norah în gând, înjurându-l pe 
directorul administrativ că insistase să îi trimită pe Rachel 
şi pe Corky. „Clovnii ăştia o să provoace moartea cuiva pe- 
aici.” Ultimul lucru de care Norah avea nevoie acum era să 
o facă pe dădaca. 

— Mike, zise ea, am nevoie de tine ca să ridic GPR-ul de 
pe sanie. 

Tolland o ajută să desfacă dispozitivul şi să îl poziţioneze 
pe gheaţă. Instrumentul semăna cu trei lame de plug de 
zăpadă în miniatură ataşate în paralel unui cadru de 
aluminiu. Întreaga structură nu era mai lungă de un metru 
şi era conectată prin cabluri la un stabilizator de curent şi la 
o baterie de acumulatori de pe sanie. 

— Ăsta e un radar? întrebă Corky, strigând contra 
vântului. 

Norah încuviinţă în tăcere. The Ground Penetrating Radar 
(GPR) era mult mai bine echipat să descopere straturi de 
gheaţă sărată decât sateliții. Transmiţătorul GPR trimitea 
pulsuri de energie electromagnetică prin gheaţă, iar 

pulsurile se întorceau în mod diferit în funcţie de structura 
cristalelor din sol. Apa dulce pură îngheţa într-un singur 
strat drept. Apa sărată, în schimb, îngheţa mai degrabă sub 
formă de grătar despicat datorită conţinutului de sodiu care 
determina pulsurile GPR să se întoarcă la întâmplare, 
diminuând sensibil numărul de reflecţii. 

Norah îi dădu drumul maşinii. 

— lau un soi de imagine prin secţiune, pe bază de 
localizare a ecoului, a foii de gheaţă din jurul puţului de 
extracţie, strigă ea înspre ceilalţi. Aplicațiile software ale 
maşinii vor desena o secţiune a ghețarului, pe care apoi o 
vor imprima. Orice gheaţă marină se va înregistra ca o 
umbră. 

— Imprima? 

Tolland părea surprins: 

— Poţi să imprimi aici? 

Norah arătă înspre un cablu care ieşea din GPR şi 
conducea către un dispozitiv aflat încă sub protecţia pânzei 
de pe sanie. 

— N-avem altă şansă decât să imprimăm. Ecranele de 
computer folosesc prea multă energie prețioasă de baterie, 
aşa că glaciologii din teren tipăresc datele pe imprimante 
cu transfer de căldură. Culorile nu sunt nemaipomenite, dar 
tonerul de laser se întăreşte la temperaturi mai mici de 
minus douăzeci de grade. Am învăţat asta pe propria-mi 
piele în Alaska. 

Norah le ceru tuturor să se aşeze în josul radarului. Se 
pregăti să alinieze transmiţătorul astfel încât să scaneze 
întreaga zonă a găurii de meteorit, aflată la vreo trei 
stadioane de fotbal distanţă. Privind însă prin noapte în 
direcţia din care veniseră, Norah nu văzu nimic: 

— Mike, trebuie să aliniez transmiţătorul GPR în dreptul 
meteoritului, dar făclia asta m-a orbit. O să mă duc în susul 
pantei suficient de mult ca să ies din raza luminii. O să-mi 
ridic braţele în linie cu făcliile, iar tu o să ajustezi 
aliniamentul radarului. 

Tolland dădu din cap şi îngenunche lângă GPR. 

Norah îşi înfipse crampoanele în gheaţă şi se aplecă 
înainte împotriva vântului ca să poată urca panta înspre 
habisferă. Vântul katabatic era mult mai puternic decât îşi 
închipuise ea. Probabil că se apropia o furtună. Nu mai 
conta. Aveau să termine treaba în câteva minute. „O să 
vadă ei că am dreptate.” Reuşi să parcurgă douăzeci de 
metri înspre habisferă. Ajunse la marginea întunericului 
exact în clipa în care frânghia de la mijloc se întinse la 
maximum. 

Privi în sus, spre ghețar. În vreme ce ochii i se obişnuiau 
cu întunericul, linia făcliilor începu treptat să se facă văzută 
la câteva grade înclinare spre stânga ei. Norah îşi modifică 
poziţia până ce se alinie perfect cu făcliile. După aceea îşi 
ridică braţele precum un compas, răsucindu-şi corpul ca să 
indice vectorul exact de aliniere. 

— Acum sunt în linie cu ele! strigă ea. 

Tolland potrivi dispozitivul GPR şi îi făcu semn cu mâna: 

— Totul e potrivit! 

Norah se mai uită o dată la pantă, recunoscătoare pentru 
calea luminată de întoarcere. Ceva bizar se petrecu însă. 
Pentru o clipă, una dintre făcliile cele mai apropiate îi 
dispăru din raza vizuală. Chiar în clipa în care Norah se 
gândi că făclia se stinse, lumina reapăru. Dacă n-ar fi ştiut 
cum stăteau lucrurile, Norah ar fi putut crede că între făclie 
şi ea se interpusese ceva. Cu siguranţă că nu se afla nimeni 
acolo... asta bineînţeles dacă nu cumva directorul 
administrativ se simţise vinovat şi trimisese o echipă NASA 
după ea, Norah se îndoia însă de acest lucru. Până la urmă 
îşi spuse că nu fusese, probabil, nimic. O pală de vânt 
adumbrise o clipă făclia. 

Norah se întoarse spre radar. 

— Toate sunt aliniate? 

Tolland ridică din umeri: 

— Cred că da. 

Norah se duse la dispozitivul de control de pe sanie şi 
apăsă pe un buton. Radarul începu să emită un bâzâit 
ascuţit, după care se opri. 

— Bine, zise ea. Am terminat! 

— Asta a fost tot? întrebă Corky. 

— Toată dificultatea constă în aranjament. Procesul 
propriu-zis de înregistrare durează o secundă. 

Pe sanie, imprimanta cu transfer de căldură începuse 
deja să emită zgomote. Era închisă bine cu un capac de 
plastic şi scotea încet o foaie de hârtie sub formă de buclă. 
Norah aşteptă până ce dispozitivul termină de imprimat, 
apoi desfăcu capacul de plastic şi scoase hârtia. „O să vadă 
ei, îşi zise ea, ducând hârtia imprimată spre lumină ca toată 
lumea să vadă ce era pe ea. Nu va ieşi niciun fel de apă 
sărată.” 

Toată lumea se strânse în jurul lui Norah, care ţinea bine 
hârtia în mănuşi. Norah inspiră adânc şi netezi foaia ca să 
examineze datele. Imaginea rezultată o făcu să tresară de 
groază: 

— Oh, Doamne! 

Norah se holbă, incapabilă să creadă ceea ce vedea. Aşa 
cum era de aşteptat, hârtia lăsa să se vadă o secţiune clară 
prin puţul plin cu apă al meteoritului. Insă femeia nu s-ar fi 
aşteptat niciodată să zărească acolo forma cenuşie a unui 
corp uman care plutea la jumătatea adâncimii puţului. Simţi 
cum îi îngheaţă sângele în vine: 

— Oh, Doamne... e un cadavru în puţul de extracţie. 

Ceilalţi o priviră uimiţi în tăcere. 

Silueta fantomatică plutea cu capul în jos în puţul îngust. 
În jurul corpului se vedea un soi de pelerină, ca o aură 
bizară asemănătoare unui linţoliu. Norah îşi dădu seama ce 
era cu acea aură. Radarul înregistrase o urmă a hainei 
victimei, care nu putea fi decât una cunoscută ei, lungă, din 
păr de cămilă. 

— Este... Ming, rosti în şoaptă. Probabil că a alunecat... 

Norah nu şi-ar fi închipuit că imaginea cadavrului lui Ming 
în puţul de extracţie va constitui cel mai puţin important 
dintre cele două şocuri pe care i le rezerva acea foaie de 
hârtie. În timp ce parcurgea foaia cu secţiunea din josul 
puţului, Norah zări altceva. 

„Gheaţa de sub puţul de extracţie...” 

Norah se holbă. In prima clipă crezu că se întâmplase 
ceva cu scanerul. Când studie însă imaginea mai 
îndeaproape, Norah simţi o nelinişte tot mai profundă, 
precum furtuna care stătea să izbucnească în jurul lor. 
Marginile hârtiei fluturară ca nebune în vânt, în vreme ce 
Norah se întoarse şi se uită mai atentă la înregistrare. 

„Dar... e imposibil!” 

Brusc, adevărul o izbi drept în faţă. Înţelese ce se 
întâmpla şi îşi dădu seama că vor fi îngropaţi de vii în 
gheaţă. Uită cu totul de Ming. 

Norah înţelegea acum. „Apa sărată din puț!” Căzu în 
genunchi, în zăpada de lângă făclie. Abia putea respira. 
Continuând să ţină strâns hârtia în mâini, începu să 
tremure îngrozitor. 

„Doamne... nici măcar nu mi-a trecut prin minte.” 

Cuprinsă de un acces brusc de furie, întoarse capul în 
direcţia habisferei NASA. 

— Ticăloşilor! urlă ea, strigătul ei fiind înghiţit de vânt. 
Ticăloşi nenorociţi! 


În întuneric, la doar cincizeci de metri depărtare, Delta 
One îşi duse dispozitivul de comunicaţii la gură şi rosti doar 
două vorbe către controlor: 

— Au aflat. 

Norah Mangor rămase în continuare în genunchi pe 
gheaţă când Michael Tolland trase, uluit, hârtia imprimată 
din mâinile ei care tremurau. Zguduit de priveliştea 
cadavrului plutitor al lui Ming, Tolland încercă să-şi adune 
gândurile şi să descifreze imaginea pe care o avea în faţa 
ochilor. 

Văzu secţiunea transversală a puţului coborând de la 
suprafaţă şaizeci de metri în gheaţă. Văzu trupul lui Ming 
care plutea. Privirea lui Tolland se duse mai jos. Sesiză că 
ceva nu era în regulă. O coloană întunecată de gheaţă 
marină se întindea în jos, către adâncul deschis al 
oceanului de dedesubt, chiar sub puţul de extracţie. Pilonul 
vertical de gheaţă sărată era masiv - având acelaşi 
diametru ca al puţului. 

— Doamne! strigă Rachel, privind peste umărul lui 
Tolland. Pare că puţul meteoritului continuă prin pătura de 
gheaţă până la ocean! 

Tolland se uita transpus. Creierul lui refuza să accepte 
unica explicaţie logică. Corky părea la fel de alarmat. 

Norah ţipă: 

— Cineva a forat sub banchiză! 

Era atât de furioasă, că ochii mai aveau puţin şi îi săreau 
din orbite: 

— Cineva a plantat intenţionat acea rocă de sub banchiza 
de gheaţă! 

Deşi idealistul din Tolland voia să respingă concluzia lui 
Norah, omul de ştiinţă din el ştia că s-ar putea ca ea să aibă 
dreptate. Ghețarul Milne plutea pe ocean, lăsând suficient 
loc dedesubt unui submarin. Deoarece totul cântărea mult 
mai puţin în mediu submarin, chiar şi un submersibil de 
mici dimensiuni, asemănător cu modelul monopilot Triton 
folosit de Tolland în cercetările lui, era capabil să transporte 
cu uşurinţă  meteoritul între braţele sale metalice. 

Submarinul s-ar fi putut apropia dinspre ocean, s-ar fi 
scufundat sub banchiza de gheaţă şi ar fi forat în gheaţă 
drept în sus. Apoi ar fi putut folosi un braţ de extensie sau 
baloane gonflabile ca să împingă meteoritul în puț. Odată 
ce meteoritul ar fi fost pus la locul lui, apa sărată care ar fi 
urcat în put în spatele meteoritului ar fi început să îngheţe. 
Imediat ce puţul s-ar fi închis suficient de mult ca să ţină 
meteoritul pe loc, submarinul şi-ar fi putut retrage braţul şi 
ar fi putut dispărea, lăsând Mama Natură să sigileze restul 
tunelul şi să şteargă toate urmele fraudei. 

— Dar de ce? vru Rachel să afle, luând hârtia de la 
Tolland şi studiind-o. De ce ar face cineva aşa ceva? Sunteţi 
siguri că radarul merge bine? 

— Bineînţeles că sunt sigură! lar hârtia asta explică 
perfect prezenţa bacteriilor fosforescente în apă! 

Tolland trebuia să admită că logica lui Norah era 
înfricoşător de precisă. Dinoflagelatele fosforescente şi-ar fi 
urmat instinctul şi ar fi înotat în sus, în puț, fiind prinse în 
capcană chiar sub meteorit şi încremenind în gheaţă. 
Ulterior, când Norah încălzise meteoritul, gheaţa din 
imediata apropiere s-ar fi topit, şi ar fi eliberat planctonul. 
Acesta ar fi înotat din nou în sus, de această dată ar fi atins 
suprafaţa în interiorul habisferei, unde, în cele din urmă, ar 
fi murit din lipsă de apă sărată. 

— E o nebunie! ţipă Corky. NASA dispune de un meteorit 
cu fosile extraterestre în el. De ce i-ar păsa unde a fost 
găsit? De ce să-şi fi dat osteneala să-l îngroape sub o 
banchiză de gheaţă? 

— Cine dracu să ştie, ripostă Norah, însă înregistrările 
GPR nu mint. Am fost înşelaţi. Meteoritul ăla nu are nicio 
legătură cu fenomenul Jungersol. A fost plantat recent în 
gheaţă. De mai puţin de un an de zile, altfel planctonul ar fi 
murit! 

Începuse deja să împacheteze echipamentul GPR pe 
sanie şi să îl asigure: 

— Trebuie să ne întoarcem şi să spunem cuiva! 
Preşedintele se va prezenta în faţa publicului cu date 

eronate! NASA l-a dus de nas! 

— Stai o clipă! îi strigă Rachel. Ca să fim siguri, ar trebui 
măcar să mai facem o dată testul. Nimic din ce am văzut 
nu are sens. Cine ne va crede? 

— Toată lumea, răspunse Norah, pregătind sania. Când 
voi intra în habisferă şi voi extrage o altă mostră de la 
fundul puţului de meteorit care va arăta existenţa apei 
sărate, vă garantez că toată lumea va crede asta! 

Norah retrase frânele saniei, îndreptă vehiculul către 
habisferă şi începu să urce panta, înfigându-şi crampoanele 
în apă şi trăgând sania cu o uşurinţă surprinzătoare. Era o 
femeie hotărâtă să-şi ducă misiunea la bun sfârşit. 

— Să mergem! le strigă ea, trăgând grupul după ea către 
marginea cercului de lumină al făcliei. Nu ştiu ce a încercat 
NASA aici, dar în mod sigur nu îmi place să fiu folosită ca un 
pion în... 

In acea fracțiune de secundă, capul ei se dădu brusc pe 
spate, de parcă Norah ar fi fost lovită drept în frunte de o 
forţă invizibilă. Scoase un icnet gutural de durere, se 
clătină, apoi căzu pe spate pe gheaţă. Aproape în aceeaşi 
secundă, Corky scoase un țipăt şi se răsuci pe loc, ca şi 
cum umărul i-ar fi fost împins cu putere înapoi. Căzu şi el 
pe gheaţă, zvârcolindu-se de durere. 

Rachel uită imediat de hârtia pe care o ţinea în mână, de 
Ming, de meteorit şi de bizarul tunel de sub gheaţă. Simţi 
un proiectil mic care îi trecu razant pe lângă ureche, 
aproape atingând-i tâmpla. Din instinct, se lăsă în genunchi 
şi îl trase pe Tolland după ea. 

— Ce naiba se petrece??? răcni Tolland. 

Rachel nu-şi putea închipui decât că începuse o furtună 
cu grindină - mingi de gheaţă care coborau cu mare viteză 
pe panta ghețarului - şi totuşi, după forţa cu care tocmai 
fuseseră loviți Norah şi Corky, grindina ar fi trebuit să cadă 
cu o viteză de câteva sute de kilometri pe oră. Ciudat, dar 
tirul brusc de obiecte de dimensiunea marmurei păru să se 
concentreze acum asupra ei şi a lui Tolland. Gheaţa în jurul 
lor sărea, trimițând în aer săgeți dure. Rachel se rostogoli 

pe burtă, îşi înfipse colții crampoanelor în gheaţă şi se 
îndreptă cât putu de repede spre singura protecţie 
existentă. Sania. Tolland o ajunse din urmă o clipă mai 
târziu şi se ghemui lângă ea. 

Bărbatul se uită la Corky şi la Norah, care zăceau pe 
gheaţă, lipsiţi de orice apărare. 

— Trage-i cu frânghia! strigă el, apucând de frânghie şi 
încercând să tragă. 

Însă frânghia era înfăşurată în jurul saniei. 

Rachel mototoli hârtia imprimată în buzunarul costumului 
şi porni în patru labe spre sanie, încercând să descâlcească 
frânghiile din  tălpicile vehiculului. Tolland o urma 
îndeaproape. 

Grindina formă imediat un baraj alb împotriva saniei, de 
parcă brusc Mama Natură i-ar fi abandonat pe Corky şi pe 
Norah şi şi-ar fi îndreptat „atenţia” asupra lui Rachel şi a lui 
Tolland. Unul din proiectile se înfipse în pânza care 
acoperea sania, se desfăcu parţial, apoi se balansă şi căzu 
drept pe mâneca dreaptă a costumului lui Rachel. ` 

Fata îngheţă când văzu despre ce era vorba. Intr-o 
fracțiune de secundă, uimirea care puse stăpânire pe ea se 
transformă în groază. „Grindina” era fabricată de om. 
Mingea de gheață de pe mâneca ei nu era altceva decât un 
sferoid perfect modelat, de mărimea unei cireşe mari. 
Suprafaţa era lustruită şi netedă, pătată doar de o linie în 
jurul circumferinței, precum demodatele proiectile de 
muschetă din plumb, stanţate în prese. Acele alice sferice 
erau, fără îndoială, fabricate de mâna omului. 

„Gloanţe de gheaţă...” 

Având acces la experimentele militare, Rachel cunoştea 
bine noile arme experimentale Improvised Munitions (IM) - 
muniţie îmbunătăţită -, puşti de zăpadă care compactau 
zăpada în alice de gheaţă, puşti de deşert care topeau 
nisipul în proiectile de sticlă, puşti de apă care trăgeau 
pulsuri de apă lichidă cu o asemenea forţă încât puteau 
rupe oase. Armamentul cu muniţie îmbunătăţită dispunea 
de un avantaj enorm faţă de cel convenţional pentru că 

folosea resursele în funcţie de mediul local de luptă şi 
fabricau literalmente muniţie pe loc, furnizându-le soldaţilor 
un număr nelimitat de cartuşe fără ca aceştia să fie obligaţi 
să mai care vechile lor cartuşiere grele. Rachel ştia că 
alicele de gheaţă cu care se trăgea acum în ei erau 
comprimate „la cerere” din zăpadă încărcată în patul puştii. 

Aşa cum se întâmpla adesea în universul serviciilor 
secrete, cu cât cineva ştia mai multe, cu atât mai 
înfricoşătoare deveneau scenariile posibile. Acest moment 
nu făcea excepţie. Rachel ar fi preferat acum ignoranţa, 
însă cunoştinţele ei despre acest armament o conduceau 
către o singură concluzie înfiorătoare: erau atacați de un 
soi de unitate americană de operaţiuni speciale, singura 
forţă armată din ţară care dispunea în mod curent de 
permisiunea de a folosi aceste arme pe teren. 

Prezenţa unei unităţi militare de elită însemna un al 
doilea lucru, şi mai înfiorător decât primul: probabilitatea 
de a supravieţui atacului era aproape nulă. 

Gândul morbid îi fu brusc întrerupt când una dintre 
alicele de gheaţă găsi o deschizătură în pânza saniei şi 
traversă şuierând scutul, lovind-o pe Rachel chiar în 
stomac. Aceasta avu senzaţia că o izbeşte un pumn drept 
în vintre, deşi era protejată de costumul Mark IX. Văzu stele 
verzi. Rachel se dădu înapoi, dar reuşi să se prindă de sanie 
ca să nu-şi piardă echilibrul. Michael Tolland lăsă baltă 
frânghia lui Norah şi se întinse să o prindă pe Rachel, dar 
ajunse prea târziu. Rachel căzu pe spate, trăgând odată cu 
ea o stivă de echipamente. Incepu, împreună cu Tolland să 
se rostogolească în jos pe gheaţă în mijlocul dispozitivelor 
electronice scăpate de sub control. 

— Sunt... gloanţe... icni ea, rămasă momentan fără suflu. 
Fugi! 


238 


50 


Metroul care părăsea staţia Federal Triangle nu se putea 
îndepărta suficient de repede pentru Gabrielle Ashe. 
Femeia stătea înţepenită într-un colţ pustiu din tren, în 
vreme ce siluete întunecate treceau pe lângă ea ca într-o 
ceaţă. In poală, i se odihnea dosarul roşu pe care i-l dăduse 
Marjorie Tench. O apăsa de parcă ar fi avut zece tone. 

„Trebuie să stau de vorbă cu Sexton!”, îşi spuse ea. 
Trenul mergea oricum în direcţia biroului senatorului. 
„Chiar acum!” 

In lumina slabă şi pâlpâitoare din tren, Gabrielle se 
simţea ca şi cum trebuia să îndure o călătorie sub efectul 
halucinogenelor. Lumini tăcute se iveau şi dispăreau 
deasupra capului ei ca nişte efecte stroboscopice date cu 
încetinitorul. Tunelul o înconjura din toate părţile ca un 
canion adânc. 

„Să-mi spună cineva că toate astea nu sunt reale!” 

Privi dosarul din braţe. li desfăcu clema, băgă uşor mâna 
şi scoase la iveală o fotografie. Luminile trenului clipiră o 
secundă, timp în care ea apucă să zărească o imagine 
şocantă - Sedgewick Sexton gol şi întins pe birou, cu faţa 
satisfăcută întoarsă exact spre camera de luat vederi, în 
vreme ce forma negricioasă a trupului ei se odihnea goală 
lângă el. 

Gabrielle se scutură înfiorată, băgă poza la loc în dosar şi 
se luptă să închidă clema la loc. 

„S-a terminat.” 

Imediat ce trenul ieşi din tunel şi se căţără pe una din 
şinele supraterane din apropierea L'Enfant Piaza, Gabrielle 
îşi scoase telefonul celular şi apelă numărul personal al 


senatorului. li răspunse vocea lui înregistrată pe serviciul 
de mesagerie. Nedumerită, sună la biroul lui. li răspunse 
secretara. 


— Gabrielle, se recomandă ea. Este înăuntru? 

Secretara părea agitată: 

— Unde ai fost? Te-a căutat! 

— Am avut o întâlnire care s-a prelungit. Trebuie să 
vorbesc imediat cu el. 

— Va trebui să aştepţi până mâine dimineaţă. Este în 
Westbrooke. 

Westbrooke Place Luxury Apartments era casa din D. C. A 
senatorului. 

— Nu răspunde la numărul lui personal, continuă 
Gabrielle. 

— Şi-a anulat tot programul, în agendă e scris P. E., îi 
aminti secretara. A plecat devreme. 

Gabrielle se încruntă. „Personal Event - eveniment 
personal.” Cu toate emoţiile trăite, uitase că Sexton îşi 
programase o noapte de unul singur, acasă. Refuza 
categoric să fie deranjat în astfel de ocazii. 

„Să baţi la uşă doar dacă clădirea arde, ar fi spus el. 
Orice altceva poate aştepta până a doua zi.” 

Gabrielle decise că apartamentul lui Sexton chiar luase 
foc. 

— Trebuie să dai de el pentru mine. 

— Imposibil. 

— E o chestiune serioasă, chiar că... 

— Nu, este absolut imposibil. Şi-a lăsat pagerul pe biroul 
meu când a plecat şi mi-a spus să nu fie deranjat toată 
seara. A fost categoric. 

Secretara făcu o pauză: 

— Mai hotărât ca de obicei. 

„La naiba.” 

— Bine, mulţumesc. 

Gabrielle închise. 

— L'Enfant  Piaza, anunţă o voce înregistrată în 
difuzoarele trenului. Conexiune cu toate staţiile. 

Inchizându-şi ochii, Gabrielle încercă să-şi limpezească 
gândurile, însă imagini devastatoare continuau să i se 
perinde prin minte... pozele erotice ale ei cu senatorul... 
stiva de documente care-l acuzau pe senator că lua mită. 

Gabrielle continua să audă vocea răguşită a lui Tench: „Fă 
ce trebuie. Semnează declaraţia sub jurământ. Recunoaşte 
legătura”. 

În vreme ce trenul se oprea scârţâind în staţie, Gabrielle 
încercă să-şi imagineze ce ar fi făcut senatorul dacă 
fotografiile ar fi ajuns în presă. Primul lucru care îi veni în 
gând o şocă şi o ruşină. 

„Sexton va minţi.” 

Oare chiar credea asta despre senator? 

„Da. Va minţi...” 

Dacă fotografiile ajungeau în presă fără ca Gabrielle să 
recunoască legătura, senatorul avea pur şi simplu să 
pretindă că acele poze erau o făcătură ordinară. Era epoca 
fotografiei digitale: oricine care avusese vreodată acces la 
Internet putuse vedea fotografii retuşate ireproşabil cu 
feţele diferitelor celebrităţi trucate digital pe corpurile altor 
oameni, adesea ale unor vedete porno implicate în acte 
obscene. Gabrielle fusese deja martoră a abilității 
senatorului de a privi într-o cameră de televiziune şi de a 
minţi convingător în legătură cu relaţia lor; n-avea nicio 
îndoială că el putea convinge întreaga lume că acele 
fotografii reprezentau doar o tentativă josnică de a-i duce 
cariera de râpă. Sexton avea să se lanseze într-o diatribă 
furtunoasă, poate chiar să insinueze că însuşi preşedintele 
ordonase falsurile. 

„Nu-i de mirare că administraţia de la Casa Albă nu a 
ieşit la rampă.” Gabrielle îşi dădea seama că pozele erau o 
armă cu dublu tăiş. Oricât de şocante, ele erau totuşi 
complet neconcludente. 

Gabrielle simţi brusc un fior de speranţă. 

„Casa Albă nu poate dovedi că ar fi vreuna reală!” 

Demonstrația de forţă a lui Tench faţă de Gabrielle 
fusese nemiloasă prin simplitate: recunoaşte legătura 
amoroasă sau uită-te Sexton cum ajunge la închisoare. 
Brusc totul căpăta un sens. Casa Albă avea nevoie ca 
Gabrielle să recunoască legătura, altfel pozele erau lipsite 
de valoare. Un licăr de încredere începu să o însenineze. 

În vreme ce trenul se opri şi uşile se deschiseră, o altă 
uşă îndepărtată păru să se deschidă în mintea Gabriellei, 
scoțând la iveală o posibilitate şocantă: „Poate că tot ce mi- 
a spus Tench despre mită e o minciună.” 

În definitiv, ce văzuse Gabrielle cu adevărat? Nimic 
concludent - câteva extrase bancare fotocopiate, o 
fotografie cenuşie a lui Sexton într-un garaj. Toate acestea 
pot fi foarte bine şi contrafăcute. Tench ar fi putut să-i arate 
cu viclenie înregistrări financiare trucate în acelaşi loc cu 
pozele cu ei doi, sperând ca Gabrielle să accepte întregu/ 
pachet ca adevărat. Era un procedeu intitulat „autentificare 
prin asociere” şi politicienii îl foloseau tot timpul pentru a 
vinde concepte dubioase. 

„Sexton e nevinovat”, îşi spuse Gabrielle. Casa Albă era 
disperată şi decisese să rişte totul determinând-o pe 
Gabrielle să facă publică legătura intimă. Aveau nevoie ca 
Gabrielle să-l părăsească pe Sexton în mod public şi 
scandalos. „Fugi cât mai poţi, îi spusese Tench. Ai timp 
până diseară la opt.” Ultimul resort de presiune în vânzări. 
„Totul se potriveşte”, gândi ea. 

„Cu excepţia unui lucru...” 

Singura piesă neclară din acest puzzle erau mesajele 
contra NASA pe care Tench i le trimisese lui Gabrielle. Acest 
fapt sugera că NASA chiar voia ca Sexton să îşi consolideze 
poziţia anti-NASA, astfel încât să se poată folosi de acest 
lucru împotriva lui. Sau nu voia? Gabrielle îşi dădu seama 
că până şi mesajelor le putea găsi o explicaţie perfect 
logică. 

„Şi dacă mesajele nu veneau de la Tench?” 

Poate că Tench prinsese un trădător din interior care îi 
trimitea informații lui Gabrielle, îl concediase, apoi 
intervenise şi trimisese ea însăşi ultimul mesaj, chemând-o 
la întâlnire. „Tench putea să fi pretins că lăsase să se 
scurgă intenţionat toate informaţiile despre NASA - ca să 
mă prindă pe mine în cursă.” 

Mecanismele hidraulice ale metroului şuierară în L'Enfant 
Piaza, semn că uşile erau pe punctul de a se închide. 

Gabrielle privi peronul. Mintea îi lucra cu febrilitate. 
Habar n-avea dacă bănuielile ei aveau sens sau dacă 
reprezentau doar o dorinţă, dar orice s-ar fi întâmplat 
trebuia să vorbească cu senatorul imediat - indiferent că 
era o seară P.E. 

Ţinând strâns în braţe dosarul cu fotografii, Gabrielle 
cobori din tren exact în clipa în care se închiseră uşile. Avea 
o nouă destinaţie către care să se îndrepte: Westbrooke 
Place Apartments. 

Luptă sau fugi. 

Ca biolog, Tolland ştia că într-un organism care sesiza 
pericole se petreceau schimbări fiziologice. Adrenalina 
inunda cortexul cerebral, mărind ritmul bătăilor inimii şi 
comandând creierului să ia cea mai veche şi mai instinctivă 
decizie bilogică - să accepte bătălia sau să se facă nevăzut. 

Instinctul îi comanda lui Tolland să dispară, însă raţiunea 
îl avertiza că era încă legat cu o coardă de Norah Mangor. 
Oricum, nu putea fugi nicăieri. Pe o rază de kilometri întregi 
singurul adăpost era habisfera, iar atacatorii, oricine naiba 
mai erau şi ei, se poziţionaseră sus pe ghețar, anulând 
această opţiune. In spate, platoul larg deschis de gheaţă se 
vărsa într-o câmpie lungă de trei kilometri care se termina 
într-o cădere abruptă în mare. A fugi în acea direcţie 
însemna moarte prin expunere. Şi chiar dacă nu ar fi existat 
aceste obstacole practice, Tolland ştia că nu-i putea părăsi 
pe ceilalţi. Norah şi Corky se aflau încă în spaţiu deschis, 
legaţi de Rachel şi de el. 

Tolland rămase la pământ lângă Rachel, în vreme ce 
proiectilele de gheaţă continuau să izbească sania în partea 
încărcată cu echipamente. Cercetă cu privirea conţinutul 
saniei, căutând o armă, un pistol de semnalizare, o staţie 
radio... ceva, orice. 

— Fugi! îi strigă Rachel, continuând să gâfăie. 

In acel moment, ca prin minune, grindina de proiectile se 
opri. Noaptea deveni brusc calmă, în ciuda vântului 
năucitor... ca o furtună care s-ar fi potolit pe neaşteptate. 

Uitându-se cu prudenţă pe lângă marginea saniei, 
Tolland zări atunci una dintre cele mai înfiorătoare privelişti 
din viaţa lui. 

Din întuneric se iviră în perimetrul luminat de făclie trei 
siluete fantomatice, alunecând lin pe schiuri şi fără a scoate 
vreo vorbă. Siluetele erau îmbrăcate în costume albe de 

schi. Pe post de bete, în braţe purtau nişte puşti mari, cum 
Tolland nu mai văzuse niciodată. Chiar şi schiurile erau 
bizare, aşa scurte şi futuriste cum se prezentau. Semănau 
mai degrabă a patine alungite decât a schiuri. 

Cu calm, ca şi când ar fi ştiut că învinseseră deja, 
siluetele făcură o oprire lângă victima cea mai apropiată - 
Norah Mangor. Tolland se ridică, tremurând, în genunchi şi 
se zgâi peste sanie la atacatori. Aceştia îl priviră prin 
intermediul unor ochelari electronici bizari. Păreau 
neinteresaţi de el. 

Cel puțin pentru moment. 


Delta One nu simţea niciun fel de remuşcare când se uita 
la femeia care zăcea inconştientă pe gheaţă. Fusese instruit 
să îşi ducă ordinele la bun sfârşit, fără să pună la îndoială 
motivele. 

Femeia purta un costum termal negru şi gros, şi avea o 
vânătaie pe partea laterală a feţei. Respira cu mare 
greutate. Una dintre puşti îşi găsise ţinta şi o redusese la 
inconştienţă. 

Acum sosise vremea să termine misiunea. 

În vreme ce Delta One îngenunche lângă victima 
inconştientă, colegii lui luară la ochi celelalte ţinte - unul 
ochi bărbatul scund şi inconştient care zăcea pe gheaţă în 
apropiere, celălalt ţinti sania răsturnată, în spatele căreia 
se ascundeau celelalte două victime. Deşi cei doi soldaţi 
puteau termina cu uşurinţă misiunea singuri, n-avea de ce 
să se grăbească, căci victimele erau neînarmate şi nu 
aveau unde să fugă. Graba în acest caz ar fi însemnat 
neglijenţă. „Niciodată să nu-ţi pierzi concentrarea decât 
dacă este absolut necesar. Ocupă-te de inamici, unul câte 
unul.” Procedând ca la carte, echipa Delta Force avea să 
ucidă victimele pe rând. Cel mai important însă era faptul 
că n-aveau să existe niciun fel de urme care să ateste 
modul în care victimele decedaseră. 

Ghemuit lângă femeia inconştientă, Delta One îşi scoase 
mănuşile termice şi culese o mână de zăpadă. Făcu zăpada 

bulgăre, deschise gura femeii şi începu să-i îndese 
bulgărele pe gât. Îi umplu toată gura, împingând zăpada 
cât de adânc putu. Femeia avea să moară în mai puţin de 
trei minute. 

inventată de mafia rusească, tehnica era cunoscută sub 
numele de bie/aia smert - moartea albă. Victima se sufoca 
cu mult înainte ca zăpada din gâtul ei să se topească. După 
moarte, corpul victimei rămânea cald suficient de mult timp 
ca zăpada să se topească. Chiar dacă cineva suspecta un 
asasinat, arma crimei sau dovezi de violenţă nu existau. In 
cele din urmă ar fi fost posibil ca cineva să îşi dea seama, 
însă până atunci avea să treacă mult timp. Gloanţele de 
gheaţă aveau să dispară în mediul alb, îngropate în zăpadă, 
iar vânătaia de pe capul femeii avea să arate ca şi cum ar fi 
provenit de la o căzătură dură pe gheaţă - de altfel un 
accident deloc surprinzător cu un asemenea vânt în 
preajmă. 

Celelalte trei victime vor fi omorâte cam în acelaşi mod. 
După aceea, Delta One le va încărca trupurile pe sanie, le 
va trage la câteva sute de metri în afara urmelor, le va 
reataşa corzile de siguranţă şi va aranja cadavrele. După 
trecerea câtorva ore, cei patru vor fi găsiţi îngheţaţi în 
zăpadă, practic nişte victime ale supraexpunerii la îngheţ şi 
ale hipotermiei. Descoperitorii lor vor fi nedumeriţi ce 
căutaseră victimele la o asemenea distanţă de traseu, dar 
nimeni nu va fi surprins de moartea lor. In definitiv, cu 
făcliile stinse şi cu vremea vijelioasă din jur, rătăcirea pe 
întinsul ghețar Milne nu putea avea decât un singur 
deznodământ: o moarte rapidă. 

Delta One termină de îndesat zăpadă pe gâtul femeii. 
Înainte de a-şi îndrepta atenţia către ceilalţi, desfăcu uşor 
coarda de siguranţă de la centura victimei. O putea 
reconecta mai târziu, însă, pe moment, nu avea chef ca 
indivizilor ălora doi de după sanie să le vină ideea să tragă 
victima la adăpost. 


Michael Tolland tocmai fusese martor la un asasinat mai 

ciudat decât şi-ar fi putut imagina chiar în cele mai sumbre 
coşmaruri. După ce o eliberară pe Norah Mangor de coarda 
de siguranţă, cei trei îşi îndreptară atenţia către Corky. 

„Trebuie să fac ceva!” 

Corky îşi revenise şi gemea, încercând să se ridice în 
capul oaselor, însă unul dintre soldaţi îl împinse la loc pe 
spate, se urcă pe el şi îl ţintui de gheaţă punându-și 
genunchii pe braţele lui. Corky scoase un urlet de durere, 
instantaneu redus la tăcere de vântul dezlănţuit. 

Cuprins de o groază vecină cu nebunia, Tolland se apucă 
să  scotocească prin conţinutul împrăştiat al saniei 
răsturnate. „Trebuie să fie ceva aici! O armă! Ceva!” Nu 
zări decât echipamente de diagnosticare, cele mai multe 
complet distruse de alicele de gheaţă. Lângă el, Rachel 
încercă să se ridice ameţită în capul oaselor, folosindu-se 
de toporul de gheaţă ca sprijin. 

— Fugi... Mike... 

Tolland se uită la toporul legat de încheietura mâinii lui 
Rachel. Putea fi o armă. O aşa-zisă armă. Tolland se întrebă 
care îi erau şansele de a ataca trei oameni înarmaţi cu un 
toporaş minuscul. Sinucidere curată. 

Când Rachel reuşi să se ridice, Tolland zări ceva în 
spatele ei. Un rucsac de vinil burduşit. Rugându-se în gând 
ca acesta să conţină un pistol de semnalizare sau o staţie 
radio, Tolland se repezi pe lângă Rachel şi înşfăcă sacul. 
Inăuntru găsi o foaie mare şi frumos împăturită de material 
etanş. Fără valoare. Tolland dispunea de ceva similar pe 
vasul lui de cercetare. In fapt, foaia reprezenta un mic 
balon meteorologic, proiectat să care echipamente de 
observare a vremii nu cu mult mai grele decât un computer 
personal. Balonul lui Norah nu putea fi de ajutor, mai ales 
fără bazinetul cu heliu adiacent. 

Auzind strigătele disperate de luptă ale lui Corky, Tolland 
avu un sentiment cumplit de neajutorare. Disperare totală. 
Pierdere completă. Ca un clişeu al clipelor de viaţă 
rememorate înaintea morţii, mintea lui Tolland redescoperi 
imagini ale copilăriei de mult uitate. Pentru câteva clipe 

navigă în San Pedro, învățând arta marinărească de a 
conduce o barcă atârnând de o frânghie înnodată, deasupra 
oceanului, plonjând bucuros în apă, înălțându-se şi căzând 
precum un copil care atârnă de coada unui zmeu, soarta lui 
atârnând de o velă şi de toanele brizei oceanice. 

Privirea lui Tolland se întoarse la bucata de material din 
mână, înțelegând într-o fracțiune de secundă că mintea lui 
nu renunţase, ci căuta să-i amintească, de fapt, de o soluţie 
posibilă! „Zborul cu vela”. 

Corky continua să se lupte cu atacatorul lui când Tolland 
desfăcu sacul protector din jurul balonului. Nu credea că 
încercarea avea prea mulţi sorţi de izbândă, însă 
rămânerea lor acolo fără a întreprinde nimic reprezenta o 
moarte sigură. Strânse în braţe balonul împăturit. Clema 
ataşată avertiza: „ATENŢIE! A NU SE FOLOSI LA VÂNT MAI 
PUTERNIC DE ZECE NODURI”. 

„La naiba cu avertismentul!” Ţinând balonul strâns ca 
acesta să nu se desfacă, Tolland se târî până la Rachel, 
care stătea proptită într-o parte. Îi zări nedumerirea din 
ochi în vreme ce se cuibări lângă ea, strigând: 

— Ţine asta bine! 

Îi dădu materialul împăturit şi apoi îşi folosi mâinile 
eliberate ca să prindă clema de protecţie a balonului de 
centura propriului costum. După aceea, rostogolindu-se pe 
o parte, prinse clema şi de centura lui Rachel. 

Tolland şi Rachel erau acum una şi aceeaşi persoană. 

„Unite la şold.” 

Între ei, coarda de asigurare şerpuia prin zăpadă până în 
locul în care se zbătea Corky... şi apoi zece metri mai 
departe, până la clema desprinsă de pe centura lui Norah 
Mangor. 

„Norah s-a dus deja, se linişti Tolland. Nu mai e nimic de 
făcut.” 

Atacatorii stăteau ghemuiţi în jurul corpului care tresălta 
al lui Corky. Făceau bulgari de zăpadă pe care se pregăteau 
să-i îndese pe gâtul victimei. Tolland îşi dădu seama că 
stăteau prost cu timpul. 


248 


Luă balonul împăturit de la Rachel. Materialul era la fel 
de uşor ca un şerveţel din hârtie şi practic indestructibil, 
„De aici nu iese nimic.” 

— Ţine-te bine! 

— Mike? Ce... 

Tolland azvârli bucata de material în aer. Vântul 
dezlănţuit o prinse şi o desfăşură ca pe o paraşută prinsă 
de un uragan. Balonul se umplu imediat, desfăcându-se cu 
un pocnet sec. 

Tolland simţi cum e tras în sus de centură. Instantaneu îşi 
dădu seama că subestimase forţa vântului katabatic. In 
câteva fracțiuni de secundă el şi Rachel se găseau pe 
jumătate în aer şi erau traşi în jos pe suprafaţa ghețarului. 
O clipă mai târziu, Tolland simţi o nouă smucitură când 
coarda de asigurare se întinse şi începu să tragă de Corky 
Marlinson. La douăzeci de metri depărtare, prietenul lui 
îngrozit fu brusc smuls de sub atacatorii uluiţi, trimiţându-l 
pe unul dintre ei de-a berbeleacul pe spate. Corky scoase 
un urlet înfiorător, în vreme ce era târât cu viteză pe 
gheaţă. Evită sania răsturnată, apoi reuşi să se redreseze. 
Lângă el atârna fără vlagă o frânghie liberă... frânghia care 
fusese ataşată de Norah Mangor. 

„Nu mai e nimic de făcut”, îşi spuse din nou Tolland. 

Ca un şir de marionete, cele trei trupuri alunecară de-a 
lungul ghețarului. Pe lângă ele începură să zboare din nou 
alice de gheaţă, dar Tolland ştia că atacatorii rataseră 
ocazia. În spatele lui, soldaţii îmbrăcaţi în alb se pierdeau 
cu repeziciune în cercul de lumină roşiatică al ultimei făclii. 

Tolland simţea acum gheaţa fâşâind sub costumul 
gonflabil cu viteză tot mai mare, şi uşurarea că scăpase cu 
viaţă se stinse cu repeziciune. Chiar în faţa lor, la mai puţin 
de trei kilometri, ghețarul Milne se termina abrupt într-o 
creastă înaltă... dincolo de care îi aştepta o prăpastie de 
şaizeci de metri până în apele reci ale Oceanului Arctic care 
însemnau, categoric, moartea. 

Marjorie Tench zâmbea în vreme ce cobora scările către 
Biroul de Comunicaţii al Casei Albe, încăperea 
computerizată unde se diseminau comunicatele de presă 
concepute la etaj, în Sala de Comunicaţii. Intâlnirea cu 
Gabrielle Ashe decursese bine. Nu era sigur că femeia 
fusese suficient de înspăimântată ca să facă o declaraţie 
sub jurământ prin care recunoştea legătura intimă, dar 
încercarea merită cu prisosinţă efortul. 

„Gabrielle ar fi deşteaptă dacă s-ar descotorosi de el”, îşi 
zise Tench. Biata fată habar n-avea cât de dur avea să fie 
lovit Sexton. 

În câteva ore, conferinţa de presă a preşedintelui legată 
de meteorit avea să-l îngenuncheze definitiv pe Sexton. 
Asta era deja o lovitură calculată. Dacă avea să coopereze, 
Gabrielle Ashe va furniza lovitura capitală prin care Sexton 
avea să fie definitiv redus la tăcere. A doua zi, Tench îi 
putea da presei jurământul Gabriellei, împreună cu 
declaraţia lui Sexton prin care nega totul. 

Un croşeu stânga-dreapta. 

În definitiv, politica nu însemna doar câştigarea 
alegerilor, ci câştigarea lor în mod decisiv, prin ducerea la 
bun sfârşit a viziunii cuiva. Din punct de vedere istoric, 
preşedinţii care se strecuraseră la putere câştigând cu 
câteva procente diferenţă obţinuseră foarte puţin în timpul 
mandatului; un astfel de om era slăbit din start, iar 
Congresul nu lăsa niciodată o astfel de pradă din gheare. 

La modul ideal, distrugerea campaniei senatorului Sexton 
avea să fie consistentă - un atac din două părţi care îl 
distrugea şi politic şi etic. Cunoscută în Washington sub 
denumirea de „sus-jos”, strategia fusese împrumutată din 
arta războiului. „Forţează inamicul să se bată pe două 
fronturi.” Când un candidat deţinea o informaţie negativă 
despre adversarul său, adesea aştepta până primea o a 

doua informaţie şi ieşea în public simultan cu amândouă. 
Un atac din două părţi era întotdeauna mai eficient decât o 
împuşcătură izolată, mai ales când acel atac dual implica 
aspecte diferite ale campaniei - primul împotriva politicii 
duse, celălalt împotriva caracterului omului. Respingerea 
unui atac politic făcea apel la logică, în vreme ce 
respingerea unui atac etic necesita pasiune; respingerea 
simultană a amândurora reprezenta o acţiune aproape 
imposibilă. 

În seara asta, senatorul Sexton avea să întâmpine 
dificultăţi enorme ca să iasă cu faţa curată din coşmarul 
politic al uluitorului triumf NASA; dezastrul avea să fie 
considerabil mai mare dacă el va fi forţat să-şi apere poziţia 
anti-NASA, în vreme ce era făcut mincinos de o femeie din 
echipa sa. 

Ajungând la uşa Biroului de Comunicaţii, Tench simţea 
fiorul bătăliei curgându-i prin vene. Politica însemna război. 
Inspiră adânc şi se uită la ceas: 6.15 P.M. Urma să tragă 
primul foc. 

Intră. 

Biroul de Comunicaţii era mic, dar nu din lipsă de spaţiu, 
ci din lipsa nevoii. Era una dintre cele mai eficiente staţii de 
comunicaţii din lume şi era deservită de un personal 
alcătuit din doar cinci angajaţi. În acel moment, toţi cei 
cinci stăteau la mesele lor cu echipament electronic, 
arătând ca nişte înotători gata de start. 

„Sunt pregătiţi”, îşi zise Tench, observându-le privirile 
înfometate. O uluia mereu faptul că un birou atât de mic 
putea, cu o pregătire de doar două ore, să contacteze mai 
mult de o treime din populaţia lumii civilizate. Dispunând 
de conexiuni electronice la zeci de mii de surse globale de 
ştiri - de la cele mai mari conglomerate de televiziune la 
cele mai mici ziare de provincie -, Biroul de Comunicaţii al 
Casei Albe era capabil să ajungă la întreaga omenire prin 
doar câteva apăsări de buton. 

Computerele folosite ca maşini-fax aruncau comunicatele 
de presă către cutiile poştale electronice ale celor mai 

diferite mijloace de comunicare, radiouri, televiziuni, ziare 
etc, din Maine şi până în Moscova. E-mail-urile acopereau 
serviciile de ştiri online. Maşini de formare automată a 
numerelor de telefon apelau mii de manageri media, 
punându-le la ureche anunţuri vocale preînregistrate. O 
pagină web cu ştiri de ultimă oră actualiza constant 
conţinutul ştirilor într-un cadru preformatat. Sursele de ştiri 
capabile de a trimite echipe pe teren în orice condiţii, cum 
erau canalele media CNN, NBC, ABC, CBS sau sindicatele 
media străine, erau asaltate din toate părţile şi li se 
promiteau transmisii de televiziune gratuite şi în direct. 
Drept rezultat, întotdeauna când se făcea un apel de 
urgenţă prezidenţial, orice altceva difuza în acel moment 
mass-media dispărea. 

„Penetrare completă.” 

Ca un general care îşi inspecta trupele, Tench parcurse în 
tăcere distanţa până la biroul de redactare şi ridică hârtia 
care conţinea „comunicatul de presă” ce fusese deja 
încărcat în memoria tuturor aparatelor de transmisie, ca un 
cartuş multiplicat în mai multe arme gata de tragere. 

După ce îl citi, lui Tench îi veni să râdă. În mod obişnuit, 
comunicatele care urmau să fie transmise erau în prealabil 
minuţios elaborate, astfel încât sunau mai degrabă a 
reclamă decât a anunţ, însă preşedintele ordonase acum ca 
orice „periaj” să fie lăsat deoparte. Rezultatul era un text 
perfect - bogat în cuvinte-cheie şi uşor de înţeles. O 
combinaţie mortală. Chiar şi serviciile de ştiri care foloseau 
programe software de depistare a cuvintelor-cheie pentru a 
sorta e-mailurile aveau să fie extrem de alertate în privinţa 
acestui mesaj: 

De la: Biroul de Comunicaţii al Casei Albe; 

Subiect: Adresa Prezidenţială Urgentă. 

Preşedintele Statelor Unite va ţine o conferinţă de presă 
importantă în seara asta la ora opt, Eastern Standard Time, 
din camera de informări a Casei Albe. Subiectul anunţului 
este deocamdată confidential. Transmisiile în direct vor fi 
permise prin metodele obişnuite. 

Punând hârtia înapoi pe birou, Tench privi prin Biroul de 
Comunicaţii şi dădu impresionată din cap în direcţia 
personalului. Aceştia părură recunoscători. 

Îşi aprinse o ţigară, trase din ea câteva secunde şi lăsă 
tensiunea să crească. In cele din urmă zâmbi: 

— Doamnelor şi domnilor, daţi drumul la motoare! 

Din mintea lui Rachel Sexton dispăruse orice raţionament 
logic. Nu se mai putea gândi deloc la meteorit, la hârtia 
misterioasă din buzunar, la Ming, la oribilul atac de pe 
platforma de gheaţă. O preocupa o singură chestiune. 

„Supravieţuirea.” 

Gheaţa aluneca fantomatic sub ea, ca o autostradă 
lucioasă şi nesfârşită. Habar n-avea dacă trupul îi era 
amorţit de frică sau doar protejat de costum, dar nu simţea 
nicio durere. Nu simţea nimic. 

Încă. 

Pe o parte, lipită de Tolland în dreptul mijlocului, Rachel 
stătea cu faţa înspre el, ca într-un fel de îmbrăţişare 
ciudată. Undeva, în faţa lor, balonul gonea, umflat de vânt, 
ca o paraşută în spatele unei maşini de curse. Corky venea 
târâş în spate, tot rostogolindu-se, o remorcă de tractor 
scăpată de sub control. Făclia care marca locul unde 
fuseseră atacați se făcuse deja nevăzută în depărtare. 

Fâşâitul costumelor Mark IX la contactul cu gheaţa 
deveni tot mai puternic, pe măsură ce accelerau. Rachel 
habar n-avea cât de repede alunecau, dar vântul sufla cu 
cel puţin o sută de kilometri la oră, iar autostrada 
lunecoasă de sub ei părea să gonească tot mai mult cu 
fiecare secundă care trecea. Balonul impermeabil nu dădea 
niciun semn că s-ar rupe sau că şi-ar slăbi forţa cu care îi 
trăgea. 

„Trebuie să ne dăm drumul”, îşi spuse ea. Fugeau de un 
inamic fatal - drept în braţele altuia. „Probabil că oceanul e 
la mai puţin de un kilometru acum!” Gândul contactului cu 
apa extrem de rece îi provoca amintiri îngrozitoare. 

Vântul sufla tot mai tare, astfel încât viteza lor crescu. 
Undeva, în spatele lor, Corky scoase un urlet de groază. La 
viteza asta, le mai rămăseseră doar câteva minute până ce 
aveau să fie aruncaţi peste creastă, direct în ocean. 

Tolland părea că se gândeşte la acelaşi lucru, pentru că 
începu să se lupte cu clema prinsă de corpurile lor. 

— Nu pot desface chestia asta! strigă el. E prea tare 
întinsă! 

Rachel spera ca o liniştire momentană a vântului să-i 
ofere lui Tolland un răgaz, însă şuvoiul de aer continua să-i 
tragă cu o constanţă de nezdruncinat. Incercând să îi fie de 
ajutor, Rachel îşi răsuci corpul şi încercă să-şi înfigă 
crampoanele unui călcâi în gheaţă, trimițând un şuvoi de 
aşchii de gheaţă în aer. Viteza se domoli un pic. 

— Acum! ţipă ea, ridicându-şi piciorul. 

Pentru o fracțiune de secundă, coarda care îi ţinea legaţi 
de balon îşi slăbi strânsoarea. Tolland se lăsă în jos, 
încercând să profite de moment pentru a desface clema, 
dar nu reuşi. 

— Din nou! îi strigă el. 

De această dată, se întoarseră amândoi în direcţii opuse 
şi îşi înfipseră călcâiele în gheaţă, trimițând o jerbă dublă 
de aşchii în aer. Efortul aduse o încetinire mai mare. 

— Acum! 

La semnul lui Tolland, se ridicară amândoi. În vreme ce 
balonul plonja din nou înainte, Tolland îşi introduse degetul 
mare în închizătoarea clemei şi răsuci piedica, încercând să 
elibereze clema. Chiar dacă fusese mai aproape de reuşită, 
avea nevoie de mai mult spaţiu de manevră. Aşa cum se 
lăudase Norah, clemele de prindere erau de prima mână, 
special construite cu o buclă suplimentară de metal, astfel 
încât să nu se desfacă niciodată dacă simțeau o cât de 
mică tensiune. 

„Omorâţi de clemele de siguranţă”, îşi zise Rachel, 
găsind ironia de-a dreptul tragică. 

— Încă o dată! îi strigă Tolland. 

Punându-şi la bătaie toată energia şi toată speranţa, 
Rachel se răsuci cât de mult putu şi îşi înfipse ambele 
călcâie în gheaţă. Arcuindu-şi spatele, încercă să îşi lase 
toată greutatea corpului la nivelul călcâielor. Tolland o 
imită, până ce ajunseră amândoi contorsionaţi. Legătura 

din dreptul mijlocului le îngreuna efortul. Tolland îşi înfipse 
şi el călcâiele, în vreme ce Rachel se arcui mai tare. 
Vibraţiile trimiteau unde de şoc de-a lungul picioarelor. 
Avea senzaţia că i se rupeau gleznele. 

— Ţine aşa... ţine aşa... 

Tolland se contorsionă mai tare ca să desprindă clema, în 
vreme ce viteza scăzu simţitor. 

— Aproape... 

Crampoanele lui Rachel cedară. Bucăţile de metal se 
rupseră de pe talpa cizmelor ei şi zburară înapoi în noapte, 
trecând peste Corky. Balonul zvâcni imediat înainte, 
trimiţându-i pe Rachel şi pe Tolland împreună într-o parte. 
Tolland scăpă clema din mână. 

— La dracul! 

Ca şi cum s-ar fi înfuriat că fusese pentru moment 
încetinit, balonul porni şi mai vijelios înainte, trăgându-i şi 
mai abitir către ocean. Rachel ştia că se apropiau cu 
repeziciune de creastă, deşi pericolele îi pândeau chiar şi 
înainte de prăpastie. In calea lor se înălţau trei ridicaturi 
enorme de zăpadă. Chiar protejată fiind de un costum Mark 
IX, momentul lansării cu mare viteză peste movilele de 
zăpadă o umplea de groază. 

Luptându-se disperată cu harnaşamentul, Rachel încercă 
să găsească o cale de a elibera balonul. Abia atunci auzi 
pocnetul ritmat - ţăcănitul rapid al metalului uşor care se 
izbeşte de platforma de gheaţă. 

Toporul. 

Cuprinsă de panică, uitase complet de toporul de gheaţă 
prins de centură. Unealta uşoară de aluminiu se 
bălăngănea pe lângă picior. Rachel îşi ridică privirea înspre 
clema de prindere de pe balon. Nailon gros, de sarcină 
grea. Se întinse, încercând disperată să apuce toporul. 
Prinse mânerul şi îl trase înspre ea, întinzând de coarda 
elastică de prindere. Continuând să stea într-o parte, 
Rachel încercă să-şi ridice braţele deasupra capului, 
apăsând cu muchia ascuţită a toporului pe coarda groasă. 
Stângace, începu să taie coarda, de parcă ar fi folosit un 

ferăstrău. 

— Da! strigă Tolland, căutând acum şi el toporul pe care-l 
avea legat la picior. 

Alunecând pe o parte, Rachel se întinse cât putu de mult. 
Materialul corzii era unul extrem de rezistent, iar fâşiile de 
nailon cedau cu mare greutate. Tolland apucă toporul lui, 
se răsuci, întinse braţele deasupra capului şi încercă să taie 
de dedesubt, exact în acelaşi loc. Lamele încovoiate se 
îngemănară. Coarda începu să se subţieze acum din două 
părţi. 

„O să reuşim, îşi zise Rachel. Chestia asta o să se rupă!” 

Pe neaşteptate, mingea argintie a balonului din faţa lor 
zvâcni în sus ca şi cum ar fi atins o platformă de lansare. 
Spre groaza ei, Rachel îşi dădu seama că balonul urmărea 
pur şi simplu conturul solului. 

Ajunseseră. 

Ridicăturile de zăpadă. 

Zidul alb se ivi cu doar o secundă înainte de a-l atinge. 
Lovitura simțită în coaste o făcu pe Rachel să se zbată, 
fiindcă rămăsese fără suflu, şi toporul îi căzu din mâini. Ca 
un schior pe apă care e tras pe o platformă de lansare, 
Rachel îşi simţi corpul târât spre culmea dâmbului şi 
aruncat în aer. Ea şi Tolland se treziră brusc catapultaţi într- 
o vâltoare ameţitoare de aer. Canalul dintre dâmburi se 
întindea undeva, departe sub ei, însă cablul de remorcare 
continua să se ţină puternic, trăgându-le corpurile cu viteză 
în sus şi purtându-i cu siguranţă dincolo de primul canal. 
Pentru o clipă, Rachel zări ce îi aştepta în faţă. Incă două 
ridicături, un platou scurt, apoi prăpastia către ocean. 

Ca şi cum ar fi simţit teroarea din sufletul lui Rachel, 
urletul ascuţit al lui Corky Marlinson sfâşie aerul. Undeva, în 
spatele lor, Corky se trezise aruncat peste primul dâmb. 
Toţi trei pluteau acum în aer, balonul trăgându-i în sus ca 
un animal sălbatic înnebunit care vrea să scape de capcana 
vânătorilor. 

Brusc, în noapte se auzi un zgomot făcut de o plesnitură, 
ca un foc de armă. Coarda subţiată cedă din pricina 

greutăţii celor trei, iar capătul ei rupt o plesni pe Rachel 
drept în faţă. Intr-o fracțiune de secundă, se treziră căzând 
de la înălţime. Undeva, deasupra capului lor, balonul ţâşni 
scăpat de sub orice control... năpustindu-se către apele 
oceanului. 

Prinşi în carabiniere şi harnaşamente, Tolland şi Rachel 
se prăvăliră înapoi spre sol. Pe măsură ce vârful alb al celui 
de-al doilea dâmb se apropia cu repeziciune, Rachel se 
pregăti pentru a întâmpina impactul. Ratând pe puţin vârful 
celui de-al doilea dâmb, se prăbuşiră pe panta 
descendentă. Impactul fu atenuat de costume şi de panta 
dâmbului. În vreme ce universul din jur se transforma într-o 
masă nedefinită de braţe, picioare şi gheaţă, Rachel simţi 
cum zboară de-a lungul pantei către canalul central de 
gheaţă. Din instinct, îşi întinse braţele şi picioarele pentru a 
încetini înainte de a atinge următorul dâmb. Simţi cum 
încetinesc, însă prea lent. In câteva secunde, ea şi Tolland 
se rostogoleau pe panta ascendentă a celui de-al treilea 
dâmb. In vârf îi aşteptă un alt moment de 
imponderabilitate. După aceea, cuprinsă de panică, Rachel 
simţi cum alunecă din nou în jos de cealaltă parte a 
dâmbului, către platoul final... ultimii douăzeci şi cinci de 
metri ai ghețarului Milne. 

Alunecând spre creastă, Rachel simţea cum Corky trage 
de coardă. Ştia că viteza lor se reduce. Însă mai ştia şi că 
era un pic prea târziu. Capătul ghețarului alerga acum 
înspre ei. Rachel ţipă îngrozită. 

Şi atunci se întâmplă. 

Marginea ghețarului alunecă de sub ei. Ultimul lucru pe 
care şi-l aminti Rachel era că se prăbuşea. 

Westbrooke Place Apartments sunt situate la adresa 
2201 N Street NW şi sunt cunoscute ca fiind una dintre 
puţinele adrese extrem de corecte din Washington. 
Gabrielle trecu grăbită prin uşa rotativă şi întră în holul de 
marmură, unde se auzea zgomotul unei cascade în 
miniatură. 

Portarul clădirii păru surprins să o vadă. 

— Domnişoară Ashe? Nu ştiam că treceţi pe aici în seara 
asta! 

— Am întârziat! 

Gabrielle se grăbi să semneze în registrul de vizitatori. 
Ceasul mare de deasupra biroului arăta 6.22 P.M. 

Portarul se scărpină în creştet: 

— Senatorul mi-a dat o listă, dar dumneavoastră nu 
sunteţi... 

— Întotdeauna uită oamenii care îl ajută cel mai mult. 

Schiţă un zâmbet fugar şi porni repede spre lift. 

Portarul părea stingherit: 

— Mai bine aş suna. 

— Mersi, îi răspunse ea, urcându-se în lift. 

„Telefonul senatorului e scos din priză.” 

După ce ajunse la etajul nouă, Gabrielle ieşi iute şi porni 
de-a lungul holului elegant. Când ajunse în capăt, văzu că 
uşa senatorului Sexton era păzită de un vânjos însoțitor de 
escortă - eufemistic botezat bodyguard. Tipul părea 
plictisit. Dacă Gabrielle era surprinsă că îl vede la datorie, 
tipul păru de-a dreptul uluit de vizita ei. Sări în picioare 
imediat ce o văzu. 

— Ştiu, zise Gabrielle, apropiindu-se din ce în ce mai 
mult. E o seară P. E. Nuvrea să fie deranjat. 

Paznicul dădu din cap: 

— Mi-a dat ordine foarte stricte ca niciun vizitator... 

— E o urgenţă! 

Bărbatul îşi postă imensul lui trup în dreptul uşii: 

— Are o întâlnire privată. 

— Zău? 

Gabrielle ridică dosarul roşu de sub braţ şi îi flutură 
sigiliul Casei Albe prin faţa ochilor: 

— Tocmai vin din Biroul Oval. Trebuie să îi dau 
senatorului această informaţie. Amicii lui de petrecere vor 
trebui să se lipsească de el câteva minute. Acum, lasă-mă 
să intru! 

Paznicul păru că se înmoaie când văzu sigiliul Casei Albe 
pe dosar. 

„Nu mă face să îl deschid”, se rugă Gabrielle în gând. 

— Lăsaţi dosarul, zise el. l-I duc eu! 

— l-I duci tu pe naiba! Am ordin direct de la Casa Albă să 
îi înmânez personal acest dosar. Dacă nu vorbesc imediat 
cu el, mâine dimineaţă ne putem căuta cu toţii de lucru. 
Înţelegi? 

Paznicul stătea în cumpănă. Gabrielle îşi dădu seama că 
senatorul fusese neobişnuit de categoric în privinţa 
intimităţii în seara asta. Păşi hotărâtă înainte. Ţinând 
dosarul cu sigiliul drept în ochii lui, Gabrielle îşi cobori 
vocea până la nivelul unei şoapte şi îi spuse cuvintele de 
care se temeau toate persoanele angajate în securitate din 
Washington: 

— Nu înţelegi situaţia! 

Personalul care se ocupa cu paza politicienilor nu 
înţelegea niciodată situaţia, un fapt urât de toţi. Erau, la 
urma urmei, doar nişte purtători închiriaţi de arme, ţinuţi în 
necunoştinţă de cauză şi niciodată siguri dacă să respecte 
ordinele cu fermitate sau să rişte pierderea slujbei datorită 
ignorării prosteşti a unei crize evidente. 

Paznicul înghiţi în sec, uitându-se din nou la plicul cu 
sigiliu: 

— Bine, dar îi spun senatorului că aţi cerut imperios să 
fiţi lăsată înăuntru. 

Descuie uşa şi Gabrielle trecu în goană pe lângă el, 
înainte ca omul să se răzgândească. Intră în apartament şi 

închise în tăcere uşa după ea, apoi o încuie. 

Acum Gabrielle auzi voci încete în biroul lui Sexton din 
capătul holului - voci de bărbaţi. Genul de întâlnire P. E. Pe 
care o avea în seara asta nu semăna deloc cu ceea ce 
sugerase Sexton mai devreme. 

In timp ce parcurgea holul ca să ajungă înspre birou, 
Gabrielle trecu pe lângă o debara deschisă, înăuntrul căreia 
se vedeau o jumătate de duzină de haine bărbăteşti 
scumpe - numai lână şi tweed. În aparenţă, întâlnirea nu 
era una de lucru. Gabrielle ar fi trecut mai departe şi pe 
lângă genţile diplomat lăsate acolo, dacă una dintre ele nu 
i-ar fi atras atenţia. Eticheta cu numele de pe ea avea un 
logo de companie cu totul aparte. O rachetă roşie 
strălucitoare. 

Se opri, şi se aşeză în genunchi ca să citească: 

„SPACE AMERICA, INC.” 

Nedumerită, cercetă şi celelalte genţi. 

„BEAL AEROSPACE. 

MICROCOSM, INC. 

ROTARY ROCKET COMPANY. 

KISTLER AEROSPACE.” 

li răsună în minte vocea răguşită a lui Marjorie Tench. 
„Ştii că Sexton primeşte mită de la companii aerospaţiale 
private?” 

Gabrielle simţi cum îi accelerează pulsul privind înspre 
arcada întunecoasă care ducea în biroul senatorului. Ştia că 
putea vorbi cu glas tare, îşi putea anunţa prezenţa, şi totuşi 
voia mult să înainteze în tăcere. Se apropie până lao 
distanţa de câteva zeci de centimetri de arcadă şi rămase 
ascunsă în umbră... ascultând conversaţia din spaţiul 
învecinat. 

În vreme ce Delta Three rămase în urmă ca să aranjeze 
cadavrul lui Norah Mangor şi sania, ceilalţi doi soldaţi 
porniră în fugă în josul ghețarului după prada lor. 

În picioare aveau schiuri motorizate ElektroTreads. 
Proiectate după modelul de schiuri Fast Trax destinat 
marelui public, schiurile secrete ElektroTreads erau în 
esenţă nişte vehicule de zăpadă ce aveau ataşate de tălpici 
nişte minipăşitoare - ca nişte snowmobile pentru picior. 
Viteza era controlată prin unirea indexului cu degetul mare. 
Astfel se uneau două miniplăci de presiune ascunse în 
mănuşa mâinii drepte. În jurul piciorului era înfăşurată o 
baterie puternică pe bază de gel, dublu izolată, care le 
permitea schiurilor să alunece fără zgomot. In mod 
ingenios, energia cinetică generată de gravitate şi de 
păşitoarele care se roteau pe măsură ce schiorul aluneca în 
josul unei pante era automat folosită pentru reîncărcarea 
bateriei în scopul urcării pantei următoare. 

Stând cu spatele drept în calea vântului, Delta One 
cobori panta ghemuit, inspectând cu privirea suprafaţa 
dinaintea lui. Sistemul de vedere pe timp de noapte era un 
urmaş mult modernizat al modelului Patriot folosit de 
puşcaşii marini. Delta One privea acum printr-un vizor 
alcătuit din lentile din şase elemente 40 x 90 mm, un 
magnificator cu trei elemente şi un dispozitiv cu infraroşu 
de rezoluţie mare. Totul în jurul lor apărea mai degrabă 
colorat într-o nuanţă translucidă de albastru rece decât 
verdele obişnuit pentru binoclurile cu infraroşu - tiparul de 
culoare special proiectat pentru zone cu reflexie extremă 
precum Arctica. 

În timp ce se apropia de prima ridicătură, Delta One zări 
prin vizor mai multe dungi de zăpadă proaspăt răscolită, 
care se ridicau pe panta dâmbului ca o săgeată de neon în 
noapte. Celor trei fugari fie nu le-a trecut prin minte să se 

desprindă de harnaşament, fie nu au mai fost în stare de 
aşa ceva. În orice caz, dacă nu reuşiseră să se elibereze 
înainte de ultima ridicătură de zăpadă, acum se găseau 
undeva, în apele oceanului. Delta One ştia că 
îmbrăcămintea protectoare avea să le prelungească durata 
de supravieţuire în apă, însă curenţii puternici aveau să îi 
tragă în largul oceanului. Inecul nu putea fi evitat. 

În ciuda încrederii pe care o simţea, Delta One fusese 
instruit să meargă întotdeauna la sigur. Trebuia să vadă 
cadavrele. Ghemuindu-se şi mai mult, îşi strânse pumnii şi 
urcă în viteză prima pantă. 


Michael Tolland zăcea nemişcat. Işi cerceta rănile. Era 
lovit destul de puternic, dar oasele păreau a-i fi rămas 
întregi. Fără nicio îndoială fusese salvat de costumul de 
protecţie. Îşi deschise ochii. Nu putea să se concentreze. 
Totul părea mai liniştit aici... mai tăcut. Vântul continua să 
urle, dar cu mai puţină ferocitate. 

„Am trecut dincolo de margine, nu?” 

Reuşi, în sfârşit, să se adune şi apoi descoperi că zăcea 
întins pe gheaţă, aproape în unghi drept faţă de Rachel 
Sexton şi peste ea. Clemele lor de protecţie îngemănate 
erau complet răsucite. O simţea respirând sub el, dar nu-i 
putea zări chipul. Se rostogoli de pe ea. Muşchii abia mai 
catadicseau să răspundă comenzilor creierului. 

— Rachel...? 

Tolland nu era prea sigur dacă buzele lui scoseseră vreun 
sunet sau nu. 

Îşi aminti ultimele secunde ale călătoriei lor năucitoare: 
trasul în sus al balonului, coarda de prindere care plesnea, 
corpurile lor prăbuşindu-se pe panta dâmbului, alunecarea 
peste ultimul dâmb şi frânarea în ultimul moment în 
apropierea limitei ghețarului - în apropierea crestei. Tolland 
şi Rachel căzuseră, însă căderea fusese ciudat de scurtă. In 
loc să plonjeze în mare, aşa cum ar fi fost de aşteptat, 

căzuseră doar vreo trei metri înainte de a atinge alt bloc de 
gheaţă şi de a se opri, avându-l drept contragreutate pe 
Corky. 

Ridicându-şi capul, Tolland privi spre mare. Gheaţa se 
termina nu prea departe, într-o creastă, dincolo de care se 
auzeau vuietul oceanului. Privind înapoi spre ghețar, 
Tolland se zgâi să zărească ceva în noapte. La circa şase 
metri depărtare, privirea lui întâlni un perete înalt de 
gheaţă care părea să atârne deasupra lor. De-abia în acea 
clipă pricepu ce se întâmplase. Cumva, alunecaseră dincolo 
de ghețarul principal, pe o terasă de gheaţă mai joasă. 
Terasa era plată, lată cât un teren de hochei, şi se 
prăbuşise parţial - gata să se desprindă şi să cadă în ocean 
în orice clipă. „Aisberg în formare”, îşi spuse Tolland, în 
timp ce privea platforma instabilă de gheaţă pe care zăcea. 
Era o bucată lată şi pătrată care atârna lipită de ghețar ca 
un balcon imens, înconjurat din trei părţi de văi abrupte de 
gheaţă care dădeau spre ocean. Bucata de gheaţă era 
ataşată de ghețar doar în partea din spate, iar Tolland 
putea să vadă acum cât de precară era această legătură. 
Hotarul dintre terasă şi ghețarul Milne era trasat de o fisură 
care măsura deja peste un metru lăţime şi continua să se 
lărgească. Forţa gravitaţională avea să influenţeze sfârşitul 
acestei bătălii. 

Mai înspăimântătoare decât fisura era însă imaginea 
corpului nemişcat al lui Corky Marlinson, care stătea 
ghemuit pe gheaţă. Corky zăcea la zece metri depărtare, 
legat în continuare de ei cu acea coardă de siguranţă. 

Tolland încercă să se ridice în picioare, dar îl împiedica 
faptul că era legat de Rachel. Îşi schimbă poziţia şi începu 
să desfacă legăturile dintre ei. 

În timp ce încerca să se ridice şi ea în capul oaselor, 
Rachel părea extrem de slăbită: 

— N-am... trecut dincolo de margine? 

În voce i se citea uluirea. 

— Am căzut pe un bloc de gheaţă aflat la un nivel mai 
jos, îi răspunse Tolland, reuşind, în sfârşit, să se detaşeze 

complet. Trebuie să-l ajut pe Corky! 

Chinuit de dureri, Tolland voi să se ridice, dar îşi simţi 
picioarele nesigure. Apucă de coardă şi trase. Corky începu 
să alunece pe gheaţă înspre ei. După mai multe opinteli, 
ajunse doar la câţiva zeci de centimetri depărtare. 

Colegul lor arăta de parcă ar fi fost bătut măr. Îşi 
pierduse ochelarii, pe un obraz i se vedea o tăietură urâtă 
şi îi curgea sânge din nas. Teama lui Tolland ca omul să nu 
fi murit se spulberă în clipa în care Corky se răsuci şi se uită 
la el cu o privire urâtă. 

— Isuse, îngăimă el. Ce naiba a mai fost şi şmecheria 
ala? 

Tolland se simţi copleşit de un val de uşurare. 

Rachel reuşise între timp să se ridice şi acum se strâmba 
din cauza durerii. Privi în preajmă: 

— Trebuie să... plecăm de aici. Blocul ăsta de gheaţă e 
pe punctul de a se prăbuşi. 

Tolland era total de acord. Singura întrebare era cum. 

Nu aveau timp să se gândească la o soluţie. Deasupra 
lor, pe ghețar, începea să se audă un fâşâit ascuţit care le 
era cunoscut. Tolland se uită în sus şi zări două siluete 
îmbrăcate în alb, care ajunseseră la marginea ghețarului şi 
se opriseră în acelaşi timp. Cei doi oameni rămaseră pironiţi 
locului preţ de o clipă, zgâindu-se la prada lor ca nişte mari 
maeştri de şah savurând clipa dinainte de mutarea finală. 


Delta One era surprins să vadă că cei trei fugari trăiesc. 
Ştia că lucrurile nu aveau să rămână aşa pentru mult timp. 
Victimele căzuseră pe o porţiune a ghețarului care îşi 
începuse deja plonjonul inevitabil spre ocean. Cei trei 
puteau fi neutralizaţi şi lichidaţi în acelaşi fel ca femeia care 
zăcea acum moartă, însă tocmai se ivise o soluţie mult mai 
„curată”. O soluţie prin care cadavrele nu aveau să fie 
descoperite niciodată. 

Când privi dincolo de marginea buzei de gheaţă, Delta 
One se concentră asupra crevasei crescânde, ce începuse 
să se întindă precum un şarpe între ghețar şi puiul de 

gheaţă. Bucata pe care stăteau fugarii era într-o poziţie 
extrem de nesigură... gata să se rupă şi să cadă în ocean în 
orice zi. 

„De ce acea zi n-ar fi tocmai astăzi...?” 

Pe ghețar, noaptea erau zguduiţi în permanenţă la 
câteva ore distanţă de bubuituri asurzitoare - sunetele 
bucăţilor de gheaţă care se desprindeau de gheţarul-mamă 
şi plonjau în ocean. Cine ar fi observat? 

Cuprins de fiorul de adrenalină obişnuit în preajma unui 
nou asasinat, Delta One îşi introduse mâna în rucsacul cu 
provizii şi scoase de acolo un obiect greu, de forma unei 
lămâi. Un articol standard pentru echipele militare de asalt, 
obiectul era botezat „flash-bang”, fiind, de fapt, o grenadă 
de impact neletală, ce dezorienta temporar inamicul prin 
generarea unei lumini orbitoare şi a unui zgomot asurzitor 
în urma exploziei. In noaptea asta însă, avea cu siguranţă 
să se dovedească a fi mortală. 

Se postă în apropierea marginii, întrebându-se cât de 
adâncă era  crevasa  despărţitoare. Şase metri? 
Cincisprezece metri? Oricum nu mai conta. Planul lui 
funcţiona indiferent de adâncime. 

Cu un calm exersat de-a lungul a nenumărate execuţii cu 
sânge rece, Delta One fixă o întârziere de zece secunde pe 
minipanoul de comandă al grenadei, scoase cuiul de 
siguranţă şi aruncă grenada în despărţitură. Minibomba 
plonjă în întuneric şi se făcu nevăzută. 

După aceea, Delta One şi camaradul lui goniră înspre 
culmea ultimului dâmb şi aşteptară. Avea să fie o imagine 
de neuitat. 


Chiar dacă era aproape inconştientă, Rachel Sexton îşi 
imagina cu destulă exactitate ce anume aruncaseră 
atacatorii în crevasă. Fără a-şi da exact seama dacă 
Michael Tolland pricepuse ce se întâmplă sau citise groaza 
din ochii ei, Rachel îl văzu că se albeşte la faţă şi că îşi 
îndreaptă iute privirea înfricoşată în josul bucății de gheaţă 
pe care stăteau, înțelegând clar că inevitabilul urma să se 

producă. 

Ca un nor de furtună iluminat de un fulger din interior, 
gheaţa de sub Rachel emise o lumină dinăuntru. Ciudata 
lumină albă trimise raze în toate direcţiile. Ghețarul luci pe 
o distanţă de o sută de metri. Apoi se auzi bubuitura. Nu 
huruitul unui cutremur, ci o undă de şoc asurzitoare, cu o 
forţă înfiorătoare. Rachel simţi impactul sonor în toate 
fibrele trupului. 

În aceeaşi fracțiune de secundă, ca şi cum s-ar fi săpat 
un şanţ între ghețar şi blocul de apă, creasta începu să se 
desprindă cu un zgomot îngrozitor. Rachel schimbă o 
privire îngrozită cu Tolland. Lângă ei, Corky scoase un urlet. 

Fundul bucății se desprinse. 

Rachel se simţi pentru o clipă imponderabilă, plutind 
deasupra blocului de milioane de tone de gheaţă. Apoi se 
treziră cu toţii coborând odată cu aisbergul - plonjând în 
apa ucigătoare. 

Scrâşnetul asurzitor al frecării unei bucăţi de gheaţă de 
alta o asurzi pe Rachel, în vreme ce aisbergul alunecă de-a 
lungul fațadei ghețarului Milne, trimiţind în aer milioane de 
aşchii de gheaţă. Pe măsură ce aisbergul cobora, viteza lui 
se micşoră, astfel încât Rachel şi ceilalţi se prăbuşiră cu 
putere pe el. 

În vreme ce blocul de gheaţă îşi continua plonjonul spre 
mare, Rachel văzu spuma oceanului cum se apropie tot mai 
repede, ca solul apropiindu-se de un săritor cu coarda, a 
cărui unealtă elastică ar fi fost cu vreo câţiva zeci de 
centimetri prea lungă. Spuma se înălța... se înălța... şi 
deodată ajunse la ei. Revenise coşmarul din copilărie. 

„Gheaţa... apa... Întunericul.” Groază desăvârşită. 

Vârful aisbergului alunecă sub apă, astfel încât apele 
Oceanului Arctic se revărsară peste marginile gheții ca un 
torent. Rachel se simţi trasă sub apă. Când apa sărată îi 
atinse pielea neprotejată a feţei, avu sentimentul că o arde 
cu un fier încins. Solul de gheaţă dispăru sub ea. Rachel se 
luptă să revină la suprafaţă, ajutată de gelul din costum. 
Inghiţi o gură zdravănă de apă de mare, dar reuşi să îşi 
revină. Îi zări pe ceilalţi plutind în apropiere, toţi trei 
înfăşuraţi în corzile de siguranţă. Când reuşi să se 
echilibreze, Tolland îi strigă: 

— Revine la suprafaţă! 

În clipa în care înţelese vorbele lui, Rachel simţi un vârtej 
ciudat urcând de sub ea. Ca o locomotivă uriaşă care îşi 
inversase sensul de mişcare, blocul de gheaţă se oprise din 
scufundare undeva, sub apă, şi acum îşi începuse 
ascensiunea chiar sub ei. Un huruit fantomatic, de joasă 
frecvenţă, se auzi cu putere prin apă în momentul în care 
blocul scufundat ajunse aproape de suprafaţă. 

Blocul urcă repede, accelerându-şi urcuşul şi ivindu-se ca 
o fantomă din adâncurile întunecate. Rachel se simţi 

ridicată în aer. Când gheaţa îi atinse trupul, apa oceanului 
începu să se învârtejească. Rachel încerca zadarnic să îşi 
găsească echilibrul, în timp ce gheaţa o propulsa în sus 
împreună cu milioane de litri de apă sărată. Blocul imens se 
ivi în sfârşit la suprafaţă, gemând şi răsucindu-se pe toate 
părţile, căutându-şi un centru de gravitate. Rachel se trezi 
rostogolindu-se prin apa adâncă până la mijloc. In vreme ce 
apa începu să şiroiască de pe suprafaţa albă, şuvoiul o 
înghiţi pe Rachel şi o trase către margine. Căzând întinsă 
pe burtă, Rachel zări marginea care se apropia 
ameninţător. 

„Ține-te bine!” Auzea vocea mamei ei strigându-i ca 
atunci când era doar o copilă şi plutea pe sub gheaţa 
iazului. „Ţine-te bine! Nu te scufunda!” 

Harnaşamentul strâns o împiedica să respire. Rachel se 
opri la doar câţiva metri de margine. Mişcarea o răsucise pe 
loc. Îl văzu, la zece metri depărtare, pe Corky, care zăcea 
nemişcat, legat în continuare de ea prin coardă. 
Alunecaseră pe suprafaţa blocului în direcţii diferite, şi 
acest fapt îi oprise pe amândoi de la căderea peste 
marginea aisbergului. În vreme ce apa se scurgea şi 
devenea tot mai puţin adâncă, o altă siluetă întunecată 
apăru lângă Corky. Omul era în patru labe. Apucă de coarda 
lui Corky şi scuipă apă de mare. 

Michael Tolland. 

În vreme ce ultimele şuvoaie de apă se scurseră pe lângă 
ea, lăsând blocul de gheaţă uscat, Rachel rămase întinsă, 
într-o tăcere îngrozită, ascultând vuietul oceanului. Apoi, 
simțind cum i se face tot mai frig, se ridică în patru labe. 
Aisbergul continua să se balanseze înainte şi înapoi, ca un 
cub uriaş de gheaţă. Năucită şi chinuită de dureri cumplite, 
Rachel se târî înapoi către ceilalţi. 

Mult deasupra lor, pe ghețar, Delta One se zgâi prin 
vizorul de noapte la apa care se învolbura în jurul celui mai 
proaspăt aisberg din Oceanul Arctic. Nu era surprins că nu 
vedea trupuri în apă. Oceanul era întunecat, iar costumele 
victimelor lui erau negre. 

Cercetă cu privirea suprafaţa imensului bloc de gheaţă 
plutitoare, reuşind cu greu să se concentreze. Gheaţa 
pornise cu repeziciune în larg, trasă de puternicii curenţi 
din apropierea ghețarului. Tocmai vru să îşi întoarcă 
privirea spre apele oceanului, când zări ceva neaşteptat. 
Trei puncte negre pe gheaţă. „Să fie acelea cadavrele?” 
încercă să le aducă mai aproape prin vizor. 

— Vezi ceva? întrebă Delta Two. 

Delta One nu îi răspunse, concentrat să regleze lupa 
vizorului. Era uluit să vadă, pe suprafaţa albă a aisbergului, 
trei forme umane care zăceau nemişcate. Habar n-avea 
dacă cei trei trăiau sau erau deja morţi. Nu mai conta 
acum. Dacă trăiau, chiar şi îmbrăcaţi cu acele costume de 
protecţie, aveau să moară în mai puţin de o oră: erau uzi, 
furtuna se apropia şi erau purtaţi în derivă în largul unuia 
dintre cele mai periculoase oceane de pe planetă. Corpurile 
lor n-aveau să fie găsite niciodată. 

— Doar umbre, zise el, întorcându-se cu spatele la 
creastă. Hai să ne întoarcem la bază. 

Senatorul Sedgewick Sexton îşi aşeză sonda cu 
Courvoisier pe tejgheaua căminului din apartament şi înteţi 
focul câteva clipe, adunându-şi gândurile. Cei şase oameni 
din birou stăteau acum tăcuţi... aşteptau. Discuţiile de 
complezenţă luaseră sfârşit. Sosise vremea ca senatorul 
Sexton să aleagă. Ei o ştiau. O ştia şi el. 

Politica însemna vânzare. 

„Fă-i să aibă încredere! Arată-le că le înţelegi 
problemele!” 

— Aşa cum poate ştiţi deja, rosti Sexton, întorcându-se 
spre oaspeţi, în ultimele luni m-am întâlnit cu mulţi oameni 
aflaţi în poziţii similare cu cele pe care le deţineţi 
dumneavoastră. 

Zâmbi şi se aşeză, ca să fie la acelaşi nivel cu ei. 

— Însă dumneavoastră sunteţi singurii pe care i-am 
invitat vreodată la mine acasă. Sunteţi nişte oameni 
extraordinari şi sunt onorat să vă întâlnesc. 

Sexton îşi încrucişă braţele şi îşi roti privirea prin 
încăpere, luând contact personal cu fiecare dintre oaspeţi. 
Apoi se concentră asupra primei ţinte - bărbatul voinic cu 
pălărie de cowboy. 

— Space Industries din Houston, continuă Sexton. Mă 
bucur că aţi venit! 

Texanul se încruntă: 

— Urăsc oraşul ăsta. 

— Nu vă învinuiesc. Washingtonul a fost nedrept cu 
dumneavoastră. 

Texanul se uită pe sub borul pălăriei, dar nu scoase nicio 
vorbă. 

— Acum doisprezece ani, reluă Sexton, i-aţi făcut o ofertă 
guvernului american. Aţi propus construirea unei staţii 
spaţiale americane pentru doar cinci miliarde de dolari. 

— Mda, aşa a fost. Mai am şi acum proiectul. 

— Şi totuşi NASA a convins guvernul că o staţie spaţială 
americană trebuie să fie un proiect NASA. 

— Corect. NASA a început construcţia cu un deceniu în 
urmă. 

— Un deceniu. Şi nu numai că staţia NASA nu este încă 
operaţională, dar proiectul ei a costat până acum de 
douăzeci de ori mai mult decât proiectul dumneavoastră. In 
calitate de cetăţean care-şi plăteşte impozitul, mi se face 
rău! 

Un mormăit general de aprobare răsună în încăpere. 
Sexton îşi mută privirea de la unul la altul, păstrând 
legătura cu întregul grup. 

— Sunt perfect conştient, rosti el, adresându-se tuturor 
de această dată, că mai mulţi dintre dumneavoastră s-au 
oferit să lanseze navete spaţiale private pentru o sumă de 
doar cincizeci de milioane de dolari per zbor. 

Alte încuviinţări. 

— Şi totuşi NASA vă sapă pretinzând doar treizeci şi opt 
de milioane de dolari pe zbor... chiar dacă tariful lor rea/ 
pentru fiecare zbor este de peste o sută şi cincizeci de 
milioane de dolari! 

— E modul lor de a ne ţine departe de spaţiul cosmic, 
rosti unul dintre musafiri. Sectorul privat nu are cum să 
intre în competiţie cu o companie care îşi permite zboruri 
cu naveta spaţială având pierderi de patru sute la sută şi 
continuând să rămână în afacere. 

— Nici n-ar trebui, accentuă Sexton. 

Încuviinţări din toate părţile. 

Sexton se întoarse acum spre întreprinzătorul cu aspect 
sever de lângă el, un om al cărui dosar îl citise cu interes. 
La fel ca mulţi întreprinzători care îi finanţau campania, 
omul era un fost inginer militar care devenise extrem de 
dezamăgit de salariile mici şi de birocraţia guvernamentală 
şi îşi abandonase funcţia pentru a-şi căuta norocul în 
industria aerospațială. 

— Kistler Aerospace, rosti Sexton, clătinând din cap 
deznădăjduit. Compania dumneavoastră a proiectat şi a 

produs o rachetă capabilă să lanseze încărcături cu doar 
patru mii de dolari pe kilogram, în vreme ce la NASA costă 
douăzeci de mii de dolari pe kilogram. Făcu o pauză pentru 
a spori efectul dramatic. Şi totuşi nu aveţi clienţi?! 

— Cum aş putea avea vreun client? îi răspunse omul. 
Anul trecut NASA ne-a săpat taxând Motorola cu doar o mie 
şase sute douăzeci şi patru de dolari pe kilogram pentru 
lansarea unui satelit de telecomunicaţii. Guvernul a lansat 
acel satelit cu o pierdere de nouă sute la sută! 

Sexton dădu din cap. Contribuabilii subvenţionau fără 
voia lor a agenţie de zece ori mai ineficientă decât 
concurenţa din sectorul privat. 

— A devenit dureros de evident, zise el, că NASA face tot 
posibilul să pună căluş posibilei competiţii în spaţiul cosmic. 
Loveşte în afacerile aerospaţiale private prin tarifarea 
serviciilor cu mult sub valoarea celor de pe piaţă. 

— Este un Wal-Mart al spaţiului, interveni texanul. 

„O analogie a naibii de bună, îşi spuse Sexton. Va trebui 
să o ţin minte.” Lanţul de magazine Wal-Mart era faimos 
pentru mutările în teritorii noi, vânzarea produselor sub 
preţul pieţei şi înlăturarea întregii competiţii locale. 

— M-am săturat al dracului de tare şi am obosit, continuă 
texanul, să plătesc milioane de dolari în taxe şi impozite 
doar ca Unchiul Sam să folosească aceşti bani ca să îmi 
fure clienţii! 

— V-am auzit, îi zise Sexton. Înţeleg. 

— Lipsa  sponsorizărilor corporatiste omoară Rotary 
Rocket, interveni un bărbat îmbrăcat elegant. Legile 
împotriva sponsorizării sunt de-a dreptul criminale! 

— Sunt întru totul de acord. 

Sexton aflase cu uimire că o altă cale prin care NASA îşi 
accentua monopolul asupra spaţiului cosmic era aceea dea 
determina trecerea unor ordonanţe federale prin care se 
interziceau reclamele pe vehiculele spaţiale. În loc să le 
permită companiilor private să îşi asigure finanţări prin 
intermediul sponsorizărilor corporatiste şi al logo-urilor 
publicitare - în modul în care se desfăşurau lucrurile, de 

pildă, în cursele profesioniste de maşini - vehiculele 
spaţiale puteau afişa doar cuvintele USA şi numele 
companiei. Într-o ţară în care se cheltuiau 185 de miliarde 
de dolari pe publicitate, niciun dolar din reclamă nu îşi 
găsea drumul către sipetele companiilor aerospaţiale 
private. 

— E jaf la drumul mare! comentă un alt musafir. 
Compania mea speră să rămână în afaceri suficient de mult 
ca să lanseze, în mai, anul viitor, primul prototip al unei 
navete spaţiale turistice. Ne aşteptăm la un impact 
extraordinar. Corporaţia Nike tocmai ne-a oferit şapte 
milioane de dolari sub formă de sponsorizare pentru a picta 
emblema Nike şi logo-ul Just do it! pe partea laterală a 
navetei. Pepsi ne-a oferit de două ori mai mult pentru 
Pepsi: The choice of a new generation. Numai că, în 
conformitate cu legea federala, dacă pe naveta noastră 
apar reclame, ni se interzice să o lansăm! 

— Aveţi dreptate, rosti Sexton. lar dacă voi fi ales, voi 
face tot ce îmi stă în puteri pentru abolirea legislaţiei 
antisponsorizare. Asta este o promisiune. Spaţiul cosmic ar 
trebui deschis reclamelor la fel ca fiecare centimetru de sol 
terestru. 

Sexton îşi sorbi din priviri audiența. Vocea îi deveni 
solemnă: 

— Cu toţii trebuie să fim însă conştienţi că obstacolul cel 
mai mare în calea privatizării NASA nu e dat de lege, ci de 
percepţia publică. Cei mai mulţi americani au încă o 
imagine romanţată a programului spaţial american. Ei 
continuă să creadă că NASA este o agenţie guvernamentală 
necesară. 

— De vină sunt  blestematele alea de filme 
hollywoodiene! rosti cu năduf un alt musafir. Câte filme de 
genul NASA-salvează-omenirea-de-un-asteroid-ucigaş poate 
crea Hollywood-ul, pentru numele lui Dumnezeu? E 
propagandă pură! 

Sexton ştia că mulţimea de filme despre NASA produse 
de Hollywood aveau un substrat pur economic. Urmând 

moda generată de popularul film 7op Gun - un lung-metraj 
de acţiune, cu un superpilot interpretat de Tom Cruise, care 
fusese realizat ca o reclamă lungă de două ore pentru 
Marina Statelor Unite -, NASA îşi dăduse seama de 
adevăratul potenţial al Hollywoodului ca unealtă folosită în 
relaţiile publice. Cu discreţie, NASA începuse să le ofere 
caselor de producţie acces gratuit pentru filmare şi toate 
facilităţile secrete ale agenţiei - turnuri de lansare, spaţii de 
control al misiunilor, zone de antrenament. Obişnuiţi să 
plătească sume exorbitante de licenţă atunci când filmau în 
alte locuri similare, producătorii săriseră imediat când 
aflaseră de posibilitatea de a economisi milioane de dolari 
din bugetul unui film prin montarea unor filme de suspans 
despre NASA în locaţiile „gratuite” ale acesteia. Bineînţeles, 
respectivele case de producţie primeau accesul numai dacă 
agenţia aproba scenariul. 

— Astfel se spală creierul publicului, se plânse un musafir 
care părea să fie hispanic. Filmele nu sunt nici pe jumătate 
la fel de proaste precum reclamele. Să trimiţi un cetăţean 
de frunte în spaţiu? lar acum NASA are de gând să trimită o 
navetă cu echipaj complet feminin? Toate astea pentru 
publicitate! 

Sexton oftă şi vocea îi deveni tragică: 

— E adevărat, şi ştiu că nu trebuie să vă mai amintesc ce 
s-a întâmplat în anii optzeci, când Departamentul de 
Educaţie a falimentat şi a citat NASA ca irosind milioane de 
dolari ce puteau fi folosiţi în educaţie. Atunci NASA a 
încropit o cascadorie de relaţii publice prin care să 
demonstreze că e prietena sistemului educaţional. Au trimis 
un profesor de şcoală publică în spaţiu. 

Făcu o pauză: 

— V-o amintiţi cu toţii pe Christa McAuliffe. 

În încăpere se lăsă tăcerea; 

— Domnilor, reluă Sexton, oprindu-se dramatic în faţa 
focului din cămin. Cred că a sosit vremea ca americanii să 
afle adevărul, pentru binele tuturor. Este vremea ca 
americanii să înţeleagă că NASA nu ne conduce spre cer, ci 

mai degrabă împiedică explorarea spaţiului cosmic. Spaţiul 
cosmic este la fel ca orice altă industrie, iar menţinerea 
sectorului privat la pământ este un act vecin cu crima. 
Gândiţi-vă la industria computerelor, unde suntem martorii 
unei explozii căreia cu greu îi putem face faţă de la o 
săptămână la alta! De ce? Pentru că această industrie este 
un sistem de piaţă liberă. Recompensează eficienţa şi 
vizionarismul cu profituri. Ce-ar fi fost dacă industria 
computerelor ar fi fost condusă de guvern? Am continua să 
ne zbatem în Evul Mediu. In spaţiul cosmic batem pasul pe 
loc. Ar trebui să încredinţăm explorarea spaţiului cosmic în 
mâinile celor din sectorul privat. Americanii ar fi uluiţi de 
creştere, de slujbele create şi de visele îndeplinite. Eu cred 
că ar trebui să lăsăm sistemul de piaţă liberă să ne conducă 
spre noi culmi spaţiale. Dacă voi fi ales, voi transforma 
lupta de deschidere largă a uşilor către ultima frontieră într- 
o misiune personală. 

Sexton îşi ridică paharul pentru a toasta: 

— Prieteni, în seara asta aţi venit aici ca să vă hotărâți 
dacă merit încrederea voastră. Sper că sunt pe cale să v-o 
câştig. Investitorii trebuie să construiască un preşedinte la 
fel cum construiesc o companie. Aşa cum acţionarii se 
aşteaptă la venituri din investiţii, la fel investitorii politici 
aşteaptă profituri. Mesajul meu din seara asta către 
dumneavoastră este unul simplu: investiţi în mine şi nu vă 
voi uita niciodată. Niciodată. Misiunile noastre sunt absolut 
identice. 

Sexton întinse paharul către musafiri într-un gest de 
toastare. 

— Cu ajutorul dumneavoastră, prieteni, în curând voi fi la 
Casa Albă... şi voi vă veţi putea „lansa” visele. 

La doar câţiva metri mai încolo, Gabrielle Ashe înţepenise 
în întuneric. Din birou răsuna clinchetul armonios al 
paharelor de cristal şi trosnetul lemnelor în foc. 

Cuprins de panică, tânărul tehnician NASA gonea prin 
habisferă. „S-a întâmplat ceva groaznic!” Il găsi pe 
directorul Ekstrom stând singur în apropiere de zona presei. 

— Domnule, icni tehnicianul, a avut loc un accident! 

Ekstrom se întoarse. Părea distant, ca şi cum era 
cufundat în rezolvarea altor probleme: 

— Ce ai spus? Un accident? Unde? 

— În puţul de extracţie. Tocmai a apărut un corp uman la 
suprafaţă. Doctorul Wailee Ming. 

Ekstrom se făcu alb la faţă: 

— Doctorul Ming? Dar... 

— L-am tras afară, dar era prea târziu. E mort. 

— Pentru numele lui Dumnezeu. De câtă vreme e acolo? 

— Noi credem că de vreo oră. Se pare că a căzut, s-a 
scufundat până a ajuns la fund, iar când trupul s-a umflat a 
revenit la suprafaţă. 

Pielea roşiatică a lui Ekstrom deveni stacojie. 

— Fir-ar al dracului! Cine mai ştie de asta? 

— Nimeni, domnule. Numai eu şi încă un coleg. L-am 
pescuit din puț, dar am crezut că e mai bine să vă spunem 
dumneavoastră mai întâi... 

— Ai procedat bine. 

Ekstrom oftă greu: 

— Ascunde imediat trupul doctorului Ming. Nu spune 
nimic. 

Tehnicianul rămase perplex: 

— Dar, domnule, eu... 

Ekstrom îşi lăsă mâna mare pe umărul omului: 

— Ascultă-mă cu atenţie. Este un accident tragic, pe care 
îl regret din tot sufletul. Bineînţeles că mă voi ocupa de el 
cum se cuvine când voi avea timp. Insă acum nu e 
momentul potrivit. 

— Vreţi să ascund corpul lui? 

Ekstrom îl sfredeli pe individ cu privirea: 

— la gândeşte-te puţin! Am putea să le spunem tuturor, 
dar ce-am obţine? Mai avem o jumătate de oră până la 
conferinţa de presă. Dacă anunţăm că am avut un accident 
fatal, vom arunca o pată asupra descoperirii şi vom obţine 
un efect devastator asupra moralului publicului. Doctorul 
Ming a făcut o greşeală din neglijenţă; eu n-am de gând ca 
NASA să plătească pentru ea. Oamenii ăştia de ştiinţă civili 
au avut parte destul de lumina reflectoarelor ca una din 
erorile lor tâmpite să arunce o umbră asupra momentului 
nostru de glorie. Accidentul doctorului Ming rămâne secret 
până la sfârşitul conferinţei de presă. Ai înţeles? 

Omul dădu, palid, din cap: 

— O să-i ascund trupul. 


278 


59 


Michael Tolland petrecuse destul timp pe mare ca să ştie 
că apa făcea victime fără ezitare sau remuşcări. În timp ce 
zăcea vlăguit pe întinderea aisbergului abia mai putea zări 
silueta fantomatică a ghețarului Milne care dispărea încetul 
cu încetul. Ştia că puternicul curent Arctic care înconjura 
insulele elizabetane se răsucea într-o buclă enormă în jurul 
Cercului Arctic, după care atingea, în sfârşit, pământul 
undeva în nordul Rusiei. Nu mai conta. Acest fapt avea să 
se întâmple de-acum în câteva luni. 

„Mai avem poate treizeci de minute... maximum 
patruzeci şi cinci.” 

Fără protecţia costumelor izolate cu gel ar fi fost morţi 
deja. Din fericire, echipamentele Mark IX îi ţinuseră uscați - 
cel mai critic aspect al supravieţuirii în medii reci. Gelul 
termal din jurul corpurilor nu numai că le amortizase 
căderile repetate, dar acum le ajuta trupurile să reţină cât 
mai mult ultimele urme de căldură internă. 

În curând, avea să se instaleze hipotermia. Aceasta avea 
să debuteze cu o vagă amorţeală a membrelor pe măsură 
ce sângele avea să se retragă spre centrul organismului 
pentru a proteja organele considerate vitale. Aveau să 
urmeze  halucinaţiile, pe măsură ce pulsul şi ritmul 
respirației încetineau, lipsind creierul de oxigen. Apoi corpul 
avea să facă un ultim efort de a conserva rămăşiţele de 
căldură oprind toate activităţile cu excepţia inimii şi a 
respirației. Urma inconştienţa. În cele din urmă, centrele 
care coordonau inima şi respiraţia din creier aveau să se 
oprească simultan din funcţionare. 

Tolland îşi întoarse privirea spre Rachel, dorindu-şi să 
poată face ceva ca să o salveze. 


Amorţeala care îi invada corpul lui Rachel Sexton era mai 
puţin dureroasă decât îşi imagina ea. Aproape ca un 

anestezic binecuvântat. „Morfina naturii.” În şocul căderii îşi 
pierduse ochelarii, aşa că acum abia putea întredeschide 
ochii din pricina gerului. 

Îi zări pe Tolland şi pe Corky în apropiere pe blocul de 
gheaţă - Tolland o privea regretând amarnic tot ce se 
întâmplase. Corky se mişca, dar cu siguranţă avea dureri 
mari. Obrazul drept îi era zdrobit şi sângera. 

Rachel tremura din tot corpul încercând să găsească 
răspunsuri în minte. „Cine? De ce?” Gândurile îi erau 
îngreunate de o apăsare crescândă care venea din 
interiorul corpului. Nimic nu avea sens. Avea senzaţia că 
trupul ei îşi încetează treptat activitatea, ademenit spre 
somn de o forţă fantastică. Se luptă cu această senzaţie. In 
interiorul ei pâlpâi tot mai intens flacăra mâniei, şi asta o 
făcu să uite de somn. 

„Au încercat să ne ucidă!” Se uită la marea 
amenințătoare şi îşi dădu seama că atacatorii, de fapt, 
reuşiseră. „Suntem deja morţi.” Chiar şi aşa, ştiind că 
probabil nu va supravieţui ca să afle tot adevărul despre 
jocul fatal jucat pe ghețarul Milne, Rachel bănuia deja cine 
era vinovatul. 

Directorul Ekstrom avea cel mai mult de câştigat. El îi 
trimisese pe gheaţă. Avea legături la Pentagon şi la trupele 
speciale. „Dar ce avea Ekstrom de câştigat din inserarea 
meteoritului în stratul de gheaţă? Ce avea oricine de 
câştigat din asta?” 

Gândurile lui Rachel îi zburară la Zach Herney. Se întrebă 
dacă preşedintele conspirase şi el sau doar jucase rolul unui 
pion naiv! „Herney nu ştie nimic. E nevinovat.” Preşedintele 
fusese dus de nas de către NASA. Acum Herney era la doar 
o oră de anunţarea marii descoperiri. Avea să facă anunţul 
înarmat cu un documentar video care conţinea mărturii de 
autentificare din partea a patru oameni de ştiinţă civili. 

Patru oameni de ştiinţă civili morți. 

Rachel nu mai putea face nimic pentru a opri conferinţa 
de presă, dar îşi jură că nu îi va lăsa pe cei vinovaţi să 
scape nevătămaţi. 

Adunându-şi ultimele picături de putere, Rachel încercă 
să se ridice în capul oaselor. Işi simţea picioarele ca de 
piatră şi toate încheieturile gemură de durere când îşi 
întinse braţele şi picioarele. Ajunse încet în genunchi, 
chinuindu-se să îşi păstreze echilibrul pe gheaţă. Capul i se 
învârtea. De jur împrejur oceanul fierbea. Tolland zăcea în 
apropiere şi o privea cu ochi întrebători. Rachel îşi zise că el 
o credea îngenuncheată în rugăciune. Nici vorbă de aşa 
ceva, deşi rugăciunea ar fi adus probabil la fel de multe 
şanse de salvare precum ceea ce voia ea să întreprindă. 

Rachel îşi duse o mână în dreptul mijlocului şi găsi 
toporul încă prins de centură. Apucă mânerul cu degetele 
înţepenite. Inversă toporul, poziţionându-l ca un T întors. 
Apoi, cu toată energia, se apucă să bată cu talpa în gheaţă. 
Thud. Din nou. Thud. Sângele îi curgea precum melasa rece 
prin vene. Thud. Tolland o privi foarte nedumerit. Rachel 
cobori toporul din nou. 7hud. 

Tolland încercă să se ridice într-un cot. 

— Rachel? 

Nu-i răspunse. Avea nevoie de toată energia disponibilă. 
Thud. 

Thud. 

— Nu cred... zise Tolland, că la această latitudine 
nordică... că SAA... ar putea auzi... 

Rachel se întoarse, surprinsă. Uitase că Tolland era un 
oceanograf şi ar fi putut să-şi închipuie ce avea ea de gând. 
„Bună idee... dar eu nu chem SAA.” 

Continuă să bată. 

SAA însemna Suboceanic Acoustic Array, o relicvă a 
Războiului Rece folosită de oceanografii din întreaga lume 
pentru a asculta sunetele balenelor. Deoarece sunetele 
puteau parcurge sute de kilometri sub apă, reţeaua 
subacvatică SAA de cincizeci şi nouă de microfoane 
amplasate în jurul lumii putea asculta un procentaj 
surprinzător de mare din apele oceanice ale planetei. Din 
păcate, acea zonă îndepărtată a Arcticii nu făcea parte din 
procentaj, însă Rachel ştia că şi alţii ascultau oceanele - 

alţii de a căror existenţă aveau habar puţini oameni pe 
pământ. Rachel continuă să bată. Mesajul era simplu şi clar: 

THUD. THUD. THUD. 

THUD... THUD... THUD... 

THUD. THUD. THUD. 

Nu-şi făcea iluzii că acţiunea ei avea să le salveze vieţile; 
deja simţea o strânsoare rece în jurul trupului. Se îndoia că 
mai avea de trăit o jumătate de oră. Salvarea lor se găsea 
dincolo de domeniul posibilului în acest moment. Dar aici 
nu era vorba despre salvare. 

THUD. THUD. THUD. 

THUD... THUD... THUD... 

THUD. THUD. THUD. 

— Nu mai e... timp... îngăimă Tolland. 

„Nu e vorba... de noi, gândi Rachel. E vorba de 
informaţiile din buzunarul meu.” Rachel îşi imagină hârtia 
SPR incriminatoare din interiorul buzunarului costumului. 
„Trebuie să duc hârtia asta la NRO... cât mai curând.” 

Chiar şi în starea de delir care o cuprindea, Rachel era 
convinsă că mesajul avea să ajungă la destinaţie. La 
mijlocul anilor optzeci NRO înlocuise SAA cu un şir de 
dispozitive de treizeci de ori mai puternice. Acoperirea la 
nivel mondial era totală şi reprezenta urechea NRO în 
valoare de 12 milioane de dolari aţintită spre fundul 
oceanic. În următoarele ore, supercomputerele Cray ale 
postului de ascultare NRO/NSA din Menwith Hill, Anglia, 
aveau să semnalizeze o secvenţă audio anormală la un 
hidrofon din Arctica, să descifreze semnalul ca un SOS, să 
trianguleze coordonatele şi să detaşeze un avion de salvare 
de la baza aeriană Thule din Groenlanda. Avionul avea să 
găsească trei cadavre pe un aisberg. Ingheţate. Unul i-ar fi 
aparţinut unui angajat NRO... şi ar fi purtat o bucată stranie 
de hârtie termală într-un buzunar. 

„O imprimată SPR.” 

„Moştenirea lui Norah Mangor.” 

La studierea hârtiei imprimate, misteriosul tunel inserat 
sub meteorit avea să devină evident. Din acel moment, 

Rachel habar n-avea ce se va mai întâmpla, dar cel puţin 
secretul nu va muri odată cu ei, acolo pe gheaţă. 

Mutarea fiecărui preşedinte la Casa Albă implică un tur 
particular al unui număr de trei depozite straşnic păzite, în 
care se află colecţii nepreţuite de mobilier trecut prin Casa 
Albă: birouri, argintărie, paturi, budoare şi alte articole 
folosite în decursul istoriei de preşedinţii de până la George 
Washington. Pe parcursul turului, preşedintele care 
urmează a se instala la putere este invitat să aleagă orice 
obiect îi place şi să îl folosească drept mobilier în interiorul 
Casei Albe pe durata mandatului său. Doar patul din 
dormitorul Lincoln constituie o mobilă permanentă a 
reşedinţei prezidenţiale. Ca o ironie, Lincoln n-a dormit 
niciodată în el. 

Biroul în spatele căruia stătea Zach Herney în interiorul 
Biroului Oval îi aparținuse odinioară idolului său, Harry 
Truman. Deşi mic, dacă luăm în consideraţie standardele 
moderne, biroul servea drept rememorare zilnică a faptului 
că „bănuţul” se oprea cu adevărat acolo şi că Herney era în 
ultimă instanță responsabil de orice probleme ale 
administraţiei sale. Herney acceptase responsabilitatea cu 
un sentiment de onoare şi făcuse tot ce-i stătea în putere 
să inducă în rândul personalului motivațiile necesare pentru 
a-şi duce treaba la bun sfârşit. 

— Domnule preşedinte? îi strigă secretara, zgâindu-se în 
încăpere. Apelul dumneavoastră tocmai a fost transmis. 

Herney făcu un semn cu mâna: 

— Mulţumesc. 

Se întinse după telefon. Ar fi preferat mai multă 
intimitate pentru acel apel, dar mai mult ca sigur că acum 
nu avea cum să aibă parte de aşa ceva. Doi specialişti în 
machiaj îi dădeau târcoale, ocupându-se cu faţa şi cu părul 
lui. Chiar în faţa biroului, o echipă de televiziune îşi instala 
echipamentele, iar de jur împrejurul încăperii roiau 
consilierii şi oamenii de la Relaţii Publice, discutând 

emoţionaţi chestiuni strategice între ei. 
„T minus o oră...” 
Herney apăsă butonul luminat de pe telefonul lui 


personal. 

— Lawrence? Eşti acolo? 

— Sunt aici. 

Vocea directorului administrativ al NASA părea epuizată 
şi distantă. 


— Totul e în regulă, acolo? 

— Furtuna se apropie în continuare, dar oamenii mei m- 
au asigurat că legătura prin satelit nu va fi afectată. 
Suntem gata de emisie. Încă o oră şi gata. 

— Excelent. Moralul e ridicat, sper! 

— Foarte ridicat. Personalul meu este extrem de 
emoţionat. De fapt, tocmai am băut nişte beri. 

Herney râse: 

— Mă bucur să aud asta. Ascultă. Am vrut să te sun şi să 
îţi mulţumesc înainte de emisie. Noaptea asta va fi una a 
naibii de grea. 

Ekstrom făcu o pauză, părând neobişnuit de nesigur: 

— Aşa va fi, domnule. Am aşteptat momentul ăsta multă 
vreme! 

Herney ezită: 

— Pari extenuat. 

— Am nevoie de lumina soarelui şi de un pat ca lumea. 

— Încă o oră. Zâmbeşte camerelor de luat vederi, 
bucură-te de moment şi după aceea o să trimitem un avion 
ca să te aducem acasă în D. C. 

— Abia aştept. 

Omul tăcu iar. 

Un negociator talentat, Herney fusese învăţat să asculte 
şi să audă ceea ce se spunea printre cuvinte. Ceva din 
vocea directorului administrativ nu-i dădea pace: 

— Eşti convins că totul e în regulă? 

— Categoric. Totul merge ca pe roate. 

Ekstrom păru prea dornic să schimbe subiectul: 

— Aţi văzut ultimele secvenţe ale documentarului lui 

Tolland? 

— Tocmai l-am terminat. A făcut o treabă fantastică. 

— Da. Aţi procedat bine când aţi hotărât să-l aduceţi aici. 

— Mai eşti supărat pe mine că am implicat civili? 

— La naiba, da! 

Directorul mârâi cu vocea lui obişnuită. 

Asta îl linişti pe Herney. „Ekstrom n-are nimic, îşi zise el. 
E doar puţin obosit.” 

— Bine, ne revedem peste o oră prin satelit. O să oferim 
lumii ceva despre care să vorbească mult timp de acum 
încolo. 

— Corect. 

— Hei, Lawrence? 

Vocea lui Herney cobori şi deveni solemnă: 

— Ai făcut o treabă a naibii de grozavă acolo! Nu voi uita 
niciodată asta! 


În afara habisferei, zgâlţâit de vânt, Delta Three se lupta 
să pună la loc şi să împacheteze echipamentul de pe sania 
lui Norah Mangor. După ce reuşi, fixă legăturile de protecţie 
peste pânză şi puse cadavrul lui Norah Mangor deasupra, 
legându-l de sanie. In vreme ce se pregătea să tragă sania 
în afara traseului pe care au venit, camarazii lui apărură 
alunecând pe ghețar drept spre el. 

— S-au schimbat datele problemei, strigă Delta One pe 
deasupra urletelor vântului. Ceilalţi trei s-au prăbuşit peste 
margine. 

Delta Three nu era deloc surprins. Ştia ce însemna asta. 
Planul Delta Force de a înscena un accident prin aranjarea 
a patru cadavre pe suprafaţa ghețarului nu mai reprezenta 
o opţiune viabilă. Părăsirea unui singur cadavru ar fi 
generat mai multe întrebări decât răspunsuri. 

— Facem curăţenie? întrebă el. 

Delta One dădu din cap: 

— Eu recuperez făcliile şi voi vă descotorosiţi de sanie. 

În vreme ce Delta One, foarte atent, parcurse în sens 
invers traseul oamenilor de ştiinţă, strângând orice indiciu 

al trecerii cuiva prin acele locuri, Delta Three şi camaradul 
lui coborâră pe ghețar ducând cu ei sania. După ce trecură 
de ridicăturile de gheaţă, ajunseră la marginea ghețarului 
Milne. Acolo făcură vânt saniei, astfel încât Norah Mangor 
trecu în tăcere peste margine, împreună cu echipamentele 
ei, şi plonjă în apele Oceanului Arctic. 

„Curăţire completă”, îşi zise Delta Three. 

Intorcându-se spre bază, Delta Three fu mulţumit să 
observe că vântul ştergea urmele pe care le lăsau schiurile 
pe zăpadă. 

Submarinul nuclear Charlotte staţiona în adâncurile 
Oceanului Arctic de cinci zile. Prezenţa lui acolo era strict 
secretă. 

Submarin din clasa Los Angeles, Charlotte, fusese 
proiectat să „asculte şi să nu fie auzit”. Cântărind patruzeci 
şi două de tone, motoarele lui cu turbină erau suspendate 
pe arcuri pentru a înăbuși orice vibraţie pe care o puteau 
genera. In ciuda nevoii de a nu fi văzut, submarinul 
dispunea de una dintre cele mai mari amprente în apă. 
Intinzându-se pe o lungime de peste 120 de metri de la 
prova la pupa, carena ar fi zdrobit, dacă ar fi fost plasată pe 
un teren de fotbal american, ambele buturi de încercare şi 
ar mai fi dat şi pe afară. Având de şapte ori lungimea unui 
submarin din clasa Holland din dotarea Marinei americane, 
Charlotte dispersa 6.927 de tone de apă în imersiune 
completă şi putea atinge viteza uluitoare de treizeci de 
noduri. 

Adâncimea normală de navigare a vasului se găsea 
imediat sub termoclină, un gradient natural de temperatură 
care distorsiona undele radar de deasupra şi făcea 
submarinul invizibil radarelor de suprafaţă. Cu un echipaj 
de 148 de oameni şi o adâncime maximă de imersiune de 
peste cinci mii de metri, vasul reprezenta ultimul răcnet în 
materie de submersibile şi era nava de lucru a Marinei 
Statelor Unite. Sistemul de aerisire prin electroliză 
evaporativă, cele două reactoare nucleare şi proviziile 
modificate prin inginerie genetică îi permiteau să 
înconjoare planeta de douăzeci şi unu de ori fără să iasă la 
suprafaţă. Dejecţiile umane ale echipajului, la fel ca în cele 
mai multe cazuri de nave submersibile, erau comprimate în 
blocuri de treizeci de kilograme şi ejectate în ocean - 
cărămizi uriaşe de materii fecale care erau botezate în 
glumă „căcăreze de balenă”. 

Tehnicianul aflat în faţa ecranului oscilator din camera 
sonarului era unul dintre cei mai buni specialişti în 
domeniu. Mintea lui era un dicţionar ambulant de sunete şi 
forme de undă. Omul putea distinge între sunetele mai 
multor zeci de tipuri de propulsoare ruseşti de submarin, 
sute de animale marine şi chiar vulcani subacvatice aflate 
la mare distanţă, cum erau cele din Japonia. 

Pe moment însă, asculta un ecou repetat şi înfundat. 
Deşi uşor de identificat, sunetul apăruse în chip cu totul 
neaşteptat: 

— Nu o să crezi ce semnal primesc acum în căşti, îi zise 
el asistentului, dându-i căştile. 

Asistentul îşi montă căştile şi o expresie de neîncredere i 
se aşternu pe chip: 

— Doamne! E limpede ca lumina zilei. Ce facem? 

Omul de la sonar ridicase deja interfonul să îl anunţe pe 
căpitan. 

Când acesta ajunse în camera sonarului, tehnicianul 
comută semnalul pe difuzoare, astfel ca toată lumea să îl 
audă clar. 

Căpitanul ascultă, fără nicio expresie pe chip: 

THUD. THUD. THUD. 

THUD... THUD... THUD... 

Mai încet. Tot mai încet. Tiparul sonor se pierdea. Din ce 
în ce mai slab. 

— Care sunt coordonatele? ceru căpitanul să afle. 

Tehnicianul îşi drese glasul: 

— De fapt, domnule, vine de la suprafaţă, la circa cinci 
kilometri de tribord. 

Gabrielle Ashe tremura ca piftia în holul întunecos de 
lângă biroul senatorului Sexton. Picioarele îi tremurau 
îngrozitor. Şi asta nu pentru că stătuse prea mult 
nemişcată, ci din cauza dezamăgirii provocate de cele 
auzite. Întâlnirea din încăperea alăturată continua, însă 
Gabrielle nu mai avea nevoie să audă şi alte cuvinte. 
Adevărul ieşise la iveală într-un mod cât se poate de 
dureros. 

„Senatorul Sexton ia mită de la agenţii spaţiale private.” 
Marjorie Tench îi spusese adevărul. 

Gabrielle simţea cum o invadează repulsia născută din 
trădare. Crezuse în Sexton. Luptase pentru el. „Cum poate 
face aşa ceva?” Gabrielle îl mai văzuse pe senator minţind 
din când în când pentru a-şi proteja viaţa privată, însă era 
vorba de politică. Asta chiar însemna încălcarea legii. 

„Nici măcar n-a fost ales şi deja s-a apucat să vândă 
Casa Albă!” 

Gabrielle ştia că nu-l mai poate suporta pe senator. 
Promisiunea de a promulga legea de privatizare a agenţiei 
spaţiale putea fi făcută doar dispreţuind total legea şi 
sistemul democratic. Chiar dacă senatorul credea că 
măsura ar fi fost în interesul public, a vinde o asemenea 
decizie pe faţă, în avans, însemna trântirea uşii în nas 
tuturor verificărilor şi balanţelor financiare guvernamentale 
şi ignorarea eventualelor argumente logice ale Congresului, 
ale consilierilor, ale votanţilor şi ale celor care fac lobby. Cel 
mai important, prin garantarea privatizării NASA, Sexton 
pavase calea unor nenumărate abuzuri din partea celor 
care aveau cunoştinţe oculte - vânzarea din interior fiind 
cel mai banal procedeu în acest caz, favorizând plasarea de 
mite substanţiale în detrimentul investitorilor publici oneşti. 

Simţind că i se face rău de la stomac, Gabrielle se întrebă 
ce avea de făcut. 

Un telefon sună strident chiar în spatele ei, spărgând 
liniştea din hol. Uluită, Gabrielle se răsuci pe călcâie. 
Sunetul venea din debaraua din vestibul - un telefon celular 
în buzunarul hainei unui oaspete. 

— lertaţi-mă, prieteni, se auzi o vorbă tărăgănată cu 

accent texan. E pen' mine. 
__ Gabrielle auzi cum omul se ridică. „Vine încoace!” 
Intorcându-se, fata porni în goană înapoi pe drumul pe care 
venise. Când ajunse la jumătatea holului, o coti la stânga şi 
se ascunse în bucătăria întunecată exact când texanul ieşi 
din birou şi porni pe hol. Gabrielle încremeni în umbră. 

Texanul trecu pe lângă ea fără să o observe. 

Dincolo de zgomotele puternice ale propriei inimi, 
Gabrielle îl auzi repezindu-se la debara. In cele din urmă, 
omul răspunse la telefon: 

— Mda?... Când?... Nu zău? O să-l pornim. Mersi. 

Individul închise şi porni înapoi spre birou, strigând de pe 
drum: 

— Hei! Daţi drumul la televizor! Se pare că Zach Herney 
va ţine o conferinţă de presă de urgenţă în seara asta. La 
ora opt. Pe toate canalele. Fie va declara război Chinei, fie 
Staţia Spațială Internaţională tocmai s-a prăbuşit în ocean. 

— Păi asta chiar merită sărbătorit! îi răspunse cineva 
dinăuntru. 

Toată lumea izbucni în râs. 

Gabrielle simţi că bucătăria se învârteşte cu tot cu ea. „O 
conferinţă de presă la ora opt?” Tench părea să nu fi jucat 
deloc la cacealma. li dăduse timp lui Gabrielle până la ora 
opt ca să aducă o declaraţie sub jurământ prin care să 
recunoască legătura amoroasă. „Ilndepărtează-te de 
senator până nu e prea târziu”, o avertizase Tench. 
Gabrielle presupusese că termenul limită fusese astfel 
stabilit încât Casa Albă să poată strecura informaţia ziarelor 
de a doua zi, însă acum se părea că administraţia de la 
Washington voia să iasă ea însăşi în public cu aceste 
informaţii. 

„O conferinţă de presă urgentă?” Cu cât mai mult se 

gândea la asta, cu atât totul i se părea mai ciudat. „Herney 
iese la rampă cu porcăria asta? El în persoană?” 

In birou cineva deschise televizorul. Vocea 
prezentatorului de ştiri era încărcată de emoție: 

— Casa Albă nu a oferit niciun indiciu asupra subiectului 
surprinzătoarei conferinţe de presă din această seară, aşa 
că speculaţiile abundă. Unii analişti politici cred acum că, 
din cauza absenţelor repetate din mass-media ale 
preşedintelui din ultima vreme, Zach Herney ar putea 
anunţa că nu va candida pentru un al doilea mandat. 

Chiote de bucurie se auziră din birou. 

„Absurd”, îşi spuse Gabrielle. Cu toate mizeriile pe care 
Casa Albă le avea acum împotriva lui Sexton, era imposibil 
ca preşedintele să arunce prosopul în seara asta. 
„Conferinţa asta de presă se va referi la altceva”. Gabrielle 
avea sentimentul tulburător că ea fusese deja avertizată în 
acest sens. 

Se uită la ceas. Mai puţin de o oră. Trebuia să ia o 
decizie, şi ştia exact cu cine trebuia să discute. Strângând 
sub braţ dosarul cu fotografii, ieşi în linişte din apartament. 

Paznicul de pe coridor răsuflă uşurat când o văzu. 

— Am auzit nişte urale de bucurie înăuntru. Se pare că 
aţi dat lovitura. 

Fata îi zâmbi scurt şi se îndreptă spre lift. 

Afară, pe stradă, noaptea care se lăsa părea îngrijorător 
de grea. Gabrielle îi făcu semn unui taxi, se urcă în el şi 
încercă să se asigure că ştia exact ce face. 

— Studiourile de televiziune ABC, îi spuse ea şoferului. 
Grăbeşte-te! 

Stând întins pe o parte, pe gheaţă, Michael Tolland îşi 
odihnea capul pe un braţ întins pe care deja nu îl mai 
simţea. Chiar dacă pleoapele erau din ce în ce mai grele, 
Tolland se chinuia să şi le ţină deschise. Din punctul lui de 
vedere, se uita acum la ultimele imagini pe care le avea din 
această lume - apă şi gheaţă -, într-un soi de vedere 
periferică ciudată. Finalul potrivit al unei zile în care nimic 
nu fusese ceea ce părea. 

Peste blocul de gheaţă începuse să se aştearnă o linişte 
ciudată. Rachel şi Corky tăcuseră amândoi, iar bătăile se 
opriseră. Cu cât se îndepărtau de ghețar, vântul devenea 
tot mai calm. Tolland auzea şi propriul trup cum e redus la 
tăcere. Cu gluga strânsă în jurul urechilor, îşi auzea propria 
respiraţie amplificată în cutia de rezonanţă a craniului. 
Devenea tot mai rară... şi mai superficială. Trupul nu mai 
era capabil să se lupte cu senzaţia de comprimare care 
însoțea fuga sângelui din extremităţi înspre organele vitale, 
într-un ultim efort de a menţine creierul conştient. 

O bătălie pierdută, ştia foarte bine. 

Ciudat, dar durerile dispăruseră. Trecuse prin acea stare. 
Acum simţea că se umflase. Amorţeală. Plutire. Când nu 
mai fu capabil să clipească, vederea i se înceţoşă. Umoarea 
apoasă dintre cornee şi cristalin începea să îngheţe. Tolland 
privi înapoi spre fantoma ghețarului Milne, acum doar o 
formă albă, vagă în lumina ceţoasă a lunii. 

Işi simţea sufletul împăcat cu înfrângerea. Oscilând pe 
pragul dintre prezenţă şi absenţă, privi înspre valurile 
oceanului. Vântul spulbera totul în jur. 

In acel moment, Tolland începu să delireze. Ciudat, dar, 
în ultimele secunde înainte de a deveni inconştient, delirul 
lui nu avea nicio legătură cu salvarea. Nu avu gânduri 
halucinante despre căldură şi confort. Delirul final era 
terifiant. 

Un animal imens răsărea din apă lângă aisberg, spărgând 
suprafaţa apei cu un şuierat înspăimântător. Veni spre el ca 
un monstru marin mitic - zvelt, negru şi mortal, cu apa 
bolborosind înspumată în jurul lui. Tolland se forţă să 
clipească. Vederea i se limpezi puţin. Bestia era aproape, 
lovind în gheaţă ca un rechin imens care atacă o bărcuţă. 
Masiv, animalul se înălţă deasupra lui, cu pielea udă şi 
lucind. 

După ce imaginea ceţoasă se înnegri, nu mai rămaseră 
decât sunetele. Metal pe metal. Dinţi smulgând din gheaţă. 
Venind mai aproape. Trăgându-le corpurile de la locul lor. 

„Rachel...” 

Tolland se simţi înşfăcat cu brutalitate. 

Apoi totul se întunecă în jurul lui. 

Gabrielle Ashe o luă la goană imediat ce intră în camera 
de producţie de la etajul trei al canalului ABC News. Chiar şi 
aşa, se mişca mai încet decât toţi ceilalţi oameni din 
încăpere. Producţia se desfăşura cu intensitate maximă 
douăzeci şi patru de ore pe zi, dar în acel moment spaţiul 
de lucru din faţa ei era mai aglomerat ca oricând. 
Redactorii cu ochii ieşiţi din orbite strigau unii la alţii peste 
pereţii compartimentelor lor, reporterii cu faxuri în mâini 
goneau de la post de lucru la post de lucru comparând 
notițele, iar curierii muşcau dintr-un baton de Snickers şi 
luau o gură de Mountain Dew între două sarcini. 

Gabrielle venise la studiourile ABC ca s-o vadă pe 
Yolanda Cole. 

De obicei, Yolanda putea fi găsită în zona cea mai liniştită 
din redacţie - birourile private cu pereţi de sticlă rezervate 
celor care luau decizii şi care aveau nevoie de ceva linişte 
pentru a gândi. In seara asta însă, Yolanda se afla chiar în 
mijlocul mulţimii bezmetice. Când o zări pe Gabrielle, 
femeia scoase un chiot de exuberanţă. 

— Gabs! 

Yolanda purta o rochie strânsă pe corp şi ochelari în 
formă de broască ţestoasă. Ca întotdeauna, de ea atârnau 
câteva kilograme de bijuterii. Se îndreptă spre Gabrielle, 
făcându-i semn cu mâna: 

— Te îmbrăţişez! 

Yolanda Cole era redactor al canalului ABC News din 
Washington de şaisprezece ani. De origine poloneză, 
pistruiată, Yolanda era o femeie scundă, cu părul foarte rar, 
căreia toată lumea i se adresa în semn de afecţiune cu 
„Mami”. Spiritul ei de matroană şi umorul ascundeau o 
iscusinţă şi o perseverenţă ieşite din comun în a obţine 
articolele dorite. Gabrielle o cunoscuse pe Yolanda la un 
seminar „Femeile în politică”, la care participase la scurt 

timp după sosirea ei în Washington. Discutaseră despre 
trecutul lui Gabrielle, despre provocarea de a fi femeie în D. 
C. Şi în cele din urmă despre Elvis Presley - o pasiune pe 
care descoperiseră cu surprindere că o împărtăşesc. 
Yolanda o luase pe Gabrielle sub aripa ei şi o ajutase să îşi 
facă relaţii. De atunci, Gabrielle trecea la o lună şi ceva pe 
la ea ca s-o salute. 

Gabrielle o îmbrăţişă. Entuziasmul Yolandei îi ridica deja 
moralul. 

Yolanda se dădu înapoi şi se uită la Gabrielle cu atenţie: 

— Parcă ai îmbătrânit cu o sută de ani, fetiţo! Ce ţi s-a 
întâmplat? 

Gabrielle îşi cobori vocea: 

— Am probleme, Yolanda! 

— Zvonurile nu spun asta. Omul tău e în ascensiune. 

— Putem discuta undeva, între patru ochi? 

— Ţi-ai ales prost momentul, scumpo. Preşedintele va 
ţine o conferinţă de presă cam într-o jumătate de oră şi noi 
tot n-avem habar despre ce va fi vorba. Trebuie să fac rost 
de comentarii de la experţi şi mă zbat ca peştele pe uscat. 

— Ştiu eu care e subiectul conferinţei. 

Yolanda îşi cobori ochelarii pe nas. Părea sceptică: 

— Gabrielle, corespondentul nostru din interiorul Casei 
Albe habar n-are despre ce e vorba. Vrei să spui că Sexton 
are mai multe informaţii? 

— Nu, spun doar că eu deţin mai multe informaţii. 
Acordă-mi cinci minute şi îţi povestesc tot. 

Yolanda privi dosarul cu sigiliul Casei Albe din mâna lui 
Gabrielle. 

— Ala e un document intern al Casei Albe. De unde ai 
făcut rost de el? 

— Dintr-o întâlnire privată cu Marjorie Tench pe care am 
avut-o în după-amiaza aceasta. 

Yolanda o privi lung preţ de câteva clipe: 

— Vino după mine! 

La adăpostul confidenţialităţii biroului de lucru al 
Yolandei, Gabrielle îi mărturisi prietenei sale legătura de o 

noapte cu Sexton şi faptul că Tench deţinea dovezi foto. 

Yolanda îi zâmbi larg şi izbucni în râs. Lucra de atâta 
vreme în mass-media din Washington încât nimic nu o mai 
şoca. 

— Oh, Gabs, bănuiam eu că tu şi Sexton v-aţi pus-o. Nicio 
surpriză! El are reputaţie, iar tu eşti o fată drăguță. Păcat 
de fotografii. Eu nu mi-aş face griji. 

„Să nu-mi fac griji?” 

Gabrielle îi povesti că Tench îl acuzase pe Sexton de 
luarea de mită ilegală din partea companiilor aerospaţiale şi 
că ea tocmai fusese martora unei întâlniri SFF secrete care 
confirma acele acuzaţii! Expresia Yolandei rămase din nou 
impasibilă - până ce Gabrielle îi povesti ce avea de gând să 
întreprindă în legătură cu asta. 

Yolanda părea acum neliniştită: 

— Gabrielle, este treaba ta dacă vrei să predai un 
document legal prin care declari că te-ai culcat cu un 
senator american şi l-ai susţinut în vreme ce el minţea în 
aceasta privinţă. Dar faci o mutare foarte proastă, ţi-o spun 
eu. Trebuie să te gândeşti mult la ce repercusiuni poate 
avea acest gest asupra ta. 

— Nu mă asculţi. Nu am atâta timp la dispoziţie! 

— Ba te ascult. Draga mea, indiferent că timpul te 
presează sau nu, unele lucruri nu se fac, pur şi simplu. De 
exemplu, nu vinzi un senator al Statelor Unite în cadrul unui 
scandal sexual. E sinucidere curată. Ascultă-mă bine, 
fătuco! Dacă dobori un candidat prezidenţial, ar fi mai bine 
să te urci în maşină şi să fugi cât mai departe de D. C. Vei fi 
o femeie distrusă pentru toată viaţa. O mulţime de oameni 
cheltuiesc o mulţime de bani ca să aducă un candidat pe 
creasta valului. Sunt în joc o grămadă de bani şi multă 
putere - genul acela de putere pentru care oamenii ucid. 

Gabrielle tăcu. 

— Ca o părere personală, continuă Yolanda, eu cred că 
Tench te-a ameninţat în speranţa că te vei speria şi vei face 
o prostie - cum ar fi să-ţi cauţi scăparea şi să mărturiseşti 
legătura avută cu senatorul. Yolanda arătă înspre dosarul 

roşu din mâinile lui Gabrielle. Pozele alea cu tine şi cu 
Sexton nu înseamnă nimic dacă tu sau Sexton recunoaşteţi 
că sunt adevărate. Casa Albă ştie prea bine că, dacă 
publică acele fotografii, Sexton va pretinde că sunt trucate 
şi i le va arunca preşedintelui drept în faţă. 

— M-am gândit şi eu la asta, dar chestiunea cu finanţarea 
ilegală a campaniei este... 

— lubito, ia gândeşte-te puţin. Dacă nu au ieşit în public 
cu acuzaţii de luare de mită până acum, probabil că nici nu 
o vor mai face. Preşedintele este foarte serios în privinţa 
chestiei ăsteia cu campania negativă. Eu cred că a hotărât 
să scutească pe toată lumea de un scandal în industria 
aerospațială şi a trimis-o pe Tench după tine cu o 
cacealma, sperând că ar putea să te sperie cu încurcătura 
asta sexuală. Să te facă să-ţi înjunghii candidatul pe la 
spate. 

Gabrielle se gândi puţin la cele auzite. Deşi aveau sens 
cuvintele Yolandei, totuşi ceva părea bizar. Gabrielle arătă 
prin geam spre agitația din studioul de ştiri: 

— Yolanda, voi vă pregătiți pentru o importantă 
conferinţă de presă a preşedintelui. Dacă nu va ieşi în 
public cu probleme despre mită sau sex, atunci pentru ce 
atâta tam-tam? 

Yolanda părea uluită: 

— Stai aşa! Tu crezi că această conferinţă de presă are 
vreo legătură cu tine şi cu Sexton? 

— Sau cu mita. Sau cu amândouă. Tench mi-a zis că am 
timp la dispoziţie până diseară la opt pentru a semna o 
declaraţie, altfel preşedintele va anunţa... 

Râsul Yolandei zgudui întreaga încăpere cu pereţii ei de 
sticlă: 

— Oh, te rog! Zău aşa! Mă termini! 

Gabrielle n-avea deloc chef de glumă. 

— Ce??? 

— Ascultă, Gabs, reuşi Yolanda să îi mai spună, printre 
râsete, ai încredere în mine în privinţa asta. Am de-a face 
cu oamenii de la Casa Albă de şaisprezece ani. Nici nu 

poate fi vorba ca Zach Herney să fi convocat presa din 
întreaga lume ca să le spună ziariştilor că bănuieşte pe 
senatorul Sexton de acceptarea unor finanţări îndoielnice şi 
că s-a regulat cu tine. Genul ăsta de informaţii se strecoară. 
Preşedinţii nu îşi câştigă popularitatea prin întreruperea 
programelor media pentru a bârfi despre sex sau presupuse 
infracţiuni obscure comise împotriva legilor de finanţare a 
campaniilor electorale. 

— Obscure? ripostă Gabrielle. Vânzarea pe şleau a 
propriei decizii în privinţa unei legi referitoare la spaţiu în 
schimbul milioanelor dolari din publicitate cu greu poate fi 
intitulată o chestiune obscură? 

— Eşti convinsă că asta face el? 

Tonul Yolandei se înăspri: 

— Eşti suficient de sigură ca să-ţi ridici poalele în cap în 
faţa televiziunilor naţionale? Mai gândeşte-te un pic! În ziua 
de astăzi este nevoie de o mulţime de alianţe ca să 
realizezi ceva, iar finanţarea campaniilor electorale 
reprezintă o chestiune complexă. Poate că întâlnirea pe 
care a avut-o Sexton a fost una perfect legală. 

— Incalcă legea, insistă Gabrielle. „Nu-i aşa?” 

— Sau aşa a vrut Marjorie Tench să te facă să crezi. 
Candidaţii acceptă mereu donaţii în spatele uşilor închise 
din partea marilor corporaţii. Poate că nu e elegant, dar nu 
este neapărat şi ilegal. Pe fapt, cele mai multe aspecte 
legale au de-a face nu cu proveniența banilor, ci cu modul 
în care candidaţii aleg să cheltuiască aceşti bani. 

Gabrielle ezită, simțindu-se destul de nesigură. 

— Gabs, Casa Albă te-a jucat cum a vrut în după-amiaza 
asta. A încercat să te întoarcă împotriva candidatului 
susţinut de tine, iar până în acest moment tu le-ai făcut 
jocul. Dacă aş avea nevoie de cineva de încredere, cred că 
aş rămâne cu Sexton înainte de a sări în barca unei 
persoane precum Marjorie Tench. 

In acea clipă, sună telefonul Yolandei. Femeia răspunse, 
dădu din cap şi îşi notă ceva. 

— Interesant, rosti ea în cele din urmă. Vin chiar acum. 

Mulţumesc. 

Işi închise telefonul şi se întoarse spre Gabrielle cu 
sprâncenele arcuite: 

— Gabs, se pare că ai scăpat. Exact aşa cum am 
prevăzut. 

— Ce se întâmplă? 

— Nu am informaţii exacte încă, dar îţi pot spune că 
evenimentul organizat de preşedinte n-are nimic de-a face 
cu scandaluri sexuale sau cu finanţarea campaniilor. 

Gabrielle simţi o rază de speranţă şi încercă din toată 
inima să-şi creadă prietena: 

— De unde ştii? 

— Cineva din interior tocmai mi-a dat de ştire că această 
conferinţă de presă are legătură cu NASA. 

Gabrielle se ridică brusc: 

— NASA? 

Yolanda îi făcu cu ochiul: 

— S-ar putea ca asta să fie noaptea ta norocoasă. Pun 
pariu că preşedintele Herney simte o presiune atât de mare 
din partea senatorului Sexton, încât a hotărât că nu are altă 
şansă decât să suspende finanţarea Staţiei Spațiale. Asta ar 
explica această convocare a întregii prese mondiale. 

„O conferinţă de presă prin care să se anunţe încetarea 
finanţării staţiei spaţiale?” Nu ştia de ce, dar lui Gabrielle îi 
venea greu să creadă acest lucru. 

Yolanda se ridică: 

— Atacul lui Tench de după-amiază? Probabil că a fost 
doar un ultim efort disperat ca să se agaţe cu ceva de 
Sexton înainte ca preşedintele să iasă în public cu veştile 
proaste. Nimic nu ar fi fost mai bun decât un scandal sexual 
ca să se distragă atenţia de la un alt eşec prezidenţial. 
Oricum, Gabs, acum am de lucru! Sfatul meu - ia-ţi o 
ceaşcă de cafea, stai jos chiar aici, dă drumul la televizor şi 
urmăreşte povestea asta la fel ca noi toţi ceilalţi. Mai avem 
douăzeci de minute până începe spectacolul şi îţi repet că 
preşedintele nu are cum să se lanseze în speculaţii în seara 
asta. Il urmăreşte întreaga omenire. Orice are de zis este 

foarte important. 

li făcu din nou cu ochiul: 

— Şi-acum dă-mi dosarul acela! 

— Ce? 

Yolanda îi întinse mâna cu fermitate: 

— Pozele astea rămân încuiate în biroul meu până ce 
povestea asta va lua sfârşit. Vreau să fiu sigură că nu vei 
face vreo tâmpenie. 

Ezitând, Gabrielle îi dădu dosarul. 

Yolanda încuie fotografiile într-un sertar al biroului şi 
ascunse cheile. 

— O să-mi mulţumeşti, Gabs! Ţi-o jur. 

Când trecu pe lângă ea, o mângâie pe creştet pe 
Gabrielle: 

— Fă-te comodă. Cred că urmează veştile bune. 

Gabrielle râmase singură în biroul de sticlă şi încercă să 
se lase convinsă de atitudinea pozitivă a Yolandei. Cu toate 
astea, nu se putea gândi decât la rânjetul de satisfacţie de 
pe chipul lui Marjorie Tench din acea după-amiază. 
Gabrielle habar n-avea ce urma să declare preşedintele 
S.U.A. Lumii întregi, dar, cu siguranţă, veştile nu aveau să 
fie deloc bune pentru senatorul Sexton. 

Rachel Sexton se simţea de parcă era arsă de vie. 

„Plouă cu foc!” 

Încercă să îşi deschidă ochii, dar nu reuşi să zărească 
decât nişte forme nedesluşite, în ceaţă, şi nişte lumini 
orbitoare. Ploua de jur împrejurul ei. O ploaie fierbinte care 
o opărea. Îi ardea pielea goală. Stătea întinsă pe o parte, 
simțind cărămizile fierbinţi sub trup. Se încovrigă mai tare, 
în poziţia de fetus, încercând să se ferească de lichidul 
fierbinte care cădea de sus. Mirosea a chimicale. Poate a 
clor. Încercă să se târască de acolo, însă nu putu. Mâini 
puternice îi apăsau pe umeri, ţintuind-o de podea. 

„Daţi-mi drumul! Ard toată!” 

Se luptă din instinct ca să scape, în zadar, căci aceleaşi 
mâini puternice o strângeau tot mai tare. 

— Stai acolo! rosti vocea unui bărbat. 

Accentul era american, de profesionist. 

— Se va termina în curând! _ 

„Ce se va termina? se întrebă Rachel. Durerea?” incercă 
să îşi concentreze vederea. Luminile din locul ăsta erau 
extrem de puternice. Sesiză că încăperea era mică. 
Înghesuită. Totul i se părea cu susul în jos. 

— Ard! 

Urletul lui Rachel abia dacă se auzi ca o şoaptă. 

— N-aveţi nimic, zise vocea. Apa e călduţă. Aveţi 
încredere în mine. 

Rachel îşi dădu seama că era practic dezbrăcată. Avea 
pe ea doar lenjeria îmbibată cu apă. Nu îi era ruşine; 
mintea îi era prea ocupată cu alte întrebări. 

Amintirile reveniră ca un şuvoi tumultos. Ghețarul. 
Radarul. Atacul. „Cine? Unde sunt?” Incercă să pună 
lucrurile cap la cap însă îşi simţea creierul adormit, de 
parcă ar fi fost împiedicat de ceva să gândească. Din toată 
confuzia reieşi o singură idee limpede: „Michael şi Corky... 

unde sunt?” 

Incercă din nou să-şi concentreze privirea, dar nu zări 
decât bărbaţii de deasupra ei. Toţi erau îmbrăcaţi în acelaşi 
fel de costum albastru ca de scafandru. Voi să vorbească, 
dar gura nu era capabilă să scoată nici măcar o singură 
silabă. Senzaţia de arsură din piele lăsa acum loc unor 
valuri bruşte şi profunde de durere, care îi atacau muşchii 
precum nişte unde seismice. 

— Nu vă mai opuneţi, rosti bărbatul de deasupra. 
Sângele trebuie să vă revină în muşchi! 

Rostea cuvintele de parcă ar fi fost un doctor. 

— Incercaţi să mişcaţi membrele cât de mult puteţi. 

Rachel simţea durerea ca şi cum fiecare muşchi îi era 
lovit de un ciocan. Rămase întinsă pe podea, abia 
respirând. 

— Mişcaţi-vă braţele şi picioarele! insistă bărbatul, chiar 
dacă vă doare cumplit. 

Rachel încercă să se conformeze. Fiecare mişcare părea 
un cuţit înfipt în articulaţii. Jeturile de apă se înfierbântară 
iarăşi. Revenea opăreala. Durerea era tot mai accentuată. 
La un moment dat, crezu că nu va mai rezista nicio 
secundă. In aceeaşi clipă, cineva îi făcu o injecție. Durerea 
se domoli cu repeziciune. Vibraţiile slăbiră din intensitate. 
Rachel simţi că respiră din nou. 

O nouă senzaţie îi invada trupul. O serie bizară de ace şi 
de ciupituri. Le simţea în tot corpul şi o înţepau, din ce în ce 
mai ascuţit. Milioane de puncte minuscule cât vârful de ac, 
care se intensificau ori de câte ori se mişca încercă să 
rămână nemişcată, dar jeturile de apă continuau să o 
lovească. Bărbatul de deasupra îi ţinea braţele şi i le mişca. 

„Doamne, ce mă doare!” Rachel era prea slăbită ca să se 
împotrivească. Pe faţă îi curgeau lacrimi de durere şi de 
epuizare. Îşi închise ochii strâns, făcând să dispară lumea 
exterioară. 

Intr-un târziu, acele şi pişcăturile dispărură. Ploaia de 
deasupra încetă. Când îşi deschise ochii, vederea îi era mai 
limpede. 

Atunci îi văzu. 

Corky şi Tolland zăceau în apropiere, tremurând pe 
jumătate dezbrăcaţi şi muraţi bine. După expresiile de 
disperare de pe feţele lor, Rachel îşi dădu seama că 
trecuseră prin aceleaşi chinuri. Ochii căprui ai lui Michael 
Tolland erau sticloşi şi injectaţi de sânge. Când o zări pe 
Rachel, reuşi să îi schiţeze un zâmbet, cu buzele-i vinete 
tremurând. 

Rachel încercă să se ridice în capul oaselor ca să îşi dea 
seama unde este. Toţi trei zăceau tremurând ca piftiile într- 
un amestec de nedescris de membre pe jumătate goale pe 
podeaua unei camere minuscule de duş. 

O ridicară nişte braţe puternice. 

Rachel simţi cum forţe străine îi usucă trupul şi o 
înfăşoară în pături. Era aşezată pe un soi de targă medicală 
şi masată zdravăn pe braţe, picioare şi tălpi. O altă injecție 
în braţ. 

— Adrenalină, îi spuse cineva. 

Simţi medicamentul care-i curgea prin vene ca o forţă 
vitală care îi înviora muşchii. Deşi un bulgăre de gheaţă 
continua să-i zacă în vintre, sângele începea să se întoarcă 
încet în membre. 

„Înapoi din morţi.” 

încercă să se concentreze. Corky şi Tolland zăceau 
alături, tremurând înfăşuraţi în pături, în vreme ce bărbaţii 
le masau corpurile şi le făceau injecții. Fără îndoială că 
acest ansamblu de personaje masculine le salvaseră vieţile. 
Mulţi dintre oamenii din jur erau uzi leoarcă, de parcă 
săriseră drept în apele oceanului ca să ajute victimele. 
Rachel habar n-avea cine erau şi cum ajunseseră la ea şi la 
ceilalţi la timp. Acum, nu mai conta. „Trăim.” 

— Unde... suntem? reuşi Rachel să îngaime, simplul act 
al vorbirii producându-i o cumplită durere de cap. 

Bărbatul care o masa îi răspunse: 

— Sunteţi pe puntea medicală a unui vas clasa Los 
Angeles... 

— Atențiune! strigă cineva. 

Rachel sesiză o mişcare bruscă de jur împrejurul ei. 
Încercă să se ridice în capul oaselor. O ajută unul dintre 
oamenii în albastru, sprijinind-o şi trăgând păturile pe lângă 
ea. Rachel se frecă la ochi şi văzu o siluetă care intră în 
încăpere. 

Nou-venitul era un bărbat afro-american puternic. Chipeş 
şi autoritar. Purta o uniformă kaki. 

— Pe loc repaus! le ordonă el, îndreptându-se către 

Rachel. 

Se opri în dreptul ei şi o privi cu ochii lui negri şi 
pătrunzători: 

— Harold Brown, se recomandă el, cu o voce gravă şi 
obişnuită să comande. Sunt căpitanul U. S. S. Charlotte. Şi 
dumneavoastră sunteţi? 

„U. S. S. Charlotte”, reluă în gând Rachel. Numele îi era 
cunoscut de undeva. 

— Sexton... îi răspunse ea. Sunt Rachel Sexton. 

Omul păru nedumerit. Se apropie mai mult şi o privi cu 
mai multă atenţie. 

— Să fiu al naibii. Aşadar, dumneata eşti! 

Rachel păru tulburată. „Mă cunoaşte de undeva?” Era 
convinsă că nu-l recunoaşte, deşi atunci când privirea îi 
cobori de pe chip la eticheta de pe piept zări emblema 
familiară a unui vultur care strângea o ancoră în gheare, 
înconjurată de cuvintele U.S. NAVY. 

Acum îşi aminti de ce numele Charlotte i se păruse 
cunoscut. 

— Bine aţi venit la bord, domnişoară Sexton, rosti 
căpitanul. Aţi sintetizat mai multe rapoarte de recunoaştere 
transmise de aceasta navă. Ştiu cine sunteţi! 

— Dar ce căutaţi în apele astea? murmură ea. 

Chipul lui se înăspri într-o oarecare măsură: 

— Ca să fiu sincer, domnişoară Sexton, voiam să vă 
întreb acelaşi lucru. 

Tolland se ridică încet în capul oaselor şi încercă să 
vorbească. Rachel îi făcu semn să tacă printr-un gest ferm 
din cap. „Nu aici. Nu acum.” N-avea niciun dubiu că primul 
lucru despre care Tolland şi Corky ar fi vrut să vorbească 
era legat de meteorit şi de atac, dar acestea nu erau 
subiecte pe care să le discute de faţă cu un echipaj de 
submarin. În universul serviciilor secrete, indiferent de 
situaţia de criză care se ivea, SECURITATEA rămânea 
esenţială; situaţia meteoritului trebuia să rămână extrem 
de confidențială. 

— Trebuie să vorbesc cu directorul NRO, William 

Pickering, îi spuse ea căpitanului. Între patru ochi şi 
imediat! 

Căpitanul se încruntă, neobişnuit să primească ordine 
chiar pe propriul vas. 

— Deţin informaţii secrete pe care trebuie să le transmit. 

Căpitanul o studie câteva clipe: 

— Mai întâi să vă revină la normal temperatura corpului, 
apoi vă fac legătura cu directorul NRO. 

— Este urgent, domnule. Eu... 

Se opri repede. Privirea tocmai îi căzuse pe un ceas de 
pe peretele de deasupra cabinetului cu medicamente: 

19. 51. 

Rachel clipi des: 

— Ceasul ăla... merge bine? 

— Sunteţi pe o navă a Marinei, domnişoară. Ceasurile 
noastre merg întotdeauna brici. 

— Şi arată ora după... meridianul estic? 

— Şapte şi cincizeci şi unu de minute, timp estic 
standard. Suntem lângă Norfolk. 

„Doamne! se gândea, uluită. E doar 7.51 P.M.?” Avea 
impresia că trecuseră ore bune de când leşinase. Nici 
măcar nu trecuse de ora opt? „Preşedintele n-a ieşit încă în 
public cu ştirea despre meteorit! Încă am timp să-l opresc!” 
Se dădu imediat jos din pat, cu pătura înfăşurată pe lângă 
corp. Simţea cum îi tremurau picioarele. 

— Trebuie să vorbesc imediat cu preşedintele. 

Căpitanul păru nedumerit: 

— Preşedintele cui? 

— Al Statelor Unite! 

— Credeam că îl vreţi pe William Pickering. 

— N-am timp. Am nevoie de preşedinte. 

Căpitanul rămase pe loc, blocându-i drumul postându-se 
chiar în faţa ei. 

— Am înţeles că preşedintele este pe cale să susţină în 
direct o conferinţă de presă foarte importantă. Mă îndoiesc 
că va răspunde acum la apeluri telefonice personale. 

Rachel se ridică cât putu de mult pe picioarele nesigure 

şi îl ţintui pe căpitan cu privirea: 

— Domnule, nu dispuneţi de nivelul de acces necesar 
pentru a vă explica situaţia, dar preşedintele este pe cale 
să comită o greşeală groaznică. Deţin informaţii de care el 
are nevoie disperată. Acum. Va trebui să aveţi încredere în 
mine. 

Căpitanul se holbă la ea, apoi se uită din nou la ceas: 

— Nouă minute? Nu vă pot obţine o legătură securizata 
cu Casa Albă atât de repede. Tot ce vă pot oferi este un 
radiofon. Nesecurizat. Şi va trebui să ajungem la adâncime 
de antenă, ceea ce va lua câteva... 

— Treceţi la treabă! Acum! 

Centrala telefonică a Casei Albe era situată la nivelul 
inferior al aripii de est. La datorie se găseau, în 
permanenţă, trei centraliste. Pe moment, doar două dintre 
ele stăteau la comanda butoanelor. Cea de-a treia alerga 
cât putea către Sala de briefing. Ducea în mână un telefon 
fără fir. Incercase să facă legătura cu Biroul Oval, dar 
preşedintele plecase deja către conferinţa de presă. Atunci 
încercase să îi sune pe adjuncţii lui pe celulare, numai că 
toate celularele din jurul Sălii de briefing se închideau 
înaintea transmisiunilor televizate, pentru a nu întrerupe 
transmisia în direct. 

A ajunge cu un telefon fără fir direct la preşedinte într-un 
astfel de moment însemna o posibilitate cel mult 
discutabilă, şi totuşi, când ofiţerul NRO de legătură cu Casa 
Albă sunase pretinzând că deţine informaţii urgente pe care 
preşedintele trebuia să le afle înainte de a intra în direct, 
centralista îşi dăduse seama că trebuie să o ia la fugă. 
Intrebarea era acum dacă va ajunge la destinaţie la timp. 


Aflată într-o cabină medicală mică la bordul U.S.S. 
Charlotte, Rachel Sexton stătea cu receptorul lipit de 
ureche şi aştepta să discute cu preşedintele. Tolland şi 
Corky se aflau în apropiere, părând încă puternic afectaţi. 
Obrazul lui Corky fusese cusut cu cinci copci şi prezenta 
încă o vânătaie urâtă. Toţi trei fuseseră ajutaţi să se 
îmbrace în lenjerie cu protecţie termică, costume grele de 
pilot de aviaţie marină, ciorapi de lână şi bocanci. Cu o 
ceaşcă de cafea călduţă în mână, Rachel începea să se 
simtă din nou aproape ca o fiinţă umană. 

— De ce durează atât? vru Tolland să ştie. Mai sunt doar 
patru minute până la ora opt! 

Rachel nu-i putea răspunde. Ajunsese la una dintre 
centralistele Casei Albe, îi explicase cine era şi că era o 

urgenţă. Centralista păruse că o înţelege, o pusese pe linie 
în aşteptare şi acum făcea, probabil, toate demersurile 
necesare pentru a o pune pe Rachel în legătură cu 
preşedintele. 

„Patru minute, gândi Rachel. Grăbeşte-te!” 

Închizându-şi ochii, Rachel încercă să-şi adune gândurile. 
Fusese o zi a naibii de lungă. „Sunt pe un submarin 
nuclear”, rosti ea în gând, ştiind că avusese noroc. Aşa cum 
afirmase căpitanul, Charlotte se găsise într-o misiune de 
patrulare de rutină în Marea Bering cu două zile în urmă şi 
detectase unele zgomote subacvatice anormale dinspre 
ghețarul Milne - foraje, zgomote de avion, o mulţime de 
mesaje radio criptate. Submarinul fusese redirecționat, cu 
misiunea de a asculta în tăcere. Cu o oră şi ceva înainte 
auziseră o explozie pe ghețar şi se duseseră să verifice. Aşa 
auziseră chemarea de ajutor a lui Rachel. 

— Trei minute! 

Tolland părea tot mai nerăbdător şi se uita mereu la 
ceas. 

Rachel era nervoasă! De ce dura atât? De ce nu preluase 
preşedintele apelul? Dacă Zach Herney se prezenta în faţa 
publicului cu datele pe care le avea... 

Rachel îşi alungă acest gând din minte şi scutură 
receptorul. „Ridică-l odată!” 


Gonind spre intrarea în Sala de briefing, centralista se 
lovi de adevărată adunare a personalului Casei Albe. Toţi 
discutau emoţionaţi, făcând ultimele pregătiri. II văzu pe 
preşedinte la douăzeci de metri distanţă, aşteptând la 
intrare. Machiorii îşi terminau ultimele retuşuri. 

— Faceţi loc! rosti centralista, încercând să străbată 
mulţime. Apel pentru preşedinte! Faceţi loc! 

— În direct în două minute! strigă un regizor de platou. 

Strângând telefonul la piept, centralista se apropie de 
preşedinte. 

— Apel pentru preşedinte! icni ea. Faceţi loc! 

O siluetă masivă îi blocă accesul: Marjorie Tench. 

Consilierul principal al preşedintelui o privi dezaprobator pe 
femeie: 

— Ce se întâmplă? 

— Am o urgenţă! 

Centralista abia mai respira: 

— ... Un apel telefonic pentru preşedinte. 

Tench părea că nu o crede: 

— Acum nu se poate! 

— E Rachel Sexton. Spune că e urgent! 

Marjorie se strâmbă mai degrabă de surpriză decât de 
mânie. Tench se uită la telefon: 

— Este o linie publică. Nu e securizată. 

— Nu, doamnă. Dar la capătul celălalt linia este deschisă. 
Este un radiofon. Trebuie să vorbească imediat cu 
preşedintele. 

— În direct, în nouăzeci de secunde! 

Tench se uită la telefon şi întinse o mână ca de păianjen. 

— Dă-mi receptorul! 

Centralista ezită. 

— Domnişoara Sexton vrea să vorbească doar cu 
preşedintele Herney. Mi-a spus să amân conferinţa de 
presă dacă e nevoie până vorbeşte cu el. Am asigurat-o... 

Tench făcu un pas înspre femeie şi vorbi cu o voce ajunsă 
o şoaptă amenințătoare: 

— Hai să-ţi explic cum stă treaba. Tu nu primeşti ordine 
de la fata adversarului preşedintelui, ci de la mine. Te 
asigur că mai aproape de preşedinte nu vei ajunge până ce 
nu aflu ce naiba se întâmplă. 

Centralista se uită spre preşedinte, care era acum 
înconjurat de tehnicieni cu microfoane, stilişti şi mai mulţi 
membri ai personalului care treceau în revista cu el 
ultimele detalii ale discursului. 

— Şaizeci de secunde! ţipă regizorul. 


La bordul submarinului, Rachel Sexton se plimba 
nervoasă prin încăperea strâmtă, când, în sfârşit, auzi un 
păcănit la celălalt capăt al liniei. 

O voce răguşită i se adresă: 

— Alo? 

— Preşedintele Herney? izbucni Rachel. 

— Marjorie Tench, o corectă vocea. Sunt principalul 
consilier al preşedintelui. Oricine ai fi, trebuie să te 
avertizez că telefoanele în glumă adresate Casei Albe 
violează... 

„Pentru numele lui Dumnezeu!” 

— Nu e o glumă! Aici e Rachel Sexton. Sunt ofiţerul de 
legătură cu NRO şi... 

— Ştiu foarte bine cine este Rachel Sexton, cucoană! Mă 
îndoiesc că eşti dumneata aceea. Ai sunat la Casa Albă pe o 
linie nesecurizată, pretinzându-mi să întrerup o transmisie 
prezidenţială importantă. Asta cu greu poate fi numit un 
mod de operare corect pentru cineva care... 

— Ascultă, se înfurie Rachel, ţi-am instruit întregul 
personal despre un meteorit cu câteva ore în urmă. Stăteai 
în primul rând. M-ai văzut pe un ecran de pe biroul 
preşedintelui! Mai ai vreo întrebare? 

Tench tăcu o clipă: 

— Ce înseamnă toate astea, domnişoară Sexton? 

— Înseamnă că trebuie să-l opreşti pe preşedinte! 
Informaţiile lui despre meteorit sunt eronate! Tocmai am 
aflat că meteoritul a fost inserat pe sub ghețar! Nu ştiu de 
către cine şi nu ştiu de ce! Dar lucrurile nu sunt ceea ce 
par! Preşedintele va face un anunţ complet eronat, şi eu vă 
sfătuiesc din toată inima... 

— la stai o clipă! 

Tench îşi cobori vocea: 

— Îţi dai seama ce spui? 

— Da! Cred că directorul administrativ al NASA a regizat 
un soi de fraudă la scară mare, iar preşedintele Herney va fi 
prins în cursă. Trebuie măcar să amâni totul cu zece 
minute, ca să-i pot explica ce se întâmplă aici. Cineva a 
încercat să mă ucidă, pentru numele lui Dumnezeu! 

Vocea lui Tench deveni de gheaţă: 

— Domnişoară Sexton, am să-ţi dau un avertisment. 

Dacă te-ai răzgândit în privinţa rolului tău în ajutorul dat 
Casei Albe în această campanie, ar fi trebuit să meditezi 
mai bine cu mult înainte de a certifica datele despre 
meteorit pentru preşedinte. 

— Cee??? 

„Oare măcar mă ascultă?” 

— Sunt revoltată de atitudinea dumitale. Folosirea unei 
linii nesecurizate este o cascadorie ieftină. Sugerezi că 
datele despre meteorit au fost trucate? Ce fel de ofiţer de 
informaţii foloseşte un radiofon pentru a apela Casa Albă şi 
a discuta despre informaţii secrete? E clar că dumneata 
speri ca acest mesaj să fie interceptat de cineva. 

— Norah Mangor a plătit cu viaţa pentru asta! Doctorul 
Ming este şi el mort. Trebuie să-l avertizezi... 

— Opreşte-te acum! Nu vreau să ştiu care ţi-e jocul, dar 
îţi reamintesc - şi oricui se întâmplă să intercepteze acest 
apel - că suntem în posesia unor depoziţii înregistrate pe 
bandă video ale unor oameni de ştiinţă de vârf ai NASA, ale 
câtorva oameni de ştiinţă civili de renume şi a dumitale 
înseţi, domnişoară Sexton, toate certificând că datele 
despre meteorit sunt corecte. Nu pot decât să-mi imaginez 
de ce îţi schimbi acum depoziţia. Oricare ar fi motivul, 
consideră-te eliberată din slujba de la Casa Albă chiar din 
această clipă, iar dacă vei încerca să mânjeşti această 
descoperire cu alte acuzaţii de fraudă, te asigur că NASA şi 
Casa Albă te vor da în judecată pentru defăimare atât de 
repede, încât nici măcar nu vei apuca să-ţi faci bagajul 
înainte de a intra la închisoare. 

Rachel deschise gura, dar nu reuşi să scoată o vorbă: 

— Zach Herney a fost generos cu tine, izbucni Tench. Ca 
să fiu cinstită, chestia asta miroase a cascadorie publicitară 
ieftină de tip Sexton. Las-o moartă chiar acum, sau te dăm 
în judecată! Ţi-o jur! 

Legătura telefonică se întrerupse. 

Rachel continua să stea cu gura căscată atunci când 
căpitanul bătu în uşă. 

— Domnişoară Sexton? rosti el, băgându-şi capul pe uşă. 


313 


Recepţionăm un semnal slab de la Radioul Naţional 
Canadian. Preşedintele Zach Herney tocmai şi-a început 
conferinţa de presă. 

Stând pe podium în Sala de briefing a Casei Albe, Zach 
Herney simţea toată căldura care venea de la reflectoare şi 
ştia că întreaga lume îl urmărea. Scurta informare emisă de 
Biroul de Presă al Casei Albe declanşase o adevărată 
agitaţie în universul mass-media. Cei care nu auziseră de 
acea informare la televiziune, radio sau la buletinele de ştiri 
online fuseseră inevitabil puşi la curent de vecini, colegi de 
serviciu sau familii. Până la ora opt, toată lumea care nu 
locuia în vreo peşteră izolată făcuse speculaţii în privinţa 
mesajului prezidenţial. În baruri şi în camere de zi de pe 
întreaga planetă, milioane de oameni stăteau aplecaţi 
asupra televizoarelor aşteptând cu nerăbdare. 

În astfel de momente, când se afla faţă în faţă cu 
întreaga lume, Zach Herney simţea greutatea poziţiei sale. 
Oricine afirma că puterea nu crea dependenţă nu o 
experimentase niciodată cu adevărat. Când îşi începu 
discursul, Herney sesiză însă că lipsea ceva. Nu era genul 
de om care să aibă trac, aşa că unda de îngrijorare 
resimţită acum în suflet îl uluia. 

„De vină este audiența covârşitoare”, căută el să se 
liniştească. Şi totuşi era vorba de altceva. Instinctul. Ceva 
ce zărise. 

Un lucru extrem de nesemnificativ, şi totuşi... 

Îşi propuse să uite. Nu era nimic. Şi totuşi nu dispărea. 

„Tench.” 

Cu câteva clipe în urmă, în vreme ce Herney se pregătea 
să urce la pupitru, o zărise pe Marjorie Tench în holul 
galben, vorbind la telefon fără fir. Lucrul era ciudat în sine, 
dar ciudăţenia era accentuată de faptul că stătea lângă ea 
centralista Casei Albe, cu un chip alb de îngrijorare. Herney 
nu auzea ce discuta Tench, dar putea vedea că subiectul 
era tensionat. Tench discuta cu o vehemenţă şi cu o mânie 
pe care preşedintele rareori le remarcase - chiar şi din 

partea ei. Se opri o clipă şi îi căută întrebător privirea. 
Tench îi arătă degetele mari în sus. Herney n-o mai zărise 

nici dată pe Tench făcând un asemenea gest. A fost ultima 

imagine din mintea lui în vreme ce era împins către pupitru. 


Pe covorul albastru din zona de presă a habisferei NASA, 
administratorul Lawrence Ekstrom şedea la mijlocul mesei 
lungi de simpozioane, înconjurat de oficialități şi oameni de 
ştiinţă NASA. Pe un monitor din faţa lor se transmitea în 
direct cuvântul de deschidere al preşedintelui. Restul 
angajaţilor de la NASA se găseau îngrămădiţi în jurul altor 
monitoare,  fremătând de nerăbdare la vederea 
comandantului lor suprem care deschidea conferinţa de 
presă. 

— Bună seara, rosti Herney, părând neobişnuit de rigid. 
Mă adresez acum conaţionalilor mei şi prietenilor noştri din 
întreaga lume... 

Ekstrom privi spre imensa rocă înnegrită aşezată chiar în 
faţa lui. Ochii i se îndreptară spre un alt monitor de control, 
unde se văzu pe sine, înconjurat de personalul cel mai înalt 
autorizat, pe fundalul unui drapel american imens şi al 
siglei NASA. Luminile confereau scenei un aer de tablou 
neomodernist - cei doisprezece apostoli la cina cea de 
taină. Zach Herney transformase toată povestea într-un 
spectacol politic. „Herney n-avea de ales”, îşi zise directorul 
administrativ. Se simţea ca un tele-evanghelist care îl 
vindea pe Dumnezeu maselor. 

Peste aproximativ cinci minute, preşedintele avea să-i 
prezinte pe Ekstrom şi pe membrii personalului NASA. Apoi, 
prin intermediul unei spectaculoase legături prin satelit, 
NASA avea să se alăture preşedintelui în diseminarea 
veştilor către omenire. După un scurt rezumat al modului în 
care se efectuase descoperirea şi al însemnătăţii ei pentru 
ştiinţa spaţială, şi după câteva bătăi pe spate în semn de 
felicitare, NASA şi preşedintele aveau să îi dea cuvântul 
celebrului om de ştiinţă Michael Tolland, al cărui 
documentar avea să ruleze timp de aproape cincisprezece 

minute. După aceea, cu entuziasmul şi credibilitatea ajunse 
la cotă maximă, Ekstrom şi preşedintele îşi vor lua la 
revedere, promițând noi informaţii în zilele următoare prin 
intermediul conferinţelor de presă NASA. 

În timp ce stătea şi îşi aştepta rândul, Ekstrom începu să 
se simtă tot mai ruşinat. Ştia că se va întâmpla aşa. Se 
aşteptase la asta. 

Avea să spună minciuni... neadevăruri certificate. 

În mod ciudat însă minciunile lui păreau lipsite de 
importanţă acum. Ekstrom avea o greutate şi mai mare pe 
suflet. 


În haosul din studioul de producţie a canalului ABC, 
Gabrielle Ashe stătea umăr lângă umăr alături de zeci de 
străini, toate gâturile fiind întinse spre şirul de monitoare 
suspendate de tavan. Un fâşâit se auzi în încăpere în 
momentul clipei mult aşteptate. Gabrielle închise ochii, 
rugându-se ca atunci când îi va deschide să nu aibă în faţa 
ochilor imaginile propriului trup gol. 


Atmosfera din biroul senatorului Sexton era încărcata de 
emoție. Toţi oaspeţii se ridicaseră în picioare, cu ochii lipiţi 
de televizorul cu ecran lat. 

Zach Herney stătea în faţa întregii lumi şi, incredibil, 
salutul trimis de el fusese unul stângaci. Omul părea, pe 
moment, nesigur. 

„Pare tulburat, îşi spuse Sexton. Deşi el nu pare niciodată 
tulburat.” 

— Uitaţi-vă la el, îi şopti cineva. Probabil că are veşti 
proaste. 

„Să fie staţia spaţială?” se întrebă Sexton. 

Herney privi drept spre cameră şi inspiră profund: 

— Prieteni, mă întreb de mai multe zile cum e cel mai 
bine să fac acest anunţ... 

„Cinci cuvinte simple, îl îndemnă Sexton de la distanţă. 
Am dat-o în bară.” 

Herney vorbi câteva clipe despre marele păcat comis prin 

implicarea agenţiei spaţiale în campania electorală şi 
despre faptul că, aşa stând lucrurile, el personal simţise 
nevoia de a prefața un astfel de anunţ major cu exprimarea 
unor scuze publice. 

— AŞ fi preferat orice alt moment din istorie ca să fac 
acest anunţ, zise el. Tensiunea politică tinde să transforme 
visătorii în necredincioşi, şi totuşi, în calitatea mea de 
preşedinte, nu am de ales decât vă împărtăşesc ceea ce 
am aflat şi eu recent. 

Zâmbi. 

— Se pare că magia cosmosului nu ţine cont de 
programarea oamenilor... nici măcar de programul unui 
preşedinte. 

Toţi cei din biroul lui Sexton tresăriră la unison. „Ce???” 

— Cu două săptămâni în urmă, reluă Herney, noul sistem 
de sateliți de scanare a densităţii de pe orbita polară a 
trecut peste ghețarul Milne din insula Ellesmere, o bucată 
îndepărtată de pământ situată deasupra paralelei optzeci, 
în nordul Oceanului Arctic. 

Sexton şi ceilalţi schimbară priviri nedumerite: 

— Satelitul NASA, continuă Herney, a detectat o rocă 
imensă de mare densitate, îngropată la şaizeci de metri sub 
gheaţă. 

Zâmbi pentru prima dată, regăsindu-şi siguranţa de sine: 

— După primirea datelor, NASA a bănuit imediat că 
sateliții au descoperit un meteorit. 

— Un meteorit? izbucni Sexton, ridicându-se în picioare. 
Astea sunt veşti? 

— NASA a trimis o echipă pe ghețar ca să ia mostre de 
rocă. În acel moment NASA a făcut... 

Pauză. 

— Ca să fiu sincer, a făcut descoperirea ştiinţifică a 
secolului. 

Sexton făcu un pas spre televizor. „Nu...” Oaspeţii lui se 
agitară neliniştiţi. 

— Doamnelor şi domnilor, anunţă Herney, acum câteva 
ore, NASA a extras afară din gheaţa Arcticii un meteorit de 

opt tone care conţine... 

Preşedintele se opri din nou, pentru sporirea efectului: 

— Un meteorit care conţine fosile ale unei forme de 
viaţă. Cu zecile. O dovadă de netăgăduit a existenţei vieţii 
extraterestre. 

Ca la comandă, o imagine strălucit luminată apăru pe 
ecranul din spatele preşedintelui - o fosilă perfect vizibilă a 
unei creaturi enorme, asemănătoare unei insecte, 
încastrate într-o rocă înnegrită. 

În biroul lui Sexton, şase oameni săriră în sus, cu ochii 
măriţi de groază. Sexton încremenise locului. 

— Prieteni, continuă preşedintele, fosila din spatele meu 
are o vechime de 190 de milioane de ani. A fost descoperită 
într-un fragment al unui meteorit numit Jungersol, care a 
lovit Arctica cu aproape trei sute de ani în urmă. Noul 
sistem de sateliți NASA a descoperit acest fragment de 
meteorit îngropat într-un ghețar. NASA şi această 
administraţie au avut extrem de multă grijă în ultimele 
două săptămâni să confirme fiecare aspect al 
monumentalei descoperiri înainte ca publicul larg să afle 
despre ea. În următoarea jumătate de oră veţi auzi depoziţii 
din partea mai multor specialişti de la NASA şi oameni de 
ştiinţă civili şi veţi viziona un scurt documentar pregătit de 
un chip pe care sunt sigur că îl veţi recunoaşte. Înainte de a 
continua însă, trebuie să urez bun venit în direct, prin 
intermediul satelitului de deasupra Cercului Arctic, omului 
ale cărui conducere, viziune şi muncă dedicată au făcut 
posibil acest moment istoric. Este o mare onoare pentru 
mine să vi-l prezint pe directorul administrativ NASA, 
Lawrence Ekstrom. 

Herney se întoarse spre ecran la fix. 

Imaginea meteoritului se dizolvă în mod dramatic într-o 
privelişte a unui grup de experţi NASA aşezaţi la o masă 
lungă, iar în capăt se vedea silueta masivă a lui Lawrence 
Ekstrom. 

— Mulţumesc, domnule preşedinte. 

Ekstrom se ridică având un aer ţeapăn şi mândru şi privi 

drept spre cameră: 

— Sunt extrem de mândru să împărtăşesc cu 
dumneavoastră cele mai glorioase clipe ale NASA de până 
acum. 

Ekstrom vorbi cu înflăcărare despre NASA şi despre 
descoperire. Emanând din toţi porii patriotism şi triumf, el 
introduse fără a comite vreo greşeală documentarul realizat 
de o celebritate a ştiinţei civile - Michael Tolland. 

După ce urmări imaginile, senatorul Sexton căzu în 
genunchi în faţa televizorului, strângând rama argintie a 
acestuia. „Nu! Doamne, nu!” 

Marjorie Tench se rupse, lividă la faţă, de mulţimea 
încântată din Sala de briefing şi porni în goană înapoi spre 
biroul ei din aripa de vest. N-avea chef de sărbătoare. 
Telefonul primit de la Rachel Sexton avusese darul de a o 
şoca. 

Extrem de iritant. 

Tench trânti uşa camerei, se duse la birou şi formă 
interiorul centralistei de la Casa Albă. 

— William Pickering. NRO. 

Îşi aprinse o ţigară şi începu să se plimbe prin cameră 
aşteptând ca să i se facă legătura cu Pickering. În mod 
normal, Pickering ar fi fost la acea oră de mult plecat de la 
birou, însă cu toată agitația legată de conferinţa de presă 
de la Casa Albă, Tench bănuia că Pickering rămăsese la 
birou toată seara, cu privirea lipită de ecranul televizorului, 
întrebându-se ce naiba se putea petrece în lume fără ca 
directorul NRO să afle dinainte. 

Tench se blestema că nu avusese încredere în propriile 
instincte atunci când preşedintele o informase că vrea să o 
trimită pe Rachel Sexton în Arctica. Işi exprimase 
îngrijorarea, spunând că este un risc inutil. Însă 
preşedintele ştiuse să fie foarte convingător, argumentând 
că personalul Casei Albe devenise tot mai cinic în ultimele 
săptămâni şi putea ridica semne de întrebare în legătură cu 
descoperirea NASA dacă vestea le venea din interior. Aşa 
cum promisese Herney, certificarea efectuată de Rachel 
Sexton le îndepărtase bănuielile, prevenise orice discuţie în 
interior şi îi determinase pe toţi angajaţii să se comporte ca 
un singur individ. Tench trebuia să admită că mutarea 
fusese una genială. Şi totuşi, Rachel Sexton îşi schimbase 
atitudinea. 

„Nemernica m-a sunat pe o linie nesecurizată.” 

Era clar că Rachel Sexton voia să distrugă credibilitatea 

acestei descoperiri, şi singura mângâiere a lui Tench era că 
preşedintele reuşise să obţină dinainte mărturia lui Rachel 
pe bandă video. „Slavă Domnului.” Cel puţin lui Herney îi 
trecuse prin cap să obţină acea asigurare. Tench începea să 
se teamă că vor avea nevoie de ea. 

Pe moment însă, Tench încerca să agite apele în alte 
direcţii. Rachel Sexton era o femeie inteligentă, şi dacă într- 
adevăr avea de gând să se ia de Casa Albă şi de NASA, 
atunci avea nevoie de aliaţi puternici. lar prima alegere pe 
care ar fi făcut-o ar fi fost William Pickering. Tench 
cunoştea deja sentimentele lui Pickering faţă de NASA. 
Trebuia să ajungă la el înaintea lui Rachel. 

— Domnişoara Tench? rosti vocea de la celălalt capăt al 
firului. Aici e William Pickering. Cărui fapt datorez această 
onoare? 

Tench auzea televizorul pe fundal - comentariul NASA. Îşi 
dădu seama din tonul lui că încă nu-şi revenise din şocul 
conferinţei de presă. 

— Aveţi câteva clipe libere, domnule director? 

— Mă aşteptam să fiţi ocupată cu sărbătorirea. E o 
noapte mare pentru dumneavoastră. Se pare că NASA şi 
preşedintele au revenit în ring. 

Tench auzea uluiala din vocea lui, cuplată cu o nuanţă de 
dispreţ - ultimul provenind, fără îndoială, din legendara 
neplăcere a individului de a afla veştile laolaltă cu restul 
lumii. 

— Îmi cer scuze, rosti Tench, încercând să construiască o 
punte de legătură, că NASA şi Casa Albă au fost forţate să 
nu vă ţină la curent cu aceste informaţii. 

— Sunteţi conştientă, replică Pickering, că NRO a 
detectat activitate NASA în zonă cu câteva săptămâni în 
urmă şi a pornit o anchetă. 

Tench se încruntă. „E ofticat.” 

— Da, ştiu. ŞI totuşi... 

— NASA ne-a asigurat că nu se întâmplă nimic. Au spus 
că desfăşoară nişte exerciţii în condiţii extreme de mediu. 
Testarea echipamentului şi genul ăsta de exerciţii. 

Pickering făcu o pauză: 

— lar noi am crezut acea minciună. 

— Haideţi să nu o numim minciună, ripostă Tench. Mai 
degrabă o deviere de la adevăr făcută din necesitate. Dacă 
luăm în consideraţie importanţa descoperirii, cred că 
înţelegeţi de ce NASA a trebuit să fie atât de discretă în 
această privinţă. 

— Poate doar în ceea ce priveşte marele public. 

Joaca de-a ofensatul nu intra în repertoriul unor oameni 
ca William Pickering, iar Tench simţi că mai mult de atât nu 
se putea realiza. 

— Am doar un minut la dispoziţie, reluă ea, încercând să 
îşi recâştige poziţia dominantă, dar mi-am zis că e mai bine 
să vă sun şi să vă avertizez. 

— Să mă avertizaţi? 

Pickering păru surprins. 

— A decis Zach Herney să numească un nou director 
NRO, neprietenos cu NASA? 

— Bineînţeles că nu. Preşedintele înţelege că multe 
dintre criticile pe care dumneavoastră le-aţi făcut la adresa 
NASA izvorăsc din raţiuni de securitate şi el caută din 
răsputeri să pună capăt unor astfel de probleme. De fapt, 
vă sun în legătură cu una dintre angajatele dumneavoastră. 

Făcu o pauză: 

— Rachel Sexton. Aţi primit vreo veste de la ea în seara 
asta? 

— Nu. Am trimis-o azi-dimineaţă la Casa Albă, la cererea 
preşedintelui. E clar că aţi tinut-o ocupată. Nu s-a întors 
încă la birou. 

Ce uşurare pentru Tench să afle că ajunsese prima la 
Pickering! Trase cu sete din ţigară şi continuă cât putea de 
calmă: 

— Bănuiesc că veţi primi în curând un telefon din partea 
domnişoarei Sexton! 

— Foarte bine. Chiar aşteptam unul. Trebuie să vă spun 
că atunci când a început conferinţa de presă a preşedintelui 
m-am temut ca nu cumva Zach Herney să nu o fi convins 

pe domnişoara Sexton să participe şi ea. Mă bucur să 
constat că a rezistat tentaţiei. 

— Zach Herney este un om decent, îi răspunse Tench, 
lucru care nu se poate spune şi despre Rachel Sexton. 

Se aşternu o lungă tăcere. 

— Sper că am auzit eu greşit. 

Tench oftă: 

— Nu, domnule, mă tem că aţi auzit bine! Prefer să nu 
intru în detalii la telefon, dar se pare că Rachel Sexton a 
decis să submineze credibilitatea anunţului făcut de NASA. 
Habar n-am de ce, dar după ce după-amiază a revăzut şi 
certificat datele NASA, acum şi-a schimbat radical poziţia şi 
aruncă acuzaţii dintre cele mai incredibile de trădare şi 
fraudă împotriva agenţiei spaţiale. 

— Mă iertaţi? ripostă Pickering, pe un ton mai ridicat. 

— E stânjenitor, ştiu. Urăsc să fiu eu cea care vă pune la 
curent cu acest lucru, dar domnişoara Sexton m-a contactat 
cu două minute înainte de conferinţă şi mi-a pus în vedere 
să anulez tot evenimentul. 

— Pe ce temei? 

— Ca să fiu cinstită, pe un temei absurd. Pretinde că a 
descoperit greşeli majore în informaţiile pe care le are 
preşedintele. 

Tăcerea care urmă o îngrijoră pe Tench. 

— Greşeli? rosti directorul într-un târziu. 

— E ridicol, domnule, după două săptămâni în care au 
avut loc nenumărate experimente NASA şi... 

— Imi vine foarte greu să cred că cineva precum Rachel 
Sexton poate cere amânarea conferinţei de presă a 
preşedintelui fără să aibă un motiv al naibii de bun. 

Pickering părea tulburat: 

— Poate că ar fi trebuit să o ascultați. 

— Oh, vă rog! izbucni Tench, tuşind. Aţi urmărit şi 
dumneavoastră conferinţa de presă. Informaţiile despre 
meteorit au fost confirmate şi reconfirmate de nenumărați 
specialişti. Inclusiv de unii civili. Nu vi se pare ciudat că 
Rachel Sexton, fata singurului om pe care acest anunţ 

prezidenţial îl loveşte serios, îşi schimbă brusc poziţia? 

— Da, mi se pare ciudat, domnişoară Tench, dar pentru 
că se întâmplă să ştiu foarte bine relaţiile extrem de 
încordate dintre domnişoara Sexton şi tatăl ei. Nu îmi pot 
imagina de ce, după ani de zile în serviciul preşedintelui, 
Rachel Sexton ar decide, dintr-odată, să schimbe taberele 
şi să susţină nişte minciuni în sprijinul tatălui ei. 

— Poate din ambiţie? Zău că nu ştiu. Poate oportunitatea 
de a se trezi în calitate de primă fiică a... 

Tench lăsă cuvintele să se piardă în aer. 

Tonul lui Pickering deveni brusc unul dur: 

— Mergeţi pe o gheaţă foarte subţire, domnişoară Tench. 
Foarte, foarte subţire. 

Tench se strâmbă. La ce naiba se aşteptase? În fond, 
acuza un membru important din echipa lui Pickering de 
trădare împotriva preşedintelui. Omul era normal să ia 
poziţie. 

— Daţi-mi-o la telefon, ceru Pickering. Aş vrea să discut 
eu însumi cu domnişoara Sexton. 

— Mă tem că e imposibil, îi răspunse Tench. Nu se află la 
Casa Albă. 

— Dar unde e? 

— Preşedintele a trimis-o pe ghețarul Milne azi-dimineaţă 
ca să examineze personal datele. Nu s-a întors încă. 

Pickering păru cuprins de spaimă: 

— N-am fost informat că... 

— Nu am timp de orgolii rănite, domnule director! V-am 
sunat din simplă curtoazie. Am vrut să vă avertizez că 
Rachel Sexton a decis să îşi urmeze propriile interese în 
privinţa anunţului din seara asta. Îşi va căuta aliaţi. În caz 
că vă contactează, ar fi bine să ştiţi că administraţia de la 
Casa Albă este în posesia unei benzi pe care am înregistrat- 
o mai devreme şi în care ea certifică datele despre meteorit 
în faţa preşedintelui, a cabinetului său şi a întregului 
personal administrativ. Dacă acum, din cine ştie ce motive 
personale, Rachel Sexton încearcă să păteze bunul renume 
al lui Zach Herney sau al NASA, vă jur că administraţia va 

avea grijă ca ea să cadă şi să se lovească rău de tot. 

Tench aşteptă o clipă, pentru a se asigura că fusese bine 
înţeleasă: 

— Mă aştept să-mi răspundeţi la fel, informându-mă de 
îndată ce Rachel Sexton vă va contacta. Atacul ei este 
îndreptat împotriva preşedintelui, iar Casa Albă 
intenționează să o rețină pentru anchetă înainte ca ea să 
ne provoace nişte prejudicii majore. Aştept telefonul 
dumneavoastră, domnule director! Asta-i tot! Noapte bună! 

Marjorie Tench închise, ferm convinsă că lui William 
Pickering nu i se mai vorbise niciodată pe un asemenea 
ton. Cel puţin, acum aflase cât de serioasă era ea. 


* 


Aflat la ultimul etaj al clădirii NRO, William Pickering 
stătea în dreptul ferestrei şi privea în gol noaptea care se 
lăsase peste statul Virginia. Telefonul lui Marjorie Tench îl 
tulburase profund. Îşi muşca buzele încercând să 
asambleze piesele enigmei în minte. 

— Domnule director? rosti secretara, ciocănind uşor în 
uşă. Aveţi un nou apel. 

— Nu acum, rosti Pickering, absent. 

— E Rachel Sexton. 

Pickering se răsuci pe călcâie. Tench avusese gura aurită. 

— Bine. Dă-mi-o imediat. 

— De fapt, domnule, este o transmisie codată AV. Vreţi 
să vorbiţi din sala de conferinţe? 

„O transmisie codată?” 

— De unde sună? 

Secretara îi spuse. 

Pickering făcu ochii mari. Uluit, porni în fugă de-a lungul 
holului către sala de conferinţe. Acesta era un lucru care nu 
trebuia tratat oricum. 

„Camera moartă” din submarinul Charlotte, proiectată 
după o structură similară a Laboratoarelor Bell, era, în 
termeni obişnuiţi, ceea se numeşte o încăpere fără ecou. În 
fapt, era un spaţiu perfect absorbant din punct de vedere 
acustic, fără suprafeţe paralele sau reflectoare, care 
absorbea sunetele cu o eficienţă de 99,4%. Datorită naturii 
conductoare a metalului şi a apei, conversațiile la bordul 
submarinelor erau întotdeauna vulnerabile la interceptarea 
de la mică distanţă sau prin microfoane parazite postate pe 
chila navei. Încăperea era, în realitate, un loc minuscul din 
interiorul submarinului din care nu scăpa niciun sunet în 
exterior. Toate conversațiile dinăuntru erau sută la sută 
sigure. 

Camera semăna cu un dulap mai mare. Pereţii, tavanul şi 
podeaua erau complet acoperite cu spirale din spumă, 
orientate înspre interior, din toate direcţiile. Îi amintea lui 
Rachel de o peşteră  înghesuită, submarină, unde 
stalagmitele crescuseră în voie, ieşind din toate suprafeţele 
posibile. Mai neplăcută era aparenta absenţă a unei podele. 

Aceasta era, de fapt, constituită dintr-o reţea deasă de 
sârme, întinsă orizontal de-a latul camerei, ca o plasă de 
pescuit, creându-le celor care se găseau în ea ciudata 
senzaţie că erau suspendaţi la mijlocul înălţimii peretelui. 
Spațiile reţelei erau umplute cu cauciuc şi rigidizate. Privind 
în jos către bizara podea, Rachel avu senzaţia că 
traversează un pod de frânghii suspendat peste un peisaj 
ciudat. La un metru mai jos, o pădure de ace din spumă se 
ridica ameninţător. 

Imediat după ce intrase, Rachel sesizase lipsa de 
consistenţă a aerului, de parcă acolo fusese scoasă fiecare 
particulă de energie. In urechi, parcă i se înfundaseră câlţi 
de bumbac. Doar respiraţia i se auzea, şi asta rezonând în 
interiorul capului. Scosese un sunet cu voce tare. Ca şi cum 

ar fi vorbit stând cu capul într-o pernă. Pereţii absorbeau 
orice reverberaţie. Singurele vibrații perceptibile erau cele 
din capul ei. 

Căpitanul plecase, închizând uşa etanşată în urma lui. 
Rachel Corky şi Tolland se găseau acum în interiorul 
încăperii, la o masă mică, în formă de U, aşezată pe piloni 
lungi de metal ce coborau prin reţeaua de cauciuc şi sârme. 
De masă fuseseră ataşate mai multe microfoane, căşti şi o 
consolă video cu o cameră minusculă plantată în vârf. 
Părea un minisimpozion al Naţiunilor Unite. 

Ca o persoană care lucra în cadrul comunităţii 
informative americane, națiunea cea mai avansată din 
lume în fabricarea microfoanelor dure cu laser, a căştilor 
parabolice submarine şi a altor dispozitive de ascultat, 
hipersensibile, Rachel era perfect conştientă că în lume 
existau foarte puţine locuri unde o conversaţie se putea 
purta în siguranţă absolută. Camera moartă părea a fi unul 
dintre aceste locuri. Microfoanele şi căştile de pe masă 
permiteau „apelul în conferinţă” de tip persoană-la- 
persoană, în cadrul căruia interlocutorii puteau discuta 
liber, ştiind că vibraţiile vocilor nu aveau cum să iasă din 
încăpere. După ce erau captate de microfoane, vocile erau 
criptate înainte de a-şi începe lunga lor călătorie prin 
atmosferă. 

— Verificare de control. 

Vocea se auzi pe neaşteptate în căştile lor, făcându-i pe 
toţi trei să tresară. 

— Mă auziţi, domnişoară Sexton? 

Rachel se aplecă spre microfon: 

— Da. Mulţumesc. 

„Oricine ai fi tu.” 

— Directorul Pickering vă aşteaptă pe linie. A acceptat 
transmisia AV. Acum eu o să închid. Veţi primi fluxurile de 
date în câteva momente. 

Rachel auzi cum linia căzu. Urmară mai multe păcănituri 
pricinuite de electricitatea statică, apoi o serie rapidă de 
păcănituri şi bip-uri în căşti. Ecranul video se trezi la viaţă 

cu o limpezime uimitoare, astfel încât Rachel îl zări pe 
directorul Pickering în sala de conferinţe NRO. Era singur. 
Directorul îşi ridică brusc capul şi o privi pe Rachel drept în 
ochi. 

Aceasta se simţi ciudat de uşurată când îl văzu. 

— Domnişoară Sexton, rosti el, cu o expresie de 
perplexitate şi tulburare întipărită pe chip. Ce Dumnezeu se 
petrece? 

— Meteoritul, domnule, îi răspunse Rachel. Cred că s-ar 
putea să avem o problemă gravă. 

Rachel Sexton îi prezentă pe Corky Marlinson şi pe 
Michael Tolland lui Pickering. După aceea, preluă discuţia şi 
îl puse pe şeful ei la curent, în mod succint, cu incredibilul 
lanţ de evenimente care s-a petrecut în acea zi. 

Directorul NRO asculta nemişcat. 

Rachel îi povesti despre planctonul bioluminiscent din 
puţul de extracţie, despre călătoria lor pe platforma de 
gheaţă şi despre descoperirea unui puț de inserţie sub 
meteorit, apoi despre atacul brusc îndreptat împotriva lor 
de către o echipă de soldaţi despre care ea bănuia că 
aparţine trupelor speciale. 

William Pickering era recunoscut pentru capacitatea lui 
de a asculta informaţii tulburătoare fără să clipească. Cu 
toate astea, privirea îi devenea tot mai şocată, pe măsură 
ce Rachel îşi continua relatarea. Aceasta citi în ochii lui mai 
întâi neîncrederea, apoi furia când îi povesti despre 
asasinarea lui Norah Mangor şi despre fuga lor la mustață 
din faţa morţii. Deşi ar fi vrut să dea frâu liber suspiciunilor 
legate de implicarea directorului administrativ al NASA, 
Rachel îl cunoştea suficient de bine pe Pickering ca să nu 
arate cu degetul în vreo direcţie, fără să aibă dovezi. li oferi 
directorului doar faptele clare. După ce Rachel termină, 
Pickering rămase tăcut mai multe secunde. 

— Domnişoară Sexton, rosti el în cele din urmă, cu toţii... 

Îşi mută privirea de la unul la celălalt. 

— Dacă este adevărat ceea ce spui, şi nu-mi pot imagina 
de ce aţi minţi toţi trei în această privinţă, atunci aveţi 
mare noroc că mai sunteţi încă în viaţă. 

Toţi trei dădură din cap. Preşedintele apelase la patru 
oameni de ştiinţă civili... şi acum doi dintre ei erau morţi. 

Pickering oftă greu, de parcă nu ştia ce să le spună, nu-şi 
găsea cuvintele. Evenimentele petrecute nu aveau nicio 
logică. 

— Este posibil în vreun fel, întrebă el, ca puţul de inserţie 
care se vede pe această hârtie să fie un fenomen natural? 

Rachel clatină din cap: 

— Este în stare bună. 

Desfăcu hârtia mototolită şi o ţinu drept în faţa camerei 
video: 

— N-are nicio asperitate. 

Pickering studie imaginea şi o sfătui încruntat: 

— Să nu pierzi aia din mână! 

— Am sunat-o pe Marjorie Tench ca s-o avertizez să îl 
oprească pe preşedinte, continuă Rachel. Dar mi-a închis. 

— Ştiu. Mi-a povestit. 

Rachel se uită la el, uimită: 

— V-a sunat Marjorie Tench? 

„Asta da rapiditate”. 

— Tocmai am vorbit cu ea. E foarte îngrijorată. Crede că 
încercaţi un soi de cascadorie pentru a-l discredita pe 
preşedinte şi NASA. Poate cu scopul de a-l ajuta pe senator. 

Rachel se ridică. Îi flutură hârtia prin faţa camerei şi făcu 
semn înspre cei doi tovarăşi ai ei. 

— Aproape că am fost ucişi! Asta vi se pare a fi o 
cascadorie? Şi de ce aş... 

Pickering îşi ridică braţele în semn de apărare: 

— Uşurel. Ce a uitat domnişoara Tench să îmi spună este 
că aţi fost trei persoane implicate în tragedie. 

Rachel nu îşi aminti dacă Tench îi lăsase timp la 
dispoziţie ca să aducă vorba despre Corky şi Tolland. 

— După cum a uitat să menţioneze şi că dispuneţi de 
dovezi concrete. Eram sceptic în privinţa pretențiilor ei 
înainte să vorbesc cu tine, dar acum sunt convins că s-a 
înşelat. Nu mă îndoiesc de veridicitatea poveştii voastre. 
Întrebarea care se pune este ce înseamnă toate astea! 

Se lăsă o lungă tăcere. 

William Pickering arăta rareori confuz, dar acum clătina 
din cap, pierdut de-a binelea: 

— Haideţi să presupunem deocamdată că cineva a 
inserat cu adevărat acest meteorit sub gheaţă. Fireşte că 

ne întrebăm de ce. Dacă NASA ar dispune de un meteorit 
cu fosile în el, de ce i-ar mai păsa cuiva unde este acesta 
descoperit? 

— Se pare, rosti Rachel, că această inserţie a fost în aşa 
fel efectuată, încât sateliții să facă descoperirea şi 
meteoritul să aibă legătură cu un eveniment cunoscut. 

— Meteoritul Jungersol, interveni Corky. 

— Dar ce valoare are asocierea meteoritului cu un 
eveniment arhicunoscut? ceru Pickering să afle, părând de- 
a dreptul înnebunit. Aceste fosile nu reprezintă o 
descoperire uluitoare în orice condiţii şi oricând? Nu mai 
contează aşa mult cu apariţia cărui meteorit sunt asociate! 

Toţi trei dădură din cap. 

Pickering ezită, părând nemulţumit: 

— Numai dacă... bineînţeles... 

Rachel aproape că văzu cum se învârteau rotiţele în 
capul directorului. Găsise cea mai simplă explicaţie pentru 
asocierea dintre meteorit şi evenimentul Jungersol, dar 
această explicaţie era şi cea mai tulburătoare. 

— Doar dacă nu cumva inserţia a fost efectuată cu 
intenţia de a conferi credibilitate unor date complet false. 

Oftă şi se întoarse spre Corky: 

— Doctore Marlinson, care este posibilitatea ca acest 
meteorit să fie doar o făcătură? 

— O făcătură, domnule? 

— Da. Un fals. Fabricat de cineva. 

— Un meteorit fa/s? 

Corky izbucni într-un râs nervos: 

— Absolut imposibil! Acel meteorit a fost examinat de 
profesionişti. Inclusiv de mine.  Scanări chimice, 
spectrografie, datare temporală cu rubidiu-stronţiu. Nu 
seamănă cu nicio rocă terestră. Meteoritul este autentic. 
Orice astrogeolog ar fi de acord cu asta. 

Pickering păru să mediteze la cele aflate, mângâindu-şi 
încet cravata: 

— Şi totuşi, dacă ţinem cont de cât are de câştigat NASA 
de pe urma acestei descoperiri realizate chiar acum, 

indiciile clare de falsificare a dovezilor şi atacul asupra 
voastră... prima şi singura concluzie logică pe care pot să o 
trag este că acest meteorit e doar un fals foarte bine 
executat. 

— Imposibil! 

Corky părea că-şi ieşise din fire: 

— Cu tot respectul, vă spun, domnule, că meteoriţii nu 
sunt un soi de efecte speciale ca la Hollywood, fabricate 
într-un laborator pentru a induce în eroare o mână de 
astrofizicieni naivi. Sunt obiecte chimice complexe, cu 
structuri cristaline unice şi proporţii aparte între elemente! 

— Nu vă contest părerea doctore, Marlinson! Pur şi 
simplu, urmăresc o înşiruire logică a unei analize. Luând în 
consideraţie că s-a vrut asasinarea dumneavoastră cu 
scopul de a împiedica dezvăluirea amănuntului că obiectul 
a fost inserat în gheaţă, mă determină să elaborez tot felul 
de scenarii nebuneşti. Ce anume vă convinge că această 
rocă este cu adevărat un meteorit? 

— Ce anume? O crustă de fuziune perfectă, prezenţa 
condrulelor, un procentaj care indică prezenţa nichelului 
deosebit de oricare altul terestru. Dacă sugeraţi că am fost 
păcăliţi de cineva care a produs acest meteorit în laborator, 
atunci tot ce pot spune este că acest laborator trebuie să fi 
avut vreo 190 de milioane de ani vechime. Corky scoase 
din buzunar o piatră care semăna cu un CD, pe care o 
aduse în faţa camerei. Noi am datat pe cale chimică mostre 
precum aceasta prin numeroase metode. Datarea prin 
rubidiu-stronţiu nu se poate falsifica! 

Pickering păru surprins: 

— Aveţi o mostră? 

Corky ridică din umeri: 

— Pe-acolo se găseau împrăştiate zeci de astfel de 
mostre. 

— Vreţi să spuneţi, reluă Pickering, adresându-i-se de 
această dată lui Rachel, că NASA a descoperit un meteorit 
despre care spune că ar conţine urme de viaţă şi lasă 
oamenii să plece de acolo cu mostre? 

— Ideea e că mostra din mâna mea chiar este autentică, 
insistă Corky apropiind roca de cameră. O puteţi da oricărui 
petrolog sau geolog sau astronom de pe planetă ca să o 
testeze. Cu toţii vă vor spune două lucruri: primul, că e 
veche de 190 de milioane de ani, al doilea, că nu seamănă 
din punct de vedere chimic cu rocile terestre. 

Pickering se aplecă şi studie fosila încastrată în rocă. 
Păru, pe moment, țintuit locului. În cele din urmă, oftă: 

— Nu sunt om de ştiinţă. Tot ce pot spune este că, dacă 
acel meteorit este autentic, aşa cum pare, aş vrea să ştiu 
de ce NASA nu l-a predat lumii întregi aşa cum l-a găsit? De 
ce l-a plasat cineva cu grijă sub gheaţă, ca şi cum ar fi vrut 
să ne convingă de autenticitatea lui? 


În acelaşi moment, în Casa Albă, un ofiţer de securitate 
forma numărul lui Marjorie Tench. 

Consilierul principal răspunse de la primul apel: 

— Da? 

— Domnişoară Tench, rosti ofiţerul, am informaţiile pe 
care mi le-aţi cerut mai devreme. Despre apelul radiofonic 
efectuat de Rachel Sexton ceva mai devreme în seara asta. 
Am descoperit de unde provine. 

— Spune-mi! 

— Cei de la Serviciile Secrete spun că semnalul îşi avea 
originea la bordul submarinului U.S.S. Charlotte. 

— Ce??? 

— Nu dispun de coordonatele exacte, dom'şoară, dar 
sunt siguri în privinţa codului navei. 

— Oh, pentru numele lui Dumnezeu! 

Tench trânti receptorul fără să mai scoată o vorbă. 

Sunetele camuflate din „Camera moartă” a submarinului 
începeau să o ameţească uşor pe Rachel. Pe ecran, privirea 
tulburată a lui William Pickering se îndreptă acum spre 
Michael Tolland. 

— Sunteţi tăcut, domnule Tolland! 

Acesta îşi ridică privirea ca un elev scos la tablă pe 
neaşteptate. 

— Domnule? 

— Tocmai  ne-aţi prezentat un documentar foarte 
convingător la televiziune. Ce spuneţi despre meteorit 
acum? 

— Ei bine, domnule, îi răspunse Tolland evident stânjenit, 
trebuie să fiu de acord cu doctorul Marlinson. Cred că 
fosilele şi meteoritul sunt autentice. Cunosc destul de bine 
tehnicile de datare, şi vârsta acelei pietre a fost confirmată 
de teste multiple. La fel şi conţinutul de nichel. Datele astea 
nu pot fi fabricate artificial. Nu am niciun dubiu că această 
rocă, formată cu 190 de milioane de ani în urmă, prezintă 
raporturi ale conţinutului de nichel care atestă originea 
extraterestră şi conţine zeci de fosile confirmate prin 
testele de laborator, ale căror origini se află tot cu 190 de 
milioane de ani în urmă. Nu găsesc altă explicaţie posibilă 
decât aceea că NASA a descoperit un meteorit autentic. 

Pickering tăcu. Pe chip i se aşternuse o expresie de 
perplexitate pe care Rachel nu o mai zărise niciodată la el. 

— Ce avem de făcut, domnule? întrebă Rachel. Mie mi se 
pare evident că trebuie să îl punem în gardă pe preşedinte 
în privinţa datelor. 

Pickering se strâmbă: 

— Să sperăm că preşedintele nu ştie încă. 

Rachel simţi că i se pune un nod în gât. Sugestia lui 
Pickering era cât se poate de limpede. „Preşedintele 
Herney ar putea fi implicat.” Cumva, Rachel se îndoia 

profund, dar logica îi spunea că atât preşedintele, cât şi 
NASA aveau multe de câştigat dacă se adeverea că aşa 
stau lucrurile. 

— Din nefericire, continuă Pickering, cu excepţia acelei 
hârtii de imprimantă care dezvăluie un puț de inserție, 
toate datele ştiinţifice indică o descoperire NASA credibila. 

Făcu o pauză: 

— lar chestiunea asta cu atacul împotriva voastră... 

Înălţă privirea spre Rachel: 

— Ai menţionat trupele speciale. 

— Da, domnule. 

li povesti din nou despre armele cu muniţie îmbunătăţită 
şi despre desfăşurarea tactică. 

Pickering părea din ce în ce mai nefericit. Rachel sesiză 
că şeful ei se gândea la numărul de oameni cu acces la o 
mică unitate militară de asasini. Cu siguranţa, preşedintele 
era unul dintre ei. Probabil şi Marjorie Tench, în calitatea ei 
de consilier principal. Foarte posibil ca şi Lawrence 
Ekstrom, prin prisma legăturilor lui cu Pentagonul. Din 
nefericire, când se gândi la nenumăratele posibilităţi, 
Rachel îşi dădu seama că forţa din spatele atacului putea fi 
aproape oricine cu un nivel politic adecvat şi cu relaţiile 
potrivite. 

— L-aş putea suna pe preşedinte chiar acum, zise 
Pickering, dar nu cred că e o mutare înţeleaptă, cel puţin nu 
până când aflăm cine e în spatele acţiunilor. Puterea mea 
de a vă proteja se limitează în momentul în care Casa Albă 
se implică. In plus, nu sunt sigur ce i-aş putea povesti. Dacă 
meteoritul este autentic, aşa cum credeţi cu toţii, atunci 
acuzaţiile voastre în ceea ce priveşte puţul de inserţie şi 
atacurile nu au niciun sens; preşedintele ar avea tot dreptul 
să pună la îndoială pretenţiile mele. 

Se opri, ca şi cum îşi studia variantele. 

— Indiferent... care e adevărul sau cine sunt jucătorii, 
dacă aceste informaţii devin publice, unii oameni foarte 
puternici ar avea de suferit. V-aş propune să vă pun la 
adăpost imediat, înainte de a stârni scandalul. 

„La adăpost?” Comentariul o surprinse pe Rachel. 

— Eu cred că suntem deja la adăpost într-un submarin 
nuclear, domnule. 

Pickering păru sceptic: 

— Prezenţa voastră pe acel submarin nu va mai rămâne 
un secret pentru multă vreme. Vă scot imediat de acolo. Ca 
să fiu sincer, mă voi simţi mult mai bine dacă vă văd pe toţi 
trei în biroul meu. 

Senatorul Sexton se aruncă pe canapea. Chiar dacă 
stătea în propria casă, se simţea ca un refugiat. 
Apartamentul plin cu doar o oră în urmă de prieteni şi 
sprijinitori părea acum uitat de toţi, părăsit de oamenii care 
se îmbulziseră să iasă pe uşă; peste tot se vedeau pahare 
goale şi cărţi de vizită. 

Sexton se cuibărise singur în faţa televizorului, vrând mai 
mult decât orice să îl stingă şi totuşi fiind incapabil să se 
sustragă analizelor mass-media care curgeau încontinuu. 
Se găsea în Washington şi analiştilor nu le trebuia prea 
mult ca să se înghesuie cu opiniile lor pseudoştiinţifice şi 
filosofice, agăţându-se imediat de chestiunile urâte - 
politica. Ca nişte maeştri ai torturii care turnau acid peste 
rănile lui Sexton, canalele de ştiri afirmau şi reafirmau ceea 
ce era deja evident. 

— Cu doar câteva ore în urmă, campania lui Sexton era 
pe culmi, spuse un analist. Acum, odată cu descoperirea 
făcută de NASA, această campanie s-a dus de râpă. 

Sexton se strâmbă şi întinse mâna după sticla de 
Courvoisier ca să tragă o duşcă. Ştia că noaptea aceea 
avea să fie cea mai lungă şi cea mai pustie din toată viaţa 
lui. O dispreţuia pe Marjorie Tench pentru cursa pe care i-o 
întinsese. O dispreţuia pe Gabrielle Ashe pentru că ea Îi 
propuse NASA ca subiect de campanie. Il dispreţuia pe 
preşedinte pentru că era atât de norocos. Şi mai dispreţuia 
întreaga lume pentru că acum râdea de el. 

— Evident, acest eveniment are un efect devastator 
asupra campaniei senatorului, zicea analistul. Preşedintele 
şi NASA au înregistrat un triumf uriaş prin această 
descoperire. O astfel de veste ar fi revigorat oricum 
campania electorală a preşedintelui, indiferent de poziţia lui 
Sexton în privinţa NASA, dar faptul că senatorul a 
recunoscut astăzi că ar merge până acolo încât să anuleze 

finanţarea NASA dacă ar fi nevoie... ei bine, acest anunţ 
prezidenţial reprezintă o dublă lovitură, din care senatorul 
nu îşi va mai reveni. 

„Am fost indus în eroare, îşi zise Sexton. Casa Albă mi-a 
întins o nenorocită de capcană.” 

Analistul zâmbea acum: 

— Credibilitatea pe care NASA o pierduse în faţa 
americanilor a fost recâştigată chiar mai mult decât se 
putea prevedea, iar ceea ce se întâmplă acum în stradă 
demonstrează clar că oamenii manifestă un sentiment 
autentic de mândrie naţională. 

— Aşa şi trebuie, interveni moderatorul. Oamenii îl iubesc 
pe Herney, dar îşi pierduseră încrederea în el. Trebuie să 
recunoşti că preşedintele era în cădere liberă în sondaje în 
ultima vreme şi că a încasat mai multe lovi-turi serioase, 
dar le-a făcut faţă. 

Sexton se gândi la dezbaterea de la CNN din acea după- 
amiază şi dădu din cap. Îi venea rău de la stomac. Toată 
acea lipsă de reacţie din partea NASA, pe care el o 
exploatase cu abilitate în ultima vreme, ajunsese acum o 
piatră de moară atârnată de gâtul lui. Practic, senatorul 
arăta acum ca un idiot. Fusese jucat pe degete cu măiestrie 
de către Casa Albă. Ura deja toate caricaturile care aveau 
să apară în ziarele de a doua zi. Numele lui avea să fie 
pomenit în toate bancurile. Evident, întreaga finanţare 
discretă din partea SFF avea să dispară. Situaţia se 
schimbase drastic. Toţi acei bărbaţi care fuseseră în 
apartamentul lui îşi văzuseră brusc visele spulberate. 
Privatizarea spaţiului cosmic tocmai se lovise de un zid de 
neclintit. 

Luând o nouă duşcă de coniac, senatorul se ridică şi se 
îndreptă clătinându-se spre birou. Privi spre receptorul scos 
din furcă. Ştiind că era un act masochist, puse receptorul 
înapoi la locul lui şi începu să numere secundele. 

„Una... două...” Telefonul sună. Sexton lăsă robotul să 
răspundă. 

— Domnule senator, sunt Judy Oliver de la CNN. Aş vrea 

să vă ofer ocazia de a comenta descoperirea NASA din 
această seară. Vă rog să mă sunaţi. 

Clic. 

Sexton începu să numere din nou. „Unu...” Telefonul 
începu să sune. Sexton îl ignoră, lăsând din nou robotul să 
îşi facă treaba. Un alt reporter. 

Luând sticla de coniac cu el, senatorul se aventură către 
uşa glisantă a balconului. O trase şi păşi afară în noaptea 
rece. Sprijinindu-se de balustradă, privi dincolo de oraş spre 
faţada iluminată a Casei Albe. Luminile păreau că tremură 
bucuroase în vânt. 

„Ticăloşii, îşi zise el. De secole căutăm dovezi ale vieţii în 
ceruri. Le găsim acum, în acelaşi an nenorocit în care sunt 
alegeri?” Asta nu mai era o potrivire perfectă, ci clarviziune 
de-a dreptul. Din câte putea observa Sexton, în fiecare 
fereastră de apartament se reflectau luminile 
televizoarelor. Se întreba unde era Gabrielle Ashe în seara 
asta. Totul se întâmplase din vina ei. Ea îl „hrănise” cu 
eşecurile agenţiei spaţiale, servindu-i-le unul câte unul. 

Ridică sticla ca să tragă o altă duşcă. 

„Blestemata de Gabrielle... ea e motivul pentru care sunt 
acum în rahat.” 

În cealaltă parte a oraşului, în timp ce stătea în mijlocul 
haosului studioului de producţie a postului ABC, Gabrielle 
se simţea complet amorţită. Anunţul preşedintelui venise 
ca o lovitură de măciucă, lăsând-o să cadă într-o stare 
semi-catalitică. Stătea în picioare, cu genunchii înţepeniţi, 
în mijlocul camerei de producţie holbându-se la unul dintre 
monitoare, în vreme ce iadul se dezlănţuise în jurul ei. 

Primele secunde ale anunţului aduseseră o tăcere de 
mormânt în sala de ştiri. Peste câteva clipe însă, toată 
încăperea se transformase într-un vulcan de reporteri 
agitaţi. Oamenii erau profesionişti. N-au timp pentru 
meditații. Aveau să o facă şi pe asta după terminarea 
treburilor pentru care erau plătiţi. Pe moment, publicul voia 
să afle mai multe, şi ABC trebuia să furnizeze informaţiile. 

Povestea asta avea toate ingredientele - ştiinţă, istorie, 
dramă politică - pentru a deveni un eveniment cu un 
impact uriaş asupra publicului. Nimeni din mass-media nu 
avea să doarmă în acea noapte. 

— Gabs? se auzi vocea Yolandei. Hai să mergem înapoi în 
biroul meu înainte ca să-şi dea seama cineva cine eşti şi să 
înceapă să te descoase ca să afle ce înseamnă toate 
acestea pentru campania lui Sexton. 

Gabrielle se lăsă condusă printr-un labirint către biroul cu 
pereţi de sticlă al prietenei ei. Yolanda o aşeză pe un scaun 
şi îi dădu un pahar cu apă. Incercă chiar să îi zâmbească. 

— Hai să privim partea bună a lucrurilor, Gabs. Campania 
candidatului tău s-a dus naibii, dar tu stai încă bine mersi 
pe picioare. 

— Mersi. Ce încurajări minunate! 

Vocea Yolandei deveni serioasă: 

— Gabrielle, ştiu că acum te simţi ca dracu'. Candidatul 
tău tocmai a fost izbit în plin de un camion, şi, dacă vrei 
părerea mea, nu cred că se mai poate ridica de jos. Cel 
puţin, nu la timp ca să întoarcă situaţia în favoarea lui. Dar 
poţi sta liniştită pentru că nimeni nu îţi arată poza pe 
ecranele televizoarelor. Vorbesc serios. Asta e o veste 
bună. Herney nu are nevoie de un scandal sexual acum. 
Are de câştigat mult prea mult în aceste momente ca să se 
apuce să vorbească despre sex. 

Această consolare i se părea lui Gabrielle 
nesemnificativă. 

— Cât despre acuzaţiile lui Tench legate de finanţarea 
ilegală a campaniei lui Sexton... 

Yolanda clătină din cap: 

— Am dubiile mele. In mod sigur, Herney este cât se 
poate de serios în privinţa dorinţei de a nu se ajunge la 
campanie negativă. lar o anchetă legată de corupţie ar 
însemna ceva rău pentru ţară. Este însă Herney într-atât de 
patriot, încât să treacă cu vederea o şansă de a zdrobi 
opoziţia, doar ca să protejeze moralitatea acestei naţiuni? 
Eu cred că Tench a exagerat povestea cu finanţarea 

campaniei ca să te sperie. A mizat pe asta, sperând că tu o 
să cedezi şi o să-i oferi preşedintelui un scandal sexual pe 
gratis. Trebuie să recunoşti, Gabs, că seara asta ar fi fost o 
seară a naibii de bună pentru a-l ataca pe Sexton! 

Gabrielle dădu uşor din cap. Un scandal sexual ar fi 
însemnat o lovitură decisivă din care cariera lui Sexton nu 
şi-ar mai revenit... niciodată. 

— Ai fost mai tare ca ea, Gabs! Tench a vrut să te 
„pescuiască”, dar tu n-ai muşcat momeala. Eşti liberă ca 
pasărea cerului. Vor mai fi şi alte alegeri. 

Gabrielle dădu din nou uşor din cap, neştiind ce să mai 
creadă. 

— Trebuie să  recunoşti, continuă Yolanda, că 
administraţia l-a jucat pe Sexton pe degete într-un mod 
strălucit - mai întâi l-au atras în capcana NASA, l-au forţat 
să îşi ia angajamente şi apoi l-au păcălit să parieze totul pe 
distrugerea agenţiei spaţiale. 

„Este numai vina mea”, îşi zise Gabrielle. 

— lar anunţul ăsta pe care tocmai l-am urmărit, Doamne, 
a fost genial! Lăsând deoparte importanţa descoperirii, 
montajul întregii scene a fost o capodoperă. Transmisii în 
direct din Arctica? Un documentar al lui Michael Tolland? 
Dumnezeule, cum să concurezi cu aşa ceva? Zach Herney a 
marcat în stil mare în seara asta. Există un motiv bun 
pentru care tipul e preşedinte. 

„Şi va mai fi pentru încă patru ani.” 

— Trebuie să mă întorc la lucru, Gabs, îi spuse Yolanda. 
Stai aici cât vrei! Pune-ţi picioarele sub tine. 

Femeia porni spre uşă: 

— Vin să te văd iarăşi peste câteva minute, draga mea! 

Rămasă singură, Gabrielle luă o gură de apă, care însă 
avea un gust amar. Totul avea un gust amar acum. „E 
numai vina mea”, îşi spuse ea, încercând să îşi uşureze 
conştiinţa amintindu-şi de toate conferințele de presă ale 
NASA din ultimul an - amânările proiectului staţiei spaţiale, 
amânarea proiectului X-33, probele trimise pe Marte şi 
eşuate, depăşirile constante de buget. Gabrielle se întrebă 

ce ar fi putut să facă altfel şi n-a făcut. 
„Nimic, se asigură ea singură. Ai făcut totul cum trebuie.” 
Numai că acum s-a întors roata. 

Uriaşul elicopter SeaHawk plecase într-o aşa-zisă misiune 
specială de la Baza Aeriană Thule din nordul Groenlandei. 
Aeronava zbura la joasă înălţime, sub raza de acoperire a 
radarului, înfruntând rafalele turbate de vânt pe o distanţă 
de şaptezeci de mile de mare deschisă. După ce parcurseră 
aceasta distanţă şi executară bizarele ordine care le 
fuseseră date, piloţii se luptară cu vântul şi aduseră 
elicopterul în poziţie de stand-by deasupra unui set 
prestabilit de coordonate, peste apele pustii ale oceanului. 

— Cu cine ne întâlnim? ţipă copilotul, nedumerit. 

Li se spusese să aducă acolo elicopterul dotat cu un vinci 
de salvare, aşa că omul anticipa o misiune de căutare şi de 
salvare. 

— Eşti sigur că acestea sunt coordonatele corecte? 

Cercetă marea învolburată cu un far de căutare, dar 
dedesubtul lor nu se afla nimic, cu excepţia... 

— Sfinte Sisoe! 

Pilotul trase înapoi de manşă, ridicând brusc aeronava. 

Muntele negru de oţel răsări în faţa lor dintre valuri fără 
niciun fel de avertisment. Imensul submarin fără semne de 
identificare eliberă balastul şi se înălţă într-un nor de bule. 

Piloții izbucniră într-un râs nervos: 

— Cred că ei sunt! 

Aşa cum li se ordonase, tranzacţia se desfăşură fără 
niciun fel de comunicaţii radio. Poarta dublă din vârful 
catargului se deschise şi un marinar începu să semnalizeze 
folosind luminile. Elicopterul se  poziţionă deasupra 
submarinului şi dădu drumul unui hamac de prindere 
pentru trei persoane, mai precis trei bucle din frânghie 
cauciucată, prinse de un cablu retractabil. În mai puţin de 
un minut, cele trei „balasturi” necunoscute atârnau sub 
elicopter, urcând încet înspre pântecele aeronavei. 

După ce copilotul îi ajută pe cei trei, doi bărbaţi şi o 

femeie, să urce la bord, pilotul făcu semn înspre submarin 
că totul este în regulă. In doar câteva secunde, uriaşa navă 
dispăru sub valurile agitate ale oceanului, fără a lăsa în 
urmă vreun indiciu al prezenţei sale în acea zonă. 

Odată ce pasagerii ajunseră în siguranţă la bord, pilotul 
elicopterului repoziţionă botul aeronavei şi acceleră spre 
sud, pentru a-şi duce la bun sfârşit misiunea. Furtuna se 
apropia cu repeziciune, iar cei trei necunoscuţi trebuiau 
duşi în siguranţă înapoi la baza Thule, de unde avea să-i 
preia un supersonic. Pilotul habar n-avea încotro se 
îndreptau. Nu ştia decât că ordinele veniseră de foarte sus, 
iar marfa era extrem de prețioasă. 

Când furtuna izbucni, în fine, deasupra ghețarului Milne, 
desfăşurându-şi întreaga forţă asupra habisferei NASA, 
domul începu să tremure ca şi cum ar fi fost gata să-şi ia 
zborul de pe gheaţă şi să se catapulteze direct în ocean. 
Cablurile de stabilizare din oţel se întinseră la maximum pe 
ţăruşii de prindere, vibrând ca nişte corzi imense de chitară 
şi scoțând un uruit înfricoşător. Generatoarele electrice de 
afară se clătinară, făcând luminile dinăuntru să pâlpâie şi 
amenințând să lase întreaga încăpere în beznă. 

Lawrence Ekstrom se plimba prin interiorul domului. Ar fi 
vrut să plece naibii de acolo în noaptea aia, dar era 
imposibil. Avea să mai rămână o zi, să ţină conferinţe de 
presă chiar de acolo a doua zi de dimineaţă şi să 
supravegheze pregătirile pentru transportarea meteoritului 
înapoi în Washington. Pe moment, nu îşi dorea decât să 
doarmă câteva ore bune; problemele neaşteptate care s-au 
ivit în acea zi îl sleiseră de puteri. 

Gândurile directorului se întoarseră la Wailee Ming, 
Rachel Sexton, Norah Mangor, Michael Tolland şi Corky 
Marlinson. Unii angajaţi NASA începuseră să observe 
dispariţia oamenilor de ştiinţă civili. 

„Linişteşte-te, îşi spuse Ekstrom. Situaţia e sub control.” 

Inspiră adânc, amintindu-şi că întreaga omenire era 
entuziasmată acum de NASA şi de spaţiul cosmic. Viaţa 
extraterestră nu mai fusese un subiect de interes din 
vremea celebrului „Incident Roswell” din 1947 - presupusa 
prăbuşire a unei nave extraterestre lângă Roswell, New 
Mexico, care a devenit între timp un adevărat loc sfânt 
pentru milioane de adepţi ai conspirației OZN, chiar şi în 
ziua de astăzi. 

În vremea când lucra la Pentagon, Ekstrom aflase că 
incidentul Roswell nu fusese altceva decât un accident 
militar petrecut în timpul desfăşurării unei operaţiuni 

secrete numite Proiectul Mogul - zboruri de testare a unui 
balon-spion menit să supravegheze testele atomice ale 
ruşilor. In vreme ce era testat, un prototip ieşise de pe 
traiectorie şi se prăbuşise în deşertul din New Mexico. Din 
nefericire, un civil găsise epava înaintea armatei. 

Nebănuind nimic, fermierul William Brazel se împiedicase 
în munca lui la câmp de resturi din neopren sintetizat şi 
metale uşoare, cum nu mai văzuse până atunci. Ca atare, 
omul îl chemase imediat pe şerif. În ziare apăruse povestea 
ciudatei epave, stârnind cu repeziciune interesul publicului. 
Intrigaţi de refuzul armatei de a recunoaşte că epava îi 
aparţinea, ziariştii se lansaseră în anchete, periclitând 
statutul de operaţiune secretă al Proiectului Mogul. Chiar 
atunci când se părea că povestea balonului-spion nu mai 
putea fi ţinută secretă, ceva minunat se petrecuse. 

Mass-media trăsese o concluzie neaşteptată: ziarele 
deciseseră că rămăşiţele substanţelor ciudate nu puteau 
proveni decât dintr-o sursă extraterestră - mai precis 
aparţinând unor creaturi mai avansate decât oamenii. 
Negarea incidentului de către armată nu putea conduce 
decât la un singur lucru - tăinuirea contactelor cu 
extratereştrii! Deşi uluite de noua ipoteză, forţele aeriene 
n-aveau de gând să caute la dinţi calul de dar. Profitaseră 
de povestea cu extratereştrii şi merseseră pe varianta ei; 
bănuiala omenirii că străinii din alte lumi se apucaseră să 
viziteze New Mexico reprezenta o ameninţare mult mai 
mică pentru siguranţa naţională decât dezvăluirea realităţii 
despre Proiectul Mogul. 

Ca să alimenteze povestea cu extratereştri, comunitatea 
serviciilor secrete învăluiseră Incidentul Roswell într-o 
mantie de confidenţialitate şi începuseră să orchestreze 
„scurgeri de informaţii”, sub forma unor şoapte aruncate în 
mod oportun şi cui trebuie despre contacte cu extratereştri, 
nave spaţiale recuperate şi chiar despre existenţa unui 
misterios „Hangar 18” în cadrul bazei aeriene Wright- 
Patterson din Dayton, unde guvernul păstra cadavrele de 
extratereştri la gheaţă. Omenirea înghiţise povestea, astfel 

încât febra Roswell ajunsese repede să cuprindă întreaga 
lume. Din acel moment, ori de câte ori un civil zărea din 
greşeală un aparat de zbor militar american mai avansat 
din punct de vedere tehnologic, comunitatea serviciilor 
secrete scotea de la naftalină vechea conspirație OZN. 

„Nu a fost o aeronavă, a fost o navă spaţială a 
extratereştrilor!” 

Ekstrom era uluit când se gândea cât de bine funcţiona şi 
în ziua de azi un astfel de truc ieftin. li venea să râdă de 
fiecare dată când mass-media relata despre un val nou de 
reperări OZN. Probabil că vreun civil zărise lucind una 
dintre cele cincizeci şi şapte de aeronave NRO rapide, fără 
pilot, de recunoaştere, cunoscute sub numele de Global 
Hawks. 

Faptul că nenumărați turişti făceau încă pelerinaje în 
deşertul New Mexico, pentru a cerceta cerul nopţii înarmaţi 
cu diverse camere video, i se părea demn de milă lui 
Ekstrom. Din când în când, unul avea noroc şi prindea pe 
bandă „dovezi clare” ale apariţiei unui OZN - lumini 
strălucitoare pâlpâind pe cer cu o viteză mai mare decât 
viteza vreunei aeronave construite de om. Ceea ce aceşti 
oameni nu înțelegeau, bineînţeles, era că exista o prăpastie 
de doisprezece ani între ceea ce putea construi guvernul şi 
ceea ce ştia publicul că e capabil guvernul să construiască. 
Aceşti căutători de OZN-uri zăreau pur şi simplu un licăr 
care aparţinea noilor modele de aeronave americane care 
erau dezvoltate în Zona 51 - dintre care multe reprezentau 
creaţia inginerilor NASA. 

Bineînţeles că oficialităţile diferitelor agenţii 
guvernamentale nu încercau niciodată să corecteze 
asemenea interpretări greşite pentru că era preferabil ca 
omenirea să afle de o nouă apariţie a OZN-urilor decât 
despre noile capacităţi de zbor ale aeronavelor militare ale 
Statelor Unite. 

„Însă totul s-a schimbat acum”, îşi zise Ekstrom. În 
decurs de câteva ore, mitul despre extratereştri avea să 
devină o realitate confirmată, pentru totdeauna. 

— Domnule director administrativ? 

Un tehnician NASA venea în grabă spre el: 

— Un apel de urgenţă securizat în PSC. 

Ekstrom oftă şi se întoarse spre individul respectiv. „Ce 
mama naibii s-a mai întâmplat?” Porni spre cabina de 
comunicaţii. 

Tehnicianul goni pe lângă el. 

— Tipii care observă radarul din PSC erau curioşi, 
domnule... 

— Mda? 

Ekstrom rămăsese cufundat în gândurile sale. 

— În legătură cu submarinul imens care staţiona în zonă, 
lângă coastă. Ne întrebam de ce nu ne-aţi pomenit nimic 
despre el. 

Ekstrom îşi ridică privirea: 

— Ce zici? 

— Submarinul, domnule? Puteaţi să le pomeniţi despre el 
măcar tipilor de la radar. Măsurile de securitate adiţionale 
pe mare sunt de înţeles, dar echipa de la radar a fost luată 
pe nepregătite. 

Ekstrom se opri: 

— Ce submarin? 

Tehnicianul se opri şi el, neaşteptându-se ca directorul 
administrativ să fie surprins de ce-i spusese el: 

— Nu face parte din operaţiunile noastre? 

— Nu! Unde se află? 

Tehnicianul simţi un nod în gât. 

— La circa cinci kilometri, în larg. L-am prins pe radar din 
noroc. A ieşit la suprafaţa doar acum câteva minute. Un 
semnal al naibii de mare. O navă imensă. Ne-am imaginat 
că le-aţi cerut celor de la Marina S.U.A. Să păzească 
operaţiunile fără ca noi să ştim. 

Ekstrom făcu ochii mari: 

— Cu siguranţă, nu! 

Vocea tehnicianului începu să sune ezitant: 

— Atunci, domnule, cred că ar trebui să vă informez că 
un submarin tocmai s-a întâlnit cu o aeronavă în largul 

coastei. Probabil, un schimb de oameni. De fapt, am fost cu 
toţii surprinşi să vedem că încearcă cineva aşa ceva pe un 
asemenea vânt. 

Ekstrom înmărmuri. „Ce mama naibii caută un submarin 
chiar lângă coasta insulelor Ellesmere fără ca eu să ştiu?” 

— Ai văzut în ce direcţie a pornit aeronava după 
întâlnire? 

— Înapoi spre baza aeriană Thule. Presupun că pentru a-i 
duce rapid pe continent. 

Ekstrom nu mai scoase nicio vorbă până ajunse la cabina 
de comunicaţii. Când ajunse în încăperea întunecată, îl 
întâmpină o voce răguşită, dar cunoscută. 

— Avem o problemă, îi zise Tench, tuşind în timp ce 
vorbea. E legată de Rachel Sexton. 

Senatorul Sexton uitase de când se privea în gol când 
auzi bătăile. Când îşi dădu seama că zgomotele din urechi 
nu se datorau alcoolului, ci cuiva care bătea în uşa 
apartamentului său, se ridică de pe canapea şi porni 
împleticindu-se spre intrare. 

— Cine e? strigă el, neavând chef de vizitatori. 

Bodyguard-ul îi spuse identitatea musafirului. Sexton se 
trezi instantaneu. „Da' ştiu că se mişcă repede.” Sperase să 
nu fie nevoit să poarte o asemenea conversaţie până a 
doua zi. 

Inspirând adânc şi îndreptându-şi părul, Sexton deschise 
uşa. Cunoştea prea bine chipul din faţa lui - dur şi parcă de 
ceară, în ciuda celor şaptezeci şi ceva de ani ai omului. 
Sexton se întâlnise cu el de dimineaţă, în dubiţa albă Ford 
Windstar, în parcarea unui hotel. „Oare a fost azi- 
dimineaţă?”, se întrebă Sexton. Doamne, cât se mai 
schimbaseră lucrurile de atunci! 

— Pot să intru? întrebă vizitatorul. 

Sexton se dădu la o parte, permițându-i şefului SFF să 
treacă. 

— A mers bine întâlnirea? se interesă omul, după ce 
Sexton închise uşa. 

„Dacă a mers bine?” Sexton se întrebă pe ce lume trăia 
individul. 

— Treburile mergeau excelent până ce şi-a făcut apariţia 
preşedintele la televizor. 

Bărbatul în vârstă dădu din cap, părând dezgustat: 

— Da. O victorie incredibilă. Va dăuna mult cauzei 
noastre. 

„Va dăuna mult cauzei?” lată un optimist. Cu triumful 
obţinut de NASA în acea seară, tipul avea să fie de mult 
mort şi îngropat înainte ca SFF să-şi atingă ţelurile legate 
de privatizare. 

— De ani de zile bănuiesc existenţa unor astfel de dovezi, 
continuă bătrânul. Nu ştiam când şi sub ce formă, dar mai 
devreme sau mai târziu trebuiau să apară. 

Sexton era uluit: 

— Nu sunteţi surprins? 

— Matematica universului vorbeşte de la sine despre 
existenţa altor forme de viaţă, replică musafirul, în timp ce 
se îndrepta spre biroul lui Sexton. Această descoperire nu 
mă surprinde deloc. Din punct de vedere intelectual, sunt 
chiar emoţionat. Din punct de vedere spiritual, sunt uimit. 
Politic însă, mă simt profund deranjat. Momentul ales nu 
putea fi unul mai prost. 

Sexton se întreba de ce mai venise individul. Cu 
siguranţă, nu pentru a-l încuraja. 

— După cum ştiţi, rosti bătrânul, companiile membre ale 
SFF au cheltuit milioane de dolari încercând să deschidă 
frontiera spaţială cetăţenilor particulari. In ultima perioadă, 
o mare parte din acei bani au intrat în campania 
dumneavoastră electorală. 

Sexton trecu brusc în defensivă: 

— N-am avut niciun control asupra dezastrului din seara 
asta. Casa Albă m-a ademenit să atac NASA! 

— Da. Preşedintele şi-a jucat bine cărţile. Şi totuşi s-ar 
putea să nu fie totul pierdut! 

În ochii individului se citea un licăr ciudat de speranţă. 

„E senil”, gândi Sexton. Totul fusese pierdut, definitiv. 
Toate posturile de televiziune dezbăteau acum problema 
eşecului campaniei electorale a senatorului. 

Bătrânul intră în birou, se aşeză pe canapea şi îşi fixă 
privirea-i obosită asupra lui Sexton: 

— Vă amintiţi, reluă el, de problemele pe care NASA le-a 
avut iniţial cu anomaliile aplicaţiilor software de la bordul 
sistemului de sateliți PODS? 

Sexton nu-şi putea imagina unde bătea individul. „Ce 
importanţă mai are acum? PODS a găsit un blestemat de 
meteorit cu fosile!” 

— Dacă vă amintiţi, aplicaţiile software de la bordul 

sateliților nu au funcţionat cum trebuie la început. Chiar 
dumneavoastră aţi făcut mare tam-tam în presă pe tema 
asta! 

— Aşa şi trebuia! izbucni Sexton, aşezându-se în faţa lui. 
Era un nou eşec înregistrat de NASA! 

Bărbatul încuviinţă: 

— De acord. Însă la puţin timp după aceea, NASA a ţinut 
o conferinţă de presă în care a anunţat că a găsit o cale de 
evitare a problemelor - un fel de „petic” pentru lipsurile din 
aplicaţia software. 

Sexton nu văzuse acea conferinţă de presă, dar auzise că 
fusese scurtă, ternă şi cu greu demnă de vreo noutate - 
liderul proiectului PODS descriind în termeni tehnici 
plicticoşi cum reuşise NASA să depăşească o eroare minoră 
în software-ul PODS de detectare a anomaliilor, astfel încât 
totul devenise perfect operaţional. 

— Am urmărit proiectul PODS cu interes de când a eşuat 
îi zise omul, după care scoase o casetă video şi se îndreptă 
spre televizorul lui Sexton. 

Puse caseta în aparatul de redare şi continuă: 

— Asta ar trebui să vă intereseze. 

Caseta începu să ruleze. Se vedea sala de conferinţă a 
NASA a sediului din Washington al agenţiei. Un bărbat bine 
îmbrăcat se afla pe podium şi saluta audiența. Sub podium 
se vedea o etichetă pe care scria: 

„CHRIS HARPER, Section Manager 

Polar Orbiting Density Scanner Satellite (PODS)”. 

— Chris Harper era un bărbat înalt, rafinat, care vorbea 
cu demnitatea discretă a unui american de origine 
europeană care încă mai ţinea la rădăcinile lui. Avea un 
accent şlefuit şi erudit. Se adresa presei cu încredere, 
oferindu-i veştile proaste despre PODS: 

— Deşi PODS este pe orbită şi funcţionează bine, avem o 
problemă minoră cu computerele de la bord. E vorba 
despre o eroare minoră de programare pentru care îmi 
asum întreaga responsabilitate. Mai exact, filtrul FIR are un 
index voxel greşit, ceea ce înseamnă că aplicaţia software 

de detectare a anomaliilor nu funcţionează la parametri 
normali. Lucrăm acum la rezolvarea acestei probleme. 

Mulțimea oftă, părând obişnuită cu eşecurile înregistrate 
de NASA. 

— Ce înseamnă asta pentru eficacitatea curentă a 
satelitului? îl întrebă cineva. 

Harper îi răspunse ca un profesionist. Cu încredere şi 
pragmatism: 

— Imaginaţi-vă o pereche de ochi perfecţi fără un creier 
funcţional. În esenţă, satelitul observă totul, dar habar n- 
are la ce anume se uită. Scopul misiunii PODS este de a 
observa pungi de gheaţă topită în calota polară arctică, dar, 
fără un computer care să analizeze datele primite de la 
scanerele de densitate, satelitul nu poate discerne care 
sunt punctele de interes. Ar trebui să avem situaţia 
rezolvată după ce următoarea misiune a navetei spaţiale va 
face nişte reglaje la computerul de bord. 

În încăpere izbucni un geamăt de dezamăgire. 

Bătrânul îl fixă cu privirea pe Sexton: 

— Ştie să prezinte bine veştile proaste, nu? 

— E de la NASA, mormăi Sexton. E specialist în chestii de 
genul ăsta. 

Banda rulă în gol câteva clipe, apoi le oferi imagini de la 
o altă conferinţă de presă NASA. 

— Această a doua conferinţă de presă, zise bătrânul, s-a 
ţinut cu doar câteva săptămâni în urmă. Noaptea, destul de 
târziu. Puţini oameni au văzut-o. De această dată, doctorul 
Harper anunţă veşti bune. 

Materialul înregistrat porni să ruleze. Acum Chris Harper 
părea îngrijorat şi neglijent. 

— Sunt bucuros să vă anunţ, începu el, părând oricum 
numai bucuros nu, că NASA a găsit o modalitate de a evita 
problemele cauzate de anomalia din aplicaţia software a 
sistemului PODS. 

Omul începu să explice ce însemna acea modalitate de 
evitare,  căutându-şi cuvintele - ceva legat de 
redirecţionarea informaţiilor datelor brute de la satelit şi 

trimiterea lor prin intermediul computerelor direct pe Terra, 
în loc de folosirea computerului de bord pentru analiză. 
Toată lumea părea impresionată. Totul suna plauzibil şi 
încurajator. După ce Harper termină, sala izbucni în aplauze 
entuziaste. 

— Deci ne putem aştepta în curând la ceva date? întrebă 
cineva din audienţă. 

Harper încuviinţă, transpirând: 

— În câteva săptămâni. 

Alte aplauze. Mâini ridicate din toate părţile. 

— Asta e tot ce vă pot spune acum, concluzionă Harper, 
părând de-a dreptul bolnav, în vreme ce îşi strângea 
hârtiile. PODS stă bine pe orbită şi funcţionează. O să avem 
şi date în curând! 

Omul o luă practic la goană de pe scenă. 

Sexton se strâmbă. Ceea ce văzuse era extrem de 
ciudat. De ce păruse Chris Harper atât de degajat când 
furnizase veştile proaste şi atât de stingher când le dăduse 
pe cele bune? Ar fi trebuit să fie exact pe dos. Sexton nu 
urmărise acea conferinţă de presă atunci când a fost 
transmisă în direct, deşi citise despre rezolvarea problemei 
software. La acea dată, rezolvarea păruse o măsură 
neconcludentă de salvare in extremis a NASA; percepţia 
publică nu fusese influenţată cu nimic - PODS însemna doar 
un alt proiect NASA care dădea rateuri şi era peticit în 
grabă printr-o soluţie departe de perfecţiune. 

Bătrânul închise televizorul: 

— NASA a pretins că doctorul Harper nu se simţea prea 
bine în acea seară. 

Făcu o pauză: 

— Din întâmplare, eu cred că Harper a minţit. 

„A minţit?” Sexton făcu ochii mari, incapabil să pună cap 
la cap elementele necesare unui raţionament logic pentru 
care Harper ar fi minţit. Cu toate astea, Sexton însuşi 
spusese destule minciuni în viaţa lui ca să recunoască un 
mincinos jalnic, atunci când vedea unul. Trebuia să admită 
că, din acest punct de vedere, doctorul Harper dădea de 

bănuit. 

— Oare nu vă daţi seama? întrebă bătrânul. Acest mic 
anunţ pe care tocmai l-aţi auzit din partea lui Chris Harper 
reprezintă cea mai importantă conferinţă de presă din 
istoria NASA. 

Făcu o pauză: 

— Acea rezolvare a problemei software este cea care a 
permis PODS să descopere meteoritul. 

Sexton era în ceaţă. „Şi tu crezi că a minţit în această 
privinţă?” 

— Dar, dacă Harper a minţit, iar software-ul PODS nu 
funcţionează, de fapt, atunci cum naiba a descoperit NASA 
meteoritul? 

Bătrânul zâmbi. 

— Chiar aşa. 

Aviația militară americană  rechiziţionase în timpul 
arestărilor marilor traficanţi de droguri peste zece 
supersonice private, inclusiv trei aparate G4 recondiţionate 
şi folosite pentru transportul VIP-urilor militare. Cu o 
jumătate de oră înainte, unul dintre aceste aparate 
decolase de pe pista bazei Thule, străbătuse furtuna şi 
acum traversa noaptea canadiană în drum spre 
Washington. La bord, Rachel Sexton, Michael Tolland şi 
Corky Marlinson împărțeau cabina de opt locuri. Păreau o 
echipă sportivă ciudată, aşa cum erau îmbrăcaţi în 
costumele albastre de scafandru primite pe submarin. 

În ciuda uruitului puternic al motoarelor Grumman, Corky 
Marlinson moţăia în spate. Tolland stătea în faţă şi privea, 
epuizat, pe fereastra avionului înspre apele oceanului. 
Lângă el şedea Rachel, care ar fi vrut să doarmă, dar îi era 
imposibil. Mintea ei întorcea pe toate părţile misterul 
meteoritului şi, mai nou, conversaţia cu Pickering din 
camera moartă. Înainte de a închide, Pickering îi mai 
dăduse lui Rachel două veşti tulburătoare. 

Mai întâi, Marjorie Tench pretindea că deţine o 
înregistrare video a depoziţiei pe care o făcuse Rachel 
personalului de la Casa Albă. Femeia ameninţa că va folosi 
înregistrarea dacă Rachel retracta cele afirmate despre 
meteorit. Vestea era tulburătoare, pentru că Rachel îi 
explicase clar lui Zach Herney că prezentarea argumentelor 
pentru personalul administraţiei putea fi folosită doar 
pentru uz intern. lar Zach Herney părea să fi ignorat acea 
cerere. 

A doua veste avea legătură cu o dezbatere, care avusese 
loc la CNN, la care participase tatăl ei în acea după-amiază. 
Marjorie Tench folosise ocazia pentru a apărea în public şi îl 
atrăsese cu dibăcie pe tatăl ei în capcana adoptării unei 
poziţii extrem de clare împotriva NASA. Mai exact, Tench îl 

forţase pe senator să îşi proclame cu tărie scepticismul în 
privinţa posibilei descoperiri a vreunei urme de viaţă 
extraterestră. 

„Să-şi mănânce pălăria?” Pickering afirmase că asta se 
oferise tatăl ei să facă în caz că NASA ar fi descoperit 
vreodată viaţă extraterestră. Rachel se întreba acum cum 
reuşise Tench să scoată o asemenea promisiune de la tatăl 
ei. In mod clar, Casa Albă pregătise scena cu grijă - aliniind 
fără milă toate piesele dominoului în vederea colapsului 
răsunător al lui Sexton. Lucrând ca un soi de duo expert în 
wrestling politic, preşedintele şi Marjorie Tench uneltiseră 
perfect pentru a-şi ucide prada. În vreme ce preşedintele 
rămăsese cu o aparentă demnitate în afara ringului, Tench 
se urcase în el, se apucase să se tot învârtească şi îl 
înghesuise cu dibăcie pe senator într-un colţ, de unde 
acestuia i se administrase lovitura de graţie. 

Preşedintele o informase pe Rachel că le ceruse celor de 
la NASA să amâne anunţarea descoperirii pentru a avea 
timp să verifice exactitatea datelor. Rachel îşi dădea seama 
acum că aşteptarea adusese şi alte avantaje. Timpul 
câştigat dăduse Casei Albe răgazul necesar pentru a-i oferi 
senatorului suficientă frânghie cât să se spânzure singur cu 
ea. 

Rachel nu nutrea niciun fel de simpatie pentru tatăl ei. 
Cu toate astea, înţelegea acum că sub aparenta căldură 
umană a preşedintelui Zach Herney se ascundea un rechin 
viclean. Nu ajungeai cel mai puternic om din lume fără să ai 
instinct de ucigaş. Intrebarea era acum dacă acest rechin 
fusese un martor nevinovat sau un jucător activ în tot acest 
scenariu. 

__ Rachel se ridică, simțind nevoia să-şi întindă picioarele. 
In timp ce se plimba în spaţiul liber dintre scaune, simţi 
frustrarea cauzată de neputinţa de a pune cap la cap 
piesele atât de contradictorii ale şaradei. Folosindu-se doar 
de o logică impecabilă, Pickering trăsese concluzia că 
meteoritul era un fals. In schimb, folosindu-se de 
rezultatele ştiinţifice, Tolland şi Corky  insistaseră că 

meteoritul era autentic. Rachel ştia doar că văzuse o rocă 
înnegrită şi plină de fosile care fusese extrasă din gheaţă. 

Trecând pe lângă Corky, Rachel se uită la astrofizicianul 
serios rănit în urma bătăliilor purtate pe gheaţă. Umflătura 
de pe obraz începea să se retragă, iar copcile arătau bine. 
Omul dormea, sforăind, strângând cu putere în mâini 
mostra de meteorit în formă de disc, ca pe un obiect de 
mare preţ. 

Rachel se aplecă şi luă cu blândeţe mostra din mâinile 
lui. Ridică piatra şi studie din nou fosilele. „Renunţă la orice 
presupuneri, îşi spuse ea, chinuindu-se să-şi pună ordine în 
gânduri. Restabileşte lanţul de deducţii logice”. Era un 
vechi truc folosit de NRO. Reconstruirea unei dovezi de la 
zero era un proces cunoscut drept „start nul”, practicat de 
toţi analiştii atunci când informaţiile nu se legau. 

„Reasamblează dovada.” 

Începu din nou să se plimbe. 

„Reprezintă această piatră o dovadă a vieții 
extraterestre? 

Rachel ştia prea bine că o dovadă însemna o concluzie 
construită pe o piramidă de fapte, adică pe o bază largă de 
informaţii acceptate, din care rezultau aserţiuni mai 
speciale. A 

„îndepărtează toate presupunerile de bază. Începe din 
nou.” 

„Ce anume avem?” 

„O piatră.” 

Cântări informaţia preţ de câteva clipe. „O piatră. O 
piatră cu creaturi fosilizate.” Înapoindu-se în partea din faţă 
a avionului, se aşeză la locul ei, lângă Michael Tolland. 

— Mike, hai să facem un joc. 

Tolland se întoarse de la fereastră. Părea distant şi 
cufundat în gânduri: 

— Un joc? 

Rachel îi dădu mostra: 

— Să presupunem că vezi această rocă fosilizată pentru 
prima dată. Nu ţi-am spus de unde provine sau cum a fost 

descoperită. Ce mi-ai spune că este? 

Tolland oftă disperat: 

— Ce ciudat că mă întrebi aşa ceva. Tocmai mi-a trecut 
prin minte un gând tare ciudat... 


La sute de kilometri în urma lui Rachel şi a lui Tolland, un 
avion cu aspect bizar zbura la înălţime joasă în timp ce se 
îndrepta spre sud străbătând oceanul pustiu. La bordul 
aeronavei, echipa Delta Force păstra tăcerea. Membrii 
echipei mai fuseseră scoşi din unele locaţii în grabă, dar 
niciodată atât de repede ca acum. 

Controlorul era furios la culme. 

Ceva mai devreme, Delta One îl informase pe controlor 
că anumite evenimente neaşteptate petrecute pe ghețar nu 
îi oferiseră echipei sale altă variantă decât cea a folosirii 
forţei. O forţă care însemnase uciderea a patru oameni de 
ştiinţă civili, iar aceste crime necesare îi induseseră pe 
Rachel Sexton şi pe Michael Tolland. 

Controlorul păruse şocat. Chiar dacă reprezenta ultima 
opţiune autorizată, asasinatul nu făcuse parte din planul 
iniţial. 

Ulterior, dezgustul controlorului se transformase într-o 
furie necontrolată când află vestea că asasinatele eşuaseră. 

— Echipa ta a dat greş! îi şuierase acesta în dispozitivul 
de comunicaţie, tonul robotizat abia reuşind să-i mascheze 
furia. Trei dintre cele patru ţinte sunt încă în viaţă! 

„Imposibil!”, îşi spusese Delta One. 

— Dar am fost martorii... 

— Au intrat în legătură cu un submarin şi acum sunt în 
drum spre Washington. 

— Ce??? 

Vocea controlorului devenise sumbră: 

— Ascultă-mă cu atenţie. Sunt pe cale de a-ţi da noi 
ordine. lar de aceasta dată nu vei mai greşi! 

Senatorul Sexton îşi conduse, însufleţit iarăşi de 
speranţă, oaspetele neaşteptat înapoi la lift. Şeful SFF nu 
venise să îl răstignească pentru eşec, ci să îl consoleze şi 
să-l anunţe că bătălia nu se încheiase. 

O posibilă fisură în armura NASA. 

Înregistrarea video a ciudatei conferinţe de presă NASA îl 
convinsese pe Sexton că bătrânul avea dreptate - Chris 
Harper, directorul misiunii PODS, minţise. „Dar de ce? lar 
dacă NASA nu rezolvase problema cu software-ul satelitului, 
cum descoperise meteoritul?” 

Mergând spre lift, bătrânul zise: 

— Uneori nu e nevoie decât să dai peste ceva care pare 
lipsit de importanţă. Poate că vom găsi o cale de a submina 
victoria NASA chiar din interior. Să aruncăm o umbră de 
neîncredere. Cine ştie către ce va conduce ea! 

Bătrânul îşi fixă privirea obosită în ochii lui Sexton: 

— Încă nu sunt pregătit să mă întind în pat şi să mor, 
domnule senator. Şi bănuiesc că nici dumneata nu eşti. 

— Bineînţeles că nu, îi răspunse Sexton, cu o voce din 
care se deducea clar hotărârea. Am mers prea departe! 

— Chris Harper a minţit, continuă şeful SFF, în vreme ce 
se urca în lift. lar noi trebuie să aflăm de ce. 

— Voi obţine informaţia cât pot de repede, replică 
Sexton. 

„Am şi persoana potrivită pentru asta.” 

— Bine. Viitorul dumitale depinde de această chestiune. 

Senatorul porni înapoi spre apartament cu pas mai uşor 
şi cu mintea mai limpede. „NASA a minţit în privinţa PODS.” 
Singura problemă era cum putea dovedi Sexton acest lucru. 

Gândurile i se îndreptaseră deja către Gabrielle Ashe. 
Oriunde s-ar fi aflat ea în acel moment, probabil că se 
simţea ca un rahat în ploaie. Fără îndoială că văzuse şi ea 
conferinţa de presă şi se găsea acum, probabil, pe un pod, 

gata să se arunce. Propunerea ei de a transforma NASA 
într-un subiect major al campaniei electorale a senatorului 
se dovedise cea mai mare greşeală din cariera lui Sexton. 

„Gabrielle îmi e datoare,” gândi Sexton. „Şi ea ştie asta.” 

Fata dovedise deja că poate face rost de secrete NASA. 
„Are o persoană de contact acolo”, îşi zise Sexton. De 
săptămâni întregi îi furniza informaţii confidenţiale din 
interior. Gabrielle dispunea de relaţii pe care nu le împărțea 
cu alţii. Relaţii de care se putea folosi pentru a obţine date 
despre PODS. Mai mult, odată cu evenimentele din acea 
seară, fata devenise şi foarte motivată. Avea o datorie de 
plătit, iar Sexton bănuia că ea ar fi făcut orice ca să-i 
recâştige favorurile. 

In dreptul uşii apartamentului, bodyguard-ul îl întâmpină 
cu un salut: 

— Bună seara, domnule senator. Cred că am procedat 
corect dându-i voie lui Gabrielle să intre ceva mai 
devreme?! Mi-a spus că trebuie neapărat să discute cu 
dumneavoastră. 

Sexton se opri: 

— Ce spui? 

— Domnişoara Ashe... Avea nişte informaţii importante 
pentru dumneavoastră ceva mai devreme în seara asta. De 
aceea am lăsat-o să intre. 

Sexton încremeni. Privi uşa apartamentului. „Ce naiba tot 
îndrugă individul ăsta?” 

Expresia de pe chipul bodyguardului se schimbă într-una 
de nedumerire şi de îngrijorare. 

— Vă simţiţi bine, domnule senator? Vă aduceţi aminte, 
nu? Gabrielle a venit în timpul întâlnirii. A vorbit cu 
dumneavoastră, nu? Trebuie s-o fi făcut. A zăbovit ceva 
vreme înăuntru. 

Sexton se holbă în gol mai multe secunde, simțind cum 
pulsul i-o ia razna. „Dobitocul ăsta a lăsat-o pe Gabrielle în 
apartamentul meu în timpul unei întâlniri private? lar aia s- 
a fâţâit înăuntru şi a plecat fără a scoate vreo vorbă?” 
Sexton nici măcar nu-şi putea imagina ce auzise fata. 

Stăpânindu-şi cu greu mânia, se forţă să-i zâmbească 
omului de pază. 

— Oh, da! Îmi cer scuze. Sunt epuizat. Am mai şi băut 
ceva. Domnişoara Ashe a discutat într-adevăr cu mine. Ai 
făcut ce trebuia. 

Bodyguard-ul păru uşurat. 

— Când a plecat a spus încotro se duce? 

Omul clătină din cap: 

— Era în mare grabă. 

— Bine, mulţumesc. 

Sexton intră în apartament spumegând de furie. „Cât de 
complicate au fost nenorocitele mele de ordine? Fără 
vizitatori!” Trebuia să presupună acum că, dacă stătuse 
înăuntru o vreme şi apoi ieşise fără a scoate o vorbă, 
Gabrielle auzise lucruri de care nu ar fi trebuit să afle. „Și 
totul în seara asta blestemată.” 

Mai presus de orice, Sexton ştia că nu îşi permitea să 
piardă încrederea lui Gabrielle; când erau dezamăgite, 
femeile puteau deveni răzbunătoare şi proaste. Sexton 
trebuia să îi recâştige încrederea. Avea nevoie de ea în 
tabăra lui, în noaptea asta mai mult ca oricând. 

Aflându-se la etajul patru al studiourilor de televiziune 
ABC, Gabrielle Ashe stătea singură în biroul cu pereţi de 
sticlă al Yolandei şi privea în gol spre covor. Întotdeauna se 
mândrise cu instinctele ei şi cu flerul de a şti în cine să aibă 
încredere. Pentru prima dată după mulţi ani, Gabrielle se 
simţea acum singură, neştiind pe ce cale să apuce. 

Sunetul telefonului ei mobil o făcu să îşi ia privirea de la 
covor. Ezitând, îi răspunse. 

— Gabrielle Ashe. 

— Eu sunt, Gabrielle. 

Recunoscu imediat timbrul vocii senatorului, deşi Sexton 
părea surprinzător de calm având în vedere cele petrecute. 

— A fost o noapte a naibii de grea, zise el, aşa că lasă-mă 
să vorbesc. Sunt convins că ai văzut conferinţa 
preşedintelui. Isuse, noi am pariat pe cărţile proaste. Mi se 
face rău doar când mă gândesc la asta. Probabil că te 
învinovăţeşti singură. N-o face. Cine naiba ar fi putut să 
ghicească? Nu e vina ta. Oricum, ascultă-mă bine! Cred că 
există o cale de a recâştiga ce am pierdut. 

Gabrielle se ridică. Nu putea să-şi imagine nici măcar la 
ce se referea Sexton. Nu era deloc reacţia la care se 
aşteptase. 

— În seara asta am avut o întâlnire, continuă senatorul, 
cu reprezentanţi ai industriei aerospaţiale private, şi... 

— Aţi avut? lăsă Gabrielle să-i scape fără voie, uluită să-l 
audă că recunoaşte. Adică... n-am avut nici cea mai vagă 
idee. 

— Mda, nimic important. Te-aş fi rugat să participi, dar 
tipii ăştia ţin enorm la intimitatea lor. Unii dintre ei donează 
bani pentru campania mea. Nu e ceva despre care ar vrea 
ca lumea să afle. 

Gabrielle se simţea complet dezarmată: 

— Dar... nu e ilegal? 

— llegal? Pe naiba, nu! Toate donațiile sunt sub limita de 
două mii de dolari. Boabe de fasole. Tipii ăştia abia dacă 
deschid gura, dar eu le ascult smiorcăielile oricum. Să 
spunem că investesc în viitor. Păstrez discreţia asupra 
poveştii, deoarece, ca să fiu sincer, aparențele nu sunt prea 
benefice. Dacă prind cumva de veste cei de la Casa Albă, 
se alege praful din toate astea. Oricum, ascultă, nu despre 
asta voiam să îţi vorbesc. Te-am sunat să îţi spun că, după 
întâlnirea din seara asta, discutam cu şeful SFF... 

Timp de câteva secunde, deşi Sexton continua să 
vorbească, Gabrielle simţi cum faţa îi ia foc şi că ruşinea o 
copleşea. Fără nici cea mai mică aluzie din partea ei, 
senatorul recunoscuse întâlnirea cu directorii companiilor 
aerospaţiale private. „Perfect legal.” Şi când se gândea ce 
era să facă! Slavă Domnului că o oprise Yolanda la timp. „A 
fost cât p-aci să sar în barca lui Marjorie Tench!” 

— ... Aşa că i-am spus şefului SFF, spunea senatorul, că 
tu ai putea obţine acea informaţie pentru noi. 

Gabrielle asculta acum cu atenţie: 

— În regulă! 

— Contactul de la care ai primit informaţiile confidenţiale 
despre NASA în ultimele luni... Presupun că mai poţi lua 
legătura cu el! 

„Marjorie Tench.” Gabrielle se strâmbă ştiind că nu-i va 
putea mărturisi niciodată cum fusese manipulată de 
informatorul ei. 

— Mmm... cred că da, minţi ea. 

— Bine. Am nevoie de nişte informaţii de la tine. Chiar 
acum. 

In timp ce-l asculta, Gabrielle înţelese cât de mult îl 
subestimase pe senatorul Sedgewick Sexton în ultima 
vreme. Poate că omul îşi mai pierduse din strălucire de 
când începuse ea să fie interesată de cariera lui. In seara 
asta însă îşi revenise. Ameninţat puternic de o lovitură 
mortală, Sexton plănuia un contraatac. In plus, n-avea de 
gând s-o pedepsească pe Gabrielle, chiar dacă ea fusese 
cea care îl condusese pe această cale nenorocită. In loc de 

asta, îi oferea ocazia să-şi ispăşească păcatele. 

lar ea voia să-şi ispăşească toate păcatele. 

Indiferent care ar fi preţul pe care ar trebui să-l 
plătească. 

William Pickering privi pe fereastra biroului înspre şirul 
îndepărtat de felinare de pe Leesburg Highway. Se gândea 
adesea la ea când stătea singur acolo, pe acoperişul lumii. 

„Atâta putere... şi n-am fost în stare să o salvez.” 

Diana, fata lui Pickering, murise în Marea Roşie, în vreme 
ce se afla la bordul unei mici nave de escortă şi se antrena 
să devină navigator. Nava ei era ancorată într-un port sigur 
într-o după-amiază însorită când o şalupă încărcată cu 
explozibil şi manevrată de doi terorişti sinucigaşi traversase 
încet portul şi explodase la contactul cu nava. In acea zi, 
alături de Diana Pickering, muriseră alţi treisprezece tineri 
soldaţi americani. 

William Pickering fusese devastat. Furia îl copleşise 
săptămâni de-a rândul. După ce atacul fusese atribuit unei 
grupări teroriste pe care CIA o căuta de ani de zile fără 
succes, furia lui se transformase în turbare. Se dusese 
direct la sediul CIA şi ceruse răspunsuri. 

Acceptase cu greu acele răspunsuri. 

CIA se pregătise să ia cu asalt acea grupare cu luni de 
zile în urmă, dar aştepta fotografiile de înaltă rezoluţie de la 
sateliți pentru a putea planifica un atac precis asupra 
ascunzătorii din munte a teroriştilor din Afganistan. 
Fotografiile trebuiau făcute de un satelit NRO în valoare de 
1,2 miliarde dolari cu numele de cod Vortex 2, acelaşi 
satelit care fusese spulberat pe rampa de lansare de 
racheta purtătoare NASA. Din cauza accidentului NASA, 
lovitura CIA fusese amânată, iar Diana Pickering murise. 

Mintea îi spunea lui Pickering că NASA nu fusese direct 
responsabilă, dar inimii îi venea greu să ierte. Ancheta 
declanşată asupra cauzelor accidentului dezvăluise că 
inginerii NASA responsabili cu sistemul de injectare a 
combustibilului fuseseră obligaţi să utilizeze materiale de 
mâna a doua în efortul de a nu depăşi bugetul alocat. 

— În cazul zborurilor manevrate de la distanţă, explicase 
Lawrence Ekstrom într-o conferinţă de presă, NASA pune 
mai presus de toate eficienţa costurilor. În acest caz, 
rezultatele nu au fost optime. Vom avea mai multă grijă pe 
viitor. 

„Nu au fost optime.” Diana Pickering fusese ucisă. 

Mai mult, deoarece satelitul spion era secret, publicul n-a 
aflat niciodată de dezintegrarea unui satelit NRO în valoare 
de 1,2 miliarde dolari şi nici de pierderea a numeroase 
vieţi. 

— Domnule? se auzi vocea secretarei prin intercom, 
trezindu-l din reverie. Pe linia unu. Marjorie Tench. 

Pickering se scutură ca să se trezească şi se uită la 
telefon. „Din nou?” Lumina din dreptul liniei unu părea să 
clipească a urgenţă. Pickering se încruntă şi răspunse: 

— Aici Pickering. 

Vocea lui Tench şuiera de mânie: 

— Ce v-a spus? 

— Pardon? 

— V-a contactat Rachel Sexton! Ce v-a spus? Era pe un 
submarin, pentru numele lui Dumnezeu! Vreau nişte 
explicaţii pentru asta! 

Lui Pickering i se părea evident că negarea nu constituia 
o opţiune. Tench îşi făcuse temele. Era surprins că individa 
aflase de Charlotte, dar probabil că îşi pusese la bătaie 
toată influenţa ca să obţină nişte răspunsuri. 

— Da, am fost contactat de domnişoara Sexton. 

— Aţi aranjat să fie luată de acolo. Şi nu m-aţi sunat?!? 

— Am aranjat transportul. E corect. 

Mai rămăseseră două ore până ce Rachel Sexton, Michael 
Tolland şi Corky Marlinson trebuiau să aterizeze la baza 
aeriană Bollings din apropierea NRO. 

— Şi totuşi aţi hotărât să nu mă informaţi??? 

— Rachel Sexton a adus câteva acuzaţii foarte 
deranjante. 

— Privind autenticitatea meteoritului... şi un soi de atac 
la adresa vieţii ei? 

— Printre altele. 

— Evident, minte! 

— Sunteţi conştientă că e însoţită de alte două persoane 
care îi confirmă povestea? 

Tench făcu o pauză: 

— Da. Foarte neplăcut. Casa Albă este preocupată de 
pretenţiile lor. 

— Casa Albă? Sau dumneavoastră personal? 

Tonul ei deveni ascuţit ca un brici: 

— În ceea ce vă priveşte, domnule director, în seara asta 
nu există nicio diferenţă între mine şi Casa Albă. 

Pe Pickering nu-l impresiona deloc această afirmaţie. Nu 
era străin de manevrele politicienilor şi ale personalului 
angajat de a stabili capete de pod în comunitatea serviciilor 
de informaţii. Puţini se străduiau atât de amarnic precum 
Marjorie Tench. 

— Preşedintele ştie că m-aţi sunat? 

— Ca să fiu sinceră, domnule director, sunt şocată că aţi 
aplecat urechea la prostiile acestor lunatici. 

„Nu mi-ai răspuns la întrebare.” 

— Nu văd niciun motiv logic pentru care aceşti oameni ar 
minţi. Trebuie să presupun fie că spun adevărul, fie că au 
comis o greşeală nevinovată. 

— Eroare? Când apare şi acuzaţia de atac? Greşeli ale 
datelor despre meteorit pe care NASA nu le-a observat 
niciodată? Vă rog! Este în mod clar vorba de un complot 
politic. 

— Dacă ar fi aşa, atunci motivele îmi scapă. 

Tench oftă greu şi îşi cobori vocea: 

— Domnule director, aici sunt implicate forţe despre care 
s-ar putea ca nici dumneavoastră să nu aveţi habar. Putem 
discuta mai pe larg ceva mai târziu, dar acum trebuie să 
aflu unde sunt domnişoara Sexton şi cei doi însoțitori ai ei. 
Trebuie să dau de capătul acestei poveşti înainte ca ei să 
provoace daune ireparabile. Unde sunt? 

— Ăsta nu e genul de informaţie pe care să o 
împărtăşesc cu uşurinţă. Vă voi contacta după ce sosesc. 

— Greşit. Voi fi chiar eu acolo ca să-i întâmpin. 

„Tu şi cu câţi agenţi ai Serviciilor Secrete?”, se întrebă 
Pickering. 

— Dacă vă informez care este locul şi momentul sosirii, 
vom avea cu toţii ocazia să discutăm ca între prieteni sau 
veţi trimite o armată întreagă să îi ia sub custodie? 

— Aceşti oameni reprezintă o ameninţare directă la 
adresa preşedintelui. Casa Albă are toate drepturile să-i 
reţină şi să-i interogheze. 

Pickering ştia că avea dreptate. Conform Titlului 18, 
Secţiunea 3056 a Codului Statelor Unite, agenţii Serviciilor 
Secrete americane puteau purta arme de foc, puteau folosi 
forţa şi puteau executa arestări „fără mandat” prin simpla 
bănuială că o persoană a comis sau intenţionează să 
comită o infracţiune sau orice act de agresiune împotriva 
preşedintelui. Serviciul deţinea un cec în alb. Printre cei 
reţinuţi în mod curent se numărau cei care căscau gura 
prea mult în faţa Casei Albe şi puştii de şcoală generală 
care trimiteau mesaje amenințătoare prin e-mail. 

Pickering n-avea nicio îndoială că serviciul putea justifica 
ducerea lui Rachel Sexton şi a celorlalţi doi în subsolurile 
Casei Albe şi ţinerea lor acolo pe o perioadă nedeterminată. 
Era un joc periculos, dar Tench ştia foarte bine cât de mare 
era miza. Întrebarea era ce s-ar fi întâmplat imediat ce 
Pickering i-ar fi permis lui Tench să preia controlul. N-avea 
niciun chef să afle răspunsul. 

— Voi întreprinde tot ceea ce este necesar, declară 
Tench, pentru a-l proteja pe preşedinte de acuzaţii false. 
Simpla sugestie de joc murdar arunca un con de umbră 
asupra Casei Albe şi a NASA. Rachel Sexton a abuzat de 
încrederea pe care preşedintele i-a acordat-o, iar eu n-am 
nici cea mai mică intenţie să-l văd pe preşedinte plătind 
preţul. 

— lar dacă eu cer ca domnişoara Sexton să primească 
permisiunea de a-şi prezenta cazul unei comisii oficiale de 
anchetă. 

— Atunci veţi desconsidera un ordin prezidenţial direct şi 

îi veţi oferi o platformă cu ajutorul căreia va transforma 
totul într-un blestemat de haos politic! Vă mai întreb o dată, 
domnule director! Încotro se îndreaptă? 

Pickering oftă din străfundul plămânilor. Indiferent că îi 
mărturisea destinaţia avionului sau nu, Tench avea la 
dispoziţie mijloacele necesare de a afla. Întrebarea era 
dacă avea să se folosească de acele mijloace sau nu. După 
hotărârea din glasul ei, Pickering îşi dădea seama că femeia 
nu avea să renunţe la căutări. Marjorie Tench era speriată. 

— Marjorie, rosti Pickering cu o limpezime în voce care 
nu lăsa loc la interpretări. Cineva mă minte. Sunt sigur de 
asta. Fie este Rachel Sexton şi cei doi oameni de ştiinţă 
civili, fie eşti tu. Eu cred că tu o faci. 

Tench explodă: 

— Cum îndrăzneşti... 

— indignarea ta nu mă impresionează, aşa că scuteşte- 
mă! Ar fi bine să ştii că dispun de dovezi certe ale faptului 
că NASA şi Casa Albă au spus neadevăruri în seara asta. 

Tench tăcu brusc. 

Pickering o lăsă să fiarbă câteva clipe: 

— La fel ca tine, nici pe mine nu mă interesează haosul 
politic. Însă au fost spuse minciuni. Minciuni care nu stau în 
picioare. Dacă vrei să te ajut, va trebui să începi prin a fi 
cinstită cu mine. 

Tench păru gata să accepte: 

— Dacă sunteţi atât de sigur că au fost minciuni, de ce 
nu aţi ieşit în faţă? 

— Eu nu mă amestec în chestiuni politice. 

Tench mormăi ceva care părea a fi „rahat”. 

— Vrei să-mi spui, Marjorie, că anunţul preşedintelui din 
seara asta a fost în întregime corect? 

Pe linie se lăsă o tăcere lungă. 

Pickering ştia că o prinsese în lat: 

— Ascultă, ştim amândoi că asta e o bombă cu ceas care 
stă să explodeze. Încă nu e prea târziu. Putem face nişte 
compromisuri. 

Tench nu zise nimic câteva secunde. În cele din urmă 

oftă: 

— Ar trebui să ne vedem. 

„Punct ochit, punct lovit”, îşi zise Pickering. 

— Trebuie să vă arăt ceva, rosti Tench. Ceva care cred că 
va arunca o lumină asupra acestei chestiuni. 

— Vin la tine la birou. 

— Nu, îl opri ea grăbită. E târziu. Prezenţa dumitale aici 
ar ridica semne de întrebare. Prefer ca această poveste să 
rămână între noi. 

Pickering citi printre rânduri. „Preşedintele habar n-are 
despre ce e vorba.” 

— Eşti binevenită aici, o invită el. 

Tench păru neîncrezătoare: 

— Haideţi să ne întâlnim într-un loc mai discret. 

Pickering se aşteptase la aşa ceva. 

— FDR Memorial este un loc convenabil pentru Casa 
Albă, propuse Tench. La ora asta târzie din noapte locul e 
pustiu. 

Pickering analiză propunerea. FDR Memorial se afla la 
jumătatea drumului dintre monumentele Jefferson şi 
Lincoln, într-o zonă extrem de sigură a oraşului. După mai 
multe secunde de tăcere, Pickering fu de acord. 

— Într-o oră, încheie Tench conversaţia. Şi veniţi singur. 


Imediat după ce închise, Marjorie Tench îl sună pe 
directorul administrativ al NASA. li relată lui Ekstrom veştile 
proaste cu o voce încordată: 

— Pickering s-ar putea să reprezinte o problemă. 

În vreme ce stătea la biroul Yolandei Cole din camera de 
producţie a studioului ABC şi forma numărul de telefon al 
serviciului de informaţii, Gabrielle Ashe se simţea din nou 
plină de speranţă. 

Informaţiile pe care i le împărtăşise Sexton, odată 
confirmate, îi ofereau o nouă perspectivă. „NASA a minţit în 
legătură cu PODS?” Gabrielle urmărise conferinţa de presă 
în cauză şi îşi aminti că se mirase atunci de ciudăţenia ei. 
Cu toate astea, uitase cu totul de ea. Cu câteva săptămâni 
înainte, PODS nu însemna un subiect crucial. În seara asta 
însă, PODS devenise subiectul în sine. 

Acum, Sexton avea nevoie de informaţii din interior şi 
avea nevoie de ele urgent. Se baza pe „informatorul” lui 
Gabrielle pentru a le obţine. Gabrielle îl asigurase că va 
face tot posibilul. Bineînţeles că problema în cauză o 
constituia faptul că informatorul era Marjorie Tench, care n- 
avea s-o ajute cu niciun chip. Aşa că Gabrielle trebuia să 
obţină acele informaţii pe altă cale. 

— Serviciul de informaţii, răspunse o voce la apelul 
telefonic. 

Gabrielle îşi formulă cererea. Centralista îi furniză trei 
posibile locaţii pentru numele Chris Harper în Washington. 
Gabrielle le încercă pe toate. 

Primul număr aparţinea unei firme de avocaţi. La cel de- 
al doilea nu primi niciun răspuns. Al treilea tocmai suna. 

O femeie îi răspunse de la primul apel: 

— Reşedinţa Harper. 

— Doamna Harper? întrebă Gabrielle pe un ton extrem 
de politicos. V-am trezit cumva? 

— Doamne, nu! Cred că nimeni nu doarme în noaptea 
asta. 

Femeia părea emoţionată. Gabrielle auzea televizorul în 
fundal. Relatări despre meteorit. 

— Presupun că îl căutaţi pe Chris, nu? 

Gabrielle simţi cum i se accelerează pulsul: 

— Da, doamnă! 

— Mă tem că nu e aici. A fugit la lucru imediat după ce s- 
a încheiat conferinţa de presă a preşedintelui. 

Femeia chicoti ca pentru sine. 

— Bineînţeles, nu cred că va lucra ceva. Cel mai probabil 
va sărbători. Anunţul a fost o surpriză pentru el, să ştiţi. 
Pentru toată lumea, de altfel. Telefonul nostru a sunat toată 
seara. Pun pariu toată echipa NASA e la serviciu acum. 

— Complexul de pe strada E? întrebă Gabrielle, 
presupunând că femeia se referea la sediul NASA. 

— Chiar acolo. Luaţi-vă o pălărie de petrecere. 

— Mulţumesc. Dau eu de el acolo. 

Gabrielle închise. Se grăbi să iasă pe platoul de producţie 
şi o găsi pe Yolanda, care tocmai terminase de pregătit un 
grup de experţi în probleme spaţiale pentru o transmisiune 
a comentariilor lor entuziaste legate de meteorit. 

Văzând-o pe Gabrielle venind spre ea, Yolanda îi zâmbi. 

— Arăţi mai bine, zise ea. Începi să vezi lucrurile mai în 
roz? 

— Tocmai am vorbit cu senatorul. Întâlnirea lui din seara 
asta nu a avut ca subiect ceea ce am crezut eu. 

— Ţi-am spus că Tench te joacă pe degete. Cum suportă 
senatorul veştile despre meteorit? 

— Mai bine decât mă aşteptam. 

Yolanda păru surprinsă: 

— Imi imaginam că s-a aruncat deja în faţa unui autobuz. 

— Crede că s-ar putea ca datele NASA să fie incorecte. 

Yolanda pufni, neîncrezătoare: 

— A văzut aceeaşi conferinţă de presă ca mine? De câte 
confirmări şi reconfirmări mai e nevoie? 

— Mă duc până la NASA să verific ceva. 

Sprâncenele pensate ale Yolandei se arcuiră în semn de 
avertisment: 

— Mâna dreaptă a senatorului Sexton se duce la sediul 
NASA cu revendicarea în băț? În noaptea asta? Ştii cum se 

pronunţă „lapidare publică”? 

Gabrielle îi vorbi Yolandei despre bănuiala lui Sexton 
legată de faptul că directorul proiectului PODS, Chris 
Harper, minţise în legătură cu rezolvarea problemei 
software a sistemului de sateliți. 

Yolanda părea tot mai sceptică: 

— Noi am acoperit acea conferinţă de presă, Gabs. 
Recunosc, Harper nu era în apele lui în noaptea aia, dar 
NASA a afirmat că omul se simţea îngrozitor de rău. 

— Senatorul Sexton e convins că el a minţit. Şi alţii sunt 
convinşi de asta. Oameni influenţi. 

— Păi dacă aplicaţia software de detectare a anomaliilor 
nu a fost reparată, atunci cum a detectat PODS meteoritul? 

„Exact asta a spus şi Sexton”, îşi spuse Gabrielle. 

— Nu ştiu. Dar senatorul vrea să îi aduc nişte răspunsuri. 

Yolanda clătină din cap: 

— Din disperare, Sexton te trimite în gura lupului, 
încercând să găsească nod în papură. Nu te duce! Nu-i 
datorezi nimic. 

— l-am distrus complet campania electorală! 

— Ghinionul a fost cel care i-a distrus campania. 

— Dar dacă senatorul are dreptate şi directorul de 
proiect chiar a minţit... 

— Draga mea, dacă acest director a minţit în faţa lumii 
întregi, ce te face să crezi că îţi va spune ţie adevărul? 

Gabrielle se gândise deja la asta şi îşi concepuse o 
strategie. 

— Dacă descopăr o poveste interesantă acolo, te sun! 

Yolanda scoase un chiţăit sceptic: 

— Dacă descoperi o poveste interesantă acolo, eu îmi 
mănânc pălăria. 

„Şterge din minte tot ce ştii despre această mostră de 
rocă.” 

Michael Tolland se luptase cu propriile întrebări 
neliniştitoare legate de meteorit, dar acum, odată cu 
întrebările pertinente ale lui Rachel, neliniştea îi sporise. 
Privi la felia de piatră din mâna lui. 

— Presupune că cineva ţi-ar fi dat-o fără a-ţi explica unde 
a găsit-o sau despre ce e vorba. Ce ai crede despre ea la 
prima vedere? 

Tolland ştia că întrebarea lui Rachel era justificată, însă, 
ca un exerciţiu de analiză, se dovedea foarte dificilă. Uitând 
de toate informaţiile primite la sosirea în habisferă, Tolland 
trebuia să admită că analiza lui asupra fosilelor fusese în 
mod complet dezechilibrat bazată pe o singură premisă - 
aceea că roca în care fuseseră găsite fosilele era un 
meteorit. 

„Dar dacă NU mi se spunea nimic despre meteorit?”, se 
întrebă el singur. Cu toate că nu-şi putea imagina vreo altă 
explicaţie încă, Tolland îşi permise „luxul” de a renunţa în 
mod ipotetic la cuvântul „meteorit” din premisă. După ce 
făcu asta, rezultatul obţinut îi dădu fiori. Acum, însoţit de 
Rachel şi de un Corky Marlinson cam ameţit, Tolland 
discuta aceste idei noi. 

— Aşadar, repetă Rachel, cu voce profundă, Mike, tu zici 
că, dacă cineva ti-ar fi înmânat această rocă fosilizată fără 
niciun fel de explicaţie prealabilă, ar fi trebuit să tragi 
concluzia că provine de pe Pământ. 

— Bineînţeles, replică Tolland. Ce altă concluzie aş putea 
trage?  Presupunerea găsirii de viaţă extraterestră 
reprezintă un risc mult mai mare decât aceea a găsirii unei 
fosile a vreunei specii terestre nedescoperite până acum. 
Oamenii de ştiinţă descoperă zeci de specii noi în fiecare 
an. 

— Păduchi de şaizeci de centimetri? ripostă Corky, cu o 
voce care trăda neîncrederea. Ai presupune că o insectă 
atât de mare provine de pe Terra? 

— Poate că nu şi în zilele noastre, îi răspunse Tolland, dar 
speciile nu trebuie în mod necesar să mai fie în viaţă. Este 
o fosilă. E veche de 170 de milioane de ani. Este din Jurasic. 
O mulțime de fosile preistorice sunt creaturi 
supradimensionate care arată şocant când le sunt 
descoperite rămăşiţele - reptile cu aripi enorme, dinozauri, 
păsări. 

— Nu vreau s-o fac pe fizicianul acum, Mike, îi zise Corky, 
dar argumentele tale au nişte lipsuri serioase. Creaturile 
preistorice pe care tocmai le-ai menţionat, dinozaurii, 
reptilele, păsările, au toate schelete interne, drept care pot 
atinge dimensiuni mari în ciuda gravitaţiei terestre. Dar 
această fosilă... 

Luă mostra şi o ridică: 

— Fiinţele astea aveau exo-schelete. Sunt artropode. 
Insecte. Tu singur ai spus că orice insectă atât de mare nu 
se putea dezvolta decât în medii cu gravitație scăzută. 
Altfel, scheletul extern s-ar fi prăbuşit peste masa insectei. 

— Corect, îl aprobă Tolland. Astfel de specii s-ar fi 
prăbuşit sub propria greutate dacă s-ar fi deplasat pe solul 
terestru. 

lritat, Corky se încruntă: 

— Ei bine, Mike, nu văd cum naiba poţi să tragi concluzia 
că o insectă lungă de şaizeci de centimetri este de origine 
terestră, doar dacă nu presupui că pe vremea aia existau 
oameni ai peşterii care creşteau păduchi în ferme 
antigravitaţionale. 

Tolland zâmbi ca pentru el, văzând cum Corky pierde din 
vedere astfel de elemente extrem de simple: 

— De fapt, mai există o posibilitate. 

Se uită fix la prietenul lui: 

— Corky, tu eşti obişnuit să te uiţi în sus. la priveşte puţin 
şi în jos! Există un mediu bogat în antigravitaţie chiar aici, 
pe Pământ. Şi el există din vremuri preistorice. 

Corky se holbă la el, prostit: 

— Ce dracu tot îndrugi tu acolo? 

Rachel părea şi ea surprinsă. 

Tolland arătă cu degetul dincolo de fereastra avionului 
către marea luminată de razele lunii. 

— Oceanul. 

Rachel scoase un fluierat uşor: 

— Bineînţeles. 

— Apa este un mediu cu gravitate scăzută, explică 
Tolland. Totul cântăreşte mai puţin sub apă. Oceanul 
adăposteşte structuri fragile enorme, care n-ar putea 
rezista sub nicio formă pe sol - meduze, sepii uriaşe, ţipari 
enormi. 

Corky începea să se îndoiască: 

— Perfect, numai că oceanul preistoric nu conţinea 
insecte gigantice. 

— Ba da. De fapt, încă mai adăposteşte aşa ceva. 
Oamenii mănâncă zilnic astfel de insecte. În multe ţări sunt 
considerate delicatese. 

— Fii serios, Mike, cine naiba mănâncă insecte gigantice 
de mare? 

— Oricui îi plac homarii, crabii şi creveţii! 

Corky făcu ochii mari. 

— Crustaceele sunt, în esenţă, doar nişte insecte marine 
gigantice, explică Tolland. Sunt un subordin al ordinului 
Phylum Arthropoda - păduchi, crabi, păianjeni, insecte, 
greieri, scorpioni, homari - toate aceste insecte sunt 
înrudite. Sunt specii cu picioare articulate şi schelete 
externe. 

Lui Corky i se făcu brusc rău. 

— Din punct de vedere al clasificării, toate seamănă mult 
cu nişte insecte, continuă Tolland.  Crabii-potcoavă 
seamănă cu trilobiţii gigantici. lar cleştii unui homar 
seamănă cu aceia ai unui scorpion mare. 

Corky se făcu verde la faţă: 

— Bine, mi-am mâncat ultimul rulou cu homar! 

Rachel părea fascinată: 

— Aşadar, artropodele de pe uscat rămân mici deoarece 
gravitația le selectează în mod natural pe cele care au 
corpuri mici. Însă în apă corpurile lor se măresc, astfel încât 
pot atinge dimensiuni uriaşe. 

— Chiar aşa, răspunse Tolland. Un crab regal din Alaska 
ar putea fi greşit catalogat drept un păianjen uriaş, dacă nu 
am dispune de suficiente fosile ca dovezi. 

Emoţia lui Rachel păru să se transforme acum în 
îngrijorare: 

— Mike, dacă facem din nou abstracţie de chestiunea 
aparentei autenticităţi a meteoritului, te rog să îmi spui 
dacă tu crezi că fosilele pe care le-am văzut pe ghețar 
puteau proveni din ocean! Din oceanul terestru? 

Tolland simţi cum îl sfredelea cu privirea şi sesiză 
covârşitoarea importanţă a întrebării. 

— Ipotetic, ar trebui să răspund da. Fundul oceanului are 
zone vechi de 190 de milioane de ani. Aceeaşi vârstă ca a 
fosilelor. Teoretic, oceanele terestre puteau susţine forme 
de viaţă precum acestea. 

— Oh, să fim serioşi! se zburli Corky. Nu-mi vine să-mi 
cred urechilor!  Wegăm autenticitatea  meteoritului? 
Meteoritul este de necontestat. Chiar dacă platoul oceanic 
terestru are zone la fel de vechi precum meteoritul, cu 
siguranţă că pe Terra nu dispunem de platou oceanic cu 
cruste de fuziune, conţinut anormal de nichel şi condrule. 
Vorbiţi doar ca să vă aflaţi în treabă! 

Tolland ştia că prietenul lui avea dreptate. Cu toate 
astea, imaginându-şi acele fosile drept creaturi marine, 
Tolland îşi pierduse o parte din respectul pentru ele. Acum 
păreau oarecum mai cunoscute. 

— Mike, interveni Rachel, de ce niciunul dintre specialiştii 
NASA nu s-a gândit că aceste fosile ar putea fi creaturi 
oceanice? Chiar dintr-un ocean de pe o altă planetă? 

— Din două motive. Mostrele fosile din pelagic - acelea 
de pe platoul oceanic - au tendinţa de a prezenta o 
mulţime de specii asemănătoare. Orice vietate care trăieşte 
în milioanele de metri cubi de apă deasupra fundului 

oceanic va muri în cele din urmă şi se va scufunda. Asta 
înseamnă că fundul oceanelor devine un cimitir al speciilor 
aflate la cele mai diverse adâncimi, presiuni şi medii de 
temperatură. Insă mostra de pe ghețar era curată - o 
singură specie. Arăta mai degrabă a mostră pe care am 
putea-o găsi în deşert. O familie de animale înrudite 
îngropate de o furtună de nisip, de exemplu. 

Rachel dădu din cap: 

— Şi al doilea motiv pentru care ai zis că e vorba de 
pământ mai degrabă decât de mare? 

Tolland dădu din umeri: 

— Instinctul. Oamenii de ştiinţă au crezut întotdeauna că, 
dacă ar fi populat, spaţiul cosmic ar fi plin de insecte. lar 
din ceea ce am observat noi în spaţiul cosmic, pe acolo 
există mai mult praf şi piatră decât apă. 

Rachel tăcu. 

— Deşi... continuă Tolland, cufundat în gânduri în urma 
spuselor femeii. Admit că există zone foarte adânci din 
platoul oceanic pe care oceanografii le denumesc zone 
moarte. Nu prea le înţelegem, dar sunt zone în care curenţii 
oceanici şi sursele de hrană sunt de asemenea natură, 
încât nu prea poate trăi nimic pe acolo. Doar câteva specii 
de căutători de stârvuri. Aşa că, din acest punct de vedere, 
presupun că fosilele care aparţin unei singure specii nu pot 
ieşi complet din discuţie. 

— Alo? interveni Corky. Vă amintiţi de crusta de fuziune? 
De conţinutul mediu de nichel? De condrule? De ce ne 
obosim să mai vorbim despre asta? 

Tolland nu îi răspunse. 

— Povestea asta legată de conţinutul de nichel, îi zise 
Rachel lui Corky. Mai explică-mi o dată. Conţinutul de nichel 
în rocile terestre este fie foarte ridicat, fie foarte coborât, în 
vreme ce în meteoriți acest conţinut se găseşte într-o 
proporţie medie? 

Corky dădu din cap: 

— Chiar aşa. 

— Aşadar, conţinutul de nichel din mostra asta intră 

exact în gama aşteptată de valori. 

— Foarte aproape, da! 

Rachel păru surprinsă: 

— Stai aşa. Aproape? Ce mai înseamnă şi asta? 

Corky păru exasperat: 

— Aşa cum am explicat mai devreme, mineralogiile 
meteoriţilor sunt diferite. Pe măsură ce oamenii de ştiinţă 
descoperă noi meteoriți, trebuie să ne actualizăm constant 
calculele noastre legate de ceea ce se consideră un 
conţinut acceptabil de nichel în meteoriți. 

Rachel părea de-a dreptul uluită acum: 

— Aşadar, acest meteorit v-a forţat să reevaluaţi ceea ce 
consideri un nivel acceptabil al conţinutului de nichel într- 
un meteorit? Acest nivel a fost în afara cotei medii deja 
stabilite? 

— Doar cu foarte puţin, ripostă Corky. 

— De ce n-a spus nimeni nimic despre asta? 

— Pentru că nu este o problemă. Astrofizica este o ştiinţă 
dinamică şi ea se actualizează permanent. 

— Tocmai în timpul unei analize extraordinar de 
importante? 

— Ascultă, o repezi Corky, enervat, te asigur că nivelul 
nichelului din mostra aia e mult mai apropiat de cel din 
meteoriți decât de cel din rocile terestre. 

Rachel se întoarse spre Tolland: 

— Tu ştiai de asta? 

Tolland încuviinţă ezitând. La momentul respectiv, nu 
păruse o chestiune importantă. 

— Mi s-a spus că meteoritul prezintă niveluri de nichel 
uşor mai ridicate decât în alţi meteoriți, dar specialiştii 
NASA nu păreau preocupaţi de asta. 

— Dintr-un motiv foarte bun! se interpuse Corky. Dovada 
mineralogică de faţă nu este aceea că nivelul nichelului 
este în mod cert asemănător cu al meteoriţilor, ci mai 
degrabă că este diferit de cel al rocilor terestre. 

Rachel clătină din cap: 

— Îmi cer scuze, dar în meseria mea o astfel de logică 

defectuoasă poate ucide oameni. A spune că o piatră e 
diferită de cele terestre nu dovedeşte că e vorba de un 
meteorit, ci doar că nu seamănă cu ceea ce am văzut noi 
vreodată pe Terra. 

— Şi care naiba e diferenţa? 

— Niciuna, răspunse Rachel. Doar dacă ai văzut chiar 
toate rocile de pe Pământ. 

Corky tăcu vreme de câteva secunde. 

— In regulă, rosti el în cele din urmă. Nu luaţi în seamă 
conţinutul nichelului, dacă asta vă dă bătăi de cap. Rămân 
încă de explicat crusta perfectă de fuziune şi condrulele. 

— Categoric, îi replică Rachel, neimpresionată. Două din 
trei nu e deloc rău. 

Structura care găzduia sediul central NASA reprezenta un 
dreptunghi mamut din sticlă, situat la adresa 300 E Street 
în Washington, D.C. Clădirea era plină de cabluri de 
transport de date, lungi de peste trei sute de kilometri, şi 
de mii de tone de procesoare de computer. Era casa a 1134 
de funcţionari civili care aveau grijă de bugetul anual de 15 
miliarde de dolari al agenţiei şi de operaţiunile cotidiene ale 
celor douăsprezece baze NASA de pe cuprinsul întregii ţări. 

În ciuda orei târzii, Gabrielle nu era deloc surprinsă când 
văzu foaierul clădirii înţesat de oameni, un amestec de 
echipe de jurnalişti şi personal NASA extrem de emoţionat. 
Gabrielle se grăbi să intre. Intrarea semăna cu un muzeu, 
dominat de replici ale capsulelor trimise în misiuni spaţiale 
faimoase şi ale sateliților care atârnau deasupra capetelor. 
Echipele de televiziune ocupaseră holul de marmură, 
prinzând repede în obiectivele camerelor de filmat fiecare 
angajat NASA care intra pe uşă. 

Gabrielle cercetă mulţimea cu privirea, dar nu zări pe 
nimeni care să semene cu Chris Harper. Jumătate din 
oamenii de acolo dispuneau de permise de acces pentru 
ziarişti, iar cealaltă jumătate aveau legitimaţii NASA în jurul 
gâtului, cu pozele lor gravate. Gabrielle nu dispunea de 
nimic de acest gen. Zări o tânără femeie cu legitimaţie 
NASA şi se îndreptă în grabă spre ea. 

— Bună. Îl caut pe Chris Harper. 

Fata se uită ciudat la Gabrielle, ca şi cum ar fi 
recunoscut-o de undeva, dar nu-şi mai amintea de unde. 

— L-am văzut pe doctorul Harper trecând cu ceva timp în 
urmă. Cred că s-a dus sus. Vă cunosc de undeva? 

— Nu cred, răspunse Gabrielle, îndepărtându-se. Cum 
ajung sus? 

— Lucraţi pentru NASA? 

— Nu. 

— Atunci nu puteţi ajunge sus. 

— Oh. E vreun telefon pe care să-l folosesc pentru... 

— Hei, izbucni fata, brusc mânioasă. Ştiu cine eşti! Te-am 
văzut la televizor cu senatorul Sexton. Nu-mi vine să cred 
că ai avut tupeul... ă 

Gabrielle se făcuse deja nevăzută în mulţime. In spatele 
ei, o auzea pe fată informându-i, mânioasă, pe alţii că era 
acolo. 

„Minunat. Am două secunde de când am trecut de uşa 
aia şi deja mă număr printre cei mai căutaţi duşmani.” 

Îşi ţinu capul aplecat, în vreme ce se grăbea spre capătul 
celalalt al holului. Pe perete se găsea un tabel mare cu 
informaţii. Gabrielle cercetă listele, căutându-l pe Chris 
Harper. Nimic. Tabelul nu indica nume, ci doar 
departamente. 

„PODS?”, se întrebă ea, cercetând listele în speranţa că 
va găsi ceva care să semene măcar cu Polar Orbiting 
Density Scanner. Nu văzu nimic. Îi era teamă să se uite în 
urmă, aşteptându-se să vadă o echipă de angajaţi NASA, 
furioşi, care veneau să o linşeze. Tot ce găsi cât de cât 
promiţător pe lista aia era un departament la etajul patru: 

„EARTH SCIENCE ENTERPRISE, PHASE II 

Earth Observing System (EOS)”. 

Uitându-se în altă parte, Gabrielle îşi croi drum către un 
intrând care găzduia mai multe lifturi şi o fântână 
decorativă. Cercetă butoanele de apel ale lifturilor, dar zări 
numai fante de acces pentru cartele. „La naiba.” Lifturile 
dispuneau de control de securitate, pe baza accesului 
permis doar angajaţilor prin folosirea legitimaţiilor de 
muncă. 

Spre lifturi veni un grup de tineri care discutau cu 
înflăcărare. În jurul gâturilor purtau legitimaţii NASA. 
Gabrielle se ascunse repede după fântână, uitându-se în jur 
să vadă dacă nu e urmărită. Un tânăr cu pistrui pe faţă 
inseră legitimaţia în fantă şi deschise uşa liftului. Tânărul 
râdea şi clătina uimit din cap. 

— Cred că tipii de la SETI au luat-o razna! rosti el în 

vreme ce tot grupul se urcă în lift. jucăriile lor zgomotoase 
găsesc doar secvenţe aleatorii sub două sute de milijansky 
de douăzeci de ani, în timp ce dovada fizică era îngropată 
în gheaţa de aici, de pe Pământ! 

Uşile liftului se închiseră, ascunzând vederii grupul de 
tineri. 

Gabrielle se ridică, se şterse la gură şi se întrebă ce avea 
de făcut. Privi în jur după un telefon de interior. Nimic. Se 
întrebă dacă nu putea fura cumva o legitimaţie, dar ceva îi 
spunea că un asemenea act era lipsit de înţelepciune. Orice 
ar fi întreprins însă, trebuia să o facă repede. O vedea deja 
pe fata cu care discutase în hol îndreptându-se către 
mulţime însoţită de un ofiţer de securitate. 

De după colţ, se ivi un bărbat bine făcut, chel, care se 
îndrepta spre lifturi. Gabrielle se ascunse din nou după 
fântână. Bărbatul nu dădu semne că ar fi observat-o. 
Gabrielle urmări în tăcere cum individul se apleacă în faţă şi 
inserează legitimaţia în fantă. O altă pereche de uşi se 
deschise, iar bărbatul păşi înăuntru. 

„La dracu, îşi zise Gabrielle şi se hotărî. Acum sau 
niciodată.” 

În vreme ce uşile începeau să se închidă, Gabrielle ţâşni 
din spatele fântânii şi fugi spre lift, întinzând mâna şi 
prinzându-se de uşi. Acestea glisară înapoi, astfel încât 
Gabrielle reuşi să păşească înăuntru, cu faţa radiind de 
încântare. 

— Aţi fi crezut aşa ceva? izbucni ea adresându-se 
chelului. Doamne! Ce nebunie! 

Omul o privi ciudat: 

— Cred că tipii de la SETI au luat-o razna! Jucăriile lor 
zgomotoase găsesc doar secvenţe aleatorii sub două sute 
de milijansky de douăzeci de ani, în timp ce dovada fizică 
era îngropată în gheaţa de aici, de pe Pământ! 

Omul părea surprins. 

— Păi... da, e chiar... îngăimă el, în timp ce se uita la 
gâtul ei şi păru deranjat că nu-i vede legitimaţia. Îmi cer 
scuze, unde... 

— Etajul patru, vă rog. Am venit într-o asemenea grabă, 
că am uitat să-mi îmbrac lenjeria! 

Izbucni în râs şi aruncă o privire spre legitimaţia tipului: 
„JAMES THEISEN, Finance Administration”. 

— Lucraţi aici? 

Individul părea de-a dreptul intrigat: 

— Domnişoară...? 

Lui Gabrielle îi căzu faţa: 

— Jim! Mă jigneşti! Nimic nu o doare mai tare pe o 
femeie decât să nu mai fie recunoscută! 

Tipul se albi. Părea stingherit. Îşi trecu palma peste 
chelie: 

— Îmi cer scuze. De vină e toată agitația asta, să ştii. 
Recunosc, îmi pari cunoscută. În ce program lucrezi? 

„Rahat.” Gabrielle îi zâmbi încrezătoare: 

— EOS. 

Omul arătă înspre butonul luminat pentru etajul patru: 

— Evident. Voiam să întreb în cadrul căru; proiect. 

Gabrielle îşi simţi pulsul accelerându-se. Nu se putea 
gândi decât la unul singur. 

— PODS. 

Individul părea şocat. 

— Zău? Credeam că am cunoscut pe toată lumea din 
echipa doctorului Harper. 

Gabrielle dădu stingheră din cap: 

— Chris mă ţine în umbră. Eu sunt programatorul ăla 
tâmpit care a dat-o în bară cu indexul voxel din aplicaţia 
software de detectare a anomaliilor. 

Acum era rândul chelului să rămână cu gura căscată: 

— Tu ai fost de vină? 

Gabrielle se strâmbă: 

— Din cauza asta, n-am dormit săptămâni de zile. 

— Dar doctorul Harper şi-a asumat întreaga 
responsabilitate pentru povestea aia! 

— Ştiu. Chris e genul ăsta de om. Cel puţin a îndreptat 
totul. Ce anunţ în seara asta, nu-i aşa? Cu meteoritul ăsta! 
Sunt încă în stare de şoc! 

Liftul se opri la etajul patru. Gabrielle sări din el: 

— Ce bine că te-am văzut, Jim. Transmite-le toate cele 
bune băieţilor de la bugetare! 

— Desigur, îngăimă omul, în vreme ce uşile se închideau. 
Mă bucur că te-am revăzut! 

La fel ca mulţi mulţi alţi preşedinţi dinaintea lui, Zach 
Herney supravieţuia cu doar patru sau cinci ore de somn pe 
noapte. |n ultimele săptămâni însă,  supravieţuise 
odihnindu-se cu mult mai puţin. În vreme ce emoţiile serii 
începeau să se domolească, Herney simţea ora târzie 
turnându-i plumb în picioare. 

Alături de câţiva membri de vârf ai personalului care se 
ocupa de campanie, preşedintele se găsea în Sala 
Roosevelt, savurând şampanie şi bucurându-se de reluarea 
la nesfârşit a discursului ţinut la conferinţa de presă, a 
secvenţelor din documentarul lui Tolland şi a analizelor 
experţilor de televiziune. In acel moment, pe ecran, o 
corespondentă de televiziune foarte entuziasmată stătea în 
faţa Casei Albe şi strângea cu putere microfonul în mâini. 

— Dincolo de repercusiunile ameţitoare asupra omenirii 
ca specie, zicea corespondenta, această descoperire NASA 
are câteva efecte extrem de neplăcute, aici în Washington. 
Decopertarea acestor fosile meteoritice nu se putea 
petrece într-un moment mai potrivit pentru preşedinte. 

Vocea femeii deveni mai sobră: 

— Şi nici într-un moment mai prost pentru senatorul 
Sexton. 

Transmisia se axă pe o reluare a dezbaterii CNN din acea 
după-amiază: 

— După treizeci şi cinci de ani, zise Sexton, cred că e 
evident că nu vom găsi viaţă extraterestră! 

— Şi dacă vă înşelaţi? îi răspunse Tench. 

Sexton îşi dădu ochii peste cap: 

— Oh, pentru numele lui Dumnezeu, domnişoară Tench, 
dacă mă înşel, o să-mi mănânc pălăria. 

Toată lumea din Sala Roosevelt izbucni în râs. Privind 
lucrurile retrospectiv, jocul lui Tench de a-l încolţi pe 
senator părea extrem de crud, însă telespectatorii nu 

păruseră să observe; Sexton îi răspunsese cu atâta 
încredere, încât păruse că primeşte exact ce merita. 

Preşedintele se uită prin încăpere după Tench. Nu o 
văzuse de când începuse conferinţa de presă, iar acum nu 
era acolo. „Ciudat, îşi spuse el. E victoria ei în aceeaşi 
măsură cât este şi a mea.” 

Reportajul de la televizor se pregătea de încheiere, 
subliniind încă o dată uriaşul salt înainte înregistrat de Casa 
Albă şi prăbuşirea dezastruoasă a senatorului Sexton. 

„Cât de mult poate însemna o zi, îşi zise preşedintele. În 
politică, lumea se poate schimba într-o secundă.” 

Până în zori, avea să realizeze cât adevăr puteau să 
conţină aceste cuvinte. 

„Pickering ar putea fi o problemă”, zisese Tench. 

Administratorul Ekstrom era prea tulburat de informaţia 
primită ca să observe că furtuna de afară se intensificase. 
Cablurile de prindere abia mai rezistau şi gemeau 
îngrozitor, iar personalul NASA prefera să stea la taclale, în 
loc să meargă la culcare. Gândurile lui Ekstrom rătăceau 
într-o altfel de furtună - o tornadă explozivă cu originile în 
Washington. Ultimele ore aduseseră multe probleme cu ele, 
iar Ekstrom căuta o soluţie pentru toate. Totuşi, o singură 
problemă se ridica mai amenințătoare decât toate celelalte 
la un loc. 

„Pickering ar putea fi o problemă.” 

Ekstrom nu-şi putea imagina o altă persoană de pe faţa 
pământului, în afară de William Pickering cu care să se 
răfuiască. Acesta se războia cu Ekstrom şi cu NASA de ani 
de zile, încercând să preia controlul asupra politicii de 
confidenţialitate, exercitând presiuni pentru diferite 
priorități ale misiunilor şi tunând şi fulgerând împotriva 
eşecurilor tot mai numeroase ale agenţiei spaţiale. 

Ekstrom ştia că dezgustul lui Pickering faţă de NASA era 
mult mai vechi decât recenta pierdere a satelitului SIGINT 
al NRO în explozia rampei de lansare NASA sau decât 
erorile de securitate NASA, sau chiar decât bătălia pentru 
recrutarea personalului-cheie din domeniul spaţial. Durerea 
lui Pickering legată de NASA însemna o dramă continuă 
însoţită de resentimente şi deziluzie. 

Avionul spaţial X-33, presupusul înlocuitor NASA al 
navetei spaţiale, fusese construit cu cinci ani mai târziu, 
fapt care însemna amânarea sau anularea a zeci de misiuni 
NRO de lansare sau întreţinere de sateliți. De dată recentă, 
furia lui Pickering împotriva proiectului X-33 atinsese cote 
fulminante, odată cu descoperirea faptului că NASA anulase 
în întregime proiectul, provocând astfel o gaură estimată la 

900 milioane dolari. 

Ekstrom ajunse la biroul lui din habisferă, trase draperia 
care masca intrarea şi păşi înăuntru. Se aşeză la birou şi îşi 
puse capul în palme. Trebuia să ia câteva decizii. Ceea ce 
părea a fi o zi minunată se transformase într-un coşmar 
care ameninţa să-l distrugă. Încercă să se pună în locul lui 
William Pickering. Ce ar fi făcut el la pasul următor? Cineva 
cu inteligenţa lui Pickering trebuia să înţeleagă importanţa 
descoperirii NASA. Trebuia să ierte anumite alegeri luate în 
disperare de cauză. Trebuia să vadă răul ireversibil produs 
prin umbrirea acestui moment de triumf. 

Ce ar fi făcut Pickering cu informaţiile pe care le deţinea 
el? Le-ar fi dat pace sau ar fi determinat NASA să plătească 
pentru erori? 

Ekstrom se strâmbă. Aproape că nu avea niciun dubiu 
care ar fi fost alegerea. 

În definitiv, William Pickering nutrea o ură mult mai 
profundă faţă de NASA... o veche duşmănie personală care 
trecea dincolo de politică. 

Rachel tăcea, privind în gol spre cabina de pilotaj a 
avionului G4, în vreme ce aeronava zbura spre sud, de-a 
lungul coastei canadiene a golfului St. Lawrence. Tolland 
stătea în apropiere şi discuta cu Corky. In ciuda dovezilor 
care atestau autenticitatea meteoritului, admiterea, de 
către Corky, a faptului că nivelul conţinutului de nichel 
ieşea din gama de valori medii prestabilite servise la 
resuscitarea bănuielilor iniţiale ale lui Rachel. Plantarea 
secretă a unui meteorit sub gheaţă nu avea sens decât ca 
parte integrantă a unei fraude strălucit concepute. 

Cu toate astea, dovezile ştiinţifice rămase sugerau 
validitatea meteoritului. 

Rachel se întoarse de la fereastră şi privi mostra în formă 
de disc din mâna ei. Micile condrule luceau. Tolland şi Corky 
discutau de ceva vreme pe marginea acestor condrule, 
vorbind în termeni ştiinţifici mai presus de puterea de 
înţelegere a lui Rachel - niveluri echilibrate de olivine, 
matrici de sticlă metastabile şi  reomogenizare 
metamorfică. Cu toate astea, bilanţul era evident: Corky şi 
Tolland erau de acord că acele condrule aveau în mod clar 
o provenienţă meteoritică. Nici urmă de îndoială asupra 
acestei informaţii. 

Rachel învârti mostra în formă de disc în mână, 
plimbându-şi un deget peste marginea unde se vedea o 
porţiune a crustei de fuziune. Innegrirea părea relativ 
proaspătă - cu siguranţă nu putea fi veche de trei secole -, 
deşi Corky îi explicase că meteoritul fusese ermetic sigilat 
în gheaţă şi evitase eroziunea atmosferică. Părea logic. 
Rachel văzuse programe la televizor în care se prezentau 
rămăşiţe umane scoase din gheaţă după patru mii de ani, 
iar pielea lor părea aproape intactă. 

Studiind crusta de fuziune, un gând ciudat îi trecu prin 
minte - o anumită informaţie importantă fusese omisă. 


392 


Rachel se întrebă dacă fusese vorba doar despre o 
omisiune în datele care îi fuseseră livrate ei sau uitase 
cineva să îi menţioneze acest aspect. 

Se întoarse brusc spre Corky: 

— A datat cineva crusta de fuziune? 

Corky privi nedumerit spre ea: 

— Ce? 

— A datat cineva arsura? Cu alte cuvinte, ştim cu 
siguranţă că arsura de pe rocă a apărut exact la data 
evenimentului Jungersol? 

— Îmi pare rău, îi răspunse Corky, dar e imposibil de 
datat. Oxidarea şterge toţi markerii izotopici necesari. În 
plus, ratele de înjumătățire ale radioizotopilor sunt prea 
lente pentru a se măsura ceva sub cinci sute de ani. 

Rachel se gândi câteva clipe, înțelegând acum de ce 
datarea surii nu făcea parte din date. 

— Aşadar, din câte ştim, această rocă ar fi putut arde în 
Evul Mediu sau azi-noapte, corect? 

Tolland chicoti: 

— Nimeni nu a afirmat că ştiinţa are chiar toate 
răspunsurile. 

Rachel îşi lăsă gândurile să rătăcească în voie: 

— O crustă de fuziune este, în esenţă, doar o arsură 
extrem de severă. Din punct de vedere tehnologic, arsura 
de pe această piatră ar fi putut apărea oricând în ultima 
jumătate de secol, în moduri complet diferite. 

— Greşit, o întrerupse Corky. Arsură în moduri complet 
diferite? Nu. Arsură într-un singur mod. Căderea prin 
atmosferă. 

— Nu există altă posibilitate? Cum ar fi într-un furnal? 

— Un furnal? se miră Corky. Aceste mostre au fost 
examinate sub lupa unui microscop electronic. Chiar şi cel 
mai curat furnal terestru ar fi lăsat reziduuri combustibile 
pe piatră - nucleare, chimice, combustibil fosil. Uită de 
asta! Şi cum rămâne cu striaţiile de la trecerea prin 
atmosferă? Astea nu se obţin într-un furnal. 

Rachel uitase complet de striaţiile de pe meteorit. 

Acestea indicau cu adevărat o cădere prin atmosferă. 

— Ce ziceţi de un vulcan? se aventură ea. Un produs al 
unei erupții violente? 

Corky clătină din cap: 

— Arsura e mult prea curată. 

Rachel privi spre Tolland. Oceanograful încuviinţă: 

— Îmi pare rău, am avut ceva experienţe cu vulcani, atât 
deasupra, cât şi dedesubtul nivelului apelor. Corky are 
dreptate. Produsele de ejecţie vulcanică sunt pătrunse de 
zeci de toxine - dioxid de carbon, dioxid de sulf, sulfuri 
hidrogenate, acid clorhidric. Toate acestea ar fi fost 
detectate de mijloacele noastre electronice de scanare. Că 
ne place sau nu, acea crustă de fuziune este rezultatul unei 
arsuri curate de fricţiune atmosferică. 

Rachel oftă şi se uită din nou pe fereastră. „O arsură 
curată.” Fraza o lovi în moalele capului. Se întoarse spre 
Tolland: 

— Ce vrei să spui prin arsură curată? 

Tolland ridică din umeri: 

— Pur şi simplu că sub lupa unui microscop electronic nu 
am zărit resturi de elemente combustibile, aşa că ştim că 
încălzirea a fost provocată de energie cinetică şi de frecare, 
mai degrabă decât de elemente chimice sau nucleare. 

— Păi dacă n-aţi descoperit elemente combustibile 
străine, atunci ce aţi descoperit? Mai exact, care a fost 
compoziţia crustei de fuziune? 

— Am descoperit exact ceea ce ne aşteptam să 
descoperim, îi răspunse Corky. Elemente atmosferice pure: 
azot, oxigen, hidrogen. Fără hidrocarburi. Fără sulfuri. Fără 
acizi vulcanici. Nimic aparte. Toate chestiile pe care le 
vedem la căderea meteoriţilor prin atmosferă. 

Rachel se lăsă pe spate în scaun, cufundată în gânduri. 

Corky se aplecă în faţă, ca să se uite mai atent la ea: 

— Te rog să nu-mi spui că noua ta teorie e că NASA a dus 
o rocă fosilizată în spaţiu cu ajutorul navetei spaţiale şi a 
trimis-o învârtindu-se spre Terra sperând ca nimeni să nu 
observe mingea de foc, craterul masiv sau explozia! 

Rachel nu se gândise la asta, deşi premisa părea 
interesantă. Nu prea fezabilă, dar era interesantă. 
Gândurile ei se îndreptau în direcţii mai realiste. „Toate 
sunt elemente atmosferice naturale. O arsură curată. 
Striaţii de la trecerea prin atmosferă.” Undeva, într-un 
colţişor al minţii, i se aprinse o luminiţă: 

— Rapoartele dintre elementele atmosferice găsite, zise 
ea. Erau exact aceleaşi rapoarte ca în cazul oricărui alt 
meteorit cu o crustă de fuziune? 

Corky păru să ezite uşor când auzi întrebarea: 

— De ce întrebi? 

Rachel îi observă ezitarea şi simţi că i se accelerează 
pulsul: 

— Rapoartele erau diferite, nu-i aşa? 

— Există o explicaţie ştiinţifică. 

Inima lui Rachel începu brusc să bată cu putere: 

— Aţi observat cumva un conţinut neobişnuit de ridicat al 
unui element anume? 

Tolland şi Corky schimbară priviri surprinse: 

— Da, răspunse Corky, dar... 

— Era vorba cumva de hidrogen ionizat? 

Astrofizicianul făcu ochii cât cepele: 

— De unde ştiai asta??? 

Tolland părea şi el teribil de şocat. 

Rachel se holbă la amândoi: 

— De ce nu mi-a menţionat nimeni acest amănunt până 
acum? 

— Pentru că există o explicaţie ştiinţifică perfect valabilă! 
declară Corky. 

— Sunt numai urechi, îi zise Rachel. 

— A existat un surplus de hidrogen ionizat, spuse Corky, 
deoarece meteoritul a traversat atmosfera în apropierea 
Polului Nord, unde câmpul magnetic terestru generează o 
concentraţie neobişnuit de ridicată în ioni de hidrogen. 

Rachel se încruntă: 

— Din păcate, eu am şi o altă explicaţie! 

Etajul patru al sediului NASA părea mai puţin 
impresionant decât holul clădirii - coridoare lungi şi pustii 
cu uşi de birouri distanţate în mod egal de-a lungul 
pereţilor. Pe coridor nu era nimeni. Semne din metal 
laminat indicau în toate direcţiile. 

<= LANDSAT 7 

TERRA => 

<= ACRIMSAT 

<= JASON 1 

AQUA => 

PODS=> 

Gabrielle urmă indicatorul PODS. După ce parcurse un şir 
întreg de coridoare lungi şi de intersecţii, ajunse în faţa 
unor uşi masive de oţel. Plăcuța de pe uşi arăta: 

„POLAR ORBITING DENSITY SCANNER (PODS) 

Section Manager, Chris Harper” 

Uşile erau închise şi securizate, atât prin fanta de acces 
cu cartelă, cât şi printr-o consolă de acces cu un cod PIN. 
Gabrielle îşi lipi urechea de uşa rece de metal. Pentru o 
clipă avu impresia că aude nişte voci. Se certau. Sau poate 
că nu. Se întrebă dacă n-ar fi fost bine să bată în uşă până 
când ar fi auzit-o cineva. Din nefericire, strategia ei de 
abordare a lui Chris Harper avea nevoie de ceva mai multă 
subtilitate decât bătutul în uşi. Privi în jur căutând o altă 
intrare, dar nu văzu nimic. Lângă uşă, se găsea o cămară a 
omului de serviciu. Gabrielle intră acolo, cercetând nişa 
prost luminată în căutarea cartelei de acces a omului de 
serviciu. Nimic. Doar mături şi teuri de şters pe jos. 

Se întoarse la uşă şi îşi lipi din nou urechea de ea. De 
această dată, auzi clar nişte voci. Tot mai puternice. ŞI 
sunete de paşi. Broasca se activă din interior. 

Gabrielle nu avu timp să se ascundă. Sări într-o parte şi 
se făcu una cu zidul din spatele uşii, în vreme ce prin uşi 

trecu un grup de oameni care discutau zgomotos. Păreau 
mânioşi: 

— Care naiba e problema lui Harper? Credeam că va fi în 
al nouălea cer! 

— Intr-o noapte ca asta, zise un alt individ, în timp ce 
grupul trecea pe lângă Gabrielle, el vrea să rămână singur? 
Ar trebui să sărbătorească! 

In timp ce grupul se îndepărta, uşile grele începură să se 
închidă prin intermediul mecanismelor pneumatice, 
dezvăluind locaţia intrusei. Gabrielle rămase locului, dar 
grupul îşi vedea de drum. Aşteptând până în ultima clipă, 
până ce uşile mai erau deschise doar câțiva centimetri, 
Gabrielle sări înainte şi prinse de mâner. Rămase nemişcată 
până când grupul de oameni dispăru după colţ, pe coridor, 
prea prinşi în conversaţie ca să mai privească înapoi. 

Cu inima bătând să-i spargă pieptul, Gabrielle deschise 
uşile şi păşi în încăperea slab luminată. Închise uşile, în 
linişte. 

Spaţiul nu era decât o zonă mare şi deschisă de lucru, 
care îi amintea de un laborator de fizică din colegiu: 
computere, staţii de lucru izolate, echipament electronic. În 
vreme ce ochii i se obişnuiau cu semiîntunericul, Gabrielle 
văzu desene şi scheme de calcul aruncate pretutindeni. 
Intreaga zonă era întunecată, cu excepţia unui birou din 
capătul laboratorului, unde se vedea o lumina pe sub prag. 
Gabrielle se îndreptă într-acolo. Uşa era închisă, dar prin 
fereastră se vedea un bărbat care stătea în faţa unui 
computer. Recunoscu acelaşi bărbat care ţinuse conferinţa 
de presă de la NASA. Plăcuța cu numele de pe uşă avea 
următoarea inscripţie: 

„Chris Harper 

Section Manager, PODS”. 

Reuşind să ajungă până în acest punct, Gabrielle avu 
brusc un sentiment de îngrijorare, întrebându-se dacă într- 
adevăr avea să-i reuşească planul. Işi aduse aminte cât de 
sigur era Sexton că Harper minţise. „Aş putea pune pariu 
pe cariera mea”, zisese senatorul. Păreau să existe şi alţii 

care simțeau la fel, aşteptând-o pe Gabrielle să dezvăluie 
adevărul, astfel încât ei să se poată repezi asupra NASA, 
încercând să recâştige oricât de puţin teren după 
evenimentele devastatoare din acea seară. lar Gabrielle era 
extrem de motivată să îi ajute, mai ales după modul în care 
fusese tratată de Tench şi de administraţia Herney în acea 
după-amiază. g 

Gabrielle îşi ridică mâna să bată la uşă, dar se opri. In 
minte îi răsuna vocea Yolandei: „Dacă Chris Harper a minţit 
întreaga lume în legătură cu PODS, ce te face să crezi că-ți 
va spune ŢIE adevărul?” 

„Frica”, îşi răspunse ea, mai ales după ce fusese cât pe 
ce să cadă victimă unui asemenea sentiment în acea după- 
amiază. Gabrielle avea un plan. Va folosi o tactică pe care o 
învățase de la senator. El o aplica pentru a-i speria de 
moarte pe contracandidaţii săi, pentru ca aceştia să îi 
dezvăluie anumite informaţii. Gabrielle învățase multe sub 
tutela lui Sexton, şi nu tot ceea ce aflase era atractiv sau 
etic. Însă în noaptea asta avea nevoie de orice avantaj 
posibil. Dacă îl putea convinge pe Chris Harper să admită 
că minţise - indiferent de motiv -, Gabrielle ar fi reaprins o 
mică speranţă pentru campania electorală a senatorului. 
Dincolo de asta, Sexton era genul de bărbat care, dacă 
dispunea de un spaţiu de manevră de doar câţiva 
centimetri, îşi putea crea un loc suficient de larg cât să 
câştige o bătălie. 

Tactica prin care Gabrielle îl va aborda pe Harper era 
numită de Sexton „supraestimarea”, o tehnică de 
interogare concepută de primele autorităţi ale Imperiului 
Roman pentru a obţine mărturisiri de la criminalii bănuiţi ca 
fiind mincinoşi. Metoda era îngrozitor de simplă. 

Evaluează informaţia care trebuie mărturisită. 

Apoi evaluează un scenariu mult mai avansat. 

Dă-i adversarului şansa de a alege cea mai mică dintre 
două rele - în acest caz, adevărul. 

Trucul întregii manevre consta în încrederea de sine, o 
calitate de care, pe moment, Gabrielle nu era deloc sigură 

că o mai are. Inspiră adânc şi revăzu în minte scenariul, 
apoi ciocăni cu fermitate în uşa biroului. 

— V-am spus că sunt ocupat! strigă Harper, cu obişnuitu-i 
accent englezesc. 

Gabrielle ciocăâni din nou. Mai tare de această dată. 

— V-am spus că nu vreau să cobor! 

Gabrielle bătu cu pumnul în uşă. 

Harper se ridică de la locul lui şi veni să deschidă uşa 
enervat: 

— Mama dracului, voi nu... 

Se opri instantaneu, surprins să vadă un musafir nepoftit. 

— Doctore Harper, zise Gabrielle, pe un ton ferm. 

— Cum aţi ajuns aici? 

Gabrielle îşi păstră calmul: 

— Ştiţi cine sunt? 

— Bineînţeles. Şeful dumitale îmi atacă proiectul de luni 
de zile. Cum aţi intrat? 

— M-a trimis senatorul Sexton. 

Harper cercetă cu privirea laboratorul din spatele lui 
Gabrielle. 

— Unde vă sunt însoțitorii? 

— Nu e treaba dumneavoastră. Senatorul mai are încă 
relaţii influente. 

— În clădirea asta? 

Harper părea a se îndoi serios de asta: 

— N-aţi fost cinstit, doctore Harper! Mă tem că senatorul 
a convocat o comisie senatorială de anchetă specială 
pentru a vă analiza minciunile. 

Pe chipul lui Harper apăru o undă de teamă: 

— Ce tot spuneţi acolo? 

— Oamenii inteligenţi ca dumneavoastră, doctore Harper, 
nu-şi permit luxul de a o face pe proştii. Aţi dat de necaz, 
iar senatorul m-a trimis aici ca să vă ofere o înţelegere. 
Campania electorală a senatorului a primit o lovitură 
puternică în seara asta. El nu mai are nimic de pierdut, aşa 
că vă va lua cu dumnealui dacă se va scufunda. 

— Ce naiba tot spuneţi acolo? 

Gabrielle inspiră adânc şi trecu la atac: 

— Aţi minţit în conferinţa de presă despre aplicaţia 
software PODS de detectare a anomaliilor. Ştim asta. Mulţi 
oameni o ştiu. Nu asta e problema. 

Inainte ca Harper să deschidă gura pentru a protesta, 
Gabrielle continuă: 

— Senatorul ar putea face publice minciunile 
dumneavoastră chiar acum, dar nu e interesat de aşa ceva. 
E interesat de un peşte mult mai mare. Cred că ştiţi la ce 
mă refer. 

— Nu, eu... 

— Uitaţi care este oferta senatorului: Îşi va ţine gura 
închisă, dacă îi daţi numele celui mai important factor de 
decizie NASA împreună cu care dumneavoastră deturnaţi 
fonduri. 

Ochii lui Chris Harper părură să se încrucişeze o clipă. 

— Ce? Eu nu deturnez fonduri! 

— V-aş sugera să fiţi atent la ce vorbiţi, domnule. 
Comisia senatorială strânge dovezi de luni de zile. Chiar 
credeaţi că veţi scăpa nedepistat împreună cu partenerul 
dumneavoastră?  Măsluirea documentelor PODS şi 
redirecţionarea fondurilor alocate NASA câtre conturi 
private? Minciuna şi delapidarea vă pot arunca în 
închisoare, doctore Harper. 

— Nu am făcut aşa ceva! 

— Vreţi să spuneţi că nu aţi minţit în legătură cu PODS? 

— Nu, vreau să spun că n-am delapidat niciun fel de 
bani! 

— Aşadar, afirmaţi că ați mințit în legătură cu PODS? 

Harper căscă ochii mari, în mod clar depăşit de situaţie. 

— Să uităm de minciună, continuă Gabrielle, dând a 
lehamite din mână. Senatorul Sexton nu este interesat de 
minciunile dumneavoastră într-o conferinţă de presă. Ne- 
am obişnuit cu aşa ceva. Voi găsiţi un meteorit şi nimănui 
nu-i pasă cum aţi reuşit. Chestiunea care îl interesează este 
deturnarea. Trebuie să dea jos pe cineva din fruntea NASA. 
Spuneţi-i cu cine lucraţi şi vă va scoate complet din 

anchetă. Puteţi alege soluţia uşoară şi ne spuneţi cine este 
cealaltă persoană sau alegeţi calea grea şi senatorul va 
începe să vorbească despre aplicaţii software de detectare 
a anomaliilor şi despre rezolvări trucate ale problemei. 

— Jucaţi la cacealma! Nu există niciun fel de deturnări de 
fonduri. 

— Minţiţi prost, doctore Harper! Am văzut documentele. 
Numele dumneavoastră apare pe toate actele 
incriminatoare. Pretutindeni. 

— Jur că nu ştiu nimic despre nicio deturnare! 

Gabrielle scoase un oftat de dezamăgire: 

— Puneţi-vă o clipă în postura mea, doctore Harper. De 
aici nu pot trage decât două concluzii. Fie mă minţiţi, în 
acelaşi mod în care aţi minţit în conferinţa de presă, fie îmi 
spuneţi adevărul, şi atunci cineva cu putere din agenţie vă 
scoate drept ţap ispăşitor pentru „afacerile” lui. 

Fraza păru să îl pună pe gânduri pe Harper. 

Gabrielle se uită la ceas: 

— Oferta senatorului este valabilă o oră. Vă puteţi salva 
dându-i numele conducătorului NASA împreună cu care 
deturnaţi banii contribuabililor. Senatorului nu-i pasă de 
dumneavoastră. El vrea peştele cel mare. Evident că 
individul în cauză deţine ceva putere în cadrul NASA. El sau 
ea a reuşit să-şi păstreze identitatea ascunsă, lăsându-vă 
pe dumneavoastră să plătiţi pentru oalele sparte. 

Harper clătină din cap: 

— Minţiţi! 

— Aţi afirma aşa ceva la proces? 

— Categoric. Aş nega totul. 

— Sub jurământ? 

Gabrielle îşi ţuguie buzele, dezgustată. 

— Putem presupune că veţi nega şi că aţi minţit în 
legătură cu rezolvarea problemei software a sistemului 
PODS? 

Inima îi bătea cu putere, în vreme ce îl privea pe individ 
drept în ochi: 

— Gândiţi-vă bine la opţiunile dumneavoastră, doctore 

Harper. Închisorile americane nu sunt un loc chiar plăcut! 

Harper o privi mânios. Gabrielle îi ură în gând să înceapă 
să vorbească. O clipă crezu că zăreşte în ochii lui semnele 
predării dar când Harper vorbi, vocea lui era de oţel: 

— Domnişoară Ashe, declară el, cu o mânie cu greu 
stăpânită, încercaţi marea cu degetul! Amândoi ştim că nu 
are loc nicio deturnare de fonduri la NASA. Singurul 
mincinos din această încăpere sunteţi dumneavoastră. 

Gabrielle simţi că paralizează. Privirea omului era 
ascuţită ca un brici şi furioasă. Vru să se întoarcă şi să o ia 
la fugă. „Ai încercat să păcăleşti un savant în rachete 
spaţiale. La ce naiba te aşteptai?” Se forţă să îşi ţină capul 
sus. 

— Tot ce ştiu, rosti ea, mimând încrederea şi indiferența 
faţă de poziţia lui, este că am văzut documentele 
incriminatorii. Dovezi concludente că dumneavoastră şi altă 
persoană deturnaţi fonduri NASA. Senatorul doar m-a rugat 
să vin aici în noaptea asta şi să vă ofer posibilitatea dea vă 
despărţi de partenerul dumneavoastră, în loc să înfruntaţi 
singur un proces. li voi spune senatorului că preferaţi să vă 
apăraţi şansele în faţa unui judecător. Puteţi povesti 
instanţei ceea ce mi-aţi povestit şi mie, anume că nu 
deturnaţi fonduri şi că nu aţi minţit în legătură cu aplicaţia 
software PODS. 

Îi zâmbi trist: 

— Dar după acea conferinţă de presă jalnică pe care aţi 
tinut-o acum două săptămâni, ceva mă face să mă îndoiesc 
de şansele dumneavoastră. 

Gabrielle se răsuci pe călcâie şi porni de-a lungul 
laboratorului întunecat. Se întrebă dacă nu cumva ea o să 
fie cea care o să vadă cum e interiorul unei închisori, în 
locul doctorului Harper. 

Işi ţinea capul sus în vreme ce se îndepărta, aşteptând ca 
Harper să o strige. Tăcere. Îşi croi drum printre uşile 
metalice şi ajunse pe coridor, sperând ca lifturile la acest 
nivel să nu mai aibă nevoie de cartelă de acces ca la parter. 
Pierduse. Chiar dacă îşi dăduse toată silinţa, Harper nu 

muşcase momeala. „Poate că a spus adevărul în conferinţa 
de presă”, îşi spuse Gabrielle. 

Uşile metalice din spatele ei răsunară cu zgomot. 

— Domnişoară Ashe, o strigă Harper. Jur că nu ştiu nimic 
despre nicio deturnare. Sunt un om cinstit! 

Gabrielle avu remuşcări pentru câteva clipe. Se forţă să 
meargă înainte. Ridică indiferentă din umeri şi îi strigă 
înapoi peste umăr: 

— Şi totuşi, aţi minţit în conferinţa de presă! 

Tăcere. Gabrielle continuă să meargă pe coridor. 

— Staţi aşa! strigă Harper. 

Omul veni alergând lângă ea; avea chipul alb ca varul. 

— Chestia asta cu deturnarea, zise el, coborându-şi 
vocea. Cred că ştiu cine mi-a tras clapa! 

Gabrielle se opri, întrebându-se dacă îl auzise bine. Se 
întoarse cât putu de încet şi de impasibilă putea fi ea în 
acele momente. 

— Vreţi ca eu să cred că vă trage cineva clapa? 

Harper oftă: 

— Jur că nu ştiu nimic despre vreo deturnare. Dar dacă 
sunt dovezi contra mea... 

— O mulţime. 

Omul oftă din nou: 

— Atunci totul e o înscenare. Ca să fiu discreditat, dacă 
va fi nevoie. O singură persoană ar fi putut face aşa ceva. 

— Cine? 

Harper o privi drept în ochi: 

— Lawrence Ekstrom mă urăşte. 

Gabrielle era uluită. 

— Directorul administrativ al NASA? 

Harper dădu amărât din cap: 

— El e cel care m-a forţat să mint în conferinţa aceea de 
presă. 

Chiar şi cu sistemul de propulsie prin pânză de metan al 
aeronavei Aurora la jumătate din capacitate, echipa Delta 
Force gonea prin noapte cu o viteză de trei ori mai mare 
decât cea a sunetului - peste trei mii de kilometri pe oră. 
Vibraţia monotonă a motoarelor cu undă de detonare în 
pulsuri din spatele avionului îi conferea zborului un ritm 
aproape hipnotic. La treizeci de metri dedesubt, oceanul se 
zbătea sălbatic, biciuit de fluidele din eşapamentul 
aeronavei, care ridicau două cozi de apă, ca nişte cozi de 
cocoş lungi şi paralele, la cincisprezece metri deasupra 
nivelului apei. 

„Asta e motivul pentru care a fost casat SR-71 
Blackbird”, îşi spuse Delta One. 

Aurora era unul dintre acele avioane despre care nimeni 
n-ar fi trebuit să ştie nimic, dar despre care toată lumea 
avea habar. Chiar şi canalul de televiziune Discovery 
abordase subiectul Aurora şi testele care se efectuaseră cu 
aeronava la Groom Lake în Nevada. Nimeni nu ştia dacă 
breşa de securitate se datorase bârfelor repetate auzite 
până în Los Angeles, martorilor oculari nefericiţi care forau 
un puț de petrol în Marea Nordului sau unei gafe 
administrative prin care apăruse o descriere a Aurorei într-o 
copie pentru public a bugetului Pentagonului. Oricum nu 
mai conta. Lumea aflase despre el. Armata Statelor Unite 
dispunea de un avion capabil să zboare cu o viteză de 6 
Mach, o aeronavă care trecuse de mult de faza de 
proiectare şi intrase în folosinţă. Avionul putea fi deja zărit 
pe cer. 

Construită de Lockheed, Aurora semăna cu o minge de 
fotbal american, aplatizată. Era lungă de treizeci de metri, 
lată de optsprezece, iar fuzelajul era placat cu ceramică 
termică, asemănător navetei spaţiale. Viteza rezulta în 
mare parte dintr-un nou sistem de propulsie, care folosea o 

pânză de hidrogen curat drept combustibil şi lăsa un jet 
albicios în urmă. Din acest motiv, avionul zbura doar 
noaptea. 

In seara asta, profitând din plin de viteza astronomică, 
echipa Delta Force se îndrepta spre casă deasupra 
oceanului. Chiar şi aşa, aveau să ajungă mai devreme 
decât estimaseră. La o asemenea viteză, echipa ar fi ajuns 
la locul de aterizare în mai puţin de o oră, cu două ore 
înaintea prăzii. Avuseseră loc discuţii de depistare şi 
doborâre a avionului ţintă, dar controlorul se temuse că 
radarele ar fi putut observa incidentul sau că epava 
rezultată ar fi putut declanşa o investigaţie serioasă. Cel 
mai bine era ca ţinta să aterizeze conform programului. De 
îndată ce devenea clar unde va ateriza prada, echipa Delta 
Force putea interveni. 

Acum, în vreme ce Aurora zbura pe deasupra Mării 
Labradorului pustie şi ostilă, dispozitivul de comunicaţii al 
lui Delta One indică un apel. Omul răspunse. 

— Planul s-a schimbat, îi informă vocea robotului. Aveţi o 
altă ţintă până la aterizarea lui Rachel Sexton şi a 
oamenilor de ştiinţă. 

„O altă ţintă.” Delta One aproape că intuia despre ce era 
vorba. Lucrurile evoluau cu repeziciune. Controlorul 
descoperise o nouă fisură şi trebuia să o peticească în cel 
mai scurt timp posibil. „Nu se va produce nicio fisură, îşi 
aminti Delta One, dacă ne vom îndeplini obiectivele cu 
succes pe ghețarul Milne”. Delta One ştia prea bine că 
acum îşi curăța propriile gunoaie, rezultatele eşecurilor. 

— S-a ivit o a patra parte, zise controlorul. 

— Cine? 

Controlorul făcu o pauză, apoi le oferi un nume. 

Cei trei soldaţi schimbară priviri uluite. Era un nume care 
le era foarte cunoscut. 

„Nu-i de mirare ezitarea controlorului!”, îşi zise Delta 
One. Pentru o operaţie concepută drept o misiune fără 
victime, numărătoarea cadavrelor şi scara ierarhică a 
importanţei țintelor se schimbau cu repeziciune. Omul îşi 

simţi sinusurile întărindu-i-se, în vreme ce controlorul se 
pregătea să-i informeze exact cum şi unde aveau să îl 
elimine din ecuaţie pe individ. 

— Miza a crescut în mod considerabil, rosti controlorul. 
Ascultaţi cu atenţie! Nu vă voi da instrucţiunile decât o 
singură dată. 

Mult deasupra nordului statului Maine, aeronava G4 se 
îndrepta în continuare spre Washington. La bordul ei, 
Michael Tolland şi Corky Marlinson o priveau pe Rachel, 
care începuse să le explice teoria ei despre nivelul crescut 
de ioni de hidrogen în crusta de fuziune a meteoritului. 

— NASA dispune de o facilitate privată de testare numită 
Plum Brook Station, spunea ea, aproape incapabilă să 
creadă că putea vorbi despre aşa ceva. Nu divulgase 
niciodată informaţii secrete persoanelor neautorizate, dar, 
având în vedere circumstanţele, Tolland şi Corky aveau 
dreptul să afle. Plum Brook este în esenţă o cameră de 
testare pentru cele mai noi şi mai radicale sisteme NASA de 
motoare. Cu doi ani în urmă, am scris o informare despre 
un nou proiect pe care NASA îl testa acolo - ceva intitulat 
„motor cu ciclu expandat”. 

Corky se uită suspicios la ea: 

— Motoarele cu ciclu expandat se află încă în stadiu de 
proiect. Pe hârtie. Nimeni nu le testează cu adevărat. Mai 
sunt zeci de ani buni până vor deveni operaţionale. 

Rachel clătină din cap: 

— Îmi pare rău să te dezamăgesc, Corky. NASA dispune 
de prototipuri. Sunt în teste. 

Corky păru sceptic: 

— Motoarele astea merg cu oxigen-hidrogen lichid, 
combustibil care îngheaţă în spaţiu, făcând motoarele 
inutile pentru NASA. Agenţia a afirmat că nici măcar nu va 
încerca să construiască un asemenea motor până ce nu se 
va rezolva problema îngheţării combustibilului. 

— A fost rezolvată. Au scăpat de oxigen şi au transformat 
combustibilul într-un fel de amestec de „noroi-hidrogen”, 
care e un soi de combustibil criogenic constând din 
hidrogen pur într-o stare semiingheţată. Este extrem de 
puternic şi foarte curat. Este şi o soluţie pentru sistemele 

de propulsie dacă NASA va lansa misiuni pe Marte. 

Corky părea uluit. 

— Nu poate fi adevărat! 

— Ar fi bine să fie adevărat, îi zise Rachel. Am scris o 
informare pe această temă pentru preşedinte. Şeful meu a 
fost extrem de iritat, pentru că NASA intenţiona să anunţe 
public noroiul de hidrogen drept un mare succes, în vreme 
ce Pickering ar fi vrut ca administraţia de la Casa Albă să 
exercite presiuni asupra NASA ca acest combustibil să 
rămână secret. 

— De ce? 

— N-are importanţă, răspunse Rachel. 

N-avea niciun chef să dezvăluie mai multe secrete decât 
era absolută nevoie. Dorinţa lui Pickering de a tăinui 
succesul noului combustibil deriva dintr-o îngrijorare 
crescândă legată de securitatea naţională şi de care puţini 
erau conştienţi - expansiunea alarmantă a Chinei din 
punctul de vedere al tehnologiei spaţiale. Chinezii lucrau în 
mod curent la dezvoltarea unei platforme de lansare 
năucitoare „de închiriat”, pe care intenționau să i-o 
închirieze celui care oferea mai mult, cei mai mulţi ofertanţi 
fiind inamicii Statelor Unite. Implicaţiile pentru securitatea 
americană erau devastatoare. Din fericire, NRO ştia că ţara 
asiatică folosea un tip de combustibil sortit pieirii pentru 
platforma de lansare, aşa că Pickering n-avea niciun chef să 
ofere ponturi despre noul amestec propulsor NASA, mult 
mai promiţător. 

— Aşadar, zise oarecum stingherit Tolland, tu susţii că 
NASA dispune de un sistem de propulsie cu ardere curată 
care foloseşte hidrogenul pur? 

Rachel încuviinţă: 

— Nu dispun de cifre, dar temperaturile de ardere ale 
acestor motoare sunt de câteva ori mai mari decât orice 
altceva care s-a creat până acum. Există deja cererea ca 
NASA să creeze tot felul de materiale noi pentru 
eşapamente. 

Făcu o pauză: 

— O piatră mare, plasată în spatele unui astfel de motor 
cu noroi de hidrogen, ar fi scăldată într-un foc bogat în 
hidrogen la o temperatură fără precedent. S-ar putea 
obţine chiar o crustă de fuziune. 

— Să fim serioşi! interveni Corky. Ne întoarcem la 
scenariul cu meteoritul contrafăcut? 

Tolland părea dintr-odată intrigat: 

— De fapt, e o idee interesantă! Scena ar semăna mai 
mult sau mai puţin cu lăsarea unui bolovan pe rampa de 
lansare sub naveta spaţială, în timpul decolării acesteia. 

— Dumnezeule mare, murmură Corky. Sunt în avion cu 
nişte idioţi! 

— Corky, îl admonestă Tolland. Vorbind la modul ipotetic, 
o rocă plasată într-un câmp de ardere a gazelor de 
eşapament ar prezenta trăsături de ardere similare cu una 
care a traversat atmosfera, nu-i aşa? Ar avea aceleaşi 
striaţii direcţionale şi coadă din material topit. 

Corky mormăi: 

— Presupun că da. 

— lar hidrogenul cu ardere curată al lui Rachel n-ar lăsa 
niciun fel de reziduuri chimice. Doar hidrogen. Niveluri 
crescute de ioni de hidrogen în zona de fuziune. 

Corky îşi dădu ochii peste cap: 

— Ascultă, dacă există cu adevărat vreun astfel de motor 
care merge cu noroi de hidrogen, atunci ceea ce spui tu 
pare posibil. Dar este o posibilitate foarte îndepărtată. 

— De ce? insistă Tolland. Procesul pare destul de simplu. 

Rachel dădu din cap: 

— Nu e nevoie decât de o rocă fosilizată, veche de 190 
milioane de ani. Topiţi-o în focul de eşapament al unui 
motor cu noroi de hidrogen şi îngropaţi-o în gheaţă. 
Instantaneu, se transformă în meteorit. 

— Explicaţie pentru amatori, sări Corky, dar nu şi pentru 
specialiştii de la NASA! Tot n-ai explicat condrulele! 

Rachel încercă să-şi amintească explicaţia lui Corky 
despre formarea condrulelor. 

— Ai spus că aceste condrule sunt formate prin 

succesiuni rapide de încălziri şi răciri în spaţiu, nu? 

Corky oftă: 

— Condrulele se formează atunci când o rocă răcită în 
spaţiu se supraîncălzeşte brusc până la o stare de topire 
parţială - undeva în jur de 1550 de grade Celsius. Apoi roca 
trebuie să se răcească din nou, extrem de repede, întărind 
venele de lichid în condrule. 

Tolland îşi fixă cu privirea prietenul: 

— Şi acest proces nu poate avea loc pe Pământ? 

— Imposibil, îi răspunse Corky. Pe planeta asta nu există 
variațiile de temperatură necesare unei asemenea 
schimbări rapide. Aici e vorba de căldură nucleară şi de 
zeroul absolut al spaţiului. Extremele astea pur şi simplu nu 
există pe Terra. 

Rachel se gândi puţin la cele auzite: 

— Cel puţin nu în mod natural. 

Corky se întoarse spre ea: 

— Ce mai înseamnă şi asta? 

— De ce nu s-ar putea ca încălzirea şi răcirea să aibă loc 
aici, pe Pământ, în mod artificial? îl întrebă Rachel. Roca 
putea fi încălzită de emisia motorului cu noroi de hidrogen 
şi apoi răcită într-un congelator criogenic. 

Corky făcu ochii mari: 

— Condrule fabricate? 

— E o idee! 

— Una  ridicolă, ripostă Corky, ridicând mostra de 
meteorit. Poate că ai uitat?!? Aceste condrule au fost în 
mod incontestabil datate cu 190 de milioane de ani în 
urmă. 

Tonul lui deveni superior: 

— Din câte ştiu eu, domnişoară Sexton, acum 190 de 
milioane de ani nimeni nu testa motoare cu noroi de 
hidrogen şi răcitoare criogenice. 

„Cu sau fără condrule, îşi spuse Tolland, dovezile se 
leagă”. Se refugiase în tăcere de câteva minute, profund 
tulburat de recentele dezvăluiri pe care i le făcuse Rachel, 
legate de crusta de fuziune. Deşi foarte îndrăzneață, 

ipoteza ei deschisese tot felul de posibilităţi noi şi îl 
determinase pe Tolland să se gândească la altceva. „Dacă 
se poate explica şi crusta de fuziune... ce alte posibilităţi nu 
mai apar?” 

— Eşti tăcut, remarcă Rachel stând lângă el. 

Tolland se uită spre ea. În lumina difuză din avion, zări 
pentru o clipă o anumită blândeţe în ochii lui Rachel, lucru 
care îi amintea de Celia. Se eliberă de povara amintirilor şi 
oftă obosit: 

— Oh, mă gândeam doar... 

Zâmbi. 

— La meteoriți? 

— La ce altceva? 

— La dovezile strânse, încercând să-ţi închipui ce-a mai 
rămas? 

— Ceva de genul ăsta. 

— Vreo idee? 

— Nu chiar. Mă deranjează câte date s-au modificat în 
ceea ce priveşte acel puț de inserţie de sub gheaţă. 

— Dovezile ierarhice sunt ca un castel din cărţi de joc, 
zise Rachel. Scoate premisa de la bază şi totul începe să se 
clatine. Locația descoperirii meteoritului a fost o astfel de 
premisă de bază. 

„Chiar aşa.” 

— Când am ajuns pe ghețar, directorul administrativ al 
NASA mi-a spus că meteoritul fusese găsit într-o matrice de 
gheaţă pură, veche de trei sute de ani şi era mai dens 
decât oricare altă rocă descoperită în acea zonă, drept 
pentru care am socotit informaţia ca o dovadă logică a 
faptului că roca trebuia să cadă din spaţiul cosmic. 

— Tu, la fel ca noi ceilalţi. 

— Conţinutul mediu de nichel, deşi convingător, nu pare 
a fi şi concluziv. 

— Este pe aproape, rosti Corky, părând a fi ascultat 
discuţia. 

— Dar nu exact. 

Corky se supuse cu o încuviinţare din cap: 

— Şi, continuă Tolland, această specie nemaivăzută de 
insectă spaţială, deşi şocant de bizară, în realitate ar putea 
fi doar un crustaceu foarte vechi, de ape adânci. 

Rachel dădu din cap: 

— lar acum crusta de fuziune... 

— Nu-mi place să o spun, zise Tolland, privindu-l pe 
Corky, dar mi se pare că dovezile care infirmă încep să fie 
mai numeroase decât cele care confirmă... 

— Ştiinţa nu se bazează pe presupuneri, interveni Corky. 
Se bazează pe dovezi. Condrulele din rocă sunt în mod clar 
de natură meteoritică. Sunt de acord cu voi că tot ce am 
văzut este îngrozitor de tulburător, dar nu putem ignora 
aceste condrule. Dovezile pro sunt concluzive, în vreme ce 
dovezile contra sunt circumstanţiale. 

Rachel pufni: 

— Şi asta la ce concluzie ne duce? 

— Către niciuna, răspunse (Corky. Aceste condrule 
dovedesc că avem de-a face cu un meteorit. Singura 
întrebare este de ce l-a înfipt cineva sub gheaţă. 

Tolland voia să-i creadă raţionamentul prietenului lui, dar 
ceva nu se potrivea: 

— Nu pari prea convins, Mike, zise Corky. 

Tolland oftă: 

— Nu ştiu. Două din trei nu era prea rău, Corky. Dar am 
ajuns la una din trei. Pur şi simplu, simt că ne scapă ceva. 

„M-au prins, se gândi Chris Harper, înfiorându-se la 
gândul închisorii. Senatorul Sexton ştie că am minţit în 
legătură cu PODS.” În vreme ce o conducea pe Gabrielle 
Ashe înapoi în birou şi închidea uşa în urma lor, Harper 
simţea ura lui faţă de directorul administrativ al NASA 
intensificându-se cu fiecare secundă. In noaptea asta, 
managerul proiectului PODS aflase cât de departe putea să 
meargă directorul cu minciuna. Pe lângă faptul că îl forţase 
pe el să mintă în legătură cu rezolvarea problemei 
software, Ekstrom părea să fi contractat un soi de asigurare 
în caz că lui Harper i se făcea frică şi decidea să dea 
secretul în vileag. 

„Dovezi ale evaziunii, îşi zise el. Şantaj. Foarte vicleană 
mutare.” În definitiv, cine ar crede un deturnător de fonduri 
care ar încerca să discrediteze cel mai grandios moment 
din istoria spaţială americană? Harper simţise deja pe 
propria piele cât de dedicat putea fi Ekstrom cauzei salvării 
agenţiei spaţiale. Acum, odată cu anunţul descoperirii unui 
meteorit fosilizat, miza devenise uriaşă. 

Harper se plimbă câteva zeci de secunde în jurul mesei 
mari pe care se odihnea un model la scară redusă al 
satelitului PODS - o prismă cilindrică având mai multe 
antene şi lentile în spatele unor scuturi reflectorizante. 
Gabrielle se aşeză şi aşteptă, urmărind scena. Răul pe care 
îl simţea acum îi amintea lui Harper cum se simţise în 
timpul acelei nenorocite conferinţe de presă. In acea 
noapte, dăduse un spectacol jalnic şi toată lumea îi pusese 
întrebări. Fusese obligat să mintă din nou şi să afirme că se 
simţise rău în acea seară şi nu fusese el însuşi. Colegii lui şi 
presa ridicaseră din umeri urmărind reprezentaţia patetică 
şi se grăbiseră să uite de ea. 

Acum minciuna se întorsese să-l bântuie. 

Expresia de pe chipul lui Gabrielle se îmblânzi: 

— Domnule Harper, avându-l pe directorul administrativ 
duşman, veţi avea nevoie de un aliat puternic. Într-un 
asemenea moment, senatorul Sexton vă poate fi prieten de 
nădejde. Haideţi să începem cu minciuna despre aplicaţia 
software PODS. Povestiţi-mi ce s-a întâmplat. 

Harper oftă. Ştia că sosise clipa adevărului. „Ar fi trebuit 
să rostesc acest adevăr chiar de la început!” 

— Lansarea satelitului a decurs foarte uşor, începu el. 
Satelitul s-a poziţionat pe o orbită polară perfectă, exact 
aşa cum fusese planificat. 

Gabrielle părea plictisită. Părea să cunoască aceste 
amănunte. 

— Mai departe. 

— Apoi au apărut necazurile. Când am activat scanarea 
gheții pentru detectarea de anomalii, aplicaţia software de 
detectare a anomaliilor de la bord a dat rateuri. 

— În... Înî. 

Harper începu să vorbească mai repede: 

— Se presupunea că aplicaţia software va fi capabilă să 
examineze cu repeziciune mii de metri pătraţi de sol şi să 
descopere zone de gheaţă aflate dincolo de limitele 
densităţii normale. Inițial, aplicaţia software trebuia să 
caute zone moi în gheaţă, ca indicii ale încălzirii globale, 
dar ulterior a fost modificată astfel încât să semnalizeze şi 
alte anomalii de densitate. Planul prevedea ca PODS să 
scaneze Cercul Arctic de-a lungul a câteva săptămâni şi să 
identifice orice anomalii pe care le-am fi putut folosi pentru 
măsurarea încălzirii globale. 

— Numai că PODS devenea inutil fără acea aplicaţie 
software, îl întrerupse Gabrielle. NASA ar fi trebuit să 
examineze manual imaginile fiecărui centimetru pătrat din 
Arctica în căutarea de locuri probleme. 

Harper încuviinţă, retrăind coşmarul gafei sale de 
programare. 

— Ar fi fost nevoie de zeci de ani de studiu. Totul a 
devenit un coşmar. Din cauza unei erori pe care eu am 
făcut-o în programare, PODS devenise, în esenţă, inutil. lar 

cu alegerile care se apropiau cu repeziciune şi cu senatorul 
Sexton adoptând o asemenea poziţie critică faţă NASA... 

Omul oftă. 

— Greşeala dumneavoastră ar fi fost fatală pentru NASA 
şi pentru preşedinte. 

— Nu ar fi putut apărea într-un moment mai nepotrivit. 
Ekstrom era îngrozit. l-am promis rezolvarea problemei în 
timpul următoarei misiuni a navetei spaţiale. Era o simplă 
chestiune de schimbare a procesorului care ţinea în spate 
sistemul software PODS. Numai că o astfel de rezolvare 
venea un pic cam târziu. Am fost trimis acasă, în concediu 
fără plată, un eufemism pentru a nu se spune că am fost 
concediat. Asta se întâmpla acum o lună. 

— Şi totuşi aţi apărut la televiziune, acum două 
săptămâni, anunțând că aţi găsit o cale de evitare a 
problemelor. 

Harper se făcu mic de tot: 

— A fost o greşeală teribilă. În ziua aceea, am primit un 
telefon disperat de la directorul administrativ. Mi-a spus că 
intervenise ceva, o posibilă cale de a-mi răscumpăra 
păcatele. Am venit imediat la birou şi m-am întâlnit cu el. 
Mi-a cerut să susţin o conferinţă de presă şi să spun întregii 
lumi că am descoperit o modalitate de a rezolva problemele 
aplicaţiei software PODS şi că urma să dispunem de date în 
câteva săptămâni. Mi-a mai zis că îmi va explica mai târziu 
de ce era nevoie de o asemenea conferinţă de presă. 

— Şi dumneavoastră aţi fost de acord! 

— Nu, am refuzat! O oră mai târziu însă, directorul era 
din nou în biroul meu, însoţit de consilierul principal al 
Casei Albe! 

— Ce??? 

Gabrielle păru şocată de informaţie. 

— Marjorie Tench? 

„O creatură îngrozitoare”, gândi Harper, dând încet din 
cap. 

— Ea şi Ekstrom m-au pus să stau jos şi mi-au explicat că 
greşeala mea adusese NASA şi preşedintele Statelor Unite 

în pragul colapsului definitiv. Domnişoara Tench mi-a 
povestit despre planurile senatorului de a privatiza NASA. 
Mi-a mai spus că aveam o datorie faţă de preşedinte şi faţă 
de agenţia spaţială şi trebuia să îndrept lucrurile. Apoi mi-a 
explicat şi cum s-o fac. 

Gabrielle se aplecă în faţă ca să audă mai bine: 

— Continuati! 

— Marjorie Tench m-a informat de faptul că, printr-un 
noroc chior, Casa Albă a interceptat dovezi geologice 
consistente, legate de un meteorit uriaş care e îngropat în 
ghețarul Milne. Unul dintre cei mai mari meteoriți din 
istorie. O astfel de descoperire ar fi însemnat un eveniment 
major pentru NASA. 

Gabrielle părea uluită: 

— Staţi aşa! Deci dumneavoastră afirmaţi că altcineva 
deja ştia că meteoritul se găsea acolo înainte ca PODS să îl 
descopere? 

— Da. PODS n-a avut nimic de-a face cu descoperirea. 
Ekstrom ştia de existenţa meteoritului. Pur şi simplu, mi-a 
dat coordonatele şi mi-a spus să repoziţionez satelitul 
deasupra ghețarului şi să pretind că PODS a făcut 
descoperirea. 

— Vă bateţi joc de mine! 

— Asta a fost şi reacţia mea când mi s-a cerut să iau 
parte la acea cacealma. Au refuzat să-mi explice cum au 
aflat ei că meteoritul se afla acolo, iar domnişoara Tench 
insista că o astfel de chestiune era lipsită de importanţă şi 
că oportunitatea era una ideală ca să-mi spăl păcatele. 
Dacă puteam susţine că satelitul a localizat meteoritul, 
atunci NASA putea anunţa PODS drept un imens succes, 
astfel propulsându-l pe preşedinte în sondajele electorale 
de dinainte de alegeri. 

Gabrielle aproape că rămăsese fără grai: 

— Şi bineînţeles că nu se putea anunţa faptul că PODS a 
detectat un meteorit până ce nu se anunţa rezolvarea 
problemei cu software-ul satelitului. 

Harper încuviinţă: 

— De aici şi minciuna din conferinţa de presă. Am fost 
forţat să o spun. Tench şi directorul administrativ au fost 
complet lipsiţi de scrupule. Mi-au reamintit că am 
dezamăgit pe toată lumea - preşedintele finanţase 
proiectul PODS, NASA investise ani de zile pentru realizarea 
lui, iar acum eu ruinasem toate aceste eforturi cu o 
idioţenie în programare. 

— Aşa că aţi fost de acord să daţi o mână de ajutor. 

— N-am avut de ales. Dacă nu o făceam, cariera mea se 
ducea naibii. lar adevărul era că, dacă n-aş fi comis acea 
eroare software, PODS ar fi descoperit şi singur meteoritul. 
Aşadar, pe atunci, mi s-a părut o minciună nevinovata. În 
acele clipe am acţionat spunându-mi că problema software 
avea oricum să fie rezolvată în câteva luni, odată cu noua 
misiune a navetei spaţiale, aşa că nu făceam decât să 
anunţ rezolvarea problemei un pic mai devreme. 

Gabrielle scoase un fluierat uşor: 

— O minciună mică pentru a scoate un avantaj din 
oportunitatea oferită de meteorit. 

Harper se simţea rău doar vorbind despre asta: 

— Aşa că... am făcut-o. Urmând ordinele lui Ekstrom, am 
ţinut o conferinţă de presă în care am anunţat că am găsit 
o cale de evitare a problemelor legate de aplicaţia de 
detectare a anomaliilor, apoi am aşteptat câteva zile şi am 
repoziţionat satelitul deasupra coordonatelor date de 
directorul administrativ. După aceea, urmând ierarhia 
adecvată de comandă, l-am sunat pe directorul EOS şi i-am 
relatat că PODS a localizat o anomalie serioasă de 
densitate în ghețarul Milne. l-am dat coordonatele şi i-am 
explicat că acea anomalie părea să fie suficient de densă 
ca să semene cu un meteorit. Entuziasmată la aflarea 
veştii, NASA a trimis o mică echipă de cercetare până în 
Milne pentru a extrage mostre. Din acel moment, 
operaţiunea a devenit strict secretă. 

— Aşadar, habar n-aţi avut că meteoritul conţinea fosile 
până în noaptea asta? 

— Nimeni de aici n-a ştiut. Suntem cu toţii şocaţi. Acum 

toţi mă socotesc un erou pentru găsirea dovezilor de viaţă 
extraterestră, iar eu nu ştiu ce să le răspund. 

Gabrielle tăcu preţ de câteva minute şi îl studie intens pe 
Harper cu ochii ei negri: 

— Dar dacă nu PODS a localizat meteoritul în gheaţă, de 
unde a ştiut Ekstrom că acesta se afla acolo? 

— L-a descoperit altcineva mai întâi. 

— Altcineva? Cine? 

Harper oftă: 

— Un geolog canadian pe nume Charles Brophy - un 
cercetător din insula Ellesmere. Se pare că omul efectua 
măsurători geologice asupra gheții de pe ghețarul Milne 
când, din întâmplare, a descoperit urmele unui meteorit 
imens îngropat în gheaţă. A anunţat descoperirea prin 
radio, iar NASA a interceptat transmisia. 

Gabrielle făcu ochii mari: 

— Şi nu e acest canadian furios acum că NASA îşi atribuie 
toate meritele descoperirii? 

— Nu, răspunse Harper, simțind un fior pe şira spinării. 
Lucru care a convenit tuturor, omul e mort. 

Michael Tolland îşi închise ochii şi ascultă zumzetul 
motoarelor avionului. Renunţase să se mai gândească la 
meteorit până când nu aveau să ajungă înapoi în 
Washington. După părerea lui Corky,  condrulele 
reprezentau o dovadă elocventă a faptului că roca din 
ghețarul Milne nu putea fi decât un meteorit. Rachel 
sperase să aibă un răspuns clar pentru William Pickering 
până la aterizare, dar presupunerile ei ajunseseră într-o 
fundătură odată cu problema condrulelor. Chiar dacă 
dovezile despre meteorit lăsau de dorit, roca aceea părea 
să fie autentică. 

„Aşa să fie?” 

Rachel fusese, evident, serios zguduită de drama 
petrecută. In orice caz, Tolland era uimit de înverşunarea 
ei. Acum era concentrată puternic pe chestiunea pe care o 
avea de rezolvat - încercarea de a găsi o cale de elucidare 
definitivă a misterului meteoritului şi de a afla un răspuns la 
întrebarea legată de cei care încercaseră să-i omoare. 

Cea mai mare parte a drumului, Rachel stătuse pe scaun 
lângă Tolland. Lui îi plăcuse să discute cu ea, în ciuda 
momentului tocmai potrivit. Cu câteva minute înainte, ea 
plecase spre toaletă, iar acum Tolland simţea, în mod 
ciudat, că îi ducea lipsa. Se întrebă cât timp trecuse de 
când dusese dorul unei femei - o altă femeie în afara Celiei. 

— Domnule Tolland? 

Tolland ridică privirea. 

Pilotul îşi scosese capul din cabină: 

— Mi-aţi cerut să vă informez când ajungem în raza de 
legătură telefonică cu vasul dumneavoastră. Vă pot face 
acum legătura, dacă doriţi. 

— Mulţumesc. 

Tolland se ridică şi porni de-a lungul coridorului. 

Când ajunse în cabină, îşi sună echipajul. Voia să-şi 

informeze oamenii că va mai întârzia o zi sau două. 
Bineînţeles, n-avea de gând să le pomenească nimic despre 
încercările prin care trecuse. 

Telefonul sună de câteva ori. Tolland fu surprins când 
auzi că-i răspunde doar robotul telefonic de pe vas. Mesajul 
înregistrat nu semăna deloc cu acele cuvinte clasice de 
întâmpinare, ci părea mai degrabă înregistrat de unul 
dintre membrii echipajului, un tip pus mereu pe şotii. 

— Salve, salve, aici e Goya, anunţă vocea. Ne pare rău că 
nu e nimeni acum, dar am fost cu toţii răpiți de nişte 
păduchi foarte mari! De fapt, ne-am luat cu toţii o scurtă 
permisie la mal pentru a sărbători uriaşa realizare a lui 
Mike. Măi, dar tare mai suntem mândri! Vă puteţi lăsa 
numele şi numărul de telefon şi poate o să vă răspundem 
mâine, când vom fi mai treji. Ciao! Du-te acasă, ET! 

Tolland izbucni în râs. Îi era deja dor de echipajul lui. Era 
clar că văzuseră cu toţii conferinţa de presă. Era bucuros că 
plecaseră cu toţii pe mal; îi abandonase cam brusc după 
apelul preşedintelui, iar statul degeaba în largul mării te 
putea înnebuni uneori. Deşi mesajul spunea că toată lumea 
plecase pe țărm, Tolland presupuse că vasul nu rămăsese 
nepăzit, mai ales în mijlocul curenților puternici unde era 
ancorat acum. 

Tolland formă codul numeric de aflare a mesajelor 
interne lăsate pentru el. Linia emise un singur clinchet. Un 
mesaj. Vocea îi aparţinea aceluiaşi membru glumeţ al 
echipajului: 

— Bună, Mike, ce mai spectacol! Dacă auzi asta, 
înseamnă că îţi verifici mesajele din mijlocul vreunei 
petreceri simandicoase de la Casa Albă şi te întrebi unde 
dracu' suntem noi. Scuze că am abandonat nava, amice, 
dar era genul de noapte care se cerea sărbătorită pe uscat. 
Nu-ţi face griji, am ancorat-o bine şi am lăsat lumina 
aprinsă. Să ştii că, de fapt, sperăm să fie furată de pirați, 
astfel încât NBC să-ţi cumpere barca aia nouă! Glumeam, 
omule! Nu-ţi face griji, Xavia a fost de acord să rămână la 
bord şi să păzească fortăreaţa. A zis că preferă să stea 

singură decât să petreacă împreună cu o gaşcă de 
negustori de peşti şi beţi pe deasupra. |ţi vine să crezi? 

Tolland chicoti, uşurat să audă că cineva păzea totuşi 
nava. Xavia era o fată responsabilă, iar petrecerile nu se 
potriveau felului ei de a fi. Un geolog marin respectat, Xavia 
avea reputaţia de a spune ce crede cu o sinceritate de-a 
dreptul caustică. 

— În orice caz, Mike, continuă vocea înregistrată, seara 
asta a fost incredibilă. Genul de seară care te face mândru 
că eşti om de ştiinţă, nu? Toată lumea discută despre 
modul în care povestea asta ajută NASA. Eu zic la naiba cu 
NASA! Chestia asta dă chiar mai bine pentru noi! Probabil 
că audiența lui Amazing Seas a crescut cu un milion de 
puncte în seara asta. Eşti o vedetă, omule! O vedetă 
adevărată! Felicitări! Excelentă treabă! 

Pe linie, se auzi un zgomot de conversaţie înăbuşită, 
după care vocea reveni: 

— Oh, da, că pomeneam de Xavia, ca să nu-ţi intre prea 
mulţi gărgăuni în cap, vrea să te tragă de urechi în legătură 
cu o chestie. Ţi-o dau. 

Pe linie se făcu auzită vocea ascuţită a Xaviei: 

— Mike, aici e Xavia, eşti un zeu, yada yada! Şi, pentru 
că te iubesc atât de mult, am fost de acord să fac pe baby- 
sitter-ul cu epava asta antediluviană a ta. Ca să fiu sinceră, 
va fi nemaipomenit să stau un pic la distanţă faţă de 
nebunii ăştia care se autointitulează oameni de ştiinţă. 
Oricum, în plus faţă de îngrijirea navei, echipajul m-a rugat, 
în calitatea mea de ticăloasă la bord, să fac tot ce îmi stă în 
puteri ca să te împiedic să devii un ticălos nesuferit, ceea 
ce, după noaptea asta, îmi dau seama că va fi foarte dificil, 
dar trebuia să fiu prima care să-ţi spună că ai dat o chifluţă 
în documentarul tău. Da, m-ai auzit bine. O atât de rară 
băşină cerebrală marca Michael Tolland. Nu-ţi face griji, 
poate doar vreo trei oameni de pe planeta asta îşi vor da 
seama, şi toţi trei sunt geologi marini cu un băț în cur pe 
post de simţ al umorului. Aşa, cam ca mine. Dar ştii ce se 
spune despre noi, geologii - totdeauna căutăm fa/ii/le! Xavia 

râse. Oricum, nu e nimic important, o chestie minoră legată 
de petrologia marină. Ţi-am spus despre asta ca să-ţi stric 
noaptea. S-ar putea să primeşti un telefon sau două în 
legătură cu povestea asta, aşa că mi-am zis că e mai bine 
să te avertizez, ca să nu cazi de fraier, aşa cum te ştim noi 
toţi aici. 

Din nou râsete. 

— In fine, cum eu nu prea sunt un animal petrecăreţ, am 
să rămân la bord. Nu te deranja să mă suni; a trebuit să 
activez robotul pentru că blestemaţii ăia de ziarişti au sunat 
toată seara. Acum eşti o vedetă adevărată, în ciuda chiflei 
menţionate. Oricum, îţi spun mai multe când te întorci. 
Ciao. 

Linia muri. 

Michael Tolland se încruntă. „O greşeală în documentarul 
meu?” 


Rachel Sexton stătea în toaleta avionului şi se privea în 
oglindă. Işi spuse că arăta cam palidă la faţă şi mai obosită 
decât crezuse. Groaza din acea noapte o epuizase. Se 
întrebă cât va mai dura până când tremuratul din suflet 
avea să înceteze sau până când avea să se mai apropie de 
vreun ocean. Işi scoase gluga cu însemnele submarinului 
U.S.S. Charlotte şi îşi lăsă părul desfăcut. „E mai bine”, se 
felicită singură, simțindu-se deja mai aproape de ea însăşi. 

Uitându-se în oglindă, Rachel sesiză îngrijorarea profundă 
din ochi. Tot acolo însă văzu şi rezolvarea. Era un dar primit 
de la mama ei. „Nimeni nu trebuie să-ţi spună ce să faci şi 
ce nu.” Se întrebă dacă mama ei văzuse de acolo, de sus, 
ce se petrecuse în seara asta. „Cineva a încercat să mă 
omoare, mami. Cineva a încercat să ne omoare pe toţi...” 

La fel ca în urmă cu câteva ore, Rachel se gândi la o listă 
cu nume posibile. 

„Lawrence Ekstrom... Marjorie Tench... Preşedintele Zach 
Herney.” Toţi aveau motive. Mai înfiorător, toţi dispuneau 
de mijloace necesare să o facă. „Preşedintele nu e 
implicat”, căută Rachel să se convingă, agăţându-se de 

speranţa că preşedintele pe care îl respecta mai mult decât 
pe propriul tată nu era decât un personaj nevinovat. În tot 
acest incident misterios. 

„Încă nu ştim nimic.” 

„Nici cine... nici dacă... nici de ce.” 

Şi-ar fi dorit să aibă nişte răspunsuri pentru William 
Pickering, dar până acum nu reuşise decât să ridice şi mai 
multe semne de întrebare. 

După ce părăsi toaleta, Rachel constată cu surprindere 
că Michael Tolland nu se găsea pe scaunul lui. Corky 
aţipise. In vreme ce Rachel privi în jur, Mike deschise uşa 
cabinei, lăsând-o pe Rachel să vadă cum pilotul atârnă 
radiofonul de la bord în furca lui. În ochii lui Tolland se citea 
îngrijorarea. 

— Ce s-a întâmplat? se interesă Rachel. 

Tolland îi relată cu o voce tulburată mesajul primit. 

„O greşeală în prezentarea lui?” Rachel îşi zise că Tolland 
exagerează. 

— Probabil că nu e nimic. Nu ţi-a explicat clar care este 
greşeala? 

— Ceva care are legătură cu petrologia meteoritică. 

— Structura rocii? 

— Mda. A zis că singurii oameni care ar observa eroarea 
ar fi doar o mână de alţi geologi. Se pare că această eroare 
pe care am făcut-o se leagă de compoziţia meteoritului. 

Rachel trase scurt aer în piept. Acum înţelegea. 

— Condrulele? 

— Nu ştiu, dar coincidenţa pare prea mare. 

Rachel fu de acord. Condrulele reprezentau ultimele 
dovezi care sprijineau clar pretenţia NASA legată de 
autenticitatea meteoritului. 

Lângă ei apăru Corky, frecându-se la ochi: 

— Ce se întâmplă? 

Tolland îl puse la curent. 

Corky se strâmbă şi clătină din cap: 

— Condrulele nu sunt o problemă, Mike. N-au cum. Toate 
informaţiile pe care le-ai avut au venit de la NASA. Şi de la 

mine. Erau extrem de corecte. 

— Ce altă eroare petrologică puteam comite? 

— Cine naiba poate şti? În plus, ce cunosc petrologii 
marini despre condrule? 

— Habar n-am, dar Xavia e o tipă extrem de deşteaptă. 

— Având în vedere circumstanţele, interveni Rachel, eu 
cred că ar trebui să discutăm cu această femeie înainte de 
a vorbi cu directorul Pickering. 

Tolland ridică din umeri: 

— Am sunat-o de patru ori şi mi-a răspuns robotul. 
Probabil că e în hidrolab şi, oricum, nu aude nimic. Nu va 
primi mesajele mele decât cel mai devreme mâine 
dimineaţă. 

Se opri şi se uită la ceas. 

— Deşi... 

— Deşi ce? 

Tolland o privi fix pe Rachel: 

— Cât de important crezi că este să discutăm cu Xavia 
înainte de a vorbi cu şeful tău? 

— Dacă are ceva de zis legat de condrule? Eu aş zice că 
situaţia e critică. Mike, momentan noi dispunem de tot felul 
de date contradictorii. William Pickering este genul de om 
obişnuit cu răspunsuri clare. Când îl vom întâlni, mi-ar 
plăcea tare mult să am nişte elemente clare pe baza cărora 
să purtăm discuţia. 

— Atunci ar trebui să facem o oprire. 

Rachel simţi un junghi: 

— Pe nava ta? 

— E aproape de coastă, lângă New Jersey. Aproape chiar 
pe drumul nostru înspre Washington. Putem discuta cu 
Xavia şi astfel aflu ce ştie ea. Corky are încă la el mostra de 
meteorit, iar dacă Xavia vrea să-i facă nişte teste, nava 
este bine dotată cu echipamente de laborator. Nu-mi 
imaginez că ne va lua mai mult de o oră ca să obţinem 
nişte răspunsuri concludente. 

Rachel simţi cum o cuprinde anxietatea. O neliniştea 
profund gândul că va avea de-a face iarăşi cu oceanul, atât 

de repede. „Răspunsuri concludente, îşi spuse ea, tentată 
de şansa ivită. Pickering va dori, cu siguranţă, nişte 
răspunsuri.” 

Delta One se bucura că a ajuns din nou la nivelul solului. 

Chiar dacă zburase doar la jumătate din capacitate şi o 
luase pe o rută ocolitoare peste ocean, aeronava Aurora îşi 
terminase călătoria în mai puţin de două ore, permiţând 
echipei Delta Force să obţină un avantaj serios în luarea de 
poziţii şi pregătirea misiunii suplimentare de lichidare 
cerute de controlor. 

Aflată acum pe o pistă militară privată în afara oraşului 
Washington, echipa lăsă aeronava în urmă şi se urcă la 
bordul noului ei mijloc de transport - un elicopter OH-58D 
Kiowa Warrior care deja îşi încălzea motoarele. 

„Controlorul ne-a pus la dispoziţie ce e mai bun”, îşi 
spuse Delta One. 

Proiectat iniţial drept elicopter de observare, Kiowa 
Warrior fusese „extins şi îmbunătăţit”, astfel creându-se 
cea mai nouă ramură de elicoptere militare de atac. Kiowa 
se lăuda cu posibilitatea de vedere termală în infraroşu, 
care îi permisese proiectantului să-l înzestreze cu arme de 
precizie ghidate prin laser precum rachetele aer-aer Stinger 
şi sistemul de rachete AGM-1148 Hellfire. Un microprocesor 
cu semnal digital de înaltă viteză permitea urmărirea 
simultană multiţintă - până la şase ţinte. Puţini erau 
inamicii care  zăriseră un Kiowa de aproape şi 
supravieţuiseră ca să mai apuce şi să povestească. 

Urcându-se pe scaunul pilotului şi punându-şi centura de 
siguranţă, Delta One simţi un fior cunoscut în vene. Se 
antrenase pe acest elicopter şi zburase cu el în trei 
operaţiuni secrete. Bineînţeles că niciodată până acum nu 
doborâse cu ajutorul lui o  oficialitate proeminentă 
americană. Trebuia să admită că elicopterul Kiowa 
reprezenta aeronava perfectă pentru o asemenea misiune. 
Motorul Rolls-Royce şi palele gemene rigide „turau 
silențios”, ceea ce în esenţă însemna că o ţintă aflată pe sol 

nu auzea elicopterul decât atunci când acesta era chiar 
deasupra ei. lar pentru că dispunea de capacitatea de a 
zbura fără lumini şi era vopsită în negru, fără numere 
reflectorizante pictate pe fuzelaj, aeronava era invizibilă, cu 
excepţia cazului în care ţinta avea radar. 

„Elicoptere negre, tăcute.” 

Susţinătorii teoriei conspirației înnebuniseră de-a dreptul. 
Unii pretindeau că invazia tăcutelor elicoptere negre 
reprezenta o dovadă a existenţei „trupelor Noii Ordini 
Mondiale”, aflate sub autoritatea Naţiunilor Unite. Alţii 
susțineau că aceste obiecte erau sonde extraterestre 
tăcute. Mai erau şi unii care zăriseră elicopterele Kiowa 
zburând în formaţie noaptea şi care fuseseră păcăliţi să 
creadă că vedeau luminile fixe ale unei aeronave mult mai 
mari - o farfurie zburătoare singuratică, aparent capabilă 
de zbor vertical. 

O nouă farsă. Însă armatei îi plăcea această diversiune. 

În timpul unei recente operaţiuni secrete, Delta One 
pilotase un Kiowa înarmat cu cea mai nouă şi secretă 
tehnologie militară americană - o armă holografică 
ingenioasă poreclită S&M. În ciuda asocierii numelui cu 
termenul larg folosit pentru sado-masochism, S&M însemna 
smoke and mirrors - imagini holografice „proiectate” pe cer 
deasupra teritoriului inamic. Kiowa folosise tehnologia S&M 
pentru a proiecta holograme ale aeronavei americane 
deasupra unei instalaţii inamice antiaeriene. Panicaţi, 
artileriştii trăseseră înnebuniţi asupra fantomelor care le 
dădeau târcoale. După ce muniţia li se terminase, Statele 
Unite trimiseseră în luptă armele adevărate. 

Ridicându-se împreună cu ceilalţi doi camarazi ai lui de 
pe pistă, Delta One auzi din nou în minte cuvintele 
controlorului: „Aveţi o altă ţintă”. Părea un termen de-a 
dreptul obscen având în vedere identitatea noii victime. 
Delta One îşi reaminti însă că rolul lui nu era acela de a 
pune la îndoială ordinele. Echipei sale i se ceruse ceva, iar 
ei aveau să ducă acea cerinţă la îndeplinire, folosind exact 
metoda indicată, indiferent cât de şocantă era acea 

metodă. 

„Sper, la naiba, că acest controlor e convins că aceasta 
este mutarea corectă.” 

După ce Kiowa se ridică de pe pistă, Delta One îl îndreptă 
spre sud-vest. Mai văzuse FDR Memorial de două ori, dar în 
noaptea asta avea să-l vadă pentru prima dată din aer. 

— Meteoritul ăsta a fost descoperit mai întâi de un 
geolog canadian? 

Gabrielle Ashe îl privea uluită pe tânărul programator: 

— lar acest canadian este acum mort? 

Harper dădu trist din cap: 

— De cât timp ştiţi? 

— De câteva săptămâni. După ce Marjorie Tench şi 
Ekstrom m-au forţat să depun mărturie falsă în conferinţa 
de presă, şi-au dat seama că nu pot reveni asupra vorbelor 
rostite. Atunci, mi-au povestit modul real în care a fost 
descoperit meteoritul. 

„PODS n-are nicio legătură cu descoperirea 
meteoritului!” Gabrielle habar n-avea ce puteau declanşa 
aceste informaţii, dar ele erau, desigur, scandaloase. Veşti 
proaste pentru Tench, însă grozave pentru senator. 

— Aşa cum am mai spus, reluă Harper, părând cât se 
poate de sobru acum, meteoritul a fost descoperit într- 
adevăr prin intermediul unei transmisii radio interceptate. 
Aveţi idee despre un program intitulat INSPIRE? Interactive 
NASA Space Physics lonosphere Radio Experiment. 

Gabrielle auzise undeva denumirea. 

— În esenţă, începu Harper să îi explice, este vorba 
despre un şir de receptoare radio de foarte joasă frecvenţă 
aflate în apropierea Polului Nord, care ascultă sunetele 
Pământului - emisii de unde plasmatice ale aurorelor 
boreale, pulsurile de bandă largă emise de furtunile cu 
trăsnete, genul ăsta de lucruri. 

— Bine. 

— Cu câteva săptămâni în urmă, unul dintre receptoarele 
radio INSPIRE a interceptat o transmisie ciudată din insula 
Ellesmere. Un geolog canadian cerea ajutor pe o frecvenţă 
excepţional de joasă. 

Harper făcu o pauză. 

— De fapt, frecvenţa era atât de joasă încât nimeni cu 
excepţia receptoarelor de frecvenţă foarte joasă ale NASA 
nu ar fi putut-o auzi. Am presupus că acel canadian 
semnaliza pe lungime. 

— Pardon? 

— Transmitea cu cea mai joasă frecvență posibilă ca să 
poată fi auzit pe o distanță maximală. Amintiţi-vă că se 
găsea în plină pustietate; o transmisie pe frecvenţă 
standard nu s-ar fi propagat suficient de departe pentru a fi 
auzită. 

— Ce spunea mesajul lui? 

— Transmisia a fost scurtă. Canadianul spunea că lua 
mostre din gheața ghețarului Milne, că detectase o 
anomalie superdensă îngropată în gheață, că bănuia că era 
vorba de un meteorit gigant şi că fusese prins în vârtejul 
unei furtuni în vreme ce lua mostre. Işi dădea coordonatele 
şi cerea ajutor. După aceea a închis transmisia. Postul de 
ascultare NASA a trimis un avion de la baza Thule pentru a-l 
salva. Căutările au durat ore în şir. In cele din urmă, omul a 
fost găsit mort, la kilometri distanţă de locul anunţat, în 
fundul unei crevase, împreună cu sania şi cu câinii lui. Se 
pare că încercase să fugă din calea furtunii, fusese orbit, 
ieşise de pe traseu şi căzuse în crevasă. 

Gabrielle medită, intrigată, la informaţiile primite: 

— Aşa că brusc NASA a aflat despre un meteorit despre 
care n-avea nimeni habar? 

— Exact. Ca o ironie, dacă aplicaţia mea software ar fi 
funcţionat cum trebuie, satelitul PODS ar fi detectat acelaşi 
meteorit, cu o săptămână înaintea canadianului. 

Coincidenţa o determină pe Gabrielle să facă o pauză: 

— Un meteorit îngropat timp de trei sute de ani aproape 
că a fost descoperit de două ori în aceeaşi săptămână? 

— Da, ştiu. Sună cam bizar, dar ştiinţa poate genera aşa 
ceva. Ospăţ sau foamete. Important aici este faptul că 
Ekstrom a simţit că meteoritul ar fi trebuit să reprezinte 
descoperirea noastră oricum, dacă eu mi-aş fi îndeplinit 
îndatoririle cum trebuie. Mi-a spus că, deoarece acel 


430 


canadian murise, nimeni nu s-ar fi supărat dacă eu aş fi 
redirecționat pur şi simplu satelitul pe coordonatele 
transmise de canadian în mesajul S.O.S. Apoi puteam 
pretinde că eu descoperisem meteoritul şi astfel recâştigam 
ceva respect după eşecurile anunţate. 

— Şi dumneavoastră exact asta aţi făcut. 

— Aşa cum am mai spus, n-am avut de ales. 
Dezamăgisem pe toată lumea implicată în misiune. 

Harper făcu o pauză. 

— Cu toate astea, în seara asta, când am auzit conferinţa 
de presă a preşedintelui şi am aflat că meteoritul presupus 
a fi fost descoperit de mine conţinea fosile... 

— Aţi fost şocat. 

— Mai exact, țintuit locului! 

— Credeţi că directorul administrativ al NASA ştia de 
fosilele din meteorit înainte de a vă cere să pretindeţi că 
PODS l-a descoperit? 

— Nu-mi pot imagina cum. Acel meteorit a fost îngropat 
şi a rămas neatins până la sosirea primei echipe NASA la 
faţa locului. Bănuiala mea este că NASA habar n-a avut 
peste ce a dat până ce nu a trimis o echipă acolo care să ia 
mostre şi să radiografieze roca. Mi-au cerut să mint în 
privinţa PODS, gândindu-se că vor repurta o victorie 
moderată cu un meteorit gigant. Când au ajuns la faţa 
locului însă, şi-au dat seama cât de importantă era victoria. 

De emoție, Gabrielle respira sacadat. 

— Doctore Harper, veţi depune mărturie că NASA şi Casa 
Albă v-au forţat să minţiţi în legătură cu aplicaţia software 
PODS? 

— Nu ştiu. 

Harper părea înspăimântat: 

— Nu-mi imaginez ce dezastru ar provoca asta agenţiei... 
— şi descoperirii. 

— Doctore Harper, ştiţi la fel de bine ca mine că această 
descoperire rămâne extraordinară, indiferent de modul în 
care a fost făcută. Ideea aici este că dumneavoastră aţi 
minţit poporul american. Acesta are dreptul să afle că PODS 


431 


nu este în întregime ceea ce susţine NASA că este. 

— Nu ştiu. II dispreţuiesc pe directorul administrativ, dar 
colegii mei... sunt oameni buni. 

— Şi tocmai de aceea merită să afle că au fost înşelaţi. 

— Şi dovezile împotriva mea despre care mi-aţi vorbit 
mai devreme? 

— Le puteţi şterge dintre preocupări, rosti Gabrielle, 
aproape uitând ceea ce spusese la început. Îi voi spune 
senatorului că nu ştiţi nimic despre vreo deturnare de 
fonduri. E pur şi simplu vorba de o înscenare - o poliţă de 
asigurare pusă la cale de directorul administrativ ca să vă 
facă să vă ţineţi gura închisă în legătură cu PODS. 

— Mă poate proteja senatorul? 

— In întregime. N-aţi comis nicio ilegalitate. Aţi urmat pur 
şi simplu ordinele. În plus, cu informaţiile pe care tocmai mi 
le-aţi dat despre acest geolog canadian, nu-mi imaginez de 
ce senatorul ar mai vrea să aducă în discuţie chestiunea 
deturnării de fonduri. Ne putem concentra în întregime 
asupra dezinformării NASA legate de PODS şi de meteorit. 
După ce senatorul va face publică informaţia despre 
canadian, administratorul nu va mai putea să încerce 
discreditarea dumneavoastră folosind minciuna. 

Harper continua să pară indecis. Tăcu, părând să-şi 
calculeze opţiunile. Gabrielle îl lăsă în pace câteva clipe. 
Ceva mai devreme realizase că povestea mai conţinea un 
amănunt tulburător. N-avea de gând să vorbească despre 
asta, dar vedea cu ochii ei că doctorul Harper avea nevoie 
de un ultim imbold. 

— Aveţi câini, doctore Harper? 

Harper înălţă privirea: 

— Ce-aţi spus? 

— Tocmai mi-am spus că e ciudat. Mi-aţi povestit că la 
scurtă vreme după ce acest geolog canadian a transmis 
coordonatele sale radio, sania lui trasă de câini a căzut 
orbeşte într-o crevasă? 

— Era furtuna. Au ieşit de pe traseu. 

Gabrielle înălţă din umeri, lăsând să i se vadă 

scepticismul. 

— Mada... In regulă. 

Harper sesiză ezitarea ei: 

— Ce vreţi să spuneţi? 

— Nu ştiu. Pur şi simplu sunt prea multe coincidente în 
jurul acestei descoperiri. Un geolog canadian transmite 
coordonatele meteoritului pe o frecvenţă pe care doar 
NASA o poate auzi... câinii lui de sanie se aruncă orbeşte 
într-o prăpastie... 

Făcu o pauză. 

— Sunt convinsă că înţelegeţi foarte bine că moartea 
acestui geolog a pavat drumul către tot acest triumf NASA. 

Harper se albi la faţă: 

— Dumneavoastră credeţi că Ekstrom ar fi în stare să 
ucidă pentru acest meteorit. 

„Politică la nivel înalt. Mulţi bani în joc”, îşi spuse 
Gabrielle. 

— Lăsaţi-mă să discut cu senatorul şi ţinem legătura. 
Există vreo ieşire de rezervă de aici? 

Gabrielle Ashe îl lăsă pe Chris Harper livid la faţă şi 
cobori pe o scară de incendiu într-o alee pustie din spatele 
NASA. Făcu semn unui taxi care tocmai adusese alţi 
angajaţi NASA dornici să sărbătorească. 

— Westbrooke Place Luxury Apartments, îi ceru ea 
taximetristului. 

Era pe punctul de a-l face pe senator un om fericit. 

Întrebându-se la ce anume îşi dăduse ea mai precis 
acordul, Rachel stătea lângă intrarea în carlinga avionului 
G4 şi întindea un cablu de transceiver radio în interior, 
astfel încât să poată apela persoane fără ca pilotul să audă 
conversaţia. Corky şi Tolland o supravegheau. Deşi Rachel 
şi William Pickering plănuiseră să menţină tăcerea până la 
aterizarea ei la baza aeriană Bollings de lângă Washington, 
Rachel dispunea acum de informaţii pe care Pickering ar fi 
vrut cu siguranţă să le audă imediat. Tocmai îl sunase pe 
telefonul lui celular, pe care directorul îl purta întotdeauna 
la el. 

Pickering răspunse la apel cu o voce lipsită de inflexiuni: 

— Vorbeşte cu grijă, te rog. Nu pot garanta această 
conexiune. 

Rachel înţelese. Ca majoritatea telefoanelor de teren 
NRO, celularul lui Pickering dispunea de un indicator care 
detecta apelurile nesecurizate. Deoarece Rachel vorbea de 
la un radiofon, una dintre cele mai nesecurizate căi de 


comunicaţii, detectorul îl  avertizase pe director. 
Conversaţia trebuia să fie una la modul general. Fără nume. 
Fără locaţii. 


— Vocea mea este identitatea mea, zise Rachel, folosind 
formula standard de salut în astfel de situaţii. 

Se aşteptase la o reacţie nu prea bună din partea şefului 
ei din cauza riscurilor pe care şi le asuma prin contactarea 
pe o asemenea cale, dar răspunsul lui Pickering nu părea 
deloc cel aşteptat: 

— Da, tocmai voiam eu să te contactez. Trebuie să vă 
schimbăm destinaţia. Sunt îngrijorat că s-ar putea să ai 
parte de o petrecere de bun venit. 

Rachel simţi un fior. „Cineva ne urmăreşte.” Simţea 
pericolul din vocea directorului. „Să schimbăm destinaţia.” 
Probabil că şeful ei ar fi fost mulţumit să afle că ea sunase 

cu exact acelaşi scop, chiar dacă din motive cu totul 
diferite. 

— Povestea aia cu autenticitatea, rosti Rachel. Am 
discutat despre ea. S-ar putea să existe o cale de a o 
confirma sau nega în mod categoric. 

— Excelent. Lucrurile au evoluat şi cel puţin atunci aş 
avea un teren solid pe care să acţionez. 

— Dovada implică oprirea noastră undeva pentru o 
scurtă perioadă. Unul dintre noi are acces la un laborator 
din... 

— Fără locaţii exacte, te rog. Pentru siguranţa ta. 

Rachel n-avea nicio intenţie să îşi transmită planurile 
printr-o asemenea linie de comunicaţii. 

— Ne puteţi acorda permisiunea de a ateriza la GAS-AC? 

Pickering rămase tăcut câteva clipe. Rachel îşi dădu 
seama că încerca să proceseze informaţia. GAS-AC 
reprezenta o prescurtare NRO obscură pentru Staţia 
Aeriană a Grupului de Pază de Coastă din Atlantic City. 
Rachel spera ca directorul să o cunoască. 

— Da, rosti el într-un târziu. Pot face aranjamente. Este 
destinaţia voastră finală? 

— Nu. De acolo avem nevoie de un elicopter. 

— Vă va aştepta o aeronavă. 

— Mulţumesc. 

— Îţi recomand prudenţă extremă până ce vom afla mai 
multe. Nu vorbi cu nimeni. Bănuielile tale au atras 
îngrijorarea profundă a unor persoane puternice. 

„Tench”, îşi spuse Rachel, dorindu-şi să fi reuşit contactul 
direct cu preşedintele. 

— Acum mă aflu în maşina mea, în drum spre întâlnirea 
cu femeia în discuţie. Mi-a cerut o întâlnire privată într-o 
locaţie neutră. Multe ar trebui să se lămurească. 

„Pickering se duce să se întâlnească undeva cu Tench?” 
Dacă femeia refuzase să discute cu el la telefon însemna că 
era vorba de ceva foarte important. 

Pickering reluă: 

— Nu discuta cu nimeni coordonatele finale. Şi fără 

contacte radio. S-a înţeles? 

— Da, domnule. Vom ajunge la GAS-AC peste o oră. 

— Transportul va fi asigurat. Când ajungi la destinaţia 
finală, mă poţi contacta pe canale mai sigure. 

Făcu o pauză. 

— Nu pot sublinia îndeajuns importanţa confidenţialităţii 
pentru securitatea ta. In seara asta, te-ai ales cu duşmani 
puternici. Fii foarte prudentă! 

Pickering închise. 

Intorcându-se spre Tolland şi spre Corky, Rachel se simţi 
extrem de încordată. 

— Vreo schimbare de destinație? întrebă Tolland, 
aşteptând cu nerăbdare răspunsul. 

Rachel dădu ezitând din cap: 

— Spre Goya. 

Corky oftă şi se uită la mostra de meteorit din palmă. 

— Eu tot nu-mi pot imagina că NASA putea să... 

Lăsă vorbele să se piardă în aer, părând tot mai îngrijorat 
cu fiecare clipă. 

„Vom afla destul de curând”, îi explică Rachel în gând. 

Se duse în cabină şi înapoie dispozitivul de comunicaţii 
radio. Privind prin parbriz în jos la plafonul de nori luminaţi 
de razele lunii, o cuprinse brusc sentimentul neliniştitor că 
n-avea să le placă ce vor descoperi la bordul vasului lui 
Tolland. 

Conducându-şi maşina de-a lungul Leesburg Highway, 
William Pickering se simţea ciudat de singur. Ceasul arăta 
aproape ora două dimineaţa şi şoseaua era pustie. 
Trecuseră şapte ani de când nu mai condusese la o oră atât 
de târzie. 

Vocea răguşită a lui Marjorie Tench continua să-l râcâie 
pe creier: „Haideţi să ne întâlnim la FDR Memorial!” 

Pickering încercă să-şi aducă aminte când se întâlnise 
ultima dată faţă în faţă cu Marjorie Tench. Niciodată o 
asemenea experienţă nu fusese plăcută. Se întâmplase cu 
două luni în urmă. La Casa Albă. Tench stătea vizavi de 
Pickering la o masă lungă de stejar, înconjurată de membri 
ai Consiliului Naţional de Securitate, ai Statului Major al 
Armatei, ai CIA, de preşedintele Herney şi de directorul 
administrativ al NASA. 

— Domnilor, rostise şeful CIA, uitându-se direct la 
Marjorie Tench. Mă aflu din nou în faţa dumneavoastră ca 
să presez această administraţie să se ocupe de criza de 
securitate de la NASA. 

Declaraţia nu luase pe nimeni prin surprindere. Gafele de 
securitate făcute de NASA deveniseră un subiect deja 
obositor în lumea serviciilor secrete. Cu două zile înainte de 
acea întâlnire, peste trei sute de fotografii de satelit de 
înaltă rezoluţie, provenind de la unul dintre sateliții NASA 
de observare a planetei fuseseră furate de hackeri dintr-o 
bază de date NASA. Dezvăluind din întâmplare locaţia unei 
tabere militare americane secrete de instruire din nordul 
Africii, fotografiile apăruseră imediat pe piaţa neagră, de 
unde fuseseră cumpărate de servicii secrete inamice din 
Orientul Mijlociu. 

— In ciuda celor mai bune intenţii, continuase directorul 
CIA cu o voce îngrijorată, NASA continuă să fie o 
ameninţare la adresa securităţii naţionale. Mai precis, 

agenţia noastră spaţială nu este echipată pentru protecţia 
datelor şi a tehnologiilor pe care le dezvoltă. 

— |lmi dau seama, replicase preşedintele, că au existat 
anumite indiscreţii. Scurgeri de date care ne-au făcut mult 
rău. lar faptul ăsta mă tulbură profund. 

Făcuse un semn dincolo de masă, înspre directorul 
administrativ al NASA, Lawrence Ekstrom. 

— De aceea, căutăm noi modalităţi de a întări securitatea 
NASA. 

— Cu tot respectul, îl întrerupsese directorul CIA, orice 
schimbări vor fi implementate în sistemul de securitate al 
NASA, acestea vor fi ineficiente câtă vreme operaţiunile 
agenţiei vor rămâne în afara protecţiei oferite de 
comunitatea serviciilor secrete ale Statelor Unite. 

Declaraţia provocase agitaţie printre participanţi. Toată 
lumea îşi dădea seama care era obiectivul final. 

— După cum ştiţi, continuase directorul CIA, pe un ton 
mai tăios, toate entităţile guvernamentale americane care 
au de-a face cu informaţii secrete - armata, CIA, NSA, NRO 
- sunt guvernate de anumite reguli stricte de 
confidenţialitate şi toate trebuie să se supună unor legi 
restrictive privind punerea la adăpost a datelor pe care le 
folosesc şi a tehnologiilor pe care le dezvoltă. Şi atunci vă 
întreb din nou, pe toţi, de ce NASA, agenţia care produce 
actualmente cele mai importante tehnologii aerospaţiale, 
imagistice, aeronautice, software, de recunoaştere şi de 
telecomunicaţii folosite de comunitatea forţelor armate şi 
de cea a serviciilor secrete, funcţionează în afara acestei 
umbrele a confidenţialităţii. 

Preşedintele oftase din greu. Propunerea era cât se poate 
de limpede. „Restructuraţi NASA astfel încât să devină 
parte componentă a comunităţii serviciilor secrete şi a celor 
militare.” Cu toate că restructurări similare avuseseră loc în 
trecut în cazul altor agenţii, Herney refuza cu obstinaţie 
ideea de a plasa NASA sub aripa Pentagonului, a Agenţiei 
de Constraspionaj a Statelor Unite, a NROului sau a oricărei 
alte instituţii militare. Chestiune care începuse deja să 

dezbine Consiliul Naţional de Securitate, mulţi dintre 
membrii acestuia luând partea comunităţii serviciilor 
secrete. 

Lawrence Ekstrom nu părea niciodată mulţumit în astfel 
de întâlniri, iar acea întâlnire nu făcuse excepţie de la 
regulă. Îi aruncase o privire ucigătoare directorului CIA: 

— Cu riscul de a mă repeta, domnule, intervenise el, 
tehnologiile dezvoltate de NASA sunt pentru medii 
academice şi nonmilitare. Este alegerea dumneavoastră 
dacă Serviciile Secrete vor să întoarcă vreunul dintre 
sateliții noştri ca să mai arunce o privire asupra Chinei. 

Auzind intervenţia, directorul CIA păruse gata să 
explodeze. 

Pickering sesizase momentul de maximă tensiune şi 
interveni în discuţie: 

— Larry, zisese el, atent să păstreze un ton neutru, în 
fiecare an NASA îngenunchează în faţa Congresului şi se 
milogeşte pentru acordarea de fonduri. Tu  derulezi 
operaţiuni cu finanţări prea sărace şi plăteşti preţul prin 
misiuni eşuate. Dacă NASA va fi încorporată comunităţii 
serviciilor secrete, nu va mai trebui să ceară ajutorul 
Congresului. Agenţia va fi finanțată din bugetele secrete, la 
niveluri semnificativ mai înalte. Este o soluţie în urma 
căreia câştigă toţi. NASA va dispune de banii necesari 
pentru a-şi desfăşura activitatea în mod adecvat, iar 
serviciile secrete vor dormi liniştite ştiind că tehnologiile 
NASA sunt protejate. 

Ekstrom clătinase din cap: 

— Din principiu, nu pot fi de acord cu o asemenea 
soluţie. NASA înseamnă ştiinţă spaţială; noi n-avem nimic 
de-a face cu securitatea naţională. 

Directorul CIA se ridicase în picioare - un gest total lipsit 
de politeţe atunci când preşedintele şedea pe un scaun. 
Nimeni nu-l oprise. Individul se uitase mânios la directorul 
administrativ al NASA: 

— Vrei să îmi spui că tu crezi că ştiinţa n-are nimic de-a 
face cu securitatea naţională? Larry, cele două noţiuni sunt 

sinonime, pentru numele lui Dumnezeu! Avantajele 
tehnologice şi ştiinţifice ale acestei ţări sunt singurele care 
ne conferă siguranţa. Că ne place sau nu, NASA joacă un rol 
tot mai mare în dezvoltarea acestor tehnologii. Din 
nefericire, din agenţia ta se scurg informaţii ca dintr-un 
burete ud şi în nenumărate ocazii ne-a demonstrat că are 
mari probleme cu securitatea! 

Toţi cei din încăpere fuseseră brusc reduși la tăcere. 

Venise rândul directorului administrativ al NASA să se 
ridice în picioare ca să încrucişeze spada cu oponentul lui: 

— Vasăzică tu ţi-ai dori să vezi douăzeci de mii de 
specialişti NASA închişi în laboratoare militare sigilate şi 
lucrând pentru tine? Chiar crezi că noile telescoape spaţiale 
NASA ar fi putut să fie concepute dacă n-ar fi existat 
dorinţa personală a specialiştilor noştri să pătrundă mai 
adânc tainele spaţiului? NASA reuşeşte să efectueze 
descoperiri uimitoare dintr-un singur motiv - angajaţii 
agenţiei vor să înţeleagă mai bine cosmosul. Sunt o 
comunitate de visători care au crescut privind cerul înstelat 
şi întrebându-se ce e acolo sus. Descoperirile NASA sunt 
generate de pasiune şi de curiozitate, nu de promisiunea 
superiorității militare. 

Pickering îşi dresese glasul şi intervenise din nou, cu 
voce moale, încercând să mai destindă puţin atmosfera 
încordată: 

— Larry, eu unul sunt convins că domnul director nu se 
referă la recrutarea specialiştilor NASA pentru a construi 
sateliți militari. Misiunea de credinţă NASA nu trebuie să se 
schimbe. NASA îşi va desfăşura activitatea ca de obicei, 
doar că ar dispune de fonduri mai mari şi de standarde mai 
ridicate de siguranţă. 

Pickering se întorsese spre preşedinte: 

— Securitatea este un concept extrem de costisitor. Toţi 
ne dăm cu certitudine seama că breşele de securitate ale 
agenţiei provin din lipsa de fonduri adecvate. NASA trebuia 
să se laude cât mai tare, să adopte cât mai puţine măsuri 
de securitate şi să deruleze proiecte comune cu alte ţări, 

astfel încât cheltuielile să fie suportate de mai mulţi. În 
schimb, eu propun ca NASA să rămână superba entitate 
ştiinţifică şi nonmilitară care este acum, dar să dispună de 
un buget mai mare şi să aibă ceva mai multă discreţie. 

Mai mulţi membri ai consiliului de securitate 
încuviinţaseră tăcuţi. 

Preşedintele Herney se ridicase încet de pe scaun, 
privindu-l ţintă pe William Pickering şi, cu siguranţă, 
deranjat de modul în care directorul NRO preluase 
controlul. 

— Bill, dă-mi voie să te întreb un lucru: NASA speră să 
ajungă pe Marte în următorul deceniu. Ce va zice 
comunitatea serviciilor secrete când o mare parte din 
bugetul alocat se va risipi într-o misiune către Marte - o 
misiune care nu aduce beneficii imediate pentru 
securitatea naţională? 

— NASA va putea proceda cum va crede de cuviinţă. 

— Rahat, îi replicase sec Herney. 

Toţi cei din încăpere îşi ridicaseră privirile. Preşedintele 
Herney se înfuria foarte rar. 

— Dacă am învăţat un singur lucru ca preşedinte, 
declarase Herney, acela e că direcţia o dau cei care 
controlează banii. Eu refuz să pun bugetul NASA în mâinile 
celor care nu împărtăşesc obiectivele pentru care această 
agenţie a fost înfiinţată. Nici nu-mi pot imagina câtă ştiinţă 
pură s-ar putea dezvolta în condiţiile în care militarii ar 
decide care misiuni NASA sunt viabile. 

Preşedintele cercetase cu privirea încăperea, după care, 
încet şi cu bună ştiinţă, îşi îndreptase ochii către directorul 
NRO: 

— Bill, oftase el, neplăcerea ta legată de angajamentul 
NASA în proiecte comune cu agenţii spaţiale străine este 
dureros de lipsită de vizionarism. Cel puţin cineva lucrează 
în mod constructiv cu ruşii şi cu chinezii. Pacea pe această 
planetă nu va fi făurită prin forţă militară. Ea va fi generată 
de cei care lucrează împreună, în ciuda diferendelor dintre 
guvernele ţărilor cărora aparţin. Dacă mă întrebi pe mine, 

misiunile mixte NASA fac mult mai multe pentru 
promovarea securităţii naţionale decât orice satelit spion în 
valoare de miliarde de dolari şi cu speranţe mult mai 
trainice pentru viitor. 

Pickering simţise cum mânia îl copleşeşte în profunzime. 
„Cum îndrăzneşte un politician să-mi vorbească pe un 
asemenea ton?” ldealismul lui Herney ar fi dat foarte bine 
într-un pension de fete, însă, în lumea reală, aşa ceva 
ucidea oameni. 

— Bill, intervenise şi Marjorie Tench, ca şi cum ar fi 
sesizat că Pickering era pe punctul de a exploda, ştim că ai 
pierdut un copil. Şi mai ştim că această chestiune ai 
interpretat-o într-un mod personal. 

Din tonul femeii, Pickering nu auzise decât 
condescendenţa. 

— Dar te rog să îţi aminteşti, continuase ea, că 
administraţia de la Casa Albă se luptă acum cu o invazie de 
investitori care vor să deschidă spaţiul cosmic sectorului 
privat. Dacă m-ar întreba cineva, cu toate greşelile ei, NASA 
a fost un prieten pe cinste pentru Serviciile Secrete. Poate 
că ar fi mai degrabă cazul ca toată lumea să o 
binecuvânteze. 


O bandă de pietriş de pe marginea şoselei îl readuse pe 
Pickering cu gândul în prezent. Se apropia ieşirea de pe 
autostradă. La un moment dat, Pickering trecu pe lângă un 
cadavru plin de sânge al unei căprioare de pe marginea 
drumului. Îl încercă brusc nehotărârea dar continuă să 
meargă mai departe. 

Trebuia să ajungă la o întâlnire. 


442 


96 


Memorialul Franklin Delano Roosevelt este unul dintre 
cele mai mari monumente americane. Dispunând de un 
parc, de fântâni arteziene, de grupuri de statui, de alcovuri 
şi de bazine cu apă, monumentul este împărţit în patru 
galerii exterioare, câte una pentru fiecare mandat al 
fostului preşedinte american. 

La aproape un kilometru şi jumătate de monument, un 
elicopter Kiowa Warrior se opri în zbor, sus, deasupra 
oraşului, cu lumina farurilor foarte scăzută. Într-un oraş 
care se lăuda cu numărul VIP-urilor şi al grupărilor mass- 
media, elicopterele erau la fel de banale precum stolurile 
de păsări migratoare care plecau spre sud. Delta One ştia 
prea bine că aeronava lui n-avea cum să atragă atenţia, 
câtă vreme rămânea în afara razei de acţiune a „domului”, 
insulă de spaţiu aerian protejat din jurul Casei Albe. 
Oricum, el şi echipa sa nu aveau să zăbovească prea mult 
prin partea locului. 

Kiowa se oprise în aer la o înălţime de şaptezeci de metri, 
în apropierea monumentului, dar nu exact deasupra 
acestuia. Delta One îşi verifică poziţia. Privi înspre stânga, 
unde Delta Two manevra sistemul de vedere telescopică de 
noapte. Miniecranul video prezenta o imagine verzuie a 
întregii intrări dinspre monument. Zona era pustie. 

Acum trebuiau să aştepte. 

Nu avea să fie o misiune discretă de lichidare. Unii 
oameni nu puteau fi ucişi în mod discret. Existau 
repercusiuni, indiferent de metoda folosită. Investigaţii. 
Anchete. În astfel de cazuri, cea mai bună acoperire era 
zgomotul. Exploziile, focul şi fumul dădeau aparenţa unei 
declaraţii publice, iar primele gânduri legate de posibilii 
atentatori se îndreptau spre terorismul străin. Mai ales când 
ţinta era o oficialitate de prim rang. 

Delta One scană monumentul de dedesubt prin 

intermediul sistemului de vedere de noapte. Parcarea şi 
aleea de intrare erau pustii. „În curând”, îşi spuse el. 
Locaţia acestei întâlniri private, deşi se afla în zonă urbană, 
era dezolant de pustie la o astfel de oră. Delta One îşi 
întoarse privirea de la miniecran la controalele armelor. 

În noaptea asta, arma de atac avea să fie sistemul 
Hellfire. În esenţă, o rachetă antitanc cu ghidare prin laser, 
Hellfire dispunea de capacităţi unice de a-şi dobori ţinta. 
Proiectilul putea lovi o ţintă iluminată cu rază laser 
proiectată de observatori de la sol, de alte aeronave sau 
chiar de aeronava lansatoare. In noaptea asta racheta avea 
să fie ghidată autonom prin intermediul unui proiector laser 
montat în corpul elicopterului. De îndată ce proiectorul 
aeronavei „picta” ţinta cu un fascicul laser, racheta Hellfire 
se direcţiona singură. Deoarece racheta putea fi trasă din 
aer sau de pe sol, acţiunea din acea noapte nu necesita 
neapărat prezenţa unui elicopter. In plus, Hellfire 
reprezenta o marcă populară în rândul traficanţilor de arme 
de pe piaţa neagră, aşa că vina putea fi, fără nicio 
problemă, atribuită teroriştilor. 

— Sedan, rosti Delta Two. 

Delta One se uită la miniecran. O limuzină neagră, greu 
de identificat, se apropia de aleea de intrare, conform 
planului. Era mijlocul obişnuit de transport pentru marile 
agenţii guvernamentale. Pe măsură ce se apropia, şoferul 
micşoră intensitatea luminii farurilor. Maşina dădu ocol de 
câteva ori, apoi opri lângă un pâlc de copaci. Delta One 
urmări ecranul, în vreme ce camaradul lui mută sistemul de 
vedere asupra portierei, şoferului. După o clipă, chipul 
persoanei se ivi în raza vizuală. 

Delta One trase aer în piept. 

— Ţintă confirmată, rosti camaradul lui. 

Delta One se uită din nou la ecran, cu crucea fină de 
fixare a țintei din centru, simțindu-se ca un lunetist care 
urma să asasineze un membru al unei familii regale. „Ţintă 
confirmată.” 

Delta Two _ răsuci spre stânga compartimentul cu 

ustensile de navigaţie şi activă proiectorul laser. Ţinti cu 
grijă. Şaptezeci de metri mai jos, un punct luminos, invizibil 
şoferului, apăru pe acoperişul maşinii. 

— Ţinta fixată, zise el. 

Delta One inspiră adânc. Trase. 

De sub fuzelajul elicopterului se auzi un sfârâit, urmat de 
o dâră remarcabil de subţire de lumină care se îndrepta 
spre sol. După o secundă, maşina din parcare se făcu 
fărâme într-o explozie de flăcări orbitoare. Bucăţi de metal 
contorsionat  începură să zboare în toate părţile. 
Cauciucurile incandescente o luară razna spre pâlcul de 
copaci. 

— Misiunea terminată, rosti Delta One, plecând deja cu 
elicopterul din zonă. Sună-l pe controlor! 

La mai puţin de trei kilometri depărtare, preşedintele 
Zach Herney se pregătea de culcare. Ferestrele blindate ale 
„reşedinţei” erau groase de trei centimetri. Herney nu auzi 
explozia. 

Baza aeriană a Pazei de Coastă din Atlantic City este 
situată într-o porţiune sigură a Centrului Tehnic şi de 
Administrare Aviatică Federală William J. Hughes din cadrul 
Aeroportului Internaţional Atlantic City. Printre 
responsabilităţile Centrului se numără şi paza apelor 
Atlanticului de la Asbury Park până la Cape May. 

Rachel Sexton îşi reveni din aţipeală când roţile avionului 
două imense depozite de marfă. Surprinsă de faptul că 
adormise, Rachel se uită ameţită la ceas. 

2.13 A.M. I se părea că dormise zile în şir. 

Era înfăşurată într-o pătură care-i ţinea cald. Michael 
Tolland tocmai se trezea şi el alături şi îi oferi un zâmbet 
obosit. 

Corky veni clătinându-se pe coridor şi se strâmbă când îi 
văzu: 

— La naiba, mai sunteţi încă aici? Eu m-am trezit crezând 
că noaptea asta a fost un coşmar. 

Rachel cunoştea senzaţia. „Mă îndrept iar spre mare.” 

Avionul se opri într-un târziu, iar Rachel şi ceilalţi ieşiră 
pe pista pustie. Cerul era acoperit de nori, dar briza de 
coastă era călduţă. Faţă de Ellesmere, New Jersey părea 
situat la tropice. 

— Aici! se auzi o voce strigând. 

Rachel şi ceilalţi se întoarseră şi văzură unul dintre 
clasicele elicoptere HH-65 Dolphin, vopsite în roşu aprins, 
ale Pazei de Coastă aşteptându-i în apropiere. Încadrat de 
panglica de un alb strălucitor vopsită pe coada 
elicopterului, un pilot complet echipat le făcea semn. 

Tolland dădu impresionat din cap în direcţia lui Rachel: 

— Şeful tău ştie să aranjeze bine lucrurile. 

„Habar n-ai tu cât de bine”, îi răspunse Rachel în gând. 

Corky se uita chiorâş: 

— Deja? Fără pauză de masă? 

Pilotul îi întâmpină şi îi ajută să se urce. Fără să le ceară 
numele, le vorbi reverenţios şi cu multe precauţii. Pickering 
avertizase probabil Paza de Coastă că această misiune 
avea un caracter secret. Cu toate astea, în ciuda discreţiei 
cerute de Pickering, Rachel îşi dădu seama că identitățile 
lor rămăseseră necunoscute doar câteva secunde, căci 
pilotul nu reuşi să-şi ascundă surpriza când văzu celebra 
vedetă de televiziune, Michael Tolland. 

Punându-şi centura de siguranţă lângă Tolland, Rachel 
simţi deja cum o cuprinde încordarea. Motorul Aerospatiale 
de deasupra capetelor lor se trezi la viaţă, iar rotoarele late 
de treisprezece metri ale Dolphinului porniră să se 
învârtească într-o ceaţă argintie. Zumzetul se transformă în 
muget, iar elicopterul se ridică de pe pistă şi porni în 
noapte. 

Pilotul se răsuci pe locul lui şi zise: 

— Mi s-a spus că îmi veţi spune destinaţia după ce ne 
ridicăm de la sol. 

Tolland îi spuse pilotului coordonatele unei locaţii aflate 
lângă coastă, la circa cincizeci de kilometri de poziţia lor 
curentă. 

„Nava lui se află la douăsprezece mile în larg”, îşi spuse 
Rachel, cuprinsă de un fior. 

Pilotul introduse coordonatele în sistemul de navigaţie, 
după care dădu drumul mai tare la motoare. Elicopterul 
ţâşni spre sud-est. 

În vreme ce malul nisipos al coastei din New Jersey 
aluneca sub ei, Rachel îşi întoarse privirea de la 
întunecimea oceanului care se întindea în faţă. Chiar dacă o 
îngrijora profund faptul că se întorcea la ocean, Rachel 
încercă să se calmeze spunându-şi că era însoţită de un 
bărbat pentru care oceanul devenise prieten pe viaţă. In 
cabina îngustă, Tolland stătea înghesuit lângă ea, cu 
şoldurile şi umerii apropiindu-li-se. Niciunul nu încercă să îşi 
schimbe poziţia: 

— Ştiu că n-ar trebui să pomenesc de aşa ceva, izbucni 

pe neaşteptate pilotul, plin de emoție, dar e clar că 
dumneavoastră sunteţi Michael Tolland şi eu trebuie să 
mărturisesc că, în fine, v-am urmărit la televizor toată 
noaptea! Meteoritul! E absolut incredibil! Probabil că sunteţi 
uluit! 

Tolland încuviinţă răbdător din cap: 

— Am rămas fără grai. 

— Documentarul a fost fantastic! Ştiţi, postul de 
televiziune l-a reluat de nu ştiu câte ori. Niciunul dintre 
piloţii de serviciu n-au vrut misiunea asta, pentru că toată 
lumea voia să se uite la televizor, dar eu am tras paiul 
scurt. Vă vine să credeţi? Paiul scurt! Şi iată-mă aici! Dacă 
băieţii ar şti că zbor chiar cu... 

— Apreciem faptul că ne pilotaţi, îl întrerupse Rachel, dar 
prezenţa noastră aici trebuie să rămână confidențială. 
Nimeni nu trebuie să ştie unde ne aflăm. 

— Categoric, domniţă. Ordinele pe care le-am primit au 
fost foarte clare. 

Pilotul ezită, apoi expresia de pe chip i se schimbă: 

— Hei, nu cumva ne îndreptăm spre Goya? 

Tolland dădu fără tragere de inimă din cap: 

— Ba da. ` 

— Fir-ar să fie! exclamă pilotul. Scuzaţi-mă. Imi cer 
scuze, dar am văzut nava la televizor. Cea cu chilă 
geamănă, nu? Ciudat aspect pentru bestia aia! N-am fost 
niciodată pe un vas proiectat în stil SWATH. Nu mi-am 
imaginat niciodată că nava dumitale va fi prima! 

Rachel îşi luă privirea de la pilot, tot mai îngrijorată de 
faptul că se îndepărta de țărm. 

Tolland se întoarse spre ea: 

— Ţi-e bine? Puteai rămâne la țărm. Ţi-am spus eu. 

„Ar fi trebuit să rămân la țărm”, îşi zise Rachel, ştiind 
prea bine că mânaria n-ar fi lăsat-o să facă un asemenea 
gest. 

— Nu, mulţumesc. N-am nimic. 

Tolland zâmbi: 

— O să fiu cu ochii pe tine. 

— Mersi. 

Rachel era surprinsă să constate cum căldura din vocea 
lui o făcea să se simtă mai în siguranţă. 

— Ai văzut şi tu Goya la televizor, nu? 

Ea încuviinţă: 

— Este o... mm... navă cu aspect interesant. 

Tolland izbucni în râs: 

— Da. La vremea ei, a fost un prototip extrem de 
îndrăzneţ, dar proiectarea n-a putut ţine pasul. 

— Nu-mi imaginez de ce, glumi Rachel, imaginându-şi 
bizarul profil al vasului. 

— Acum NBC mă presează să folosesc o navă mai nouă. 
Ceva... nu ştiu, mai sclipitor şi mai atrăgător. Incă un sezon 
sau două şi mă vor determina să mă despart de ea. 

Gândindu-se la această eventualitate, Tolland păru de-a 
dreptul melancolic. 

— Nu ti-ar plăcea o navă nou-nouţă? 

— Ştiu eu... am o mulţime de amintiri de la bordul ei. 

Rachel zâmbi: 

— Ei bine, aşa cum obişnuia mama mea să spună, mai 
devreme sau mai târziu cu toţii trebuie să ne despărţim de 
trecut. 

Tolland se uită adânc în ochii ei preţ de câteva clipe: 

— Da, ştiu. 

— La naiba! rosti şoferul de taxi, uitându-se peste umăr 
la Gabrielle. Se pare că a avut loc un accident undeva, în 
faţă. Nu mai plecăm nicăieri. Cel puţin, nu pentru o bucată 
de vreme. 

Gabrielle privi pe fereastră şi zări luminile clipitoare ale 
vehiculelor de intervenţie fulgerând în noapte. Mai mulţi 
poliţişti blocau drumul în faţă, oprind traficul din jurul 
Mallului. 

— Probabil că a fost un accident cumplit, mai zise şoferul, 
arătând spre flăcările care se vedeau în apropiere de FDR 
Memorial. 

Gabrielle se încruntă. „Tocmai acum trebuia să se 
întâmple şi asta.” Trebuia să ajungă neapărat la senatorul 
Sexton cu veştile despre PODS şi despre geologul canadian. 
Se întrebă dacă minciunile celor de la NASA legate de 
modul de descoperire a meteoritului aveau să provoace un 
scandal suficient de mare ca să relanseze campania 
electorală a senatorului. „Poate că multor politicieni nu le- 
ar fi suficient”, se gândi ea, dar aici era vorba de Sedgewick 
Sexton, un om care îşi construise o campanie electorală 
punând accent pe greşelile altora. 

Gabrielle nu se simţea întotdeauna mândră de abilitatea 
senatorului de a pune un accent negativ şi de a profita de 
ghinioanele oponenților politici, dar metoda era eficientă. 
Priceperea lui Sexton în lansarea zvonurilor şi în manifestări 
de indignare putea transforma această scăpare a unui 
departament NASA într-o chestiune de moralitate care 
putea infecta întreaga agenţie spaţială şi, prin asociere, 
întreaga administraţie prezidenţială. 

Dincolo de fereastră, flăcările din zona FDR Memorial 
păreau să crească în intensitate. Câţiva copaci din 
apropiere luaseră foc, iar camioanele de pompieri îi 
doborau. Şoferul de taxi deschise radioul şi începu să caute 

pe diverse frecvenţe. 

Oftând, Gabrielle îşi închise ochii şi se lăsă pradă 
epuizării care o încerca. Când venise pentru prima dată la 
Washington, visase să lucreze în politică pentru totdeauna, 
cine ştie, poate, într-o zi chiar la Casa Albă. Pe moment 
însă, avea sentimentul că înghiţise la politică să-i ajungă 
pentru o viaţă întreagă - duelul cu Marjorie Tench, pozele 
obscene cu ea şi cu senatorul, toate minciunile celor de la 
NASA... 

Un corespondent de presă anunţa pe un post de radio 
ceva despre o bombă şi despre un posibil act terorist. 

„Trebuia să plec din oraşul ăsta” îşi zise Gabrielle, pentru 
prima dată de când sosise în capitală. 

Controlorul era rareori încercat de remuşcări, dar ziua 
care se terminase fusese extrem de încărcată şi acum îşi 
cerea plata. Nimic nu se desfăşurase conform aşteptărilor - 
descoperirea tragică a puţului de inserţie din gheaţă, 
dificultatea de a păstra secretă acea informaţie, iar acum 
lista din ce în ce mai lungă de victime. 

„Nimeni nu trebuia să moară... cu excepţia 
canadianului.” 

Ca o ironie, partea tehnică, cea mai dificilă a planului, se 
dovedise cea mai puţin problematică. Completată cu luni 
de zile înainte, inserţia reuşise fără nicio problemă. Odată 
ce anomalia fusese inserată, nu rămăsese decât aşteptarea 
lansării satelitului PODS. Acesta era destinat scanării unor 
secţiuni enorme ale Cercului Arctic, iar mai devreme sau 
mai târziu aplicaţia software de detectare a anomaliilor de 
la bord ar fi detectat meteoritul şi i-ar fi oferit agenţiei o 
descoperire majoră. 

Numai că blestemata de aplicaţie software nu 
funcţionase. 

Aflând că aplicaţia eşuase, cu şanse nule de a fi înlocuită 
până la alegeri, controlorul îşi dăduse rapid seama că 
întregul plan era pus în pericol. Fără PODS, meteoritul avea 
să rămână nedetectat. Controlorul trebuia să găsească o 
cale de a alerta pe cineva din NASA despre existenţa 
meteoritului. Soluţia presupunea aranjarea unei transmisii 
radio de urgenţă din partea unui geolog canadian aflat în 
vecinătatea  inserţiei. Din motive evidente, geologul 
trebuise eliminat imediat, iar moartea lui trebuia să pară 
accidentala. Aruncarea unui geolog nevinovat din elicopter 
însemnase doar începutul. Acum lucrurile evoluau cu 
repeziciune. 

Wailee Ming, Norah Mangor. Două cadavre. 

Asasinatul îndrăzneţ care tocmai avusese loc la FDR 

Memorial. 

În curând, pe listă aveau să se adauge şi Rachel Sexton, 
Michael Tolland şi doctorul Marlinson. 

„Nu există altă cale, îşi zise controlorul, luptându-se cu 
remuşcările tot mai mari. Sunt mult prea multe în joc.” 

Elicopterul Pazei de Coastă zbura la o mie de metri 
altitudine şi mai avea trei kilometri de parcurs până la ţintă, 
când Michael Tolland strigă spre pilot: 

— Dispuneţi de sistem de vedere pe timp de noapte 
NightSight la bordul chestiei ăsteia? 

Pilotul încuviinţa: 

— Suntem unitate de salvare. 

Tolland se aşteptase măcar la atâta. Sistemul NightSight 
fusese realizat de compania Raytheon pentru luare de 
imagini marine pe timp de noapte şi era capabil să 
localizeze supraviețuitorii naufragiilor în beznă. Căldura 
emanată de capul unui înotător apărea ca un punct roşu pe 
o mare de negru. 

— Daţi-i drumul, vă rog, îi ceru Tolland. 

Pilotul păru nedumerit: 

— De la înălţimea asta nu se vede nimic, doar dacă nu 
arde o platformă petrolieră. 

— Dumneavoastră daţi-i drumul! insistă Tolland. 

Pilotul se uită ciudat la Tolland, apoi manevră nişte 
butoane, comandând lentilelor termice de sub elicopter să 
inspecteze o lungime de cinci kilometri de ocean în faţa lor. 
Pe bordul de lângă pilot se aprinse un ecran LCD. Imaginea 
se cristaliză treptat. 

— Sfinte Sisoe! 

Elicopterul se clătină câteva clipe când pilotul tresări de 
surpriză, apoi îşi reveni. 

Rachel şi Corky se aplecară în faţă şi se uitară la imagine 
la fel de surprinşi. Fundalul negru al oceanului era iluminat 
de o spirală enormă, de un roşu care pulsa. 

Rachel se întoarse şocată spre Tolland: 

— Pare a fi un ciclon. 

— Chiar asta e, o aprobă Tolland. Un ciclon de curenţi 
calzi. Cu lăţime de circa opt sute de metri. 

Pilotul chicoti de uimire: 

— Da, mare mai e! Vedem aşa ceva din când în când, dar 
despre asta n-am auzit până acum. 

— A ieşit la suprafaţă săptămâna trecută, îi explică 
Tolland. Probabil că nu va mai dura decât câteva zile. 

— Ce îl provoacă? se interesă Rachel, încă perplexă la 
vederea unui ciclon uriaş de apă în mijlocul oceanului. 

— Un dom de magmă, răspunse pilotul. 

Rachel se uită la Tolland cu o privire îngrijorată: 

— Un vulcan? 

— Nu, îi explică Tolland. Nu sunt vulcani activi pe Coasta 
de Est, însă din când în când apar buzunare de magmă care 
sapă sub platforma marină şi generează zone fierbinţi. 
Zona fierbinte generează la rândul ei un gradient invers de 
temperatură - apă fierbinte la fund şi apă mai rece la 
suprafaţă. De aici rezultă aceşti curenţi gigantici în formă 
de spirală. Li se spune megafisură. Se rotesc câteva 
săptămâni, apoi se disipează. 

Pilotul privi spirala pulsândă de pe ecranul LCD: 

— Se pare că ăsta este încă destul de puternic. 

Pilotul făcu o pauză şi căută coordonatele navei lui 
Tolland, apoi privi peste umăr, surprins: 

— Domnule Tolland, se pare că v-aţi parcat vasul chiar în 
mijlocul vârtejului. 

Tolland încuviinţă: 

— Curenţii sunt mai _liniştiţi în apropiere de ochiul 
vârtejului. Optsprezece noduri. Ca o ancorare într-un râu cu 
ape repezi. Ancora noastră a fost supusă la presiuni 
serioase săptămâna asta. 

— Isuse, zise pilotul. Un curent de optsprezece noduri? A 
nu se cădea peste bord! 

Izbucni în râs. 

Rachel nu îi ţinu isonul: 

— Mike, nu mi-ai spus nimic despre megafisura asta, 
despre domul de magmă sau despre curenţi fierbinţi. 

Tolland îşi puse mâna pe genunchiul ei, încercând să o 
liniştească. 

— Nu este niciun pericol, crede-mă! 

Rachel se strâmbă: 

— Aşadar documentarul pe care îl filmai aici se referea la 
fenomenul ăsta de dom magmatic? 

— Se referea la megafisura şi la Sphyma mokarran. 

— Corect. Ai mai spus asta ceva mai devreme. 

Tolland îi zâmbi sfios: 

— Sphyma mokkaran iubeşte apa caldă, iar acum toate 
microorganismele de pe o rază de o sută şi cincizeci de 
kilometri se adună în bazinul ăsta de ocean încălzit. 

— Drăguţ. 

Rachel dădu neliniştită din cap: 

— Şi rogu-te frumos să-mi spui, ce mai e şi Sphyma 
mokaran? 

— Cel mai urât peşte din ocean. 

— Exracuda? 

Tolland râse: 

— Marele rechin-ciocan. 

Rachel înţepeni lângă el: 

— În jurul navei tale roiesc rechini-ciocan? 

Tolland îi făcu cu ochiul: 

— Stai liniştită, nu sunt periculoşi. 

— N-ai spune asta decât dacă ar fi periculoși. 

Tolland chicoti: 

— Cred că ai dreptate. 

Se aplecă vesel spre pilot: 

— Hei, câtă vreme a trecut de când aţi salvat pe cineva 
de un atac al rechinilor-ciocan? 

Pilotul ridică din umeri: 

— Măi să fie! De zeci de ani n-am salvat pe nimeni de aşa 
ceva. 

Tolland se întoarse spre Rachel: 

— Vezi? De zeci de ani. N-ai de ce să-ţi faci griji. 

— Chiar luna trecută, adăugă pilotul, am avut parte de 
un atac în care un idiot de scafandru amator se 
împrietenea... 

— Staţi aşa! sări Rachel. Aţi spus că n-aţi salvat pe 

nimeni de zeci de ani! 
— Mda, replică pilotul. Wu am salvat pe nimeni. De obicei, 
ajungem prea târziu. Ticăloşii ăştia ucid într-o clipă. 

Din aer, silueta navei Goya se ivea la orizont. Chiar şi la o 
distanţă de peste şapte sute de metri, Tolland putea desluşi 
luminile strălucitoare de punte pe care Xavia le lăsase, cu 
înţelepciune, aprinse. Văzând acele lumini, se simţea ca un 
călător obosit care ajungea, în sfârşit, acasă. 

— Parcă spuneai că la bord e o singură persoană, îi zise 
Rachel, surprinsă să vadă toate acele lumini. 

— Tu nu laşi o lumină aprinsă când rămâi singură acasă? 

— O singură lumină. Nu toată casa. 

Tolland zâmbi. Chiar dacă părea pusă pe glume, Rachel 
lăsa clar să se vadă extrema ei îngrijorare pentru faptul că 
se găsea acolo. Tolland vru să-şi pună un braţ în jurul ei 
pentru a o linişti, dar era aproape sigur că n-o va ajuta prea 
mult. 

— Luminile sunt aprinse din motive de securitate. Indică 
activitate pe vas. 

Corky chicoti: 

— Te temi de pirați, Mike? 

— Nu. Pericolul cel mai mare aici este dat de idioţii care 
nu ştiu să citească un radar. Cea mai bună apărare 
împotriva abordajului este să te asiguri ca te vede toata 
lumea. 

Corky îşi miji ochii înspre nava sclipitoare. 

— Te vede? Arată ca un transatlantic pregătit de carnaval 
în noaptea de Anul Nou. E clar că NBC plăteşte factura de 
electricitate. 

Elicopterul Pazei de Coastă încetini apropiindu-se de 
imensa navă luminată. Pilotul începu manevrele de 
aterizare pe helipad-ul din pupa. Chiar dacă se găsea încă 
în aer, Tolland putea auzi deja zgomotele curentului turbat 
care trăgea de lanţurile vasului. Ancorată de prova, Goya 
stătea cu faţa spre curentul care trăgea de ancora masivă 
ca o bestie în lanţuri. 

— Chiar că e o frumuseţe, zise pilotul, râzând. 

Tolland simţi sarcasmul din vocea lui. Goya era o navă 
îngrozitor de urâtă. „Urâtă ca un dos”, cum o poreclise un 
critic de televiziune. Una dintre cele doar şaptesprezece 
nave SWATH construite vreodată, Goya n-avea niciun 
element care să o facă atrăgătoare. 

Vasul era, în esenţă, o platformă orizontală masivă care 
plutea la zece metri deasupra oceanului pe patru piloni 
imenşi ataşaţi unor pontoane. De la distanţă, nava arăta ca 
o platformă de foraj marin cu carena coborâtă. De aproape, 
părea doar o barjă pe catalige. Cabinele echipajului, 
laboratoarele de cercetări şi puntea de navigaţie erau 
găzduite de o serie de structuri stratificate aflate sus pe 
navă, fapt care crea impresia unei imense tăvi pentru ceşti 
de cafea care sprijinea un amestec haotic de clădiri 
multietajate. 

În ciuda aspectului puţin plăcut, forma navei o făcea să 
deplaseze semnificativ mai puţină apă decât alte nave, 
ceea ce îi conferea o stabilitate crescută. Platforma 
suspendată permitea filmarea uşoară, munca mai facilă în 
laboratoare şi mai puţină mizerie de curăţat din pricina 
răului de mare al oamenilor de ştiinţă. Chiar dacă NBC 
exercitase presiuni ca Tolland să îi permită postului de 
televiziune să cumpere o navă mai modernă, acesta 
refuzase cu obstinaţie. In mod sigur existau vase mai noi şi 
chiar mai stabile, însă Goya era casa lui de peste zece ani - 
casa prin care îşi găsise calea de a reveni la viaţă după 
moartea Celiei. În unele nopţi, îi mai auzea încă vocea în 
şuieratul vântului pe punte. Doar când fantomele aveau să 
dispară, Tolland avea să ia în consideraţie propunerea de 
achiziţionare a unei nave noi. 

Acel moment nu sosise încă. 


Odată cu aterizarea pe platforma din pupa navei, Rachel 
se simţi mai uşurată, dar doar în parte. Vestea bună era 
aceea că nu mai zbura deasupra oceanului. Vestea proastă 
era că stătea pe apă. Urcându-se pe punte, se luptă cu 

senzaţia de tremurătură din picioare. Odată ajunsă sus, 
privi în jur. Puntea era surprinzător de înghesuită, mai ales 
cu elicopterul la bord. Îndreptându-şi privirea spre prova, 
Rachel zări construcţia stângace şi etajată reprezentând 
partea centrală a navei. 

Tolland stătea aproape de ea. 

— Ştiu, zise el cu voce tare ca să acopere sunetele 
scoase de curentul de apă de dedesubt. Pare mai mare la 
televizor. 

Rachel dădu din cap: 

— Şi mai stabilă. 

— E una dintre cele mai sigure nave de pe mare. Îți 
garantez. 

Tolland îşi aşeză o mână pe umărul ei şi o conduse de-a 
lungul punţii. 

Căldura mâinii lui reuşi să o calmeze pe Rachel mai mult 
decât oricare vorbă pe care ar fi putut-o rosti el. Şi totuşi, 
privind înapoi spre pupa, vederea vârtejului agitat de apă 
din spatele lor îi provocă fiori. „Tocmai stăm pe o 
megafisură de magmă”, îşi spuse ea. 

Undeva, în partea din faţă a punţii dorsale a navei, 
Rachel zări submersibil Triton de o singură persoană 
atârnând de un vinci uriaş. Botezat după zeul grec al mării, 
Triton-ul arăta complet diferit de modelul anterior, Alvin. 
Submersibilul dispunea de un dom semisferic din acrilat în 
partea din faţă, construcţie care făcea submersibilul să 
semene mai degrabă cu un vas uriaş pentru peşti. Puţine 
lucruri o îngrozeau mai tare pe Rachel decât scufundarea la 
treizeci de metri în apele oceanului într-o carcasă în care 
singura perdea de separație dintre faţa ei şi apă era 
constituită dintr-un geam de material plastic. Desigur, 
conform celor spuse de Tolland, singura neplăcere a unei 
călătorii cu Triton-ul era dată de prima parte a acţiunii - 
coborârea înceată prin trapa din Goya şi atârnarea ca un 
pendul la zece metri deasupra mării. 

— Probabil că Xavia e în hidrolab, zise Tolland, 
continuându-şi deplasarea pe punte. Pe aici! 

Rachel şi Corky se luară după Tolland. Pilotul de la Paza 
de Coastă ramase în elicopterul lui, cu instrucţiuni stricte să 
nu se folosească de comunicațiile radio. 

— Uitaţi-vă la asta, zise Tolland, oprindu-se în dreptul 
balustradei drepte a vasului. 

Ezitând, Rachel se apropie de balustradă. Se găseau 
undeva foarte sus. Apa se afla la cel puţin zece metri sub 
ei; cu toate astea căldura emanată ajungea până sus. 

— Temperatura e aceea a unei băi fierbinţi, îi explică 
Tolland, încercând să acopere zgomotele vârtejului. 

Se întinse către o cutie cu mai multe comutatoare fixată 
pe balustradă. 

— la priviţi, mai zise el şi apăsă pe un comutator. 

Un arc lat de lumină se aprinse în apa din spatele navei, 
iluminând-o de dedesubt, ca o piscină noaptea. Rachel şi 
Corky rămăseseră cu gura căscată. 

Apa din jurul vasului era plină de zeci de umbre 
fantomatice. La doar câţiva metri sub suprafaţa iluminată, 
armate întregi de forme întunecate şi zvelte înotau în 
paralel împotriva curentului. Boturile lor inconfundabile în 
formă de ciocan se mişcau în sus şi în jos, ca şi cum ar fi 
menţinut un soi de ritm înnăscut. 

— Dumnezeule, Mike, îngăimă Corky. Ce mă bucur că ai 
vrut să ne arăţi aşa ceva! 

Rachel încremeni. Vru să se dea înapoi, dar constată că 
nu se putea mişca. Era acaparată de priveliştea 
înfiorătoare. 

— Sunt incredibili, nu? zise Tolland. 

Mâna lui se odihnea din nou pe umărul ei, într-un gest de 
liniştire. 

— Pot să caute locurile cu apă caldă săptămâni în şir. 
Tipii ăştia au cele mai fine nasuri din întregul ocean, 
datorită  lobilor olfactivi telencefalici măriţi. Adulmecă 
sângele de la peste un kilometru distanţă. 

Corky părea sceptic: 

— Lobi olfactivi telencefalici măriţi? 

— Nu mă crezi? 

Tolland începu să caute ceva într-un dulap de aluminiu 
aflat lângă locul în care stăteau. După câteva clipe, scoase 
de acolo un peşte e mort. 

— O să-ţi demonstrez! 

Luă un cuţit din dulap şi tăie peştele în câteva locuri. 
Acesta începu să lase sânge. 

— Isuse, Mike, izbucni Corky. E dezgustător! _ 

Tolland aruncă peştele însângerat peste bord. In clipa în 
care peştele atinse apa, şase sau şapte rechini se năpustiră 
într-un salt feroce, cu perechile lor de colţi argintii 
repezindu-se nebuneşte să sfâşie prada. Peştele dispăru 
într-o fracțiune de secundă. 

Oripilată, Rachel se întoarse şi se holbă la Tolland, care 
ţinea deja în mână alt peşte. De acelaşi fel şi de aceeaşi 
mărime. 

— De aceasta dată, fără sânge, zise Tolland. 

Aruncă peştele fără a-l tăia. Peştele ajunse în apă, dar nu 
se petrecu nimic. Rechinii părură să nu observe. Momeala 
fu luată de curentul de apă, fără să atragă în niciun fel 
atenţia asupra ei. 

— Atacă numai pe baza mirosului, explică Tolland, 
luându-i din dreptul balustradei. De fapt, se poate înota în 
mijlocul lor în perfectă siguranţă, dar trebuie să nu existe 
răni deschise. 

Corky arătă înspre copcile din obrazul lui. 

Tolland se încruntă: 

— Corect. Tu nu intri în discuţie. 

Taxiul lui Gabrielle înţepenise locului. 

Aşteptând în apropiere FDR Memorial, Gabrielle privi 
înspre vehiculele de intervenţie din depărtare şi avu 
senzaţia că o ceaţă reală se aşază peste oraş. Buletinele 
radio spuneau acum că în maşina care sărise în aer era 
posibil să se fi aflat o înaltă oficialitate guvernamentală. 

Gabrielle scoase telefonul celular şi formă numărul 
senatorului. Probabil că Sexton începuse deja să se întrebe 
ce era cu ea de avea nevoie de atâta timp pentru a 
îndeplini treaba. 

Linia era ocupată. 

Gabrielle privi spre ceasul de marcat al taxiului şi se 
strâmbă. Câteva dintre celelalte maşini înţepenite în trafic 
începeau să facă stânga-îimprejur ca să caute rute 
ocolitoare. 

Şoferul se uită la ea peste umăr: 

— Vreţi să aşteptaţi? Sunt băânuţii dumneavoastră! 

Gabrielle zări şi alte maşini de intervenţie care se 
apropiau. 

— Nu. Haideţi să întoarcem! 

Şoferul mormăi ceva aprobator şi începu manevrele de 
întoarcere a taxiului. În vreme ce maşina se urcă 
zdruncinându-se peste marginea şoselei, Gabrielle încercă 
din nou să-l sune pe Sexton. 

Linia continua să fie ocupată. 

Câteva minute mai târziu, după ce şoferul făcu o curbă 
amplă, taxiul parcurgea C. Street, Gabrielle zări ivindu-se în 
faţă clădirea de birouri Philip A. Hart. Intenţionase să 
meargă drept la apartamentul senatorului, dar odată ce 
biroul ei se găsea atât de aproape... 

— Trage pe dreapta, rosti ea precipitat. Chiar acolo. 
Mulţumesc. 

Îi făcu şoferului semn unde să oprească. 

Acesta se conformă. 

Gabrielle plăti cursa şi îi dădu un bacşiş de zece dolari. 

— Poţi aştepta zece minute? îl întrebă ea pe şofer. 

Acesta se uită la bani, apoi îşi privi ceasul: 

— Dar niciun minut mai mult. 

Gabrielle se îndepărtă în fugă. „O să mă întorc în cinci.” 

Coridoarele pustii din marmură ale clădirii Senatului 
păreau de-a dreptul fantomatice la acea oră. Gabrielle se 
grăbi printre coloanele de statui austere care străjuiau 
intrarea de la etajul trei. Muşchii începeau să o doară din 
cauza efortului. Ochii de piatră ai statuilor păreau să o 
urmărească precum nişte santinele tăcute. 

Gabrielle ajunse la uşa biroului senatorial de cinci camere 
a lui Sexton şi îşi folosi cartela de acces ca să intre. 
Secretariatul de la intrare era slab iluminat. Trecând prin 
hol, Gabrielle parcurse un mic coridor către biroul personal. 
Intră, aprinse lămpile fluorescente şi se îndreptă direct spre 
fişierele cu documente. 

Gabrielle ţinea acolo un întreg dosar legat de bugetarea 
Sistemului NASA de Observare a Pământului, incluzând 
informaţii detaliate despre PODS. Sexton avea să ceară, cu 
siguranţă, cât mai multe date despre PODS de îndată ce ea 
avea să-i povestească despre Harper. 

„NASA a minţit în legătură cu PODS.” 

În vreme ce frunzărea dosarele, sună telefonul ei celular. 

— Domnule senator? întrebă ea fără să mai verifice. 

— Nu, Gabs. Yolanda. 

Vocea prietenei ei părea neobişnuit de încordată: 

— Mai eşti la NASA? 

— Nu. Acum sunt la birou. 

— Ai descoperit ceva despre NASA? 

„Habar n-ai tu.” Gabrielle ştia că nu-i putea povesti nimic 
Yolandei până când nu discuta cu Sexton; senatorul avea 
idei aparte legate de modurile de manipulare a unei astfel 
de informaţii. 

— Îţi povestesc după ce discut cu Sexton. Chiar acum 
plec spre el. 

Yolanda rămase tăcută câteva clipe: 

— Gabs, mai ţii minte chestiile alea pe care mi le spuneai 
despre campania de finanţare a lui Sexton şi despre SFF? 

— Ţi-am explicat că m-am înşelat şi... 

— Tocmai am aflat că doi dintre reporterii noştri care se 
ocupă de industria aerospațială au lucrat la un articol pe 
aceeaşi temă. 

Gabrielle fu surprinsă de veste: 

— Şi asta ce înseamnă? 

— Habar n-am. Dar tipii ăştia sunt buni şi par destul de 
convinşi că Sexton ia bani negri de la Fundaţie. Mi-am zis 
că trebuie să te sun. Ştiu că mai devreme ţi-am spus că 
ideea e nebunească. Marjorie Tench în chip de sursă de 
informaţii părea destul de partizană, dar angajaţii ăştia ai 
noştri... Ştiu şi eu, poate că vrei să discuţi cu ei înainte de a 
te vedea cu senatorul. 

— Dacă ei sunt atât de convinşi, de ce n-a apărut nimic în 
presă? 

Gabrielle părea mai defensivă decât ar fi vrut ea: 

— Nu dispun de dovezi solide. Se pare că senatorul se 
pricepe să îşi şteargă urmele. 

„La fel ca majoritatea politicienilor.” 

— N-ai să găseşti nimic aici, Yolanda. [i-am spus că 
senatorul a recunoscut că primeşte donaţii de la SFF, dar 
toate sumele de bani sunt sub plafon. 

— Ştiu că asta ţi-a spus e/, Gabs, iar eu nu pretind că ştiu 
care este adevărul în toată povestea asta. M-am simţit doar 
obligată să te sun pentru că ţi-am spus să nu ai încredere în 
Marjorie Tench, iar acum aflu că altii, în afara lui Tench, 
cred că senatorul e mânjit. Asta-i tot. 

— Cine sunt reporterii ăia? 

Gabrielle simţea cum un val neaşteptat de mânie o 
cuprinde acum. _ 

— Nu-ţi pot da nume. |ţi pot aranja o întâlnire. Sunt tipi 
inteligenţi. lInţeleg foarte bine legea de finanţare a 
campaniilor... 

Yolanda ezită: 

— Ştii, tipii ăştia cred chiar că Sexton are probleme cu 
banii - e chiar falit. 

În tăcerea din birou, Gabrielle auzea ecoul acuzațiilor lui 
Tench. „După ce a murit Katherine, senatorul a cheltuit cea 
mai mare parte a moştenirii pe investiţii proaste, confort 
personal şi cumpărarea a ceea ce părea o victorie 
confortabilă în alegerile primare. Acum şase luni, candidatul 
dumitale era falit.” 

— Oamenilor noştri le-ar plăcea să discute cu tine, zise 
Yolanda. 

„Pun pariu că aşa e”, gândi Gabrielle. 

— Te sun eu înapoi! 

— Pari ofticată. 

— Niciodată pe tine, Yolanda. Niciodată pe tine. 
Mulţumesc! 

Gabrielle închise. 


Aţipit pe un scaun în faţa uşii apartamentului lui Sexton, 
un paznic se deşteptă la auzul soneriei de la telefonul său 
celular. Ridicându-se drept pe scaun, omul se frecă la ochi 
şi scoase telefonul din buzunarul de la piept. 

— Da? 

— Owen, aici e Gabrielle. 

Paznicul lui Sexton îi recunoscu vocea. 

— Oh, bună. 

— Trebuie să vorbesc cu senatorul. Vrei să baţi în uşă în 
locul meu? Telefonul lui sună ocupat. 

— E cam târziu. 

— Sunt sigură că e treaz. 

Gabrielle părea nerăbdătoare: 

— E o urgenţă. 

— Alta? 

— Aceeaşi. Tu dă-mi-l la telefon, Owen! Chiar trebuie să-l 
întreb ceva. 

Paznicul oftă şi se ridică în picioare: 

— Bine, bine. O să bat în uşă. 

Se întinse spre uşa apartamentului. 

— Dar o fac doar pentru că el s-a bucurat că v-am dat 
drumul înainte. 

Ezitând, omul întinse mâna să bată. 

— Ce-ai spus? 

Pumnul paznicului se opri în aer: 

— Am spus că senatorul s-a bucurat că v-am dat drumul 
mai devreme. Aţi avut dreptate. N-a fost niciun fel de 
problemă. 

— Tu şi senatorul ați discutat pe tema asta? 

Gabrielle părea surprinsă: 

— Mda. Şi ce-i cu asta? 

— Nimic, doar că nu credeam... 

— De fapt, a fost cam ciudat. Senatorul a avut nevoie de 
câteva secunde ca să-şi amintească de faptul că aţi fost 
înăuntru. Cred că băieţii au dat pe gât mai multe pahare. 

— Când aţi discutat, Owen? 

— Imediat ce aţi plecat. S-a întâmplat ceva? 

Câteva clipe de tăcere. 

— Nu... nu. Ascultă, dacă mă gândesc mai bine, hai să 
nu-l deranjăm pe senator în clipa asta. O să continui să sun 
la telefon, iar dacă n-am noroc, o să revin şi atunci o să te 
rog iarăşi să baţi în uşă. 

Paznicul îşi dădu ochii peste cap: 

— Cum spuneţi, domnişoară Ashe. 

— Mulţumesc, Owen. Scuze că te-am deranjat! 

— Nicio problemă. 

Paznicul închise, se aşeză înapoi pe scaun şi aţipi la loc. 

Singură în biroul ei, Gabrielle rămase nemişcată câteva 
secunde înainte de a pune telefonul în furcă. „Sexton ştie 
că am fost în apartamentul lui... şi nu mi-a spus nimic?” 

Ciudăţeniile din noaptea asta deveneau tot mai mari. 
Gabrielle sărise imediat la apelul senatorului, în vreme ce 
se afla la postul de televiziune ABC. Senatorul o uluise cu 
recunoaşterea necondiționată a faptului că se întâlnea cu 
firme  aerospaţiale şi că accepta bani din partea lor. 
Sinceritatea lui o convinsese Gabrielle. Chiar o ruşinase. 
Confesiunea lui părea acum mult mai puţin nobilă ca 

înainte. 

„Mărunţişuri, zisese Sexton. Nimic ilegal.” 

Brusc, toate bănuielile vagi ale lui Gabrielle legate de 
senatorul Sexton păreau să revină la suprafaţă. 

Afară, se auzea claxonul taxiului. 

Comanda navei se făcea dintr-o încăpere din plexiglas, în 
formă de cub, situat mai sus cu două etaje faţă de puntea 
principală. De acolo, Rachel avea o vedere panoramică a 
mării care o înconjura din toate părţile, o privelişte pe care 
avu curajul să o admire o singură dată înainte de a se 
întoarce la chestiunea care o preocupa. 

După ce îi trimisese pe Tolland şi pe Corky să o găsească 
pe Xavia, Rachel se pregătise să-l contacteze pe Pickering. 
Îi promisese directorului că îl va suna după ce va ajunge la 
destinaţie şi acum era nerăbdătoare să afle ce îi spusese 
Tench în cadrul întâlnirii. 

Sistemul SHINCOM 2.100 al navei reprezenta o platformă 
digitală de comunicaţii cu care Rachel era destul de 
familiarizată. Ştia că orice convorbire prin acest sistem era 
sigură, câtă vreme era menţinută sub un anumit prag de 
timp. 

Acum, după ce formase numărul lui Pickering, Rachel 
aştepta, ţinând strâns la ureche receptorul. Se aştepta ca 
Pickering să îi răspundă la primul apel. Insă telefonul suna 
în continuare. 

Şase apeluri. Şapte. Opt... 

Rachel îşi furişă privirea spre oceanul întunecat. Faptul 
că nu reuşea să dea de director o neliniştea şi mai mult 
decât apele mării. 

Nouă. Zece. „Ridică odată receptorul!” 

începu să se plimbe pe loc, nervoasă. Ce naiba se 
întâmpla? Pickering îşi purta permanent telefonul cu el şi îi 
ceruse în mod expres să îl sune. 

închise după cincisprezece apeluri la care el nu îi 
răspunse. 

Cu o îngrijorare, ridică telefonul şi formă din nou 
numărul. 

Patru apeluri. Cinci. 

„Unde naiba e?” 

Într-un târziu, conexiunea păru să se stabilească. Rachel 
simţi un fior de uşurare, dar numai pentru câteva fracțiuni 
de secundă. De la capătul celălalt al liniei nu-i răspunse 
nimeni. Doar tăcerea. 

— Alo, zise ea. Domnule director? 

Trei clinchete rapizi. 

— Alo? întrebă ea din nou. 

Pe linie izbucniră un val de pârâituri, care explodară în 
urechea lui Rachel. Îndepărtă receptorul de urechea 
afectată. Zgomotele încetară brusc. Acum se auzeau o 
serie de tonuri oscilante rapide care pulsau la intervale de 
jumătate de secundă. Confuzia lăsă iute loc înţelegerii şi 
apoi fricii. 

— Rahat! 

Răsucindu-se spre comenzile din cabină, Rachel trânti 
receptorul la loc în furcă şi întrerupse legătura. Rămase 
câteva secunde  ţintuită locului, întrebându-se dacă 
închisese la timp. 


Cu două punți mai jos, hidrolab-ul de pe Goya reprezenta 
un spaţiu extins de lucru, segmentat de tejghele lungi şi de 
insule pline de echipamente electronice - analizoare 
oceanice, analizoare de curenţi marini, profundoare, 
acoperitoare de fum, un răcitor mobil, computere şi o stivă 
de lăzi pentru depozitarea datelor şi a echipamentelor 
necesare bunei funcţionări a cercetării. 

La intrarea lui Tolland şi a lui Corky, geologul navei, 
Xavia, se odihnea în faţa unui televizor. Femeia nici măcar 
nu se întoarse. 

— Aţi rămas fără bani de bere? îi strigă ea peste umăr, 
gândindu-se probabil că i se întorseseră o parte dintre 
colegi. 

— Xavia, zise Tolland. Sunt eu, Mike. 

Femeia se răsuci în scaun şi înghiţi brusc bucata de 
sandviş pe care o mesteca. 

— Mike? îngăimă ea, uluită. 

Se ridică, închise televizorul şi veni spre ei, continuând să 
mestece: 

— Credeam că s-au întors o parte din băieţi de la bar. Ce 
cauţi aici? 

Xavia era o femeie voinică, cu piele măslinie şi cu o voce 
piţigăiată. Părea destul de ţâfnoasă. Femeia arătă înspre 
televizorul unde se transmiteau reluări ale documentarului 
lui Tolland de la locul descoperirii meteoritului: 

— Nu ai stat prea mult pe ghețarul ăla, nu? 

„A intervenit ceva”, îi răspunse Tolland în gând. 

— Xavia, sunt convins că îl recunoşti pe Corky Marlinson. 

Femeia dădu din cap: 

— E o onoare pentru mine, domnule! 

Corky admira sandvişul din mâna ei: 

— Chestia aia arată tare bine. 

Xavia îi aruncă o privire ciudată. 

— Am primit mesajul tău, îi spuse Tolland femeii. Spuneai 
ceva despre o greşeala în prezentarea mea? Vreau să 
discut cu tine pe tema asta. 

Geologul se holbă la el, după care râse ascuţit: 

— De-asta te-ai întors? Oh, Mike, pentru numele lui 
Dumnezeu, ţi-am spus că nu e vorba de nimic important. 
Doar te necăjeam. E clar că NASA ţi-a furnizat nişte date 
vechi. Inconsecvente. Serios vorbesc, doar vreo trei sau 
patru geologi marini din lume ar fi putut observa această 
trecere cu vederea! 

Tolland îşi ţinu respiraţia: 

— „Această trecere cu vederea.” Are cumva de-a face cu 
condrulele? 

Xavia se albi la faţă din pricina şocului: 

— Doamne! Ai fost deja sunat de vreun geolog? 

Tolland se înfioră. „Condrulele.” Se uită la Corky, apoi din 
nou spre femeie: 

— Xavia, trebuie să aflu tot ce ştii tu despre aceste 
condrule. Ce greşeală am comis? 

Xavia se holbă din nou la el, părând a-şi da abia acum 
seama că vorbea al naibii de serios. 

— Mike, zău că nu e vorba de nimic important. Cu ceva 
vreme în urmă, am citit un articolaş într-o revistă. Dar nu 
înţeleg de ce eşti atât de îngrijorat. 

Tolland oftă: 

— Xavia, oricât ar părea de ciudat, cu cât ştii mai puţine, 
cu atât mai bine. Nu-ţi cer decât să îmi spui ce ştii despre 
condrule, după care o să avem nevoie de tine să examinezi 
o mostră de rocă pentru noi. 

Xavia păru uluită şi puţin deranjată să fie dată în felul 
ăsta la o parte. 

— Bine, hai să-ţi aduc articolul ăla! E în biroul meu. 

Renunţă la sandviş şi porni spre uşă. 

Corky strigă după ea: 

— Pot să termin eu ăsta? 

Xavia se opri, părând a nu-şi crede urechilor: 

— Vreţi să terminati sandvişul meu? 

— Păi, m-am gândit că dacă dumneavoastră... 

— Făceţi-vă singur un blestemat de sandviş. 

Xavia plecă. 

Tolland chicoti şi arătă în partea cealaltă a laboratorului 
înspre un frigider. 

— Raftul de jos, Corky! Între sambuca şi sacii de sepie. 

Sus, pe punte, Rachel cobori scara abruptă dinspre 
cabina de comandă şi se îndreptă spre helipad. Pilotul de la 
Paza de Coastă moţăia, dar se trezi imediat când Rachel 
bătu cu degetele în carlingă. 

— Aţi terminat deja? se miră el. V-aţi mişcat tare repede! 

Rachel clătină îngrijorată din cap: 

— Puteţi să faceţi cercetare radar atât de suprafaţă, cât 
şi aeriană? 

— Desigur. Pe o rază de cincisprezece kilometri. 

— Daţi-i drumul, vă rog. 

Nedumerit, pilotul apăsă mai multe comutatoare şi 
ecranul radarului se aprinse. Fasciculul începu să se 
învârtească în cercuri leneşe. 

— Se vede ceva? întrebă Rachel. 

Pilotul lăsă fasciculul să efectueze câteva rotații 

complete. Ajustă câteva controale şi privi ecranul. Nimic 
neobişnuit. 

— Câteva vase mici la periferia radarului, dar se 
îndepărtează de noi. Totul e curat. În jurul nostru nu sunt 
decât kilometri întregi de mare deschisă. 

Rachel oftă, cu toate că nu se simţea pe deplin liniştită. 

— Vă rog să îmi faceţi o favoare! Dacă vedeţi că se 
apropie ceva, nave, aeronave, orice, îmi daţi imediat de 
ştire? 

— Categoric. S-a întâmplat ceva? 

— Nu. Vreau doar să aflu dacă vom avea însoțitori. 

Pilotul înălţă din umeri: 

— O să mă uit pe radar, doa'nă. Dacă apare ceva, o să 
aflaţi prima. 

Rachel plecă spre hidrolab cu toate simţurile în alertă. 
Când intră, îi văzu pe Corky şi pe Tolland stând în faţa unui 
computer şi înfulecând sandvişuri. 

Corky o strigă cu gura plină: 

— Ce să fie? Salată cu pui plin de peşte, cu cârnaţi plini 
cu peşte sau cu ouă pline de peşte? 

Rachel abia dacă mai auzi întrebarea: 

— Mike, cât de repede putem obţine informaţiile şi pleca 
de pe vasul asta? 

Tolland se plimba prin hidrolab, aşteptând întoarcerea 
Xaviei împreună cu Rachel şi Corky. Veştile despre condrule 
păreau la fel de neliniştitoare precum veştile lui Rachel 
despre încercarea ei a-l contacta pe Pickering. 

„Directorul n-a răspuns.” 

„lar cineva a încercat să afle locaţia navei.” 

— Liniştiţi-vă, îi zise el cu glas tare. Suntem în siguranţă. 
Pilotul de la Paza de Coastă urmăreşte ecranul radar. Are 
tot timpul să ne avertizeze dacă vine cineva încoace. 

Rachel încuviinţă, deşi încordarea nu o părăsise. 

— Mike, ce naiba mai e şi asta? întrebă Corky, arătând 
înspre un ecran de computer Sparc, care afişa o imagine 
psihedelică monstruoasă ce pulsa şi vibra ca şi cum ar fi 
fost vie. 

— Profilator acustic cu efect Doppler, răspunse Tolland. 
Reprezintă o secţiune transversală a curenților şi a 
gradienţilor de temperatură ai oceanului. 

Rachel se holbă: 

— Pe asta stăm noi ancoraţi? 

Tolland trebuia să admită că imaginea arăta înfricoşător. 
La suprafaţă, apa părea de un verde-albăstrui agitat. 
Mergând în jos însă, culorile se schimbau treptat către un 
roşu-portocaliu ameninţător, pe măsură ce temperatura 
creştea. Aproape de fund, cam la un kilometru şi jumătate 
adâncime, deasupra patului oceanic, un vârtej ciclonic de 
un roşu sângeriu se agita turbat. 

— Aia e megafisura, explică Tolland. 

Corky gemu: 

— Arată ca o tornadă submarină. 

— Funcționează pe acelaşi principiu. Oceanele sunt, de 
obicei, mai reci şi mai dense către fund, dar aici dinamica 
este inversată. Apa de la fund este încălzită şi mai uşoară, 
aşa că se ridică spre suprafaţă. Între timp, apa de suprafaţă 

este mai grea, aşa că se grăbeşte să coboare în spirală ca 
să umple vidul. Aşa se obţin astfel de curenţi ameţitori în 
ocean. Ca nişte vârtejuri uriaşe. 

— Ce e cocoaşa aia imensă pe patul oceanic? 

Corky arătă înspre fundul plat al oceanului, pe care se 
înălța o movilă mare în formă de dom, ca o bulă imensă. 
Vârtejul se rotea ameţitor chiar deasupra ei. 

— Movila aia este un dom magmatic, explică Tolland. Pe 
acolo împinge lava de sub patul oceanic. 

Corky dădu din cap: 

— Ca un muşuroi uriaş. 

— Se poate spune şi aşa. 

— Şi dacă explodează? 

Tolland se încruntă. Îşi aminti de celebra megafisură din 
1986 de lângă Juan de Fuca Ridge, unde mii de tone de 
magmă încălzită la o mie două sute de grade Celsius se 
revărsaseră dintr-odată în apa oceanului, înzecind aproape 
instantaneu forţa norului de curenţi marini. Curenţii de 
suprafaţă se amplificaseră pe măsură ce vârtejul se 
extinsese cu rapiditate în sus. Ce se întâmplase apoi 
reprezenta un eveniment pe care Tolland n-avea de gând 
să-l împărtăşească cu Rachel şi cu Corky în noaptea asta. 

— Domurile magmatice din Atlantic nu explodează, zise 
el. Apa rece care circulă peste movilă răceşte şi întăreşte în 
permanenţă creasta domului, păstrând magma în siguranţă 
sub un strat gros de rocă. In cele din urmă, lava de 
dedesubt se răceşte şi spirala dispare. Megafisurile nu sunt, 
în general, periculoase. 

Corky arătă înspre o revistă ferfeniţită care se odihnea 
lângă computer: 

— Aşadar tu susţii că Scientific American publică ficțiuni? 

Tolland zări coperta revistei şi se strâmbă. Cineva părea 
să o fi scos special din arhiva navei de reviste ştiinţifice 
vechi: Scientific American, februarie 1999. Coperta 
prezenta imaginea aranjată de un artist grafic a unui 
petrolier răsucindu-se fără niciun fel de control într-un 
enorm vârtej oceanic. Titlul spunea: Megafisurile - UCIGAŞII 

GIGANTICI Al ADÂNCURILOR? 

Tolland dădu a lehamite din mână: 

— Complet irelevant. Articolul ăla vorbeşte despre 
megafisuri în zone tectonice. Acum câţiva ani constituia o 
ipoteză des întâlnită prin care se explica dispariţia navelor 
din Triunghiul Bermudelor. Din punct de vedere tehnic, 
dacă se petrece un soi de eveniment geologic cataclismic 
pe fundul oceanului, ceea ce este complet necunoscut în 
această zonă, domul poate exploda şi vârtejul poate deveni 
suficient de mare ca să... In fine, ştii tu... 

— Nu, nu ştim, insistă Corky. 

Tolland înălţă din umeri: 

— Ca să se ridice la suprafaţă. 

— Minunat. Ce mă bucur că ne-ai adus la bord! 

În acel moment se ivi Xavia, cărând cu ea mai multe 
hârtii. 

— Admiraţi megafisura? 

— Oh, da, rosti Corky cu sarcasm. Mike tocmai ne explica 
cum ne vom învârti toţi ca nebunii în vârtej dacă se rupe 
movila aia mică. 

— Vârtej? 

Xavia râse sec: 

— Ar semăna mai degrabă cu a fi scurşi prin cea mai 
mare toaletă din lume. 


Afară, pe puntea navei, pilotul de la Paza de Coastă 
urmărea cu atenţie ecranul radar. Ca pilot de salvare, 
zărise de multe ori frica în ochii oamenilor; Rachel Sexton 
se temea în mod clar de ceva atunci când îl rugase să 
supravegheze radarul în caz că apăreau vizitatori nepoftiţi. 

„Oare la ce gen de vizitatori se aşteaptă ea?”, se întrebă 
el. 

Din câte putea observa el, apele oceanului şi spaţiul 
aerian pe o rază de cincisprezece kilometri de jur împrejur 
nu conţineau nimic neobişnuit. Un pescador la doisprezece 
kilometri în larg. Din când în când câte un avion tăind o 
felie a ecranului radar şi apoi dispărând către o destinaţie 

necunoscută. 

Pilotul oftă şi se uită la apele oceanului care se agitau de 
jur împrejurul navei. Senzaţia părea desprinsă dintr-un film 
cu fantome - parcă navigau cu o viteză maximă în ciuda 
faptului că stăteau. 


Îşi întoarse privirea spre ecranul radarului şi se uită la el. 
Cu mare atenţie. 

La bordul navei, Tolland făcu prezentările pentru Rachel 
şi Xavia. Geologul vasului părea tot mai uluită de anturajul 
distins din jurul ei. În plus, nerăbdarea lui Rachel de a rula 
testele şi de a pleca cât mai repede de pe vas o neliniştea, 
în mod clar. 

„Ai răbdare, Xavia, o sfătui Tolland în gând. Trebuie să 
aflăm totul.” 

Xavia vorbea cu fermitate: 

— În documentarul tău, Mike, ai afirmat că acele mici 
incluziuni metalice din rocă se puteau forma doar în spaţiu. 

Tolland simţea deja un tremur de nerăbdare. „Condrulele 
se formează doar în spaţiu. Aşa mi-au spus cei de la NASA.” 

— Însă, în conformitate cu aceste însemnări, reluă Xavia, 
ridicând hârtiile din mână, afirmaţia nu este în întregime 
adevărată. 

Corky se repezi mânios: 

— Bineînţeles că e adevărată! 

Xavia se uită urât la Corky şi îi flutură însemnările pe sub 
nas: 

— Anul trecut, un tânăr geolog pe nume Lee Pollock, de 
la Universitatea Drew, folosea un nou model de robot marin 
în Pacific pentru a lua mostre de crustă de adâncime din 
Groapa Marianelor. A extras de acolo o rocă ce conţinea o 
caracteristică geologică nemaiîntâlnită până atunci. Acea 
trăsătură semăna mult ca aspect cu condrulele. Tânărul a 
numit descoperirea „incluziuni plagioclasice de stres” - mici 
bule de metal care păreau a se fi reomogenizat în timpul 
unor evenimente de presurizare oceanică, la mare 
adâncime. Doctorul Pollock a fost uluit să descopere bule 
metalice într-o rocă oceanică şi a formulat o teorie unică 
pentru a le explica prezenţa. 

Corky mormăi: 

— Presupun că trebuia să o facă. 

Xavia îl ignoră: 

— Doctorul Pollock a presupus că roca s-a format într-un 
mediu oceanic extrem de adânc, unde presiunea foarte 
mare metamorfoza o rocă preexistentă, permiţând fuziunea 
unora dintre metalele disparate. 

Tolland cântărea în minte cele auzite. Groapa Marianelor 
avea unsprezece mii de metri adâncime şi era una dintre 
puţinele zone cu adevărat neexplorate de pe planetă. Doar 
câteva sonde-robot se aventuraseră la o asemenea 
adâncime, cele mai multe suferind o implozie înainte de a 
atinge fundul. Presiunea apei din acea groapă era enormă - 
un uluitor nivel de o mie nouă sute şi ceva de kilograme pe 
centimetru pătrat, faţă de doar două kilograme şi ceva la 
suprafaţa apei. Oceanografii continuau să dispună de prea 
puţine informaţii despre forţele existente la adâncimi 
oceanice foarte mari. 

— Deci tipul ăsta crede că Groapa Marianelor poate 
forma roci cu trăsături condrulitice? 

— Este o teorie extrem de obscură, îi răspunse Xavia. De 
fapt, ea n-a fost niciodată publicată oficial. Mie mi s-a 
întâmplat să dau peste notele personale ale lui Pollock pe 
Internet printr-o şansă chioară luna trecută, când efectuam 
nişte cercetări legate de interacţiunea fluid-piatră în vedere 
spectacolului nostru cu megafisura. Altfel nici eu n-aş fi 
auzit de aşa ceva. 

— Teoria n-a fost publicată niciodată, interveni Corky, 
pentru că e ridicolă. Pentru formarea condrulelor e nevoie 
de că/dură. E imposibil ca presiunea apei să rearanjeze 
structura cristalină a unei roci. 

— Presiunea, ripostă  Xavia, este singurul factor 
important care trebuie la schimbările geologice de pe 
planeta noastră. Noțiunea de rocă metamorfică îți trezeşte 
vreo amintire? Capitolul 101 din manualul de Geologie? 

Corky se strâmbă. 

Tolland îşi dădu seama că Xavia avea dreptate. Deşi 
căldura juca un rol în geologia metamorfică a planetei, cele 
mai multe roci metamorfice se formau în condiţii de 

presiune extremă. Oricât de incredibil ar fi părut, rocile 
îngropate adânc în scoarţa terestră suportau presiuni aşa 
de mari, încât se comportau mai degrabă ca o melasă 
groasă decât ca o piatră solidă, devenind elastice şi 
suferind tot felul de transformări chimice în cursul 
procesului. Cu toate astea teoria doctorului Pollock continua 
să pară cam extravagantă. 

— Xavia, rosti Tolland. Eu personal n-am auzit niciodată 
că presiunea apei poate altera de una singură compoziţia 
chimică a unei roci. Tu eşti geologul aici. Tu ce crezi? 

— Ei bine, zise ea, uitându-se pe hârtii, se pare că 
presiunea apei nu este singurul factor. Găsi un pasaj şi citi 
cuvânt cu cuvânt însemnările lui Pollock: „Crusta oceanică 
din Groapa Marianelor, deşi se află sub o enormă presiune 
hidrostatică, poate fi comprimată şi mai tare de forţele 
tectonice din plăcile de subducţie din zonă”. 

„Bineînţeles”, îşi spuse Tolland. Pe lângă faptul că era 
zdrobită de o coloană de apă înaltă de unsprezece 
kilometri, Groapa Marianelor însemna o zonă de subductie - 
hotarul de compresie unde placa Pacifică şi cea Indiană se 
mişcau una spre alta şi se ciocneau. Presiunea combinată 
din groapă putea fi incalculabilă. Deoarece zona era atât de 
îndepărtată şi de periculoasă de studiat, dacă acolo jos 
existau condrule, şansele ca să afle cineva despre ele erau 
aproape inexistente. 

Xavia continuă să citească: 

— „Combinația dintre presiunea  hidrostatică şi cea 
tectonică ar putea forţa scoarţa să treacă într-o stare 
elastică sau semilichidă, permiţând elementelor mai uşoare 
să fuzioneze în structuri condrulitice, despre care se crede 
că apar doar în spaţiul cosmic.” 

Corky îşi dădu ochii peste cap: 

— Imposibil. 

Tolland se uită la el: 

— Există vreo altă explicaţie pentru condrulele din roca 
descoperită de doctorul Pollock? 

— Stai aşa, căută Corky să îl calmeze. Pollock a 

descoperit, de fapt, un meteorit. Meteoriţii cad în ocean tot 
timpul. Probabil că Pollock nu a bănuit că e un meteorit 
deoarece crusta de fuziune s-a erodat în cursul anilor 
petrecuţi sub apă, fapt care îl făcea să arate ca o roca 
normală. 

Se întoarse spre Xavia: 

— Presupun că Pollock nu avut inspiraţia să măsoare 
conţinutul de nichel, nu-i aşa? 

— De fapt, a făcut-o, ripostă Xavia, frunzărind iarăşi prin 
hârtii. lată ce scrie Pollock: „Am fost surprins să găsesc un 
conţinut de nichel al rocii într-o gamă de valori medii care 
nu este asociată în mod obişnuit cu rocile terestre”. 

Tolland şi Rachel schimbară priviri uluite. 

Xavia continuă să citească: 

— „Deşi conţinutul de nichel nu se încadrează în gama 
normal acceptabilă pentru o rocă de origine meteoritică, el 
este surprinzător de apropiat”. 

Rachel păru de-a dreptul tulburată: 

— Cât de apropiat? Există vreo posibilitate ca această 
rocă oceanică să fi fost considerată greşit un meteorit? 

Xavia clătină din cap: 

— Eu nu sunt petrolog, dar, din câte am înţeles, există 
diferenţe chimice numeroase între roca descoperită de 
Pollock şi meteoriţii adevăraţi. 

— Care sunt aceste diferenţe? insistă Tolland. 

Xavia îşi îndreptă atenţia spre un grafic din însemnări: 

— Aşa cum scrie aici, o diferenţă este dată de structura 
chimică a condrulelor în sine. Se pare că diferă raportul 
dintre titaniu şi zirconiu. La roca din ocean, acest raport a 
arătat un nivel foarte coborât de zirconiu. 

Îşi ridică privirea: 

— Doar două părţi la milion. 

— Două părţi la milion? izbucni Corky. Meteoriţii au de 
mii de ori mai mult! 

— Exact, replică Xavia. De aceea Pollock crede că la 
această mostră condrulele nu provin din spaţiu. 

Tolland se aplecă şi îi şopti lui Corky: 

— NASA a măsurat cumva raportul dintre titaniu şi 
zirconiu la roca din Milne? 

— Bineînţeles că nu, se zburli Corky. Nimeni n-ar măsura 
aşa ceva. E ca şi cum te-ai uita la o maşină şi ai calcula 
conţinutul cauciucului din roţi pentru a fi sigur că eo 
maşină! 

Tolland oftă din greu şi îşi întoarse privirea spre Xavia: 

— Dacă îţi dăm o mostră de rocă cu condrule, poţi face 
repede un test care să determine dacă aceste incluziuni 
sunt condrule meteoritice sau... una dintre chestiile de 
comprimare de mare adâncime găsite de Pollock? 

Xavia ridică din umeri: 

— Presupun că da. Acurateţea microscopului electronic 
ar trebui să fie suficientă. Oricum, despre ce e vorba aici? 

Corky scoase ezitând mostra de meteorit din buzunar şi-o 
întinse Xaviei. 

Femeia se strâmbă, dar luă discul de piatră. Zări crusta 
de fuziune, apoi fosila încastrată. 

— Doamne! icni ea, ridicându-şi privirea. Asta nu face 
parte din...? 

— Ba da, zise Tolland. Din nefericire, da. 

Singură în biroul ei, Gabrielle Ashe stătea la fereastră şi 
se întreba ce avea de făcut în etapa următoare. Cu mai 
puţin de o oră în urmă, părăsise sediul NASA plină de 
emoție pentru a-i împărtăşi senatorului discuţia cu Chris 
Harper despre frauda PODS. 

Acum nu mai era chiar atât de sigură. 

Conform celor spuse de Yolanda, doi reporteri neutri ai 
ABC îl suspectau pe Sexton că lua mită de la SFF. Mai mult, 
Gabrielle tocmai aflase că Sexton ştia de vizita ei în 
apartament în timpul întâlnirii cu membrii Fundaţiei, şi 
totuşi nu-i pomenise despre asta. 

Gabrielle oftă. Taxiul ei plecase de mult. Deşi putea să 
cheme altul în câteva minute, ştia că avea altceva de făcut 
mai întâi. 

„Chiar o să fac aşa ceva?” 

Se încruntă, ştiind că n-avea de ales. Habar n-avea în 
cine să se mai încreadă. 

leşi din birou şi se duse înapoi în secretariat şi apoi într- 
un coridor larg din partea opusă biroului senatorial. In 
capătul coridorului, văzu uşile masive de stejar ale biroului 
personal al lui Sexton flancate de două steaguri - „Bătrâna 
Glorie” pe dreapta şi drapelul statului Delaware pe stânga. 
La fel ca în cazul celor mai multe birouri senatoriale din 
clădire, uşile erau blindate cu oţel şi asigurate prin broaşte 
clasice, un sistem electronic de acces şi un sistem de 
alarmă. 

Dacă ar fi putut intra în birou, măcar pentru câteva 
minute, ar fi găsit răspuns la toate întrebările. Îndreptându- 
se spre uşile foarte bine asigurate, Gabrielle nu-şi făcea 
iluzii că ar fi putut trece prin ele. Avea alte planuri în minte. 

La trei metri de biroul lui Sexton, Gabrielle o coti brusc 
spre dreapta şi intră în toaleta femeilor. Lămpile 
fluorescente se aprinseră automat, reflectându-se cu 

putere pe faianţa albă. După ce ochii i se obişnuiseră cu 
lumina strălucitoare, Gabrielle se opri atunci când se văzu 
în oglindă. Ca de obicei, trăsăturile ei păreau mai blânde 
decât ar fi sperat ea. Aproape delicate. Gabrielle era 
întotdeauna mai puternică decât arăta. 

„Eşti sigură că eşti pregătită pentru asta?” 

Ştia că Sexton o aştepta cu nerăbdare pentru a fi pus în 
temă în legătură cu situaţia PODS. Din păcate, Gabrielle îşi 
dăduse seama că senatorul o manipulase cu viclenie în 
seara asta. lar ei nu-i plăcea să fie manipulată. Senatorul îi 
ascunsese lucruri importante. Intrebarea era cât de multe. 
lar răspunsurile se aflau în biroul lui - chiar de cealaltă 
parte a peretelui din toaleta pentru femei. 

— Cinci minute, rosti ea cu voce tare, dând glas hotărârii 
finale. 

Se duse până la debara, întinse mâna şi o plimbă peste 
cadrul uşii. O cheie căzu cu zgomot pe podea. Echipa de 
curăţenie a clădirii era formată din angajaţi de stat, care 
păreau să se facă nevăzuţi de fiecare dată când se lăsa cu 
o grevă de orice fel, abandonând toaleta săptămâni de zile 
fără hârtie igienică sau tampoane. Enervate să tot fie luate 
prin surprindere de lipsuri, femeile din biroul lui Sexton 
preluaseră frâiele întregii poveşti în mâinile lor şi îşi 
asiguraseră o cheie a debaralei în caz de „urgenţe”. 

„In seara asta este vorba de o urgenţă”, îşi zise ea. 

Deschise uşa debaralei. 

Interiorul era strâmt şi plin cu şerveţele, cârpe de şters 
pe jos şi rafturi cu role de hârtie igienică. Cu o lună înainte, 
Gabrielle căuta acolo prosoape de hârtie, când descoperise 
ceva neaşteptat. Neputând să ajungă la hârtia de pe raftul 
de sus, folosise coada unei mături pentru a determina 
căderea unei role. In timpul operaţiunii, lovise o placă din 
tavan. Căţărându-se ca să pună la loc placa, auzise cu 
surprindere vocea senatorului Sexton. 

Limpede precum cristalul. 

După natura ecoului, îşi dăduse seama că senatorul 
vorbea singur, în vreme ce se afla în camera lui privată de 

baie. Încăperea părea a fi separată de debaraua toaletei 
femeilor doar prin nişte plăci despărţitoare din material 
lemnos. 

Aflându-se din nou în debara în seara asta, cu un scop 
mult mai important decât obţinerea unor prosoape de 
hârtie, Gabrielle îşi scoase pantofii, se căţără pe rafturi, 
scoase placa din tavan şi se trase în sus. „S-a zis şi cu 
securitatea naţională”, îşi spuse ea, în timp ce se întreba 
câte legi federale şi statale era ea pe punctul de a încălca. 

Dându-şi drumul prin tavanul băii senatorului, Gabrielle 
îşi sprijini piciorul de marginea rece din porțelan a căzii, 
apoi sări pe podea. Ţinându-şi respiraţia, ieşi din baie şi 
intră în biroul senatorului. 

Covoarele orientale din încăpere îi dădeau o senzaţie de 
moliciune şi căldură. 

La patruzeci şi cinci de kilometri depărtare, un elicopter 
Kiowa negru, de atac, zbura deasupra pădurii de pini din 
nordul statului Delaware. Delta One verifică datele despre 
coordonate, înscrise în sistemul de navigaţie automată. 

Deşi dispozitivul de comunicaţii pe care îl folosea Rachel 
şi telefonul celular al lui Pickering erau criptate pentru 
protecţia convorbirilor, nu interceptarea conținutului lor 
fusese scopul pentru care echipa Delta Force încercase 
interceptarea  convorbirii, ci stabilirea poziției. Prin 
utilizarea triangulaţiei computerizate şi a Sistemului Global 
de  Poziţionare GPS, determinarea coordonatelor unei 
transmisiuni devenea o sarcină semnificativ mai uşoară 
decât decriptarea unei convorbiri. 

Delta One se amuza întotdeauna când se gândea că 
posesori de telefoane celulare habar n-aveau că, de fiecare 
dată când efectuau un apel, orice serviciu guvernamental 
de ascultare a convorbirilor telefonice le putea depista 
locaţia, dacă avea chef, cu o precizie de trei metri, oriunde 
s-ar fi aflat pe suprafaţa globului - nesemnificativă 
caracteristică a mobilităţii în comunicaţii pe care operatorii 
de telefonie mobilă nu o făceau niciodată publică. In 
noaptea asta, de îndată ce echipa Delta Force obținuse 
accesul la frecvențele de recepţie ale telefonului celular al 
lui William Pickering, depistarea coordonatelor oricărui apel 
către acel telefon devenise floare la ureche. 

Indreptându-se acum pe un curs direct către ţintă, Delta 
One se apropia de intrarea în raza de acţiune, de sub 
treizeci de kilometri, a unui posibil radar. 

— Umbrela e activată? întrebă el, întorcându-se spre 
Delta Two, care manevra radarul şi sistemul de arme de la 
bord. 

— Afirmativ. Aşteptăm să intrăm în raza de acţiune de 
opt kilometri. 

„Opt kilometri”, îşi zise Delta One. Trebuia să controleze 
jucăria care se afla adânc în raza de acţiune a radarului 
țintei pentru a putea folosi armele Kiowei. Nu se îndoia că 
cineva de la bordul navei Goya cerceta acum cu nelinişte 
cerul, şi, deoarece misiunea echipei Delta Force era să 
elimine ţinta fără să permită emiterea vreunui S. O. S., 
Delta One trebuia acum să se apropie cât mai mult de 
pradă, fără să o alarmeze. 

La douăzeci şi trei de kilometri distanţă, aflat încă în 
afara razei de acţiune a potenţialului radar inamic, Delta 
One întoarse brusc elicopterul cu treizeci şi cinci de grade 
spre vest. Se ridică la o mie de metri altitudine - plafonul 
de zbor pentru avioane de mici dimensiuni - şi îşi potrivi 
viteza la 110 noduri. 


Pe puntea navei, radarul de la bordul elicopterului Pazei 
de Coastă scoase un sunet când un nou contact se ivi în 
perimetrul pe care-l acoperea de cincisprezece kilometri. 
Pilotul se ridică pe scaun şi studie ecranul. Contactul părea 
să aparţină unui avion mic ce se îndrepta spre vest în susul 
coastei. 

Probabil se îndrepta spre Newark. 

Cu toate că traiectoria actuală a avionului îl aducea la o 
apropiere de şase kilometri de Goya, culoarul de zbor părea 
ales la întâmplare. Chiar şi aşa, din vigilenţă, pilotul Pazei 
de Coastă urmări punctul care clipea trasând o linie leneşă 
în partea dreaptă a ecranului. In punctul cel mai apropiat, 
avionul avea să se afle la şase kilometri depărtare. Aşa cum 
era de aşteptat, avionul continuă să zboare - de acum 
îndepărtându-se de ei. 

„Şase kilometri şi două sute de metri. Şase kilometri şi 
jumătate.” 

Pilotul răsuflă uşurat. 

Apoi se petrecu un lucru extrem de ciudat. 


— Umbrela a fost activată, zise Delta Two, ridicând 
degetele mari de la ambele mâini în sus, în semn că totul 

decurge conform planului. Barajul, zgomotele modulate şi 
pulsurile de acoperire sunt activate şi fixate pe ţintă. 

Delta One manevră manşa cu atenţie şi viră strâns la 
dreapta, aşezând aeronava pe un curs direct către Goya. 
Manevra n-avea cum să fie observată pe radarul navei. 

— Cu siguranţă, e mai bună decât sacii cu bruiaj din 
tablă! strigă Delta Two. 

Delta One trebuia să fie de acord. Bruierea radarelor 
fusese inventată în Al Doilea Război Mondial, când un 
aviator britanic deştept începuse să arunce din avion saci 
cu fân înveliţi în foi de tablă, în vreme ce bombarda ţintele. 
Radarele germanilor depistau atât de multe contacte 
reflectorizante încât habar n-aveau în care dintre acestea 
să tragă. De atunci tehnica fusese substanţial îmbunătăţită. 

Sistemul de bruiere a radarelor de la bordul elicopterului 
Kiowa însemna una din cele mai devastatoare arme militare 
de atac electronic. Transmiţând o umbrelă de zgomote 
parazite de spectru larg de frecvenţă în atmosferă 
deasupra unor anumite coordonate de suprafaţă, Kiowa 
putea înşela ochii, urechile şi vocea țintei avute în vizor. Cu 
câteva clipe în urmă, probabil că toate radarele de la bordul 
navei Goya amuţiseră. Când echipajul avea să-şi dea 
seama că trebuie să ceară ajutor, probabil că n-avea să mai 
fie capabil de nicio transmisie. Comunicaţiile unei nave se 
bazau pe unde radio de mare frecvenţă şi nu pe cabluri. 
Dacă Kiowa se apropia suficient de mult, toate sistemele de 
comunicaţii ale navei aveau să îşi înceteze funcţionarea, 
semnalele emise de ele fiind blocate de norul invizibil de 
zgomote parazite lansate de botul elicopterului ca un far 
orbitor. 

„Izolare perfectă, îşi spuse Delta One. Sunt lipsiţi de 
apărare.” 

Victimele găsiseră o cale norocoasă şi şireată de a evada 
de pe ghețarul Milne, dar asta nu se va mai repeta. Rachel 
Sexton şi Michael Tolland comiseseră o greşeală când 
hotărâseră să părăsească ţărmul. Avea să fie ultima. 

În Casa Albă, Zach Herney se ridică ameţit în capul 
oaselor şi apucă receptorul telefonului. 

— Acum? Ekstrom vrea să stea de vorbă cu mine acum? 

Herney îşi miji iarăşi ochii spre ceasul de pe noptieră: 
3.17 A.M. 

— Da, domnule preşedinte, îi zise ofiţerul de comunicaţii. 
Spune că e urgent. 

În vreme ce Corky şi Xavia se agitau în jurul dispozitivului 
care măsura nivelul de zirconiu din condrule, Rachel îl urmă 
pe Tolland într-o cameră lipită de laborator. Aici Tolland 
porni un alt computer. Oceanograful părea că vrea să mai 
verifice o informaţie. 

În vreme ce computerul se încălzea, Tolland se întoarse 
spre Rachel cu gura întredeschisă, ca şi cum ar fi vrut să îi 
spună ceva, dar nu ştia cum să înceapă. 

— Ce e? îl întrebă Rachel, surprinsă să constate cât de 
atrasă era de el, chiar şi în mijlocul unui asemenea haos. 

Ar fi vrut să oprească timpul în loc şi să fie doar cu el - 
doar pentru un singur minut. 

— Îţi datorez scuze, rosti Tolland, cuprins de remuşcări. 

— Pentru ce? 

— Pe punte? Rechinii-ciocan? Eram emoţionat! Uneori uit 
cât de înfricoşător poate fi oceanul pentru o mulţime de 
oameni. 

Faţă în faţă cu el, Rachel se simţea ca o adolescentă 
stând în pragul casei cu un nou iubit. 

— Mulţumesc. Nu-i nicio problemă. Serios. 

Ceva din fiinţa ei îi spunea că Tolland voia să o sărute. 

După o clipă, el îşi întoarse sfios faţa: 

— Ştiu. Vrei să ajungi la țărm. Ar trebui să ne întoarcem 
la lucru. 

— Deocamdată, răspunse Rachel, zâmbind uşor. 

— Deocamdată, repetă Tolland,  aşezându-se la 
computer. 

Rachel răsuflă zgomotos. Se apropie de Tolland, 
savurând intimitatea micului laborator. Îl urmări pe Tolland 
cum navighează printr-o serie de fişiere din calculator: 

— Ce căutăm? 

— Verificăm baza de date pentru păduchele gigant de 
ocean. Vreau să văd dacă descopăr vreo fosilă preistorică 

marină care să semene cu ceea ce am văzut noi în 
meteoritul NASA. 

Deschise o pagină de căutare marcată cu litere aldine: 
„PROJECT DIVERSITAS”. 

Navigând printre meniuri, Tolland se apucă să îi explice: 

— Diversitas reprezintă, în esenţă, un index permanent 
actualizat al datelor biologice oceanice. Când un biolog 
marin descoperă o nouă specie sau o nouă fosilă, poate da 
de veste şi împărtăşi descoperirea prin încărcarea datelor şi 
a fotografiilor într-o bază centrală de date. Deoarece în 
fiecare săptămână se descoperă o mulţime de date noi, 
această modalitate este singura de a păstra cercetarea 
marină la zi. 

Rachel îl urmări pe Tolland cum navighează printre 
meniuri: 

— Deci acum accesezi Internetul? 

— Nu. Accesarea Internetului poate fi riscantă pe mare. 
Noi stocăm toate aceste date la bordul navei, pe un şir 
imens de discuri optice aflate în cealaltă încăpere. De 
fiecare dată când acostăm într-un port, ne conectăm la 
proiectul Diversitas şi ne actualizăm baza de date cu 
ultimele descoperiri. Astfel putem accesa datele pe mare 
fără o conexiune Web, iar acestea nu sunt niciodată mai 
vechi de o lună sau două. 

Tolland chicoti, în vreme ce începu să introducă diverse 
cuvinte-cheie de căutare în calculator. 

— Probabil că ai auzit de Napster, controversatul 
program de partajare a fişierelor cu programe muzicale! 

Rachel încuviinţă. 

— Diversitas este considerat versiunea de biologie 
marină a Napsterului. Noi îi mai spunem LOBSTER de la 
Lonely Ocean’ Biologists Sharing Totally Eccentric 
Research. 

Rachel izbucni în râs. Chiar şi într-o situaţie tensionată, 
Michael Tolland nu îşi pierdea simţul umorului, lucru care o 
făcea să se simtă mai bine. Începea să înţeleagă că în 
ultima vreme nu prea avusese parte de râsete. 

— Baza noastră de date este enormă, reluă Tolland, 
terminând de introdus cuvintele-cheie. Sunt peste zece 
terabytes de descrieri şi fotografii. Sunt informaţii acolo pe 
care nimeni nu le-a văzut vreodată - şi pe care nimeni nu le 
va vedea. Speciile oceanice sunt, pur şi simplu, prea 
numeroase. 

Apăsă tasta de căutare. 

— Bine, hai să vedem dacă a văzut cineva vreo fosilă 
oceanică asemănătoare cu micuța noastră insectă spaţială. 

După câteva secunde, ecranul scoase la iveală patru 
trimiteri la animale fosilizate. Tolland apăsă pe fiecare, una 
câte una, şi examină fotografiile. Niciuna nu semăna nici pe 
departe cu fosilele din meteorit. 

Tolland se încruntă: 

— Hai să încercăm altceva! 

Scoase cuvântul „fosilă” din motorul de căutare şi apăsă 
din nou tasta de căutare: 

— O să căutăm printre toate speciile vii. Poate că găsim 
un descendent în viaţă care are o parte dintre 
caracteristicile fiziologice ale fosilei din Milne. 

Ecranul se reîmprospătă. 

Tolland se încruntă din nou. Computerul returnase sute 
de trimiteri. Stătu o clipă în cumpănă, frecându-şi bărbia 
înnegrită de firele nerase de păr. 

— Bine, asta înseamnă prea mult. Să facem o selecţie! 

Rachel îl urmări cum accesează un alt meniu intitulat 
„habitat”. Lista opţiunilor părea nesfârşită: bazin oceanic, 
mlaştină, lagună, recif, creastă de mijloc oceanic, pungi de 
sulf. Tolland merse către capătul listei şi alese o opţiune 
care spunea: MARGINI DISTRUCTIVE/GROPI OCEANICE. 

„Deşteaptă mutare”, remarcă Rachel în gând. Tolland îşi 
limita căutarea la speciile care trăiau în apropiere de 
mediile oceanice unde se presupunea că se pot forma 
structuri asemănătoare condrulelor. 

Ecranul se reîmprospătă din nou. De această dată 
Tolland zâmbi: 

— Excelent. Doar trei trimiteri. 

Rachel se uită cu atenţie la primul nume de pe listă. 
„Limulus ply... ceva.” 

Tolland apăsă butonul pentru a vedea unde-l ducea 
trimiterea. Pe ecran apăru o poză; creatura semăna cu un 
crab-potcoavă supradimensionat fără coadă. 

— Ntt, făcu Tolland, întorcându-se la pagina precedentă. 

Rachel se uită la al doilea nume de pe listă. Shrimpus 
Uglius from Hellus. Era nedumerită: 

— Numele ăla e adevărat? 

Tolland chicoti: 

— Nu. Este o specie nouă, încă neclasificată. Tipul care a 
descoperit-o are simţul umorului. Propune Shrimpus Uglius 
drept denumire taxonomică oficială. 

Tolland deschise poza, dezvăluind o creatură îngrozitor 
de urâtă, asemănătoare cu un crevete, cu mustăţi şi antene 
de un roz fluorescent. 

— Potrivit nume, zise Tolland. Dar nu e insecta noastră 
spaţială. 

Se întoarse la index. 

— Şi ultima ofertă îi aparţine lui... 

Apăsă pe cea de-a treia intrare, încărcând noua pagină. 

— Bathynomous giganteus... citi el cu voce tare când 
apăru textul. 

Imediat se încărcă şi fotografia. Un instantaneu color luat 
de aproape. 

Rachel sări drept în sus: 

— Doamne! 

Creatura care îi privea din poză îi dădea fiori. 

Tolland inspiră adânc: 

— Oh, Doamne! Amicul ăsta îmi pare cumva cunoscut! 

Rachel dădu din cap. Rămăsese fără grai. Bathynomous 
giganteus. Creatura semăna cu un păduche gigant de apă. 
Arăta aproape la fel ca specia fosilă descoperită în roca 
NASA. 

— Există câteva diferenţe minore, rosti Tolland, mergând 
pe pagină în jos, către diagramele şi schiţele anatomice. 
Dar e al naibii de apropiat. Mai ales, dacă luăm în 

consideraţie faptul că a avut la dispoziţie 190 de milioane 
de ani ca să evolueze. 

„Apropiat e cuvântul potrivit, gândi Rachel. Prea 
apropiat.” 

Tolland citi descrierea de pe ecran: 

— „Considerată a fi una din cele mai vechi specii din 
ocean, rara şi recent clasificata Bathynomous giganteus 
este un izopod de apă adâncă, consumator de resturi, care 
seamănă cu o căpuşă mare. Cu o lungime de până la 
şaizeci de centimetri, această specie prezintă un 
exoschelet chitinos segmentat, în cap, torace şi abdomen. 
Posedă extremităţi dispuse în perechi, antene şi ochi 
compoziţi, precum cei ai insectelor terestre. Acest săpător 
în fundul oceanelor nu e vânat de nimeni şi trăieşte în medii 
pelagice descoperite despre care în trecut se credea că 
sunt de nelocuit.” 

Tolland îşi înălţă privirea spre ea: 

— Asta ar putea explica lipsa altor fosile în mostra de 
rocă! 

Rachel se holba la creatura de pe ecran, emoţionată şi 
totuşi nesigură că înţelegea în profunzime semnificaţia 
celor aflate. 

— Imaginează-ţi, rosti Tolland, plin de înflăcărare, că 
acum 190 de milioane de ani, o familie din aceste insecte a 
fost îngropată în noroiul de pe fundul oceanului. Pe măsură 
ce noroiul se transformă în rocă, insectele sunt fosilizate în 
piatră. Simultan, fundul oceanului, care se mişcă în mod 
continuu ca un imens valţ leneş către gropile oceanice, 
duce fosilele într-o zonă de presiune ridicată unde roca 
formează condrule! Tolland vorbea din ce în ce mai repede 
şi mai precipitat. lar dacă o parte a crustei fosilizate şi pline 
de condrule se rupe şi sfârşeşte pe panta urcătoare a 
gropii, fapt cât se poate de banal, atunci are toate şansele 
să fie descoperită! 

— Dar dacă NASA... îngăimă Rachel. Adică, dacă totul e o 
minciună, NASA trebuie să fi ştiut că, mai devreme sau mai 
târziu, cineva ar fi descoperit că această fosilă seamănă cu 

o creatură marină, nu? Vreau să spun că noi tocmai am 
descoperit asta! 

Tolland începu să tipărească fotografiile insectei la o 
imprimantă laser. 

— Ştiu şi eu... Chiar dacă ar fi ieşit cineva în faţă şi ar fi 
pus în evidenţă similarităţile dintre fosile şi un păduche 
marin viu, fiziologiile lor nu sunt identice. Aproape că 
întăreşte cazul NASA. 

Rachel înţelese brusc: 

— Panspermie. 

„Viaţa pe pământ a fost plantată din spaţiu.” 

— Exact. Similarităţile dintre organismele cosmice şi cele 
terestre au perfect sens din punct de vedere ştiinţific. Acest 
păduche marin, de fapt, face poziţia NASA mai puternică. 

— Doar dacă nu se pune problema autenticităţii 
meteoritului. 

Tolland dădu din cap: 

— Dacă  meteoritul ridică întrebări, atunci întregul 
eşafodaj se  prăbuşeşte. Păduchele nostru marin se 
transformă din prieten în distrugător al NASA. 

Rachel urmări în tăcere cum imprimanta scuipă paginile 
despre insectă. Incerca să se convingă că totul fusese o 
greşeală nevinovată a celor de la NASA, dar ştia prea bine 
că nu era aşa. Oamenii care comiteau greşeli nevinovate nu 
încercau să ucidă alţi oameni. 

In acea clipă, se auzi ecoul vocii nazale a lui Corky, care 
răsună în laborator: 

— Imposibil!!! 

Rachel şi Tolland se răsuciră pe călcâie. 

— Verifică din nou nenorocitul ăla de raport! N-are niciun 
sens! 

Xavia veni în fugă strângând în mână o hârtie de 
imprimantă. 

Chipul ei era cenuşiu: 

— Mike, nu ştiu cum să-ţi spun... 

Vocea ei suna spart: 

— Raportul dintre titaniu şi zirconiu din mostra asta... 

Îşi drese glasul: 

— E clar că NASA a comis o eroare uriaşă. Meteoritul lor 
este doar o nenorocită de rocă oceanică. 

Rachel şi Tolland se priviră, dar niciunul nu scoase vreo 
vorbă. Ştiau. Într-o fracțiune de secundă, toate bănuielile şi 
îndoielile de până atunci se spulberaseră. 

Tolland încuviinţă. În ochi i se citea tristeţea: 

— Da. Mersi, Xavia! 

— Dar nu înţeleg, replică femeia. Crusta de fuziune... 
locaţia din gheaţă... 

— Îţi explicăm în timp ce facem drumul spre coastă, o 
întrerupse Tolland. Plecăm! 

Rachel strânse repede hârtiile şi dovezile pe care le 
aveau. Acestea erau şocant de concludente: hârtia de 
imprimantă GPR arătând un puț de inserţie în ghețarul 
Milne; fotografii ale unui păduche marin asemănător cu 
fosila NASA; articolul doctorului Pollack despre condrulele 
oceanice; în fine, datele microscopului electronic care 
arătau conţinutul uriaş de zirconiu din meteorit. 

Concluzia era imbatabilă. „Fraudă!” 

Tolland privi stiva de hârtii din mâinile lui Rachel şi oftă 
melancolic: 

— Ei bine, aş spune că William Pickering are acum toate 
dovezile necesare. 

Rachel dădu din cap, întrebându-se din nou de ce 
Pickering nu răspunsese la telefon. 

Tolland ridică receptorul unui telefon din apropiere şi i-l 
întinse. 

— Vrei să încerci din nou de aici? 

— Nu, hai să plecăm. O să încerc să iau legătura cu el din 
elicopter. 

Rachel hotărâse deja că, dacă nu va izbuti să dea de 
Pickering, îi va spune pilotului de la Paza de Coastă să îi 
ducă direct la sediul NRO, aflat la doar vreo 270 de 
kilometri depărtare. 

Tolland vru să pună receptorul în furcă, dar se opri brusc. 
Părea nedumerit, ascultă în receptor şi se încruntă. 

— Ce bizar! Nu are ton! 

— Cum adică? întrebă Rachel, îngrijorată. 

— Ciudat, întări Tolland. Liniile telefonice directe prin 
COMSAT nu îşi pierd niciodată... 

— Domnule Tolland? 

Pilotul Pazei de Coastă se ivi alergând în laborator, cu 
faţa albă ca varul: 

— Ce s-a întâmplat? ceru Rachel să afle. Vine cineva? 

— Asta-i problema, răspunse pilotul. Habar n-am. Radarul 
de la bord şi toate comunicațiile au murit brusc. 

Rachel îndesă adânc hârtiile în sân. 

— Repede la elicopter. Plecăm. ACUM! 

Inima lui Gabrielle bătea cu putere, în vreme ce fata 
traversa biroul întunecat al senatorului Sexton. Camera era 
mare şi elegantă, cu pereţi lambrisaţi în lemn, picturi în 
ulei, covoare persane, scaune din piele şi cu un imens birou 
din mahon. Incăperea era luminată doar de ciudata lumină 
a ecranului aprins al calculatorului senatorului. 

Gabrielle se duse la birou. 

Senatorul Sexton îmbrăţişase cauza „biroului digital” ca 
un maniac, evitând masivitatea fişierelor cu dosare în 
favoarea simplităţii unui computer personal, în care 
introducea cantităţi monumentale de informaţii - articole şi 
discursuri scanate, rezultate ale şedinţelor de lucru. 
Computerul lui Sexton era altarul lui sfânt, iar senatorul îşi 
păstra biroul închis în permanenţa pentru a-l proteja. Omul 
refuza chiar să se conecteze la Internet de teama hackerilor 
care i-ar fi putut sparge sacrul seif digital. 

Cu un an în urmă, Gabrielle n-ar fi fost în stare să creadă 
că vreun politician putea fi atât de idiot, încât să depoziteze 
copii ale documentelor care îl puteau incrimina, însă viaţa 
la Washington o învățase multe. „Informaţia înseamnă 
putere.” Gabrielle aflase cu stupoare că era o practică 
obişnuită pentru politicienii care acceptau contribuţii 
financiare discutabile să menţină o dovadă a acestor 
donaţii - scrisori, conturi bancare, chitanţe, jurnale - 
ascunse într-un loc sigur. O astfel de tactică de 
contraşantaj, eufemistic cunoscută la Washington cu 
numele de „asigurarea siameză”, proteja candidaţii de 
donatorii care aveau sentimentul că generozitatea lor îi 
autoriza cumva să exercite presiune politică asupra 
candidatului. Dacă un „sponsor” începea să pretindă prea 
multe, candidatul putea scoate, pur şi simplu, dovezile 
donațiilor ilegale, reamintindu-i donatorului că ambele părţi 
încălcaseră legea. Dovezile întăreau legătura dintre 

candidat şi sponsor, făcându-i să semene cu doi gemeni 
siamezi. 

Gabrielle se strecură la biroul senatorului şi se aşeză. 
Inspiră adânc şi privi ecranul computerului. „Dacă senatorul 
acceptă mită de la SFF, dovezile trebuie să se găsească 
aici.” 

Screensaver-ul prezenta un potpuriu curgător de imagini 
ale Casei Albe. Fundalul fusese creat de un membru al 
echipei senatoriale, mare specialist în vizualizări şi gândire 
pozitivă. In jurul imaginilor se rotea un banner sub formă de 
dungă pe care se putea citi: „Preşedintele Statelor Unite 
Sedgewick Sexton... Preşedintele Statelor Unite Sedgewick 
Sexton... Preşedintele...” 

Gabrielle apucă mouse-ul şi o casetă de dialog de 
securitate se ivi imediat pe ecran: 

„ENTER PASSWORD”. 

Se aştepta la asta. N-avea să fie o problemă. Săptămâna 
trecută, Gabrielle intrase în biroul senatorului exact în clipa 
în care Sexton se aşeza la calculator şi îşi introducea 
parola. Il văzuse apăsând scurt trei taste în succesiune 
rapidă. 

— Asta e parolă? îl luase ea la rost intrând în încăpere. 

Sexton ridicase privirea. 

— Ce? 

— Şi eu care credeam că vă preocupă securitatea, se 
prefăcuse Gabrielle supărată. Parola dumneavoastră are 
doar trei caractere? Credeam că tipii de la tehnic ne-au 
spus să folosim cel puţin şase. 

— Tipii de la sectorul tehnic sunt adolescenţi. Ar trebui să 
încerce să-şi amintească trei caractere aleatorii când trec 
de patruzeci de ani. In plus, uşa dispune de alarmă. Nimeni 
nu poate intra aici. 

Gabrielle venise lângă el, zâmbind: 

— Şi dacă intră cineva în vreme ce sunteţi la toaletă? 

— Şi să încerce toate combinaţiile posibile? 

Senatorul o privise cu scepticism: 

— Oi fi eu încet la baie, dar nici chiar aşa. 

— Pe o cină la Davide că vă ghicesc parola în zece 
secunde! 

Sexton păruse amuzat şi intrigat de provocare: 

— Nu-ţi permiţi o cină la Davide, Gabrielle. 

— Adică n-aveţi curaj? 

Sexton aproape că păruse că-i pare rău pentru ea că a 
acceptat pariul. 

— Zece secunde? 

Se deconectase şi îi făcuse semn lui Gabrielle să se aşeze 
şi să încerce. 

— Ştii că la Davide comand doar saltimbocca. Şi nu e 
deloc ieftină. 

Ea ridicase din umeri, în vreme ce se aşeza. 

— Sunt banii dumneavoastră! 

„ENTER PASSWORD” 

— Zece secunde, îi reamintise Sexton. 

Lui Gabrielle îi venea să râdă. Avea nevoie doar de două. 
Chiar din uşă reuşise să vadă că Sexton îşi introdusese 
parola de trei caractere într-o succesiune extrem de rapidă, 
folosind doar indexul. „Evident, aceeaşi tastă. Nu prea 
inteligent.” Îşi dădu seama că mâna lui stătuse poziționată 
la capătul din stânga al tastaturii, reducând astfel literele 
posibile ale alfabetului la doar nouă. Alegerea literei nu 
constituise o problemă; lui Sexton îi plăcuse dintotdeauna 
tripla aliteraţie a numelui său. Senatorul Sedgewick Sexton. 

„Niciodată nu subestima ego-ul unui politician”. 

Tastase SSS şi ecranul cu căsuţa de dialog se evaporase. 

Sexton căscase gura mare de uimire. 

Asta se petrecea cu o săptămână în urmă. Acum, că 
Gabrielle se confrunta din nou cu computerul lui, era sigură 
că Sexton nu avusese timp să introducă o parolă nouă. „De 
ce ar fi făcut-o? În mine are o încredere oarbă.” 

Tastă SSS. 

„INVALID PASSWORD - ACCESS DENIED 

(PAROLA INVALIDATĂ - ACCESUL INTERZIS)” 

Gabrielle se holbă la ecran, şocată. 

Probabil că supraestimase încrederea pe care o avea 


500 


senatorul în ea. 

Atacul fu lansat fără niciun fel de avertisment. Pe cer, în 
partea de sud-vest, deasupra navei, silueta aducătoare de 
moarte a unui elicopter înarmat cobori în picaj ca o viespe. 
Rachel n-avea niciun dubiu ce era acel elicopter sau ce 
căuta el acolo. 

Un răpăit ţâşni din botul elicopterului, sfâşie întunericul şi 
trimise un torent de gloanţe peste cabina de comanda din 
fibră de sticlă, trăgând o linie de găuri în carenă. Rachel se 
aruncă prea târziu în căutarea unui adăpost şi simţi tăietura 
usturătoare a unui glonţ care-i scrijeli braţul. Căzu pe 
suprafaţa navei, apoi se rostogoli, încercând să ajungă în 
spatele domului transparent şi bulbucat al submersibilului 
Triton. 

Un tunet le explodă deasupra capetelor când elicopterul 
trecu pe deasupra vasului. Zgomotul se pierdu într-un 
sfârâit bizar când elicopterul se îndepărtă spre ocean şi 
începu manevrele de întoarcere pentru o a doua raită. 

Tremurând pe punte, Rachel îşi prinse braţul rănit şi se 
uită înapoi după Tolland şi Corky. După ce se aruncaseră la 
adăpost în spatele unui depozit, cei doi se ridicau acum 
împleticindu-se şi cercetând, îngroziţi, cerul cu privirea. 
Rachel se ridică în genunchi. Întregul univers părea să se 
mişte brusc cu încetinitorul. 

Ghemuită în spatele bilei transparente a Tritonului, 
Rachel se uita înfricoşată spre singurul lor mijloc de scăpare 
- elicopterul Pazei de Coastă. Xavia se urca deja în cabină, 
gesticulând frenetic spre toată lumea să urce la bord. 
Rachel îl zări pe pilot întinzându-se în carlingă şi 
manevrând frenetic comutatoare şi manete. Elicea începu 
să se răsucească... extrem de încet. 

Mult prea încet. 

„Grăbeşte-te!” 

Rachel se ridică cu greu în picioare, pregătindu-se să o 

rupă la fugă şi întrebându-se dacă va reuşi să traverseze 
puntea înainte ca atacatorii să revină. Îi auzi în spatele ei 
pe Tolland şi pe Corky venind spre ea şi spre elicopter. „Da! 
Grăbiţi-vă!” 

De-abia atunci văzu. 

La o sută de metri depărtare, ivindu-se din beznă, un 
fascicul de lumină roşie, subţire ca un fir de păr, sfâşie 
noaptea, măturând puntea vasului. După ce îşi găsi ţinta, 
fasciculul se opri pe partea laterală a elicopterului Pazei de 
Coastă. 

Rachel avu nevoie doar de o fracțiune de secundă ca să 
înţeleagă ce se petrecea în faţa ochilor ei. In aceeaşi clipă, 
ea simți toată acţiunea de pe puntea vasului 
transformându-se într-o ceaţă de sunete şi forme: Tolland şi 
Corky alergând spre ea, Xavia agitându-se înnebunită în 
elicopter, laserul roşu ca focul sfâşiind cerul nopţii. 

Prea târziu. 

Rachel se răsuci spre Tolland şi spre Corky, care alergau 
cât îi ţineau picioarele să se adăpostească în elicopter. Se 
postă în calea lor, cu braţele ridicate pentru a-i opri. Se 
ciocniră zdravăn şi toţi trei se prăbuşiră pe punte într-o 
învălmăşeală de braţe şi picioare. 

Undeva, la distanţă, apăru sclipirea unei lumini albe. 
Rachel urmări terorizată cum o linie perfect dreaptă de 
gaze de emisie urmează calea fasciculului laser direct spre 
elicopter. 

Când racheta Hellfire se izbi de fuzelaj, elicopterul se 
făcu bucăţi ca o jucărie stricată. Puntea fu inundată de un 
val de căldură şi de zgomote. De sus, începu să plouă cu 
bucăţi de metal încins ca nişte şrapnele de foc. Scheletul 
elicopterului în flăcări se ridică pe coada făcută bucăţi, se 
clătină o clipă, apoi căzu de pe vas, direct în apele 
oceanului, unde se scufundă într-un nor şuierător de aburi. 

Rachel îşi închise ochii, cu respiraţia tăiată. Auzea epava 
elicopterului bolborosind, în vreme ce se scufunda, trasă de 
lângă Goya de curenţii rapizi. In tot acel haos, Michael 
Tolland urla. Rachel îi simţi braţele care încercau să o ridice 

în picioare. Numai că ea nu se putea mişca. 
„Pilotul Pazei de Coastă şi Xavia sunt morţi.” 
„Urmăm noi.” 

Stihiile se opriră pentru moment pe ghețarul Milne, astfel 
încât în habisferă era linişte. Nici măcar în astfel de condiţii, 
Lawrence Ekstrom nu încercase să tragă un pui de somn. 
Petrecuse acele ore în singurătate, plimbându-se prin dom, 
privind în gol în putul de extracţie, plimbându-şi palmele 
peste golurile din imensa rocă înnegrită. 

In cele din urmă, se hotărâse. 

Acum stătea în faţa videofonului din cabina de transmisii 
a habisferei şi privea în ochii obosiţi ai preşedintelui 
Statelor Unite. Zach Herney purta un halat de baie şi nu 
părea deloc amuzat. Ekstrom ştia că va fi şi mai puţin 
amuzat când va afla ceea ce avea el să-i spună. 

După ce directorul administrativ al NASA termină de 
vorbit, pe chipul lui Herney se citea neplăcerea - ca şi cum 
ar fi crezut că e prea adormit ca să fi înţeles corect cele 
aflate. 

— Stai aşa, zise Herney. Probabil că legătura e proastă şi 
nu aud bine. Mi-ai spus cumva că NASA a interceptat 
coordonatele acestui meteorit dintr-o transmisie radio de 
urgenţă, după care a pretins că PODS a efectuat 
descoperirea? 

Ekstrom tăcea, singur în întuneric, dorindu-şi să se 
trezească cumva din acel coşmar. 

Era clar că tăcerea lui nu-i convenea preşedintelui: 

— Pentru numele lui Dumnezeu, Larry, spune-mi că nu e 
adevărat ce am auzit! 

Ekstrom îşi simţi gura uscată: 

— Meteoritul a fost descoperit, domnule preşedinte! Asta 
e tot ce contează. 

— Ţi-am cerut să-mi spui că nu e adevărat! 

Tăcerea provocată de surpriză se transformă în tunet în 
urechile lui Ekstrom. „Trebuia să-l informez, îşi spuse el. O 
să fie tot mai rău.” 

— Domnule preşedinte, eşecul PODS vă ruina în sondaje. 
Când am interceptat o transmisie radio care menţiona un 
meteorit mare încastrat în gheaţă, am întrezărit şansa de a 
vă arunca înapoi în luptă. 

Herney părea uluit: 

— Mimând o descoperire PODS? 

— PODS urma să devină operaţional în curând, dar nu 
îndeajuns de repede pentru alegeri. Sondajele vă arătau în 
scădere vertiginoasă, Sexton dădea cu NASA de toţi pereţii, 
aşa că... 

— Eşti nebun! M-ai minţit, Larry! 

— Oportunitatea asta ni s-a ivit din senin, domnule! Am 
decis să profit de ea. Am interceptat transmisiunea radio a 
canadianului care a descoperit meteoritul. Omul a murit 
într-o furtună. Nimeni altcineva nu ştia de meteorit. PODS 
se afla deasupra zonei. NASA avea nevoie de o victorie, şi 
noi aveam coordonatele. 

— Şi de ce îmi spui toate astea acum? 

— Credeam că ar trebui să ştiţi. 

— Ai idee ce ar face Sexton cu aceste informaţii dacă ar 
afla de ele? 

Ekstrom prefera să nu se gândească la această ipoteză. 

— Ar povesti lumii întregi că NASA şi Casa Albă au minţit 
poporul american! Şi ştii ce, ar avea dreptate! 

— Nu dumneavoastră aţi minţit, domnule, ci eu. Şi îmi voi 
da demisia dacă... 

— Larry, nu asta e problema. Eu am încercat să-mi 
îndeplinesc funcţia bazându-mă pe adevăr şi decenţă! Fir-ar 
să fie! Seara asta era minunată. Plină de demnitate. Acum 
aflu că am minţit o lume întreagă?!? 

— A fost doar o minciună nevinovată, domnule. 

— Nu există aşa ceva, Larry, ripostă Herney, fumegând 
de furie. 

Ekstrom simți cum spaţiul strâmt al cabinei se 
prăbuşeşte peste el. Mai erau atât de multe de mărturisit 
preşedintelui... Ekstrom îşi spuse însă că era mai înţelept să 
aştepte până dimineaţă. 

— Îmi pare rău că v-am trezit, domnule! Am crezut de 
cuviinţă că ar trebui să ştiţi. 


În partea cealaltă a oraşului, Sedgewick Sexton trase o 
nouă duşcă de coniac şi se plimba de colo-colo prin 
apartament, cu o iritare crescândă. 

„Unde naiba e Gabrielle?” 

Gabrielle Ashe stătea în întuneric, la biroul senatorului, şi 
se uita urât la computerul lui Sexton. 

„INVALID PASSWORD - ACCESS DENIED” 

Incercase alte câteva parole care păreau promițătoare, 
dar niciuna nu funcţionase. După ce căutase prin încăpere 
vreun sertar descuiat sau un indiciu oarecare, Gabrielle 
aproape că renunţase. Tocmai intenţionase să plece, când 
zărise ceva ciudat care clipea pe calendarul senatorului de 
pe birou. Cineva subliniase data alegerilor cu marker 
fosforescent alb, roşu şi albastru. Cu siguranţă că nu fusese 
Sexton. Gabrielle trase calendarul mai aproape de ea. 
Lângă dată se vedea o exclamaţie: POTUS! 

Probabil că exuberanta secretară a lui Sexton îi 
însemnase acea dată pe calendar ca o dovadă a gândirii 
pozitive. Acronimul POTUS reprezenta numele de cod 
pentru Preşedintele Statelor Unite folosit de Serviciile 
Secrete. Dacă totul decurgea bine, în ziua alegerilor Sexton 
avea să devină noul POTUS. 

Pregătindu-se să plece, Gabrielle reaşeză calendarul pe 
birou şi se ridică în picioare. Brusc, se opri şi privi ecranul 
computerului. 

„ENTER PASSWORD” 

Privi din nou spre calendar. 

„POTUS” 

Se simţi dintr-odată invadată de speranţă. Ceva din 
denumirea POTUS îi spunea lui Gabrielle că reprezenta o 
parolă perfectă pentru Sexton. „Simplă, pozitivă, 
egocentrică.” 

Tastă literele cu repeziciune. 

„POTUS” 

Ţinându-şi respiraţia, apăsă tasta „return”. Computerul 
scoase un sunet. 

„INVALID PASSWORD - ACCESS DENIED” 

Dezamăgită, Gabrielle renunţă. Porni înapoi spre baie, ca 
să iasă tot pe unde intrase. Ajunse la jumătatea drumului, 
când se auzi soneria telefonului celular. Cum era deja 
tensionată la maximum, sunetul o făcu să tresară 
îngrozitor. Se opri, scoase telefonul şi privi spre ceasul de 
perete Jourdain pe care Sexton îl primise de la bunicul lui. 
„Aproape ora patru dimineaţa.” La o astfel de oră apelantul 
nu putea fi decât Sexton. În mod clar senatorul se întreba 
unde era ea. „Să răspund sau să îl las să sune?” Dacă 
răspundea, ar fi trebuit să mintă. Dacă nu o făcea, Sexton 
ar fi intrat la idei. 

Răspunse: 

— Alo? 

— Gabrielle? 

Sexton părea nerăbdător: 

— Ce te reţine? 

— FDR Memorial, răspunse Gabrielle. Taxiul a fost blocat 
în trafic şi acum suntem la... 

— Nu pari a fi într-un taxi. 

— Nu, îl aprobă ea. 

Inima îi bătea cu putere. 

— Nu sunt. Am hotărât să trec pe la birou ca să iau nişte 
documente NASA care ar putea avea relevanţă în legătură 
cu PODS. Am probleme să le găsesc. 

— Mă rog, grăbeşte-te! Vreau să programez o conferinţă 
de presă dimineaţă şi trebuie să discutăm câteva lucruri pe 
tema asta. 

— Vin repede, promise ea. 

Pe linie se lăsă tăcerea: 

— Eşti în biroul tău? 

Senatorul părea brusc nedumerit. 

— Mda. Încă zece minute şi vin într-acolo. 

O nouă pauză: 

— Bine. Ne vedem în curând. 

Gabrielle închise, prea preocupată ca să audă ticăitul 
puternic şi deosebit al nepreţuitului ceas de perete Jourdain 
aflat la doar câţiva paşi de ea. 

Michael Tolland nu-şi dădu seama că Rachel e rănită 
decât atunci când sări să o protejeze în spatele Tritonului şi 
îi văzu sângele de pe braţ. După expresia transfigurată de 
pe chipul ei îşi dădu seama că ea nu simţea niciun fel de 
durere. După ce o ridică, Tolland se răsuci să îl găsească pe 
Corky. Astrofizicianul se împleticea către ei cu ochii ieşiţi 
din orbite de groază. 

„Trebuie să ne găsim un adăpost”, îşi zise Tolland, 
forţându-se să nu se lase pradă panicii. Din instinct, scrută 
cu privirea suprastructura punților de deasupra lor. Scările 
care duceau spre cabina de comandă erau în plin spaţiu 
deschis, iar cabina propriu-zisă nu era decât o cutie de 
sticlă - o ţintă perfect transparentă din aer. A urca însemna 
sinucidere, rezulta că au o singură direcţie de urmat. 

Pentru o fracțiune de secundă, Tolland se uită plin de 
speranţă la submersibilul Triton, întrebându-se dacă nu 
exista vreo şansă să-i aducă pe toţi sub apă, la adăpost de 
gloanţe. 

„Absurd.” Triton-ul putea adăposti o singură persoană, 
iar vinciul de lansare avea nevoie de peste zece minute ca 
să coboare submersibilul sub apele oceanului aflate la 
peste zece metri mai jos. În plus, fără baterii şi 
compresoare încărcate, Triton-ul s-ar fi comportat ca un 
cadavru în apă. 

— Vin! strigă Corky cu o voce sugrumată de panică, 
gesticulând spre cer. 

Tolland nici măcar nu se obosi să îşi ridice privirea. Arătă 
spre un loc din apropiere, de unde o rampă de aluminiu 
cobora sub punte. Corky părea că nu are nevoie de vreo 
altă încurajare.  Ferindu-şi capul, se repezi spre 
deschizătură şi se făcu nevăzut. Tolland o prinse strâns pe 
Rachel de mijloc şi îl urmă. Cei doi dispărură la fix, exact 
înainte ca elicopterul să se întoarcă, împrăştiind gloanţe 

deasupra capetelor lor. 

Tolland o ajută pe Rachel să coboare rampa până la 
platforma suspendată de dedesubt. După ce ajunseră, 
Tolland simţi corpul fetei că devine brusc rigid. Se întoarse, 
temându-se să nu fi fost lovită de vreun glonţ care a ricoşat 
de undeva. 

Când îi văzu faţa, îşi dădu seama că era vorba de 
altceva. Tolland urmări privirea ei îngrozită în jos şi înţelese 
imediat. 


Rachel stătea nemişcată. Picioarele refuzau să o mai 
asculte. Se holba la bizara lume de sub ea. 

Datorită designului SWATH, Goya nu avea o carenă, ci 
mai degrabă nişte catalige, ca un catamaran gigantic. 
Coborâseră prin punte pe o pasarelă cu grătare care atârna 
deasupra unei prăpăstii deschise, la zece metri, direct 
deasupra mării învolburate. Zgomotul devenise asurzitor 
aici, reverberându-se de partea inferioară a punţii. La 
groaza instinctivă a lui Rachel se adăuga faptul că luminile 
de sub apă ale navei continuau să ardă, aruncând proiecţii 
verzui adânc în oceanul aflat chiar sub ea. Rachel se trezi 
holbându-se la şase sau şapte siluete fantomatice din apă. 
Erau nişte rechini-ciocan enormi, înotând pe loc împotriva 
curentului - nişte forme ca de cauciuc care-şi mişcau 
trupurile înainte şi înapoi. 

Tolland îi şopti în ureche: 

— Rachel, n-ai păţit nimic. Priveşte drept înainte. Sunt 
chiar în spatele tău. 

Braţele lui o înconjurau, încercând să-i desprindă cu 
blândeţe pumnii încleştaţi de balustradă. În acea clipă, 
Rachel zări picătura sângerie scurgându-se de pe braţul ei 
şi căzând printre ochiurile grătarului. Privirea ei urmări 
picătura în drumul spre ocean. Cu toate că nu o zări 
ajungând în apă, ştiu când se întâmplă evenimentul, căci 
rechinii se agitară instantaneu, împingând cu puternicele 
lor cozi şi ciocnindu-se unul de altul într-o agitaţie nebună 
de colţi şi de boturi. 

„Lobi olfactivi telencefalici măriţi...” 

„Adulmecă sângele de la peste un kilometru distanţa.” 

— Privirea drept înainte, repetă Tolland, cu voce 
puternică şi liniştitoare. Sunt chiar în spatele tău. 

Rachel simţi acum mâinile lui pe şolduri, împingând-o. 
Forţându-se să nu se gândească la vidul de sub ea, Rachel 
începu să parcurgă pasarela. Undeva, deasupra, se auzea 
din nou elicea elicopterului. Corky se depărtase deja binişor 
de ei, străbătând pasarela într-o goană de om disperat. 

Tolland îl strigă: 

— Mergi până la capăt, Corky! Apoi coboară scările! 

Rachel habar n-avea încotro se îndreptau. În faţa lor, se 
vedea capătul unei noi rampe descendente. La nivelul apei, 
o punte îngustă şi scurtă mărea suprafaţa vasului. De 
această punte stăteau prinse mai multe ieşituri mici şi 
suspendate, ca un fel de miniport sub nava mamă. Pe un 
indicator mare se putea citi: 

„ZONA DE SCUFUNDARE 

Pot apărea înotători fără avertisment. 

Bărcile să se apropie cu prudenţă”. 

Rachel spera ca Michael să nu-i pună să înoate. Teama îi 
spori atunci când Tolland se opri în dreptul unor dulapuri 
pline de sârme care flancau pasarela. Deschise uşile, 
dezvăluind privirii mai multe costume de scafandru, tuburi 
de respirat, labe de înotat, veste de salvare şi lănci 
electrice de apărare. Inainte ca ea să scoată vreun sunet şi 
să protesteze, Tolland întinse mâna şi apucă un pistol de 
semnalizare. 

— Hai să mergem! 

Se mişcau din nou. 

Undeva în faţă, Corky ajunsese la rampă şi o coborâse 
deja pe jumătate. 

— O văd! strigă el, cu o voce care părea de-a dreptul 
veselă pe deasupra tunetelor oceanului. 

„Ce vezi?”, se întrebă Rachel, în vreme ce Corky 
ajunsese jos şi acum alerga de-a lungul unei pasarele 
înguste. Rachel nu zărea decât oceanul înţesat cu rechini 

care se apropiau tot mai periculos. Tolland o împinse mai 
departe. Brusc, zări motivul bucuriei lui Corky. La capătul 
punţii de dedesubt era amarată o mică barcă cu motor. 
Corky alerga spre ea. 

Rachel îşi făcu ochii mari. 

„Vom fugi de un elicopter într-o barcă cu motor?” 

— Are un radio la bord, îi explică Tolland. Şi, dacă ne 
putem îndepărta suficient de bruiajul elicopterului... 

Rachel nu mai auzi niciun cuvânt. Tocmai zărise ceva 
care îi îngheţa sângele în vine. 

— Prea târziu, cârâi ea, întinzând un deget tremurând. 

„Suntem terminati...” 


Când se întoarse, Tolland îşi dădu seama într-o fracțiune 
de secundă că totul se terminase. 

Dincolo de capătul navei, ca un dragon zgâindu-se în 
deschiderea unei peşteri, elicopterul negru coborâse 
extrem de jos şi stătea cu botul spre ei. Pentru o clipă, 
Tolland avu impresia că maşinăria avea să zboare drept 
spre ei prin mijlocul navei. Însă elicopterul începu să se 
încline, ţintind victimele. Tolland urmări direcţia ţevilor de 
mitralieră. „Nu!” 

Ghemuit lângă barca cu motor şi dezlegând parâmele, 
Corky îşi înălţă privirea exact în clipa în care mitralierele de 
sub elicopter începură să scuipe o ploaie de gloanţe. Corky 
sări ca şi cum ar fi fost atins. Se feri înnebunit din calea 
gloanţelor şi sări în barcă, lipindu-se de fundul ei. 
Mitralierele se opriră. Tolland îl zări pe Corky târându-se în 
barcă. Partea de jos a piciorului drept era acoperită de 
sânge. Ghemuit sub dunetă, Corky întinse mâna şi scotoci 
printre butoanele de comandă până găsi cheia de contact. 
O răsuci şi motorul Mercury de 250 de cai putere se trezi la 
viaţă o clipă mai târziu, din botul elicopterului se ivi iarăşi 
fasciculul laser roşu, ţintind şalupa cu o rachetă. 

Tolland reacţionă instinctiv, apucând singura armă pe 
care o avea. 

Pistolul de semnalizare din mâna lui sfârâi când Tolland 

apăsă cocoşul. Un fascicul orbitor ţâşni pe o traiectorie 
orizontală pe sub navă, îndreptându-se direct către 
elicopter. Chiar şi aşa, Tolland pricepu că acţionase prea 
târziu. In vreme ce dâra de lumină se îndrepta spre 
parbrizul elicopterului, lansatorul de rachete de sub 
aeronavă emise propriul fascicul de lumină. În aceeaşi 
fracțiune de secundă cu lansarea rachetei, aeronava viră 
brusc şi ieşi din raza vizuală pentru a evita impactul cu 
racheta de semnalizare. 

— Ai grijă! strigă Tolland, trântind-o pe Rachel pe 
pasarelă. 

Racheta devie de la traseu, ratându-l pe puţin pe Corky, 
o luă de-a lungul navei şi se izbi de baza cataligei aflate la 
zece metri sub Rachel şi Tolland. 

Se auzi un zgomot infernal. De sub ei, ţâşniră coloane de 
apă şi de foc. Bucăţi de metal contorsionat zburară prin aer 
şi se ciocniră de pasarela de sub picioarele lor. Explozia 
rachetei schimbase poziţia navei. Goya îşi stabili încet 
echilibrul, într-o poziţie uşor înclinată. 

După ce fumul se mai limpezi, Tolland văzu că una dintre 
cele patru catalige principale ale navei fusese grav 
avariată. Curenţii puternici de apă trăgeau de stâlpul 
metalic, amenințând să îl rupă. Scara în spirală care cobora 
pe ultima pasarelă părea să atârne de un fir de aţă. 

— Haide! îi strigă Tolland, împingând-o pe Rachel într- 
acolo. 

„Trebuie să ajungem jos!” 

Era însă prea târziu. Cu un trosnet, scările se rupseră de 
stâlp şi se prăbuşiră în mare. 


Deasupra vasului, Delta One se luptă să controleze şi 
reuşi într-un final să echilibreze elicopterul. Orbit, pe 
moment, de fascicolul luminos al rachetei de semnalizare, 
trăsese de manşă în sus instinctiv, determinând ratarea 
țintei de către racheta Hellfire. Blestemând, Delta One se 
orientă acum asupra provei navei, pregătindu-se să 
coboare la loc şi să termine treaba. 

„Elimină toţi pasagerii.” Ordinul controlorului fusese cât 
se poate de explicit. 

— La naiba! Priveşte! îi strigă Delta Two de pe scaunul lui 
din spate, arătând pe geamul exterior. O şalupă! 

Delta One se răsuci şi văzu o şalupă Crestliner 
împroşcată de gloanţe îndepărtându-se de Goya şi 
încercând să dispară în noapte. 

Trebuia să ia o hotărâre. 

Cu mâinile pline de sânge, Corky strângea cu putere 
timona bărcii cu motor, în vreme ce aceasta tăia valurile 
oceanului. Impinse până la fund maneta de viteze înainte, 
încercând să obţină cât mai repede viteza maximă. Abia în 
acea clipă simţi durerea sfâşietoare. Privi în jos şi îşi zări 
piciorul drept sângerând. Brusc, ameţi. 

Sprijinindu-se de timonă, Corky se răsuci şi se uită la 
Goya, dorindu-şi ca elicopterul să se ia după el. Din pricină 
că rămăseseră prinşi pe pasarelă, Corky nu putuse ajunge 
la Tolland şi la Rachel. Atunci fusese forţat să ia o decizie 
pe loc. 

„Divide şi stăpâneşte.” 

Corky ştia că, dacă reuşea să ademenească elicopterul la 
o distanţă suficient de mare de Goya, Tolland şi Rachel ar fi 
avut o şansă să ceară ajutor prin radio. Din nefericire, 
privind peste umăr către nava iluminată, Corky zări 
elicopterul care plana pe loc, ca şi cum cei dinăuntru nu s- 
ar fi decis cum să acţioneze în continuare. 

„Haideţi, ticăloşilor! Veniţi după mine!” 

Insă elicopterul nu se mişcă din loc. Din contră, se aşeză 
deasupra carenei navei, se alinie cu aceasta şi cobori, 
aterizând pe punte. „Nu!” Corky urmări cu groază 
desfăşurarea evenimentelor, înțelegând abia acum că îi 
părăsise pe Rachel şi pe Tolland şi că aceştia rămăseseră 
ca pradă sigură pentru vânători. 

Acum îi revenea lui sarcina de a cere ajutor prin radio. 
Căută pe bordul de control şi găsi staţia radio. Apăsă pe 
comutatorul de pornire. Nu se întâmplă nimic. Nicio 
luminiţă. Niciun pârâit. Răsuci butonul volumului la 
maximum. Nimic. „Haide odată!” Dădu drumul timonei şi se 
aplecă să vadă mai bine. Aplecându-se, piciorul îl săgetă 
îngrozitor de durere. Privirea i se fixă pe staţia radio. Nu-i 
veni să-şi creadă ochilor. Panoul de control fusese ciuruit de 

gloanţe, iar staţia radio era făcută praf. Prin bord ieşeau 
sârme. Se holbă într-acolo, nevenindu-i să creadă. 

„Cu toate ghinioanele astea nenorocite...” 

Cu genunchii tremurându-i, Corky se ridică la loc în 
picioare, întrebându-se ce se mai putea întâmpla. Primi 
răspunsul când se uită înapoi la Goya. Pe puntea navei 
săriseră doi soldaţi. După aceea, elicopterul decolă din nou, 
întorcându-se în direcţia lui Corky şi pornind după el cu 
viteză maximă. 

Corky se făcu mic. „Divide şi stăpâneşte.” În noaptea 
asta, se părea că nu era singurul căruia îi trecuse prin 
minte această idee strălucită. 

În vreme ce îşi croia drum pe punte şi se apropia de 
rampa care dădea dedesubt, Delta Three auzi o femeie 
care striga ceva chiar sub el. Se întoarse şi îi făcu semn lui 
Delta Two că se duce sub punte ca să verifice. Camaradul 
lui dădu din cap şi rămase sus, ca să acopere nivelul 
superior. Cei doi puteau rămâne în contact prin intermediul 
staţiilor de comunicaţii mobile criptate, căci sistemul de 
bruiere al elicopterului Kiowa lăsase în mod ingenios o 
bandă îngustă deschisă pentru propriile lor comunicaţii. 

Apucând strâns pistolul lui mitralieră, Delta Three porni 
tăcut spre rampa care ducea jos. Cu vigilenţa unui asasin 
experimentat, începu să coboare, cu ţeava armei orientată 
în jos. 

Panta rampei oferea doar o vizibilitate limitată, astfel 
încât Delta Three se ghemui pentru a vedea mai bine. 
Acum auzea strigătul mai clar. Continuă să coboare. La 
jumătatea distanţei, putea descifra deja zgomotul scos de 
labirintul de pasarele ataşate părţii inferioare a navei. 
Strigătul deveni mai puternic. 

Atunci o văzu. La jumătatea pasarelei transversale, 
Rachel Sexton se zgâia peste o balustradă înspre apă şi îl 
striga cu disperare pe Michael Tolland. 

„Să fi căzut Tolland? Poate în cursul exploziei?” 

Dacă aşa stăteau lucrurile, atunci misiunea lui Delta 

Three avea să fie mai uşoară decât se aşteptase. Trebuia 
doar să mai coboare câteva trepte ca să obţină spaţiu de 
manevră. Ca şi cum ar fi împuşcat un animal care era deja 
prins în capcană. Îl îngrijora doar faptul că Rachel stătea 
lângă un dulap deschis pentru echipamente, ceea ce 
însemna că femeia putea avea acces la o armă, cum ar fi 
fost o puşcă pentru rechini sau o lance electrică, deşi 
niciuna dintre acestea nu s-ar fi putut compara cu 
mitraliera lui. Încrezător în controlul pe care-l avea asupra 
situaţiei, Delta Three ridică arma şi cobori o nouă treaptă. 
Rachel Sexton aproape că se vedea perfect acum. Omul 
ridică arma. 

„Încă un pas.” 

Mişcarea veni de sub el, de sub scări. Mai mult nedumerit 
decât înfricoşat, Delta Three privi în jos şi îl văzu pe Michael 
Tolland care împingea o bară de aluminiu înspre picioarele 
lui. Deşi fusese tras pe sfoară, Delta Three aproape că 
izbucni în râs din pricina jalnicei tentative de a-l da de-a 
berbeleacul. 

Atunci simţi bara atingându-i picioarele. 

Corpul îi fu copleşit, instantaneu, de o durere fierbinte 
năucitoare, în vreme ce piciorul drept îi explodă pur şi 
simplu în urma contactului. Pierzându-şi echilibrul, Delta 
Three dădu disperat din mâini şi căzu pe scări. Mitraliera se 
rostogoli pe rampă şi căzu peste balustradă, în vreme ce 
omul se prăbuşi pe pasarela de dedesubt. Ingrozit, omul se 
îndoi să îşi prindă piciorul lovit, dar constată cu surprindere 
că acesta nu mai era la locul lui. 

Tolland se repezi imediat asupra atacatorului. Mâinile 
continuau să strângă bine bara fumegândă - un dispozitiv 
de control al rechinilor prin descărcări electrice, lung de 
aproape doi metri. Bara de aluminiu fusese înzestrată în 
vârf cu un mic obuz de calibrul doisprezece, sensibil la 
presiune, menit autoapărării în eventualitatea atacului unui 
rechin. Tolland reîncărcase bara cu un alt obuz şi acum 
aţintea vârful ameninţător al armei spre gâtul atacatorului. 
Omul zăcea întins pe spate, ca paralizat, privindu-l pe 

Tolland cu o expresie de ură şi de agonie. 

Rachel se apropie de ei alergând pe pasarelă. Planul 
prevedea ca ea să înşface mitraliera soldatului, dar, din 
păcate, arma căzuse peste balustradă, în apele oceanului. 

Dispozitivul de comunicaţii de la centura individului 
croncăni. Vocea care se auzi părea a aparţine unui robot. 

— Delta Three? Răspunde! Am auzit o împuşcătură. 

Omul nu făcu niciun gest că s-ar conforma. 

Dispozitivul croncăni din nou: 

— Delta Three? Confirmă! Ai nevoie de sprijin? 

Aproape imediat, o nouă voce robotică se interpuse pe 
linie. Vocea abia se putea desluşi pe fundalul sonor al 
elicopterului în zbor. 

— Aici e Delta One, rosti vocea. Urmăresc şalupa care a 
plecat. Delta Three, confirmă. Ai fost doborât? Ai nevoie de 
sprijin? 

Tolland apăsă bara de aluminiu în gâtul omului. 

— Spune-i elicopterului să lase în pace barca. Dacă îmi 
ucid prietenul, tu mori! 

Soldatul se strâmbă de durere, în vreme ce îşi duse 
dispozitivul de comunicaţii în dreptul buzelor. Privi drept 
spre Tolland şi apăsă butonul: 

— Aici Delta Three! N-am nimic! Doboară şalupa! 

Gabrielle Ashe se întoarse în baia lui Sexton, pregătindu- 
se să iasă din biroul lui. Apelul senatorului o nelinişti. Tipul 
ezitase în mod clar atunci când ea îl informase că se 
găseşte în biroul ei - de parcă ar fi ştiut cumva că minte. 
Oricum, eşuase în tentativa de a avea acces la computerul 
lui Sexton, şi acum nu mai ştia care era următoarea 
mutare. 

„Sexton aşteaptă.” 

Căţărându-se înapoi pe marginea căzii de baie şi 
pregătindu-se să se agaţe de tavan, Gabrielle auzi ceva 
care căzu cu zgomot pe podeaua de gresie. Se uită în jos şi 
constată iritată că lovise o pereche de butoni pe care 
senatorul părea să-i fi uitat pe marginea căzii. 

Trebuia să lase lucrurile exact aşa cum le găsise. 

Dându-se iarăşi jos, Gabrielle culese butonii de pe jos şi îi 
aşeză la loc. Voi să se caţere din nou spre tavan, dar se 
opri, privind încă o dată spre butoni. În oricare altă noapte 
i-ar fi ignorat, însă monograma de pe ei îi atrase acum 
atenţia. La fel ca multe alte articole personale 
monogramate ale senatorului, butonii erau inscripţionaţi cu 
două litere îngemănate. SS. Gabrielle îşi aminti de prima 
parolă a lui Sexton - SSS. Îşi imagină calendarul lui... 
POTUS... şi screensaver-ul cu pictorialul Casei Albe în fundal 
şi cu banda care rula la infinit pe margine. 

Preşedintele Statelor Unite Sedgewick Sexton... 
Preşedintele Statelor Unite Sedgewick Sexton... 
Preşedintele... 

Gabrielle căzuse pe gânduri câteva clipe. „Oare să fie 
chiar atât de încrezător?” 

Ştia că îi trebuia doar o secundă ca să afle răspunsul, aşa 
că reveni în fugă în biroul senatorului, se duse la calculator 
şi tastă o parolă de şapte caractere: 

POTUSSS 

Screensaver-ul dispăru instantaneu. 
Se holbă, nevenindu-i să-şi creadă ochilor. 
„Nu subestima niciodată ego-ul unui politician.” 

Corky Marlinson nu mai ţinea cârma şalupei, deşi aceasta 
îşi continua goana în noapte. Ştia că barca avea să meargă 
în linie dreaptă cu sau fără el la timonă. „Calea minimei 
rezistenţe...” 

Se afla în spatele şalupei, încercând să îşi dea seama cât 
de distrus îi era piciorul. Un glonţ îi intrase prin partea din 
faţă a gambei, ratând cu puţin osul. In spatele gambei, nu 
se vedea nicio gaură de ieşire, aşa că glonţul rămăsese 
probabil înfipt în muşchi. Corky scotoci prin preajmă în 
speranţa că va găsi ceva cu care să îşi oprească 
sângerarea, dar nu dădu peste nimic care să-l ajute - doar 
câteva labe de înot, un tub de respirat şi vreo două veste 
de salvare. Nicio trusă de prim ajutor. Înnebunit, Corky 
deschise un mic dulăpior şi găsi câteva unelte, bandă 
adezivă, cârpe, ceva ulei şi alte articole de genul ăsta. Îşi 
privi piciorul care-i sângera şi se întrebă cât mai trebuia să 
meargă ca să iasă din teritoriul rechinilor. 

„Mult mai mult decât am mers până acum.” 


Delta One menţinu elicopterul la un nivel coborât 
deasupra oceanului, străbătând întunericul cu privirea în 
căutarea şalupei. Presupunând că barca fugarilor avea să 
se îndrepte spre țărm, încercând să se distanţeze cât mai 
mult de Goya, Delta One pornise pe traiectoria iniţială a 
bărcii. 

„Ar fi trebuit să-l depăşesc deja.” 

În mod normal, urmărirea bărcii s-ar fi rezolvat foarte 
simplu cu ajutorul radarului, dar acesta devenise inutil 
odată cu activarea umbrelei de bruiaj care transmitea 
semnale parazite pe o suprafaţă de kilometri pătraţi în jur. 
lar oprirea sistemului de bruiaj nu constituia o opţiune câtă 
vreme toţi cei de pe Goya nu erau morţi. În noaptea asta, 
niciun semnal de urgenţă nu avea voie să plece de pe acea 

navă. 

„Secretul meteoritului trebuie să dispară. Chiar aici. Şi 
chiar acum.” 

Din fericire pentru el, Delta One dispunea şi de alte 
mijloace de urmărire. In ciuda apelor ciudat de calde ale 
oceanului, găsirea amprentei termice a şalupei era o treabă 
simplă. Delta One porni scanerul termic. Oceanul din jur se 
agita la o temperatură de aproape patruzeci de grade 
Celsius. Motorul de 250 de cai putere al şalupei funcţiona la 
o temperatură mult mai ridicată. 


Piciorul lui Corky Marlinson amorţise în întregime. 

Neştiind ce altceva ar mai putea face, Corky îşi înfăşură 
gamba rănită în cârpe şi trăsese de jur împrejur rolă după 
rolă bandă adezivă. De la gleznă şi până la genunchi, 
întreaga lui gambă nu era altceva decât o teacă argintie 
strânsă la maximum pe picior. Sângerarea nu mai era la fel 
de puternică, cu toate că mâinile şi hainele îi erau încă 
pline de pete roşii. 

Stând pe fundul şalupei, Corky se întrebă de ce nu îl 
ajunsese elicopterul din urmă. Işi înălţă capul şi cercetă 
bezna din spatele lui, aşteptându-se să zărească undeva, la 
distanţă, luminile navei şi elicopterul. Ciudat, dar nu zări 
nimic. Luminile vasului dispăruseră. Cu siguranţă nu reuşise 
să ajungă chiar atât de departe, nu? 

Corky se simţi brusc cuprins de o rază de speranţă. Poate 
că scăpase. Poate că îl pierduseră în bezna nopţii. Poate că 
va reuşi să ajungă la țărm! 

Abia atunci observă că dâra lăsată de şalupă nu era 
dreaptă, ci apărea a se curba treptat, ca şi cum barca ar fi 
mers în arc de cerc. Nedumerit, Corky îşi întoarse capul ca 
să vadă direcţia arcului şi extrapolă în minte o curbă 
gigantică peste apele oceanului. O clipă mai târziu, văzu 
clar. 

Goya se găsea chiar la babord, la mai puţin de opt sute 
de metri distanţă. Cu groază, Corky îşi dădu seama de 
greşeala făcută. Fără o mână care să o conducă ferm, 

şalupa fusese purtată de curenţii puternici ai oceanului - 
vârtejul produs de megafisura magmatică. „Mă învârt ca 
boul în cerc!” 

Se păcălise pe el însuşi. 

Ştiind că se afla încă în „atenţia” rechinilor, Corky îşi 
aminti cuvintele înfricoşătoare ale lui Tolland: „Lobi olfactivi 
telencefalici măriţi... Rechinii adulmecă o picătură de sânge 
de la peste un kilometru distanţă”. Corky se uită la piciorul 
acoperit cu bandă adezivă şi la mâinile lui. 

Cei din elicopter aveau să-l atace în curând. 

Smulgându-şi hainele pline de sânge, Corky se împletici 
dezbrăcat până la prova şalupei. Ştiind că niciun rechin nu 
putea ţine pasul cu o şalupă în plină viteză, se spălă cât de 
bine putu de sânge în apele curentului puternic. 

„O singură picătură de sânge...” 

Rămas singur în largul oceanului, se ridică, ştiind că îi 
mai rămăsese un singur lucru de făcut. Aflase odată că 
animalele îşi marcau teritoriul cu urină, pentru că acidul 
uric reprezenta fluidul cu mirosul cel mai puternic pe care îl 
putea secreta un corp. 

„Mai puternic decât sângele”, spera el. Dorindu-şi acum 
să fi băut mai multe beri în seara asta blestemată, Corky îşi 
ridică piciorul rănit pe balustrada şalupei şi încercă să 
urineze pe banda adezivă. „Haide odată!” Aşteptă. „Nimic 
nu se compară cu nevoia de a te pişa pe tine când te 
urmăreşte un elicopter ucigaş.” 

In sfârşit, îi veni să facă. Corky urină peste toată banda 
adezivă, îmbibând-o bine. Folosi ultimele picături din vezică 
pentru a îmbiba o cârpă, cu care apoi îşi şterse întregul 
trup. „Foarte plăcut” 

De pe cerul întunecat se ivi o rază laser, îndreptându-se 
spre el precum lama lucitoare a unei ghilotine uriaşe. 
Elicopterul apăru dintr-un unghi înclinat, ca şi cum pilotul ar 
fi fost nedumerit de ce Corky o luase înapoi spre Goya. 

Corky îmbrăcă repede o vestă de salvare şi o luă la 
goană spre spatele şalupei. Un punct de un roşu intens 
apăru pe podeaua plină de sânge a vasului, la numai doi 

metri de locul în care se afla el. 
Sosise clipa. 


De la bordul navei, Michael Tolland nu văzu cum şalupa 
explodează într-o minge uriaşă de flăcări şi cum rămăşiţele 
ei se împrăştiară în toate părţile, lăsând în urmă dâre 
imense de fum. 

Însă auzi totul. 

În aripa de vest era, de obicei, linişte la o asemenea oră, 
dar apariţia neaşteptată a preşedintelui în halat de baie şi 
papuci pusese pe jar întregul personal şi scosese din pat 
consilierii care dormeau la Casa Albă. 

— N-o găsesc, domnule preşedinte, îi zise un angajat 
tânăr, alergând după şeful lui către Biroul Oval. 

Omul o căutase pretutindeni. 

— Domnişoara Tench nu răspunde nici la pager şi nici la 
telefonul celular. 

Preşedintele părea exasperat: 

— Aţi căutat în... 

— A plecat din clădire, domnule! îl informă un alt angajat. 

A semnat de ieşire cu circa o oră în urmă. S-ar putea să 
se fi dus la NRO. Una dintre centraliste zicea că ea şi 
Pickering au avut o discuţie în seara asta. 

— William Pickering? 

Preşedintele părea uluit. 

— Tench şi Pickering nu se puteau înghiţi. L-aţi sunat? 

— Nici el nu răspunde, domnule. Centrala NRO nu dă de 
el. Spune că telefonul lui Pickering nici măcar nu sună. De 
parcă ar fi dispărut de pe faţa pământului. 

Herney îşi privi subalternii câteva clipe, apoi se duse la 
bar şi îşi turnă un pahar cu bourbon. Când vru să-i ducă 
paharul la buze, în încăpere dădu buzna un om de la 
Serviciile Secrete. 

— Domnule preşedinte? Nu voiam să vă trezesc, dar 
trebuie să aflaţi că în noaptea asta a avut loc un atentat cu 
bombă la FDR Memorial. 

— Ce??? 

Herney aproape că scăpă paharul din mână. 

— Când? 

— Cu o oră în urmă. 

Omul era cenuşiu la faţă. 

— lar FBI tocmai a identificat victima... 

Lui Delta Three îi venea să urle de durere. Simţea că 
pluteşte într-o stare de semiconştientă. „Oare asta mi-e 
moartea?” Încercă să se mişte, dar se simţea paralizat şi 
de-abia reuşea să respire. In faţa ochilor, cu greu distingea 
nişte umbre. Gândul i se întoarse la explozia şalupei pe 
mare, atunci când zărise furia ucigaşă din ochii lui Michael 
Tolland în timp ce oceanograful stătea aplecat deasupra lui, 
ţinându-i arma explozivă la gât. 

„Cu siguranţă, Tolland m-a ucis...” 

Şi totuşi, durerea sfâşietoare din piciorul drept îi spunea 
că era cât se poate de viu. Treptat, îşi aminti. Când auzise 
explozia şalupei, Tolland scosese un urlet de mânie din 
cauza prietenului pierdut. După aceea, întorcându-şi 
privirea ucigaşă spre Delta Three, Tolland se arcuise ca şi 
cum s-ar fi pregătit să-i străpungă gâtul duşmanului cu bara 
de metal. În ultima clipă însă păru să ezite, ca şi cum ceva 
l-ar fi împiedicat să-şi ducă gestul la bun sfârşit. Cu o 
brutalitate feroce, Tolland aruncase bara şi îl lovise cu 
cizma pe Delta Three în piciorul rănit. 

Ultimul lucru de care îşi mai amintea Delta Three era că 
vomita în vreme ce întregul univers se transformase într-un 
haos. Acum îşi revenea, fără să aibă habar câtă vreme 
zăcuse inconştient. Îşi simţea braţele legate la spate cu un 
nod strâns, cum doar marinarii ştiau să facă. Şi picioarele îi 
erau legate, îndoite sub el şi prinse de încheieturile mâinilor 
într-un soi de arc imobilizator. Incercă să strige, dar nu 
reuşi să scoată niciun sunet. Îi îndesase ceva în gură. 

Delta Three nu-şi putea da seama ce se întâmplă. Atunci 
simţi briza rece şi văzu luminile care străluceau. Işi dădu 
seama că se afla pe puntea principală a navei. Se răsuci cât 
putu ca să ceară ajutor, dar îl întâmpină o privelişte 
înfiorătoare - propria imagine reflectată distorsionat de bila 
submersibilului de pe Goya. Triton-ul atârna chiar în faţa 

lui, astfel încât Delta Three îşi dădu seama că zace pe o 

trapă gigantică din punte. Situaţia nu era nici pe departe la 

fel de neliniştitoare ca o întrebare care îi veni în minte. 
„Dacă eu sunt pe punte... atunci unde e Delta Two?” 


Delta Two era tot mai îngrijorat. 

Cu toate că partenerul lui îi spusese prin staţia de 
comunicaţii că nu păţise nimic, sunetul asemănător cu o 
împuşcătură nu provenea de la un pistol mitralieră. Era 
evident că Michael Tolland sau Rachel Sexton trăseseră un 
foc de armă. Delta Two se apropie ca să se zgâiască 
deasupra rampei pe care o coborâse camaradul lui şi văzu 
sânge. 

Cu arma ridicată, cobori sub punte, unde urmări dâra de 
sânge de-a lungul unei pasarele către prova navei. Aici, 
dâra de sânge îl conduse pe o altă rampă, înapoi către 
puntea principală. Era pustie. Tot mai neliniştit, Delta Two 
urmări petele sângerii de-a lungul punţii către partea din 
spate a navei, trecând pe lângă deschizătura rampei de 
unde plecase. 

„Ce naiba se întâmplă aici?” Dâra părea să contureze un 
cerc gigantic. 

Mergând cu prudenţă, cu arma în faţă, Delta Two trecu 
de intrarea în laboratorul de pe vas. Dâra continua spre 
puntea de la pupa. Trecu cu grijă de colţ, ocolindu-l pe 
partea largă a curbei. Zări din nou dâra. 

Atunci îl văzu. 

„ISuse Hristoase!” 

Delta Three zăcea, legat şi cu căluş în gură, aruncat fără 
pic de milă chiar în faţa submersibilului navei. Chiar şi de la 
acea distanţă, Delta Two observă că partenerului său îi 
lipsea o bună parte din piciorul drept. 

Cu grijă, să nu fie prins într-o capcană, Delta Two înălţă 
arma şi păşi încet înainte. Delta Three începu să se agite, 
încercând să vorbească. Ca o ironie, modul în care 
tovarăşul lui fusese legat, cu genunchii strâns îndoiţi sub el, 
probabil că îi salva viaţa, căci sângerarea piciorului părea 

să se fi oprit. 

Apropiindu-se de submersibil, Delta Two observă cu 
bucurie că putea să vadă şi ce se întâmplă în spatele lui, 
datorită faptului că întreaga punte se reflecta în structura 
rotundă a Tritonului. Într-un târziu, Delta Two ajunse lângă 
camaradul doborât. Dar zări prea târziu avertismentul din 
ochii lui. 

Sclipirea argintie se ivi ca din senin. 

Unul dintre cleştii de manipulare ai submersibilului sări 
brusc în faţă şi apucă coapsa stângă a lui Delta Two cu o 
forţă zdrobitoare. Omul încercă să se tragă înapoi, dar 
cleştele îl ţinea prea strâns. Ţipă de durere, simțind cum i 
se rupe osul. Privirea îi căzu pe cabina Tritonului. Zgâindu- 
se prin reflecţia punţii în geam, Delta Two văzu un bărbat 
ascuns în umbra din interiorul submersibilului. 

Michael Tolland manevra Triton-ul. 

„Proastă idee”, îşi zise Delta Two, forţându-se să uite de 
durere şi apucând strâns pistolul mitralieră. Ţinti în sus şi 
spre stânga, către pieptul lui Tolland, aflat la numai un 
metru distanţă de cealaltă parte a geamului de plexiglas. 
Apăsă pe trăgaci. Furios la culme că fusese păcălit, Delta 
Two ţinu degetul apăsat pe trăgaci până ce ultimul cartuş 
gol se rostogoli pe punte şi arma ţăcăni a gol. Rămas fără 
suflare, lăsă arma să cadă şi se uită mânios la geamul 
zgâlţâit din faţa lui. 

— Eşti mort! sâsâi el, chinuindu-se să-şi smulgă piciorul 
din strânsoarea cleştelui. 

Zvârcolindu-se, gheara de metal îi sfâşie carnea, 
deschizând o rană imensă: 

— La dracul! 

Se întinse după staţia de comunicaţii de la centură. Însă, 
în vreme ce îşi ducea dispozitivul la buze, un al doilea braţ 
de robot se ivi chiar în faţa lui şi îi prinse strâns braţul 
drept. Staţia căzu cu zgomot pe punte. 

Abia atunci Delta Two zări fantoma din geamul din faţă. 
Un chip palid care se apleca în partea laterală şi se zgâia 
printr-o porţiune intactă de geam. Uluit, Delta Two privi în 

centrul domului de plexiglas şi îşi dădu seama că gloanţele 
nu reuşiseră nici măcar să penetreze plasticul gros. Domul 
eră plin doar de urme de impact. 

După o clipă, se deschise trapa laterală a submersibilului, 
din care se ivi Michael Tolland. Omul tremura, dar era 
nevătămat. Coborând de pe cadrul de aluminiu, Tolland sări 
pe punte şi aruncă o privire spre geamul lovit. 

— O mie de kilograme pe centimetru pătrat, zise el. Cred 
că vă trebuie o armă mai mare şi mai puternică. 


În timp ce se afla în hidrolab, Rachel îşi dădea seama că 
nu mai avea timp. Auzise împuşcăturile de pe punte şi se 
ruga ca totul să se fi petrecut după cum plănuise Tolland. 
Nu-i mai păsa cine se aflase în spatele farsei cu meteoritul 
NASA, directorul administrativ al agenţiei, Marjorie Tench 
sau însuşi preşedintele, căci oricum acum nu mai avea rost. 

„N-o să scape aşa uşor. Oricine ar fi, adevărul va ieşi la 
iveală.” Rana din braţ nu mai sângera, iar adrenalina care îi 
cuprinsese corpul amorţise durerea şi îi sporise puterea de 
concentrare. Rachel găsi un pix şi hârtie şi scrijeli un mesaj 
de două rânduri. Cuvintele scrise erau stângace şi dure, dar 
elocvenţa era un lux pe care nu şi-l putea permite în acest 
moment. Adăugă nota la stiva de hârtii acuzatoare din 
mână - hârtia GPR, imaginile insectei oceanice, poze şi 
articole legate de condrulele oceanice, precum şi rezultatul 
scanat al testului făcut prin microscopul electronic. 
Meteoritul era un fals şi ea avea dovezile. 

Rachel introduse întreaga stivă în faxul hidrolabului. 
Ştiind doar câteva numere pe dinafară, îşi dădea seama că 
opţiunile de trimitere erau limitate, însă deja se hotărâse 
cine anume avea să primească toate acele dovezi. Ţinându- 
şi respiraţia, tastă cu grijă numărul de fax al receptorului. 

Apăsă tasta SEND, sperând din tot sufletul ca alegerea ei 
să fi fost una înţeleaptă. 

Dispozitivul emise un sunet: 

„ERROR: NO DIAL TONE 

(EROARE: FARA TON)”. 

Rachel se aşteptase la aşa ceva. Comunicaţiile de la 
bordul navei erau în continuare bruiate. Aştepta şi urmărea 
maşinăria, sperând ca aceasta să funcţioneze la fel cu cea 
pe care o avea ea acasă. 

„Haide odată!” 

După cinci secunde, faxul emise un nou sunet. 

„REDIALING...” 

„Da!” Rachel urmări cum maşina intră în transmitere 
automată. 

„ERROR: NO DIAL TONE 

REDIALING... 

ERROR: NO DIAL TONE 

REDIALING” 

Rachel lăsă faxul să găsească un ton de apel şi se grăbi 
să iasă din hidrolab exact în clipa în care elicea 
elicopterului se auzi tunând deasupra navei. 

La două sute cincizeci de kilometri depărtare de Goya, 
Gabrielle privea mută de uimire ecranul computerului din 
biroul senatorului. Bănuielile ei se confirmau. 

Dar nu-şi imaginase nicio clipă câtă dreptate avuse. 

Privea copiile scanate ale mai multor zeci de cecuri 
emise pe numele lui Sexton de către companii aerospaţiale 
private şi depozitate în diverse conturi din insulele Cayman. 
Cel mai mic cec era în valoare de cincisprezece mii de 
dolari. Restul se învârteau în jurul sumei de jumătate de 
milion de dolari. 

„Doar nişte boabe de fasole, îi spusese Sexton. Toate 
donațiile sunt sub limita de două mii de dolari.” 

Era clar că Sexton minţise tot timpul. Gabrielle privea 
acum dovada unei finanţări ilegale de campanie electorală 
la scară uriaşă. Trădarea şi deziluzia o loveau teribil acum. 
„M-a minţit.” 

Se simţea ca o idioată. Se simţea mânjită. Dar, mai 
presus de toate, o copleşea furia. 

Gabrielle stătea singură în beznă, dându-şi seama că 
habar n-avea cum va acţiona în continuare. 

Deasupra navei, în timp ce manevra elicopterul Kiowa în 
dreptul punţii din spate, Delta One se uită cu atenţie 
dedesubt, în faţa lui derulându-se un tablou cu totul 
neaşteptat. 

Michael Tolland stătea în picioare pe punte lângă un 
submersibil minuscul. Atârnând în braţele metalice ale micii 
nave, ca în cleştii unei insecte uriaşe, Delta Two se lupta în 
zadar să se elibereze din strânsoarea de fier. 

„Ce Dumnezeu s-a întâmplat aici?” 

La fel de şocantă era apariţia lui Rachel Sexton pe punte, 
stând deasupra unui om legat şi grav rănit, de la picioarele 
submersibilului. Omul nu putea fi decât Delta Three. Rachel 
ţinea un pistol mitralieră îndreptat spre Delta Three şi 
privea ţintă elicopterul, ca şi cum l-ar fi provocat pe pilot 
să-i atace. 

Delta One se simţi pe moment dezorientat, incapabil să 
priceapă cum de se întâmplase aşa ceva. Greşelile echipei 
Delta Force de ghețarul Milne fuseseră un eveniment rar, 
dar oarecum explicabil. Ceea ce se petrecuse pe Goya 
depăşea orice imaginaţie. 

În condiţii normale, umilirea de care a avut parte Delta 
One ar fi fost extrem de greu de înghiţit. In noaptea asta 
însă, ruşinea era amplificată de prezenţa altei persoane în 
elicopter, o persoană care în mod obişnuit nu avea ce sa 
caute acolo. 

„Controlorul.” 

După misiunea îndeplinită de echipa Delta Force la FDR 
Memorial, controlorul îi ceruse lui Delta One să zboare către 
un parc public pustiu, nu departe de Casa Albă. La ordinul 
controlorului, Delta One aterizase pe o pajişte, între nişte 
copaci, moment în care controlorul, care îşi parcase maşina 
în apropiere, apăruse din întuneric şi urcase la bordul 
elicopterului Kiowa. In câteva secunde, porniseră din nou la 

drum. 

Deşi se întâmpla rar ca un controlor să se implice 
personal în misiuni, Delta One nu se putea plânge. 
Dezamăgit de modul în care echipa Delta Force gestionase 
operaţiunile de pe ghețarul Milne şi temându-se că tot mai 
mulţi aveau să intre la bănuieli şi să înceapă să 
investigheze situaţia, controlorul îl informase pe Delta One 
că va supraveghea chiar el faza finală a operaţiunii. 

Acum controlorul manevra armamentul de pe elicopter şi 
era martorul unui eşec cum Delta One nu mai înregistrase 
niciodată, până atunci. 

„Povestea asta trebuie să se termine! Acum!” 


Controlorul privi puntea navei de la bordul elicopterului şi 
se întrebă cum se putuseră întâmpla toate grozăviile pe 
care le vedea. Nimic nu funcţionase ca lumea - bănuielile 
legate de meteorit, eşecul asasinatelor de pe ghețarul 
Milne, nevoia unei alte crime de rang înalt la FDR Memorial. 

— lertaţi-mă, îngăimă Delta One uluit, cu un ton de 
dispreţ, în vreme ce privea tragedia de pe navă. Nu-mi pot 
imagina... 

„Nici eu”, îşi spuse controlorul. Era clar că prada lor 
fusese subestimată. 

Se uită la Rachel Sexton, care privea geamul 
reflectorizant al elicopterului, ţinând staţia radio criptată la 
buze. Când auzi vocea ei ca de robot cum inundă interiorul 
aparatului de zbor, controlorul se aşteptă ca ea să ceară 
retragerea aeronavei sau oprirea sistemului de bruiaj, astfel 
încât Tolland să poată cere ajutor. Insă cuvintele femeii 
avură un efect mult mai înfricoşător: 

— Aţi ajuns prea târziu. Nu mai suntem singurii care ştim 
adevărul. 

Ecoul cuvintelor răsunară pentru câteva clipe în carlingă. 
Deşi părea imposibilă, o asemenea eventualitate, în caz că 
era reală, îl punea pe controlor pe gânduri. Succesul 
întregului proiect depindea de eliminarea tuturor celor care 
ştiau adevărul. Operaţiunea trebuia îndeplinită cu orice 

preţ, indiferent cât de multe erau victimele care apăreau pe 
parcurs. 

„Mai ştie cineva...” 

Cunoscând faptul că Rachel Sexton era foarte atentă şi 
discretă când venea vorba de informaţii secrete, 
controlorului îi veni greu să creadă că ea ar fi putut 
împărtăşi astfel de informaţii cu terţe părţi externe. 

Rachel se auzi din nou în staţia criptată: 

— Retrageţi-vă şi vom cruța viaţa oamenilor voştri! 
Apropiaţi-vă şi vor muri! Oricum, adevărul va ieşi la iveală. 
Limitaţi-vă pierderile! Plecaţi de aici! 

— Mergi la cacealma, îi răspunse controlorul, ştiind că 
vocea pe care o auzea Rachel aparţinea unui robot 
androgin. N-ai spus nimic, nimănui. 

— Eşti gata să rişti? riposta Rachel. N-am putut da de 
William Pickering mai devreme, aşa că m-am speriat şi mi- 
am luat unele măsuri de siguranţă. 

Controlorul se încruntă. Ceea ce spunea avea sens. 


— Nu mă cred, rosti Rachel, uitându-se la Tolland. 

Soldatul prins în cleştii submersibilului rânji: 

— Ai arma descărcată, iar elicopterul o să vă arunce 
direct în iad. O să muriţi amândoi. Singura voastră speranţă 
e să ne daţi drumul. 

„Pe naiba”, îi răspunse Rachel, gândindu-se la 
următoarea mutare. Se uită la bărbatul legat fedeleş care 
zăcea chiar la picioarele ei. Părea că delirează din pricina 
pierderii uriaşe de sânge. Se ghemui lângă el şi îl privi drept 
în ochi: 

— O să-ţi scot căluşul ca să poţi vorbi în staţie; convinge-i 
pe ăia să plece de aici. S-a înţeles? 

Omul se grăbi să dea din cap. 

Rachel îi scoase căluşul. Soldatul o scuipă pe Rachel 
drept în faţă cu un amestec de salivă şi sânge: 

— Ticăloaso, sâsâi el, tuşind. O să privesc şi o să savurez 
moartea ta. O să te spintece ca pe o scroafă, iar eu am să 
mă bucur de fiecare clipă a agoniei tale. 


536 


Rachel se şterse. Simţi braţele lui Tolland îndepărtând-o 
de acolo, trăgând-o înapoi, încercând s-o liniştească în 
vreme ce îi lua pistolul mitralieră din mână. Din atingerea 
lui, Rachel îşi dădu seama că în interiorul lui ceva tocmai 
plesnise. Tolland se duse la un panou de control aflat la 
doar câţiva metri depărtare, apucă o manetă şi îşi încrucişă 
privirea cu cea a omului care zăcea pe punte. 

— Şocul numărul doi, îi zise el. lar pe nava mea, ăsta 
este şi ultimul. 

Cuprins de o furie devastatoare, Tolland se lăsă cu 
putere peste manetă. In puntea de sub Triton se căscă o 
trapă uriaşă, ca podeaua culisantă a unei spânzurători. 
Soldatul legat scoase un scurt urlet de frică, după care 
dispăru prin gaură. Căzu zece metri, drept în apele 
oceanului. La ciocnirea cu apa ţâşniră picături rozalii. 
Rechinii îl atacaseră într-o fracțiune de secundă. 

Controlorul tresări de mânie. Se uită la ceea ce mai 
rămăsese din trupul lui Delta Three cum e tras de curenţii 
puternici. In partea pe care o lumina nava, apa devenise 
roz. Mai mulţi peşti se băteau pe ceva ce părea a fi un braţ. 

„ISuse Hristoase.” 

Controlorul privi din nou spre puntea navei. Delta Two se 
zbătea în continuarea în cleştii submersibilului, atârnând 
acum deasupra trapei deschise în punte. Picioarele lui se 
agitau deasupra hăului. Tolland nu trebuia decât să 
deschidă cleştii şi Delta Two avea să fie următoarea cină a 
rechinilor. 

— Bine, urlă controlorul în staţie. Staţi aşa! Staţi aşa! 

Rachel stătea pe punte şi se uita în sus la Kiowa. 
Controlorul citi hotărârea din ochii ei, chiar şi de la 
înălţimea la care se afla. Rachel ridică staţia în dreptul 
gurii. 

— Mai crezi că merg la plesneală? îl întrebă ea. Sună 
centrala principală NRO. Cere cu Jim Samiljan. E la P&A, în 
schimbul de noapte. l-am povestit totul despre meteorit. |ţi 
va confirma. 

„Imi specifica un nume?” Treaba asta nu mirosea a bine. 

Rachel Sexton nu era o proastă, iar controlorul putea 
verifica un astfel de bluf în doar câteva secunde. Deşi nu 
cunoştea pe nimeni în NRO cu numele Jim Samiljan, 
controlorul ştia că organizaţia avea un număr uriaş de 
salariaţi. Rachel putea spune adevărul. Inainte de a 
comanda ultimul asasinat, controlorul trebuia să se asigure 
că era vorba de un bluf - sau nu. 

Delta One privi peste umăr: 

— Vreţi să dezactivez umbrela de bruiaj ca să îl puteţi 
suna? 

Controlorul se uită la Rachel şi la Tolland. Îi vedea pe 
amândoi foarte bine. Dacă oricare dintre ei ar fi făcut un 
gest de a scoate un telefon celular sau o staţie radio, Delta 
One ar fi reacţionat imediat în mod decisiv. Riscul era 
minim. 

— Opreşte umbrela, îi ordonă controlorul, scoțând un 
telefon celular. O să văd dacă Rachel minte. Apoi o să 
găsim o cale să-l salvăm pe Delta Two şi să punem capăt 
porcăriei ăsteia. 


În Fairfax, operatoarea de la centrala principală NRO 
devenea din ce în ce mai nerăbdătoare. 

— Aşa cum tocmai v-am explicat, nu văd niciun Jim 
Samiljan la Divizia Planificare şi Analiză. 

Apelantul insistă: 

— Aţi încercat ortografieri multiple? Aţi încercat la alte 
departamente? 

Operatoarea verificase deja; o făcu din nou. După câteva 
secunde, reveni la telefon: 

— N-avem niciun angajat în agenţie cu numele Jim 
Samiljan. Oricum s-ar pronunţa şi scrie acest nume. 

Apelantul păru mulţumit de rezultat: 

— Deci sunteţi sigură că NRO nu are niciun angajat pe 
nume Jim Samil... 

Pe linie se auziră brusc zgomote. Cineva ţipă. Apelantul 
înjură cu voce tare, apoi închise. 

La bordul elicopterului, Delta One urla de furie în vreme 
ce încerca să reactiveze sistemul de bruiaj. Işi dăduse 
seama prea târziu. În mulţimea de controale iluminate din 
cabina elicopterului, un mic indicator LED arăta că de pe 
Goya se transmitea un mesaj prin SATCOM. „Dar cum? 
Nimeni nu a părăsit puntea!” Înainte ca Delta One să 
reuşească activarea umbrelei, conexiunea de pe navă se 
închise de la sine. 

În hidrolab, dispozitivul de trimitere a faxurilor clipea 
satisfăcut. 

„CARRIER FOUND... FAX SENT 

(GĂSIT LINIE DE TRANSMITERE... MESAJ TRIMIS)” 

„Ucide sau eşti ucis.” Rachel descoperea o latură a ei pe 
care nu şi-o cunoştea. Fiinţa care lupta pentru supravieţuire 
- o necesitate imperioasă alimentată de frică. 

— Ce conţinea acel fax? se interesă vocea din staţia 
criptată: 

Rachel fu uşurată când află confirmarea trimiterii 
mesajului: 

— Plecaţi de aici, le ceru ea, vorbind în staţie şi uitându- 
se urât la cei din elicopter. S-a terminat. Secretul vostru s-a 
aflat. 

Rachel îi puse pe atacatori la curent cu toate informaţiile 
pe care le trimisese. O jumătate de duzină de pagini cu text 
şi ilustraţii. Dovezile irefutabile ale falsificării meteoritului. 

— Dacă ne faceţi vreun rău, situaţia voastră se va agrava 
şi mai mult Se lăsă o tăcere încordată: 

— Cui i-ai trimis faxul? 

Rachel n-avea nici cea mai mică intenţie de a răspunde 
la o asemenea întrebare. Ea şi Tolland aveau nevoie de 
timp. Se poziţionaseră în apropierea deschizăturii din 
punte, în linie dreaptă cu Triton-ul, astfel încât pilotului din 
elicopter îi era imposibil să tragă fără a-i face rău soldatului 
prins în cleştii metalici. 

— William Pickering, rosti vocea, părând ciudat de 
optimistă. Ai trimis faxul lui William Pickering. 

„Greşit”, îi răspunse Rachel în gând. Pickering ar fi fost 
prima opţiune, însă fusese obligată să aleagă pe altcineva 
temându-se ca atacatorii să nu-l fi eliminat deja pe 
Pickering, o mutare a cărei îndrăzneală ar fi reprezentat o 
mărturie înfricoşătoare a hotărârii inamicului ei. Intr-un 
moment de disperare, Rachel trimisese faxul pe celălalt 
număr pe care îl ştia pe dinafară. 

Faxul din biroul tatălui ei. 

Acel număr se întipărise în mod dureros în memoria ei 

după moartea maică-sii, când taică-său hotărâse să 
dispună de averea familiei după bunul lui plac fără a se mai 
consulta cu Rachel. Fata nu-şi imaginase niciodată că avea 
să apeleze la el în caz de nevoie, însă în noaptea asta omul 
poseda două calităţi vitale - avea toate motivele politice 
corecte pentru a da drumul datelor legate de meteorit fără 
nicio ezitare şi dispunea de suficientă prestanţă pentru a 
suna la Casa Albă şi a strânge administraţia de ouă 
suficient de tare ca aceasta să dea ordinul de retragere a 
echipei de asasini. 

Cu toate că era foarte probabil ca senatorul să nu fie la 
birou la o astfel de oră, Rachel ştia că biroul lui era mai 
sigur ca un seif de bancă. Chiar dacă atacatorii aflau unde 
trimisese ea faxul, erau prea puţine şanse ca ei să treacă 
de securitatea extrem de rigidă din clădirea Senatului şi să 
intre prin efracţie în biroul unui senator fără ca nimeni să 
nu sesizeze. 

— Oriunde ai trimis acel fax, zise vocea de deasupra, 
destinatarul a intrat într-un mare pericol. 

Rachel ştia că trebuie să-şi păstreze poziţia de forţă, 
indiferent de frica pe care o simţea. Făcu un semn înspre 
soldatul prins în cleştii Tritonului. Picioarele îi atârnau 
deasupra abisului, lăsând picături de sânge să cadă de lao 
înălţime de zece metri direct în apele oceanului. 

— Singura persoană de aici care este în pericol e agentul 
vostru, ameninţă ea în staţie. S-a terminat! Renuntati. 
Datele au fost transmise! Aţi pierdut! Părăsiţi zona sau 
omul ăsta moare! 

Vocea de sus ripostă: 

— Domnişoară Sexton, nu înţelegeţi importanţa... 

— Să înţeleg? explodă Rachel. Înţeleg că aţi ucis oameni 
nevinovaţi! Înţeleg că aţi minţit în legătură cu meteoritul! Şi 
mai înţeleg că nu o să scăpaţi aşa uşor! S-a terminat, chiar 
dacă ne omorâţi pe toţi! 

Urmă o lungă tăcere. Într-un târziu, vocea rosti: 

— Vin jos. 

Rachel simţi cum îi înţepenesc muşchii. „Vine jos?” 

— Sunt neînarmat, mai zise vocea. Nu acţiona în pripă. 
Noi doi trebuie să discutam între patru ochi. 

Înainte ca Rachel să poată reacţiona, elicopterul se lăsă 
pe puntea navei. Uşa pentru pasageri din fuzelaj se 
deschise, lăsând să iasă o siluetă dinăuntru. Era un bărbat 
îmbrăcat cu haină neagră şi cravată. Pentru o clipă, Rachel 
nu mai ştiu ce să creadă. 

Se holba la William Pickering. 


Directorul NRO stătea pe punte şi o privea pe Rachel cu 
regret. Nu şi-ar fi imaginat niciodată că acea zi se va sfârşi 
într-un asemenea mod. În timp ce se îndrepta spre ea, îi 
zări emoţiile din ochi îngemănându-se într-un joc al 
luminilor care putea deveni extrem de periculos. 

Şoc, trădare, confuzie, furie. 

„Toate sunt de înţeles, gândi el. Sunt atât de multe pe 
care nu le înţelege.” 

Pentru o clipă, Pickering îşi aminti de fiica lui, Diana, şi se 
întrebă ce simţise ea înainte de a muri. Diana şi Rachel 
erau victime ale aceluiaşi război, un război pe care 
Pickering jurase să-l poarte până la moarte. Uneori 
pierderile puteau fi foarte dureroase. 

— Rachel, zise Pickering. Încă mai putem rezolva această 
criză. Sunt multe pe care trebuie să ţi le explic. 

Rachel Sexton mai avea puţin şi vomita. Tolland era cel 
care ţinea acum pistolul mitralieră, aţintindu-l spre pieptul 
lui Pickering. Şi el părea uluit. 

— Stai pe loc! strigă Tolland. 

Pickering se opri la o distanţă de cinci metri, focalizându- 
şi privirea asupra lui Rachel. 

— Tatăl tău ia mită, Rachel! Bani negri de la companii 
aerospaţiale private. Vrea să închidă NASA şi să deschidă 
spaţiul cosmic sectorului privat. Trebuia oprit, din raţiuni de 
securitate naţională. 

Pe chipul lui Rachel nu se putea citi nimic. Pickering oftă: 

— Cu toate greşelile ei, NASA trebuie să rămână o 
entitate guvernamentală. 

„Cu siguranţă că ea poate înţelege care sunt pericolele”, 
îşi spuse Pickering. Privatizarea ar fi putut arunca cele mai 
strălucite minţi şi idei ale NASA în braţele sectorului privat. 
Nucleul acela de inteligenţă sclipitoare s-ar fi dizolvat. 
Armata şi-ar fi pierdut accesul la tehnologie. Companiile 
aerospaţiale private, în lupta lor de a acumula capital, ar fi 
început să vândă idei şi patente NASA oricui ar fi licitat mai 
mult din lume! 

Rachel răspunse cu voce sugrumată: 

_ — Aţi falsificat meteoritul şi aţi ucis oameni nevinovaţi... 
In numele securităţii naţionale? 

— Planul nu prevedea aşa ceva, răspunse Pickering. 
Trebuia salvată o importantă agenţie guvernamentală. 
Uciderea oamenilor nu era inclusă în strategie. 

Pickering ştia prea bine că, asemenea multor propuneri 
ale Serviciilor Secrete, ideea meteoritului fals fusese un 
produs al fricii. Cu trei ani înainte, în efortul de a extinde 
reţeaua NRO de hidrofoane în ape mai adânci, acolo unde 
nu puteau fi atinse de sabotori inamici, Pickering întocmise 
un program care utiliza un material de construcţii recent 
inventat de NASA pentru a proiecta în secret un submarin 
uimitor de rezistent, capabil să ducă fiinţe umane în 
regiunile cele mai adânci ale oceanului - incluzând aici 
fundul Gropii Marianelor. 

Construit dintr-un material ceramic revoluţionar, acest 
submarin de două persoane fusese proiectat pe baza 
schițelor furate din computerul lui Graham Hawkes, un 
strălucit inginer californian care proiecta submersibile, al 
cărui vis de o viaţă fusese acela de a proiecta un submarin 
pentru ape extrem de adânci, pe care el îl botezase Deep 
Flight II. Hawkes întâmpinase probleme în găsirea unei linii 
de finanţare pentru a construi un prototip. Pickering, pe de 
altă parte, dispunea de un buget nelimitat. 

Folosind noul submersibil secret, Pickering trimisese o 
echipă în misiune pentru a fixa hidrofoane pe pereţii Gropii 
Marianelor, mai jos decât ar fi putut căuta orice inamic. În 
timpul forajelor însă, echipa dăduse peste nişte structuri 

geologice deosebite de ceea ce ştiinţa cunoscuse până în 
acel moment. Printre descoperiri se numărau condrule şi 
fosile ale unor specii necunoscute. Bineînţeles că, datorită 
caracterului secret al operaţiunii NRO, niciuna dintre 
informaţiile obţinute nu putuse fi împărtăşită. 

Mânaţi tot de frică, Pickering şi echipa lui discretă de 
consilieri ştiinţifici hotărâseră abia în ultima vreme să pună 
informaţiile excepţionale aflate din Groapa Marianelor în 
favoarea NASA. 

Transformarea unei roci oceanice în meteorit se dovedise 
o sarcină extrem de simplă. Folosindu-se de un motor ECE 
cu noroi de hidrogen, echipa NRO înnegrise roca sub forma 
unei cruste de fuziune convingătoare ca aspect. Apoi, 
utilizând un alt submersibil, membrii echipei coborâseră 
sub ghețarul Milne şi inseraseră roca înnegrită în gheaţa de 
dedesubt. După reîngheţarea puţului de inserţie, roca părea 
că stătea în acel loc de peste trei sute de ani. 

Din nefericire, aşa cum se întâmpla adesea în lumea 
operaţiunilor sub acoperire, cel mai grandios plan putea fi 
răsturnat de o mică scăpare. Cu o zi în urmă, măreaţa iluzie 
fusese spulberată de amărâtul de plancton bioluminiscent... 

Din carlinga elicopterului, Delta One urmărea drama care 
se desfăşura. Rachel şi Tolland păreau a deţine controlul 
total, deşi Delta One abia se abţinea să nu râdă gândindu- 
se cât de zadarnică putea fi o asemenea impresie. Pistolul 
mitralieră din mâna lui Tolland era inutil; chiar de la 
distanţa la care se afla, Delta One putea să vadă cocoşul 
armei dat pe spate, ceea ce însemna că magazia de 
cartuşe era goală. 

Privindu-şi camaradul care se zbătea în ghearele 
metalice ale submersibilului, Delta One îşi dădu seama că 
trebuia să se grăbească. Cei de pe punte erau acum 
concentrați asupra lui Pickering, astfel încât Delta One avea 
spaţiu de manevră. Lăsând motorul elicopterului să meargă 
la relanti, soldatul se strecură prin spatele fuzelajului şi, 
folosindu-se de elicopter ca acoperire, îşi croi nevăzut drum 
spre pasarela de acces din tribordul navei. Ţinând propria 

mitralieră în mâini, se îndreptă spre prova. Pickering îi 
dăduse ordine clare înainte de aterizarea pe punte, iar 
Delta One n-avea de gând să rateze o asemenea sarcină 
simplă. 

„În câteva minute, îşi spuse el, toată povestea asta se va 
încheia.” 

Deşi încă mai purta halatul de baie, Zach Herney se 
aşeză la biroul lui din Biroul Oval. ÎI durea cumplit capul. 
Tocmai aflase ultima noutate din puzzle. 

„Marjorie Tench e moartă.” 

Subalternii preşedintelui îi spuseseră că deţineau 
informaţii conform cărora Tench se dusese la FDR Memorial 
pentru o întâlnire cu William Pickering. Acum, că Pickering 
lipsea, toată lumea se temea că murise şi el. 

Preşedintele şi Pickering purtaseră destule bătălii în 
ultima vreme. Cu mai multe luni în urmă, Herney aflase că 
directorul NRO se angajase în tot felul de activităţi ilegale, 
în numele preşedintelui, pentru a-i salva acestuia campania 
electorală. 

Pickering obținuse pe căi obscure diverse informaţii, de 
natură să distrugă campania lui Sexton - fotografii 
scandalos de obscene ale senatorului cu Gabrielle Ashe, 
dosare financiare incriminatoare care dovedeau că Sexton 
lua mită de la companii aerospaţiale private. Pickering îi 
trimisese toate dovezile lui Marjorie Tench, sub rezerva 
anonimatului, presupunând că administraţia de la Casa 
Albă va folosi acele informaţii cu înţelepciune. Numai că, 
după ce văzuse datele, Herney îi interzisese lui Tench să le 
folosească.  Scandalurile sexuale şi cele financiare 
reprezentau nişte cancere în Washington, aşa că adăugarea 
unora noi nu ar fi făcut decât să distrugă şi mai tare 
credibilitatea guvernului în ochii cetăţenilor. 

„Cinismul ucide această ţară”, îşi zisese mereu Herney. 

Cu toate că ştia prea bine că îl poate distruge pe Sexton 
folosind scandalul, Herney socotise că preţul plătit avea să 
fie ruinarea demnităţii Senatului Statelor Unite, iar 
preşedintele nu putea accepta plata unui asemenea preţ. 

„Fără campanii negative.” Herney voia să-l bată pe 
Sexton în luptă dreaptă. 

înfuriat de refuzul Casei Albe de a folosi dovezile 
furnizate, Pickering încercase să provoace el însuşi 
scandalul, generând zvonul că Sexton se culcase cu 
Gabrielle Ashe. Din nefericire, Sexton îşi proclamase 
nevinovăția cu o asemenea indignare şi atât de 
convingător, încât preşedintele fusese nevoit să-şi ceară el 
însuşi scuze pentru un asemenea zvon. În cele din urmă 
Pickering făcuse mai mult rău decât bine. Herney îl 
ameninţase pe Pickering că îl va elibera din funcţie dacă se 
va mai amesteca în campania lui electorală. Marea ironie în 
toată povestea asta consta în faptul că Pickering nici măcar 
nu îl plăcea pe preşedinte. Tentativele directorului NRO de 
a-l ajuta pe Herney erau cauzate de frica pentru soarta 
agenţiei spaţiale americane. Zach Herney era răul cel mai 
mic dintre cele două posibile. 

„Şi acum cineva îl ucisese pe Pickering?” 

Herney nu-şi putea imagina cine. 

— Domnule preşedinte? îl întrerupse un angajat. Aşa cum 
aţi cerut, l-am sunat pe Lawrence Ekstrom şi i-am spus 
despre Marjorie Tench. 

— Mulţumesc. 

— Ar vrea să discute cu dumneavoastră, domnule! 

Herney continua să fie supărat pe directorul 
administrativ pentru că-l minţise în legătură cu PODS. 

— Spune-i că o să discut cu el de dimineaţă. 

— Domnul Ekstrom vrea să vorbească cu dumneavoastră 
chiar acum, domnule! 

Angajatul părea tulburat: 

— E foarte supărat. 

„El e supărat?” Herney simţi că mai are puţin şi 
explodează. 

Plecând să discute cu Ekstrom, preşedintele se întrebă 
dacă a mai rămas ceva rău pe lumea asta care să nu se fi 
întâmplat în acea noapte. 

La bordul navei, Rachel simţea că mintea i se limpezea. 
Misterele începeau să fie elucidate. Adevărul care începea 
să se contureze din ce în ce mai clar îi dădea un sentiment 
de goliciune şi de dezgust. Rachel se uita la străinul din faţa 
ei şi abia dacă îi auzea vocea. 

— Trebuia să  reconstruim imaginea NASA, spunea 
Pickering. Popularitatea şi fondurile aflate în vertiginoasă 
descreştere deveniseră periculoase pe mai multe planuri. 

Pickering se opri, uitându-se ţintă la ea cu ochii lui 
cenuşii: 

— Rachel, NASA căuta un triumf cu disperare! Cineva 
trebuia să materializeze această dorinţă. 

„Ceva trebuia făcut”, îşi zise Pickering. 

Meteoritul însemnase un ultim act disperat. Pickering şi 
alţii încercaseră să salveze NASA prin susţinerea din 
răsputeri a ideii de încorporare a agenţiei spaţiale în 
comunitatea serviciilor secrete unde aceasta s-ar fi bucurat 
de niveluri de finanţare şi de securitate mai bune, însă Casa 
Albă refuzase în permanenţă ideea, ca fiind un atac 
împotriva ştiinţei pure. „Idealism mărginit.” Odată cu 
creşterea în popularitate a retoricii anti-NASA a senatorului 
Sexton, Pickering şi gaşca lui de factori de putere militari se 
treziseră că nu mai dispun de timp. Hotărâseră că trebuie 
să captiveze imaginaţia contribuabililor şi a Congresului cu 
ceva, ca unică modalitate de a mai salva imaginea NASA şi 
de a împiedica vânzarea agenţiei pe bucăţi. Dacă voia să 
supravieţuiască, agenţia avea nevoie disperată de o infuzie 
de grandoare - ceva care să le  reamintească 
contribuabililor de zilele de glorie ale misiunilor Apollo. lar 
dacă Zach Herney voia să-l învingă pe senatorul Sexton, 
atunci avea nevoie de un ajutor serios. 

„Am încercat să-l ajut”, îşi spuse Pickering, amintindu-şi 
de dovezile zdrobitoare pe care i le trimisese lui Marjorie 

Tench. Din păcate, Herney interzisese folosirea lor, astfel că 
lui Pickering nu îi rămăsese altă soluţie decât să treacă la 
măsuri drastice: 

— Rachel, zise Pickering, informaţia pe care ai trimis-o pe 
fax de pe această navă este extrem de periculoasă. Trebuie 
să înţelegi asta. Dacă se află tărăşenia asta, Casa Albă şi 
NASA vor părea complici. Preşedintele şi NASA vor primi o 
lovitură năucitoare. Nici preşedintele şi nici NASA nu ştiu 
nimic, Rachel. Agenţia şi Casa Albă sunt nevinovate! Sunt 
ferm convinşi că meteoritul este autentic. 

Pickering nici măcar nu încercase să-i implice pe Herney 
şi pe Ekstrom, pentru că amândoi erau mult prea idealişti 
ca să accepte vreo înşelătorie, indiferent de potenţialul 
acesteia de a salva agenţia spaţială sau preşedinţia. 
Singura crimă pe care o înfăptuise administratorul Ekstrom 
fusese forțarea directorului de misiune PODS să mintă în 
legătură cu aplicaţia software de detectare a anomaliilor, o 
faptă pe care Ekstrom, fără îndoială, o regretase din clipa în 
care îşi dăduse seama cât de cercetat va deveni acest 
meteorit. 

Frustrată de insistența lui Herney de a duce o bătălie 
cinstită, Marjorie Tench complotase cu Ekstrom pentru 
minciuna cu PODS, sperând că un mic succes în acea cauză 
va ajuta la limitarea dezastrului produs de atacurile lui 
Sexton. 

„Dacă Tench ar fi folosit pozele şi datele financiare pe 
care i le-am dat, nimic din toate acestea nu s-ar fi 
întâmplat!” 

Tench îşi semnase condamnarea la moarte - chiar dacă 
un asemenea asasinat era profund regretabil - în clipa în 
care o sunase pe Rachel şi îi aruncase acuzaţiile de fraudă 
în faţă. Pickering ştia că Tench ar fi efectuat investigaţii 
detaliate, până ce ar fi ajuns la motivele clare ale unor 
asemenea acuzaţii, iar directorul nu îşi putea permite o 
astfel de anchetă. Ca o ironie, Tench îşi slujea preşedintele 
mai bine moartă decât vie, căci sfârşitul ei violent nu putea 
decât să aducă voturi din simpatie pentru Casa Albă şi să 

arunce bănuiala unui joc murdar asupra senatorului Sexton, 
umilit în mod public de către Tench cu ocazia dezbaterii de 
la CNN. 

Rachel rămase fermă pe poziţie. Din ochi îi ţâşneau 
flăcări. 

— Înţelege, reluă Pickering. Dacă se află adevărul despre 
meteorit, vei distruge, un preşedinte şi o agenţie spaţială, 
amândoi nevinovați. Totodată, vei aduce un individ 
periculos în Biroul Oval. Trebuie să aflu unde ai trimis faxul. 

In vreme ce directorul îi vorbea, pe chipul lui Rachel 
apăru o expresie ciudată. O imagine îndurerată a groazei 
cuiva care tocmai realizase că era posibil să fi comis o 
greşeală gravă. 


După ce dăduse roată provei şi revenise pe partea 
babordului, Delta One stătea acum în hidrolabul din care o 
văzuse pe Rachel că iese. Un computer din laborator afişa o 
imagine neliniştitoare - o reprezentare policromică a 
vârtejului de apă care părea să stăruie deasupra fundului 
oceanic, undeva chiar sub Goya. 

„Un alt motiv să plecăm naibii de aici”, îşi zise el, 
îndreptându-se către ţintă. 

Faxul se găsea pe o tejghea aflată la marginea cealaltă a 
peretelui. Tava era plină cu hârtii, exact aşa cum bănuise 
Pickering. Delta One înşfăcă stiva de hârtii. Prima era o 
notă de la Rachel. Doar două rânduri. Delta One o citi. 


„Scurt şi concis”, îşi zise el. 

Frunzărind paginile, Delta One fu uimit, dar şi dezamăgit, 
de cât de mult din înşelătorie reuşiseră Rachel şi Tolland să 
descopere. Oricine ar fi văzut acele hârtii n-ar fi avut nicio 
îndoială asupra semnificației lor. Din fericire, Delta One nici 
măcar nu avea nevoie să apese tasta „REDIAL” ca să afle 
unde ajunseseră mesajele. Ultimul număr continua să fie 
afişat în fereastra LCD a aparatului. 

„Un prefix de Washington, D. C.” 

Copie cu grijă numărul respectiv, înşfăcă teancul de hârtii 

şi ieşi din laborator. 


Tolland îşi simţea palmele cum îi asudau pe armă, în 
vreme ce o ţinea îndreptată spre pieptul lui William 
Pickering. Directorul NRO continua să o preseze pe Rachel, 
ca aceasta să-i dezvăluie unde trimisese faxul, iar Tolland 
începea să aibă neliniştitorul sentiment că de fapt, 
Pickering doar încerca să tragă de timp. „Pentru ce?” 

— Casa Albă şi NASA n-au nicio vină, repetă Pickering. 
Vino alături de mine. Nu lăsa ca greşelile mele să distrugă 
ultima picătură de credibilitate a agenţiei. Dacă se 
răspândeşte mesajul tău, NASA va părea cea vinovată. Noi 
doi putem ajunge la o înţelegere. America are nevoie de 
acest meteorit. Spune-mi unde ai trimis faxul înainte de a fi 
prea târziu. 

— Ca să îi mai ucideți şi pe alţii? replică Rachel. Mi se 
face greață când vă aud! 

Tolland era uimit de încăpăţânarea fetei. Îşi ura profund 
tatăl, şi cu toate astea n-avea de gând să îl pună în pericol 
sub nicio formă. Din păcate, planul ei de a trimite mesajul 
către tatăl ei în speranţa unui ajutor eşuase. Chiar dacă 
senatorul ar fi venit la birou, ar fi văzut mesajul şi l-ar fi 
sunat pe preşedinte dându-i vestea despre fraudă şi 
cerându-i să oprească atacul, nimeni de la Casa Albă n-ar fi 
avut nici cea mai vagă idee la ce s-ar fi referit Sexton şi n- 
ar fi ştiut poziţia lor pe hartă. 

— Îţi mai spun doar o singură dată, insistă Pickering, 
ţintuind-o pe Rachel cu o privire amenințătoare. Această 
situaţie depăşeşte puterea ta de înţelegere. Ai comis o 
imensă greşeală transmițând acele informaţii de pe acest 
vas! Ţi-ai pus ţara în pericol! 

Tolland înţelese că Pickering chiar trăgea de timp. lar 
motivul unei asemenea atitudini venea calm spre ei de-a 
lungul tribordului navei. Când zări soldatul care se apropia, 
purtând în mâini un teanc de hârtii şi un pistol mitralieră, 
Tolland simţi un fior de panică. 

Reacţionă cu o hotărâre care îl şocă şi pe el. Apucând 

pistolul mitralieră, se răsuci pe călcâie, ţinti spre soldat şi 
apăsă pe trăgaci. Arma scoase un ţăcănit sec. 

— Am descoperit numărul de fax, anunţă soldatul, 
dându-i lui Pickering un bileţel. lar domnul Tolland a rămas 
fără muniţie! 


552 


124 


Sedgewick Sexton traversă ca o furtună holul clădirii 
Philip A. Hart. Habar n-avea cum reuşise Gabrielle să o 
facă, dar era clar că intrase în biroul lui. În vreme ce 
vorbeau la telefon, Sexton auzise limpede în fundal ticăitul 
ceasului Jourdain. Nu-şi putea închipui decât că trăgând cu 
urechea în timp ce avusese loc întâlnirea cu SFF hotărâse 
să-şi piardă încrederea în el, astfel încât ea decisese să 
renunţe la orice prudenţă şi să caute dovezi. 

„Cum mama dracului a intrat în biroul meu?” 

Era bucuros măcar că schimbase parola computerului. 

Când ajunse în dreptul biroului, Sexton tastă codul lui 
personal de dezactivare a alarmei, apoi îşi căută cheile, 
descuie uşile grele, le deschise larg şi dădu buzna, cu 
intenţia clară de a o prinde pe Gabrielle în flagrant delict. 

Numai că biroul era pustiu şi întunecat, slab luminat doar 
de licărul emis de ecranul computerului. Aprinse lumina şi 
inspectă încăperea. Totul părea la locul lui. Cu excepţia 
ticăitului triplu al ceasului de perete, totul era tăcut. 

„Unde naiba e ea?” 

Auzi ceva mişcându-se în baie şi porni în fugă într-acolo. 
Aprinse lumina. Baia era pustie. Se uită după uşă. Nimic. 

Nedumerit, Sexton se privi în oglindă, întrebându-se dacă 
cumva băuse prea mult în seara asta. „Ştiu sigur că am 
auzit ceva.” Simţindu-se dezorientat şi confuz, se întoarse 
în birou: 

— Gabrielle? o strigă el. 

Porni pe coridor către biroul ei. Nu era acolo. Biroul ei 
zăcea cufundat în beznă. 

Din toaleta pentru femei se auzi zgomotul apei trase. 
Sexton răsuci pe călcâie şi se repezi în direcţia sunetului. 
Ajunse exact atunci când Gabrielle ieşea, ştergându-se pe 
mâini. Fata sări drept în sus când îl văzu: 

— Doamne! Ce m-aţi speriat! rosti ea, părând de-a 

dreptul înspăimântată. Ce căutaţi aici? 

— Spuneai că iei nişte documente NASA din biroul tău, se 
repezi el, uitându-se spre mâinile ei goale. Unde sunt? 

— Nu le-am găsit. Am căutat pretutindeni. De-asta a 
durat atât de mult. 

El o privi drept în ochi: 

— Ai fost în biroul meu? 


„Faxul lui mi-a salvat viaţa”, îşi zise Gabrielle. 

Cu numai câteva minute înainte stătea la biroul lui 
Sexton şi încerca să imprime imaginile cecurilor care 
dovedeau mita încasată de senator. Fişierele fuseseră 
protejate cumva, aşa că îi mai trebuia timp ca să găsească 
o modalitate de a avea acces la ele. Probabil că ar fi 
continuat să încerce să le spargă dacă nu ar fi sunat 
aparatul faxul senatorului, speriind-o şi trezind-o la 
realitate. Gabrielle luase întreruperea drept un semn că ar 
fi cazul să o şteargă de acolo. Fără a se mai opri să vadă ce 
era cu acel fax, se deconectase de la computerul lui 
Sexton, făcuse ordine pe birou şi se îndreptase spre ieşire 
tot pe unde intrase. Tocmai se căţăra în tavan de pe cada 
de baie când îl auzise intrând. 

Acum, cu Sexton stând în faţa ei şi uitându-se ţintă în 
ochii ei, Gabrielle îşi dădu seama că el o cerceta ca să vadă 
dacă nu minte. Sedgewick Sexton mirosea minciunile ca 
nimeni altcineva. Dacă l-ar fi minţit, el şi-ar fi dat seama 
într-o fracțiune de secundă. 

— Aţi băut, zise Gabrielle, întorcându-i spatele. 

„Cum naiba ştie că am fost în biroul lui?” 

Sexton îşi puse mâinile pe umerii ei şi o întoarse cu faţa 
spre el: 

— Ai fost în biroul meu? 

Gabrielle simţi cum o cuprinde frica. Sexton chiar băuse. 
O strângea dureros de tare. 

— În biroul dumneavoastră? ripostă ea, mimând confuzia 
printr-un hohot de râs. Cum? De ce? 

— Mi-am auzit ceasul Jourdain în fundal, atunci când te- 

am sunat. 

Gabrielle se strâmbă. Ceasul lui? Nici măcar nu-i trecuse 
prin minte. 

— Ştiţi cât de ridicol sună ceea ce spuneţi? 

— Imi petrec toată ziua în biroul ăla. Ştiu prea bine ce 
sunet scoate ceasul meu. 

Gabrielle îşi dădu seama că trebuia să pună capăt 
imediat situaţiei. „Cea mai bună apărare este atacul.” Cel 
puţin aşa susţinuse mereu Yolanda Cole. Punându-şi 
mâinile în şolduri, Gabrielle se arunca asupra lui cu tot ce 
avea. Făcu un pas spre el şi începu să se răţoiască: 

— Vreau să văd dacă am înţeles bine, domnule senator! 
Este ora patru dimineaţa, aţi băut, aţi auzit un ticăit la 
telefon şi de-asta aţi venit până aici? Arătă indignată cu 
degetul spre uşa de la biroul lui. Ca să pricep eu mai bine, 
mă acuzaţi că am neutralizat un sistem federal de alarmă, 
am luat două seturi de chei, am intrat prin efracţie în biroul 
dumneavoastră, fiind suficient de tâmpită, încât să răspund 
la telefonul celular în timp ce comiteam o infracţiune, am 
reactivat sistemul de alarmă la ieşire şi apoi m-am folosit 
cu calm de toaleta pentru femei, înainte de a fugi cu mâna 
goală? Asta vreţi să spuneţi, de fapt? 

Sexton o privi cu ochii mari de uimire. 

— Există un motiv pentru care oamenii n-ar trebui să bea 
de unii singuri, continuă Gabrielle. Acum vreţi să discutăm 
despre NASA sau nu? 

Sexton se simţi năucit. Se îndreptă înapoi spre birou. Se 
duse drept la bar şi luă un Pepsi. Cu siguranţă că nu se 
simțea beat. Oare chiar se înşelase? In partea cealaltă a 
încăperii, ceasul ticăia batjocoritor. Sexton sorbi paharul cu 
suc şi îşi turnă încă unul. Îi oferi unul şi lui Gabrielle. 

— Bei ceva, Gabrielle? o întrebă el, răsucindu-se pe 
călcâie. 

Gabrielle nu îl urmase 
frecându-şi nasul de toc. 

— Oh, pentru numele lui Dumnezeu! Vino înăuntru! 
Spune-mi ce ai descoperit la NASA. 


A 


năuntru. Stătea în cadrul uşii, 

— Cred că mi-ajunge pentru noaptea asta, răspunse ea 
sec. O să discutăm mâine. 

Sexton n-avea chef de joacă. Avea nevoie de informaţii 
acum şi n-avea de gând să o implore ca să i le dea. Scoase 
un oftat obosit. „Fă-o să aibă încredere! Totul se rezumă la 
încredere.” _ 

— Am dat-o în bară, zise el spăşit. Imi pare rău. A fost o 
zi îngrozitoare. Nu ştiu la ce m-am gândit. 

Gabrielle rămase în cadrul uşii. 

Sexton se duse la birou şi puse paharul lui Gabrielle pe 
el. Îi făcu semn fetei să se aşeze pe fotoliul lui de piele - 
poziţia de putere. 

— Stai jos. la un pic de suc. Eu o să mă duc să îmi bag 
capul sub un jet de apă. 

Porni spre baie. 

Gabrielle continua să rămână nemişcată. 

— Cred că am zărit un fax în maşină, îi zise Sexton peste 
umăr, în vreme ce intra în camera de baie. „Arată-i că ai 
încredere în ea.” Uită-te tu la el în locul meu, bine? : 

Sexton închise uşa şi umplu chiuveta cu apă rece. lşi 
stropi cu apă fața, dar nu se simți deloc mai treaz. Aşa ceva 
nu i se mai întâmplase până acum - să fie atât de sigur şi 
totuşi să greşească într-un asemenea hal. Sexton avea 
încredere în propriile instincte care acum îi spuneau că 
Gabrielle Ashe fusese în biroul lui. 

Dar cum? Era imposibil. 

Îşi spuse că e mai bine să o lase baltă şi să se 
concentreze asupra problemei principale. „NASA.” Avea 
nevoie de Gabrielle în acest moment. Nu îşi permitea să o 
îndepărteze. Trebuia să afle ce ştia. „Uită de instincte. Ai 
greşit.” 

Îşi şterse faţa, îşi dădu capul pe spate şi inspiră adânc. 
„Calmează-te, îşi spuse el. Nu te agita.” Închise ochii şi 
inspiră din nou profund, simțindu-se mai bine. 

Când ieşi din baie, Sexton constată că Gabrielle se 
înmuiase şi intrase în birou. „Bine, îşi zise el. Acum putem 
trece la afaceri.” Gabrielle stătea lângă fax şi răsfoia printre 

paginile primite. Când îi văzu faţa, Sexton nu mai ştiu ce să 
creadă. Era o mască a dezorientării şi a fricii. 

— Ce s-a întâmplat? se interesă el, pornind spre ea. 

Gabrielle se clătină pe picioare, ca şi cum ar fi fost gata 
să leşine. 

— Ce e? 

— Meteoritul... îngăimă ea, cu voce plăpânadă, în vreme 
ce cu mâna tremurândă întindea teancul de hârtii spre el. 
Şi fiica dumneavoastră... e în pericol. 

Uluit, Sexton se duse la ea şi îi luă hârtiile din mână. 
Prima foaie era scrisă de mână. Sexton recunoscu imediat 
scrisul. Mesajul era ciudat şi şocant prin simplitate. 

„Meteoritul e fals. lată dovada. NASA/ Casa Albă încearcă 
să mă ucidă. Ajutor! — RS” 

Senatorul avea rareori sentimentul că nu pricepe nimic, 
însă acum, recitind cuvintele scrise de Rachel, îşi dădu 
seama că habar n-are ce trebuie să înţeleagă. 

„Meteoritul e un fals? NASA şi Casa Albă încearcă să o 
omoare?” 

Simţind că se afundă într-o ceaţă din ce în ce mai deasă, 
Sexton începu să răsfoiască hârtiile. Prima pagină era o 
imagine computerizată, pe al cărei început stătea scris 
GPR. Poza părea să prezinte un soi de testare prin gheaţă. 
Sexton văzu puţul de extracţie despre care se vorbise la 
televizor. Privirea i se opri asupra a ceea ce părea un vag 
contur al unui cadavru care plutea în puț. Apoi văzu ceva şi 
mai şocant: conturul clar al unui al doilea puț, drept sub 
locul unde fusese meteoritul, ca şi cum bolovanul fusese 
inserat pe dedesubtul gheții. 

„Ce naiba se întâmplă aici?” 

Când trecu la următoarea pagină, Sexton dădu peste 
poza unui gen de specie de animal oceanic pe care scria 
Bathynomous giganteus. Privi acea poză cu gura căscata. 
„Ăsta e animalul din fosilele meteoritului!” 

Trecând şi mai repede la următoarea pagină, zări un 
grafic legat de conţinutul în hidrogen ionizat al crustei 
meteoritului. Pe pagină se vedea o scrijelitură de mână: 

„Arsură prin noroi de hidrogen? Noul motor ECE de la 
NASA?” 

Sexton nu-şi putea crede ochilor. Simţea cum camera 
începe să învârtească. Trecu şi la ultima pagină - fotografia 
unei roci ce conţinea bule metalice care arătau exact la fel 
ca acelea din meteorit. Şi mai şocant, descrierea care 
însoțea imaginea spunea că roca era produsul vulcanilor 
oceanici. „O rocă din ocean? se miră Sexton. Dar NASA 
spunea că aceste condrule se formează doar în spaţiu!” 

Senatorul lăsă foile jos, pe birou, şi se prăbuşi în scaun. Îi 
trebuiră doar cincisprezece secunde ca să pună cap la cap 
tot ce văzuse. Semnificaţia imaginilor de pe hârtii devenise 
limpede ca lumina zilei. Oricine avea ceva creier îşi dădea 
seama ce dovedea acel mesaj: 

„Meteoritul NASA este un fals!” 

In întreaga lui carieră, nu mai avusese o asemenea zi în 
care lucrurile să treacă brusc de la o extremă la alta. Ca o 
călătorie de douăzeci şi patru de ore pe culmile sinuoase 
ale speranţei şi ale disperării. Uluirea legată de modul în 
care fusese pusă în practică o asemenea înşelătorie deveni 
complet irelevantă pentru senator, când el îşi dădu seama 
ce implicaţii aveau toate astea din punct de vedere politic. 

„După ce o să ies în public cu informaţiile astea, 
preşedinţia e a mea!” 

Cu moralul la cotă maximă, senatorul Sedgewick Sexton 
uitase pe moment de cererea fiicei sale. 

— Rachel e în pericol, zise Gabrielle. Biletul ei spune că 
NASA şi Casa Albă încearcă să... 

Faxul senatorului începu brusc să sune din nou. Gabrielle 
se răsuci pe călcâie şi se holbă la maşinărie. Sexton se trezi 
şi el făcând acelaşi lucru. Nu-şi putea imagina ce i-ar mai fi 
putut trimite Rachel. Alte dovezi? Ce altceva mai putea 
exista? „Ceea ce am e mai mult decât suficient!” 

După ce robotul aparatului răspunse la apel, nu se văzu 
nicio pagină apărând. Detectând că nu era vorba de o 
transmisie de date, aparatul comută pe răspuns vocal. 

— Hello, se auzi vocea înregistrată a senatorului. Aici 

este biroul senatorului Sedgewick Sexton. Dacă încercaţi să 
transmiteţi un fax, o puteţi face oricând. Dacă nu, lăsaţi un 
mesaj după semnal. 

Inainte ca Sexton să apuce receptorul, aparatul emise un 
semnal sonor. 

— Senatorul Sexton? Vocea apelantului avea o anumită 
duritate în ea. Aici este William Pickering, directorul NRO. 
Probabil că nu sunteţi la birou la ora asta, dar trebuie să 
vorbesc cu dumneavoastră urgent. 

Vocea se opri, ca şi cum ar fi aşteptat ca să ridice cineva 
receptorul. 

Gabrielle se întinse spre aparat. 

Sexton o prinse de mână şi i-o îndepărtă cu violenţă. 

Gabrielle îl privi uluită. 

— Dar este directorul... 

— Domnule senator, continuă Pickering, părând aproape 
uşurat că nimeni nu ridicase receptorul. Mă tem că v-am 
sunat să vă dau nişte veşti foarte neplăcute. Tocmai am 
prins de veste că fiica dumneavoastră, Rachel, se află într- 
un extrem de mare pericol. Acum, când vorbim, încerc să 
adun o echipă de intervenţie. Nu vă pot oferi detalii despre 
această situaţie la telefon, dar tocmai am fost informat că e 
posibil ca ea să vă fi transmis prin fax nişte informaţii 
referitoare la meteoritul NASA. Eu nu le-am văzut şi nu ştiu 
despre ce e vorba, dar oamenii care vă ameninţă fiica m-au 
avertizat că va muri dacă acele informaţii devin publice. Îmi 
cer scuze că sunt atât de direct, domnule! O fac de dragul 
clarificării situației. Viaţa fiicei dumneavoastră este 
ameninţată. Dacă v-a trimis cu adevărat ceva prin fax, nu 
împărtăşiţi acele informaţii nimănui. Nu încă. Viaţa fiicei 
dumneavoastră depinde de asta. Rămâneţi acolo unde vă 
aflaţi. Voi ajunge acolo în scurt timp. 

Pickering făcu o pauză: 

— Cu puţin noroc, domnule senator, toată această 
situaţie se va rezolva până ce vă treziţi dumneavoastră din 
somn. Dacă, din cine ştie ce motiv, ascultați acest mesaj 
înainte ca eu să ajung la biroul dumneavoastră, rămâneţi 

acolo şi nu sunaţi pe nimeni. Fac tot ce îmi stă în puteri ca 
să vă înapoiez fata teafără şi nevătămată! 

Pickering închise. 

Gabrielle tremura. 

— Rachel e ostaticăâ? 

Sexton îşi dădu seama că, în ciuda dezamăgirii pe care o 
încerca faţă de el, Gabrielle nutrea o ciudată empatie când 
o tânără se afla în pericol. Şi mai ciudat, el însuşi se lupta 
cu acelaşi gen de emoţii. Cea mai mare parte a lui se 
simţea totuşi de parcă ar fi fost un copil căruia îi fusese 
oferit cel mai frumos şi mai dorit cadou de Crăciun. Ca 
atare, refuza cu obstinaţie gândul de a lăsa pe altcineva să- 
i ia jucăria din mâini. 

„Şi Pickering vrea ca eu să-mi ţin gura?” 

Rămase nemişcat câteva clipe, încercând să descifreze 
complet înţelesul celor petrecute. Simţi deja acea parte 
calculată şi rece a minţii cum începea să îi funcţioneze la 
turație maximă, ca un computer politic, imaginându-şi toate 
scenariile şi evaluând rezultatele. Sexton privi teancul de 
hârtii din mână şi începu să priceapă puterea acelor 
imagini. Meteoritul NASA îi spulberase visul de a deveni 
preşedinte. Însă totul nu fusese decât o minciună. O 
mânăreală. Acum, cei care făcuseră aşa ceva aveau să 
plătească. Meteoritul pe care oponenții lui îl creaseră ca să- 
| distrugă avea să-l facă acum mai puternic decât şi-ar fi 
putut imagina el vreodată. Fiica lui avusese grijă de asta. 

„Există un singur rezultat posibil, îşi zise el. lar un 
adevărat lider nu poate urma decât o singură cale.” 

Fascinat de imaginea propriei renaşteri din cenuşă, 
Sexton traversă ca prin ceaţă încăperea. Ajunse la copiator 
şi îl porni, pregătindu-se să multiplice paginile trimise de 
Rachel. 

— Ce faceţi? se repezi, uluită, Gabrielle. 

— N-o s-o ucidă pe Rachel, declară el. 

Chiar dacă mergea rău ceva, Sexton ştia că moartea 
fiicei sale nu putea decât să-l facă mai puternic. Oricum ar 
fi câştigat. Un risc care merita. 


560 


— Pentru ce sunt acele copii? ceru Gabrielle să afle. 
William Pickering a cerut ca nimeni să nu afle! 

Sexton se întoarse de la copiator şi se uită la Gabrielle, 
uimit să constate cât de respingătoare devenise pentru el 
în doar câteva minute. În acele momente, senatorul Sexton 
se transformase într-o cetate inexpugnabilă. De neatins. 
Ţinea acum în mâini tot ce avea nevoie pentru a-şi îndeplini 
visul. Acum nimic nu îl mai putea opri. Nici acuzaţiile de 
mită. Nici zvonurile legate de sex. Nimic. 

— Du-te acasă, Gabrielle! Nu mai am la ce să te folosesc! 

„S-a terminat”, îşi spuse Rachel. 

Ea şi Tolland stăteau unul lângă altul pe punte, privind 
drept în ţeava mitralierei lui Delta One. Din păcate, 
Pickering aflase unde trimisese ea faxul. La biroul 
senatorului Sedgewick Sexton. 

Rachel se îndoia că tatăl ei va asculta vreodată mesajul 
vocal lăsat de Pickering. Acesta avea probabil să ajungă în 
biroul senatorului cu mult înaintea zorilor. Dacă ar intra în 
birou, ar lua foile de hârtie din aparatul fax şi ar şterge 
mesajul vocal înainte de sosirea lui Sexton, atunci Pickering 
n-ar mai avea niciun motiv să îi facă rău. William Pickering 
era probabil unul dintre puţinii oameni din Washington care 
puteau intra în biroul unui senator american în cea mai 
deplină discreţie. Rachel fusese întotdeauna uimită câte se 
puteau realiza „în interesul securităţii naţionale”. 

„Bineînţeles că, dacă această variantă cade, Pickering ar 
putea zbura până acolo şi ar trimite, pur şi simplu, o 
rachetă Hellfire prin fereastră, ca să arunce în aer faxul”, 
gândi Rachel. Ceva îi spunea însă fetei că o asemenea 
măsură extremă nu avea să fie necesară. 

Şezând lipită de Tolland, Rachel tresări surprinsă când 
mâna lui se strecură într-a ei. Atingerea lui avea o anumită 
forţă, dar şi gingăşie, iar degetele li se împleteau atât de 
firesc, încât Rachel avu sentimentul că gestul ăsta îl făcuse 
de-o viaţă. Acum, nu îşi dorea decât să se cuibărească în 
braţele lui, la adăpost de vuietul apelor agitate de sub ei. 

„Nu se va întâmpla niciodată, îşi spuse ea cu mâhnire. Nu 
a fost să fie.” 


Michael Tolland se simţea ca un om care şi-a întâlnit visul 
tocmai pe drumul spre spânzurătoare. 

„Viaţa îşi bate joc de mine.” 

Ani de zile după moartea Celiei, Tolland se chinuise nopţi 

întregi în care îşi dorise să moară, ore încărcate de durere 
şi de singurătate în care singura evadare posibilă părea a fi 
doar moartea. Cu toate astea, alesese viaţa, spunându-şi că 
avea să răzbească chiar şi de unul singur. Astăzi, pentru 
prima dată, Tolland începuse să înţeleagă ceea ce îi tot 
spuseseră prietenii lui. 

„Mike, nu trebuie să treci singur prin toate astea. O să-ţi 
găseşti o altă iubire.” 

Mâna lui Rachel în mâna lui făcea ca această ironie să fie 
extrem de greu de înghiţit. Soarta îşi alegea cu cruzime 
momentele. Tolland avea sentimentul că „zidurile” pe care 
şi le construise în jurul inimii începeau să cedeze. Preţ de o 
clipă, pe punţile vechi ale navei, Tolland avu senzaţia că o 
vede pe Celia deasupra lui, aşa cum i se mai întâmplase 
adesea. Vocei ei răsărea din apa învolburată... rostind 
ultimele vorbe pe care i le spusese înainte să moară. 

— Eşti un supravieţuitor, îi şoptea vocea ei. Promite-mi 
că să-ţi găseşti o altă iubire! 

— Nu îmi voi dori niciodată alta, îi spusese Tolland. 

Celia îi zâmbise plină de înţelepciune: 

— Va trebui să înveţi. 

Acum, pe puntea navei, Tolland îşi dădu seama că tocmai 
era pe cale să înveţe. Sufletul îi era brusc invadat de o 
emoție profundă. Îşi dădu seama că era vorba despre 
fericire. 

lar odată cu aceasta se năştea o dorinţă copleşitoare de 
a trăi. 


Pickering se simţea ciudat de detaşat, în vreme ce se 
îndrepta spre cei doi prizonieri. Se opri în faţa lui Rachel, 
oarecum surprins că situaţia nu i se părea deloc dificilă. 

— Uneori, zise el, circumstanţele te determină la decizii 
imposibile. 

Rachel se uită ţintă la el: 

— Dumneavoastră sunteţi cel care aţi creat aceste 
circumstanţe. 

— Războiul provoacă pagube colaterale, continuă 

Pickering, cu o voce mai fermă. „Întreab-o pe Diana 
Pickering sau pe oricare dintre cei care mor în fiecare an ca 
să apere această naţiune.” Tu eşti cea mai calificată să 
înţelegi chestia asta, Rachel. 

Privirea lui o ţintui: 

— lactura paucorum serva multos. 

Sesiză că ea recunoscuse cuvintele - era aproape un 
clişeu în cercurile de interese legate de securitatea 
națională. „Sacrifică-i pe cei puțini ca să-i salvezi pe cei 
mulţi.” 

Rachel se uită la el cu un dezgust evident: 

— lar acum eu şi Michael trebuie să ne numărăm printre 
cei puțini? 

Pickering se gândi puţin la întrebarea ei. Nu exista altă 
cale. Se întoarse spre Delta One. 

— Eliberează-ţi camaradul şi să terminăm odată cu toată 
povestea asta! 

Delta One încuviinţă. 

Pickering se mai uită lung, ca pentru ultima dată, la 
Rachel, după care se duse către balustrada apropiată din 
babord, privind în jos spre apele învolburate. Prefera să nu 
vadă scena care avea să urmeze. 


Delta One se simţea plin de forţă. Îşi apucă strâns arma 
şi se uită la camaradul lui care continua să atârne prins în 
cleştii metalici. Nu mai trebuia decât să închidă trapa de 
sub picioarele lui Delta Two, să-l elibereze din cleşti şi să-i 
elimine pe Rachel Sexton şi pe Michael Tolland. 

Din nefericire, Delta One apucase să vadă cât de 
complex era panoul de control de lângă trapă - o serie 
întreagă de manete şi butoane nemarcate care păreau să 
controleze trapa, motorul vinciului şi numeroase alte 
dispozitive. Delta One n-avea niciun chef să acţioneze 
maneta greşită şi să rişte viaţa camaradului lui aruncând 
din greşeală submersibilul în mare. 

„Elimină toate riscurile. Nu te grăbi niciodată.” 

Îl va obliga pe Tolland să acţioneze în locul lui. Şi, ca să 


564 


se asigure că nu vor exista niciun fel de surprize, Delta One 
avea de gând să se folosească de ceea ce în lumea lui se 
numea o „garanţie biologică”. 

„Învrăjbeşte-ţi adversarii.” 

Delta One înfipse ţeava armei drept în faţa lui Rachel, 
oprindu-se la doar câţiva milimetri de frunte. Rachel îşi 
închise ochii, iar Delta One văzu pumnii lui Tolland 
strângându-se protectori. 

— Ridică-te, domnişoară Sexton, comandă Delta One. 

Ea se conformă. 

Ţinând arma înfiptă în spatele fetei, Delta One o împinse 
către un set de scări mobile din aluminiu care duceau spre 
vârful submersibilului. 

— Urcaţi-le şi rămâneţi pe vârful submersibilului. 

Rachel păru înspăimântată şi nedumerită. 

— Executaţi ordinul acum! porunci Delta One. 


În timp ce se căţăra pe treptele de aluminiu, Rachel avea 
senzaţia că are un coşmar. Se opri în capătul lor, neavând 
niciun chef să păşească mai încolo, deasupra vârtejului, pe 
suprafaţa submersibilului suspendat. 

— Mergeţi până în vârful Tritonului, îi ceru soldatul, 
întorcându-se spre Tolland şi ameninţându-l cu arma. 

Soldatul prins în cleşti o urmări pe Rachel. Se zbătea de 
durere şi era evident nerăbdător să iasă din capcană. 
Rachel se uită la Tolland, care acum avea o armă la tâmplă. 
„Să mă duc în vârful Tritonului.” N-avea de ales. 

| se părea că merge pe o platformă suspendată deasupra 
unui canion imens, Rachel păşi pe cutia motorului - o mică 
porţiune dreaptă din spatele bulei de plexiglas a 
submersibilului. Maşinăria atârna ca un plumb imens de 
undiţă deasupra trapei deschise. Chiar şi atârnat de cablu, 
Triton-ul de nouă tone abia dacă se clătină câţiva milimetri 
după ce urcă ea. 

— Bine, acum hai să mergem, îi comandă soldatul lui 
Tolland. Du-te la manete şi închide uşa trapei! 

Împins de ţeava armei, Tolland porni spre panoul de 

control cu soldatul în spatele lui. Se apropie încet de 
obiectiv. Rachel îi văzu privirea ţintuind-o, ca şi cum ar fi 
încercat să-i spună ceva. Tolland se uită la ea, apoi îşi 
cobori privirea spre poarta de acces în submersibil. 

Rachel se uită în jos. Capacul rotund al trapei de acces în 
Triton era ridicat. Putea să vadă direct în interiorul bulei de 
plexiglas. „Oare vrea să intru acolo?” Crezând că înţelege 
greşit, se uită din nou la Tolland. Acesta aproape ajunsese 
la panoul de control. Continua să o ţintuiască cu privirea. 
De aceasta dată, era mai puţin subtil. 

li citi pe buze porunca: 

— Sări înăuntru! Acum! 

Delta One o zări cu coada ochiului pe Rachel, care se 
mişcă şi se răsuci instinctiv. Deschise focul exact în clipa în 
care Rachel căzu prin trapa submersibilului pe sub ploaia 
de gloanţe. Cartuşele se izbiră de uşa circulară, trimițând o 
jerbă de scântei în aer şi trântind capacul peste trapă. 

În fracțiunea de secundă în care nu mai simţi apăsarea 
armei în spate, Tolland ţâşni. Sări în stânga, îndepărtându- 
se de uşa trapei mari, şi se aruncă pe punte, rostogolindu- 
se, exact în clipa în care soldatul se întoarse spre el, cu 
arma care continua să scuipe gloanţe. Acestea explodară 
undeva, în spatele lui Tolland, în vreme ce el îşi căuta 
adăpost dincolo de panoul ancorei din pupa - un cilindru 
imens cu motor, în jurul căruia erau înfăşurate câteva sute 
de metri de lanţ de oţel conectat la ancora navei. 

Tolland îşi făcuse un plan, dar trebuia să acţioneze 
repede. În vreme ce soldatul porni după el, Tolland se 
întinse, apucă dintr-o mişcare cătuşa de prindere a ancorei 
cu ambele mâini şi trase de ea. 

Instantaneu, tamburul ancorei porni să dea drumul 
lanţului înfăşurat, astfel încât nava se înclină în curentul 
puternic. Mişcarea bruscă făcu pe toată lumea de pe punte 
să se clatine, ţinându-se cu greu pe picioare. In vreme ce 
nava începuse să se rotească din pricina curentului, 
tamburul ancorei dădea drumul tot mai repede lanţului. 

„Hai, fetiţo”, imploră Tolland. 

Soldatul îşi recăpătă echilibrul şi veni după el. Aşteptând 
până în ultima clipă, Tolland se opinti şi ridică maneta 
cătuşei la loc, blocând tamburul. Lanţul se întinse, oprind 
nava din mişcare şi trimițând o vibraţie colosală în tot 
corpul vasului. Tot ce era pe punte sări de pe loc. Soldatul 
se pomeni în genunchi, lângă Tolland. Pickering căzu pe 
punte cu faţa în sus. Triton-ul se agită puternic la capătul 
cablului care îl ţinea. 

De sub navă se auzi un uruit teribil de metal când pilonul 
avariat cedă şi se frânse, trimițând unde ca de cutremur în 
întreaga navă. Colţul din dreapta al pupei începu să se 
prăbuşească sub propria greutate. Nava se înclină pe 
diagonală, ca o uriaşă masă care tocmai îşi pierduse un 
picior. Zgomotul care venea de dedesubt era asurzitor - un 
geamăt imens de metal încovoiat şi rupt, amestecat cu 
furia apelor. 

Albă ca varul din cauza spaimei, Rachel se ţinu cum putu, 
în vreme ce maşinăria de nouă tone începu să se legene 
mai tare deasupra trapei deschise. Prin geamul de plexiglas 
vedea furia oceanului de dedesubt. Işi luă privirea de acolo 
şi şi-o îndreptă spre punte, căutându-l pe Tolland, şi atunci 
văzu drama care tocmai se petrecea. 

La numai un metru distanţă, prins în  cleştii 
submersibilului, soldatul din echipa Delta urla de durere, în 
vreme ce se legăna în toate părţile, ca o păpuşă. Rachel îl 
văzu pe William Pickering agăţându-se de o scândură a 
punţii. Lângă tamburul ancorei, Tolland se ţinea şi el de ce 
putea, căutând să nu alunece peste margine, în apă. Când 
îl zări şi pe soldatul cu arma recăpătându-şi echilibrul chiar 
în apropierea lui Tolland, Rachel strigă în submersibil: 

— Mike, fereşte-te! 

Numai că Delta One îl ignoră complet pe Tolland. 
Soldatul se uită cu gura căscată de groază la elicopterul de 
pe punte. Rachel se întoarse, urmărindu-i privirea. 
Aeronava Kiowa, cu rotoarele continuând să se învârtească, 
începuse să alunece încet înainte, pe puntea umedă. 
Platformele lungi de metal care foloseau la aterizare se 

comportau acum ca nişte schiuri pe o pârtie. Abia atunci, 
Rachel îşi dădu seama că uriaşa maşinărie aluneca drept 
spre Triton. 


Împleticindu-se pe puntea înclinată spre aeronava care 
aluneca, Delta One reuşi să se agaţe şi apoi să se urce în 
carlingă. N-avea niciun chef să lase unicul lor mijloc care le- 
ar fi asigurat plecarea de acolo să cadă în ocean. Apucă de 
manetele aeronavei şi trase cu putere înapoi de manşă. 
„Ridică-te!” Cu un uruit asurzitor, elicea îşi acceleră 
rotaţiile, forţându-se să ridice masivul elicopter de atac de 
pe punte. „Sus, la naiba!” Aeronava se îndrepta chiar spre 
Triton şi spre camaradul lui prins în capcana cleştilor. 

Cu botul aplecat în faţă şi cu elicele înclinate, elicopterul 
acceleră, mai mult înainte decât în sus, drept spre 
submersibil, ca o insectă uriaşă. „Sus!” Delta One trase de 
manşă, dorindu-şi să poată scăpa de cele cinci sute de 
kilograme de rachete care îl trăgeau în jos. Lamele elicei 
ratară pe puţin capul lui Delta Two şi vârful submersibilului, 
dar elicopterul se mişca prea repede. N-avea cum să scape 
de cablul vinciului. 

Noaptea se lumină de scânteile ivite din ciocnirea metal 
pe metal când elicele de oţel se izbiră de cablu. Imaginea 
părea desprinsă dintr-o bătălie colosală. Din carlinga 
elicopterului, Delta One urmări cum elicea tăia „carnea” 
cablului ca o morişcă uriaşă. Deasupra capului izbucni un 
şuvoi orbitor de scântei, când lamele elicei explodară. Delta 
One simţi cum elicopterul se prăbuşeşte cu botul în jos pe 
puntea vasului. Încercă să îl controleze, dar nu dispunea de 
mişcare în plan vertical. Elicopterul sări de două ori pe 
puntea înclinată, apoi alunecă şi se izbi de balustrada 
navei. 

Pentru o clipă, Delta One avu senzaţia că balustrada o să 
reziste. 

Apoi, auzi trosnitura. Datorită inerţiei ucigaşe, aeronava 
rupse balustrada şi se prăbuşi în apele învolburate ale 
oceanului. 

Rachel Sexton stătea paralizată în submersibil. Trupul îi 
era presat de scaunul Tritonului. Mininava fusese izbită cu 
violenţă atunci când lamele elicei se izbiseră de cablul 
vinciului, dar Rachel reuşise să îşi păstreze echilibrul. 
Cumva, elicea ratase corpul principal, dar Rachel ştia că 
daunele importante erau cele de la cablu. In acel moment, 
nu se putea gândi decât la calea cea mai rapidă de a evada 
din submersibil. Soldatul prins în cleşti se holba la ea, 
delirând, sângerând şi ars de schije. Dincolo de el, Rachel îl 
văzu pe William Pickering ţinându-se de scândura din 
punte. 

„Unde e Michael?” Nu-l vedea. Panica dură doar o 
secundă, lăsând loc unei alte temeri. Deasupra capului, 
cablul de susţinere deteriorat scoase un geamăt înfiorător 
când nervurile cedară. Apoi se auzi o plesnitură puternică şi 
Rachel simţi cum cablul se rupe. 

Intrând pentru câteva secunde în imponderabilitate, 
Rachel se trezi plutind deasupra scaunului, în vreme ce 
submersibilul plonja spre ocean. Puntea dispăru deasupra 
capului, iar pasarelele navei îi trecură cu repeziciune prin 
faţa ochilor. Soldatul prins în cleştii metalici se făcu alb ca 
varul. Continua să se holbeze la Rachel. 

Plonjonul părea că nu se mai sfârşeşte. 

Când atinse oceanul, submersibilul se scufundă adânc 
pentru câteva secunde, aruncând-o pe Rachel cu putere 
înapoi pe scaun. Fata îşi simţi şira spinării comprimată cu 
forţă. Oceanul iluminat acoperi întregul glob de plexiglas. 
Rachel simţi că se sufocă. Submersibilul se opri din cădere, 
apoi porni înapoi spre suprafaţă şi ţâşni deasupra apelor ca 
un dop de plută. 

Rechinii atacară instantaneu. De pe scaunul ei, Rachel 
urmări încremenită spectacolul care se desfăşura la doar 
câţiva zeci de centimetri în faţa ochilor ei. 


Delta Two simţi capul în formă de ciocan izbindu-l cu o 
forţă colosală. Un cleşte ascuţit îi prinse braţul, sfâşiind 

carnea până la os şi înşfăcându-l cu putere. O durere 
înfiorătoare îi săgetă creierii în clipa în care rechinul îşi 
arcui trupul viguros şi scutură cu violenţă din cap, rupând 
braţul lui Delta Two din umăr. Alţi rechini se năpustiră. 
Cuţite i se înfipseră în picioare. În piept. În gât. Delta Two 
nu mai avea aer să urle de durere, în vreme ce rechinii 
rupeau bucăţi mari din corpul lui. Ultimul lucru pe care îl 
văzu era un bot imens în formă de curcubeu, care se 
apropia din lateral, şi un şir de colţi imenşi care se apropiau 
de faţa lui. 
In jurul lui, se făcu brusc întuneric. 


În Triton, zgomotul înăbuşit al rechinilor care se 
repeziseră pradă se diminua treptat. Rachel îşi deschise 
ochii. Omul dispăruse. Apa care spăla geamul era sângerie. 

Rănită grav, Rachel se ghemui pe scaun, cu genunchii 
lângă piept. Simţea că submersibilul se mişcă. Era purtat 
de curenţi de-a lungul punţii de scufundare a navei mari. 
Totodată, submersibilul începea să se deplaseze şi în altă 
direcţie. In jos. 

Bolboroseala apei care inunda tancurile de balast deveni 
tot mai accentuată. Oceanul se înălţă cu câţiva centimetri. 

„Mă scufund!” 

Teroarea puse stăpânire pe Rachel. Fata se ridică în 
picioare. Se întinse şi apucă de mecanismul trapei. Dacă ar 
fi putut ieşi deasupra submersibilului, ar mai fi avut timp să 
sară pe platforma de scufundare de pe Goya, care se afla la 
doar câteva zeci de centimetri depărtare. 

„Trebuie să ies!” 

Mecanismul trapei arăta clar în ce sens trebuia rotit 
pentru deschidere. Rachel se opinti. Trapa nu se clinti. 
Incercă din nou. Nimic. Capacul era închis ermetic. Simţind 
cum o cuprinde panica, de la tălpi până în creştet, Rachel 
se opinti pentru ultima dată. 

Trapa nu se mişcă. 

Triton-ul se mai scufundă câţiva centimetri, lovindu-se 
uşor de Goya, pentru ultima dată, înainte de a ieşi complet 

de sub carena deteriorată... în apele largi ale oceanului. 

126 


— Nu faceţi asta, îl imploră Gabrielle pe senator, în 
vreme ce el termina de copiat hârtiile. Este viaţa fetei 
dumneavoastră în joc! 

Sexton refuză să o asculte şi se duse înapoi în birou, cu 
zece teancuri identice de fotocopii. Fiecare teanc conţinea 
copiile paginilor trimise de Rachel prin fax, inclusiv nota 
scrisă de mână, unde se afirma că meteoritul era un fals şi 
unde NASA şi Casa Albă erau acuzate de tentativă de 
crimă. 

„Cel mai şocant pachet media asamblat vreodată”, îşi 
zise Sexton, începând să insereze cu grijă fiecare teanc în 
plicul lui mare şi alb. Fiecare plic avea înscrise numele 
senatorului, adresa de la birou şi sigiliul senatorial. N-aveau 
să existe niciun fel de îndoieli legate de sursa acelor 
informaţii incredibile. „Scandalul politic al secolului, gândi 
Sexton, iar eu voi fi cel care-l declanşează!” 

Gabrielle pleda în continuare pentru siguranţa lui Rachel, 
dar Sexton nu o mai auzea. În timp ce asambla plicurile, 
intrase într-un univers propriu. „Fiecare carieră politică are 
un moment de răscruce. Acesta e momentul meu.” 

Mesajul telefonic al lui William Pickering avertiza că viaţa 
lui Rachel era în pericol dacă Sexton dezvăluia publicului 
informaţiile. Din păcate pentru Rachel, Sexton mai ştia şi că 
ieşirea în public cu dovezile despre frauda NASA l-ar fi 
propulsat către Casa Albă cu o viteză şi cu un dramatism 
cum mediul politic american nu mai înregistrase până 
acum. 

„Viaţa e plină de decizii dificile, îşi spuse el. lar 
câştigătorii sunt cei care şi le iau.” 

Gabrielle văzuse şi înainte acea privire în ochii lui Sexton. 
„Ambiţie oarbă.” Se temea de ea. Acum îşi dădea seama că 
avea şi de ce. Era clar că Sexton prefera să rişte viaţa fiicei 
lui dacă ăsta era preţul pe care trebuia să-l plătească 

pentru a fi primul care anunţă frauda celor de la NASA. 

— Nu vă daţi seama că aţi câştigat deja? insistă 
Gabrielle. Zach Herney şi NASA nu pot supravieţui acestui 
scandal. Indiferent cine îl aduce la cunoştinţa publicului! 
Indiferent când devine public! Aşteptaţi până ce o să ştiţi că 
Rachel se află în siguranţă. Aşteptaţi. Până ce vorbiţi cu 
Pickering! 

Evident, Sexton nu o mai asculta deloc. Trase de un 
sertar şi scoase o foaie pe care erau prinse zeci de sigilii 
autoadezive din ceară, cu inițialele lui pe ele. Gabrielle ştia 
că senatorul le folosea de obicei pentru invitaţiile oficiale, 
însă probabil că acum îşi spunea că un sigiliu din ceară 
sângerie adăuga fiecărui plic un soi de dramatism aparte. 
Scoţând sigiliile circulare de pe foaie, Sexton lipi câte unul 
la îmbinarea fiecărui plic, sigilându-le ca pe nişte epistole 
cu monogramă. 

Gabrielle se simţea cuprinsă de un nou val de mânie. Se 
gândi la imaginile cecurilor ilegale aflate în computerul lui. 
Ştia că, dacă ar fi scos cel mai mic cuvânt despre ele, 
Sexton ar fi şters dovezile din memoria calculatorului. 

— Nu faceţi asta, îl ameninţă ea, sau o să dau în vileag 
legătura noastră. 

Sexton râse tare, în timp ce lipea cu nonşalanţă sigilii: 

— Nu zău? Şi crezi că te vor crede pe tine, un ajutor 
lacom după putere căruia i s-a refuzat un post în 
administraţia mea şi care caută să se răzbune cu orice 
preţ? Am negat legătura noastră o dată şi lumea m-a 
crezut! Bineînţeles, o să neg din nou. 

— Casa Albă a intrat în posesia unor fotografii, declară 
Gabrielle. 

Sexton nici măcar nu-şi ridică privirea: 

— N-au niciun fel de fotografii. Şi, chiar dacă le au, nu le 
mai folosesc la nimic. 

Termină de lipit şi ultimul sigiliu: 

— Am imunitate. Plicurile astea sunt mai importante 
decât orice mi-ar arunca cineva în faţă. 

Gabrielle ştia că el avea dreptate. Se simţea cumplit de 

neajutorată, în vreme ce Sexton îşi admira operele de artă. 
Pe biroul său, se odihneau zece plicuri elegante, din mătase 
albă, fiecare inscripţionat cu numele şi adresa lui, şi 
asigurat cu un sigiliu de ceară sângerie pe care se găseau 
inițialele lui. Arătau ca nişte scrisori regale. Cu siguranţă, 
unii regi fuseseră înscăunaţi pe baza unor informaţii mai 
puţin relevante. 

Sexton înşfăcă plicurile şi se pregăti să plece. Gabrielle 
se repezi şi îi blocă drumul: 

— Faceţi o mare greşeală! Povestea asta mai poate 
aştepta! 

Sexton o ţintui cu privirea: 

— Eu te-am creat, Gabrielle, şi acum tot eu te-am distrus. 

— Faxul acela de la Rachel vă pune pe tavă preşedinţia. 
l-o datoraţi. 

— l-am dat destule! 

— Şi dacă i se întâmplă ceva? 

— Atunci, se vor înmulţi voturile pentru mine din 
simpatie! 

Lui Gabrielle nu-i veni să creadă că un asemenea gând îi 
putuse veni în minte, darămite să mai fie şi rostit cu voce 
tare. Dezgustată, se întinse după telefon. 

— Sun acum la Casa... 

Sexton se întoarse pe călcâie şi îi trase o palmă zdravănă 
peste faţă. 

Gabrielle se împletici făcând câţiva paşi înapoi şi simţi că 
îi crapă buza. Reuşi să se echilibreze, când se prinse de 
birou şi se uită încremenită la omul pe care odinioară îl 
adorase. 

Sexton o privi lung şi aspru: 

— Dacă ai de gând să mi te pui împotrivă, o să am grijă 
să regreţi asta până la sfârşitul zilelor tale. 

Rămase acolo fără să clipească, strângând stiva de 
plicuri sub braţ. In ochii lui, se citea o ameninţare de 
moarte. 

Când Gabrielle ieşi din clădirea de birouri în aerul rece al 
nopţii, buza îi sângera serios. Opri un taxi şi se urcă în el. 

Apoi, pentru prima dată de când sosise în Washington, 
Gabrielle Ashe cedă nervos şi izbucni în plâns. 

127 


„Triton-ul a căzut...” 

Michael Tolland se echilibră cum putu pe puntea înclinată 
şi privi peste tamburul ancorei la cablul rupt de care atârna 
submersibilul. Se răsuci pe călcâie spre pupa şi cercetă 
apele învolburate ale oceanului. Triton-ul tocmai ieşea de 
sub Goya chiar în mijlocul curentului. Uşurat că măcar 
submersibilul era intact, Tolland aţinti cu privirea trapa de 
acces, dorindu-şi ca nimic altceva de pe lumea asta să o 
vadă deschisă şi pe Rachel ieşind teafără de acolo. Numai 
că trapa era închisă. Tolland se întrebă dacă nu cumva fata 
leşinase din pricina căderii violente. 

Chiar şi de la o asemenea distanţă, Tolland îşi dădea 
seama că Triton-ul părea neobişnuit de afundat în apă - cu 
mult sub nivelul de scufundare normală. „Se scufundă.” Nu- 
şi dădea seama din ce cauză, dar, în acea clipă, motivul nu 
avea niciun fel de însemnătate. 

„Trebuie s-o scot pe Rachel. Acum!” 

Pregătindu-se să o ia la goană de-a lungul punţii, o ploaie 
de gloanţe se auzi deasupra lui, scoțând scântei din 
tamburul masiv de oţel al ancorei. Tolland se lăsă înapoi în 
genunchi. „Rahat!” Se zgâi pe lângă tambur doar atât cât 
să îl vadă pe Pickering pe puntea superioară, ţintind spre el 
ca un lunetist. Soldatul din echipa Delta Force scăpase 
probabil arma când se căţăra în elicopterul condamnat la 
moarte, iar Pickering că o recuperase. Acum directorul era 
cel care controla situaţia. 

Prins în capcană în spatele tamburului, Tolland privi 
înapoi spre submersibilul care se scufunda. „Hai, Rachel! 
leşi de acolo!” Aşteptă ca trapa să se deschidă. Nimic. 

Când privi înapoi spre puntea navei, Tolland măsură 
distanţa dintre locul în care se afla şi balustrada din pupa. 
Şase metri. O distanţă cam mare în câmp deschis. _ 

Tolland trase adânc aer în piept şi se hotărî. Işi rupse 

cămaşa de pe el şi o aruncă în dreapta, pe puntea 
deschisă. In vreme ce Pickering ciurui bucata de pânză, 
Tolland o zbughi în stânga, în josul punţii înclinate, spre 
pupa. Cu un efort aproape supraomenesc se lansă peste 
balustradă, în spatele navei. Se arcui în aer, auzi gloanţele 
vâjâind în jurul lui. O simplă zgârietură şi ar fi devenit un 
ospăț pentru rechini în clipa în care ar fi atins apa. 


_ Rachel Sexton se simţea ca un animal prins în capcană. 
Incercase în mod repetat să deschidă trapa, însă fără 
succes. Auzea un tanc de balast, undeva sub ea, umplându- 
se cu apă şi accentuând scufundarea Tritonului. 
Intunecimea oceanului ameninţa tot mai tare domul, ca o 
cortină neagră care s-ar fi ridicat pe dos. 

Prin partea inferioară a domului, adâncurile oceanului se 
zăreau ca un mormânt de apă. Hăul de dedesubt ameninţa 
să o înghită, în curând, cu totul. Rachel prinse de 
mecanismul trapei şi încercă să îl răsucească încă o dată 
pentru a deschide capcana, dar nimic nu se clinti. Incepeau 
să o doară plămânii. Simţea deja cum dioxidul de carbon îi 
înţepa nările. Mai presus de toate însă, un gând o bântuia: 
„Am să mor singură, sub apă”. 

Cercetă panoul de control şi manetele submersibilului, 
sperând să găsească ceva care să o ajute, însă toate 
cadranele erau negre. Maşinăria nu avea curent. Rachel era 
încuiată într-o criptă inertă de oţel şi se scufunda încet 
către fundul oceanului. 

Bolboroseala din tancurile de balast părea să sporească. 
Nivelul apei în exteriorul domului se înălţă la câteva zeci de 
centimetri de vârful bilei de plexiglas. La orizont, dincolo de 
întinderea pustie de apă, o bandă purpurie începea să se 
zărească. Se apropiau zorii. Rachel se temu că acesta va fi 
ultimul răsărit pe care îl va mai vedea. Inchise ochii ca să 
alunge din minte gândul la cumplita soartă care o aştepta, 
dar începu imediat să revadă cu ochii minţii imaginile 
înfiorătoare din copilărie. 

Căderea prin stratul de gheaţă. Alunecarea dedesubt. 

Nu putea respira. Incapacitatea de a se urni singură de 
acolo. Senzaţia de scufundare. 

Mama ei care o striga: „Rachel! Rachel!” 

O bătaie în geamul submersibilului o trezi din delir. Ochii 
i se deschiseră: 

— Rachel! 

Vocea se auzea înfundat. Dincolo de geam, se ivi un chip 
fantomatic, cu capul în jos, cu părul negru care-i atârna ca 
o coamă. Rachel abia putea zări ceva în beznă. 

— Michael! 


Tolland ieşi la suprafaţă, uşurat că o văzuse pe Rachel 
mişcându-se în interiorul submersibilului. „Trăieşte”. Inotă 
cu mişcări rapide către coada Tritonului şi se căţără pe 
platforma scufundată a motorului. Simţea curenţii fierbinţi 
şi puternici ai oceanului de jur împrejur. Se postă ca să 
apuce bine capacul circular al trapei, stând ghemuit şi 
sperând că nu se află în raza de acţiune a armei lui 
Pickering. 

Corpul Tritonului era acum aproape complet sub apă. 
Tolland ştia că trebuia să se grăbească, dacă voia să 
deschidă trapa şi să o scoată pe Rachel. Mai avea vreo 
douăzeci de centimetri de capac la dispoziţie, dar lungimea 
se micşora cu repeziciune. Odată ce capacul s-ar fi 
scufundat şi el, deschiderea lui ar fi trimis un torent 
năvalnic de apă înăuntru, prinzând-o pe Rachel în capcană 
şi trimițând Triton-ul ca o piatră drept la fund. 

— Acum sau niciodată, icni el, apucând bine de roata 
capacului şi opintindu-se să o răsucească în sens invers 
acelor de ceasornic. 

Nu se întâmplă nimic. Încercă din nou, punând la bătaie 
întreaga forţă de care era capabil. Capacul refuză din nou 
să se mişte. 

O auzea pe Rachel înăuntru, de cealaltă parte a 
capacului. Avea vocea înfundată, dar chiar şi aşa îi simţea 
groaza. 

— Am încercat! urla ea. N-am reuşit să-l răsucesc! 

Apa ajunsese, între timp, la nivelul capacului. 

— Să încercăm împreună! strigă el. Acolo tu încerci în 
sensul acelor de ceasornic! Ştia că sensul era clar marcat 
pe capac. Bine, acum! 

Tolland se sprijini de tancurile de balast şi trase cu toată 
forţa. O auzea pe Rachel cum încerca să facă acelaşi lucru. 
Roata capacului se mişcă un centimetru, apoi înţepeni 
definitiv. 

Atunci Tolland văzu unde era problema. Capacul trapei 
nu era aşezat egal pe canal. Era înţepenit precum capacul 
unui borcan care fusese înşurubat strâmb. Cu toate că 
garnitura de sigilare se aşezase corect, clemele de prindere 
ale capacului erau îndoite, ceea ce însemna că singura 
modalitate prin care acea trapă se putea deschide era prin 
utilizarea unei torţe cu acetilenă. 

Văzând cum vârful submersibilului e înghiţit de apă, 
Tolland fu năpădit brusc de groază. Rachel Sexton n-avea 
să mai iasă teafără din Triton. 


La aproape şapte sute de metri mai jos, fuzelajul zdrobit 
al elicopterului Kiowa se scufunda cu repeziciune, prizonier 
al forţei de gravitație şi al puternicilor curenţi generaţi de 
vârtejul marin. În carlingă, cadavrul lui Delta One nu mai 
putea fi recunoscut, desfigurat fiind de presiunea 
zdrobitoare a adâncurilor. 

În vreme ce aeronava se afunda în spirală, continuând să 
ţină ataşate de fuzelaj rachetele Hellfire, domul de magmă 
aştepta pe fundul oceanului ca un teren încins de aterizare. 
Sub crusta groasă de trei metri a domului, o vână de lavă 
fierbinte sfârâia la o mie de grade Celsius, ca un vulcan 
care stătea să erupă. 

Tolland stătea în apă până la genunchi pe platforma 
motorului şi îşi storcea creierii încercând să găsească o 
soluţie de a o salva pe Rachel. 

„Submersibilul nu trebuie să se scufunde!” 

Privi înapoi spre Goya, întrebându-se dacă exista vreo 
posibilitate de a aduce un vinci pe care să îl conecteze la 
Triton, astfel încât acesta să rămână la nivelul apei. 
Imposibil. Nava se găsea la circa cincizeci de metri acum, 
iar Pickering trona pe punte, ca un împărat roman care 
ocupa fotoliul de onoare la un spectacol sângeros din 
Colosseum. 

„Gândeşte! îşi spuse Tolland. De ce se scufundă Triton- 
ul?” 

Mecanismul de flotare al submersibilului era îngrozitor de 
simplu: tancurile de balast modificau, în funcţie de fluidul 
cu care erau umplute, apă sau aer, capacitatea de flotare şi 
mişcau Triton-ul în sus sau în jos. 

Evident, tancurile de balast se umpleau acum cu apă. 

„Dar n-ar trebui!” 

Fiecare tanc era echipat cu deschizături deasupra şi 
dedesubtul corpului. Deschizăturile de dedesubt, denumite 
şi „găuri de inundare”, rămâneau întotdeauna deschise, în 
vreme ce deschizăturile de deasupra, denumite şi „ventile 
de aer”, puteau fi manevrate prin închidere sau deschidere, 
astfel încât să asigure nivelul dorit al aerului în tanc, în 
funcţie de nevoi. 

Dacă ventilele de aer ale submersibilului erau deschise 
din cine ştie ce motiv? Tolland nu-şi putea imagina vreunul. 
Se deplasă de cealaltă parte a platformei motorului şi 
cercetă cu degetele unul dintre tancuri. Ventilele de aer 
erau închise. În acelaşi timp cu ventilele însă, degetele lui 
dădură peste altceva. 

Găuri de gloanţe. 

„La naiba!” Triton-ul fusese sub ploaia de gloanţe când 
Rachel sărise în el. Tolland se scufundă imediat şi înotă sub 
Triton, plimbându-şi palmele cu mare atenţie pe suprafaţa 
celui mai important tanc de balast - tancul negativ. 
Britanicii porecliseră acest tanc „expresul de mers în jos”. 
Germanii îl botezaseră „pantofii de plumb”. Semnificaţia lui 
era cât se poate de clară. Odată umplut, tancul negativ 
ducea submersibilul în adâncuri. 

Plimbându-şi palma şi pe părţile laterale ale tancului, 
Tolland dădu peste zeci de găuri de glonţ. Se simţea apa 
cum năvăleşte înăuntru. Indiferent că lui Tolland îi plăcea 
sau nu, submersibilul se pregătea să se scufunde. 

Triton-ul ajunsese între timp la un metru adâncime. 
Îndreptându-se spre prova, Tolland îşi lipi faţa de geam şi 
se zgâi înăuntru. 

Rachel bătea în geam şi urla. Panica din glasul ei îl făcea 
să se simtă lipsit de puteri. Pentru o clipă, se trezi 
transportat înapoi în timp într-un spital, uitându-se cum 
moare femeia pe care o iubea şi ştiind că nu poate face 
absolut nimic să o ajute. Aflat acum sub apă în faţa 
submersibilului care se ducea la fund, Tolland îşi spuse că 
nu mai putea trece din nou prin aşa ceva. „Eşti un 
supravieţuitor”, îi spusese Celia, dar Tolland nu voia să 
supravieţuiască de unul singur... nu din nou. 

Plămânii lui cereau cu disperare aer, şi totuşi Tolland 
rămase acolo cu ea. De fiecare dată când Rachel izbea în 
geam, Tolland auzea cum se ridică bulele de aer şi vedea 
cum submersibilul se scufunda şi mai adânc. Rachel urla 
ceva despre apa care intra pe lângă geam. 

Bila de plexiglas avea scăpări. 

„Să existe o gaură de glonţ în geam?” Puțin probabil. 
Simţindu-şi plămânii gata să explodeze, Tolland se pregăti 
să iasă la suprafaţă. Sprijinindu-se de imensul geam acrilic, 
degetele lui dădură peste o bucată din cauciuc care acum 
atârna liberă. Probabil că în cădere se desprinsese o 
garnitură de etanşare. Acesta era motivul pentru care se 
infiltra apa. „Altă veste proastă.” 

Ajungând la suprafaţă, Tolland trase de trei ori aer adânc 
în piept, încercând, în acelaşi timp, să-şi limpezească 
gândurile. Apa care se infiltra pe sub geam nu putea decât 
să accelereze plonjonul. Submersibilul se găsea deja la 
peste un metru şi jumătate sub apă, iar Tolland abia dacă îl 
mai putea atinge cu vârfurile picioarelor. Simţea bătăile 
disperate ale lui Rachel rezonând în întreaga masă de 
metal şi plastic. 

Tolland se gândea la o singură cale de acţiune. Dacă se 
scufunda la loc până la platforma motorului şi localiza 
cilindrul cu aer la mare presiune, l-ar fi putut folosi ca să 
deverseze apa din tancul de balast. Chiar dacă deversarea 
tancului ar fi fost doar un exerciţiu disperat, poate aşa 
Triton-ul ar fi reuşit să rămână în apropiere de suprafaţa 
apei încă un minut sau două, înainte ca tancurile perforate 
să se umple la loc. 

„Şi după aceea?” 

Fără a avea un plan clar de acţiune, Tolland se pregăti să 
se scufunde. Inspiră profund, aproape de nivelul în care îşi 
simţi plămânii gata să explodeze. „Mai mult aer în plămâni. 
Mai mult oxigen. O scufundare mai lungă.” Simţindu-şi însă 
tesuturile întinzându-se la maximum şi apăsându-i coastele, 
un gând ciudat îi trecu prin minte. 

Dacă ar fi crescut presiunea în interiorul submersibilului? 
Unul dintre sigiliile domului de plexiglas se rupsese. Poate 
că, dacă ar fi putut creşte presiunea în interiorul 
habitaclului, Tolland ar fi reuşit să desprindă întregul dom, 
astfel încât Rachel să poată ieşi. 

Expiră şi călcă apa câteva secunde, încercând să îşi 
imagineze mai bine şansele de reuşită. Era o opţiune 
perfect logică, nu? În definitiv, un submarin era construit ca 
să fie rezistent într-o singură direcţie. Trebuia să reziste la 
presiuni colosale din afară, fără ca presiunea dinăuntru să 
fie schimbată. 

Mai mult, Triton-ul folosea valve de reglare uniformă, 
pentru a scădea numărul de piese de schimb duse de Goya 
în expediţii. Tolland putea desprinde pur şi simplu furtunul 

de alimentare al cilindrului de înaltă presiune, după care să 
îl redirecţioneze către un regulator de furnizare a ventilaţiei 
de urgenţă din babordul submersibilului! Presurizarea 
cabinei i-ar fi produs lui Rachel o durere cumplită, dar ar fi 
putut însemna o cale de salvare. 

Tolland inspiră din nou şi se scufundă. 

Submersibilul coborâse acum la doi metri şi jumătate, iar 
curenţii şi întunericul îi îngreunau orientarea. După ce găsi 
tancul presurizat, Tolland redirecţionă furtunul şi se pregăti 
să introducă aer în dom. Apucând valva, zări inscripţia din 
vopsea galbenă reflectorizantă de pe partea laterală a 
tancului, care îi reamintea de pericolul unei asemenea 
manevre: „ATENŢIE: AER COMPRIMAT - 3000 PSI”. 


„Trei mii de livre pe inch pătrat”, îşi spuse Tolland. 
Reuşita acţiunii ar fi însemnat desprinderea domului din 
plexiglas înainte ca presiunea din cabină să îi zdrobească 
plămânii lui Rachel. În esenţă, Tolland înfigea un furtun de 
incendiu de mare capacitate într-un balon de apă, sperând 
ca balonul să se destrame cât mai repede. 

Strânse valva şi se hotărî. Suspendat acolo, pe spatele 
Tritonului, Tolland roti de robinet, deschizând valva. 
Furtunul se umflă imediat, iar Tolland auzi cum aerul 
inunda cabina cu o forţă colosală. 


În cabină, Rachel simţi brusc o durere sfâşietoare 
crăpându-i ţeasta. Deschise gura să ţipe, însă aerul intra în 
plămânii ei cu o asemenea forţă, încât fata avu senzaţia că 
o să-i explodeze pieptul. Îşi simţea ochii înfundaţi în orbite. 
În urechi ceva uruia cu putere, împingând-o către o stare 
de inconştienţă. Îşi strânse instinctiv ochii şi îşi apăsă 
palmele peste urechi. Durerea era din ce în ce mai mare. 

Rachel auzi o bătaie chiar în faţa ei. Se chinui să 
întredeschidă ochii şi apucă să zărească silueta lui Michael 
Tolland în întuneric. Faţa lui stătea lipită de geam. O 
îndemna prin semne să facă ceva. 

„Dar ce?” 

Abia îl zărea în beznă. Vederea îi era înceţoşată, iar globii 
oculari - distorsionaţi din pricina presiunii. Chiar şi aşa, îşi 
putea da seama că Triton-ul se scufundase sub nivelul 
ultimelor licăriri ale luminilor subacvatice ale navei Goya. In 
jurul ei, se găsea doar un abis mocirlos şi nesfârşit. 


Tolland se întinse pe suprafaţa domului şi continuă să 
bată. Pieptul urla după aer. Ştia că în câteva secunde 
trebuia să se întoarcă la suprafaţă. 

„Împinge în geam!”, o imploră el în gând. Auzea aerul 
presurizat evadând de sub geam şi ridicându-se în bule. 
Undeva, garnitura de etanşare se fisurase destul de serios. 
Mâinile lui Tolland căutară o muchie, ceva sub care să-şi 
bage degetele şi să tragă. Nimic. 

Oxigenul i se termină, lipsa lui aducându-l în pragul 
leşinului. Bătu în geam pentru ultima dată. Nici măcar nu o 
mai vedea pe Rachel. Era prea întuneric. Cu ultimele 
picături de aer din plămâni strigă sub apă: 

— Rachel... Împinge... În... geam! 

Cuvintele lui ieşiră ca o bolboroseală neinteligibilă. 

În Triton, Rachel îşi simţea capul comprimat ca într-un soi 
de mecanism medieval de tortură. Pe jumătate stând în 
picioare, înţepenită lângă scaunul din cabină, simţea 
moartea care plutea pretutindeni. Chiar în faţa ochilor, 
geamul domului era pustiu. Bătaia încetase. 

Tolland dispăruse. O părăsise. 

Şuierul aerului presurizat care năvălea cu putere îi 
amintea de rafalele asurzitoare ale vântului katabatic de pe 
ghețarul Milne. Pe podeaua submersibilului apa se înălţase 
la treizeci de centimetri. „Scoateţi-mă de aici!” Prin minte 
începură să i se perinde mii de gânduri şi de amintiri, ca 
nişte sclipiri de lumină violetă. 

În întuneric, submersibilul începu să îşi schimbe poziţia. 
Rachel se împletici, pierzându-şi echilibrul. Se împiedică de 
scaun, căzu în faţă şi se izbi tare de interiorul domului 
semisferic. O durere ascuţită îi săgetă umărul. Se izbi din 
nou de geam şi atunci o încercă o senzaţie neaşteptată - o 
bruscă scădere a presiunii din submarin. Bătăile din urechi 
se domoliră sensibil, astfel încât Rachel reuşi să audă 
bolboroseala aerului care ieşea din dom. 

Îi trebui o secundă ca să priceapă ce se întâmplase. Când 
se  izbise de geam, greutatea ei forţase cumva 
întredeschiderea  milimetrică a domului, astfel încât 
presiunea din interior se diminuase datorită vreunei 
garnituri slăbite. Evident, geamul domului era desprins! 
Rachel îşi dădu brusc seama ce încerca Tolland să-i spună. 

„Încerca să arunce geamul în aer!” 

Deasupra capului, cilindrul de presiune continua să 
pompeze aer. Rachel simţi cum presiunea creştea din nou 
în interior. De această dată, aproape că se bucură de 
eveniment, deşi simţea iarăşi acea apăsare care o aducea 
în pragul inconştienţei. Ridicându-se în picioare, Rachel 
împinse cu toată forţa în partea interioară a geamului. 

De această dată nu se auzi niciun bolborosit. Geamul 
abia dacă se mişcă. 

Se aruncă din nou cu toată greutatea asupra geamului. 
Nimic. O durea rana din umăr, aşa că se uită la ea. Sângele 
se uscase. Se pregăti să încerce din nou, dar nu mai avu 
timp să treacă la acţiune. Fără niciun fel de avertisment, 
submersibilul începu să se răstoarne - pe spate. Datorită 
apăsării exercitate de cutia grea a motorului asupra 
tancurilor de balast inundate, Triton-ul se roti pe spate, 
scufundându-se acum cu pupa în jos. 

Rachel căzu pe spate şi se lovi de peretele cabinei. Pe 
jumătate afundată în apă băltită, se uită drept în sus la 
geamul domului, care se întindea deasupra ei ca un parbriz 
imens. 

Afară era noapte... şi mii de tone de apă o împingeau în 
jos. 

Rachel se forţă să se ridice, dar îşi simţea corpul inert şi 
greu. Mintea ei se întoarse în timp, în copilărie, la capcana 
de sub râul îngheţat. 

— Luptă, Rachel! ţipa mama ei, întinzându-se ca să o 
tragă din apă. Ţine-te de mine! 

Rachel îşi închisese ochii. „Mă scufund.” Patinele atârnau 
ca nişte greutăţi de plumb, trăgând-o în jos. O vedea pe 
mama ei întinsă pe gheaţă pentru a-şi dispersa greutatea, 
întinzându-se după ea. 

— Loveşte, Rachel! Dă cu picioarele! 

Rachel izbise cât putuse. Trupul i se ridicase puţin în 
copca de gheaţă. O scânteie de speranţă. Mama ei o 
prinsese. 

— Da! strigase ea. Ajută-mă să te ridic! Dă cu picioarele! 

Cu mama ei care o trăgea de sus, Rachel folosise 
ultimele picături de energie ca să lovească cu patinele. 
indeajuns ca mama să o tragă în sus, în siguranţă. O 
scosese pe Rachel până la marginea dâmbului de zăpadă, 
după care izbucnise în plâns. 

Aflată acum în mijlocul umidității şi a căldurii care 
creştea în submarin, Rachel deschise ochii în întunecimea 

din jur. Auzi clar vocea mamei ei, care-i şoptea de dincolo 
de mormânt, în interiorul Tritonului care se ducea la fund. 

„Dă cu picioarele!” 

Rachel privi domul de deasupra. Adunându-şi ultimele 
picături de curaj, se căţără pe braţele scaunului, care acum 
era orientat aproape orizontal, ca un fotoliu dintr-un cabinet 
stomatologic. Stând pe spate, Rachel îşi îndoi genunchii cât 
putu şi lovi cu picioarele în sus. Scoţând un urlet sălbatic de 
disperare, izbi în mijlocul domului acrilic. Ţepi de durere îi 
săgetară oasele gleznelor, trimiţându-i săgeți până în 
creier. Urechile îi bubuiră brusc. Rachel simţi presiunea 
cum se echilibrează cu violenţă. Garnitura etanşă de pe 
partea laterală stânga a domului cedă complet, astfel încât 
lentilele uriaşe ale geamului se desfăcură parţial, ca uşile 
imense ale unui hambar. 

Torentul de apă intră cu forţă în submarin şi o împinse cu 
putere pe Rachel înapoi pe scaun. De jur împrejurul ei, 
oceanul bubuia, învolburându-i-se prin spate, ridicând-o de 
pe scaun, răsucind-o cu capul în jos, de parcă ar fi fosto 
cârpă într-o maşină de spălat. Rachel bâjbâi după ceva de 
care să se prindă, dar se învârtea nebuneşte. 

Simţea cum cabina se umple vijelios cu apă şi cum 
Triton-ul începe să alunece cu viteză în jos. Corpul ei o luă 
în sus şi se înghesui în rama geamului. În jur se ridicau 
şiruri de bule de aer, răsucind-o, trăgând-o în stânga şi în 
sus. O bucată de plexiglas o izbi cu putere peste şold. 

Se trezi dintr-odată liberă. 

Învârtindu-se în toate părţile în nesfârşitul întuneric apos 
şi cald, Rachel simţi cum plămânii ţipă deja după aer. „Du- 
te la suprafaţă!” Căută lumină cu privirea, dar nu văzu 
nimic. Universul părea la fel în toate direcţiile. Beznă. Nicio 
forţă de gravitație. Niciun indiciu în sus sau în jos. 

În acea fracțiune înspăimântătoare de secundă, Rachel 
îşi dădu seama că habar n-avea încotro să pornească în 
înot. 


La sute de metri sub ea, elicopterul Kiowa explodă sub 

apăsarea nemiloasă a presiunii. Cele cincisprezece rachete 
AGM-I14 Hellfire începură să geamă din pricina compresiei. 
Conurile din cupru şi capetele de detonare se îndoiră 
periculos înspre interior. 

La şaizeci de metri deasupra fundului oceanic, puţul 
vârtejului captură rămăşiţele elicopterului şi le supse, 
grăbindu-le coborârea spre crusta domului de magmă. Ca o 
cutie de chibrituri, rachetele Hellfire se aprinseră una de la 
alta şi explodară, generând o gaură imensă în vârful 
domului de magmă. 


După ce ieşise la suprafaţă în căutarea aerului şi apoi se 
scufundase înapoi, Michael Tolland se afla la cinci metri sub 
apă, scrutând întunericul, în clipa exploziei rachetelor. 
Fulgerul alb ţâşni în sus, lăsând să se vadă o imagine 
şocantă - o imagine pe care el n-avea să o uite niciodată. 

Rachel Sexton atârna la trei metri sub el, ca o marionetă 
dezlânată. Sub ea, Triton-ul plonja cu repeziciune, cu domul 
de plexiglas desprins de restul corpului. Rechinii din zonă 
se agitau înnebuniţi, sesizând pericolul acelei zone care 
stătea să erupă. 

Uşurarea lui Tolland la vederea fetei se transformă 
imediat în groază la gândul coşmarului care stătea să se 
declanşeze. Memorând poziţia ei în vreme ce fulgerul alb se 
stingea, Tolland dădu din picioare, croindu-şi drum către 
Rachel. 


La sute de metri mai jos, crusta domului de magmă 
explodă, lăsând vulcanul subacvatic să erupă şi aruncând 
lavă încinsă la o mie două sute de grade Celsius în apele 
oceanului. Magma vaporiză instantaneu apa şi trimise un 
stâlp masiv de aburi către suprafaţa oceanului, pe axa 
centrala a megafisurii. Animat de aceleaşi mecanisme 
cinematice ale tornadelor, transferul vertical de energie al 
coloanei de aburi intră instantaneu în contrabalans cu o 
spirală  anticiclonică care  încercuia coloana, purtând 
energia în direcţie opusă. 

Mişcându-se în spirală în jurul coloanei de gaz care se 
ridica, curenţii oceanici porniră să se intensifice şi să se 
răsucească în jos. Aburul crea un con imens de vid care 
absorbea milioane de litri de apă marină în jos, către zona 
de contact cu magma. La atingerea fundului oceanic, apa 
proaspătă se transforma şi ea în abur şi, având nevoie deo 
cale de scăpare, se alătura coloanei tot mai groase de gaz 
care împingea în sus, trăgând tot mai multă apă dedesubt. 
Pe măsură ce alte cantităţi de apă se grăbeau să umple 
vidul creat în permanenţă, vârtejul se intensifica. 
Megafisura hidrotermală se alungi, iar coloana de abur 
învolburat îşi înteţi forţa cu fiecare secundă, îndreptându-se 
nemilos spre suprafaţă. 

Tocmai se năştea o gaură neagră oceanică. 


Rachel se simţea ca un făt în pântecele mamei. 
Întunericul fierbinte şi ud o înconjura din toate părţile. 
Gândurile i se  împotmoliseră în căldura sufocantă. 
„Respiră.” Se luptă cu reflexul. Fulgerul luminos pe care 
tocmai îl zărise nu putea proveni decât dinspre suprafaţă. 
Şi totuşi părea atât de departe... „O iluzie. Du-te la 
suprafaţă.” Cu mişcări încete, Rachel începu să înoate în 
direcţia din care zărise lumina. Acum vedea mai multă 
lumină... un ciudat licăr roşu la distanţă. „Să fie lumina 
zilei?” Înotă mai repede. 

O mână o prinse de gleznă. 

Rachel fu cât pe ce să urle sub apă, aproape epuizându-şi 
ultimele rezerve de oxigen din plămâni. 

Mâna o trase înapoi, răsucind-o şi îndicându-i sensul opus 
de mişcare. Rachel simţi o strânsoare cunoscută. Michael 
Tolland era acolo, trăgând-o în cealaltă direcţie, împreună 
cu el. 

Mintea lui Rachel îi spunea că el o ducea în jos. Inima îi 
şoptea că el ştie ce face. 

„Dă din picioare”, îi şopti mama ei. 

Rachel dădu cât de tare putu. 

Când ieşiră amândoi la suprafaţă, Tolland îşi dădu seama 
că totul se sfârşise. „A erupt domul de magmă.” Imediat ce 
capătul vârtejului avea să atingă suprafaţa, imensa tornadă 
subacvatică avea să înceapă să tragă totul în jos. Ca o 
ciudăţenie, universul de deasupra suprafeţei mării nu mai 
era la fel de liniştit cum îl lăsase el cu câteva momente în 
urmă. Zgomotul devenise asurzitor. Vântul îl izbea cu furie, 
ca şi cum o furtună s-ar fi iscat din senin câtă vreme el 
fusese scufundat. 

Tolland aproape că delira din cauza lipsei de oxigen. 
Încercă să o sprijine pe Rachel în apă, dar fata îi era trasă 
din braţe. „Curentul!” Tolland încercă să reziste, dar forţa 
invizibilă trase şi mai puternic, amenințând să o smulgă de 
lângă el. Brusc, strânsoarea lui se destrămă, iar corpul lui 
Rachel îi alunecă din braţe - dar în sus. 

Uluit, Tolland urmări cum trupul lui Rachel e scos din apă. 


Deasupra plutea un elicopter Osprey al Pazei de Coastă, 
trăgând-o pe Rachel sus cu un cablu. Cu douăzeci de 
minute în urmă, Paza de Coastă primise o informare despre 
o explozie pe mare. Pierzând urma elicopterului Dolphin 
care ar fi trebuit să se găsească în zonă, autorităţile se 
temuseră de un accident.  Introduseseră ultimele 
coordonate cunoscute ale elicopterului în sistemul de 
navigaţie şi se rugaseră să nu se fi întâmplat o nenorocire. 

Cam la opt sute de metri distanţă de nava Goya, echipa 
de pe elicopter zărise un câmp de rămăşiţe care ardeau şi 
pluteau în derivă în curentul marin. Părea o şalupă 
explodată. În apropiere, un bărbat din apă făcea disperat 
semne cu mâinile. Îl trăseseră în aeronavă. Omul era gol 
puşcă - cu excepţia unui picior acoperit complet cu bandă 
adezivă. 

Epuizat, Tolland se uită în sus la pântecele elicopterului. 
Din motoarele aflate în poziţie orizontală ieşeau jeturi de 
fum. Mai multe braţe o traseră pe Rachel înăuntru. 
Urmărind cum e adăpostită într-un loc sigur, Tolland zări 
chipul familiar al unei siluete pe jumătate goale ghemuite 
în trapa de acces. 

„Corky?” Tolland îşi simţi inima bătând cu putere. 
„Trăieşti!” 

Laţul de prindere căzu imediat înapoi în apă, la trei metri 
depărtare. Tolland vru să înoate după el, dar simţea deja o 
senzaţie puternică de absorbţie din partea vârtejului. 
Strânsoarea nemiloasă a mării îl învăluia, refuzând să-i dea 
drumul. 

Curentul îl trăgea dedesubt. Tolland se luptă să rămână 
la suprafaţă, dar era mult prea vlăguit. „Eşti un 
supravieţuitor”, îi şoptea cineva într-un colţişor al minţii. 
Dădu din picioare, croindu-şi drum spre suprafaţă. Ajunse 
din nou în bătaia vântului aspru şi văzu cablul încă la 
distanţă mare de el. Curentul continua să îl tragă înapoi. 
Privind în sus printre rafalele de vânt şi zgomot, Tolland o 
zări pe Rachel. Fata se uita la el, iar ochii ei îi spuneau că îl 
dorea cu disperare lângă ea. 

Tolland avu nevoie de patru lovituri puternice din 
picioare ca să ajungă la cablu. Cu ultimele picături de 
energie, îşi strecură braţul şi capul în laţ şi se prăbuşi. 

Dintr-odată, oceanul se îndepărtă sub el. 

Tolland privi în jos exact în clipa în care vârtejul îşi 
deschise gura vorace. Tornada atinsese, în sfârşit, 
suprafaţa. 


William Pickering stătea pe puntea navei şi urmărea ca 
lovit de trăsnet spectacolul care se desfăşura de jur 
împrejurul lui. Lângă tribordul navei se năştea o imensă 
depresiune ca un bazin circular la suprafaţa apei. Tornada 
era lată de sute de metri şi se extindea cu repeziciune. 

Oceanul dădea năvală în ea, de parcă se grăbea în mod 
ciudat peste buza ei. De jur împrejur, se auzea un vuiet din 
adâncuri. Pickering privi cu mintea complet goală cum se 
întinde gaura spre el precum gura imensă a unui zeu antic 
înfometat râvnindu-şi ofranda. 

„Visez”, reuşi Pickering să gândească. 

Un nor imens de gaz erupse brusc din mijlocul tornadei 
cu un şuierat exploziv, care zgudui geamurile navei. 
Pickering zări deasupra capului un gheizer colosal care se 
căţăra, tunând, spre cerul întunecat. 

Intr-o clipă, pereţii vârtejului deveniră mai abrupți. 
Perimetrul se extindea cu repeziciune, înghițind oceanul 
spre el. Carena navei se deplasă cu putere spre cavitatea în 
expansiune. Pickering îşi pierdu echilibrul şi căzu în 
genunchi. Ca un muritor ajuns în faţa lui Dumnezeu, privi în 
jos, spre abisul care se căsca. 

Ultimele lui gânduri se îndreptară spre fata lui, Diana. Se 
rugă ca ea să nu fi cunoscut o astfel de spaimă în clipa 
morţii. 

Unda de impact generată de coloana de abur zgâlţâi 
serios elicopterul Osprey. Tolland şi Rachel se ţinură unul 
de celălalt, în vreme ce piloţii echilibrară aeronava, planând 
jos deasupra navei condamnate. Îl puteau vedea pe William 
Pickering - Quakerul - stând în genunchi, îmbrăcat în 
costum şi cravată, la marginea balustradei superioare a 
vasului. Carena navei săltă peste marginea imensului 
vârtej, determinând ruperea lanţului ancorei. Cu prova 
înălțându-se mândră în aer, Goya alunecă peste marginea 
tornadei şi porni să coboare vertiginos peretele abrupt de 
apă. Dispăru în câteva secunde în adâncuri, cu luminile 
care-i ardeau în continuare pe punte. 


592 


131 


În Washington, dimineaţa era limpede şi răcoroasă. 

Un vânticel rece trimitea roiuri de frunze moarte de jur 
împrejurul bazei Monumentului Washington. De obicei, în 
fiecare dimineaţă, imaginea imensului obelisc, cel mai mare 
din lume de acest gen, se reflecta paşnic în bazinul 
înconjurător. În dimineaţa asta însă, monumentul era 
martorul unei agitaţii nebune provocate de mulţimea de 
echipe de reporteri care se adunaseră, aşteptând veştile 
promise care, se pare, erau năucitoare. 

leşind din limuzina personală şi pornind ca un animal 
furios spre reporterii care îl aşteptau, senatorul Sedgewick 
Sexton se simţea mai important decât întregul oraş 
Washington. Invitase cele mai importante zece canale de 
ştiri din ţară la o conferinţă de presă, promiţându-le cel mai 
mare scandal al deceniului. 

„Nimic nu stârneşte vulturii mai tare decât mirosul 
morţii”, îşi spuse el. 

Ţinea strâns în mână teancul de plicuri din mătase albă, 
sigilate elegant cu monograma lui personală. Dacă 
informaţia însemna putere, atunci el ducea cu sine o 
bombă nucleară. 

Apropiindu-se de podium, se simţea îmbătat şi mulţumit 
să constate că scena improvizată includea două „structuri 
de recunoaştere” - despărţituri mari, de sine stătătoare, 
care flancau podiumul precum două cortine colorate în 
bleumarin - un truc de pe vremea lui Ronald Reagan menit 
să acopere orice posibile scăpări de regie. 

Sexton apăru pe scenă prin dreapta, ivindu-se din 
spatele despărţiturii ca un actor care ieşea dintre faldurile 
unor aripi. Reporterii se aşezară repede pe cele câteva 
rânduri de scaune din faţa podiumului. Inspre est, soarele 
tocmai se ivea peste domul Capitoliului, trimițând raze aurii 
şi roz spre capul lui Sexton, ca nişte săgeți luminoase din 

rai. 

„O zi perfectă pentru a deveni cel mai puternic om din 
lume.” 

— Bună dimineaţa, doamnelor şi domnilor, rosti Sexton, 
aşezând plicurile pe undeva în faţa lui. O să vorbesc cât 
mai puţin şi cât mai pe înţelesul tuturor. Informaţiile pe 
care vreau să vi le împărtăşesc sunt destul de tulburătoare. 
In aceste plicuri se găsesc dovezi ale unei înşelătorii 
practicate la cele mai înalte niveluri ale puterii. Mi-e ruşine 
să mărturisesc că preşedintele m-a sunat acum o jumătate 
de oră şi m-a implorat, da, m-a implorat, să nu fac publice 
aceste dovezi. 

Senatorul clătină din cap cu dispreţ: 

— Şi totuşi eu sunt un om care crede cu tărie în adevăr. 
Indiferent cât de dureros ar fi acesta. 

Sexton se opri şi ridică plicurile, stârnind mulţimea de 
oameni aşezaţi pe scaune. Reporterii se uitară cu jind la 
plicuri, ca o haită de câini adulmecând o delicatesă 
necunoscută. 

Preşedintele îl sunase într-adevăr pe Sexton cu o 
jumătate de oră în urmă şi îi explicase totul. Herney vorbise 
cu Rachel, care se afla în siguranţă la bordul unui avion, 
undeva. Oricât ar fi sunat de incredibil, Casa Albă şi NASA 
păreau a fi doar nişte martori nevinovaţi ai acestui fiasco 
de dimensiuni colosale, un complot urzit de mintea 
diabolică a lui William Pickering. 

„Oricum nu mai contează, îşi zise Sexton. Zach Herney 
trebuie să se prăbuşească zgomotos.” 

Şi-ar fi dorit în acele clipe să fie o muscă pe pereţii din 
Casa Albă, ca să îi vadă faţa preşedintelui atunci când îşi va 
da seama că Sexton trecuse la atac în public. Senatorul 
fusese de acord să se întâlnească cu Herney la Casa Albă 
chiar acum, pentru a discuta cum să prezinte cel mai bine 
naţiunii adevărul despre meteorit. Probabil că Herney 
stătea în faţa televizorului chiar în acea clipă, dându-şi 
seama, şocat, că nimic nu mai putea ajuta Casa Albă să 
oprească mâna destinului. 

— Prieteni, reluă Sexton, privirea lui înfigându-se în ochii 
reporterilor, am cântărit serios ce cale să urmez. M-am 
gândit la onorarea şi la dorinţa preşedintelui de a menţine 
aceste secrete, dar am decis că trebuie să urmez ceea ce 
îmi dictează inima. 

Oftă, clătinând din cap ca un om încărcat de povara 
istoriei: 

— Adevărul este adevăr. Nu vreau să influenţez sub nicio 
formă interpretarea pe care o veţi da dumneavoastră 
faptelor. Vă voi oferi, pur şi simplu, datele în forma lor 
brută. 

Undeva la distanţă, Sexton auzi zgomotul unor elice mari 
de elicopter. Pentru o clipă, se întrebă dacă nu cumva 
preşedintele, cuprins de panică, se repezea personal de la 
Casa Albă, în speranţa că va putea opri acea conferinţă de 
presă. „Asta ar fi cireaşa de pe tort, îşi spuse el, nutrind 
speranţa că lucrurile stăteau aşa. Cât de vinovat ar părea 
atunci Herney?” 

— Nu-mi face plăcere să fac asta, reluă Sexton, simțind 
că momentul era cum nu se poate mai propice. Dar cred că 
este de datoria mea să informez poporul american că a fost 
minţit. 

Aeronava ateriză cu zgomot pe esplanada din dreapta 
lor. Privind într-acolo, Sexton constată cu surprindere că nu 
era elicopterul prezidenţial, ci un elicopter Osprey cu 
motoare orizontale. 

Pe fuzelaj era scris: „UNITED STATES COAST GUARD”. 

Uimit, Sexton urmări cum se deschide trapa cabinei şi 
prin ea se iveşte o femeie care purta o haină portocalie a 
celor de la Paza de Coastă şi arăta complet neîngrijită, de 
parcă venea de la un război. 

Femeia porni în fugă spre zona alocată presei. Câteva 
secunde Sexton nu o recunoscu. După aceea adevărul îl 
lovi drept în faţă. 

„Rachel?” Senatorul căscă gura de uimire. „Ce dracu 
caută ea aici?” 

Din mulţime răzbătu un murmur de confuzie. 

Afişând un zâmbet larg pe chip, Sexton se întoarse spre 
reporteri şi ridică un deget în semn de scuze: 

— Îmi puteţi acorda un minuţel? Îmi cer mii de scuze! 

Scoase un oftat profund şi îngrijorat: 

— Familia pe primul plan! 

Câţiva reporteri izbucniră în râs. 

Văzându-şi fata îndreptându-se spre el din dreapta, 
Sexton nu avu nicio îndoială că această reuniune tată-fiică 
trebuia să aibă loc în particular. Din nefericire, în acel 
moment intimitatea era un lux greu de obţinut. Privirea lui 
Sexton se furişă spre despărţitura largă din dreapta sa. 

Continuând să zâmbească cu calm, Sexton îi făcu semn 
lui Rachel şi se îndepărtă de microfon. Indreptându-se spre 
fata lui dintr-o parte, Sexton îşi coordonă mişcările în aşa 
fel încât Rachel să fie nevoită să treacă prin spatele 
deschizăturii ca să ajungă la el. Senatorul se întâlni cu ea la 
jumătatea drumului, la adăpost de ochii şi de urechile 
presei. 

— lubito? zise el, zâmbind şi deschizându-şi braţele în 
întâmpinarea ei. Ce surpriză! 

Rachel veni până la el şi îi trase o palmă zdravănă peste 
faţă. 


Singură cu tatăl ei, ascunsă în spatele deschizăturii, 
Rachel se uita la el cu un imens dezgust. Il plesnise tare, 
dar el abia dacă clipise. Se controlă, cu un sânge rece 
înfiorător, şi îşi şterse încet zâmbetul de pe chip, 
transformându-l într-o căutătură severă. 

Vocea i se prefăcu într-o şoaptă maliţioasă: 

— N-ar trebui să fii aici! 

Rachel îi văzu ura din privire, dar simţi, pentru prima 
dată în viaţa ei, că nu îi mai era frică. 

— Ţi-am cerut să mă ajuţi şi tu m-ai vândut! Aproape că 
am fost ucisă! 

— Dar acum e clar că nu ai păţit nimic. 

Din tonul lui, aproape că răzbătea dezamăgirea. 

— NASA este nevinovată! continuă ea. Preşedintele ţi-a 


596 


spus şi ţie asta! Ce faci aici? 

În scurta călătorie la bordul avionului Osprey al Pazei de 
Coastă, Rachel purtase convorbiri telefonice atât cu 
preşedintele, cât şi cu tatăl ei şi cu Gabrielle Ashe. 

— l-ai promis lui Zach Herney că te duci la Casa Albă! 

— Chiar mă duc, rânji el. În ziua alegerilor! 

Lui Rachel i se făcea rău când se gândi că acest om era 
tatăl ei: 

— Ceea ce ai tu de gând să faci este curată nebunie! 

— Nu zău? chicoti Sexton. 

Se întoarse şi făcu un semn în spatele lui către podium, 
care se vedea prin deschizătură. Pe podium, aştepta un 
teanc de plicuri albe. 

— Plicurile alea conţin informaţii pe care tu mi le-ai 
trimis, Rachel. Tu. Mâinile tale sunt mânjite cu sângele 
preşedintelui. 

— Ţi-am trimis informaţiile prin fax fiindcă aveam nevoie 
de ajutorul tău! Atunci credeam că preşedintele şi NASA 
sunt vinovaţi! 

— Având în vedere dovezile, NASA pare, cu siguranţă, 
vinovată! 

— Dar nu e! Şi merită o şansă ca să-şi recunoască 
propriile greşeli! Tu ai câştigat deja aceste alegeri. Zach 
Herney este terminat! Şi tu știi asta! Dă-i voie omului să 
retragă cu demnitate. 

Sexton gemu: 

— Eşti atât de naivă! Aici nu e vorba alegeri, Rachel, ci 
de putere. Ca să reuşeşti ceva, e nevoie de o victorie 
zdrobitoare, de acte de măreție, de zdrobirea opoziţiei şi de 
controlarea forţelor din Washington. 

— Cu ce preţ? 

— N-o mai face pe moralista! Eu doar prezint faptele. 
Oamenii vor trage singuri concluziile şi vor hotărî cine este 
vinovatul. 

— Dar tu ştii deja cine sunt! 

Senatorul ridică din umeri: 

— Poate că a sosit momentul dispariţiei NASA?! 

Sexton simţi că reporterii îşi pierdeau răbdarea. N-avea 
niciun chef să stea acolo toată dimineaţa şi s-o asculte pe 
fiică-sa ţinându-i predici. ÎI aştepta momentul lui de glorie. 

— Am terminat discuţia, zise el. Trebuie să ţin o 
conferinţă de presă. 

— i-o cer în calitate de fiică, îl imploră Rachel. Nu face 
asta! Gândeşte-te la ceea ce tocmai urmează să declanşezi. 
Există o cale mai bună. 

— Nu şi pentru mine. 

În acea clipă, se auzi un ţiuit amplificat de boxe de staţia 
de amplificare. Sexton se răsuci pe călcâie şi zări o 
reporteriţă întârziată, aplecată peste podium şi încercând 
să ataşeze un microfon de rama podiumului. 

„De ce nu ajung idioţii ăştia la timp?” se înfurie Sexton. 

În graba ei, lovi teancul de dosare ale senatorului şi le 
împrăştie pe jos. 

„Fir-ai a naibii!”, o înjură Sexton, ţâşnind de pe locul lui şi 
blestemând-o pe Rachel pentru că-i îl făcuse să piardă 
timpul de pomană. Când ajunse la locul incidentului, femeia 
stătea în patru labe şi strângea plicurile de pe jos. Sexton 
nu-i vedea chipul, dar era în mod clar un reporter de 
„reţea” - purta o haină lungă din caşmir, o eşarfă pe 
măsură şi o beretă din mohair pe care fusese ataşată 
legitimaţia de la postul de televiziune ABC. 

„Proasta naibii”, o înjură din nou Sexton. 

— Pe-astea le iau eu, se repezi el, întinzând mâna după 
mapele de presă. 

Femeia culese ultimele mape şi i le dădu lui Sexton fără 
să-şi ridice privirea de jos. 

— Îmi pare rău... îngăimă ea, evident stingherită. 

Căutând să se ferească de priviri, femeia se grăbi să se 
ascundă în mulţime. 

Sexton numără repede plicurile. „Zece. Bine.” 

Nimeni nu-i putea fura izbânda din acea zi. Adaptând din 
nou un aer emfatic, reglă microfoanele şi zâmbi jovial în 
direcţia mulţimii: 

— Cred c-ar fi mai bine să împart chestiile astea înainte 


598 


de a se răni careva! 

Mulțimea râse părând nerăbdătoare. 

Sexton îşi simţi fiica în apropiere, stând chiar în spatele 
deschizăturii. 

— Nu face asta! îi şopti Rachel. Vei regreta! 

Sexton o ignoră. 

— lţi cer să ai încredere în mine, continuă Rachel, cu 
voce ceva mai tare. E o greşeală! 

Sexton apucă mapele şi trase de marginile lor. 

— Tată, izbucni Rachel cu voce tare şi rugătoare. E 
ultima ta şansă de a face ceea ce e bine! 

„Să fac ce e bine?” Sexton acoperi microfonul cu mâna şi 
întoarse capul, ca şi cum ar fi vrut să-şi dreagă glasul. Privi 
discret către fiica lui. 

— Eşti la fel ca maică-ta - idealistă şi cu vederi înguste. 
Femeile pur şi simplu nu înţeleg adevărata natură a puterii! 

Intorcându-se la loc spre reporterii care aşteptau, 
Sedgewick Sexton uită într-o fracțiune de secundă de fiică- 
sa. Cu capul sus, înconjură podiumul şi le înmână teancul 
de mape reporterilor. Urmări cu interes cum mapele sunt 
iute împărţite în mulţime. Auzi cum sunt rupte sigiliile şi 
cum sunt sfâşiate mapele, ca nişte ambalaje ale unor 
cadouri de Crăciun. 

Mulțimea fu brusc străbătută de şoapte de uimire. 

Sexton simţea cu toată fiinţa măreţia acestui moment. 

„Meteoritul este un fals. lar eu sunt omul care dă totul în 
vileag.” 

Senatorul ştia că presa va avea nevoie de câteva clipe să 
priceapă adevăratele implicaţii ale documentelor pe care 
le-au primit: imaginile GPR ale puţului de inserţie prin 
gheaţă; specia oceanică vie, aproape identică cu fosilele 
prezentate de NASA; dovada formării condrulelor pe 
Pământ. Totul conducea către o concluzie şocantă. 

— Domnule? îndrăzni un reporter, părând uluit. Toate 
astea sunt adevărate? 

Sexton oftă cu gravitate: 

— Da, mă tem că sunt foarte adevărate. 

Din mulţime, izbucniră acum murmure de nedumerire. 

— Vă mai las câteva secunde să răsfoiţi paginile, zise 
Sexton, după care aştept întrebări şi voi încerca să 
lămuresc câteva aspecte ale imaginilor pe care le vedeţi. 

— Domnule senator? întrebă un alt reporter, părând de-a 
dreptul şocat. Aceste imagini sunt autentice?... Neretuşate? 

— Sută la sută, răspunse Sexton, vorbind cu mai multă 
fermitate. Altfel, nu v-aş fi prezentat aceste dovezi. 

Nedumerirea reporterilor păru să sporească. Sexton avu 
chiar impresia că aude câteva râsete - oricum, nu aceasta 
era reacţia scontată. Incepea să se teamă că supraestimase 
capacitatea ziariştilor de a trage concluzii din câteva 
rânduri. 

— Ăă, domnule senator? izbucni un alt reporter, părând 
ciudat de amuzat. Ca să fie cât se poate de oficial, 
dumneavoastră garantaţi pentru autenticitatea acestor 
imagini? 

Sexton începea să se simtă frustrat! 

— Prieteni, vă mai spun o singură dată că dovezile din 
mâinile dumneavoastră sunt sută la sută autentice. lar dacă 
altcineva poate dovedi contrariul, îmi mănânc pălăria! 

Sexton aşteptă hohotele de râs, dar acestea nu veniră. 

Tăcere de mormânt. Priviri nedumerite. 

Reporterul care pusese ultima întrebare porni spre 
Sexton, frunzărind pe drum dosarul: 

— Aveţi dreptate, domnule senator! Aceste date sunt 
scandaloase. 

Reporterul făcu o pauză şi se scărpină în cap: 

— Păi atunci cred că noi suntem nedumeriţi de ce v-aţi 
decis să ne împărtăşiţi aceste imagini acum, mai ales după 
ce, până acum, le-aţi negat cu atâta vehemenţă. 

Sexton habar n-avea la ce se referea individul. Reporterul 
îi dădu fotocopiile primite. Sexton se uită la pagini - şi 
pentru o clipă mintea lui refuză să priceapă ceea ce vedea. 

Rămase fără grai. 

Sexton privea nişte poze necunoscute. Imagini în alb şi 
negru. Doi oameni. Dezbrăcaţi. Braţe şi picioare încârligate. 

Pentru o clipă, Sexton nu-şi dădu seama ce reprezentau 
acele poze. Apoi pricepu. Satârul ghilotinei coborând pe 
gâtul lui. 

Îngrozit, Sexton îşi întoarse privirea spre mulţime. Toată 
lumea râdea. Jumătate dintre reporteri începuseră deja să 
sune la redacţii şi să comunice ştirea. 

Sexton simţi o bătaie pe umăr. 

Se întoarse, ca într-un vis urât. 

În spatele lui se afla Rachel. 

— Am încercat să te oprim, zise ea! Ţi-am acordat toate 
şansele! 

Lângă fiică-sa se afla o femeie. 

Sexton tremura deja în vreme ce privirea i se îndreptă 
spre necunoscută. Era reporteriţa cu haină de caşmir şi 
beretă de mohair - femeia care răsturnase mapele. Sexton 
îi zări chipul şi sângele îi îngheţă în vine. 

Ochii negri ai lui Gabrielle părură să îl străpungă ca un 
cuţit atunci când fata îşi deschise haina şi dezvălui un teanc 
de mape albe ascunse bine sub braţ. 

Biroul Oval era întunecat. Lumina venea doar de la 
veioza de pe biroul preşedintelui Herney. Stând în faţa 
preşedintelui, Gabrielle îşi ţinea bărbia sus. Dincolo de 
fereastra încăperii se lăsa amurgul înspre orizont. 

— Am auzit că ne părăseşti, zise Herney, părând 
dezamăgit. 

Gabrielle dădu din cap. Cu toate că preşedintele îi oferise 
cu amabilitate adăpost pe termen nelimitat în Casa Albă, la 
distanţă de ziarişti, Gabrielle prefera să nu evite furtuna 
ascunzându-se chiar în mijlocul ei. Îşi dorea să se găsească 
la cât mai mare distanţă cu putinţă. Cel puţin pentru o 
vreme. 

Herney se uită la ea. Părea impresionat: 

— Gabrielle, alegerea pe care ai făcut-o în dimineaţa 
asta... 

Se opri, de parcă nu-şi găsea cuvintele. Privirea lui era 
limpede - nu se asemăna nici pe departe cu ochii adânci şi 
enigmatici ai senatorului Sedgewick Sexton care o 
atrăseseră pe Gabrielle. Cu toate astea, chiar şi în 
atmosfera solemnă a unui astfel de loc, ea întrezări 
bunătatea în ochii preşedintelui, o anumită demnitate şi o 
onoare pe care nu avea să le uite în curând. 

— Am făcut-o şi pentru mine, zise ea, într-un târziu. 

Herney încuviinţă: 

— Chiar şi aşa, îţi datorez mulţumiri. 

Herney se ridică, făcându-i semn să îl urmeze în hol. 

— De fapt, speram să mai stai pe aici suficient de mult ca 
să-ţi pot oferi un post în echipa mea care se ocupă cu 
bugetul. 

Gabrielle îi aruncă o privire bănuitoare: 

— Opriţi cheltuiala şi începeţi refacerea? 

El chicoti: 

— Ceva în genul acesta. 

— Cred că ştim prea bine amândoi, domnule, că acum eu 
sunt mai degrabă o piatră de moară decât o valoare pentru 
dumneavoastră. 

Herney ridică din umeri: 

— Lasă să treacă vreo câteva luni. Totul se va uita. O 
mulţime de bărbaţi şi de femei de renume au trecut prin 
situaţii asemănătoare şi tot au atins măreţia. 

Preşedintele îi făcu cu ochiul: 

— Câţiva dintre aceştia au ajuns chiar preşedinţi ai 
Statelor Unite. 

Gabrielle ştia că el avea dreptate. Şomeră de câteva ore, 
Gabrielle refuzase deja două alte slujbe în acea zi - una de 
la Yolanda Cole, de la reţeaua de televiziune ABC, cealaltă 
de la editura St. Martin, care îi oferise o sumă considerabilă 
pentru publicarea unei biografii complete. „Nu, 
mulţumesc.” 

Străbătând holul alături de preşedinte, Gabrielle se gândi 
la imaginile ei, difuzate acum de toate televiziunile. 

„Altfel, ţara ar fi avut mult mai mult de suferit, se linişti 
ea. Mult mai mult.” 

După ce se dusese la postul de televiziune ABC pentru a- 
şi recupera fotografiile şi împrumutase legitimatia de presă 
a Yolandei, Gabrielle se strecurase înapoi în biroul lui 
Sexton pentru a pregăti mapele de presă duplicat. Câtă 
vreme stătuse acolo, reuşise să printeze şi copiile de pe 
cecurile cu donaţii ilegale din computerul senatorului. După 
confruntarea de la Monumentul Washington, Gabrielle 
înmânase copiile cecurilor senatorului, care părea lovit de 
dambla, şi îşi formulase pretenţiile: 

— Daţi-i preşedintelui ocazia de a-şi anunţa greşeala cu 
meteoritul sau chestiile astea devin şi ele publice. 

Senatorul Sexton se uitase o singură dată la teancul de 
hârtii, apoi se urcase în limuzina personală şi dispăruse. Din 
acel moment, nimeni nu mai auzise nimic despre el. 

Acum, ajungând la uşa din spate a Sălii de briefing alături 
de preşedinte, Gabrielle auzi mulţimea fremătând dincolo 
de uşă. Pentru a doua oară în mai puţin de douăzeci şi 

patru de ore, lumea se aduna ca să audă un comunicat 
special al preşedintelui. 

— Ce le veţi spune? se interesă Gabrielle. 

Herney oftă, păstrându-şi expresia de calm. 

— De-a lungul anilor, am învăţat mereu un lucru... 

Îşi puse o mână pe umărul ei şi zâmbi: 

— Că nu există niciun substitut pentru adevăr. 

Urmărindu-l cum se îndreaptă spre scenă, Gabrielle se 
simţi copleşită de un val neaşteptat de mândrie. Zach 
Herney era pe cale să recunoască greşeala vieţii lui şi 
totuşi, la modul cel mai ciudat cu putinţă, nu arătase 
niciodată mai preşedinte ca acum. 

Rachel se trezi într-o cameră întunecată. 

Un ceas cu indicatoare luminoase arăta 10.14 P.M. Nu se 
afla în patul ei. Preţ de câteva clipe, rămase nemişcată, 
întrebându-se unde era. Încet, amintirile începură să-i 
revină... megafisura... dimineaţa de la Monumentul 
Washington... invitaţia preşedintelui de a rămâne la Casa 
Albă. 

„Sunt la Casa Albă, îşi dădu Rachel seama. Am dormit 
aici toată ziua.” 

La comanda preşedintelui, elicopterul Pazei de Coastă îi 
transportase pe Michael Tolland, Corky Marlinson şi Rachel 
Sexton, epuizați, de la Monumentul Washington la Casa 
Albă, unde li se oferise un mic dejun copios, apoi li se 
făcuse un control medical şi, la final, li se oferise spre 
alegere oricare dintre cele paisprezece dormitoare pentru 
oaspeţi, unde să îşi refacă forţele. 

Toţi acceptaseră invitaţia. 

Lui Rachel nu-i venea să creadă că dormise atâta. 
Deschise televizorul şi constata cu surprindere că 
preşedintele Herney îşi terminase deja conferinţa de presă. 
Rachel şi ceilalţi se oferiseră să stea lângă el în momentele 
în care preşedintele avea să anunţe lumii întregi marea 
decepţie legată de meteorit. „Cu toţii am greşit.” Insă 
Herney insistase să poarte singur această povară. 

— Ce e mai trist, spunea un analist politic la televizor, e 
că NASA pare a nu fi descoperit niciun fel de indicii ale vieţii 
extraterestre. Este pentru a doua oară în acest deceniu 
când NASA clasifică incorect un meteorit ca purtător de 
indicii ale vieţii extraterestre. De această dată însă, printre 
cei păcăliţi s-au numărat şi mai mulţi oameni de ştiinţă civili 
de mare reputaţie. 

— În mod normal, interveni un al doilea analist, ar trebui 
să spun că o înşelătorie de o asemenea dimensiune precum 

cea descrisă de preşedinte în această seară ar fi 
devastatoare pentru cariera lui politică... şi totuşi, luând în 
consideraţie evenimentele din această dimineaţă de la 
Monumentul Washington, trebuie să afirm că şansele lui 
Zach Herney de recâştigare a preşedinţiei par mai mari ca 
niciodată. 

Primul analist încuviinţă: 

— Deci niciun fel de viaţă din spaţiu, dar nici campania 
senatorului Sexton nu pare să mai aibă vreun viitor. lar 
acum, că alte informaţii apărute între timp sugerează 
existenţa unor probleme financiare imense pentru 
senatorul... 

O bătaie în uşă îi atrase atenţia lui Rachel. 

„Michael”, speră ea şi stinse repede televizorul. Nu îl mai 
văzuse de la micul dejun. După sosirea la Casa Albă, Rachel 
nu-şi dorise nimic cu mai multă ardoare decât să adoarmă 
în braţele lui. Cu toate că simţea cum Michael îi împărtăşea 
sentimentele, Corky se băgase ca musca în lapte şi se 
plantase pe patul lui Tolland, apucându-se cu înflăcărare să 
povestească şi să repovestească isprava cu urinatul şi cu 
salvarea lui. Într-un târziu, cumplit de epuizată, Rachel şi 
Tolland renunţaseră şi plecaseră spre dormitoare separate, 
ca să se odihnească. 

Îndreptându-se acum spre uşă, Rachel se uită în oglindă, 
amuzată să descopere cât de ridicol era îmbrăcată. In dulap 
nu găsise altceva cu ce să se bage în pat decât un vechi 
tricou imens de fotbal american. Tricoul îi ajungea până la 
genunchi, ca o cămaşă de noapte. 

Bătaia se auzi din nou. 

Rachel deschise uşa şi constată dezamăgită că o aştepta 
o agentă a Serviciilor Secrete. Era îmbrăcată elegant, cu o 
bluză albastră, şi mai era şi drăguță. 

— Domnişoară Sexton, domnul din dormitorul Lincoln v-a 
auzit televizorul. Mi-a cerut să vă spun că, de vreme ce v- 
aţi trezit... 

Femeia se opri şi îşi arcui sprâncenele. În mod clar 
jocurile nocturne de la etajele superioare ale Casei Albe nu 

aveau secrete pentru ea. 

Rachel se înroşi. | se făcu pielea de găină: 

— Mulţumesc. 

Agenta o conduse pe Rachel de-a lungul coridorului 
impecabil ornat către o uşă apropiată cu un aspect cât se 
poate de sordid. 

— Dormitorul Lincoln, zise femeia. lar cum eu trebuie să 
stau permanent de partea aceasta a uşii, vă urez „Somn 
uşor şi atenţie la fantome”. 

Rachel dădu din cap. Legendele fantomelor din 
dormitorul Lincoln erau la fel de vechi cum era şi Casa Albă. 
Se spunea că Winston Churchill zărise fantoma lui Lincoln 
acolo, aşa cum se întâmplase şi în cazul multor altora, 
printre care se număraseră Eleanor Roosevelt, Amy Carter, 
actorul Richard Dreyfuss şi zeci de cameriste şi de valeţi. 
Se mai spunea că uneori câinele preşedintelui Reagan urla 
ore întregi, în faţa uşii dormitorului. 

Gândul la aceste personalităţi o făcu pe Rachel să îşi dea 
seama ce loc sacru era acea încăpere. Se simţi brusc 
stânjenită, aşa cum stătea acolo, îmbrăcată cu tricoul de 
fotbal american, cu picioarele goale, ca o fetişcană de liceu 
aşteptând să se strecoare în camera unui băiat. 

— E bine ce fac? o întrebă ea pe agentă în şoaptă. Vreau 
să spun că ăsta chiar e dormitorul Lincoln. 

Agenta îi făcu cu ochiul: 

— Pe acest etaj, politica noastră se rezumă la „Nu 
întreba, nu povesti”. 

Rachel zâmbi: 

— Mulţumesc. 

Vru să apese pe clanţa uşii, tremurând deja din pricina 
emoţiei. 

— Rachel! 

Vocea nazală răsună pe coridor ca o sonerie. 

Rachel şi agenta se întoarseră. Corky Marlinson ţopăia 
spre ele în cârjă. Piciorul îi fusese bandajat între timp, cu 
profesionalism de aceasta dată. 

— Nici eu n-am putut să dorm! 

Rachel se strâmbă, dându-şi seama că romantismul serii 
era pe punctul de a se destrăma. 

Corky o cercetă cu privirea pe drăguţa reprezentantă a 
Serviciilor Secrete. li adresă un zâmbet larg: 

— Îmi plac femeile în uniformă. 

Agenta îşi dădu bluza la o parte, dezvăluind privirilor o 
armă ascunsă sub braţ. 

Corky bătu în retragere. 

— Am înţeles mesajul. 

Se întoarse spre Rachel: 

— S-a trezit şi Michael? Vrei să intri? 

Omul părea dornic să se alăture petrecerii. 

Rachel gemu: 

— De fapt, Corky... 

— Doctore  Marlinson, interveni agenta Serviciilor 
Secrete, scoțând un bilet din bluza ei. Aşa cum se spune în 
acest bilet, care mi-a fost dat de către domnul Tolland, am 
primit ordine clare să vă escortez la bucătărie, să-i spun 
şefului bucătar să vă pregătească tot ce vă doriţi şi să vă 
rog să îmi explicaţi în amănunt cum v-aţi salvat de la o 
moarte sigură... 

Agenta ezită şi se strâmbă citind biletul din nou... 

— Urinând pe dumneavoastră? 

Femeia părea că tocmai a rostit cuvintele magice. Corky 
renunţă imediat la cârje şi îşi puse un braţ în jurul umerilor 
agentei, ca să se sprijine. Rosti cu voce victorioasă: 

— Spre bucătărie, iubire! 

In vreme ce agenta indispusă îl ajută pe Corky să ţopăie 
mai departe pe coridor, Rachel nu se îndoia că partenerul 
lor de suferinţe era în al nouălea cer. 

— Cheia stă în urină, îl auzi ea rostind, deoarece 
blestemaţii ăia de lobi olfactivi telencefalici pot mirosi orice 
de la distanţă! 

Dormitorul Lincoln era întunecat. Rachel constată cu 
surprindere că patul era gol şi părea neatins. Michael 
Tolland nu se zărea nicăieri. 

Lângă pat ardea o veche lampă cu petrol. În licărele 

luminii moi, Rachel zări covorul de Bruxelles... celebrul pat 
sculptat din lemn de trandafir... portretul soţiei lui Lincoln, 
Mary Todd chiar şi biroul unde Lincoln semnase Proclamaţia 
de Emancipare. 

După ce închise uşa în urma ei, Rachel simţi curentul 
înfiorându-i picioarele goale. „Unde e Michael?” O fereastră 
era deschisă de cealaltă parte a încăperii, lăsând un 
vânticel să pătrundă înăuntru şi să agite draperiile albe. 
Rachel porni spre fereastră să o închidă însă pe drum se 
auzi o şoaptă bizară dinspre dulap. 

— Maaaarrrrrrry... 

Rachel se răsuci pe călcâie: 

— Maaaaaarrrrrrrrry? şopti vocea din nou. Tu eşti?... 

Rachel închise iute fereastra şi se întoarse spre dulap. 
Inima îi bătea cu putere, deşi ştia prea bine că era o 
prostie. 

— Mike, ştiu că eşti tu. 

— Nuuuuuu... continuă vocea. Nu sunt Mike... Sunt... 
Aaaaabe. 

Rachel îşi înfipse mâinile în şolduri: 

— Nu zău? Abe Cel Onest? 

Un chicotit înfundat: 

— Abe cel moderat de onest... da. 

Rachel râdea şi ea acum. 

— Să te teeeeeeeeeemi, gemu vocea din dulap. Să te 
teeeeemi foarte taaaaaaare. 

— Nu mă tem. 

— Te rog să te temi... gemu vocea. La specia umană, 
emoția generată de frică şi cea sexuală sunt îndeaproape 
legate. 

Rachel izbucni în hohote: 

— Aşa crezi tu că mă poţi incita? 

— laaaaartă-măăăă... gemu vocea. Au trecut aaaaaaaani 
de când n-am mai fost cu o femeie. 

— Evident, zise Rachel, deschizând uşa dulapului. 

Michael Tolland stătea în faţa ei cu zâmbetul întipărit pe 

chip. Arăta irezistibil în pijamaua bleumarin cu care era 
îmbrăcat. Zărind sigiliul prezidenţial brodat pe pieptul 
bluzei, Rachel simţi cum îi stă o clipă inima în loc. 

— Pijama prezidenţială? 

El ridică din umeri. 

— Era în dulap. 

— lar eu n-am avut decât tricoul ăsta? 

— Ar fi trebuit să alegi dormitorul Lincoln. 

— Ar fi trebuit să te oferi! 

— Am auzit că salteaua era proastă. Din păr antic de cal. 

Tolland îi făcu cu ochiul, arătând înspre un pachet 
ambalat ca un cadou de pe o masă cu tăblie de marmură: 

— Cu aia o să mă revanşez. 

Rachel era impresionată: 

— Pentru mine? 

— L-am trimis pe un angajat de la Casa Albă să caute 
chestia asta pentru tine. Abia a sosit. Nu o scutura. 

Rachel desfăcu cu grijă ambalajul şi scoase dinăuntru 
conţinutul greu. Era un vas mare de cristal în care înotau 
doi peştişori aurii îngrozitor de urâţi. Se holbă la ei 
dezorientată şi deziluzionată: 

— Glumeşti, nu-i aşa? 

— Helostoma temmincki, îi explică Tolland cu mândrie. 

— Mi-ai cumpărat peşti? 

— Sunt nişte peşti rari, chinezeşti, care se sărută. Foarte 
romantici. 

— Peştii nu sunt romantici, Mike! 

— Spune-le asta t/pilor ăstora. Pot să se sărute ore 
întregi. 

— Şi ăsta este un alt stimulent erotic? 

— Am cam ruginit când e vorba de dragoste. Poţi măcar 
să-mi răsplăteşti efortul? 

— Pentru ştiinţa ta în viitor, Mike, peştii nu sunt un 
stimulent erotic. Încearcă poate cu nişte flori. 

Tolland scoase un buchet de crini albi pe care îl ţinea 
ascuns la spate. 

— Am încercat să iau trandafiri roşii, zise el, dar era cât 

pe ce să fiu împuşcat când am încercat să mă furişez în 
Grădina cu trandafiri. 

Trăgând-o pe Rachel la pieptul lui şi pierzându-se în 
mireasma părului ei, Tolland simţi cum dispar anii în care îşi 
impusese izolarea. O sărută cu pasiune, simţindu-i corpul 
cum se lipeşte de corpul lui. Crinii albi căzură la picioarele 
lor. Barierele pe care Tolland le construise inconştient se 
topiră ca prin farmec. 

„Au dispărut fantomele.” 

O simţi pe Rachel trăgându-l încet spre pat şi şoptindu-i 
la ureche: 

— Doar nu crezi cu adevărat că peştii sunt romantici, nu? 

— Ba da, răspunse el, sărutând-o din nou. Ar trebui să 
vezi ritualul de împerechere al meduzelor. Incredibil de 
erotic. 

Rachel îl trânti pe spate pe salteaua din păr de cal şi îşi 
potrivi trupul peste trupul lui. 

— lar căluţii de mare... zise Tolland, rămas fără suflare în 
timp ce savura atingerea ei prin satinul subţire al pijamalei. 
Căluţii de mare au... un dans al iubirii incredibil de senzual. 

— Ajunge cu toată vorbăria despre peşti, şopti Rachel, 
deschizându-i nasturii de la pijama. Ce-mi poţi spune 
despre ritualul de împerechere ale primatelor avansate? 

Tolland oftă: 

— Mă tem că nu mă pricep la primate. 

Rachel îşi ridică tricoul: 

— Ei bine, naturalistule, ţi-aş sugera să înveţi repede! 

EPILOG 


Supersonicul NASA zbura sus deasupra Atlanticului. 

La bordul lui, directorul administrativ al NASA, Lawrence 
Ekstrom privi lung, pentru ultima dată, imensa piatră 
înnegrită din spaţiul dedicat mărfurilor. „Înapoi în mare, îşi 
zise el cu tristeţe. Acolo unde te-au descoperit.” 

La ordinul lui Ekstrom, pilotul deschise trapa 
compartimentului de marfă şi îi dădu drumul rocii. Urmăriră 
amândoi cum piatra uriaşă plonjează în jos în spatele 
avionului, se arcuieşte peste oceanul iluminat de soare şi 
dispare în valuri, în mijlocul unui strop argintiu. 

Roca se scufundă cu repeziciune. 

La o sută de metri adâncime, silueta ei masivă abia dacă 
mai putea fi întrezărită. La peste o sută cincizeci de metri 
adâncime, întunericul deveni complet şi deplin. 

Roca îşi continuă coborâşul. 

Mai adânc. 

Plonjonul dură aproximativ douăsprezece minute. 

Apoi, ca un meteorit care cade pe faţa întunecată a Lunii, 
roca se prăbuşi pe un platou imens şi noroios de pe fundul 
oceanului, ridicând un nor de depuneri. După ce depunerile 
se reaşezară pe fund, una dintre miile de specii 
necunoscute ale oceanului veni înotând să cerceteze 
bizarul nou-venit. 

Neimpresionată, creatura plecă mai departe. 

